
Didžioji Britanija garsėja gražiomis pakrančių salomis, bet šia- 
me romane minimos vietovės — nutolusios nuo Kornvolio pakrantės 
Kūmo salos — tarp jų nerasite. Pati sala, ten dėjęsi liūdni dalykai ir visi 
šioje istorijoje minimi gyvi ar mirę personažai yra išgalvoti, egzistuo- 
jantys tik psichologinio fenomeno — detektyvinio romano autoriaus 
vaizduotėje. 


P. D. James 


Prologas 


Nepasakytum, kad komisaras Adamas Dalglišas nebūtų pratęs prie 
netikėtų ir neplanuotų iškvietimų — nepatogiu metu susitikti su neaiš- 
kiais asmenimis, bet paprastai tokių iškvietimų tikslas būdavo panašus: 
jis galėdavo būti tikras, jog kažkur jau yra jo dėmesio laukiantis lavonas. 
Pasitaikydavo ir kitokių skubių iškvietimų, kitokių susitikimų, kartais 
net aukščiausio lygio. Kaip nuolatinis policijos komisaro adjutantas, jis 
turėjo daugybę pareigų, kurių skaičius vis augo, jos darėsi vis svarbesnės, 
ir kadangi tos pareigos tapo sunkiai apibrėžiamos, daugelis jo kolegų 
liovėsi mėginę jas nustatyti. Atvykęs į šį susirinkimą, surengtą šeštadie- 
nį, spalio 23-iosios rytą, dešimt penkiasdešimt penkios komisaro pava- 
duotojo Harkneso kabinete, septintame Naujojo Skotland Jardo aukšte 
ir įžengęs į kambarį jis pajuto su niekuo nesupainiojamą žmogžudystės 
nuojautą. Šitai neturėjo nieko bendra su tam tikra rimta įtampa, atsi- 
spindinčia į jį žvelgiančiuose veiduose; departamento žlugimas sukeltų 
daugiau susirūpinimo. Tiesiog nesava mirtis visada išprovokuodavo 
ypatingus nuogąstavimus, nemalonų suvokimą, jog vis dėlto egzistuoja 
tam tikri dalykai, kurie gali būti nepavaldūs biurokratų kontrolei. 

Jo laukė tik trys vyrai, ir Dalglišas nustebo išvydęs Aleksandrą 
Konistouną iš Užsienio reikalų ministerijos. Jam patiko Konistounas, 
vienas iš nedaugelio likusių ekscentrikų, vis labiau į konformizmą 
linkstančioje ir vis labiau politizuojamoje instancijoje. Konistounas 
buvo pelnęs krizių meistro reputaciją. Tai iš dalies galima motyvuoti jo 
tikėjimu, jog nėra tokių kritinių situacijų, kurioms nebūtų precedento 
arba kurių nesuvaldytum departamento taisyklėmis. Kai tokia orto- 
doksija žlunga, štai tuomet jis sublizga pavojingais gebėjimais imtis la- 
kios vaizduotės išprovokuotų iniciatyvų. Remiantis biurokratų logika, 
jos turėtų baigtis katastrofiškai, bet niekada taip nesibaigia. Dalglišas, 
kuriam buvo pažįstami veik visi Vestminsterio biurokratijos labirintai, 
jau anksčiau nutarė, jog tokia charakterio dichotomija yra paveldėta. 
Ištisos Konistounų kartos buvo kariai. Svetimose žemėse likę imperia- 
listinės Britanijos mūšių laukai buvo nukloti ankstesnių Konistounų, 

krizių meistrų aukų, kurių atminimas taip ir nebuvo įamžintas, kūnais. 
Jo daugialypę asmenybę atspindėjo ekscentriška išvaizda: vienintelis 
iš visų kolegų, uoliai laikydamasis ketvirtojo dešimtmečio valstybės 
tarnautojų tradicijų, jis vilkėjo smulkiai dryžuotu kostiūmu. Būdamas 

„stamboko veido ryškiais žandikauliais, strazdanotų skruostų ir neklus- 
nių it šiaudai plaukų, jis atrodė kaip ūkininkas. 

Jis buvo įsitaisęs šalia Dalglišo, priešais vieną iš plačių langų. 
Kadangi pirmąsias susirinkimo minutes Konistounas prasėdėjo ne- 
įprastai taupydamas žodžius, dabar kiek atstumtoje kėdėje jis ramiai 
stebėjo bokštų ir smailių panoramą, nušviestą trumpam pasirodžiu- 
sios šiam metų laikui nebūdingos rytinės saulės šviesos. Iš visų keturių 
kambaryje esančių žmonių — Konistouno, Adamo Dalglišo, komisaro 
pavaduotojo Harkneso ir skaisčiaveidžio jaunuolio iš MI5, kuris buvo 
pristatytas kaip Kolinas Ryvsas, Konistounas, labiausiai įsijautęs į šį 
reikalą, iki šiol buvo pasakęs mažiausiai, o Ryvsas, iš paskutiniųjų 
stengdamasis viską įsidėti į galvą ir mėgindamas likti nepastebėtas, kad 
gėdingai viską užsirašinėja, dar nebuvo kalbėjęs. Dabar Konistounas 
sukrutėjo, ketindamas viską apibendrinti. 

— Susiklosčius tokioms aplinkybėms, žmogžudystė mus labiau- 
siai sutrikdytų, vargu ar savižudybė trikdytų mažiau. Tikriausiai išgy- 
ventume, jeigu tai mirtis dėl nelaimingo atsitikimo. Kalbant apie auką, 
bet kokiu atveju neišvengsime viešumos, bet viskas turi būti kontro- 
liuojama, jeigu pasirodytų, jog tai ne žmogžudystė. Bėda ta, kad mažai 
laiko. Dar nėra nustatytos datos, bet ministras pirmininkas šį itin slap- 
tą tarptautinį susitikimą norėtų surengti sausio pradžioje. Geras laikas. 
Parlamentas neposėdžiauja, iškart po Kalėdų mažai kas vyksta, nieko . 
ypatinga nesitikima. Atrodo, ministras pirmininkas pasirinko Kūmą. 
Vadinasi, bylos imiesi tu, Adamai. Gerai? 

Dalglišui nespėjus atsakyti, įsiterpė Harknesas: 

— Jeigu kas nutekėtų, turėtų būti užtikrintas aukščiausio lygio 
saugumas. 

Dalglišas mąstė: „Jeigu tu ką ir žinai (tuo aš abejoju), tai net ne- 
ketini man pasakyti, kas ir kodėl rinksis į šią itin slaptą konferenciją“. 
Visada svarbu numatyti saugumo priemones. Jis galėjo spėlioti, bet jam 
nė nebuvo itin smalsu. Kita vertus, jo prašoma tirti smurtinę mirtį, tai- 
gi yra dalykų, kuriuos būtina žinoti. 

Kolinui Ryvsui nesusivokus, jog dabar jo eilė įsiterpti, Konistou- 
„nas pratarė: 

— Savaime suprantama, visu tuo bus pasirūpinta. Mes nenorime 
problemų. Panaši situacija buvo susiklosčiusi prieš kelerius metus, dar 
prieš tave, Harknesai, kai labai aukštas politikas nutarė, jog jam vertėtų 
pailsėti nuo savo apsauginio, ir išsipirko dvi savaites Kūme. Lankytojas 
tylą ir vienatvę iškentė dvi dienas, kol galiausiai suvokė, kad jo gyve- 
nimas be sargybinio būdelės yra beprasmis. Aš sakyčiau, jog Kūmas ir 
reikalingas tam, kad perteiktų šią žinią, bet jis to nesuprato. Ne, nema- 
nau, kad trukdysime bičiulius pietiniame Temzės krante. 

Na, bent jau dėl to galima atsipūsti. Įsikišus saugumo tarnyboms, 
visada kyla komplikacijų. Kaip spėjo Dalglišas, saugumo tarnyba, kaip 
ir monarchija, reaguodama į entuziastingą visuomenės norą sulaukti 
daugiau atvirumo ir praskleidusi paslapties aurą, tarsi prarado pusiau 
dvasininkiškos valdžios žavesio dalelę, o jos taip reikėjo besidomin- 
tiems ezoteriškomis paslaptimis. Šiandien žinoma ir tarnybos vadovo 
pavardė, spaudoje yra jo nuotraukų, o anksčiau buvusi vadovė visai 
neseniai parašė savo autobiografiją ir aprašė būstinę — ekscentriškai 
atrodantį rytietišką paminklą modernumui, nusidriekusį palei pietinį 
Temzės krantą, daugiau žadinantį, o ne slopinantį smalsumą. Atsisa- 
kius mistifikacijų, atsirado ir negerumų; į organizaciją imta žvelgti kaip 
į bet kokią kitą biurokratiją, formuojamą iš klystančių žmonių, galinčių 
įsivelti į bet kokias painiavas. Bet jis tikėjosi, kad su slaptosiomis tar- 
nybomis problemų nekils. Faktas, kad MI5 atstovavo vidutinio rango 
pareigūnas, rodė, jog vieno žmogaus mirtis pakrantės saloje tikrai ne- 
buvo pats didžiausias jų rūpestis. 

Dalglišas pratarė: 

— Negaliu taip ir likti informuotas mažiau už kitus. Jūs man nieko 
nepasakėte, išskyrus tai, kas nebegyvas, kur mirė ir apytikriai — kaip. 
Papasakokite man apie salą. Kur tiksliai ji yra? 

Harkneso nuotaika buvo — kaip jam būdinga — bjauri. Tokį nu- 
siteikimą jis nevykusiai slėpė po susireikšminusio žmogaus laikysena 
ir polinkiu daugžodžiauti. Ant stalo patiestas didelis žemėlapis buvo 
kiek pakreiptas. Suraukęs kaktą jis žemėlapį ištiesino sulygiuodamas su 
stalo krašteliu, stumtelėjo arčiau Dalglišo ir bakstelėjo smiliumi. 

— Štai čia. Kūmo sala. Nutolusi nuo Kornvolio krantų, maždaug 

dvidešimt mylių į pietvakarius nuo Landžio salos ir, apytiksliai skai- 
čiuojant, dvylika mylių nuo žemyno, šiuo atveju Pentvorčio. Njukvė- 
jus — artimiausias didelis miestas, — jis pažvelgė į Konistouną. — Da- 
bar verčiau kalbėk tu. Tai daugiau tavo, o ne mūsų kiškiai ir pupos. 

Konistounas kreipėsi tiesiai į Dalglišą. 

— Sugaišiu šiek tiek laiko, bet pateiksiu truputį istorijos. Šitai 
daug ką paaiškina apie Kūmą, ir jeigu to nežinosi, vos ėmęsis darbo 
susidursi su kliūtimis. Daugiau kaip keturis šimtus metų tos salos sa- 
vininkė buvo Holkūmų šeima, salą įsigijusi XVI amžiuje, nors tiksliai 
nėra žinoma, kokiu būdu. Galbūt kuris nors Holkūmas išplaukė su 
keliais ginkluotais vasalais, išsikėlė asmeninę vėliavą ir užgrobė salą. 
Konkurentų neturėjo būti daug. Vėliau salos pavadinimą patvirtino 
Henrikas VIII, atsikratęs Viduržemio piratų, saloje įkūrusių prekybos 
vergais bazę, kurioje apsistodavo po reidų palei Devono ir Kornišo 
krantus. Vėliau Kūmo ramybės beveik niekas netrikdė iki XVIII am- 
žiaus, kai šeima ėmė ja domėtis, kartkartėmis apsilankydama stebėti 
paukščių ar praleisti dienos iškylaudama. Tada XIX amžiaus pabaigoje 
gimęs Džeraldas Holkūmas nutarė pasinaudoti sala šeimos atostogų 
metu. Jis restauravo trobeles, 1912-aisiais pastatė namą ir priestatą su 
gyvenamuoju plotu tarnams. Tais svaigiais metais prieš Pirmąjį pasau- 
linį karą šeima ten vykdavo kiekvieną vasarą. Karas viską pakeitė. Du 
vyresnieji sūnūs buvo užmušti — vienas Prancūzijoje, kitas Galipolyje. 
Holkūmai yra šeima, kuri karuose žūsta, o ne iš jų pelnosi. Taigi liko 
tik jauniausias sūnus Henris, kuris sirgo džiova ir netiko karinei tar- 
nybai. Matyt, po brolių mirties jį ėmė slėgti nevisavertiškumo jausmas 
ir jis visai nenorėjo tapti paveldėtoju. Pinigai plaukdavo ne iš žemės, . 
bet iš sėkmingų investicijų, todėl besibaigiant trečiajam dešimtmečiui 
jie buvo bemaž išsekę. Taigi 1930-aisiais jis pasiėmė labdaringą kredi- 
tą, susirado turtingų rėmėjų ir perleido jiems salą ir visą nuosavybę. 
Henris buvo sumanęs, kad sala turėtų tapti nuošalia poilsio vieta žmo- 
nėms, užimantiems labai atsakingas pareigas, kuriems būtinai reikia 
pasprukti nuo kunkuliuojančio profesinio gyvenimo. 

Dabar jis pirmą kartą pasilenkė norėdamas atidaryti lagaminėlį 
ir išimti bylą su saugumo žyme. Pasirausęs po dokumentus ištraukė 
vienintelį popieriaus lapą. 

— Čia viskas surašyta žodis žodin. Henrio Holkūmo intencijos 

visiškai aiškios. „Žmonėms, dirbantiems pavojingą ir įtemptą darbą, 
užimantiems aukštas pareigas tarnaujant Karalienei ir savo šaliai — 
tarnaujantiems ginkluotose pajėgose, politikos, mokslo, pramonės 
ar humanistikos srityse, kuriems reikia atgaivos periodo gyvenant 
vieniems tyloje ir ramybėje“. Žaviai tipiška tokiam amžiui, tiesa? Sa- 
vaime suprantama, moterys neminimos. Nepamiršk, jog tai 1930-ieji. 
Tačiau tradiciškai reikėtų sakyti, kad žodis „žmonės“ apima ir moteris. 
Jie gali priimti daugiausia penkis lankytojus, kurie apgyvendinami 
pagal savo pageidavimus — arba pagrindiniame name, arba vienoje 
iš akmeninių trobelių. Svarbiausia, ką gali pasiūlyti Kūmo sala — tai 
taika ir saugumas. Paskutiniaisiais dešimtmečiais pastarasis dalykas 
tikriausiai tapo svarbesnis. Žmonės, kuriems reikia laiko pamąstyti, 
gali ten vykti be jokių apsaugos darbuotojų, nes žino, kad ten bus 
saugūs ir jiems visiškai niekas netrukdys. Jie atskraidinami sraigtas- 
parniu, kuris nusileidžia ant specialios platformos, o nedidelis uostas 
yra vienintelė vieta prie jūros, kur gali tūpti lėktuvai. Ten neįleidžiami 
atsitiktiniai lankytojai ir net uždrausti mobilieji telefonai — mobilusis 
ryšys vis tiek neveiktų. Jie stengiasi laikytis nuošaliau ir nesireklamuo- 
ti. Paprastai ten atvykstantiems žmonėms salą kas nors rekomenduoja 
asmeniškai — arba patikėtinis, arba anksčiau ten apsilankęs žmogus, 
arba nuolatinis lankytojas. Dabar matai, kokie salos privalumai turint 
galvoje ministro pirmininko tikslus. 

Ryvsas išpyškino: 

— Kuo blogas Čekesas? 

Visi kiti sužiuro į jį susidomėję, kaip suaugusieji, pasirengę įsi- 
teikti ne pagal amžių subrendusiam vaikui. 

Konistounas atsakė: 

— Niekuo. Šaunus namas su visais, kaip suprantu, patogumais. 
Bet į Čekesą kviečiami svečiai paprastai būna pastebimi. Ar ne tokių 
tikslų skatinami jie ten ir vyksta? 

Dalglišas paklausė: 

— Iš kur apie tą salą sužinojo Dauningo gatvė? 

Konistounas įkišo lapą atgal į segtuvą. 

— Iš vieno ministro pirmininko neseniai paaukštinto bičiulio. 
Jis vyko į Kūmą norėdamas atsigauti po pavojingo ir daug energijos 
pareikalavusio darbo: prie turimos imperijos prijungti dar vieną gas- 

tronomijos parduotuvių grandinę, o prie asmeninio turto — dar vieną 
milijardą. 

— Tikriausiai ten dirba nuolatinis personalas. O gal aukšto rango 
politikai patys sau skalbiasi? 

— Ten dabar yra sekretorius Rupertas Meikroftas, anksčiau 
dirbęs advokatu Vornbore. Turėjome juo pasikliauti ir, žinoma, in- 
formuoti patikėtinius, kad dešimtas numeris būtų labai dėkingas, 
jeigu sausio pradžioje jie galėtų apgyvendinti kelis svarbius lanky- 
tojus. Kol kas tariamės tik preliminariai, bet mes paprašėme kitam 
mėnesiui nebepriimti užsakymų. Ten darbuojasi įprastas persona- 
las — valtininkas, ūkvedys, virėja. Apie juos visus šį tą žinome. Keli 
ankstesni lankytojai buvo ganėtinai svarbūs, todėl reikėjo garantuoti 
saugumą ir viską gerai patikrinti. Viskas buvo atlikta labai diskre- 
tiškai. Yra dar ir nuolat ten gyvenantis gydytojas daktaras Gajus 
Steivlis su žmona, nors, man atrodo, ji dažniau būna ne saloje, bet 
kažkur kitur. Tikriausiai ji negali ištverti tokių sąlygų. Steivlis metė 
bendrosios praktikos gydytojo darbą Londone. Atrodo, jis klaidingai 
diagnozavo ir vaikas mirė, todėl susirado tokį darbą, kur blogiausias 
įmanomas nutikimas būtų nuo uolos nukritęs žmogus ir dėl to gy- 
dytojas nebūtų kaltas. 

Harknesas pratarė: 

— Tik vienas salos gyventojas buvo teistas už kriminalinį nusi- 
kaltimą — valtininkas Džago Tamlinas: 1998-aisiais už sunkų kūno su- 
žalojimą. Manyčiau, buvo ir švelninančių aplinkybių, bet užpuolimas 
turėjo būti rimtas. Jis gavo dvylika mėnesių. Nuo tada nebuvo papuolęs 
į jokią bėdą. 

Dalglišas paklausė: 

— Kada atvyko dabar ten gyvenantys lankytojai? 

— Visi penki — praėjusią savaitę. Rašytojas Natanas Oliveris su 
dukra Miranda ir korektorius Denis Tremletas atvyko pirmadienį. 
Jau nebedirbantis vokiečių diplomatas daktaras Raimundas Speidelis, 
buvęs Beijingo ambasadorius, privačia jachta atplaukė iš Prancūzijos 
trečiadienį, o daktaras Markas Jelandas, Midlendų Hajeso-Skolingo 
tyrimų laboratorijos direktorius, į kurį buvo nusitaikę gyvūnų išlaisvi- 
nimo aktyvistai, atvyko ketvirtadienį. Meikroftas galės tave su viskuo 
supažindinti. 


Harknesas įsiterpė: 

— Geriau pasiimk mažiau žmonių, bent jau tol, kol išsiaiškinsi, su 
kuo teks dirbti. Kuo mažesnė invazija — tuo geriau. 

Dalglišas atsakė: 

— Vargu ar tai bus invazija. Aš vis dar laukiu, kol kas nors pakeis 
Tarantą, bet dabar pasiimsiu inspektorę Miskin ir seržantą Bentoną- 
Smitą. Tikriausiai šiame tyrimo etape išsiversime be SOCO arba oficia- 
laus fotografo, bet jeigu bus įrodyta, jog tai žmogžudystė, man prireiks 
pastiprinimo arba teks viską perduoti vietiniams pareigūnams. Reikės 
patologo. Jeigu susisieksiu, pasikalbėsiu su Kainestonu. Gali būti, kad 
laboratorijoje jo nerasiu. 

Harknesas atsakė: 

— Tai nėra būtina. Mes dabar kreipiamės į Editą Glenister. Tu, 
žinoma, ją pažįsti. 

— Ar ji neišėjo iš darbo? 

Konistounas pratarė: 

— Oficialiai išėjo prieš dvejus metus, bet kartais ji imasi darbo, 
dažniausiai tada, kai tiriamos subtilios užsienio bylos. Iki šešiasdešimt 
penkerių ji tikriausiai užtektinai prisiklampojo avėdama guminiais po 
pažliugusius laukus, kartu su vietiniais kriminalistais apžiūrinėdama 
grioviuose yrančius kūnus. 

Dalglišas abejojo, ar būtent todėl profesorė Glenister oficialiai 
išėjo iš darbo. Jis niekada nebuvo su ja dirbęs, bet buvo girdėjęs apie 
jos reputaciją. Ji buvo viena iš gerbiamiausių teismo ekspertizės pa- 
tologių, garsėjo šiurpą keliančiu tikslumu nustatant mirties laiką, taip 
pat savo darbo sparta ir ataskaitų išsamumu, teismo metu nepaprastai 
aiškiai ir autoritetingai pateikiamais parodymais. Ji taip pat garsėjo ir 
tuo, jog primygtinai reikalavo atskirti patologo ir bylą tiriančio detek- 
tyvo funkcijas. Jis žinojo, kad profesorė Glenister niekada nesiklausys 
riausiai norėdama užsitikrinti, kad prie lavono atėjo neturėdama jokių 
išankstinių nuostatų. Jį intrigavo galimybė dirbti kartu su ja; jis beveik 
neabejojo, kad šios bylos tyrimui ją pasiūlė FCO. Ir vis dėlto jam būtų 
labiau patikę dirbti su tuo teismo ekspertizės patologu, su kuriuo jis 
paprastai ir dirbdavo. 

Jis paklausė: 

— Tikriausiai tu nenori pasakyti, kad Mailsu Kainestonu negali- 
ma pasitikėti dėl abejonių, ar jis sugebės išlaikyti liežuvį už dantų? 

Įsiterpė Harknesas: 

— Aišku, ne, bet vargu ar Kornvolis būtų jam palanki vieta. Dabar 
profesorė Glenister apsistojusi pietvakariuose. Kad ir kaip ten būtų, 
Kainestonas vis tiek nebūtų laisvas, mes patikrinome. 

Dalglišas gundėsi atkirsti: „Kaip patogu FCO“. Aišku, jie laiko 
veltui negaišo. 

Harknesas tęsė: 

— Galėsi ją pasitikti Karališkame oro laivyne Sent Mogane, netoli 
Njukvėjaus, bus iškviestas specialus sraigtasparnis, nuskraidinsiantis 
kūną į morgą, kuriame ji dirba. Šią bylą ji traktuos kaip labai skubią. 
Jos ataskaitą turėtum gauti jau rytoj. 

Dalglišas paklausė: 

— Vadinasi, Meikroftas, suradęs kūną, jums tučtuojau paskambi- 
no? Tikiuosi, jis veikė pagal instrukcijas? 

Harknesas atsakė: 

— Jam buvo duotas telefono numeris, pasakyta, jog tai itin slapta, 
ir nurodyta skambinti patikėtiniui, jeigu saloje nutiktų kas nors negera. 
Jis buvo įspėtas, jog atvyksite sraigtasparniu, kurio reikėtų laukti iki 
vidurdienio. 

Dalglišas pratarė: 

— Tikriausiai jam bus gana sunku paaiškinti kolegoms, kodėl 
būtent ši mirtis patraukė Metropoliteno policijos komisaro ir detekty- 
vo dėmesį, kodėl jos aplinkybių negali aiškintis vietiniai kriminalistai. 
Tikiuosi, viską įstengėte užglaistyti. 

Harknesas atsakė: 

— Lyginome kaip įmanydami. Aišku, buvo įtrauktas ir vyriau- 
siasis konsteblis. Nėra prasmės ginčytis, kurie pareigūnai turėtų imtis 
atsakomybės, kol nežinome, ar tikrai reikės tirti žmogžudystę. Dabar 
manome, jog pareigūnai bendradarbiaus. Jeigu tai nužudymas ir sala 
tikrai tokia saugi, kaip jie teigia, bus ribotas įtariamųjų skaičius. Tai 
turėtų pagreitinti apklausą. 

Taip klaidingai manyti galėjo tik tas, kas visai neišmanė žmog- 
žudysčių tyrimo specifikos, arba tas, kas pasistengė patogiai pamiršti 
nesėkmingus praeityje patirtus incidentus. Esant nedidelei įtariamųjų 

grupei, kai kiekvienas tos grupės narys yra protingas ir užtektinai ap- 
dairus, kad išlaikytų savo paslaptį ir atsispirtų lemtingam impulsui 
savo valia pasakyti daugiau, nei jo klausiama, bet koks tyrimas gali būti 
komplikuotas ir kaltinimų pateikimas sutrikdytas. 

Jau prie durų Konistounas atsigręžė. 

— Tikiuosi, Kūmo saloje maistas geras? Lovos patogios? 

Harknesas šaltai atsakė: 

— Neturėjome laiko pasiteirauti. Atvirai kalbant, man nė nešovė 
į galvą. Manyčiau, rūpintis, ar virėja išmano savo darbą ir ar čiužiniai 
minkšti, labiau derėtų tau, o ne mums. Mus domina lavonas. 

Konistounas šią kandžią repliką išklausė gerai nusiteikęs. 

— Teisybė. Jeigu konferencija įvyks, visus patogumus patik- 
rinsime. Pirmasis dalykas, kurio išmoksta turtingieji ir galingieji, tai 
gebėjimas vertinti komfortą. Turėjau paminėti, kad paskutinė likusi 
gyva Holkūmų palikuonė yra nuolatinė salos gyventoja, daugiau 
kaip aštuoniasdešimties metų ponia Emilė Holkūm, buvusi Oksfordo 
akademikė. Atrodo, istorikė. Tai tavo sfera, tiesa, Adamai? Bet tu lyg ir 
kitur mokeisi? Arba ji taps tavo pagalbininke, arba bus tikra įkyruolė. 
Pasikliaudamas savo žiniomis apie moteris akademikes galiu teigti, kad 
pastarasis variantas labiau tikėtinas. Dėkoju, kad dediesi tai į galvą. Pa- 
laikysime ryšį. 

Harknesas pakilo norėdamas išlydėti Konistouną ir Ryvsą iš pa- 
stato. Palikęs juos prie liftų, Dalglišas grįžo į savo kabinetą. Pirmiausia 
jis turi paskambinti Keitei ir Bentonui-Smitui. Su kitu skambučiu bus 
kebliau. Šį vakarą ir visą kitą dieną jis buvo žadėjęs praleisti sa Ema 
Leivenhem. Jeigu ji tikrai ketino būti šią popietę Londone, tikriausiai 
jau yra pakeliui. Reikėtų paskambinti jai į mobilųjį telefoną. Tai nebus 
pirmas toks skambutis: kaip visada, ji beveik jo ir laukia. Ji nesiskųs; 
Ema niekada nesiskųsdavo. Jiems abiem pasitaikydavo nenumatytų ir 
neatidėliotinų reikalų, todėl kartu praleistas laikas tapdavo dar bran- 
gesnis, nes jie niekada nebūdavo dėl tų susitikimų garantuoti. Jis norėjo 
jai pasakyti tris žodžius, kurių, kaip pats suprato, niekada negalės ištarti 
kalbėdamas telefonu. Ir žodžiams teks palaukti. 

Jis uždėjo ranką ant savo sekretorės kabineto durų rankenos. 

— Surask man detektyvę Miskin ir Bentoną-Smitą, gerai, Siuzi? 
Paskui man parūpink automobilį, reikia nuvažiuoti į Batersi sraigtas- 

parnių oro uostą: pirma paimsiu seržantą Bentoną-Smitą, o paskui 
inspektorę Miskin. Jos lagaminėlis yra jos kabinete. Pasirūpink, kad ir 
jis būtų įdėtas į automobilį, gerai? 

Vargu ar šis iškvietimas galėjo užgriūti dar netinkamesniu metu. 
Jį buvo prilenkęs ištiso mėnesio kasdienis darbas po šešiolika valan- 
dų. Nors jis mokėjo įveikti nuovargį, dabar labiausiai norėjosi poilsio, 
ramybės ir dviejų palaimos dienų Emos draugijoje. Dėl sugadinto 
savaitgalio gali kaltinti tik save. Jo niekas nevertė imtis galimos žmog- 
žudystės tyrimo, kad ir kokia svarbi politiškai ar socialine prasme būtų 
auka, kad ir koks sudėtingas būtų nusikaltimas. Vyresnieji pareigūnai 
būtų mieliau linkę jį matyti toje veikloje, į kurią jis jau buvo iki kaklo 
įsmukęs. Patys didžiausi iššūkiai ir yra įvairios komplikacijos, kilusios 
-mėginant suvaldyti daugiarasinę visuomenę, kurioje tarpsta kvaišalai, 
terorizmas ir tarptautiniai nusikaltėlių konglomeratai. Jie būtų jam pa- 
siūlę telkti naujas detektyvų pajėgas ir aiškintis rimtus nusikaltimus, 
kuriuos geriausia tirti šalies mastu. Planus galėtų sutrikdyti politika — 
taip visada nutinka, kai imamasi darbo aukščiausiu lygiu. Londono po- 
licijai reikėjo aukštų pareigūnų, kurių netrikdytų dviveidis pasaulis. Jis 
pajuto gresiantį pavojų tapti dar vienu biurokratu, komiteto nariu, pa- 
tarėju, koordinatoriumi... Bet ne detektyvu. Jeigu taip ir nutiktų, ar jis 
begalėtų būti poetas? Ar tik nėra taip, kad jo poezijos šaknys maitinasi 
skalsia žmogžudysčių tyrimo dirva? Truputėlį tiesos žavesio, įtempto 
darbo ir pavojaus nuojautų, varganų, nevilties sudaužytų gyvenimų... 

Tačiau dabar, kai Keitė ir Bentonas-Smitas jau pakeliui, reikia 
viską greitai surikiuoti, taktiškai atidėti susitikimus, popierius nu- 
stumti į šalį, pamąstyti apie viešuosius ryšius. Tokiems netikėtiems. 
iškvietimams jis visada būdavo paruošęs sukrautą krepšį, bet krepšys 
liko jo bute Kvinhite. Jis džiaugėsi, kad jam reikės ten paskambinti. Dar 
niekada nebuvo Emai skambinęs iš Naujojo Skotland Jardo. Vos išgir- 
dusi jo balsą, ji supras, ką jis rengiasi pasakyti. Ji pati viena susiplanuos 
savaitgalį, galbūt išmes jį iš savo minčių, kaip kad jis dabar pasijuto 
išmestas iš jos draugijos. 

Po dešimties minučių jis uždarė savo kabineto duris ir kiek paėjęs 
pirmą kartą atsigręžė atgal, tarsi išvykdamas iš gerai pažįstamos vietos, 
kurios gali daugiau nebepamatyti. 

Detektyvė inspektorė Keitė Miskin dar gulėjo lovoje, savo bute 
virš Temzės. Paprastai tokiu metu ji jau seniai būtų dirbusi savo 
kabinete — net laisvadieniu jau būtų nusipraususi, apsirengusi ir 
papusryčiavusi. Keitė įpratusi anksti keltis. Iš dalies toks buvo jos 
pačios pasirinkimas, iš dalies — vaikystės palikimas, kai, sunkiai iš- 
laikydama kasdienio įsivaizduojamos katastrofos siaubo naštą, ji vos 
nubudusi tempdavosi ant savęs drabužius, desperatiškai stengdamasi 
pasirengti grumtis su galima nelaime, — išsigelbėti trukdo žemesnių 
aukštų butuose kilęs gaisras, į langą atsitrenkiantis lėktuvas, greitkelį 
supurtantis žemės drebėjimas, imantis vibruoti, o paskui tiesiog ran- 
koje perlūžtantis balkono turėklas. Jai visada palengvėdavo išgirdus 
silpną irzlų močiutės balsą, kviečiantį gerti ankstyvo rytmečio arba- 
tos. Močiutė turėjo teisę būti irzli — dukters, kurios ji nenorėjo gim- 
dyti, mirtis, daugiaaukščio buto narvelis, kuriame ji gyveno ne savo 
valia, nesantuokinės anūkės, kuria ji nenorėjo rūpintis, našta ir vos 
pakeliamas meilės skausmas. Bet jos močiutė jau mirusi, o kadangi 
praeitis nemirusi ir niekada nemirs, per ilgus metus ji skausmingai 
mokėsi atpažinti ir priimti geriausia ir blogiausia, ką toji praeitis jai 
buvo suteikusi. 

Dabar ji žvelgė į visai kitokį Londoną. Jos butas, kurio langai atsi- 
gręžę į upę, buvo tame namo gale, kur prieš akis vėrėsi platūs vaizdai 
ir buvo du balkonai. Iš svetainės ji žvelgė pietvakarių kryptimi į upę, 
kurioje niekada nerimdavo judėjimas — baržos, pramogų laiveliai, 
upės policijos kateriai ir Londono valdžios uostas, kruiziniai laineriai, 
plaukiantys upe aukštyn į prieplauką prie Tauerio tilto. Iš miegamojo ji 
matė Kanarų prieplaukos panoramą, prieplauka atrodė kaip milžiniš- 
kas pieštukas. Matė ramius Vestindijos doko vandenis, lengvąjį dokų 
rajono geležinkelį su traukinukais, panašiais į prisukamus vaikiškus 
žaisliukus. Jai visada patiko kontrastų teikiami impulsai, o čia ji galėjo 
stebėti ir sena, ir nauja, gėrėtis upės gyvenimu su visais jo kontrastais 
nuo pirmų saulės spindulių iki sutemos. Vakarėjant ji stovėdavo pa- 
sirėmusi į balkono turėklą ir stebėdavo, kaip miestas virsta šviesomis 

tviskančiu paveikslu, užgožiančiu žvaigždes ir aptraukiančiu dangų. 
Jame atsispindėdavo tamsraudonis švytėjimas. 

Ilgai planuotas, protingai įkeistas butas buvo jos namai, priebėga, 
jos saugus prieglobstis, daugelio metų svajonė, sutvirtinta plytomis ir 
tinku. Į jos butą nebuvo kviestas joks kolega, o pirmasis ir vienintelis jos 
mylimasis Alanas Skalis jau seniai išvykęs į Ameriką. Jis norėjo, kad ir 
Keitė keliautų drauge, tačiau ji atsisakė — iš dalies bijodama įsipareigo- 
ti, bet pirmiausia dėl to, kad darbas jai buvo svarbiausia. O dabar, pirmą 
kartą po jų paskutinės drauge praleistos nakties, ji vėl buvo ne viena. 

Keitė pasirąžė dvigulėje lovoje. Už perregimų užuolaidų, virš 
siauručio pilko debesies dūmelio matėsi vaiskus, blyškiai žydras ryto 
dangus. Vakarykštė orų prognozė žadėjo dar vieną vėlyvo rudens dieną 
su liūtimis ir giedra pakaitomis. Ji girdėjo nestiprius iš virtuvės sklin- 
dančius garsus — į arbatinį pilamą vandenį, uždaromas spintelės dure- 
les, porceliano skimbčiojimą. Detektyvas inspektorius Pirsas Tarantas 
virė kavą. Pirmą kartą likusi viena nuo tada, kai jie abu atėjo į jos butą, 
ji iš naujo išgyveno paskutines dvidešimt keturias valandas — nesigai- 
lėdama, bet stebėdamasi, kad taip nutiko. 

Pirso skambučio ji sulaukė ankstyvą pirmadienio rytą būdama 
savo kabinete. Jis ją kvietė drauge papietauti penktadienio vakarą. 
Skambutis buvo netikėtas: nuo to laiko, kai Pirsas išėjo iš jų opera- 
tyvinės grupės ir ėmė dirbti antiteroristiniame padalinyje, jie nebuvo 
kalbėjęsi. Jie daugelį metų kartu dirbo Dalglišo specialiųjų tyrimų 
grupėje, gerbė vienas kitą, sėmėsi įkvėpimo iš lyg ir pripažįstamos 
tarpusavio konkurencijos, kuria, ji gerai žinojo, Dalglišas mokėjo su- 
maniai pasinaudoti, o kartais ginčydavosi — aistringai, bet be pykčio.. 
Jis jai atrodė — ir dabar atrodo — vienas iš pačių seksualiausių vyrų, 
su kuriais jai yra tekę dirbti. Bet jeigu jis ir būtų Keitei siuntęs drovius, 
bet aiškius seksualaus susidomėjimo signalus, ji nebūtų į juos atsakiusi. 
Pradėti romaną su artimu kolega, vadinasi, rizikuoti ne tik asmenine 
kompetencija. Vienas iš jų būtų turėjęs išeiti iš grupės. Būtent darbas 
išlaisvino ją iš Elison Feirveter namų. Ji neketino rizikuoti viskuo, ko 
buvo pasiekusi, pasukdama gundančiu, bet klaidžiu keliu. 

Ji įsikišo į kišenę mobilųjį telefoną truputį nustebusi, kad iškart 
priėmė kvietimą, ir svarstydama, kas už šio kvietimo slypi. Ar yra kas 
nors, ko Pirsas norėtų jos paklausti, ką norėtų drauge aptarti? Neat- 

rodo. Paprastai puikiai dirbantis policininkų gandų malūnas paskleidė 
užuominas apie tai, jog jis nepatenkintas naujuoju savo darbu, bet vy- 
rai moterims pasakoja apie sėkmę, o ne apie klaidingus sprendimus. Jis 
pasiūlė susitikti pusę aštuntos Šykio restorane prieš tai paklausęs, ar ji 
mėgsta žuvį. Pasirinktas gerai žinomas restoranas, kuriame, kaip gali- 
ma tikėtis, nėra pigu. Subtili ir kiek trikdanti užuomina. Ar tai bus koks 
nors šventinis vakaras, ar Pirsui būdingas išlaidavimas pramogaujant 
su moterimis? Kad ir kaip ten būtų, nepanašu, kad jam trūktų pinigų. 
Sklido kalbos, kad jam niekada netrūko ir moterų. 

Kai ji atėjo, jis jau laukė. Pirsas stojosi jos pasitikti, Keitė sugavo 
jo greitą pasigėrėjimo kupiną žvilgsnį ir apsidžiaugė ne veltui vargusi, 
įmantriai keldama ant viršugalvio vešlius, storus plaukus, kuriuos darbo 
metu paprastai sušukuodavo atgal ir susirišdavo į uodegėlę arba surištus 
nuleisdavo ant sprando. Ji vilkėjo blyškios kreminės spalvos šilkine pa- 
laidine ir buvo pasipuošusi vieninteliu turimu brangiu papuošalu — an- 
tikvariniais auksiniais auskarais, abiejuose auskaruose kabėjo po perliu- 
ką. Keitė buvo suintriguota ir kiek nustebinta, kad ir Pirsui teko pavargti. 
Ji neprisiminė, kad kada nors jį būtų mačiusi vilkintį kostiumu ir pasi- 
rišusį kaklaraištį. Jai knietėjo pasakyti: „Gražiai apsitaisėme, tiesa?“ 

Jie sėdėjo prie kampinio stalelio ir galėjo šnekučiuotis niekieno 
netrukdomi, bet intymesnių niuansų beveik nė nebuvo. Pietūs pra- 
ėjo puikiai — ilgokai užsitęsusi pramoga be jokio varžymosi. Jis ma- 
žai pasakojo apie savo naująjį darbą, bet ji to ir tikėjosi. Jie šiek tiek 
pasikalbėjo apie neseniai perskaitytas knygas, apie filmus, kuriems 
pamatyti rado laiko, — paprastas pokalbis, kaip Keitei atrodė, kurio 
niekaip kitaip nepavadinsi, kaip tik į pirmą pasimatymą atėjusių dviejų 
nepažįstamųjų atsargus pašnekesys. Jie ėmė kalbėtis apie geriau jiems 
pažįstamus dalykus, apie bylas, kurias kartu tyrė, apie šviežiausius poli- 
cijoje sklandančius gandus, kartkartėmis prasitardami apie kokias nors 
asmeninio gyvenimo smulkmenas. 

Kalbai pakrypus apie Doverio viengungį, jis paklausė: 

— Kaip gyvuoja gražuolis seržantas? 

Keitė slapta apsidžiaugė. Pirsui visada sunkiai sekėsi nuslėpti 
nemeilę Frensiui Bentonui-Smitui. Keitė įtarė, jog išskirtinai puiki 
Bentono išvaizda šiuo atveju ne tokia svarbi, kaip jo požiūris į dar- 
bą — valdomos ambicijos, protas, rūpestingai apskaičiuoti ir įvertinti 

karjeros žingsniai, įsitikinimas, jog jie kelia policijos darbo lygį, todėl 
bus pripažinti ir greitai sulauks paaukštinimo. 

— Gerai. Gal kiek per daug stengiasi įtikti, bet ar ne taip elgiamės 
mes visi nuo tada, kai mus perėmė Eidi*? Jis susidoros. . 

— Sklinda kalbos, kad Eidi gali jį paskirti į mano vietą. 

— Į tavo senojo darbo vietą? Manau, gali būti. Beje, toji vieta dar 
neužimta. Gal aukščiausiasis vadas lūkuriuoja, kol nuspręs, ką toliau 
daryti su mūsų grupe. Kas žino, gal jis panorės mus uždaryti? Imda- 
miesi įvairių stambesnių darbų, jie visada kreipiasi į Eidi. Tikriausiai 
jau girdėjai gandus, jog jie planuoja įkurti nacionalinį kriminalinės 
policijos skyrių. Jis visada jaučiasi priklausomas nuo vieno ar kito 
aukščiausio lygio susirinkimo. 

Jiems pradėjus valgyti pudingą, pokalbis tapo padrikas. Staiga 
Pirsas pratarė: 

— Nemėgstu gerti kavos iškart po žuvies. 

— Arba po tokio vyno. Man reikėtų prasiblaivyti, — tarė ji, nors 
pamanė, kad šitai nėra teisybė. Ji niekada negerdavo tiek, kad rizikuotų 
prarasti kontrolę. 

— Galėtume važiuoti pas mane. Mano namai netoli. 

Ji atsakė: 

— Arba pas mane. Pro mano langus matosi upė. 

Ir kvietimas, ir kvietimo priėmimas niekam nesukėlė jokios įtam- 
pos. Jis pasakė: 

— Tada važiuojam pas tave. Man tik reikėtų pakeliui paskambinti 
į namus. 

Jo nebuvo tik kokias dvi minutes, ji liko laukti automobilyje. Po 
dvidešimties minučių, atsirakinusi savo buto duris ir įžengusi kartu su 
juo į erdvią svetainę, kurios viena siena daugeliu langų žvelgė į Temzę, 
ji viską pamatė kitomis akimis: paprastas, apstatytas moderniais bal- 
dais, be jokių ką nors menančių suvenyrų, nė menkiausia užuomina 
neišduodantis, kad šio buto savininkė turi asmeninį gyvenimą, tėvus, 
šeimą, iš kartos į kartą perduodamus daiktus, tvarkingas ir beasmenis, 
gražiai įrengtas butas, kurį ketinama skubiai parduoti. Nė neapsidairęs 
jis priėjo prie langų, paskui žengė pro balkono duris. 


* Eidi — angliškas inicialų A. D. tarimas. 

— Suprantu, kodėl tu išsirinkai būtent šį, Keite. 

Ji neišėjo kartu su juo, tik stovėjo žiūrėdama į jo nugarą, žvelg- 
dama pro jį į juodą sūkuriuojantį vandenį, išmargintą sidabriniais 
žvyneliais, į smailes ir bokštelius, į didelius namus, stūksančius kitame 
krante ir apšviestus išsirikiavusių žibintų. Keitei malant kavos pupeles, 
jis atėjo pas ją į virtuvę, ji išėmė du puodelius, pašildė iš šaldytuvo iš- 
imtą pieną. Kartu įsitaisę ant sofos jie baigė gerti kavą, jis pasilenkė ir 
švelniai, bet stipriai pabučiavo ją į lūpas. Ji žinojo, kas dabar nutiks. Kita 
vertus, juk šitai ji žinojo nuo pat pirmos minutės restorane. 

Jis pasakė: 

— Norėčiau nusiprausti po dušu. 

Ji nusijuokė. 

— Pirsai, koks tu proziškas! Vonia štai už tų durų. 

— Keite, kodėl tau nėjus kartu su manimi? 

— Ten nepakaks vietos. Eik pirmas. 

Viskas klostėsi taip lengvai, taip natūraliai, be jokių abejonių ar 
nerimo, net nesusimąstant. Dabar, gulėdama lovoje užlieta švelnios 
ryto šviesos, klausydamasi šniokščiančio dušo, ji permąstė visą saldžią 
naktį prisimindama sakinių nuotrupas. 

— Maniau, tau patinka tik kvailos blondinės. 

— Ne visos jos buvo kvailos. O tu esi blondinė. 

Ji atsakė: 

— Šviesiai rusvo atspalvio, o ne geltonplaukė blondinė. 

Jis vėl atsigręžė ir perbraukė rankomis jai per plaukus; tai buvo 
netikėtas, bet nepaskutinis gestas. Švelnus ir niekur neskubantis. 

Ji neabejojo, kad Pirsas bus prityręs ir gabus meilužis, tik ji nesi- 
tikėjo, jog džiaugsmingas jų susiliejimas įvyks taip paprastai ir be įtam- 
pos. Jie atsigulė geisdami vienas kito ir juokdamiesi. O paskui, truputį 
atsitraukusi savo dvigulėje lovoje, girdėdama jo kvėpavimą ir jusdama 
nuo jo sklindančią šilumą, ji manė, jog čia jis ir turėtų būti. Žinojo, kad 
šis pasimylėjimas suminkštins slėgusį kaip akmuo jos širdį nepasitikė- 
jimo savimi ir savigynos luobą, po Makfersono ataskaitos dar labiau 
padidinusį ją apėmusį apmaudą ir išdavystės nuojautas. 

Ciniškasis Pirsas, būdamas subtilesnis politikas nei ji, pasirodė 
esantis kantresnis. 

— Visi oficialūs tardymo komitetai žino, kokių rezultatų iš jų ti- 

kimasi. Kai kurie menkiau protingi viską daro perdėtai entuziastingai. 
Absurdiška dėl to prarasti darbą arba leisti, kad šitai sugriautų tavo 
pasitikėjimą ar atimtų ramybę. 

Taktiškai, o kartais ir visai be žodžių Dalglišas ją įtikinėdavo ne- 
pasiduoti. Bet ji puikiai suprato, kad per pastaruosius kelerius metus 
po truputį tirpo jos atsidavimas, pasiaukojimas ir naivus entuziazmas, 
kurio kupina ji atėjo dirbti į policijos tarnybą. Keitė ir dabar buvo verti- 
nama kaip kompetentinga pareigūnė. Ji mėgo savo darbą ir nebūtų ga- 
lėjusi sugalvoti jokio kito, kurį dirbtų taip kvalifikuotai. Bet Keitė ėmė 
baimintis dėl emocinių dalykų — ji ėmė pernelyg gintis, per daug sau- 
gotis galvodama apie tai, ką gali iškrėsti gyvenimas. Dabar, gulėdama 
viena ir klausydamasi tylių po jos butą besisukiojančio Pirso keliamų 
"garsų, Keitė pajuto beveik užmirštą džiaugsmą. 

Ji nubudo pirma ir pirmą kartą nekamuojama dar nuo vaikystės 
laikų likusio nerimo. Pagulėjo trisdešimt minučių mėgaudamasi po 
kūną pasklidusia ramybe, stebėdama ryškėjančią šviesą, įsiklausydama 
į pirmuosius naujos dienos garsus upėje, o paskui išsliuogė iš lovos ke- 
tindama eiti į vonią. Jos judesiai pažadino ir jį. Kilstelėjęs ėmė apgrai- 
bomis jos ieškoti, o paskui staiga atsisėdo kaip susitaršęs spyruoklinis 
žaisliukas dėžutėje. Jie abu nusijuokė. Virtuvėje darbavosi kartu — jis 
spaudė apelsinus, o ji plikė arbatą; paskui abu išsinešė į balkoną karštus 
sviestu apteptus skrebučius ir mėtė jų trupinius galingai besiplakančių 
sparnų ir kapsinčių snapų sūkuryje klykiančioms žuvėdroms. Tada jie 
vėl grįžo į lovą. 

Dušo šniokštimas ir gurguliavimas liovėsi. Dabar atėjo metas 
pagaliau keltis ir pasitikti naują sudėtingą dieną. Ji jau buvo nukorusi 
kojas žemyn, kai suskambo jos mobilusis telefonas. Skambutis ją taip 
sutrikdė, tarsi niekada anksčiau nebūtų jo girdėjusi. Iš virtuvės atėjo 
Pirsas, aplink liemenį apsivyniojęs rankšluostį, rankoje laikydamas 
kavinuką. Ji tarstelėjo: 

— O, Dieve! Pačiu laiku. 

— Gal koks asmeninis reikalas. 

— Tik jau ne šiuo telefonu. 

Ji ištiesė ranką į stalelį prie lovos, paėmė telefoną, įdėmiai pa- 
klausiusi atsakė „taip, sere“ ir baigė pokalbį. Suprasdama, kad negalės 
nuslėpti balse girdimo jaudulio, tarė: 

— Nauja byla. Įtariama žmogžudystė. Saloje prie Kornvolio kran- 
tų. Reikės sraigtasparnio. Automobilį turėsiu palikti čia. Eidi jau pa- 
siuntė vairuotoją, kad paimtų Bentoną, o paskui mane. Turime susitikti 
Batersi sraigtasparnių oro uoste. 

— Kur tavo žmogžudysčių lagaminėlis? 

Keitė jau ruošėsi puikiai žinodama, ką ir kokia tvarka daryti. Ji 
šūktelėjo iš už vonios kambario durų: 

— Jis mano kabinete! Eidi pasirūpins, kad jį nuneštų į automo- 
bilį. 

Jis pasakė: 

— Jeigu jis atsiunčia automobilį, man reikia greičiau judintis. Gali 
vairuoti Nobis Klarkas, ir tada mane čia pamatys, o vairuotojų mafija 
naujienas paskleis per keletą minučių. Ir kodėl gi turėtume teikti peno 
valgykliniams gandams?.. 

Po kelių minučių Keitė numetė ant lovos brezentinį kelioninį 
krepšį ir ėmė greitai ir metodiškai krautis daiktus. Ji kaip visada vilkės 
vilnones kelnes ir tvido švarkelį, pasivilks kašmyro džemperį stačiu, 
atlenkiamu kaklu. Net jei ir toliau orai bus švelnūs, nėra jokios pras- 
mės imti lininių ar medvilninių drabužių — saloje retai kada būna 
per karšta. Į krepšio dugną gulė storapadžiai aulinukai, kelnaitės ir 
liemenėlė. Tokius galima skalbti kasdien. Sulanksčiusi ji įdėjo į krepšį 
antrą šiltesnį megztinį, o paskui, atsargiai susukusi, įsidėjo ir šilkinę pa- 
laidinę. Ant viršaus ji patiesė pižamą ir vilnonį chalatą. Dar įkišo tua- 
letinių reikmenų krepšelį, kuriame visada buvo reikalingiausi daiktai. 
Galiausiai ji pasiėmė du naujus bloknotus, pustuzinį tušinukų ir pusiau 
perskaitytą knygą minkštu viršeliu. 

Po penkių minučių jie abu jau buvo apsirengę ir pasiruošę išeiti. 
Keitė kartu su Pirsu nuėjo į požeminį garažą. Prie savojo Alfa Romeo 
durų jis pabučiavo jai į skruostą ir pratarė: 

— Ačiū tau už draugiją per pietus, ačiū už pusryčius, ačiū už viską, 
kas buvo tarp pietų ir pusryčių. Atsiųsk man iš tos paslaptingos salos 
atviruką. Man pakaks šešių žodžių, o jei tie žodžiai bus teisingi, man jų 
daugiau nei pakaks. „Norėčiau, kad čia būtum, myliu, Keitė“. 

Ji nusijuokė, bet nieko neatsakė. Prieš juos iš garažo išvažiuo- 
jančio automobilio galiniame lange buvo skelbimas: „Automobilyje 
kūdikis“. Šitai Pirsą visada erzindavo. Jis čiupo iš automobilio stalčiuko 

kortelę su ranka užrašytais žodžiais: „Automobilyje Erodas“. Tada atsi- 
sveikindamas jis kilstelėjo ranką ir išvažiavo. 

Keitė stovėjo žvelgdama jam pavymui, kol jis paskutinį kartą 
pyptelėjo atsisveikindamas ir įsuko į pagrindinį kelią. Dabar ją užval- 
dė visai kitokios, ne tokios sudėtingos, bet gerai pažįstamos emocijos. 
Kad ir kokių problemų galėtų sukelti ši išskirtinė naktis, apie jas reikės 
pamąstyti vėliau. Kažkur, šaltoje mirties abstraktybėje, gulėjo kol kas 
dar tik įsivaizduojamas kūnas. Grupelė žmonių laukė atvykstančios po- 
licijos; kai kurie prislėgti, daugelis — nuogąstaujantys. Jie visi, be jokios 
abejonės, apimti svaiginančio susijaudinimo ir noro viską išsiaiškinti. Ji 
visada nerimavo dėl to, kad kažkas mirdavo, ir būtent tai lemdavo josios 
pakilumą. O paskui bus toji dalis, kuri jai labiausiai patikdavo: baigian- 
tis dienai susirinks visa komanda, Eidi, ji ir Bentonas-Smitas apsvarstys 
įkalčius, mėgins dėlioti, paskui vėl ardyti, o paskui ir vėl kitaip sudėlioti 
visokiausias užuominas ir prielaidas, tarsi jos būtų dėlionės detalės. Bet 
jai buvo pažįstami menkučiai gėdos želmenėliai. Tos gėdos priežastys. 
Nors jie niekada nebuvo apie tai kalbėję, ji įtarė, jog Eidi jautė tą patį. 
Šios dėlionės detalės buvo sudaužyti vyrų ir moterų gyvenimai. 

Po trijų minučių, su krepšiu rankose laukdama prie savo namų, ji 
pamatė įsukantį į aikštelę automobilį. Darbo diena prasidėjo. 


Seržantas Fransis Bentonas-Smitas gyveno vienas pokarinio 
daugiaaukščio, esančio į šiaurės vakarus nuo Šeperdbušo, šešioliktame 
aukšte. Po juo buvo penkiolika aukštų identiškų butų su identiškais 
balkonais. Esant tokiems balkonams, besitęsiantiems išilgai kiekvieno 
aukšto, apie kokį nors privatumą nebuvo galima nė galvoti, bet kai- 
mynai jam trukdydavo retai. Vienam kaimynui butas buvo tik laikinas 
prieglobstis, todėl jis retai jame pasirodydavo, o kitas kaimynas buvo 
pasalūniškai tyliai įsitraukęs į kažkokį paslaptingą darbą Sityje: jis iš- 
eidavo net anksčiau už Bentoną, o grįždavo gerokai po vidurnakčio. 
Anksčiau buvęs vietinės valdžios būstas, namas buvo parduotas, pri- 


28 


vačių supirkėjų suremontuotas, o paskui butai pradėti pardavinėti. 
Nepaisant rekonstruoto vestibiulio, modernių, dar nenuniokotų liftų 
ir naujų dažų, namas vis dėlto buvo nevykęs kompromisas tarp nuo- 
seklaus taupumo, miestietiško pasididžiavimo ir institucinio atitikimo, 
tačiau bent jau architektūrine prasme jis neatrodė provokuojantis. 
Statinys nekėlė jokių emocijų, išskyrus nuostabą, kad kažkas vis dėlto 
gaišo laiką jį statydamas. 

Net ir iš balkono plačiai atsiveriantis vaizdas nestebino. Bento- 
nas pažvelgė į nuobodų, monotonišką pramoninį peizažą, numargin- 
tą juodai ir pilkai, kuriame dominavo plokščiastogiai daugiabučių 
stačiakampiai, beveidžiai pramoniniai pastatai ir siauros gatvelės, 
kuriose užsispyrėliškai mėgino ir toliau gyvuoti XIX amžiaus terasos. 
Tai buvo rūpestingai jaunų ir daug žadančių specialistų saugomas 
rajonas. Vakarų kelias vingiais kilo virš prigrūstos vagonėlių stovėji- 
mo aikštelės, kurioje po betoninėmis kolonomis glaudėsi laikinai čia 
apsistoję gyventojai, retai kada rizikuojantys išeiti. Apačioje driekėsi 
kiemas su aukšta apleistų automobilių liekanų krūva, metalo laužu. 
Šis aštriabriaunis kratinys — tarsi žmogaus gyvenimo ir žlugusių 
vilčių simbolis. Sutemus vaizdas pasikeisdavo: žibintai jį paversdavo 
mistišku ir tarsi netvariu. Pasikeisdavo eismo ženklai, automobiliai 
tarsi persikūnydavo į suskystėjusiais keliais čiuožiančius automatus, 
aukšti kranai su viršuje žibančiomis lempomis būdavo sulinkę kaip 
vabzdžiai maldininkai — groteskiški nakties kiklopai. Iš juodai mėly- 
no dangaus, iš tirštėjančių sutemų ryškiais debesimis, Hytrou kryp- 
timi tyliai leidosi lėktuvas. Tarsi kažkam davus ženklą, daugiabučių 
languose žiebėsi šviesos. 

Tačiau nei naktį, nei dieną šio peizažo nepavadintum būdingu tik 
Londonui. Bentonas nujautė, jog štai taip jis galėtų žiūrėti į bet kokį 
kitą didelį miestą. Prieš jį nebuvo jokio pažįstamo objekto — nei men- 
kiausios upės užuominos, nei spalvingai apšviestų tiltų, nei pažįstamų 
bokštų ar kupolų. Bet būtent tokio rūpestingai pasirinkto anonimišku- 
mo — netgi ir peizažo — jis ir norėjo. Bentonas niekur nebuvo įleidęs 
šaknų, neturėjo gimtosios žemės. 

Į šį butą jis atsikraustė praėjus šešiems mėnesiams nuo to laiko, 
kai ėmė dirbti policijoje. Šitas būstas absoliučiai niekuo nepriminė jo 
tėvų namų lapais nuklotoje Pietų Kensingtono gatvėje — baltų laip- 


29 


telių, vedančių prie kolonomis puoštų durų, švytinčių dažų ir lygaus 
tinko. Jis nutarė išsikelti iš atskiro antrame namo aukšte esančio buto iš 
dalies todėl, kad manė, jog sulaukus aštuoniolikos tebegyventi tėvų na- 
muose yra žeminantis dalykas, bet daugiausia dėl to, jog: net neįsivaiz- 
davo, kaip į tokį savo butą galėtų pasikviesti kolegas. Jau žengdamas 
pro centrines namo duris neištversi nepagalvojęs, ką jos reprezentuo- 
ja — pinigus, privilegijas, turtingos liberalios aukštesniosios vidurinės 
klasės kultūrą ir pasitikėjimą. Bet jis suprato, kad ši dabartinė demons- 
truojama nepriklausomybė yra netikra: už butą ir viską, kas jame yra, 
moka jo tėvai. Iš savo atlyginimo jis nebūtų išgalėjęs persikelti. O 
įsikūrė patogiai. Kreivai šyptelėjęs tarė sau, jog tik nusimanantys apie 
modernius baldus svečiai galėtų atspėti, kiek kainavo šie iš pažiūros 
visai paprastučiai baldeliai. 

Bet kolegos nebuvo jo svečiai. Kaip naujas darbuotojas, iš pradžių 
jis elgėsi labai atsargiai gerai žinodamas, jog vyresnieji pareigūnai jį 
tyrinės ilgiau ir priekabiau nei bet kurį kitą laikinai paskirtą žmogų. 
Galbūt jis ir nesitikėjo iškart pelnyti draugystės, bet vylėsi tolerancijos, 
pagarbos ir pritarimo. Tam tikra prasme jis to ir susilaukė. Bentonas 
žinojo, jog vis dar yra vertinamas labai atsargiai. Jis jautėsi apsuptas 
daugybės organizacijų, įskaitant ir baudžiamąją teisę, skirtų jo intere- 
sams jautriu rasiniu klausimu ginti, tarsi jį būtų galima įžeisti lygiai 
taip pat, kaip Viktorijos laikų mergelę, išvydusią ekshibicionistą. Jis 
norėjo, kad šie rasinių problemų kariai paliktų jį ramybėje. Nejau jie 
nori paniekinti mažumas, traktuodami jas kaip pernelyg jautrias, ne- 
saugias ir paranojiškas? Bentonas suprato, kad ši problema tam tikra 
prasme yra jo paties susikurta: visa tai buvo kur kas blogiau nei papra- 
stas baugštumas ar drovumas, visa tai trukdė užmegzti intymesnius 
ryšius. Jie nežinojo, kas jis yra; jis pats nežinojo, kas esąs. Galvojo, kad 
tokie mąstymai nėra vien tik jo maišytos rasės rezultatas. Londono pa- 
saulyje, kurį jis pažinojo ir kuriame dirbo, gyveno maišytų rasių vyrai 
ir moterys, priklausantys skirtingoms sumišusioms religijoms ir skir- 
tingoms sumišusioms tautybėms. Atrodo, jiems neblogai sekasi. 

Jo motina buvo indė, tėvas — anglas. Ji — pediatrė, jis — valstybi- 
nės bendrojo lavinimo mokyklos direktorius. Jie įsimylėjo ir vedė, kai 
jai buvo septyniolika; jo tėvas dvylika metų už ją vyresnis. Vienas kitą 
jie mylėjo nepaprastai aistringai, tebemyli ir dabar. Žiūrėdamas į ves- 

tuvines jų nuotraukas jis matė, jog motina buvo ypač graži; tebebuvo 
graži ir dabar. Jos turtą ištekant sudarė ne tik grožis, bet ir pinigai. Nuo 
pat vaikystės jis jautėsi tarsi įsibrovėlis į šį privatų, viskuo aprūpintą 
pasaulį. Tėvai būdavo labai užimti, ir jis labai anksti ėmė suvokti, jog 
jų buvimas kartu jiems yra labai brangus. Jis žinojo, kad yra mylimas, 
jog rūpinamasi jo gerove, bet tyliai ir netikėtai įėjęs į kambarį, kuriame 
būdavo tik jiedu, jis matydavo, kaip tėvų veidus užtemdęs nusivylimo 
debesėlis greitai užleisdavo vietą sveikinimo šypsniams. Atrodė, kad 
religinių įsitikinimų skirtumai niekada nekėlė jiems nerimo. Jo tėvas 
buvo ateistas, mama — Romos katalikė, ir Frensis buvo auklėjamas ir 
mokomas būtent tokia dvasia. Tačiau kai paauglystėje jis nuo viso to 
atsimetė, tarsi atsisakydamas dalies vaikystės, atrodo, kad nė vienas iš 
tėvų to nepastebėjo, o jeigu ir pastebėjo, tai dėl tokio jo pasirinkimo 
nejuto kaltės. 

Kasmet vykdami į Delį, jie imdavo jį su savimi, bet ir ten jis jaus- 
davosi esąs svetimas. Atrodė, tarsi jo skaudamos kojos, apžergusios 
besisukantį Žemės rutulį, nė viename žemyne negalėjo rasti tvirtos 
atramos. Jo tėvui patiko nuolat grįžti į Indiją, ten jis jausdavosi kaip 
namie, ten jį pasitikdavo garsiais sveikinimų šūksniais, visi juo žavėda- 
vosi, juokdavosi, jį erzindavo, ir jis visus erzindavo, dėvėdavo indiškus 
drabužius, sveikindavosi jų papratimu, laisviau nei namuose spausdavo 
rankas, ašaringai atsisveikindamas. Vaikystėje ir paauglystėje Bentonas 
ten būdavo sutinkamas triukšmingai, visi erzeliodavo aplinkui, girdami 
jo grožį, jo protą, bet jam būdavo nejauku, jis tik mandagiai atsakydavo 
panašiais komplimentais, nes žinojo, kad jiems nepriklauso. 

Jis vylėsi, kad išrinktas į Adamo Dalglišo specialiųjų tyrimų grupę 
dirbs ir galės jaustis kaip namie net ir gyvendamas savajame išdriku- 
siame pasaulyje. Galbūt tam tikra prasme taip ir nutiko. Jis žinojo, 
kad jam turi sektis: kalbai pasisukus apie paaukštinimą, laikas, pra- 
leistas dirbant su šia grupe, buvo išties didelis turtas. Paskutinė jo tirta 
byla, — beje, ji jam pirmoji, — mirtis ugnyje Hempstedo muziejuje, 
buvo tarsi egzaminas, kurį, jo vertinimu, jis išlaikė sėkmingai. Dirbant 
toliau galėtų kilti nesklandumų. Inspektorius Pirsas Tarantas garsėjo 
kaip reiklus ir kartais suktas vyresnysis pareigūnas, bet Bentonui at- 
rodė, jog jis žino, kaip reikia elgtis su Tarantu; jo asmenyje Bentonas 
atpažino ambicijų, cinizmo, kietaširdiškumo atšvaitus, kuriuos jis pui- 

kiai perprato, nes visa tai šiek tiek buvo būdinga ir jam. Tarantui per- 
ėjus į antiteroristinį būrį, jis turės dirbti būdamas pavaldus detektyvei 
inspektorei Keitei Miskin. Inspektorė Keitė buvo menkesnis iššūkis, bet 
ne todėl, kad ji moteris. Ji visada korektiška ir ne taip atvirai kritiška, 
koks buvo Tarantas, bet Bentonas nujautė, kad ji nejaukiai jaučiasi tu- 
rėdama tokį kolegą. Visa tai neturėjo nieko bendra su jo odos spalva, 
lytimi ar socialiniu statusu, nors jis jautė, kad ji šiaušiasi kalbėdama 
apie klasinius dalykus. Jis jai paprasčiausiai nepatiko. Štai toks papra- 
stas ir neišsprendžiamas reikalas. Tikriausiai greitai jam kažkaip reikės 
išmokti su tuo susidoroti. 

Bet dabar jo mintys sukosi apie laisvadienio planus. Jis jau buvo 
nuvažiavęs dviračiu iki Notinghilgeito ūkininkų turgaus ir nusipirkęs 
„tikrų“ vaisių, daržovių ir mėsos savaitgaliui; dalį šių gėrybių jis tikė- 
josi šią popietę nuvežti mamai. Bentonas jau šešias savaites nesilankė 
namuose, todėl buvo pats laikas ten pasirodyti ir nustoti graužtis, kad 
nėra jau toks skrupulingas sūnus. 

O vakare jis pagamins pietus Beverli. Ji, dvidešimt vienerių metų 
aktorė, vos baigusi dramos mokyklą, gavo nedidelį vaidmenį ilgame 
televizijos seriale, filmuojamame Safolko kaime. Jie susipažino preky- 
bos centre — geriausioje vietoje vienišiams ar laikiniems vienišuoliams 
„pasigauti“ vienas kitą. Minutėlę jį vogčiom patyrinėjusi, ji pirmoji 
žengė žingsnį paprašydama nukelti pomidorų skardinėlę, kurios, kaip 
tyčia, negalėjo pasiekti. Jį sužavėjo jos išvaizda — dailus ovalus veidas, 
tiesūs juodi plaukai ir kirpčiukai virš lengvai įkypų akių, suteikiančių 
patrauklaus rytietiško subtilumo. Nors iš tikrųjų ji buvo gryna anglė 
ir beveik iš to paties sluoksnio, kaip ir jis pats. Jo motinos svetainėje ji 
jaustųsi kaip namie. Bet Beverli atsikratė viduriniosios klasės sociali- 
nių niuansų ir akcento, dėl karjeros pasikeitė senamadišką savo vardą. 
Jos vaidinamas aikštingos kaimo smuklininko dukters vaidmuo kurstė 
žiūrovų vaizduotę. Sklido gandai, kad personažų linijos vystysis labai 
intriguojančiai — išprievartavimas, nesantuokinis vaikas, romanas su 
bažnyčios vargonininku, gal net nužudymas, tik, aišku, ne jos ir ne jos 
vaikelio. Ji buvo sakiusi Bentonui, kad žiūrovams nepatinka nužudyti 
kūdikiai. Nors ir laikinoje, bet tviskančioje popkultūros padangėje Be- 
verli rengėsi tapti žvaigžde. 

Po sekso, kuris, kaip pageidavo Beverli, turėdavo būti labai iš- 

radingas, ilgai trunkantis ir nepatogiai higieniškas, ji praktikuodavo 
jogą. Gulėdamas lovoje ir pasirėmęs ant rankos, Bentonas susižavėjęs 
ir su atlaidžiu švelnumu stebėdavo neįtikėtinus jos kraipymusis bei 
tempimus. Tokiomis akimirkomis jis susivokdavo esąs pavojingai arti 
meilės, bet pats nesitikėjo, kad šis romanas galėtų tęstis. Beverli, kuri, 
ėmus kalbėti apie paleistuvystės keliamus pavojus, tapdavo iškalbinga 
kaip pamokslininkas, prijautė serijinei monogamijai, bet kiekvienam 
partneriui skirdavo tik tam tikrą laiko limitą. Ji bejėgiškai aiškindavosi, 
jog paprastai po šešių mėnesių ją apninka nuobodulys. Dabar jau pen- 
ki mėnesiai, kaip jie kartu. Nors Beverli dar nieko nebuvo prasitarusi, 
Bentonas neturėjo vilčių, kad jo sugebėjimas mylėtis ir gaminti valgį 
pelnytų jam šiek tiek papildomo laiko. Jis vis dar krovė iš krepšių pir- 
kinius ieškodamas jiems vietos šaldytuve, kai ėmė skambėti jo darbinis 
mobilusis telefonas, kurį jis laikydavo ant stalelio prie lovos. Kiekvieną 
vakarą jis iškišdavo ranką norėdamas pasitikrinti, ar telefonas vietoje. 
Rytais, ruošdamasis į laikiną darbą policijoje, jis įsimesdavo telefoną 
į kišenę vildamasis, kad šis suskambės. Dabar, trinktelėdamas šaldy- 
tuvo durelėmis, jis puolė prie telefono norėdamas kuo greičiau atsi- 
liepti, tarsi baimindamasis, kad skambutis nutils. Jis išklausė trumpą 
pranešimą, atsakė „taip, sere“, ir baigė pokalbį. Visa dienotvarkė buvo 
pakeista. 

Jo krepšys jau sukrautas. Jo buvo paprašyta pasiimti fotoaparatą 
ir žiūronus, nes šie jo daiktai geresni už tuos, kuriuos turėjo kiti ko- 
mandos nariai. Vadinasi, jie darbuosis vieni, nesikvies pastiprinimo, 
fotografų ar SOCO, kol jų pagalba nepasirodys būtina. Toks paslap- 
tingumas dar labiau kurstė jaudulį. Ir dabar jam neliko nieko kita, kaip 
tik paskambinti dviem žmonėms — mamai ir Beverli. Joms kils šiokių 
tokių nepatogumų, manė jis, bet šie pasikeitimai nebus skausmingi. 
Džiaugdamasis, bet truputį baimindamasis, jis mąstė apie toje nepa- 
žįstamoje pakrantės saloje jo laukiančius netikėtumus. 


PIRMOJI KNYGA 


Mirtis pakrantės saloje 


Septintą valandą ryto Atlanto trobelėje Kūmo saloje Emilė Hol- 
kūm išėjo iš dušo, apsivyniojo apie juosmenį rankšluostį ir ėmė trinti 
drėkinamuoju kremu rankas ir kaklą. Nuo septyniasdešimt penktojo 
gimtadienio šitai tapo kasdiene procedūra ir tęsėsi jau penkerius metus, 
tačiau ji nepuoselėjo šviesių vilčių, nes žinojo, kad tai tik laikinai pri- 
stabdys amžiaus negandas, ir apskritai šie dalykai jai menkai terūpėjo. 
Jaunystėje ir būdama vidutinio amžiaus ji nedaug dėmesio skyrė savo 
išvaizdai. Kartkartėmis susimąstydavo, ar nėra beprasmis ir net kiek 
žeminantis dalykas imtis šių daug laiko suryjančių ritualų dabar, kai 
rezultatai teikė malonumo tik jai pačiai ir niekam kitam. Kita vertus, ar 
kada nors buvo kas nors, kam ji būtų norėjusi įsiteikti ar suteikti ma- 
lonumo? Ji visada buvo graži, kai kas manė, kad net labai graži, tik, ži- 
noma, ne miela, ryškių bruožų, atsikišusiais skruostikauliais, didelėmis 
šviesiai rudomis akimis po tiesiais antakiais, siaura, kiek pakumpusia 
nosimi ir plačia, gražiai nubrėžta burna, iš pirmo žvilgsnio apgaulingai 
geraširdiška. Kai kuriems vyrams ji kėlė nerimą, intelektualesni priim- 
davo jos mestus dygaus sąmojo iššūkius ir atsiliepdavo į slepiamą jos 
seksualumą. Visi jos meilužiai jai teikė tik malonumo, nė vienas nieka- 
da nėra suteikęs skausmo, o skausmas, kurį ji buvo suteikusi jiems, jau 
seniai pamirštas: jos neslėgė joks gailestis ar sąžinės graužatis. 

Dabar, išeikvojusi visą savo aistrą, ji grįžo į numylėtąją vaikystės 
salą, į akmeninę trobelę ant uolos krašto, kurioje ketino nuolat leisti 
visą likusį savo gyvenimą. Ji nė nemanė, kad kas nors — žinoma, tik 
jau ne Natanas Oliveris — galėtų ją iš jos atimti. Ji gerbė jį kaip rašytoją 
(kad ir kaip ten būtų, jis juk pripažintas vienu iš geriausių romanistų 
visame pasaulyje), bet jai niekada neatrodė, kad didelis talentas, gal 
net genialumas suteikia žmogui teisę būti savanaudiškesniam ir labiau 
nuolaidžiaujančiam savo įgeidžiams nei įprasta daugumai jo lyties at- 
stovų. 

Ji užsisegė laikroduką. Jai grįžus į miegamąjį, Rotvudas jau bus 

nunešęs ankstyvo rytmečio arbatos padėklą, kuris būdavo atnešamas 
kiekvieną rytą lygiai pusę septintos. Pusryčiai bus patiekti valgomaja- 
me — namų gamybos javainiai ir marmeladas, nesūdytas sviestas, kava 
ir šiltas pienas. Skrebučius paskrudins tik tada, kai išgirs, kaip ji žengia 
pro virtuvės duris. Apie Rotvudą ji galvojo su pasitenkinimu ir apimta 
šiltų jausmų. Ji priėmė jiems abiem palankų sprendimą. Jis buvo jos 
tėvo vairuotojas, ir kai ji, paskutinė savosios šeimos palikuonė, lankėsi 
savo šeimos namuose Eksmuro pakraštyje, kad su išvaržytoju sutvar- 
kytų kelias paskutines smulkmenas ir išsirinktų keletą daiktų, kuriuos 
norėtų pasilikti, jis pasakė norįs su ja pasikalbėti. 

— Madam, kadangi ketinate apsigyventi saloje, norėčiau prašyti 
vyresniojo liokajaus vietos. 

Šeimos nariai ir tarnai Kūmo salą visada vadindavo „sala“, ly- 
giai kaip saloje stovintis Kūmo namas visada būdavo vadinamas tik 
„namu“. 

Stodamasi ji atsakė: 

— Kurių galų man reikėtų liokajaus, Rotvudai? Mes neturėjome 
liokajaus nuo mano senelio laikų, o vairuotojo man nebereikės. Kaip tu 
ir pats gerai žinai, saloje neleidžiama važinėti jokiems automobiliams, 
išskyrus automobilį, išvežiojantį po trobeles maistą. 

— Žodį „liokajus“ pavartojau kaip apibendrinančią sąvoką, ma- 
dam. Galvoje turėjau asmeninio tarno pareigas, bet pamanęs, kad toks 
žodis implikuotų patarnavimą džentelmenui, „liokajų“ pasirinkau kaip 
patogesnį žodį, nors gal ir ne visiškai tinkamą tiksliai prasmei perteikti. 

— Rotvudai, tu per daug prisiskaitei P. G. Vudhauzo. Ar moki 
gaminti? 

— Mano spektras ribotas, madam, bet manau, jog rezultatai jus 
tenkins. 

— Na, manyčiau, gaminti dažnai neteks. Name vakare bus tiekia- 
mi pietūs, todėl tikriausiai ten juos ir užsisakinėsiu. O kokia tavo svei- 
kata? Atvirai kalbant, neįsivaizduoju savęs slaugės vaidmenyje: neturiu 
kantrybės kovodama su ligomis, tai galiu pasakyti tiek apie savo, tiek 
apie kitų ligas. 

— Nesikreipiau į gydytoją jau dvidešimt metų, madam. Ir aš esu 
dvidešimt penkeriais metais už jus jaunesnis, jeigu atleisite už tai, kad 
apie tai primenu. 

— Turint galvoje natūraliai besiklostančius dalykus, galima ti- 

„ kėtis, kad mirsiu anksčiau nei tu. Kai taip nutiks, gali būti, kad saloje 

tau neatsiras namo. Nenorėčiau, kad sulaukęs šešiasdešimties taptum 
benamis. 

— Dėl to nekils jokių problemų, madam. Ekseteryje turiu namą, 
kuris šiuo metu yra nuomojamas su visais baldais, dažniausiai nuomo- 
ju neilgam, nuomininkai — universiteto mokslininkai. Ilgainiui ketinu 
ten apsigyventi. Aš myliu miestą. 

Ji svarstė, kodėl Ekseteris... Kokį vaidmenį suvaidino Ekseteris 
paslaptingoje Rotvudo praeityje? Tai ne tas miestas, kuris galėtų kelti 
šiltus jausmus, nebent vietinių jo gyventojų širdyse. 

— Tada galėtume mėginti paeksperimentuoti. Man reikės pasi- 
konsultuoti su patikėtiniais. Vadinasi, patikėtiniai turės parūpinti dvi 
trobeles; būtų geriausia, kad jos stovėtų viena greta kitos. Manyčiau, nė 
vienas iš mūsų nenorėtų dalytis vienu vonios kambariu. 

— Aš, žinoma, norėčiau atskiro namelio, madam. 

— Tada pažiūrėsiu, kaip geriau viską sutvarkyti, ir galėsime pa- 
mėginti kokį mėnesį. Jeigu netiksime vienas kitam, išsiskirsime be 
jokių piktumų. 

Šitai nutiko prieš penkiolika metų, o jie dar ir dabar buvo kartu. 
Jis įrodė esąs puikus tarnas ir nepaprastai geras virėjas. Kuo toliau, 
tuo dažniau vakarais ji pietaudavo Atlanto trobelėje, o ne name. Per 
metus jis du kartus paprašydavo atostogų: abu kartus lygiai po dešimt 
dienų. Ji nė nenutuokė, kur jis tada važiuodavo ir ką veikdavo, o jis jai 
niekada apie tai nepasakodavo. Ji visada manė, kad ilgam saloje apsi- 
gyvenę žmonės dažniausiai nuo ko nors bėgdavo; toks pats ir jos at- 
vejis, nors visos tokio pabėgimo priežastys beveik sutapo su jos kartos 
opozicionierių keliamais klausimais — triukšmas, mobilieji telefonai, 
vandalizmas, girti storžieviai, politinis nekorektiškumas, neveiksmin- 
gumas ir meistriškumo puolimas, kitaip tariant, elitarizmas. Dabar ji 
apie Rotvudą nieko daugiau nesužinojo, nei žinojo tada, kai jis vežiojo 
jos tėvą, o tuomet jį matydavo retai — kampuotas nejudrus veidas, po 
vairuotojo kepuraitės snapeliu pusiau paslėptos akys, kaip vyrui — ne- 
būdingai šviesūs plaukai, kruopščiai apkirpti pusmėnuliu ant stambaus 
sprando. Jie laikėsi jiems abiem priimtinos rutinos. Kiekvieną dieną, 
penktą valandą, jie susėsdavo jos trobelėje žaisti žodžių loto, bežais- 

dami išgerdavo po taurę ar dvi raudono vyno. Tai ir buvo vienintelis 
metas, kai jie drauge valgydavo ar gerdavo. Paskui jis grįždavo į savo 
namelį gaminti jai pietų. 

Jis buvo vertinamas kaip dalis salos gyvenimo, bet Emilė juto, kad 
privilegijuotas, darbu neperkrautas jo buvimas personalui kurstė ap- 
maudą, apie kurį niekas garsiai nekalbėjo. Jis laikėsi savo pareigų, bet 
retais nenumatytų nutikimų atvejais niekada nesisiūlydavo padėti. Jie 
manė, jog jis Emilei atsidavęs kaip paskutiniajai iš Holkūmų. Jai šitai 
neatrodė įtikima, o ir nepatiktų. Be to, būtų pavojinga manyti, kad jis 
nepakeičiamas. 

Nuėjusi į savo miegamąjį su dviem langais, atveriančiais vaizdą 
į jūrą ir į salą, ji priėjo prie šiaurinio lango ir jį pravėrė. Naktis buvo 

„audringa, bet dabar vėjas susilpnėjo iki guvaus brizo. Už aikštelės, ve- 
dančios į fasadinę verandą, matėsi lengva įkalnė, kurios viršuje, tarsi 
įleidusi šaknis, tyliai stovėjo figūra, panaši į statulą. Natanas Oliveris 
neatplėšė žvilgsnio nuo trobelės. Jis buvo tik už kokių šešiasdešimties 
pėdų, ir Emilė suprato, jog jis turėjo ją matyti. Ji pasitraukė nuo lango, 
bet vis dar akylai jį stebėjo, kaip kad ir jis, jos supratimu, į ją žiūrėjo. Jis 
nejudėjo: sustingęs jo kūnas kontrastavo su besiplaikstančiais baltais 
plaukais, vėjo draikomais tyrų fone. Jis galėjo būti panašus į prakeiks- 
mą siunčiantį Senojo "Testamento pranašą, jeigu ne šis trikdantis ne- 
judrumas. Jo akys buvo įbestos į trobelę, ir šiame žvilgsnyje atsispindė- 
jo didžiulis sutelktas noras, slypintis po racionaliu paaiškinimu, kodėl 
jis šios vietos geidžia. Jis visada atvyksta į Kūmo salą lydimas dukters 
Mirandos ir redaktoriaus Denio Tremleto, todėl reikalauja namelių, 
stovinčių greta. Geidžiamiausia iš visų saloje esančių trobelių buvo. 
Atlanto trobelė, nes stovėjo pusiau atskirta nuo kitų. Ar jam, kaip ir 
jai, reikėjo gyventi ant šio pavojingo uolos krašto, kad dieną naktį gir- 
dėtų sūkuriuojančio potvynio vandenų teškėjimą į trisdešimties pėdų 
aukščio uolą? Beje, būtent šioje trobelėje jis gimė ir gyveno tol, kol 
šešiolikmetis, niekam nieko nepaaiškinęs, išvyko iš Kūmo ir pasuko 
atsiskyrėlio keliu, kad taptų rašytoju. Ar todėl jis čia stovi? Ar jis buvo 
įtikėjęs, kad be šios vietos jo talentas išseks? Jis dvylika metų už ją jau- 
nesnis, gal jį kamuoja nuojauta, kad jo darbas, o gal ir visas gyvenimas, 
suka pabaigos link, ir dvasios ramybės jis neras niekur kitur, kaip tik 
čia, šioje vietoje, kur buvo gimęs? 

Pirmą kartą ji pajuto grėsmę, kylančią iš tokio galingo noro. Beje, 
.ji niekada nesijautė nuo jo laisva. Per pastaruosius septynerius metus 
jis buvo įpratęs atvykti į šią salą kas tris mėnesius ir čia pabūti lygiai dvi 
savaites. Nors jam ir nepavyko jos iškeldinti — ir kaip jis būtų galėjęs 
tai padaryti? — nuolatiniai jo pasirodymai Kūmo saloje trikdė Emilės 
ramybę. Ją kiek baugino tasai iracionalumas. Galbūt ši Oliverio manija 
yra grėsmingas kokio nors dar labiau trikdančio dalyko simptomas? 
Gal jis kraustosi iš proto? Ji vis tebestovėjo nenorėdama leistis žemyn 
valgyti pusryčių, kol ir jis ten stovi. Praėjo dar penkios minutės, kol 
galiausiai jis apsigręžė ir patraukė kalvagūbriu. 


Gyvendamas Londone Natanas Oliveris paklusdavo nusisto- 
vėjusiai dienotvarkei, o kas ketvirtį pasikartojantys vizitai į Kūmo 
salą paįvairindavo gyvenimą. Kūmo saloje jis ir jo dukra paklusdavo 
įprastai lankytojų praktikai. Miranda paskambindavo telefonu ir duo- 
davo nurodymus šeimininkei poniai Barbridž, kuri juos perduodavo 
virėjai, o Denas Padžetas kiekvieną rytą patiekdavo lengvus priešpie- 
čius — dažniausiai sriubą, šaltos mėsos ir salotų. Pietus būdavo galima 
valgyti arba trobelėje, arba pagrindiniame name, bet Oliveris mieliau 
pietaudavo Sakalo trobelėje, o valgį gamindavo Miranda. 

Penktadienio rytą jis keturias valandas darbavosi su Deniu 
Tremletu, redaguodamas naujausią savo romaną. Jam labiau patikda- 
vo taisyti jau gautą rankraščio maketą; nors ir kęsdami nepatogumus, 
leidėjai taikstėsi su tokiu jo ekscentriškumu. Jis redaguodavo daug, 
net keisdavo turinį, mažutytėmis stačiomis raidelėmis rašinėdamas 
ant kitos sumaketuoto kūrinio puslapių pusės, o paskui atiduodavo 
pataisytus puslapius Tremletui, kad šis viską perrašytų įskaitomiau ir 
atiduotų perspausdinti. Pirmą valandą jie liovėsi dirbę ir ėjo valgyti 
priešpiečių, o antrą visi paprasti patiekalai jau buvo suvalgyti, Miranda 
baigusi plauti indus ir juos sudėjusi ant lentynos prieangyje, kad vėliau 
kas nors paimtų. Tremletas buvo išėjęs anksčiau, jis valgė valgomaja- 

me kartu su kitu personalu. Paprastai Oliveris eidavo pamiegoti pietų 
miego ir miegodavo iki pusės ketvirtos, tada Miranda jį pažadindavo, 
kviesdama gerti popietinės arbatos. Šiandien jis nutarė atsisakyti poil- 
sio ir nueiti iki uosto, kad ten būtų tada, kai valtininkas Džagas krausis 
savo krovinį. Jis nekantravo įsitikinti, kad prieš dieną Joanos Steivli pa- 
imti kraujo mėginiai saugiai pasiekė ligoninės patologijos skyrių. 

Pusę trijų, pasikabinusi ant kaklo žiūronus, Miranda dingo, pa- 
sakiusi, kad eina į šiaurės vakarų pakrantę stebėti paukščių. Tuoj po to, 
kruopščiai sudėjęs abu kopijų egzempliorius į darbo stalo stalčių ir tro- 
belės duris palikęs neužrakintas, jis patraukė uolos pakraščiu stataus 
akmeninio tako, vedusio žemyn į uostą, link. Tikriausiai Miranda ėjo 
labai sparčiai: nužvelgęs krūmokšnius jis nematė jos nė ženklo. 

Būdamas trisdešimt ketverių jis vedė. Tokį sprendimą priėmė ne 
skatinamas seksualinio ar psichologinio poreikio, bet pastūmėtas įsiti- 
kinimo, kad atvirai besilaikantį celibato heteroseksualą jau galima šiuo 
tuo įtarti — arba ekscentriškumu, arba dar gėdingesniu dalyku — ne- 
sugebėjimu patraukti tinkamos bičiulės dėmesio. Taigi jis nesitikėjo 
didelių sunkumų, bet buvo pasirengęs pasistengti. Jis buvo pavydėtinas 
jaunikis ir neketino kęsti atstūmimo negarbės. Ši be entuziazmo pra- 
dėta veikla netikėtai greitai ir visai paprastai davė rezultatų. Jam pri- 
reikė tik dviejų mėnesių, per kuriuos jie kartu pietaudavo, kartkartėmis 
nakčiai apsilankydavo atkampiame kaimo viešbutyje, kol įsitikino, kad 
Sidni Belinger bus tinkamas pasirinkimas. Jai irgi taip atrodė. Ji jau 
buvo pelniusi žinomos žurnalistės, politikos apžvalgininkės, reputaciją, 
o sumaištis, kartais kildavusi dėl prieštaringai vertinamo jos vardo, tam 
tikra prasme buvo privalumas. Nors už nenatūraliai gerą išvaizdą ji tu- 
rėjo būti dėkinga pinigams, profesionaliam makiažui ir nepriekaištin- 
gam skoniui renkantis drabužius, o ne prigimčiai, jam nieko daugiau 
ir nereikėjo, aišku, tik jau ne romantiškos meilės. Nors jis skrupulingai 
kontroliavo seksualinį apetitą, neketindamas tapti jo vergu, kartu su ja 
praleistos naktys jam suteikė tiek malonumo, kiek jis ir tikėjosi sulaukti 
iš moters. Ji duodavo toną, jis priimdavo. Beje, ir jai ši santuoka atrodė 
kaip privalumas, Oliveris vertino tokį išmintingą požiūrį. Dauguma 
sėkmingų vedybų būna grįstos abiejų partnerių nuojauta, kad susi- 
tuokdami jie abu išlošė. 

Visa tai būtų galėję tęstis iki šiol — nors jis niekada netikėjo pa- 

stovumu, — jeigu ne Mirandos gimimas. Tada jis prisiėmė beveik visą 
. atsakomybę. Būdamas trisdešimt šešerių, savyje jis pirmą kartą aptiko 

iracionalų troškimą — norą turėti sūnų, apskritai — vaiką. Užkietėjęs 
ateistas tikėjosi, kad vaikas galėtų suteikti vilčių tapti nors ir netiesio- 
giai, bet nemirtingam. Vis dėlto tėvystė yra vienas iš žmogiškosios 
egzistencijos absoliutų. Savo gimimo jis negalėjo kontroliuoti, mirtis 
buvo neišvengiama ir tikriausiai bus tokia pat nepatogi, kaip ir gimi- 
mas, seksą jis daugiau mažiau įstengė valdyti. Lieka tėvystė. Jeigu ro- 
manų kūrėjas neprisidėtų prie šios universalios duoklės žmogiškajam 
optimizmui, tai prarastų tam tikrą patyrimą ir apribotų savo talentą. 
Gimdymas buvo tikras siaubas. Nepaisant brangių privačių gimdymo 
namų, gimdymas labai užsitęsė ir komplikavosi, o paskutinės gimdy- 
mo minutės naudojant chirurgines žnyples — alinančiai skausmingos. 
Nuskausminamieji pasirodė esantys ne tokie efektyvus, kaip kad Sidni 
tikėjosi. Instinktyviai pajaustas švelnumas, surusenęs pirmą kartą jam 
pamačius gleivėtą ir kruviną dukrelės nuogumą, greitai užgeso. Jis abe- 
jojo, ar Sidni apskritai kada nors buvo tai pajutusi. Galbūt dėl to kaltas 
faktas, kad kūdikis iškart buvo išneštas į intensyvios priežiūros skyrių. 

Ją aplankęs, jis paklausė: 

— Ar nenorėtum paturėti kūdikio? 

Sidni neramiai papurtė ant pagalvės padėtą galvą. 

— Dėl Dievo, leisk man pailsėti! Nemanau, kad ji norėtų būti kaip 
nors kankinama, jeigu jaučiasi taip pat bjauriai, kaip ir aš. 

— Kaip norėtum ją pavadinti? — apie tai jie dar nebuvo kalbėjęsi. 

— Manau, gal Miranda. Tikras stebuklas, kad ji išgyveno.* Pra- 
keiktas stebuklas, kad išgyvenau aš; būtent „prakeiktas“ šiuo atveju 
yra tinkamiausias žodis. Ateik rytoj, gerai, dabar turiu pamiegoti. Ir 
pasakyk visiems, kad nenoriu jokių lankytojų. Jeigu mąstai apie šeimos 
albumą, kuriame žmona sėdi lovoje nukaitusi nuo triumfuojančios 
motinystės ir glėbyje laikanti žavų kūdikį, išmesk visa tai iš galvos. Beje, 
sakau tau, su šiuo šlykščiu reikalu viskas baigta. 

Mama, kurios nuolat nebūdavo: Čelsyje esančiuose namuose su 
vaiku ji elgėsi švelniau, nei jis tikėjosi, bet dažniau motina būdavo 
užsienyje. Dabar jis turėjo pinigų, todėl sudėjus bendras jų pajamas 


* Stebuklas — a miracle (anglų k.). Miranda — aliuzija į stebuklą. 

bams nudirbti. Oliverio kabinetas viršutiniame namo aukšte dukrai 
buvo uždrausta teritorija, bet jam pasirodžius, ji sekiodavo paskui kaip 
šuniukas, laikydamasi kiek atokiau, retai kada kalbėdama, bet akivaiz- 
džiai patenkinta. Tačiau šitai negalėjo ilgai tęstis. 

Kai Mirandai buvo ketveri, vieno iš vizitų namo metu Sidni pasakė: 

— Mes negalime ir toliau taip gyventi. Jai reikia kitų vaikų drau- 
gijos. Yra mokyklų, į kurias galima leisti vaikus jau nuo trejų metų. Pa- 
prašysiu Juditos, kad viską apie jas sužinotų. 

Judita buvo jos sekretorė, tiesiog grėsmingai efektyviai dirbanti 
moteris. Šiuo atveju ji pasirodė esanti ne tik efektyviai dirbanti, bet ir 
stebėtinai jautri. Buvo išsiuntinėtos brošiūros, apsilankyta mokyklose, 
surinkta informacija. Galiausiai Judita pasikvietė vyrą ir žmoną ir su 
segtuvu rankose išklojo ataskaitą. 

— Atrodo, kad geriausia vieta — „Aukštieji medžiai“ už Čičesterio. 
Tai malonus namas su labai dideliu sodu, nelabai toli nuo jūros. Man 
ten atvykus, vaikai atrodė linksmi ir patenkinti, apsilankiau virtuvėje, 
paskui pietavau kartu su mažyliais vadinamajame vaikų lopšelio spar- 
ne. Daugelio vaikų tėvai tarnauja užjūriuose, o mokyklėlės direktorė 
atrodė labiau susirūpinusi vaikų sveikata ir gerove nei jų akademiniais 
pasiekimais. Bet gal tai ir nėra svarbu, nes sakėte, kad Miranda nerodo 
jokių ypatingų akademinių talentų ženklų. Manau, ten ji bus laiminga. 
Jeigu norėtumėte susitikti su direktore ir apžiūrėti mokyklą, galėčiau 
organizuoti susitikimą. 

Tada Sidni pasakė: 

— Rasčiau laisvą popietę kitą trečiadienį, būtų geriau, jei važiuo- 
tum ir tu. Prastai atrodys, jeigu žmonės sužinos, kad įkišome ją į mo- 
kyklą tik vienam iš mūsų pasidomėjus, kur ji važiuoja. 

Taigi jie nuvažiavo drauge laikydamiesi atstumo tarsi visai nepa- 
žįstami, kaip kokie nors oficialiai paskirti mokyklos inspektoriai. Sidni 
tobulai atliko rūpestingos motinos vaidmenį. Jos pateikta dukters po- 
reikių analizė ir į ją dedamų vilčių sąrašas buvo įspūdingas. Jis vos be- 
galėjo sulaukti, kol grįš į savo kabinetą ir viską užrašys. Vaikai išties pa- 
sirodė visai nevaržomi, linksmi ir laimingi, todėl po savaitės Miranda 
ten ir buvo nugabenta. Mokykloje vaikai galėjo būti ne tik per mokslo 
metus, bet ir per atostogas. Retais atvejais, kai atsirasdavo patogi gali- 

mybė dalį atostogų praleisti namuose, atrodė, kad Miranda išties ilgisi 
„Aukštųjų medžių“. Vėliau, po „Aukštųjų medžių, buvo pensionas, 
siūlęs gana gerą ir reputaciją pelniusį auklėjimą bei lavinimą, taip pat 
ir šiokią tokią motinišką globą, kuri Sidni pasirodė pageidaujama. Iš- 
silavinimo prasme pensione buvo galima išlaikyti keletą brandos ates- 
tato lygio egzaminų, bet Oliveris tarė sau, kad Miranda vargiai galėtų 
pretenduoti į Čeltenhemo merginų ar Šv. Pauliaus koledžus. 

Kai jis išsiskyrė su Sidni, Mirandai buvo šešiolika. Jį nustebino 
Sidni aistra, kurios apimta ji išvardijo visus jo trūkumus. 

— Tu tikrai esi baisus žmogus, savanaudis, grubus, niekingas. Ne- 
jau tu išties nesupranti, kiek sugebi iščiulpti jėgų iš kitų žmonių, kaip 
baisiai juos išnaudoji? Kodėl norėjai ten būti, kai gimdžiau Mirandą? 
Kraujas ir sąmyšis tau nėra patys maloniausi dalykai, tiesa? Tu ten bu- 
vai ne dėl manęs. Jeigu ir jutai man ką nors, tas jausmas buvo fizinis 
pasišlykštėjimas. Manei, jog būtų neblogai parašyti apie gimdymą, tu 
ir parašei apie gimdymą. Tau reikėjo ten būti, tiesa? Tau reikėjo klau- 
sytis, stebėti, tyrinėti. Tik išvydęs fizinių dalykų smulkmenas, galėjai 
pateikti psichologines įžvalgas, rašyti apie žmogiškumą. Ką rašė tasai 
paskutinis „Guardian“ recenzentas? Galime sakyti, jog turime moder- 
nųjį Henrį Džeimsą! Žinoma, tu juk neieškai žodžių kišenėje, taip? 
Reikia pripažinti. Bet ir aš neieškau. Man nereikia tavo talento, tavo 
reputacijos, tavo pinigų ar atsitiktinio dėmesio lovoje. Galime išsiskirti 
civilizuotai. Nesu linkusi reklamuoti nesėkmių. Gerai, kad gavau darbą 
Vašingtone. Artimiausius trejus metus jausiuosi pririšta. 

Jis paklausė: 

— O kaip Miranda? Atrodo, ji labai norėtų išeiti iš mokyklos. 

— Tai pats ir galvok. Mergaitė beveik visai su manimi nebendrau- 
ja. Kai buvo vaikas, bendraudavo, bet dabar ne. Dievas žino, ką su ja 
darysi. Aš galiu pasakyti tik tiek, kad ji niekuo nesidomi. 

— O aš manau, kad ji domisi paukščiais. Bent jau karpo paukščių 
nuotraukas ir klijuoja jas prie tos lentos savo kambaryje. 

Jis pajuto pasigėrėjimo savimi pliūpsnį. Mirandos gyvenime jis 
pastebėjo tai, ko nepastebėjo Sidni. Jo žodžiai buvo tarsi tėviškos at- 
sakomybės patvirtinimas. 

— Na, Vašingtone ji neras daug paukščių. Jau geriau pasiliktų čia. 
Ką, po galais, galėčiau su ja daryti? 

— O aš ką galiu? Ji turėtų būti su motina. 

Tada Sidni nusijuokė. 

— Oi, liaukis, galėtum ką nors geriau sugalvoti! Kodėl tau neleisti 
jai šeimininkauti? Galėtum leisti atostogas toje saloje, kur gimei. Ten 
turėtų būti pakankamai paukščių, kad ji jaustųsi laiminga. O tu sutau- 
pytum nemokėdamas namų šeimininkei atlyginimo. 

Jis sutaupė nemokėdamas atlyginimo, ir Kūme išties buvo daug 
paukščių, nors paauglė Miranda dabar mažiau jais domėjosi nei vai- 
kystėje. Mokykloje ji bent jau išmoko gaminti. Būdama šešiolikos ji 
baigė mokyklą ir išėjo tiek ir temokėdama, gavusi neaiškų įrašą apie 
akademinius pasiekimus. Pastaruosius šešiolika metų ji keliavo kartu 
su juo ir buvo jo namų šeimininkė — tyli, stropi, nesiskundžianti ir iš 
„pažiūros patenkinta. Jam niekada nepasirodė būtina su ja pasitarti dėl 
kasketvirtinių beveik ceremonija tapusių migracijų iš namų Čelsyje į 
Kūmą, kaip kad jis niekada nepagalvojo, jog būtų gražu pasitarti ir su 
Tremletu. Jis buvo garantuotas, jog jie mielu noru sutinka būti jo talen- 
to priedėliais. Kilus abejonėms, — bet abejonių jam niekada nekildavo, 
abejoti nepriversdavo net nemalonios vidinės nuojautos, kurias kiti 
pavadintų sąžine, — jis pateiktų iš anksto parengtą atsakymą: jie pa- 
tys pasirinko tokį gyvenimo būdą, jiems tinkamai mokama, jie gerai 
maitinami ir apgyvendinti. Oliveriui vykstant į keliones po užsienį, jie 
keliaudavo apsupti prabangos. Neatrodė, kad kuris nors iš jų norėtų ko 
nors geriau arba būtų ko nors geriau vertas. 

Prieš septynerius metus jam pirmą kartą grįžus į Kūmą, jį nu- 
stebino staigus pagyvėjimas ir pakili nuotaika, kurios apimtas jis žengė 
iš katerio į krantą. Jis priėmė šią euforiją paniręs į romantiškas berniu- 
kiškas svajones: triumfuojantis užkariautojas, pagaliau tapęs sunkiai 
laimėtos teritorijos šeimininku, tyrinėtojas, galiausiai suradęs legendi- 
nį krantą. Tą vakarą, stovėdamas prie Sakalo trobelės ir žvelgdamas į 
tolumoje besidriekiančius Kornišo krantus, jis suprato, jog teisingai pa- 
sielgė čia sugrįžęs. Čia, šioje jūros apsuptoje vietoje, gali būti sulėtintas 
nenumaldomas fizinio nykimo procesas, čia jo žodžiai sugrįš. 

Tačiau vos išvydęs šią salą jis suprato, jog būtina atgauti Atlanto 
trobelę. Čia, šiame akmeniniame namelyje, tarsi augte išaugusiame iš 
grėsmingai aukštos uolos, jis gimė ir čia mirs. Šį nenumaldomą norą 
lėmė tinkama erdvė ir patogumas, bet egzistavo kažkoks dar gaivališ- 

kesnis dalykas, kažkas jo kraujuje atliepė nuolatiniam ritmiškam jūros 
pulsavimui. Jo senelis buvo jūrininkas ir mirė jūroje. Tais senais laikais 
Kūmo saloje jo tėvas buvo valtininkas, ir jis su juo gyveno Atlanto tro- 
belėje iki šešiolikos metų, kol sulaukė progos pabėgti nuo pasikartojan- 
čių girtų jo siautėjimų ir sentimentalaus prieraišumo, kol pasuko savo 
keliu, kad taptų rašytoju. Per visus tuos negandų, kelionių ir vienatvės 
kupinus metus apie Kūmą jis galvodavo, prisimindamas salą kaip stip- 
rių emocijų ir pavojaus kupiną vietą, kaip salą, kurioje nereikėtų lanky- 
tis, nes kitaip ji vėl galėtų užvaldyti pamirštomis praeities traumomis. 
Eidamas uola uosto link jis mąstė, kaip vis dėlto keista, kad į Kūmą jis 
grįžo neabejodamas, kad grįžo namo. 


Buvo šiek tiek po trijų. Antrame Kūmo namo bokštelio aukšte, 
savo kabinete, Rupertas Meikroftas darbavosi sudarinėdamas sąmatas 
kitiems finansiniams metams. Prie kitos sienos, atsisėdęs už lygiai to- 
kio ateinantiems darbo stalo, Adrianas Boidas tyliai tikrino praėjusio 
ketvirčio, kuris baigėsi rugsėjo trisdešimtą, sąskaitas. Nė vienam iš 
jų šis darbas nebuvo malonus, jie dirbo tylėdami, tylą trikdė tik po- 
pieriaus šiurenimas. Meikroftas atsilošė kėdėje ir nukreipė akis į pro 
pailgą langą atsiveriantį vaizdą. Vis dar laikėsi šilti, šiam metų laikui 
nebūdingi orai. Pūtė lengvas vėjelis, ir pašiaušta jūra švytėjo tokia gilia 
mėlyne, kokia būna vidurvasarį, po vaiskiu, giedru dangumi. Dešinėje, 
ant uolos atšakos, švytėdamas baltomis sienomis ir viršuje įtaisyto da- 
bar jau nebedegančio žibinto raudoniu, stovėjo senas švyturys, elegan- 
tiškas falo formos praeities simbolis, puikiai restauruotas, bet nevei- 
kiantis. Kartais nuo šio simbolizmo jam darydavosi nejauku. Kairėje jo 
žvilgsnis kliudė išlinkusias uosto vartų alkūnes ir žemus uosto žibintų 
bokštelius. Būtent šis vaizdas ir šis kambarys padėjo jam apsispręsti 
vykti į Kūmą. 

Net dabar, praėjus aštuoniolikai mėnesių, jis tebesistebėjo, kad 
gyvena saloje. Jam tik penkiasdešimt aštuoneri, jis puikios sveikatos, 

jo protas, kaip jam pačiam atrodė, veikia taip pat nepriekaištingai. Vis 
dėlto jis anksti išėjo į pensiją, metęs juriskonsulto darbą, ir tuo džiaugė- 
si. Tokį apsisprendimą pagreitino jo žmonos mirtis prieš dvejus metus. 
Automobilio avarija buvo stulbinamai netikėta; taip galima pasakyti 
apie visus lemtingus nelaimingus atsitikimus, kad ir kaip nuo jų saugo- 
tumėmės ar vadovautumės nuojauta. Ji važiavo iš Vornboro, ketindama 
dalyvauti gretimame kaime vykstančiame knygų klubo narių susirin- 
kime; ji pernelyg skubėjo siauru kaimo keliu, kuris buvo pavojingai 
pažįstamas. Dideliu greičiu sukdama už kampo, ji kaktomuša trenkė 
savąjį mersedesą į traktorių. Keletą savaičių po avarijos jo sielvartą 
bukino neišvengiami netekties formalumai — apklausa, laidotuvės, be- 
galiniai užuojautos laiškai, į kuriuos reikėjo atsakyti, užsitęsęs sūnaus ir 
marčios vizitas, kurio metu buvo aptarinėjamas tolesnis jo gyvenimas 
ir komfortas. Kartais jam imdavo atrodyti, jog jo paties tarsi nė nebūtų. 
Kol galiausiai, praėjus kokiems dviem mėnesiams po jos mirties, jis ne- 
tikėtai pasijuto visiškai užvaldytas sielvarto. Jį apstulbino šio sielvarto 
galia beveik taip pat, kaip buvo apstulbinęs nelaimės netikėtumas. 
Sielvartas buvo sumišęs su sąžinės graužatim, kaltės jausmu ir miglotu, 
išskydusiu ilgesiu. Kūmo salos kreditoriai buvo vieni iš jo firmos klien- 
tų. Seniesiems kreditoriams Londonas atrodė kaip tamsi dviveidžių, 
klastingų sukčių irštva, tarsi vilkduobė, tykanti naivių provincialų, to- 
dėl jie mieliau rinkosi vietinį juristą, turintį nemenką praktiką. Firma 
ir toliau dirbo koncernui, ir kai jam buvo pasiūlyta, jog jis gali laikinai 
užimti besiruošiančio į pensiją buvusio sekretoriaus vietą, kol šios dar 
neužėmė būsimasis įpėdinis, Meikroftas pasinaudojo šia galimybe, kad 
mestų savąją praktiką. Jam oficialiai išėjus į pensiją, laikina pertrauka 
tapo nuolatine. Po dviejų mėnesių darbo Kūmo saloje jam buvo pasa- 
kyta, jog šis darbas yra jo, jeigu tik jis sutiks ir toliau jo imtis. 

Jis džiaugėsi, galėdamas išvykti. Vornboro šeimininkės, daugiausia 
buvusios Helenos bičiulės, švelnino provincialios jo buities monotoni- 
ją, prisidengusios euforiškomis labdaringomis intencijomis. Mintyse 
jis perfrazuodavo Džeinę Ostin: „Namą ir padorias pajamas gaunantis 
našlys tikriausiai stokoja žmonos“. Jų ketinimai buvo patys geriausi, 
bet po Helenos mirties gerumas jį tiesiog dusino. Jis ėmė bodėtis nuo- 
latiniais savaitiniais kvietimais pietauti ar vakarieniauti. Nejau jis tikrai 
metė darbą ir nutarė nuo visko atsiriboti tik tam, kad išvengtų nepa- 

geidaujamų vietinių našlių puolimo? Savistabos akimirkomis, kaip kad 
ši, jis sutikdavo, jog tikriausiai taip ir yra. Potencialios Helenos įpėdinės 
visos buvo vienodo kirpimo, net sunku jas atskirti — jo amžiaus, arba 
šiek tiek jaunesnės, malonių veidų, kai kurios net gražios, geros, gerai 
apsirengusios ir gerai išauklėtos. Jos buvo vienišos ir manė, kad jis irgi 
vienišas. Kiekvienų kviestinių pietų metu jis baimindavosi, kad nepa- 
mirštų vardo, kad apsimestinai domėdamasis nepaklaustų to paties 
nekalto klausimo apie vaikus, atostogas ar pomėgius. Jis puikiai įsi- 
vaizduodavo savųjų šeimininkių, nekantriai pralaukusių tam tikrą rū- 
pestingai apskaičiuotą laiką, skambučius telefonu: „Kaip tau sekėsi su 
Rupertu Meikroftu? Atrodo, jam patiko su tavimi šnekučiuotis. Ar jis 
tau skambino*“ Jis neskambindavo, bet gerai žinojo, kad vieną dieną, 
apniktas tylios desperacijos, vienatvės ar silpnumo, ims ir paskambins. 

Jo apsisprendimas mesti praktiką ir iš pradžių laikinai persikelti 
į Kūmo salą, kaip ir tikėtasi, buvo sutiktas reiškiant visuotinį apgailes- 
tavimą. Jam buvo sakoma, kaip labai jo trūks, kaip labai jis buvo verti- 
namas, bet dabar jis aiškiai įsitikino, kad niekas nemėgina jo atkalbėti. 
Meikroftas guodėsi, kad buvo gerbiamas, gal net truputį mylimas senųjų 
savo klientų, kurių daugumą paveldėjo iš tėvo. Jų akimis žvelgiant, jis 
buvo senamadis šeimos juriskonsultas, ištikimas draugas, paslapčių 
sergėtojas, gynėjas ir patarėjas. Jis surašydavo jiems testamentus, puikiai 
darbuodavosi sudarant sandorius dėl nuosavybės, visiems, kuriuos tik 
pažinojo, atstovaudavo prieš vietinio teismo pareigūnus, kai tekdavo 
aiškintis dėl smulkių nusižengimų, daugiausia dėl pastatyto ne vietoje 
automobilio ar per didelio greičio. Rimčiausia byla, kokią tik jis prisi- 
minė, buvo vietinio dvasininko žmonos vagiliavimas iš parduotuvės; šis 
skandalas ištisas savaites kurstė smagias paskalas visoje parapijoje. Jam 
paprašius sušvelninti visą šį reikalą, buvo apsiribota keletu užsakytų 
medicininių pažymų ir kuklia bauda. Klientams jo trūks, jie prisimins jį 
su sentimentalia nostalgija, bet neilgai. Meikrofto, Forbso ir Makintošo 
firma plėsis, bus priimti nauji partneriai, įrengti nauji pastatai. Jaunasis 
Makintošas, kitais metais įgysiąs visas teises dirbti, jau buvo išdėstęs 
savo planus. Jo paties sūnus, vienintelis jo ir Helenos vaikas, visiškai tam 
prijaustų. Dabar jis dirbo Londone, vienoje firmoje Sityje, kur buvo dau- 
giau nei keturiasdešimt juriskonsultų, aukštos kvalifikacijos specialistų, 
turinčių išskirtinių klientų ir nestokojančių viešumo ir geros reklamos. 

Kūme jis gyvena jau aštuoniolika mėnesių. Ironiška, tačiau atkirs- 
tas nuo raminančios kasdienybės rutinos, ramsčiusios jo vidinį „aš“, jis 
pasijuto ramesnis ir dar labiau linkęs pačiam sau užduoti klausimus. Iš 
pradžių sala jį trikdė. Kaip ir bet koks grožis, sala jį guodė ir neramino. 
Ji skleidė nepaprastą galią, sutelkiančią savistabai; ne visos mintys buvo 
niūrios, bet kai kurios ganėtinai erzinančios, kad sukeltų diskomfortą. 
Kokie aiškiai nuspėjami, kokie patogūs buvo penkiasdešimt aštuo- 
neri jo gyvenimo metai — pernelyg saugi vaikystė, atidžiai parinkta 
pradinė mokykla, metai iki aštuonioliktojo gimtadienio mažoje, bet 
visų labai gerbiamoje uždaroje privilegijuotoje vidurinėje mokykloje, 
paskui iš anksto numatyta aukštoji mokykla Oksforde. Jis nutarė eiti 
tėvo pėdomis ne iš entuziazmo, kaip dabar jam atrodė, net sąmoningai 
neapsisprendęs, bet skatinamas neaiškiai juntamos sūnaus pagarbos 
ir žinojimo, kad jo laukia užtikrintas darbas. Meikrofto vedybų nepa- 
vadintum aistringu romanu, greičiau tai buvo rinkimasis iš nedidelio 
būrelio tinkamų merginų — Vornboro teniso ir dramos klubų narių. 
Jis niekada nebuvo priėmęs išties sunkaus sprendimo, niekada nesi- 
kankino, mėgindamas pasirinkti, nesileisdavo į pavojingus žaidimus 
ar sportą, nesiimdavo to, ko dar nebuvo pasiekęs savo darbe. Ar viskas 
taip susiklostė todėl, svarstė jis, kad jis buvo vienturtis, labai brangina- 
mas ir pernelyg saugomas? Dažniausiai jis prisimindavo iš vaikystės 
ataidinčius motinos žodžius: „Neliesk to, sūnau, tai pavojinga“. „Neik 
ten, branguti, gali nukristi“. „Joje nematau nieko gera, branguti, nepa- 
sakyčiau, kad ji būtų mūsų tipo“. 

Jam atrodė, kad pirmieji aštuoniolika mėnesių Kūmo saloje 
buvo gana sėkmingi: niekas nepasakė kitaip. Bet jis pripažino dvi 
klaidas — du naujus paskyrimus, iš kurių abu, kaip jam dabar pa- 
aiškėjo, buvo prastas pasirinkimas. Danielis Padžetas ir jo motina į 
salą atvyko 2003-ųjų rugpjūčio pabaigoje. Padžetas parašė jam, nors 
Tuometinis padėjėjas rengėsi išeiti į pensiją, todėl gerai parašytas 
įtikinantis laiškas ir kartu atsiųsta rekomendacija buvo labai laiku. 
Virėjo jiems nereikėjo, tačiau ponia Planket užsiminė, kad daugiau 
pagalbos nepakenktų. Šitai buvo klaida. Ponia Padžet pasirodė esanti 
labai ligota moteris, kuriai buvo likę gyventi vos keli mėnesiai, o juos, 
kaip paaiškėjo, ji buvo sumaniusi praleisti kažkada vaikystėje, kelio- 

nių į žemyną metu, matytoje saloje, jai atrodžiusioje kaip fantastiškas 
rojaus kampelis. Didžiąją laiko dalį Padžetas praleisdavo ją prižiūrė- 
damas, dirbti jam padėdavo Džoana Steivli, kartais namų tvarkytoja 
ponia Barbridž. Niekas nesiskundė, bet Meikroftas suprato, kad jiems 
tenka mokėti už jo neapdairumą. Denas Padžetas buvo puikus pa- 
dėjėjas, bet jis sugebėjo padaryti taip, kad ir be žodžių visiems taptų 
aišku: jam nepatinka būti saloje. Meikroftas nugirdo ponios Barbridž 
žodžius, pasakytus poniai Planket: „Aišku, jis nėra tikras salos gyven- 
tojas, ir dabar, kai jo motinos nebėra, nemanau, kad jis čia pasiliktų 
ilgesniam laikui.“ „Jis nėra salos gyventojas“, — Kūmo saloje buvo iš- 
ties smerkiantis kaltinimas. 

Taip pat čia buvo dar ir aštuoniolikmetė Milė Tranter. Jis ir ją pri- 
ėmė, nes valtininkas Džagas, radęs valkataujančią ir prašančią išmaldos 
Pentvorte, paskambino ir paklausė, ar galėtų atplukdyti ją į salą kartu 
su gabenamu kroviniu, kol jos reikalai bus sutvarkyti. Atrodo, nebuvo 
iš ko rinktis: arba ją būtų paėmęs pirmas pasitaikęs plėšrus patinas, 
arba ją reikėjo pristatyti policijai. Milė atkeliavo, jai buvo duotas kam- 
barys arklidžių pastatėlyje ir darbas — padėti poniai Barbridž tvarkyti 
skalbinius, o poniai Planket — talkinti virtuvėje. Bent jau šitai buvo at- 
liekama gerai, bet pati Milė ir jos ateitis kėlė įkyrų nerimą. Vaikų į salą 
nebejleisdavo, o Milė, nors jau oficialiai suaugusi, buvo nenuspėjama ir 
aikštinga kaip vaikas. Ji negalėjo likti Kūme neribotą laiką. 

Meikroftas pažvelgė į savo kolegą, į jo pailgą jausmingą veidą, 
blyškią odą, rodos, niekada nepasiduodančią saulei ir vėjui, ant kak- 
tos krintančią tamsių plaukų sruogą. Tai mokslininko veidas. Atvykus 
Meikroftui, Boidas saloje buvo išgyvenęs jau kelis mėnesius; jis taip pat 
bėgo nuo gyvenimo. Boidas į Kūmo salą pateko užtarus poniai Evelinai 
Barbridž, — būdama vikaro našlė, ji tebeturėjo ryšių dvasininkų pa- 
saulyje. Jis niekada nė vieno iš jų tiesiogiai neklausė, bet kaip ir daugelis 
salos gyventojų žinojo, kad Boidas, anglikonų dvasininkas, nusigręžė 
nuo buvusio savo gyvenimo arba todėl, kad prarado tikėjimą, arba 
dėl alkoholizmo, o gal ir dėl abiejų priežasčių. Meikroftas nesugebė- 
jo suprasti nė vienos iš šių keblių situacijų. Jam vynas visada buvo 
malonumas, ne būtinybė, o ankstesni sekmadieniniai apsilankymai 
bažnyčioje kartu su Helena — savaitinis angliškumo ir tinkamo elgesio 
patvirtinimas, sutartinai vykdomas įsipareigojimas, neturintis religi- 

nio fanatizmo atspalvių. Jo tėvai nepasitikėjo religiniu entuziazmu, ir 
kiekvieną dvasininkų naujovę, kuri kėlė grėsmę jų patogiai ortodoksi- 
jai, jo motina apibendrindavo keliais žodžiais: „Branguti, mes esame 
Anglijos Bažnyčia ir tokių dalykų nedarome“. Jam atrodė keista, kad 
Boidas galėtų graužtis, jog patyrė abejonių dėl neseniai įsisągmonintų 
dogmų. Sprendžiant iš viešų kai kurių vyskupų pasisakymų, tikėjimo 
dogmomis praradimas yra nuolatinė Anglijos Bažnyčios kunigų pro- 
fesinė negalia. Bet Bažnyčios praradimas Meikroftui buvo laimėjimas. 
Dabar jis negalėjo įsivaizduoti darbo Kūmo saloje be Adriano Boido, 
sėdinčio prie gretimo stalo. 

Meikroftas susigėdo, kad daugiau nei penkias minutes štai taip 
spoksojo pro langą. Jis ryžtingai nukreipė žvilgsnį ir mintis į dirbamą 
darbą. Bet visi geri jo ketinimai žlugo. Pasigirdo beldimas į duris, ir 
vidun įšuoliavo Milė Tranter. Ji retai ateidavo į kabinetą, bet visada 
atvykdavo taip pat — tarsi materializuodavosi šioje durų pusėje jo 
ausims nespėjus išgirsti beldimo. 

Nė nesistengdama paslėpti susijaudinimo, ji pasakė: 

— Pone Meikroftai, uoste kilo didelis triukšmas. Ponas Oliveris 
sakė, kad turėtumėte iškart ateiti. Jis tikrai įsiutęs! Kalba sukasi apie 
Deną, išmetusį už borto jo kraujo mėginį. 

Milė, atrodo, neketino pasiduoti šaltukui. Šiltą dieną ji nutarė 
atšvęsti apsivilkusi ant klubų nusmauktus džinsus, prilaikomus diržo 
su sunkia sagtimi, ir trumpus marškinėlius, vos dengiančius vaikiš- 
kas krūtis. Jos liemuo ties diafragma buvo nuogas, o bamboje matėsi 
auksinis segutis. Meikroftas pamanė, jog vertėtų pasikalbėti su ponia 
Barbridž dėl Milės drabužių. Vargu ar dažnai ji pakliūva lankytojams į 
akis, nesvarbu, apsivilkusi ar neapsivilkusi, bet jis niekada nepatikėtų, 
kad jo pirmtakas būtų toleravęs nuogo Milės pilvo vaizdą. 

Dabar jis paklausė: 

— Mile, ką veikei uoste? Ar tau nereikėjo padėti poniai Barbridž 
tvarkyti skalbinių? 

— Bet juk aš ir padėjau, argi ne? Ji pasakė, kad galiu plautis. Nu- 
ėjau padėti Džagui išsikrauti. 

— Džagas kuo puikiausiai sugeba išsikrauti ir pats. Manyčiau, 
bus geriau, jei grįši pas ponią Barbridž, Mile. Tikriausiai rasi kuo būti 
naudinga. 

Milė vyptelėjo užvertusi akis, bet išėjo nesiginčydama. Meikroftas 
pratarė: | 

— Kodėl aš visada kalbuosi su šiuo vaiku kaip mokyklos direkto- 
rius? Kaip manai, gal geriau ją suprasčiau, jeigu turėčiau dukterį? Kaip 
tau atrodo, ar ji gali būti čia laiminga? 

Boidas pažvelgė į jį ir nusišypsojo. 

— Aš dėl to nesijaudinčiau, Rupertai. Poniai Barbridž atrodo, kad 
ji čia naudinga, jos gerai sutaria. Vienas malonumas, kai aplink sukio- 
jasi jauna būtybė. Kai Milei Kūmo užteks, ji pati dings. 

— Man atrodo, kad Džagas jai — didžiausias masalas. Ji nuolatos 
Uosto trobelėje. Tikiuosi, ten nekils jokių komplikacijų. Jis tikrai nepa- 
keičiamas. 

— Manyčiau, Džagas susidoros su paaugliška aistra. Jeigu tu ne- 
rimauji dėl bėdos, kuri atsitiktų, jeigu Džagas ją suviliotų, arba ji jį, nes 
greičiau nutiktų būtent taip, — tai nurimk. To nenutiks. 

— Tikrai? 

Adrianas tyliai pratarė: 

— Ne, Rupertai, nenutiks. 

— Na, tada, sakyčiau, man palengvėjo. Nemanyčiau, kad tikrai 
dėl to nerimavau. Kažin ar Džagui pakaktų laiko ir energijos. Ir vis 
dėlto seksas yra toks dalykas, kuriam dauguma žmonių randa laiko ir 
energijos. 

Adrianas paklausė: 

— Ar man eiti į uostą? 

— Ne ne. Geriau eisiu aš. 

Ko jau ko, bet Boido tikrai nevertėjo prašyti eiti ginčytis su Olive- 
riu. Meikroftas sekundėlę susierzino, kad turėjo pasisiūlyti. 

Vienas iš mėgstamiausių jo užsiėmimų buvo pasivaikščiojimas 
iki uosto. Paprastai viskas prasidėdavo nuo pakilios dvasinės būsenos, 
kai jis pereidavo prie namo esantį kiemą ir siauru, akmenukais barsty- 
tu takeliu patraukdavo laiptų, vedančių uola žemyn, į prieplauką, link. 
Dabar po juo plytėjo uostas, panašus į spalvotą paveiksliuką iš pasakų 
knygos: iš abiejų siaurų uosto vartų pusių stovėjo du žemi stulpeliai su 
žibintais viršuje, daili Džago Tamlino trobelė su eile didelių terakotos 
puodynių, į kurias jis sodina vasarines pelargonijas, virvių ritiniai ir 
švarutėliai švartavimo kuoleliai, ramūs vidiniai vandenys, o už uosto 

žiočių — nerami jūra ir tolimos priešpriešinės potvynio bangos. Kar- 
tais jis pakildavo nuo darbo stalo ir eidavo į uostą, kai turėdavo būti at- 
plukdytas krovinys. Jis tyliai stebėdavo pasirodantį laivelį svaiginamas 
atavistinio malonumo, kuris prieš daugelį amžių apimdavo kiekvieną, 
besitikintį išvysti atvykstantį seniai lauktą laivą. Dabar jis lėtai žengė 
likusiais laipteliais, žinodamas, kad pats yra stebimas. 

Prieplaukos pakraštyje stovėjo pykčiu purslojantis Oliveris. Ne- 
kreipdamas į jį dėmesio Džagas plušėjo iškraudamas laivelį. Mirtinai 
išbalęs Padžetas buvo prisispaudęs prie kajutės sienos, tarsi prieš su- 
šaudymą. 

Meikroftas paklausė: 

— Ar kas nors atsitiko? 

Kvailas klausimas. Valdinga tyla, išblyškęs Oliverio veidas bylojo 
apie tai, kad Padžetą galima kaltinti kai kuo daugiau nei smulkus nu- 
sižengimas. 

Oliveris pasakė: 

— Na, vienas kuris iš jūsų, atsakykite jam. Nestovėkit kaip basliai, 
atsakykite. 

Džago balsas buvo be jokios intonacijos. 

— Ponios Barbridž bibliotekos knygos, kelios poros batų ir kelios 
rankinės, priklausiusios poniai Padžet, kurias Denas ketino nugabenti į 
Oksfamo parduotuvę, ir pono Oliverio kraujo mėginys iškrito už borto. 

Oliveris stengėsi valdyti savo balsą, bet jis trūkčiojo iš pykčio: 

— Atkreipk dėmesį į eilės tvarką. Ponios Barbridž bibliotekos 
knygos — aiškiai nepataisomas praradimas kokios nors vietinės viešo- 
sios bibliotekos atžvilgiu. Nusivils koks nors nelaimingas pensininkas, 
labdaringoje krautuvėje ieškantis pigių batų poros. O faktas, kad man 
teks vėl duoti kraujo, atrodo visai nesvarbus, palyginti su šiomis di- 
džiosiomis katastrofomis! 

Džagas jau žiojosi norėdamas kažką pasakyti, bet Oliveris bakste- 
lėjo pirštu į Padžetą: 

— Tegu jis atsako. Jis ne vaikas. Tai jis kaltas. 

Padžetas mėgino neprarasti orumo. Jis pasakė: 

— Paketas su kraujo mėginiu ir kitais daiktais buvo drobiniame 
krepšyje, kurį nešiau persimetęs per petį. Lenkiausi per turėklą norėda- 
mas pažvelgti į vandenį, ir krepšys nuslydo. 

Meikroftas atsigręžė į Džagą. 

— Galliausiesi krovęs? Nejau netarsi nė žodelio? 

— Viskas tik dėl batų, pone Meikroftai. Jie buvo sunkūs ir greitai 
nuskendo. Girdėjau, kaip Denas šūktelėjo, bet buvo jau per vėlu. 

Oliveris pratarė: 

— Norėčiau su tavimi pasikalbėti, Meikroftai. Prašyčiau dabar 
ir — kabinete. 

Meikroftas atsigręžė į Padžetą. 

— Su tavimi pasikalbėsiu vėliau. 

Ir vėl tas mokyklos direktoriaus balsas. Jis jau rengėsi pridurti 
„labai dėl to nesikrimsk“, bet gerai suprato, jog nuskambėjusi paguoda 
dar labiau pakurstys Oliverio įtūžį. Jį neramino Padžeto veide atsispin- 
dintis siaubas. Visa tai tikrai neatrodė proporcinga tariamai įvykdyto 
nusikaltimo dydžiui. Už bibliotekos knygas galima sumokėti, batų ir 
rankinių praradimas vargu ar vertas ko nors daugiau nei sentimentalių 
apgailestavimų, o ir apgailestauti turėtų tik pats Padžetas. Galbūt Oli- 
veris tikrai yra vienas iš tų nelaimėlių, patologiškai bijančių adatų, bet 
jeigu taip ir yra, kodėl jis prašė, kad kraują jam imtų saloje? Žemyno li- 
goninė tikriausiai galėtų pasiūlyti modernesnių kraujo ėmimo metodų 
nei badomas nykštys. Ši mintis atgaivino prieš kokius ketverius metus 
jo žmonai atliktų kraujo tyrimų prisiminimus; ji buvo gydoma nuo gi- 
liųjų venų trombozės, išsivysčiusios po ilgo skrydžio. Tokiu netinkamu 
momentu atgiję prisiminimai buvo menka paguoda. Prieš save maty- 
damas išbalusį, atšiaurų Oliverio veidą su atsikišusiais žandikauliais, 
kurie dabar, regis, sustingo į akmenį, jis dar aiškiau pajuto neatitikimą, 
prisiminęs vizitus pas gydytoją ir laukimą ambulatorinių ligonių sky- 
riuje. Helena būtų pasakiusi: „Drąsiai priešinkis tam žmogui. Juk tu už 
viską atsakingas. Nesileisk jo užgauliojamas. Jam tikrai nėra nieko rim- 
ta. Nebuvo padaryta jokios didelės žalos. Jis nenumirs, jeigu dar kartą 
nueis duoti kraujo tyrimams“. Tai kodėl būtent šią akimirką jis kažkaip 
iracionaliai buvo įsitikinęs, kad kažkokiu būdu jis galėtų numirti? 

Tylėdami jie pakilo takeliu prie namo; Meikroftas derino žings- 
nius prie Oliverio eisenos. Paskutinį kartą jis matė šį žmogų prieš dvi 
dienas, kai jie buvo sutarę susitikti jo kabinete ir pasikalbėti dėl Atlanto 
trobelės. Dabar, žvelgdamas į jį, į jo gražią galvą, tesiekusią Meikrofto 
pečius, į lengvo vėjo kedenamus stiprius ir žilus jo plaukus, Meikroftas 

prieš savo valią apgailestaudamas pamatė, jog net ir per tokį trumpą 
laiką jis atrodė akivaizdžiai senstelėjęs. Kažkas — gal pasitikėjimas, 
arogancija, o gal viltis — buvo prarasta. Dabar jis sunkiai žingsniavo, 
tarsi kęsdamas skausmą, o daugybę kartų fotografuota jo galva atrodė 
per sunki nedideliam, nusilpusiam kūnui. Kas šiam žmogui yra? Jam 
tik šešiasdešimt aštuoneri, šiuolaikiškai mąstant, kiek daugiau nei vė- 
lyvasis vidutinis amžius, bet jis atrodė taip, lyg jam būtų per aštuonias- 
dešimt. 

Jau kabinete Boidas atsistojo ir Meikroftui linktelėjus tyliai išėjo. 
Atsisakęs kėdės Oliveris įsitvėrė jos atlošo ir atsistojo kitoje stalo pusė- 
je, priešais Meikroftą. Jis mėgino suvaldyti balsą, aiškiai tarė žodžius. 

— Norėčiau pasakyti tik porą dalykų, kalbėsiu trumpai. Tai, ką 
valstybės iždas yra maloningai man palikęs, savo testamente po lygiai 
padalijau savo dukrai ir Kūmo salos koncernui. Neturiu jokių kitų iš- 
laikytinių, jokių su labdara susijusių ketinimų, taip pat tikrai nenoriu 
sumažinti Valstybės įsipareigojimų menkesnio turto atžvilgiu. Aš šioje 
saloje gimiau ir tikiu tuo, ką ši sala mums teikia, arba tuo, ką ji teikdavo. 
Jeigu nebūsiu tikras, kad manęs čia bus laukiama visada, kai tik pa- 
norėsiu atvykti, jog man bus suteiktas gyvenamasis plotas, reikalingas 
mano darbui, aš pakeisiu testamentą. 

Meikroftas paklausė: 

— Ar tai nėra per daug drastiška reakcija į tai, kas tebuvo nelai- 
mingas atsitikimas? 

— Tai nebuvo nelaimingas atsitikimas. Jis taip padarė tyčia. 

— Aišku, kad ne. Kodėl jis turėtų taip elgtis? Jis buvo neatsargus ir 
kvailas, bet tikrai nenorėjo to padaryti. 

— Galiu užtikrinti, kad norėjo. Padžetui niekada neturėjo būti 
leista čia atvykti ir atsigabenti savo motiną. Jau tada ji akivaizdžiai 
merdėjo, o jis nutylėjo tokią jos padėtį. Bet čia atėjau ne tam, kad dis- 
kutuočiau apie Padžetą ar mokyčiau tave, kaip reikia dirbti. Pasakiau 
tai, ką norėjau pasakyti. Jeigu reikalai nepasikeis, vos grįžęs į žemyną 
pakeisiu testamentą. 

Meikroftas atsargiai pratarė: 

— Žinoma, tai jūsų sprendimas. Galiu tik atsiprašyti, jeigu jums 
atrodo, kad mes jums neįtikome. Kaip aiškiai teigiama koncerno do- 
kumentuose, jūs turite teisę čia atvykti kada panorėjęs. Tokią teisę turi 

kiekvienas, gimęs saloje. Kaip mums yra žinoma, jūs esate vienintelis 
„gyvas žmogus, kuriam šis punktas gali būti taikomas. Emilė Holkūm 
turi moralinę teisę į Atlanto trobelę. Jeigu ji sutiks išsikelti, trobelė bus 
jūsų. 

— Tada norėčiau, kad jūs ją supažindintumėte su tokio užsispy- 
rimo kaina. 

Meikroftas paklausė: 

— Ar jau viskas? 

— Ne, ne viskas. Sakiau, jog yra du klausimai. Antrasis toks: kai 
tik bus sutvarkyti visi būtini dalykai, ketinu nuolat apsigyventi Kūmo 
saloje. Žinoma, reikalausiu tinkamų gyvenimo sąlygų. Kol lauksiu ati- 
tinkamo sprendimo dėl Atlanto trobelės, siūlyčiau, kad Sakalo trobelė 
būtų sutvarkyta ir taptų pakenčiama bent jau laikinam gyvenimui. 

Meikroftas desperatiškai vylėsi, kad jo veido išraiška neišduos 
apėmusio nerimo. Jis pasakė: 

— Žinoma, aš įspėsiu koncerną. Mums reikės žvilgtelėti į koncer- 
no aktus. Nesu visiškai tikras, ar čia gali kas nors apsigyventi nuolat, 
išskyrus tuos, kurie šiuo metu čia dirba. Emilė Holkūm, suprantama, 
akte yra paminėta. 

Oliveris atsakė: 

— Ten yra suformuluota taip: nė vienam saloje gimusiam as- 
meniui negali būti atsakyta jį priimti. Aš gimiau Kūme. Gyvenimo 
trukmės klausimu nėra jokių apribojimų ar draudimų. Manau, išsiaiš- 
kinsite, jog tai, ką pasiūliau, yra legalu ir įmanoma nekeičiant koncerno 
aktų formuluočių. 

Daugiau netaręs nė žodžio jis apsigręžė ir išėjo. Žvelgdamas į du- 
ris, kurias Oliveris buvo uždaręs labai jau tvirtu judesiu, galima sakyti, 
užtrenkęs, Meikroftas susmuko kėdėje, apimtas didžiulės nevilties ban- 
gos, beveik fiziniu svoriu prislėgusios pečius. Tai jau katastrofa. Nejau 
šis darbas, kurio jis ėmėsi kaip lengvo laikino užsiėmimo, kurį vertino 
kaip ramų tarpsnį, kai mėgina susigyventi su netektimi, įvertinti nugy- 
ventą gyvenimą ir pamąstyti apie ateitį, baigsis nesėkme ir pažemini- 
mu? Patikėtiniai žinojo, kad su Oliveriu visada sunku, bet jo pirmtakas 
su tuo susidorojo. 

Jis negirdėjo, kaip pasibeldė Emilė Holkūm. Staiga ji išdygo kam- 
baryje ir žengė jo link. Ji tarė: 

— Virtuvėje kalbėjausi su ponia Barbridž. Milė dejuoja dėl kaž- 
kokių problemų prieplaukoje. Atrodo, Denas išmetė už borto Oliverio 
kraujo mėginius. 

Meikroftas atsakė: 

— Oliveris jau buvo čia skųsdamasis. Jis labai aršiai sureagavo. 
Mėginau paaiškinti, jog tai tik nelaimingas atsitikimas. 

Jis suprato, jog apėmęs nerimas ir baimė — taip, dar ir savo silp- 
numo suvokimas, — atsispindėjo jo veide. 

Ji tarstelėjo: 

— Keistas nelaimingas atsitikimas. Manau, jam ir vėl galėtų būti 
paimtas kraujas. Net ir tokiose prastose venose to kraujo turėtų būti 
šiek tiek likę. Rupertai, ar nežiūri į visa tai per rimtai? 

— Tai dar ne viskas. Iškilo problema. Oliveris grasina išbraukti iš 
testamento koncerną. 

— Tai būtų nepatogumas, bet ne katastrofa. Juk mes nesame ties 
skurdo riba. 

— Jis dar kai kuo pagrasino. Jis nori čia apsigyventi nuolat. 

— Na, bet juk jis negalėtų. Tokios minties nė negali būti, tai ne- 
įmanoma. 

Meikroftas pralemeno: 

— Gali būti, jog tai nėra neįmanoma. Man reikės peržiūrėti kon- 
cerno aktus. Gali būti, jog legaliai neįstengsime jo sustabdyti. 

Emilė Holkūm pasuko durų link, o paskui atsigręžė ir pažvelgė į jį: 

— Legaliai ar nelegaliai, bet jis turi būti sustabdytas. Jeigu niekam 
kitam nepakanka drąsos, tai padarysiu aš. 


Mirandos Oliver ir Denio Tremleto atrasta vietelė atrodė maloni 
ir netikėta kaip nedidelis stebuklas: žole apaugusi įduba žemesnėje 
uoloje, maždaug šimtas jardų į pietus nuo senoviškos akmeninės 
koplyčios ir mažiau nei trys jardai nuo stataus keturiasdešimties pėdų 
nuolydžio į nedidelę purslojančios jūros įlankėlę. Plokštuma iš abiejų 

pusių užstota aukštų granito uolų, ir į ją patekti buvo galima tik užli- 
pus, o paskui slidinėjant nusileidus stačiu akmeningu šlaitu, apraizgytu 
krūmokšniais. Nuo krūmokšnių driekėsi patogios šakos, į kurias gali- 
ma įsitverti, todėl nusileisti nebuvo ypatingai sunku net pusiau raišam 
Deniui. Bet vargu ar toks kelias sugundytų ką nors, kas neieško slaptos 
slėptuvės, o juos pamatyti galėtų tik stebėtojas, žvelgiantis nuo aukš- 
čiausio virš jų kybančios uolos krašto. Miranda patenkinta visai ne- 
atsižvelgė į tokią galimybę — geismas, jaudulys ir optimistiškos viltys 
pasirodė per daug svaiginančios, kad mąstytum apie išties neįtikėtinus 
atsitiktinumus ir netikras baimes. Denis stengėsi perimti jos pasitikė- 
jimą, prisivertė kalbėti entuziastingu balsu, nes žinojo, kad būtent to iš 
jo tikimasi, kad būtent to jai reikia. Mirandai pavojingos uolos keteros 
artumas tartum garantavo jų prieglobsčio neliečiamumą ir mylėjimui- 
si teikė daugiau erotikos. 

Dabar jie gulėjo šalia: kūnai arti, bet mintys nutolusios. Jų veidai 
buvo atgręžti į žydro dangaus ramybę ir baltų debesų gumulus. Neįpras- 
ta rudeninė saulė sušildė aplink išsibarsčiusius akmenis. Jie buvo iki 
juosmens nuogi. Denis jau spėjo užsitraukti džinsus, bet gulėjo jų dar 
neužsisegęs, velvetinis Mirandos sijonas buvo susimetęs aplink šlaunis. 
Kiti jos drabužiai buvo sudėti į krūvą šalimais, o ant viršaus užmesti 
žiūronai. Dabar, patenkinus būtiniausią fizinį poreikį, kiti Demo pojū- 
čiai buvo antgamtiškai aštrūs; jo ausys — kaip visada nutikdavo būnant 
saloje — tvinkčiojo nuo garsų kakofonijos: jūros alsavimo, į krantą bes- 
iplakančių sūkuriuojančių bangų ir kartkartėmis pasigirstančio čai- 
žaus žuvėdros klyksmo. Jis uodė priplaktos velėnos kvapą, dar stipresnį 
žemės aromatą, silpną, nepažįstamą pusiau saldų, pusiau rūgštų kvapą, 
sklindantį nuo kupstų gaubtais lapais, skaisčiai žaliuojančių granito si- 
dabro fone, jūros kvapą ir aitrų šilto kūno ir sekso prakaitą. 

Jis girdėjo, kaip Miranda laiminga ir patenkinta tyliai atsiduso. Jį 
užplūdo švelnumas ir dėkingumas: jis atsigręžė ir pažvelgė į ramų jos 
profilį. Jiems pasimylėjus, ji visada taip atrodydavo — paslaptinga pa- 
sitenkinimą išduodanti šypsena, lygus ir labai atjaunėjęs veidas, tarsi 
jos odą būtų perbraukusi kažkieno ranka, išlygindama nežymias jau 
prasidėjusio vidutiniojo amžiaus raukšleles. Jiems pirmą kartą suartė- 
jus, ji dar buvo nekalta, bet jų aktas nebuvo nei nedrąsus, nei lėtas. Ji 
atsidavė jam, tarsi ši akimirka būtų galėjusi kompensuoti visus pražu- 

dytus metus. Seksualinis pasitenkinimas joje atgaivino ne tik nujaustus 
kūniškus poreikius — atsiliepiančius šilto kūno meilės troškimus. Be 
svarbiausio fizinės meilės poreikio, nuvogtas valandas jie leisdavo kal- 
bėdamiesi — kartais plepėdavo tiesiog šiaip sau, bet dažniau išliedavo 
ilgai tramdytas emocijas, užgniaužtą apmaudą ir nepasitenkinimą. 

Jis kai ką žinojo apie jos gyvenimą su tėvu; tokį gyvenimą jis stebė- 
jo dvylika metų. Jeigu jis ir pajusdavo jai gailestį, tai būdavo tik trumpa- 
laikė emocija, nieko bendra neturinti su šiltais jausmais. Deniui ji būda- 
vo tiesiog baugiai nepatraukli — aiškiai per daug darbšti ir paslaugi, per 
daug santūri ir atsargi; kartais atrodydavo, jog ji su juo elgiasi greičiau 
kaip su tarnu, o ne kaip su atsidavusiu tėvo asistentu. Atrodydavo, jog ji 
nė nepastebi, kad jis yra. Jis tarė sau, jog ji — tikra tėvo dukra. Oliveris 
visada buvo reiklus komisaras, ypač tada, kai leisdavosi į keliones po 
užsienį, į viešus susitikimus. Denis svarstydavo, kodėl jis apskritai ten 
vyksta: vargu ar tokių išvykų būtinai reikėjo komercine prasme. Viešai 
Oliveris kalbėdavo, jog rašytojui svarbu susitikti su savo auditorija, pa- 
sikalbėti su jo kūrinius perkančiais ir skaitančiais žmonėmis, taip pat 
nors šiuo tuo jiems atsilyginti — padovanoti autografus ir pasirašyti į jų 
pačių nusipirktas knygas. Denis įtarė, kad buvo ir kitų priežasčių. Tokios 
kelionės jam padėdavo patenkinti visuomenės pagarbos poreikį, tarsi 
patvirtindavo žinojimą, jog jis yra gerbiamas, net garbinamas: būtent 
tokius jausmus jam jautė daugelis tūkstančių. 

Šios kelionės įtampą kompensuodavo susierzinimas ir įtūžis, visa 
tai patirdavo tik jo dukra ir Tremletas. Miranda tapo nepopuliari, nes 
nuolat viską kritikuodavo ir keldavo reikalavimus, jos tėvas niekada pats 
tiesiogiai apie nieką nereikšdavo nuomonės. Ji apžiūrėdavo kiekvieną 
jam skirtą viešbučio kambarį, padėdavo jam maudytis, kai sudėtingas 
įrenginys, reguliuojantis karštą, šaltą, dušo ir čiaupo vandenį, būdavo 
ten, kur jis nepasiekdavo, užtikrindavo, kad jo laisvalaikis būtų šventas 
ir neliečiamas, kad jam punktualiai tiektų jo mėgstamą valgį, kad ir 
kokiu nepatogiu metu tai būtų. Jis turėjo ir ypatingų keistenybių. Mi- 
randa ir juos lydinti reklamos agentė turėjo užtikrinti, kad skaitytojai, 
norintys jo autografo, pateiktų jam egzempliorius su tik didžiosiomis 
raidėmis įrašytais savo vardais. Jis surengdavo ilgus autografų dalijimo 
vakarus, kuriuose tvyrodavo puiki nuotaika, bet netoleruodavo atvejų, 
kai jam padėjus parkerį į jį per vėlai kreipdavosi knygyno darbuotojai 

ar jų bičiuliai. Miranda taktiškai susirinkdavo knygas, kad nusineštų į 
viešbutį, pažadėjusi, jog kitą rytą jos bus jau su autografais. Tremletas 
žinojo, jog į ją buvo žiūrima kaip į erzinantį prielipą, gadinantį susi- 
tikimus, kaip į žmogų, kurio kategoriškas dalykiškumas nesiderino su 
jos tėvo noru pasirodyti. Pačiam Tremletui viešbučiuose visada būda- 
vo skiriami prastesni kambariai. Jie būdavo prabangesni už bet kokius 
kitus, prie kurių jis pripratęs, todėl jis nesiskųsdavo. Greičiausiai ir su 
Miranda būtų elgiamasi taip pat, jeigu jos pavardė būtų ne Oliver ir jos 
tėvui nereikėtų, kad ji nuolat būtų po ranka. 

Dabar, tyliai gulėdamas šalia jos, jis prisiminė, kaip prasidėjo jų 
romanas. Tai nutiko Los Andžele, viešbutyje. Diena buvo labai ilga ir 
įtempta. Pusę dvyliktos, kai pagaliau ji palydėjo savo tėvą miegoti, 
Denis išvydo ją prie josios kambario, kiek pasirėmusią į duris, sulin- 
kusiais pečiais. Atrodė, kad ji net negali įkišti į duris elektroninės kor- 
telės, todėl jis nieko nepagalvojęs čiupo iš jos rankų kortelę ir atidarė 
duris. Jis matė Mirandos veide atsispindintį nuovargį, nujautė, jog ji 
tuoj tuoj pravirks. Tremletas instinktyviai ją apkabino ir padėjo įeiti į 
kambarį. Ji prigludo prie jo, ir po kelių minučių — dabar jis nė negalė- 
tų pasakyti, kaip tai nutiko, — jų lūpos susitiko, jie aistringai bučiavosi, 
kartkartėmis padrikai kartodami meilės žodelius. Jis pametė galvą už- 
plūdusių emocijų sūkuryje, bet staiga nubudęs geismas buvo už viską 
stipresnis, ir jų žingsnis lovos link atrodė natūralus ir neišvengiamas, 
tarsi jie visada būtų buvę meilužiai. Bet būtent Miranda viską paėmė 
į savo rankas, ji švelniai iš jo išsivadavo ir pakėlė telefono ragelį. Mi- 
randa užsakė šampano dviem ir pareikalavo, kad „viskas būtų atnešta 
nedelsiant“. Būtent ji liepė jam palaukti vonios kambaryje, kol šampa- 
nas bus atneštas, o prie kitos durų pusės prikabino kortelę su užrašu 
„Netrukdyti“. 

Dabar jau viskas buvo nesvarbu. Ji buvo įsimylėjusi. Jis pažadino 
ją gyvenimui, ir Miranda džiaugėsi tokiu gyvenimu su atkakliu vienišės 
užsispyrimu: ji neleis, kad toks gyvenimas baigtųsi, vadinasi, ji niekada 
jo nepaleis. Bet jis tarė sau, jog ir pats niekur nenori trauktis. Tremletas 
ją mylėjo. Jeigu tai ne meilė, kaip dar jis galėtų visa tai pavadinti? Pa- 
budo jausmai, kurių intensyvumas jį beveik gąsdino: vyriškas turėtojo 
triumfas, dėkingumas už tai, kad gali suteikti ir gauti tiek malonumo, 
švelnumas, pasitikėjimas savimi, pasitraukusi baimė, kad vienišiaus 

seksas ir bus viskas, kuo jis galės džiaugtis, arba viskas, ką jis sugeba ir 
ko yra vertas. 

Bet dabar, gulint pasimylėjus ir juntant lengvą nuovargį, jį vėl 
apėmė nerimas. Baimė, viltys, planai šokinėjo mintyse kaip loterijos 
kamuoliukai. Jis žinojo, ko nori Miranda — vedybų, savo namų ir 
vaikų. Jis tarė sau, kad būtent to nori ir jis. Ji tryško optimizmu, jam 
viskas atrodė tarsi tolima, nerealizuojama svajonė. Kai jie kalbėdavosi 
ir Tremletas klausydavosi jos planų, jis stengdavosi jų negriauti, bet ir 
negalėjo jais dalytis. Kai ji papildavo šviesių fantazijų srautą, jis su ne- 
rimu mąstydavo apie tai, jog ji niekada iš tikrųjų nepažino savo tėvo. 
Atrodė keista, kad ji, Oliverio vaikas, kartu su juo gyvenusi, kartu su 
juo apkeliavusi visą pasaulį, menkiau pažino savo tikrąjį tėvą nei jis 
vos per dvylika metų. Tremletas suvokė, jog jam per mažai moka, jog 
yra išnaudojamas, jog niekada nepelnys visiško Oliverio pasitikėjimo, 
išskyrus tuos atvejus, kai jie dirba su jo romanais. Kita vertus, jis tiek 
daug įgijo — pasitraukė nuo triukšmo, nuo smurto, žeminančio moky- 
tojavimo vienoje iš apleisto rajono vidurinių mokyklų, o vėliau — nuo 
netikrumo ir vargano laisvai samdomo redaktoriaus atlyginimo. Jis 
patyrė pasitenkinimą dalyvaudamas kūrybiniame procese, nors tas 
dalyvavimas labai nežymus ir niekieno nepripažįstamas. Jis matė, kaip 
galybė padrikų idėjų susijungia sudarydamos romaną. Koreguodamas 
jis būdavo labai skrupulingas, kiekvienas menkutis simbolis, kiekvie- 
nas prirašymas ir nutrynimas jam teikė fizinį pasitenkinimą. Oliveris 
atsisakė leidėjų redagavimo paslaugų, ir Denis suprato, jog yra vertina- 
mas toli gražu ne vien kaip korektorius. Oliveris niekada jų nepaleis. 
Niekada. 

Ar būtų įmanoma ir toliau gyventi taip, kaip jie gyvena dabar, 
svarstė jis. Gudraudami jie galėtų pailginti pasivogtas valandas. Slap- 
tasis gyvenimas padėtų pakęsti visa kita. Sekso teikiami virpuliukai 
tapdavo dar malonesni, nes jie ragaudavo uždraustą vaisių. Bet ir šitai 
neatrodė įmanoma. Net ir mintys apie tai atrodė kaip jos meilės ir pa- 
sitikėjimo išdavystė. Staiga jis prisiminė pamirštas ilgas eilutes, tikriau- 
siai tai Dono eilėraščio žodžiai: „Kas gali būt saugesnis užu mus abu?/ 
Išduoti vienas kitą galim tiktai aš ar tu“. Nors ir šildantis prie jos nuogo 
kūno, mintys apie išdavystę šliaužė į jo sąmonę kaip gyvatės, kietai su- 
sivijusios, snaudžiančios, bet nepajudinamos. 

Miranda pakėlė galvą. Ji numanė, apie ką jis mąsto. Tai vienas iš 
labiausiai neraminančių dalykų, kai kalba pasisuka apie meilę: jis nu- 
jautė, jog jau yra įdavęs jai raktelį nuo savo minčių ir kada tik panorė- 
jusi ji gali tuo rakteliu pasinaudoti. 

Ji pratarė: 

— Mielasis, viskas bus gerai. Žinau, kad nerimauji. Nurimk. Tik- 
rai nereikia, — ji ir vėl viską pakartojo labai tvirtai, tiesiog užsispyrėliš- 
kai. — Viskas bus gerai. 

— Bet jam mūsų reikia. Jis nuo mūsų priklauso. Jis mūsų nepaleis. 
Jis neleis, kad mūsų laimė sužlugdytų visą jo gyvenimą, jo gyvenimo 
būdą, tai, kaip jis dirba, prie ko jis pripratęs. Žinau, kad kai kuriems 
žmonėms šitai patiktų, bet tik ne jam. Jis negali pasikeisti, nes sužlugtų 
kaip rašytojas. 

Ji kilstelėjo, pasirėmusi ant alkūnės, ir pažvelgė į jį: 

— Bet, mielasis, juk tai absurdas. O jeigu jam ir tektų mesti 
rašymą, ar tai būtų taip siaubinga? Kai kurie kritikai jau dabar sako, 
kad geriausius kūrinius jis jau parašė. Beje, jam ir nereikėtų mėginti 
išsiversti be mūsų. Galėtume gyventi tavo bute, bent jau iš pradžių, 
ir kasdien jį lankyti. Surasiu patikimą namų šeimininkę, kuri galėtų 
nakvoti Čelsio name, kad naktimis jis nebūtų vienas. Gal taip jam 
bus net geriau. Žinau, kad jis tave gerbia, manau, tu jam patinki. Jis 
norės, kad aš būčiau laiminga. Aš esu vienturtis jo vaikas. Aš jį myliu. 
Jis mane myli. 

Jis negalėjo prisiversti pasakyti jai tiesos, bet galiausiai iš lėto pra- 
tarė: 

— Nemanau, kad jis ką nors mylėtų, išskyrus save. Jis tarsi koks 
kanalas. Per jį sruvena emocijos. Jis gali aprašyti, bet nesugeba jausti, 
tik jau ne kitus žmones. 

— Mielasis, negali būti, kad visa tai tiesa. Prisimink visus jo per- 
sonažus — jų tiek daug, jie tokie spalvingi. Visi kritikai sako tą patį. 
Jis negalėtų taip rašyti, jeigu nesuprastų savo personažų ir nemokėtų 
jausti kaip jie. 

Jis atsakė: 

— Jis ir jaučia, kaip jo personažai. Jis ir yra tie personažai. 

Dabar ji išsitiesė virš jo ir pažvelgė jam į akis, nusvirusios jos 
krūtys beveik lietė jo skruostus. Ir tada ji sustingo. Jis pamatė, jog 

dabar pakeltas jos veidas buvo baltas kaip granitas, o žvilgsnis pasti- 
ręs iš baimės. Vienu nevikriu judesiu jis išslinko iš po jos ir sugriebė 
džinsus. Tada ir jis pakėlė akis. Minutėlę vis dar negalėdamas susi- 
orientuoti jis tematė juodą, nejudantį, grėsmingą ir temdantį šviesą 
siluetą, išdygusį ant tolimiausio aukštesniosios uolos kraštelio. Tada 
realybė smogė visu tikrumu. Siluetas tapo tikras ir atpažįstamas. Tai 
buvo Natanas Oliveris. 


Šis Marko Jelando vizitas į Kūmo salą jau trečiasis. Kaip ir 
ankstesniais kartais, jis paprašė Marileto trobelės, pačios šiauriausios 
pietrytinėje pakrantėje. Nors ir pastatyta toliau nuo uolos krašto nei 
Atlanto trobelė, ji stovėjo ant nedidelio gūbrio, ir iš jos atsivėrė vienas 
iš gražiausių vaizdų visoje Kūmo saloje. Pirmą kartą čia apsilankęs 
prieš dvejus metus, vos įžengęs į akmeninių sienų gaubiamą ramybę, 
jis iškart suprato, jog pagaliau rado vietą, kurioje būdamas dvi savai- 
tes galės atidėti kasdienius pavojingo gyvenimo rūpesčius ir visiškoje 
ramybėje, kurios jis niekada nerasdavo nei namuose, nei darbe, galės 
apmąstyti savo darbą, savo santykius ir savo gyvenimą. Čia jis jautėsi 
išsivadavęs iš didelių ir nereikšmingų problemų, kurias spręsti tekdavo 
kasdien. Saloje jam nereikėjo nei apsauginio pareigūno, nei budinčio 
policininko. Čia jis ir naktį galėjo miegoti neužsirakinęs durų, dangui 
ir jūrai atvėręs langus. Nebuvo šaukiančių balsų, neapykantos iškreiptų 
veidų, nebuvo pašto siuntų, kurias kartais būna pavojinga atplėšti, tele- 
fono skambučių, grasinančių atimti jam gyvybę ir kėsintis į jo šeimos 
saugumą. 

Jelandas atvyko vakar ir atsigabeno tik pačius būtiniausius daik- 
tus, kruopščiai atrinktus kompaktinius diskus ir knygas, kurių pa- 
klausyti ir paskaityti jis turi laiko tik gyvendamas Kūme. Jis džiaugėsi 
šiokiu tokiu trobelės nuošalumu: ankstesnių dviejų vizitų metu ištisas 
dvi savaites jis su niekuo nesikalbėjo. Maistas jam būdavo pristatomas 
atsižvelgus į raštu pateiktus nurodymus, paliekamus kartu su tuščio- 

mis maisto dėžutėmis ir termosais; jis visai nenorėjo prisidėti prie 
rengiamų name dalykiškų pietų. Vienatvė buvo netikėtas atradimas. Jis 
niekada negalvojo, kad būti visiškai vienam yra taip malonu, kad šitai 
gydo. Pirmą kartą apsigyvenęs saloje jis svarstė, ar galės tai ištverti, bet 
kadangi vienatvė stūmė į savistabą, ji buvo greičiau išlaisvinanti, o ne 
skausminga. Jis apie profesinio gyvenimo traumas ėmė mąstyti jau vi- 
siškai kitaip, nors kaip jam šitai pavyko, jis negalėjo paaiškinti. 

Kaip ir ankstesnių vizitų metu, savo vietoje jis paliko kitą kompe- 
tentingą pareigūną. Pagal Vidaus reikalų ministerijos nuostatus, labo- 
ratorijoje arba prie telefono visada turi budėti licencijuotas pareigūnas 
ar tokio pareigūno pavaduotojas. Jo pavaduotojas buvo patyręs ir pa- 
tikimas. Bus ir kritinių atvejų — tokių visada pasitaiko, — bet tas dvi 
savaites jis kaip nors su viskuo susidoros. Jo pavaduotojas skambins į 
Murileto trobelę tik ypatingu atveju. 

Vos pradėjęs išsikrauti knygas, tarp dviejų viršutinių egzemplio- 
rių jis rado Monikos laišką. Dabar jis paėmė laišką nuo stalo ir lėtai, į 
kiekvieną žodelį kreipdamas didžiausią dėmesį, tarsi jame būtų kokia 
nors paslėpta prasmė, kuri galėtų atsiskleisti tik skrupulingai perskai- 
tant jau nebe pirmą kartą, dar sykį perskaitė. 


Brangusis Markai, tikriausiai privalėjau rasti savyje drąsos 
pasikalbėti su tavimi akis į akį ar bent jau paduoti šį laišką 
prieš tau išvykstant, bet supratau, jog tos drąsos taip ir ne- 
rasiu. Gal taip ir geriau. Laišką galėsi perskaityti ramiai, tau 
nereikės apsimesti, jog visa tai tave labiau neramina, nei yra 
iš tikrųjų, o aš nesijausiu privalanti aiškinti, ką esu nutarusi, 
čia neberasi. Rašyti apie tai, jog „išvykstu namo, pas mamą“, 
yra kažkaip žeminančiai patetiška, bet būtent taip aš ir nu- 
tariau pasielgti, manau, jog tai prasminga. Ji turi daug vietos, 
o vaikams visada patiko senasis vaikų kambarys ir sodas. Ka- 
dangi nusprendžiau nutraukti mūsų santuoką, tai padaryti 
bus geriau, jiems dar nepradėjus lankyti vidurinės mokyklos. 
Ten yra vietinė mokykla, kurią galima pradėti lankyti iš anks- 
to neįspėjus. Žinau, kad jie bus saugūs. Negaliu imti aiškinti, 
ką visa tai reikš man. Nemanau, kad tu kada nors mėginai iš 

tikrųjų suprasti tą siaubą, kurį man tekdavo išgyventi kiekvie- 
ną dieną ne tik dėl savęs pačios, bet ir dėl Sofijos su Henriu. 
Suprantu, kad tu niekada neatsisakysi savo darbo, bet aš šito 
ir neprašau. Visada žinojau, kad vaikai ir aš nesame tavyjų 
prioritetų sąraše. Na, ir aš turiu savų prioritetų. Nesu pasiren- 
gusi dėl tavo manijos aukoti Sofijos, Henrio ar savęs. Nėra ko 
skubėti su oficialiomis skyrybomis, bet manyčiau, bus geriau, 
jei apie tai pagalvosime tau grįžus. Kai įsikursiu, atsiųsiu 
tau savo advokato pavardę. Atsakymu prašau nesirūpinti. 
Per atostogas gerai pailsėk. Monika. 


Pirmą kartą perskaitęs laišką jis nustebo, kaip ramiai priėmė jos 
sprendimą, nustebo dar ir dėl to, jog nė nenutuokė, kad ji mąsto būtent 
apie tokius planus. Ir visa tai buvo senokai planuojama. Ji ir jos motina 
tapo sąjungininkėmis. Buvo surasta nauja mokykla, vaikai parengti 
persikėlimui — visa tai vyko, bet jis nieko nepastebėjo. Jis svarstė, ar jo 
uošvė neprikišo savo rankos rašant šį laišką. Laiškas buvo labai rišlus 
ir dalykiškas, šitai daugiau būdinga uošvei, o ne Monikai. Akimirką jis 
pamėgino įsivaizduoti, kaip jos sėdi viena šalia kitos rūpestingai kur- 
damos pirmą juodraštį. Jelandą sudomino ir tai, jog pirmiausia jis ėmė 
apgailestauti, kad praras Sofiją ir Henrį, o ne dėl žlugusio vedybinio gy- 
venimo. Jis nejautė didelio pykčio žmonai, bet norėjo, kad ji būtų pasi- 
rinkusi tinkamesnį momentą. Ji galėjo jam leisti bent jau paatostogauti 
be šio papildomo rūpesčio. Bet po truputį jį pradėjo imti šaltas pyktis, 
tarsi į sąmonę būtų pilama kažkokia nuodinga substancija, stingdanti 
ir naikinanti jo ramybę. Jis žinojo, prieš ką toji vis auganti pykčio galia 
bus nukreipta. 

Atsitiktinumas, kad saloje buvo Natanas Oliveris, atsitiktinumas 
ir tai, kad Rupertas Meikroftas, sutikdamas jį prieplaukoje, užsiminė ir 
apie kitus lankytojus. Dabar jis apsisprendė. Jis pakeis savo planus, pa- 
skambins valdytojai poniai Barbridž ir paklaus, kas šįvakar didžiajame 
name užsisakė pietus. Ir jeigu tarp jų bus Natanas Oliveris, jis sulaužys 
savo vienatvės įžadus ir taip pat ten nueis. Jis turi pasakyti Natanui 
Oliveriui keletą dalykų. Tik viską išsakęs, jis sušvelnins siautėjantį pyktį 
ir apmaudą, tada vienas grįš į Marileto trobelę, kad sala atliktų savo pa- 
slaptingąją gydymo misiją. 

Jis stovėjo atsukęs jai nugarą, žvelgdamas pro pietinį langą. Jam 
atsisukus, Miranda išvydo veidą, kuriame nebuvo nė lašelio gyvybės, 
veidą, panašų į kaukę. Mėginamą suvaldyti apmaudą išdavė tik pul- 
suojanti gyslelė virš dešiniosios akies. Ji norėjo, kad jos akys sutiktų jo 
žvilgsnį. Ir ko gi ji tikėjosi? Supratimo kibirkštėlės, gailesčio? 

Ji pasakė: 

— Mes nenorėjome, kad viskas išaiškėtų būtent taip. 

Jo balsas buvo tylus, žodžiai tulžingi. 

— Aišku, kad ne. Net neabejoju, jog jūs ketinote viską paaiškinti 
po pietų. Man nereikia pasakoti apie tai, kaip ilgai tęsiasi jūsų romanas. 
Aš jau San Franciske žinojau, kad tu susiradai kažką, kas tave dulkina. 
Prisipažinsiu, man net nešovė į galvą, jog tu taip žemai puolei, kad pa- 
sinaudotum Tremletu — luošiu, elgeta, mano samdiniu. Tavo amžiuj 
užgulti jį krūmuose kaip kokiai gašliai mokinukei yra šlykštu. Ar tu 
jauteisi dėkinga galėdama paimti vienintelį tau pasisiūliusį vyrą, ar jį 
pasirinkai tyčia, kad man sudarytum keblumų? Vis dėlto galėjai sugal- 
voti ką nors geriau. Kam nors pasisiūlius, privalai pagalvoti apie kai ką 
daugiau. Tu esi mano dukra, o tai šį tą reiškia. Po mano mirties, jeigu aš 
nepakeisiu testamento, tapsi padoriai turtinga moterimi. Tu turi nau- 
dingų namų šeimininkės įgūdžių. Šiais laikais, kai sunku surasti gerą 
virėją (ką jau bekalbėti apie išlaikymą), vien šitas tavo gabumas galėtų 
būti puikus akstinas. 

Miranda neabejojo, kad šis pokalbis bus sunkus, bet nesitikėjo, 
kad jai teks atremti aštrų pyktį ir tokį apmaudą. Žlugo bet kokios viltys 
tikėtis racionalių jo sprendimų ir kad jie galės viską aptarti ir supla- 
nuoti, kas jiems visiems būtų geriausia. Liko tik nusivylimas. 

Miranda pratarė: 

— Tėti, mes mylime vienas kitą. Mes norime susituokti. 

Ji atėjo netinkamai pasirengusi. Jai iki šleikštulio gniaužė širdį suvo- 
kus, jog josios žodžiai skamba kaip aikštingo vaiko, prašančio saldainių. 

— Tai ir tekėk. Jūs abu pilnamečiai. Tau nereikia mano sutikimo. 
Manyčiau, Tremletui taip pat nėra jokių oficialių kliūčių. 

Dabar viskas pilte išsipylė — neįmanomi įgyvendinti planai, 
džiugios fantazijos, kurios net jai kalbant buvo tarsi maži beviltiškų 
žodžių akmenukai, mėtomi į nepermaldaujamą jo veidą, jo įniršį ir 
neapykantą. 

— Mes nenorime tavęs palikti. Tau nereikės nieko keisti. Aš kas- 
dien pas tave ateisiu, Denis — taip pat. Mes galėtume surasti patikimą 
moterį, kuri perimtų mano pareigas namuose, kad naktį nebūtum vie- 
nas. Tau sumanius išvykti, galėtume vykti kartu, kaip visada. 

Ji ir vėl pakartojo: 

— Nieko nereikia keisti. 

— Vadinasi, tu mane kasdien lankysi? Man nereikia kasdien at- 
einančios moters ar naktinės slaugės. O kad ir reikėtų, net neabejoju, 
jog gaučiau ir vieną, ir kitą, jeigu tik ganėtinai daug mokėčiau. Manau, 
tu nesiskundi savo atlyginimu? 

— Tu visada buvai dosnus. 

— O Tremletas savuoju? 

— Apie pinigus nesikalbėjome. 

— Todėl, kad jūs tikriausiai įsivaizdavote galėsią gyventi iš mano 
gero, manėte, jog jūsų gyvenimas bus toks pat patogus, koks buvo iki 
šiol. 

Jis patylėjo, o paskui pareiškė: 

— Neketinu aprūpinti darbu susituokusios poros. 

— Nori pasakyti, kad Denis turės išvykti? 

— Girdėjai, ką pasakiau. Kadangi panašu, jog tu jau išdėstei savo 
planus ir už mane numatei mano ateitį, ar galėčiau paklausti, kur keti- 
nate gyventi? 

Jos balsas ėmė trūkčioti. 

— Ketinome apsigyventi Denio bute. 

— Beje, tas butas ne Tremleto, o mano. Nupirkau jam tą butą tam, 
kad jis turėtų kur gyventi, kai pradėjo man dirbti visą darbo dieną. Jis 
nuomojasi tą butą su baldais juokingomis sąlygomis, nurodytomis ofi- 
cialiai sudarytoje sutartyje, kuri man suteikia teisę nustatyti nuomos 
terminų ribas, apie tai įspėjus prieš mėnesį. Žinoma, jis galėtų pirkti iš 
manęs tą butą šiandienine kaina. Aš juo nesinaudosiu. 

— Bet dabar butas turėtų kainuoti dvigubai daugiau nei tada, kai 
jį pirkai 1997-aisiais. 

— Tai jau tavo ir jo nelaimė. 

Ji mėgino ką nors pasakyti, bet neįstengė suformuluoti minties. 
Pyktis ir širdgėla, tarsi šleikštulį keliantys skrepliai, kilo jos gerkle 
gniauždami kalbą, šias emocijas stiprino nesupratimas, ar ji sielvartau- 
ja dėl savęs, ar dėl jo. Jis vėl nusisuko ir įbedė žvilgsnį į langą. Kambary- 
je buvo visiškai tylu, bet ji girdėjo aštrų savo pačios kvėpavimą ir staiga 
išgirdo stiprų jūros murmesį, tarsi šis amžinas garsas būtų trumpam 
nutilęs. Tada visai netikėtai, savo pačios siaubui, ji atsikrenkštė ir pasi- 
juto atgavusi balsą. 

— Ar tu esi tikras, kad galėsi be mūsų išsiversti? Ar tikrai nesu- 
pranti, kiek daug aš dėl tavęs padarau, kai būni išvykęs? Aš apžiūriu 
viešbučių kambarius, paruošiu tau vonią, skundžiuosi vietoj tavęs, 
jeigu netinka kokios nors smulkmenos, padedu organizuoti autografų 
dalijimo vakarus, saugau tavąją genijaus reputaciją, nors nesi tiek gar- 
sus, kad nebekreiptum dėmesio į savo skaitytojus, stengiuosi užtikrinti, 
kad gautum mėgstamą maistą ir vyną. O Denis? Na, gerai, jis yra tavo 
sekretorius ir korektorius, bet ir dar šis tas daugiau, tiesa? Kodėl tu 
giriesi, kad tavo romanų nereikia redaguoti? Todėl, kad jis tau padeda 
juos suredaguoti: Denis — ne tik korektorius, bet ir redaktorius. Jis re- 
daguoja taktiškai, todėl tu net ir sau nepripažįsti, koks jis tau svarbus. 
Siužetas nėra stiprioji tavo pusė, bent jau ne pastaraisiais metais, tiesa? 
Kiek idėjų esi skolingas Deniui? Kaip dažnai juo naudojiesi, kaip idėjų 
generatoriumi? Kas dar tau sutiktų duoti tiek daug už tiek mažai? 

Jis neatsigręžė ir neleido jai pamatyti jo veido, bet net ir jam sto- 
vint nugara į Mirandą žodžiai nuskambėjo aiškiai, nors ir nepažįstamu 
balsu: 

— Tai, ką konkrečiai siūlai daryti, geriau aptark su savo meilužiu. 
Jeigu nuspręsi susieti savo likimą su Tremletu, kuo greičiau tai padarysi, 
tuo bus geriau. Nelauksiu tavęs grįžtančios į namus Londone ir būsiu 
dėkingas, jeigu Tremletas kaip įmanydamas greičiau grąžins man buto 
raktus. O kol kas niekam apie tai nepasakok. Ar aiškiai pasakiau? Su 
niekuo nesikalbėk. Ši sala maža, bet joje turėtų būti pakankamai vietos, 
kad per artimiausias dvidešimt keturias valandas nesipainiotume vieni 
kitiems po kojom. Paskui galėsim išsiskirstyti savais keliais. Aš čia gy- 
vensiu dar dešimt dienų. Valgyti galėsiu Kūmo name. Siūlau rytdienos 
popietei užsisakyti katerį — jame tikiuosi pamatyti tave ir tavo meilužį. 

Meikroftas nelaukė penktadienio pietų. Jis retai kada jų lauk- 
davo, jeigu pietus būdavo užsisakęs kuris nors iš svečių. Nerimą jam 
keldavo ne aukšta jų padėtis, bet atsakomybė, kurią jis jautė būdamas 
šeimininkas ir turintis palaikyti pokalbį ir garantuoti, kad vakaras būtų 
malonus. Kaip dažnai sakydavo jo žmona, jis nebuvo lengvų pasišne- 
kučiavimų specialistas. Stabdomas teisininko apdairumo, jis nedaly- 
vaudavo populiariuosiuose pašnekesiuose (tai tik gerai informuotų 
žmonių skleidžiamos kiek nepadorios paskalos), bet kartais tiesiog 
desperatiškai stengdavosi vengti banalių klausimų apie svečių kelionę 
į Kūmą ar pokalbių apie orą. Svečiai, įvairiausių sričių garsenybės, ne- 
abejotinai turėtų ką papasakoti apie savo profesinę karjerą ir darbą, ir 
jam būtų labai įdomu pasiklausyti, bet į Kūmą jie atvyksta tam, kad pa- 
bėgtų nuo savo darbo. Kartais pasitaikydavo ir gerų vakarų, kai svečiai 
pamiršdavo apdairumą ir imdavo kalbėti laisvai ir aistringai. Paprastai 
jie gerai sutardavo, labai dideli turtuoliai ir įžymybės ne visada jaučia 
vieni kitiems simpatiją, bet visada jaučiasi kaip namie, atsidūrę pri- 
vilegijuotųjų teritorijoje. Tačiau jis abejojo, ar abu šio vakaro svečiai 
vienas kito draugijoje patirs malonumą. Po Oliverio protrūkio jo ka- 
binete ir anksčiau išsakytų grasinimų jį ėmė siaubas, pagalvojus apie 
perspektyvą linksminti šį žmogų pietų iš trijų patiekalų metu..O dar 
bus ir Markas Jelandas. Ši viešnagė Jelandui jau trečioji, bet anksčiau 
jis niekada nebuvo užsisakęs pietų. Tokiam Jelando sprendimui galima 
rasti visai suprantamų priežasčių, pavyzdžiui, jis panoro oficialių pietų, 
bet Meikroftui visa tai atrodė kaip negeras ženklas. Paskutinį kartą pa- 
sitaisęs kaklaraištį prieš kabantį koridoriuje veidrodį, jis pakilo iš savo 
kambarių į centrinį bokštelį, o paskui nusileido į biblioteką, kur prieš 
pietus paprastai būdavo patiekiami gėrimai. 

Daktaras Gajus Steivlis ir jo žmona Džoana jau buvo atvykę, su še- 
rio stiklu rankoje jis stovėjo prie židinio, o Džo buvo elegantiškai įsitai- 
siusi viename iš krėslų aukšta atkalte; jos taurė dar nepaliesta stovėjo ant 
greta esančio stalelio. Ji visada labai atidžiai rinkdavosi drabužius pie- 
tums, ypač po ilgesnio nebuvimo, tarsi tyčia ryškinamas moteriškumas 

būtų viešas teigimas, jog ji vėl grįžo į namus. Šiandien ji vilkėjo šilkinį 
kostiumėlį su kelnėmis — kelnės buvo siauros, o palaidinė sukirpta kaip 
tunika. Kostiumėlio spalva labai subtili — blyškaus žalsvo aukso. Helena 
žinotų, kaip tokią spalvą pavadinti, ji net žinotų ir tai, kur Džo tą drabužį 
pirko, kiek jis kainavo. Jeigu Helena būtų šalia, pietūs, net ir dalyvaujant 
Oliveriui, jam nekeltų jokios baimės. Atsivėrė durys, ir pasirodė Markas 
Jelandas. Nors svečiai galėjo užsisakyti automobilį, jis neabejotinai atėjo 
pėsčias nuo Marileto trobelės. Nusivilkęs paltą, Jelandas užmetė jį ant 
vienos iš kėdžių atlošo. Džo Steivli jis matė pirmą kartą, todėl Meikroftas 
juos supažindino. Iki pietums kviečiančio gongo buvo dar dvidešimt 
minučių, bet jos bėgo gana laisvai. Gražaus vyriškio akivaizdoje Džo, 
be abejo, iš paskutiniųjų stengėsi būti labai maloni, o Steivlis kažkokiu 
būdu išsiaiškino, kad jie su Jelandu abu studijavo Edinburgo universitete, 
nors ir ne tuo pačiu metu. Steivlis rado ganėtinai daug akademinių temų, 
tinkamų lengvam pašnekesiui, daug panašiai susiklosčiusių dalykų ir 
bendrų pažįstamų, todėl pokalbį palaikyti buvo nesunku. 

Artėjo aštunta, ir Meikroftui sužibo viltis, kad Oliveris persigal- 
vojo, bet vos nuskambėjus gongui prasivėrė durys ir jis įėjo. Linktelėjęs 
ir visai draugijai trumpai taręs „labas vakaras“, jis nusivilko paltą, pa- 
dėjo jį šalia Jelando ir prisidėjo prie būrelio, stoviniuojančio prie durų. 
Visi kartu jie nusileido aukštu žemiau ir susirinko valgomajame. Lifte 
nei Oliveris, nei Jelandas nesikalbėjo, jie tik trumpai linktelėjo vienas 
kitam kaip varžovai, paisantys mandagumo, bet taupantys žodžius ir 
energiją laukiančioms varžyboms. 

Meniu kaip visada buvo surašytas elegantiška ponios Barbridž ra- 
šysena. Pietūs turėjo prasidėti meliono rutuliukais apelsinų sirupe, pa- 
grindinis patiekalas — perlinė višta su keptomis daržovėmis; dar vėliau 
— citrinų suflė. Pirmasis jau buvo patiektas. Oliveris paėmė šaukštą su 
šakute ir susiraukęs pažvelgė į lėkštę, tarsi pyktelėjęs, jog kažkam šovė 
į galvą gaišti laiką gremžiant meliono rutuliukus. Pašnekesys buvo pa- 
drikas, kol neatėjo ponia Planket ir Milė, stumdamos vežimaitį su per- 
line višta ir daržovėmis. Patiekė pagrindinį patiekalą. 

Markas Jelandas paėmė peilį ir šakutę, bet nė nekrustelėjo,-ne- 
ketindamas pradėti valgyti. Užuot valgęs, jis pažvelgė į Nataną Oliverį, 
pasirėmęs alkūnėmis ir peilį iškėlęs tarsi ginklą, o paskui grėsmingai 
ramiu balsu pratarė: 

— Kaip suprantu, tasai personažas — laboratorijos direktorius iš 
romano, kurį išleisite kitais metais, — tai aš. Jūs iš paskutiniųjų stengėtės 
padaryti tą personažą arogantišką ir bejausmį, kad jis būtų įtikinamas. 

Nepakeldamas nuo lėkštės akių, Oliveris atsakė: 

— Arogantiškas, bejausmis? Jeigu tokia jūsų reputacija, manyčiau, 
viešoji nuomonė apie jus susikomplikuos. Galite būti tikras, kad ma- 
noji nepakis. Aš niekada nesu jūsų matęs. Aš jūsų nepažįstu. Ir nedegu 
ypatingu noru susipažinti. Aš nesu gyvenimo plagijuotojas; manajam 
menui tereikia vieno gyvo modelio — manęs paties. 

Jelandas padėjo peilį ir šakutę. Jo akys tebebuvo įbestos į Oliverį. 

— Ar jūs ketinate neigti, kad buvote susitikęs su jaunesniuoju 
mano personalo nariu norėdamas jį paklausinėti apie tai, kas dedasi 
mano laboratorijoje? Beje, norėčiau sužinoti, iš kur ėmėte jo pavardę. 
Tikriausiai iš gyvūnų išlaisvinimo draugijos žmonių, kurie žiauriai su- 
žlugdė jo ir mano gyvenimą. Net neabejoju, jog pasinaudodamas savo 
reputacija jūs išpešėte iš jo mūsų darbo galimybių traktuotę, — tai, kaip 
jis sugeba pateisinti savo darbą, tai, kaip labai primatai kenčia. 

Oliveris nerūpestingai atsakė: 

— Aš ėmiausi man būtino tyrimo. Norėjau sužinoti tam tikrų fak- 
tų apie laboratorijoje organizuojamą darbą — personalo lygį, sąlygas, 
kuriose gyvena laboratorijoje laikomi gyvūnai, kaip jie šeriami, kokiu 
būdu įsigyjami. Apie asmenybes nieko neklausinėjau. Aš esu faktų, o 
ne emocijų tyrėjas. Man reikia žinoti, kaip žmonės elgiasi, o ne kaip jie 
jaučiasi. Aš Žinau, kaip jie jaučiasi. 

— Ar bent nutuokiate, kaip arogantiškai visa tai skamba? Oi, jaus- 
ti mes mokame. Aš galiu įsijausti į Parkinsono liga sergančius ir nuo 
pūslės uždegimo kenčiančius pacientus. Štai todėl mes su kolegomis 
leidžiame laiką stengdamiesi surasti vaistų, mes net aukojame asmeni- 
nius savo gyvenimus. 

— Manyčiau, kad tikrosios aukos yra gyvūnai. Jie kenčia skausmą, 
jums lieka šlovė. Ar ne tiesa, kad jūs patenkintas stebite, kaip sunkiai 
nusigaluoja šimtas beždžionių, kad tik spėtumėte pirmas paskelbti 
rezultatus? Kova dėl mokslininko šlovės yra tokia pat nuožmi, kaip ir 
prekeivių kova turguje. Kam reikia apsimetinėti, kad yra kitaip? 

Jelandas atsakė: 

— Atrodo, susirūpinimas gyvūnais neapsunkina kasdienio jūsų 

gyvenimo. Regis, jūs labai skaniai valgote perlinę vištą, avite oda, net 
neabejoju, kad gerdamas kavą įsipilsite pieno. Gal jums vertėtų at- 
kreipti dėmesį į tuos būdus, kuriais, kiek man yra žinoma, tie gyvūnai 
yra skerdžiami mėsai. Galiu jus patikinti, kad mano laboratorijoje jie 
nusibaigia gerokai patogiau, o jų žūtį galima pateisinti. 

Oliveris rūpestingai pjaustė vištieną. 

— Aš esu mėsėdis. Visos rūšys viena kitą medžioja, atrodo, toks 
jau gamtos dėsnis. Gal ir norėčiau, kad maistui gyvulius skerstume 
humaniškiau, bet aš juos valgau be jokio sąžinės graužimo. Ir šitai man 
atrodo visai kas kita, nei eksperimentų tikslams naudoti primatus; da- 
rydami prielaidą, kad homo sapiens yra neabejotinai viršesnis už visas 
kitas rūšis, nebūtinai turime sutikti, kad žmogus gali jas eksploatuoti 
kaip panorėjęs. Suprantu, kad Vidaus reikalų ministerija kontroliuoja 
leistinus skausmo lygius ir paprastai reikalauja pateikti duomenis apie 
vartojamus analgetikus; manau, kad tai šiek tiek švelnina padėtį. Ne- 
supraskite manęs klaidingai. Aš nesu tų organizacijų, kurios kelia jums 
keblumų, narys, aš net nesu jų rėmėjas. Ir negalėčiau toks būti, nes ir 
pats turėjau naudos iš jau padarytų atradimų, tikriausiai man bus nau- 
dingi ir būsimi sėkmingi jūsų darbai. Beje, man nereikėjo tikėtis, kad 
jūs būsite religingas žmogus. 

Jelandas trumpai tarstelėjo: 

— Aš ir nesu. Netikiu antgamtinėmis jėgomis. 

— Jūs mane stebinate. Pamaniau, jog į šiuos reikalus žvelgsite 
iš Senojo Testamento pozicijų. Tikiuosi, jums yra žinomas pirmas 
Pradžios knygos skyrius. „Ir Dievas juos palaimino, ir Dievas jiems 
tarė — veiskitės ir dauginkitės, pripildykite žemę ir ją dirbkite: už- 
valdykite žuvis jūrose, paukščius ore ir kiekvieną žeme judantį gyvį“. 
Tai vienas iš dieviškų įsakymų, kuriam paklusti mums niekada nebuvo 
sunku. Žmogus yra didysis grobuonis, aukščiausias išnaudotojas, su 
dievišku sutikimu tapęs gyvenimo ir mirties teisėju. 

Meikrofto perlinė višta buvo visai be skonio, kaip kaištis gerklėje. 
Visa tai — tikras siaubas. Be to, šis disputas atrodė kažkoks keistas. Tai 
buvo ne tiek ginčas, kiek antipatiškos varžybos, kurių metu tik vienas 
dalyvis, Jelandas, kalbėjo nuoširdžiai užsidegęs. Galbūt Oliveriui kas 
nors kėlė nerimą, bet su Jelandu tai neturėjo nieko bendra. Jis matė 
šviesias Džo akis, judančias nuo vieno kalbėtojo prie kito, tarsi ji stebė- 

tų neįprastai ilgą smūgių seriją žaidžiant tenisą. Dešine ranka ji trupino 
duonos bandelę ir dėjo į burną sviestu neapteptus gabaliukus nenu- 
leisdama akių. Jis juto, jog kažką reikia pasakyti, nes Steivlis ir toliau 
ramiai sėdėjo vis labiau trikdančioje tyloje. Meikroftas pratarė: 

— Galbūt jaustumėmės kitaip, jeigu sirgtume kokia nors neurolo- 
gine liga, arba jeigu sirgtų mūsų vaikas. Tikriausiai jie ir yra vieninteliai 
žmonės, turintys teisę kalbėti apie moralinį tokių eksperimentų aspektą. 

Oliveris atsakė: 

— Visai nenoriu kalbėti jų vardu. Ne aš šį ginčą pradėjau. Mano 
pozicijos ir vienu, ir kitu klausimu nėra tvirtos. Mano personažai turi 
aiškią savo nuomonę, bet tai jau visai kitas dalykas. 

Jelandas pratarė: 

— Tai išsisukinėjimas! Jūs jiems suteikiate balsą, kartais jie kalba 
pavojingai. Taip pat nesąžininga apsimesti, kad domėjotės tik paviršinė 
informacija apie kasdienį mūsų darbą. Tas vaikinas jums papasakojo 
tokių dalykų, kurių atskleisti neturėjo teisės. 

— Negaliu kontroliuoti to, ką žmonės nori man papasakoti. 

— Kadir ką jis jums pasakojo, dabar gailisi. Jis išėjo iš darbo, nors 
buvo vienas pačių gabiausių jaunųjų mano darbuotojų. Nebegalėsime 
juo remtis atlikdami svarbius tyrimus, galbūt jį prarado ir mokslas. 

— Tada jums tikriausiai vertėtų suabejoti savo kadrų lojalumu. 
Beje, manajame romane mokslininkas yra labiau atjaučiantis ir gero- 
kai sudėtingesnis, nei jums pasirodė. Galbūt juodraščius skaitėte gerai 
visko nesuprasdamas. Žinoma, gali būti ir taip, kad savo asmenį pri- 
skyrėte mano vaizduotės padariniui, arba baiminatės, kad manasis per- 
sonažas gali priminti jus. Dar būtų įdomu sužinoti, kokiu būdu jums: 
į rankas pateko mano juodraščiai. Mano leidėjas stropiai kontroliuoja 
jų paskirstymą. 

— Tikriausiai nepakankamai stropiai. Ardomąja veikla užsiimi- 
nėjančių žmonių yra ne tik laboratorijose, bet ir leidyklose. 

Džo nutarė, jog dabar pats metas įsikišti. Ji pasakė: 

— Nemanau, kad kuriam nors iš mūsų patiktų, jog primatai būtų 
naudojami tyrimams. Beždžionės ir šimpanzės yra per daug į mus pa- 
našios, kad mes galėtume jaukiai jaustis. Galbūt eksperimentuodami 
galėtumėte naudoti žiurkes. Žiurkėms būtų sunku pajusti šiltesnius 
jausmus. 

Jelandas įbedė į ją akis, tarsi svarstydamas, ar toks tamsumas 
. nusipelnė atsakymo. Oliveris tebebuvo nuleidęs akis į lėkštę. Jelandas 
pratarė: 

— Daugiau nei aštuoniasdešimt procentų eksperimentų atlieka- 
ma su žiurkėmis, ir kai kurie žmonės žiurkėms irgi jaučia šiltus jaus- 
mus. Ir tyrėjai jaučia. 

Džo neatlyžo: 

— Vis tiek kai kuriuos protestuotojus turėtų versti sukilti nuo- 
širdi užuojauta. Nekalbu apie smurtautojus, kurie iš viso to pasidaro 
sau malonumą. Kai kurie iš jų tikrai nuoširdžiai nekenčia žiaurumo ir 
nori jį sustabdyti. 

Jelandas sausai pridūrė: 

— Man sunku tuo patikėti, bet jie turėtų žinoti, kad jų demons- 
truojamas smurtas ir visokie grasinimai išstums iš Jungtinės Karalystės 
tokio pobūdžio darbus. Tyrimai bus tęsiami, bet jau tose šalyse, kur 
neegzistuoja statutinė gyvūnų apsauga. Ši šalis nukentės ekonomiškai, 
bet gyvūnai kentės gerokai daugiau. 

Oliveris baigė valgyti vištieną. Dabar jis atsargiai padėjo į lėkštę 
peilį su šakute ir atsistojo. 

— Manyčiau, šįvakar buvo užtektinai kaitinančių emocijų. Tik- 
riausiai nesupyksite, jei aš jau eisiu. Turiu grįžti pėsčias į Sakalo tro- 
belę. 

Meikroftas pakilo nuo kėdės. 

— Gal galėčiau jums iškviesti automobilį? 

Jis suvokė, kad jo balsas skamba raminamai, beveik nuolankiai, ir 
jis pats savęs už tai nekentė. 

— Ne, dėkoju. Dar nesu toks nukaršęs. Jūs, žinoma, nepamiršote, 
kad rytdienos popietei man reikia katerio. 

Nė nemostelėjęs visai draugijai, jis išėjo iš kambario. 

Jelandas pratarė: 

— Turiu atsiprašyti. Man nereikėjo viso to pradėti. Ne tam atvy- 
kau į Kūmą. Aš tik čia būdamas sužinojau, kad Oliveris saloje. 

Įėjo ponia Planket, nešina padėklu su suflė, ji ėmė rinkti lėkštes. 
Steivlis pareiškė: 

— Jis labai keistai nusiteikęs. Akivaizdu, jog kažkas nutiko, kas jį 
prislėgė. 

Valgė vienintelė Džo. Ji nerūpestingai tarstelėjo: 

— Jis gyvena nuolat jausdamasis prislėgtas. 

— Bet ne šitaip. Ir ką jis turėjo galvoje rytdienai prašydamas kate- 
rio? Ar jis išplaukia, ar neišplaukia? 

Meikroftas atsakė: 

— Iš visos širdies viliuosi, kad išplaukia. 

Jis atsigręžė į Marką Jelandą. 

— Ar dėl naujausio jo romano jums kils sunkumų? 

— Taip, jo romanas padarys savo. Tai bus dovana gyvūnų išlais- 
vinimo judėjimui. Mano tyrimams gresia rimtas pavojus, taip pat ir 
mano šeimai. Net neabejoju, kad jo sukurtas direktoriaus personažas 
bus traktuojamas kaip mano portretas. Aišku, aš negalėsiu iškelti jam 
bylos, ir jis šitai žino. Viešumo trokštu mažiausiai. Jam buvo papasako- 
ta tokių dalykų, apie kuriuos jis neturėjo teisės žinoti. 

Steivlis tyliai pratarė: 

— Bet ar tai nėra tie dalykai, apie kuriuos žinoti turime teisę 
visi? 

— Ne, apie juos niekas negali sužinoti, jeigu vėliau tenka rizikuoti 
tyrimais, galinčiais išgelbėti gyvybę. Negali sužinoti, jeigu paskui vis- 
kas patenka į kvailų neišmanėlių rankas. Tikiuosi, jis tikrai ketina rytoj 
išplaukti iš salos. Sala akivaizdžiai per maža mums abiem. O dabar, 
jeigu man atleisite, kavos nebelauksiu. 

Jis suglamžė servetėlę, numetė ją ant lėkštės ir linktelėjęs Džo ne- 
tikėtai išėjo. Įsivyravusią tylą suardė lifto durų trinktelėjimas. 

Meikroftas pratarė: 

— Atleiskite. Tai, kas nutiko, tikras siaubas. Kažkokiu būdu turė- 
jau visa tai sustabdyti. 

Džo, akivaizdžiai mėgaudamasi, valgė suflė. 

— Rupertai, liaukis atsiprašinėjęs. Juk nesi atsakingas už viską, 
kas saloje susiklosto ne taip. Markas Jelandas užsisakė pietus tik dėl to, 
kad norėjo susikibti su Natanu, o Natanas įsitraukė į žaidimą. Valgykite 
suflė, nes tuoj sukris. 

Meikroftas ir Steivlis paėmė šaukštus. Staiga pasigirdo dundesys, 
tarsi tolumoje kažkas šaudytų, o židinyje rusenusios malkos skaisčiai 
įsižiebė. Džo Steivli pratarė: 

— Bus vėjuota naktis. 

Kai jo žmona būdavo Londone, Gajui Steivliui nepatikdavo audrin- 
gos naktys — dejonių, aimanų ir stūgčiojimų kakofonija per daug primi- 
nė slėpiningą žmogišką raudą likus vienam. Bet dabar, kai Džo namuose, 
stichija, siautėjanti už akmeninių Delfino trobelės sienų, dar labiau vertė 
mėgautis komfortu ir saugumu viduje. Tačiau aršiausi siautėjimai baigėsi 
dar prieš vidurnaktį, nurimusi sala ilsėjosi po įsižiebiančiomis žvaigždė- 
mis. Jis pažvelgė į greta esančią lovą, kurioje sukryžiavusi kojas sėdėjo 
Džo; jos rožinio satino chalatas buvo stipriai suveržtas po krūtine. Ji 
dažnai rengdavosi provokuojančiai, kartais net begėdiškai, tarsi nė ne- 
numanytų, kokį daro įspūdį, bet pasimylėjusi pridengdavo savo nuogu- 
mą lyg nepriekaištingai kukli Viktorijos laikų nuotaka. Tai buvo viena iš 
jos keistenybių, kuri, prabėgus dvidešimčiai vedybinio gyvenimo metų, 
jam ir dabar atrodė žavi. Jis norėjo kartu su ja miegoti dvigulėje lovoje, 
norėjo ją apkabinti ir kaip nors parodyti dėkingumą, kurį juto už jos ne- 
kvestionuojamą ir dosnų seksualumą. Džo keturioms savaitėms grįžo į 
Kūmą. Kaip visada, ji grįžo į salą tarsi niekada nė nebūtų išvykusi, tarsi 
jų vedybinis gyvenimas būtų visai normalus. Jis ją įsimylėjo pirmą kartą 
pamatęs, nors buvo ne iš tų žmonių, kurie lengvai įsimyli ar gali savo 
jausmus pakeisti. Steivlis niekada neturės kitos moters. Jis žinojo, jog jai 
viskas buvo kitaip. Džo išdėstė savo poziciją jau tą rytą prieš vestuves — 
sulaužydami tradicijas, į metrikacijos biurą iš namų jie išėjo kartu. 

— Gajau, aš tave myliu ir manau, jog mylėsiu ir toliau, bet galvos 
dėl tavęs nesu pametusi. Kartą jau buvau, daug prisikentėjau, jaučiausi 
pažeminta ir kartu įspėta. Todėl dabar esu pasirengusi ramiam gyve- 
nimui su žmogumi, kurį gerbiu, kuris man labai patinka ir su kuriuo 
norėčiau nugyventi visą gyvenimą. 

Tuo metu toks sandoris jam atrodė priimtinas. Taip pat jis tebe- 
manė ir dabar. 

Džo pratarė atsargiu balsu: 

— Būdama Londone nuėjau pasportuoti ir sutikau Malkolmą ir 
Džunę. Jie nori, kad grįžtum. Jie dar nepaskelbė iešką naujo darbuotojo 
ir kol kas neketina to daryti... Aišku, jie siaubingai pervargę. 


77 


Ji nutilo, o paskui pridūrė: 

— Senieji tavo pacientai vis prašo tavęs. 

Jis nekalbėjo. Ji tęsė: 

— Tasai berniukas — jau sena istorija. Beje, toji šeima išsikėlė iš to 
rajono. Manyčiau, tai visiems didelis palengvėjimas. 

Jis norėjo pasakyti: „Jis nebuvo „tasai berniukas“, jis buvo Vinsto- 
nas Kolinsas. Jo gyvenimas prakeiktai bjaurus, bet jis mokėjo šypsotis 
laimingiausio berniuko šypsena. Kitos tokios niekada nemačiau“. 

— Mielasis, tu negali gyventi amžinai jausdamas kaltę. Medici- 
noje tokie dalykai nutinka nuolat, kiekvienoje ligoninėje. Visada taip 
būdavo. Mes esame žmonės. Mes darome klaidų, klaidingai nuspren- 
džiame, blogai apskaičiuojame. Devyniasdešimt devynis kartus iš šim- 
to pasistengiama užglaistyti. Ko dar galima tikėtis esant tokiam darbo 
krūviui, koks yra dabar? Kaip visi žinome, jo motina buvo kantrybės 
neturinti reikli įkyruolė. Jeigu ji nebūtų tau skambinėjusi be jokio rei- 
kalo, gal jos sūnus būtų gyvas. Per apklausą tu to nepasakei. 

Jis atsakė: 

— Neketinau permesti atsakomybės sielvartaujančiai motinai. 

— Gerai, bent jau tol, kol pats laikysi prisiimtą kaltę. O paskui visi 
tie rasiniai nemalonumai, kaltinimai, kad viskas būtų buvę kitaip, jei jis 
būtų buvęs baltaodis... Viskas būtų greitai prigesę, jeigu ne kovotojai už 
rasių lygybę. 

— Ir nemėginsiu teisintis nevykusiais kaltinimais rasės atžvilgiu. 
Vinstonas mirė nuo peritonito. Šiandien tai nedovanotina. Turėjau 
vykti vos motinai paskambinus. Medicinoje pirmiausia turi įsisąmo- 
ninti vieną dalyką — niekada nerizikuok dirbdamas su vaiku. 

— Vadinasi, tu svarstai galimybę čia pasilikti visam laikui atsi- 
duodamas Natanui Oliveriui ir jo hipochondrijai, laukdamas, kol kuris 
nors iš Džago naujokų, kopiančių į uolas, nukris nuo kokios nors vir- 
šūnės? Salose laikinai dirbantis personalas turi Pentvorčio apylinkės 
gydytoją, Emilė niekada neserga ir, atrodo, ketina sulaukti šimto metų, 
o svečiai čia nevažiuoja, jeigu prastai jaučiasi. Kokio darbo čia galėtų 
griebtis tavo gabumų žmogus? 

— Vienintelio darbo, su kuriuo dabar jaučiuosi gebantis susido- 
roti. O kaip tu, Džo? 

Jis neklausė, kaip ji pasinaudojo slaugės įgūdžiais viena grįžusi į 

tuščią jų butą Londone. Kiek tasai butas tuščias? Kaip Timas, Maksis ir 
Kurtas, kurių vardus ji kartkartėmis paminėdavo nieko nepaaiškinda- 
ma ir, regis, nė trupučio nejausdama kaltės? Ji šiek tiek papasakodavo 
apie vakarėlius, spektaklius, koncertus, restoranus, bet būdavo klausi- 
mų, kurių jis nedrįsdavo užduoti baimindamasis atsakymų. Su kuo ji 
ten vaikščiodavo, kas viską apmokėdavo, kas ją palydėdavo į namus, 
kas nakčiai pasilikdavo jos lovoje? Jam būdavo keista, kad ji nenujau- 
čia, kaip labai jam reikia visa tai sužinoti ir kaip jis to žinojimo bijo. 

Dabar ji nerūpestingai tarstelėjo: 

— Oi, kai čia nebūnu, dirbu. Paskutinį kartą darbavausi Sent 
Džude. Visi nusivarę nuo kojų, dirbau kiek galėdama, bet ne visą darbo 
dieną. Mano sąžinė ir „susipratimas“ irgi turi ribas. Jeigu nori pamatyti 
tikrą, niekuo nepridengtą gyvenimą, ateik į priimamąjį šeštadienio 
vakarą — girtuokliai, narkomanai, praskeltos galvos ir keiksmažodžiai, 
nuodijantys orą. Mes esame priklausomi nuo importuojamo perso- 
nalo. Man šitai atrodo nepateisinama — administratoriai patenkinti 
šlaistosi po pasaulį verbuodami pačius geriausius gydytojus ir seseles 
iš tokių šalių, kurioms tų specialistų pačioms reikia labiau nei mums. 
Taip negarbinga. 

Jis norėjo atsakyti: „Jie nėra verbuojami. Jie ir patys atvyktų ieško- 
dami didesnio uždarbio ir geresnio gyvenimo, ir kas juos galėtų dėl to 
kaltinti?“ Bet jis per daug norėjo miego, kad veltųsi į politines diskusi- 
jas. Dabar Steivlis gana atsainiai paklausė: 

— Kas ten dedasi su Oliverio krauju? Tu, žinoma, girdėjai apie 
uoste kilusį triukšmą, kai tasai idiotas Denas išmetė už borto kraujo 
mėginius? 

— Mielasis, tu man pasakojai. Rytoj devintą valandą Oliveris vėl 
ateina, kad paimčiau kraują. Nei jis tos procedūros laukia, nei aš. Oliveris 
nekenčia adatų. Jis gali dėkoti savo sėkmės žvaigždei, kad esu tikra profe- 
sionalė ir į veną pataikau iš pirmo dūrio. Abejoju, ar tu taip sugebėtum. 

— Žinau, kad nesugebėčiau. 

Ji kalbėjo toliau: 

— Kažkada esu mačiusi, kaip medikai ima kraują. Nemalonus 
vaizdelis. Tiesa, Oliveris gali ir nepasirodyti. 

— Pasirodys. Jis baiminasi mažakraujystės. Oliveris nori, kad 
būtų padaryti tyrimai. Kodėl galėtų nepasirodyti? 

Džo nuleido nuo lovos kojas, nusisuko ir nusivilko chalatą, tada 
ištiesė ranką norėdama paimti pižamos švarkelį. Ji atsakė: 

— Jeigu jis tikrai rytoj ketina išvykti, gal nutars palaukti ir tyri- 
mus atlikti Londone. Būtų protingas sprendimas. Aš nežinau, man tik 
taip atrodo. Nenustebčiau, jeigu rytoj devintą valandą nepamatyčiau 
Oliverio. 


Oliveris neskubėdamas grįžo į Sakalo trobelę. Pyktis, sukilęs po 
pokalbio su Miranda, buvo pagrįstai suvešėjęs, bet jis žinojo, jog ši 
emocija nuo azartiškų aukštumų gali greitai pereiti į beviltišką dep- 
resijos klampynę. Jam reikėjo pabūti vienam ir „išvaikščioti“ energijos 
teikiantį, bet pavojingą pykčio ir gailesčio sau svaigulį. Atremdamas 
kylantį vėją, jis valandą vaikščiojo pirmyn ir atgal uolos pakraščiu 
mėgindamas surikiuoti sumišusias mintis. Paprastai tokiu laiku jis jau 
gulėdavo, bet dabar jam reikėjo stebėti, kol užges Mirandos miegamojo 
langas. Jis mažai galvojo apie pokalbį su Marku Jelandu. Palyginti su 
dukters ir Tremleto išdavyste, šis ginčas buvo tik menkos semantikos 
pratybos. Jelandas jam niekuo negalėjo pakenkti. 

Pagaliau jis tyliai įėjo pro neužrakintas trobelės duris ir jas už- 
darė. Miranda pasistengs jam nesirodyti, jeigu dar nemiega. Tais retais 
atvejais, kai jis kur nors išeidavo naktį vienas, net ir gulėdama lovoje ji 
klausydavo, ar neišgirs klaptelėjančio durų skląsčio. Jam būdavo palik- 
ta įjungta naktinė lempelė, o ji ateidavo, kad įpiltų jam karšto pieniško 
gėrimo. Šįvakar svetainėje buvo tamsu. Jis susimąstė apie gyvenimą be 
jos rūpesčio, bet įtikino save, jog taip nenutiks. Rytoj jai viskas paaiškės. 
Tremletas bus priverstas išvykti, ir viskas pasibaigs. Jeigu jau būtinai 
reikėtų, jis išsiverstų ir be Tremleto. Miranda suvoks, jog negali atsi- 
sakyti saugumo, komforto, užsienio vizitų prabangos, privilegijos būti 
jo vienturčiu vaiku ir palikimo perspektyvų dėl gašlių ir neabejotinai 
negrabių Tremleto grabaliojimųsi kažkokiame niūriame bute su vienu 
miegamuoju nesveikame ir pavojingame Londono rajone. Iš atlygini- 

mo Tremletas negalėjo daug susitaupyti. Miranda neturėjo visiškai nie- 
ko, išskyrus tai, ką jis jai duodavo. Taip pat ji neįstengtų susirasti jokio 
darbo, kad užsidirbtų tiek, jog galėtų bent jau kukliai gyventi Londono 
centre. Ne, Miranda pasiliks. 

Nusirengęs ir pasiruošęs gultis, jis užtraukė linines užuolaidas. Kaip 
paprastai, pusę colio paliko neužtraukęs, kad kambaryje nebūtų visiškai 
tamsu. Apsiklojęs jis ramiai gulėjo džiaugdamasis ūžaujančiu vėju, kol 
pasijuto slystąs nuo sąmoningumo plynaukštės greičiau nei baiminosi. 

Krūptelėjęs Oliveris nubudo nuo čaižaus pratiso riksmo: suvokė, 
jog rėkė pats. Lango juodumą dar skyrė šviesos juostelė. Jis neužtikrin- 
tai ištiesė ranką prie lovos ieškodamas naktinės lempelės ir susirado 
mygtuką. Kambarys nušvito atverdamas guodžiantį įprastumą. Grabi- 
nėdamasis laikrodžio jis pamatė, jog dabar trečia valanda. Audra buvo 
praėjusi, ir dabar jis gulėjo gaubiamas lyg ir nenormalios, viską apiman- 
čios ramybės. Jis nubudo nuo to paties košmaro, kuris jau daug metų jo 
lovą paversdavo siaubo epicentru. Kartais košmarai jį lankydavo vienas 
po kito, bet dažniau taip retai, kad jis primiršdavo jų galią. Košmaras 
niekada nesikeisdavo. Jis sėdėjo ant didelio ir dėmėto nepabalnoto žir- 
go, skriejančio virš jūros; žirgo nugara buvo tokia plati, kad jis niekaip 
negalėjo įsispirti kojomis, ir jį stipriai supo ir mėtė į abu šonus, nes žir- 
gas stojo piestu ir nardė tarp žibančių žvaigždžių. Vadelių nebuvo, ir jo 
rankos desperatiškai kabinosi į karčius, mėgindamos patogiau įsitverti. 
Jis matė šio gyvulio didelių liepsnojančių akių kampučius, iš žvengian- 
čio snukio drimbančias putas. Žinojo, kad kritimas neišvengiamas, kad 
jis neišsilaikys ir bejėgiškai plakdamas rankomis nukritęs panirs į ne- 
įsivaizduojamą siaubą po juodu bebangės jūros paviršiumi. 

Kartais jis nubudęs pasijusdavo esąs ant grindų, bet šiąnakt ap- 
linkui tebuvo sujaukti patalai. Kartais tie šūksniai prieš nubundant 
pažadindavo Mirandą, tada ji tarsi šiaip sau įeidavo į jo kambarį, 
rūpestingai paklausdavo, ar jam viskas gerai, ar nieko nereikia, o 
gal užplikyti abiem po puodelį arbatos. Jis atsakydavo: „Tik blogas 
sapnas, tik blogas sapnas. Grįžk į lovą“. Bet šiąnakt jis žinojo, jog ji 
neateis. Niekas neateis. Dabar jis gulėjo įbedęs akis į šviesos juostelę, 
pamažu toldamas nuo siaubo, paskui palengva išsiropštė iš lovos ir 
nusvirduliavęs iki lango, jį atidarė atverdamas puošnias žvaigždžių ir 
švytinčios jūros platybes. 

Oliveris jautėsi visiškai mažytis, tarsi jo siela ir kūnas būtų susi- 
traukę, o jis pasiliko vienui vienas besisukančiame rutulyje žvelgda- 
mas į bekraštybę. Jis matė žvaigždes, judančias pagal fizinio pasaulio 
dėsnius, bet jos ryškiai švietė tik jo mintyse, sąmonėje, kuri jau ima jį 
išduoti, akyse, kurios jau taip gerai nebemato. Jam dar tik šešiasdešimt 
aštuoneri, bet jo šviesa iš lėto, nenumaldomai geso. Jis jautėsi labai 
vienišas, tarsi neegzistuotų jokia kita gyva būtybė. Visoje žemėje nie- 
kas nepasiūlys pagalbos, nepasiūlys ir tie mirę besisukantys pasauliai, 
švytintys netikra šviesa. Niekas nesiklausys, jeigu jis pasiduos šiam 
nevaldomam impulsui ir garsiai išrėks bejausmei nakčiai: „Neatimk iš 
manęs žodžių! Grąžink man žodžius!“ 


Viršutiniame bokšto aukšte esančiame savo miegamajame Meik- 
roftas miegojo neramiai. Kiekvieną kartą nubudęs jis uždegdavo šviesą 
ir dirstelėdavo į šalia lovos esantį laikrodį vildamasis išvysti, jog greitai 
išauš. Dešimt minučių po dviejų, trys keturiasdešimt, keturios dvi- 
dešimt. Jam norėjosi atsikelti, išsivirti arbatos ir pasiklausyti radijo, 
bet atsispyrė pagundai. Užuot kėlęsis, jis pamėgino dar valandą kitą 
pamiegoti, bet miegas neėmė. Vienuoliktą valandą pakilo vėjas ir pūtė 
ne tolygiais šuorais, o nepastoviais gūsiais, ūžaudamas kamine, todėl 
pauzės tarp tų gūsių ne ramino, bet gąsdino nenatūralia ramybe, kaip 
bloga lemiantys ženklai. Bet per tuos aštuonis mėnesius nuo tada, kai 
atvyko į salą, jis yra miegojęs ir per stipresnes audras nei ši. Paprastai 
nuolatinis jūros gausmas jį ramindavo, bet dabar užtvindė kambarį 
kaip trankus, žemas akompanimentas staugiančiam vėjui. Jis stengėsi 
suvaldyti mintis, bet su kiekvienu nubudimu tas pats nerimas ir negera 
nuojauta apnikdavo dar labiau. 

Ar Oliverio grasinimai visam laikui apsigyventi saloje realūs? 
Jeigu taip, kokiais teisiniais būdais būtų galima jį sulaikyti? Ar patikė- 
tiniai visą atsakomybę užmes jam? Ar jis galėjo elgtis su šiuo žmogu- 
mi kaip nors geriau? Atrodo, jo pirmtakas kažkaip susitvarkydavo su 

Oliveriu ir jo atitinkamais nusiteikimais, tai kodėl jam taip sunku tai 
padaryti? Ir kodėl Oliveris šiandien užsisakė pietus? Žinoma, jis tikrai 
ketina išvykti. Ši mintis akimirksniu jį pralinksmino, bet jeigu Oliveris 
iš čia išvyks kupinas pykčio ir apmaudo, tai bus bloga lemiantis žen- 
klas ateičiai. Ir visa tai bus traktuojama kaip jo kaltė. Po pirmų dviejų 
mėnesių jo paskyrimas buvo patvirtintas, bet jis jautėsi dar ir dabar 
išmėginamas. Jis galėtų atsistatydinti arba būti paprašytas išvykti per 
tris mėnesius nuo įspėjimo. Suklupti dirbant, daugelio nuomone, daug 
jėgų nereikalaujantį ir puikiai mokamą darbą, kuris jam pačiam atrodė 
kaip ramus introspekcijos periodas, būtų negarbinga ir jo paties, ir vi- 
suomenės akyse. Netekęs vilties jis pasiėmė knygą. . 

Jis nubudo, kai į grindis dunkstelėjo „Paskutinė Barseto kronika“ 
kietais viršeliais. Sugrabaliojęs laikrodį jis išsigandęs pamatė, jog jau 
aštuonios trisdešimt dvi, vėlus laikas darbo dienai pradėti. 

Truputį prieš devynias jis paskambino prašydamas atnešti pus- 
ryčius: po pusvalandžio reikėjo pakilti į savo kabinetą. Dabar jis jau- 
tėsi beveik racionalizavęs graužiantį nakties nerimą, tačiau aiškiai juto 
nemigos pasekmes — nemalonų pojūtį, peraugantį į negerą nuojautą, 
kurios negalėjo atsikratyti net ir atlikdamas įprastus raminančius 
pusryčių ritualus. Nors jis ir vėlavo, ponia Planket su pusryčiais atėjo 
lygiai po penkių minučių nuo jo skambučio: nedidelis dubenėlis slyvų, 
traškiai, bet ne per daug, taip, kaip jis labiausiai mėgo, apskrudintas 
kiaulienos griežinėlis, keptas kiaušinis ant kiaulienos riebaluose pa- 
skrudintos duonos kvadratėlio, nemažas puodelis kavos ir skrebutis, 
atneštas tiksliai tą akimirką, kai jis buvo pasirengęs jį suvalgyti, su 
namuose virtu marmeladu. Jis valgė, bet nesigardžiuodamas. Šis to- 
bulai pagamintas maistas, atrodė, lyg tyčia nemaloniai primena fizinį 
komfortą ir harmoningą jo gyvenimo Kūmo saloje kasdienybę. Jis ne- 
buvo pasirengęs dar kartą visko pradėti iš naujo ir su siaubu galvojo 
apie nepatogumus ir pastangas ieškant nekilnojamojo turto bei kuriant 
namus vienam pačiam. Jeigu Natanas Oliveris visam laikui apsigyvens 
Kūme, galiausiai jam tai ir teks padaryti. 

Įėjęs į kabinetą jis rado prie darbo stalo sėdintį ir stuksenantį 
skaičius skaičiavimo mašinėlės klavišais Adrianą Boidą. Meikrofias 
nustebo pamatęs jį darbe šeštadienį, bet paskui prisiminė, jog jis žadė- 
jo ateiti porai valandų ir baigti tvarkyti PVM grąžinimo dokumentus 

ir ketvirčio sąskaitas. Bet vis tiek diena prasidėjo neįprastai. Abu vyrai 
pasisveikino, ir įsivyravo tyla. Meikroftas pažvelgė į kitą stalą ir staiga 
pasijuto taip, tarsi žvelgtų į nepažįstamą žmogų. Ar jam tik vaidenasi, 
kad Adrianas atrodo kažkaip kitaip — veidas pablyškęs nuo įtampos, 
neramios akys, gaubiamos šešėlių, kūnas ne toks atsipalaidavęs kaip 
paprastai. Pažvelgęs dar kartą, jis pamatė, kad jo kolegos ranka nejuda 
virš paskleistų dokumentų. Ar ir jam ši naktis buvo prasta? Ar ir jis 
užsikrėtęs šia bloga lemiančia katastrofos nuojauta? Jis ir vėl aiškiai 
suvokė, tik dabar dar stipriau, kaip labai jis pasikliovė Boidu, jo ramiai 
ir greitai dirbamu darbu, žodžiais niekada neišsakomu kolegiškumu, 
sveiku protu, kuris atrodė žaviausia ir naudingiausia vertybė, nuo- 
lankumu, neturinčiu nieko bendra su savinieka ar žeminančiu paklus- 
numu. Jie niekada nekomentuodavo vienas kito gyvenimo. Tai kodėl 
Meikroftas nujautė, kad netikrumo jausmas, sielvartas dėl žmonos, 
kurį kartais pavykdavo trumpam užmiršti, o paskui ir vėl staiga jį 
apimdavęs nevaldomas ilgesys, buvo suprantamas ir priimamas? Jam 
nebuvo būdingi Adriano religiniai įsitikinimai. O gal jis paprasčiausiai 
jautėsi esąs savimi gero žmogaus draugijoje? 

Tai, ką jis žinojo, buvo išgirsta iš Džo Steivli tą nepakartojamą 
impulsyvaus atsivėrimo akimirką: „Tasai vargšas kipšas nukrito tiesiai 
ant nosies būdamas visiškai girtas, kai buvo dalijama Šventoji Komu- 
nija. Dievobaiminga sena ledi buvo išversta iš kojų kaip tik tada, kai 
jai prie lūpų buvo pridėta taurė. Vynas išsipylė. Šūksniai, visuotinė 
suirutė... Naivesni bendruomenės nariai pamanė, kad jis mirė. Ir 
parapijiečiai, ir vyskupas tolerantiškai žvelgė į jo silpnybes, bet pa- 
aiškėjo, jog su girtavimu nueita per toli“. 

Ir vis dėlto būtent Džo galiausiai jį išgelbėjo. Boidas saloje gy- 
veno ilgiau nei metus ir įstengė išbūti blaivus iki tos baisios atkryčio 
nakties. Po trijų dienų jis išvyko iš Kūmo. Džo tuo metu gyveno savo 
bute Londone, nes buvo vėl ištrūkusi iš salos bėgdama nuo nuobo- 
dulio. Ji priėmė Boidą gyventi pas save, o paskui kartu su juo išvažia- 
vo į nuošalią kaimo trobelę, ten jį „atgriebė“ ir prieš pat atvykstant 
Meikroftui vėl atgabeno į Kūmą. Niekas niekada garsiai apie tai ne- 
kalbėjo, bet tikriausiai Boidas buvo skolingas Džo Steivli už grąžintą 
gyvenimą. 

Suskambo ant jo stalo stovintis telefonas ir išblaškė mintis. Buvo 

dvidešimt penkios minutės po devynių. Jis net nesuvokė, jog sėdėjo 
kaip ant adatų. Džo kalbėjo suirzusi: 

— Ar nematei Oliverio? Ar kartais jo nėra pas tave? Devintą va- 
landą jis turėjo ateiti į procedūrinį kabinetą, kad dar kartą paimčiau 
jam kraują. Pamaniau, gal jis nutarė šį kartą neiti, bet galėtų nors pa- 
skambinti, kad žinočiau. 

— Galjis pramiegojo ar tiesiog pamiršo? 

— Skambinau į Sakalo trobelę. Miranda pasakė girdėjusi, kaip jis 
išėjo maždaug dvidešimt minučių po septintos. Ji buvo savo miegama- 
jame, ir jie nesikalbėjo. Ji nė nenutuokė, kur jis išeina. Vakar vakare jis 
jai nieko nebuvo užsiminęs apie tai, jog eis daryti kraujo tyrimo. 

— Aris su Tremletu? 

— Tremletas jau Sakalo trobelėje. Jis atėjo truputį po aštuntos, 
kad baigtų kažkokius darbus. Sako, kad nuo vakar Oliverio nė matyti 
nematė. Žinoma, Oliveris galėjo anksti išeiti, galbūt sumanė pasivaikš- 
čioti prieš ateidamas į laboratoriją, bet tada kodėl jis neatėjo? Jis net 
tinkamai nepapusryčiavo. Miranda sakė, jog jis išsivirė arbatos — jai 
atėjus į virtuvę arbatinis dar buvo šiltas, bet tesuvalgė bananą. Gal jis 
tik žaidžia kokius nors velnio žaidimus, bet Miranda sunerimusi. 

Taigi bloga nuojauta po truputį pildosi. Dar didesnė bėda. Negalė- 
tų būti, jog Oliveris atvyko tam, kad kenktų. Jeigu jis nusprendė tik su- 
kelti nepatogumų neateidamas kada pažadėjęs ir nutarė pasivaikščioti, 
paieškos organizavimas jį tik dar labiau suerzintų. Ir būtų dėl ko: viena 
iš saloje galiojančių taisyklių — svečiai visada paliekami ramybėje. Bet 
jis jau nebe jaunuolis. Niekam nieko nepaaiškinęs jis buvo dingęs jau 
beveik dvi valandas. Sakykime, jis dabar guli kur nors ištiktas insulto 
ar infarkto; kaip jis, Meikroftas, būdamas už viską atsakingas, įstengs 
pateisinti tokį neveiklumą? 

Jis pasakė: 

— Geriau jau pradėkime ieškoti. Pasakyk Gajui, gerai? Paskam- 
binsiu žmonėms ir paprašysiu, kad visi čia susirinktų. Tu geriau lik 
savo kabinete ir man paskambink, jeigu jis pasirodys. 

Jis padėjo ragelį ir atsigręžė į Boidą. 

— Oliverio niekur nėra. Devintą valandą jis turėjo būti procedū- 
riniame kabinete dėl kraujo, bet ten jis nepasirodė. 

Boidas atsakė: 

— Miranda nerimaus. Galėčiau jai paskambinti, o paskui eiti ieš- 
koti į salos šiaurės rytų pusę. 

— Taip ir padaryk, Adrianai, gerai? Ir jeigu jį pamatysi, prašau, 
nuleisk truputį garo. Jeigu jis puola į paniką, kai jam reikia paimti krau- 
ją, tai paieškos grupe bus patenkintas mažiausiai. 

Po penkių minučių telefonu sušaukta grupelė susirinko priešais 
namą. Rotvudas, kaip paprastai nelinkęs bendradarbiauti, pasakė Ad- 
rianui, jog yra per daug užimtas, kad padėtų, bet atėjo daktaras Steivlis, 
Denas Padžetas ir Emilė Holkūm. Pastaroji čia buvo todėl, kad pen- 
kiolika minučių po devintos buvo atėjusi pas gydytoją kasmetiniams 
skiepams nuo gripo. Iš trobelės buvo iškviestas ir Džagas, bet jis dar 
nespėjo pasirodyti. Mažasis būrelis žvelgė į Meikroftą laukdamas nuro- 
dymų. Jis susikaupė ir ėmė svarstyti, koks turėtų būti kitas jų žingsnis. 

Ir tada visai netikėtai, kaip paprastai Kūme būna, užslinko mig- 
la. Vietomis ji buvo tarsi plonytis peršviečiamas šydas, vietomis kaip 
drėgnas, tirštas, visa slepiantis rūkas, gaubiantis mėlyną jūrą. Masyvus 
namo bokštas pavirto dunksančiu objektu, ne matomu, bet nujaučia- 
mu, atitveriančiu švyturio viršuje esantį grakštų raudoną kupolą. Šis 
dabar atrodė kaip kažkoks keistas daiktas, sklendžiantis erdvėje. 

Miglai sutirštėjus, Meikroftas pratarė: 

— Nėra prasmės kur nors eiti, kol migla neišsisklaidys. Pamėgin- 
sime nueiti iki švyturio, bet ne toliau. 

Jie patraukė visi drauge, Meikroftas ėjo pirmas. Už nugaros jis 
girdėjo prislopintus balsus, bet siluetai vienas po kito dingo viską tirp- 
dančioje migloje, balsai prigeso, paskui ir visai nutilo. Dabar švyturys 
išniro prieš jį pernelyg netikėtai: aptaki jo kolona stiebėsi į nieką. Pa- 
žvelgęs viršun jis pajuto, jog jam svaigsta galva, bet bijojo atsiremti ran- 
komis į žvilgantį paviršių, kad kartais visas didingas statinys, nerealus 
kaip sapnas, nesudrebėtų ir neištirptų migloje. Durys buvo praviros; jis 
atsargiai stumtelėjo sunkų ąžuolą ir ištiesė ranką norėdamas susirasti 
elektros jungiklį. Nesustodamas jis užlipo pirmu laipatakiu, praėjo pro 
kuro patalpą ir jau įpusėjęs antrą laipatakį šūktelėjo Oliverį vardu — iš 
pradžių tyliai, tarsi bijodamas sutrikdyti miglos gaubiamą tylą. Nebes- 
itenkindamas tuščiais šūksniais puse lūpų, jis stabtelėjo ant laiptų ir 
garsiai sušuko į tamsą. Atsakymo neišgirdo, niekur nesimatė šviesos. 
Nulipęs į apačią jis atsistojo tarpdury ir šūktelėjo į miglą. 

— Atrodo, jo čia nėra. Likite, kur esate. 

Vis dar nesigirdėjo jokio atsakymo. Nieko negalvodamas ir ne- 
turėdamas aiškaus tikslo, jis apsuko švyturį norėdamas užeiti iš jūros 
pusės, atsistojo prie jūron žvelgiančios sienos ir pakėlė į viršų akis, ra- 
minančiai jausdamas granito stiprybę. 

Dabar lygiai taip pat paslaptingai, kaip buvo pakilusi, migla ėmė 
sklaidytis. Netvarūs, plonyčiai šydai praplaukė pro švyturį ir ištirpo. Po 
truputį išryškėjo pavidalai ir spalvos, tai, kas buvo paslaptinga ir ne- 
liečiama, tapo pažįstama ir tikra. Ir tada jis pamatė. Jo širdis krūptelėjo 
ir ėmė taip daužytis, jog pradėjo virpėti visas kūnas. Tikriausiai jis su- 
riko, bet pats nieko negirdėjo, tik veriantį vienišos žuvėdros klyksmą. 
Po truputį atsiskleidė visas siaubas — iš pradžių dengiamas plonyčio 
besisklaidančio miglos šydo, o paskui visiškai aiškiai. Vėl grįžo spalvos, 
bet dabar atrodė ryškesnės nei tos, kurias jis prisiminė — švytinčios 
sienos, aukštas raudonas žibintas, apsuptas baltos tvorelės, jūros platy- 
bės, dangus, giedras kaip vasaros dieną. 

Ir aukštai, švyturio sienų baltumo fone, kyburiuojantis kūnas: 
mėlyni ir raudoni alpinistų virvės, pririštos prie tvorelės, siūlai, ištįsęs, 
dėmėm nusėtas kaklas, panašus į nupešto kalakuto, groteskiškai didelė, 
ant vieno šono nusvirusi galva, į išorę atsukti delnai, tarsi palaiminimo 
parodija. Kūnas buvo su batais, nors vieną kvaitulio sekundę jam pasi- 
rodė, jog mato vieną šalia kitos kadaruojančias patetiškai basas pėdas. 

Jam atrodė, kad praėjo kelios minutės, bet jis suprato, jog laikas 
tarsi pakibo. Ir tada jis išgirdo nenutrūkstantį klyksmą. Pažvelgęs į de- 
šinę išvydo Džagą ir Milę. Mergina buvo įbedusi akis į Oliverį ir klykė 
taip pratisai, jog net negalėjo įkvėpti oro. 

Dabar švyturį apsupo ir visa paieškos grupė. Jam nepavyko išskir- 
ti žodžių, bet oras vibravo nuo sumišusios aimanų, slopinamų riksmų, 
šūksnių, dejonių ir verkšlenimų kakofonijos. Slopinamos raudos rodėsi 
dar baisesnės atitariant Milei ir kurtinančiam žuvėdrų klyksmui. 


ANTROJI KNYGA 


Pelenai židinyje 


Kelios minutės prieš pirmą Rupertas Meikroftas, Gajus Steivlis ir 
Emilė Holkūm susirinko draugėn pirmą kartą po to, kai buvo rastas 
kūnas. Būtent Meikrofto pageidavimu Emilė grįžo į namą iš savosios 
Atlanto trobelės. Kiek anksčiau, pamačiusi, kad visos jos pastangos 
paguosti ir nuraminti Milę tik dar labiau kelia šurmulį, ji pareiškė: 
kadangi akivaizdžiai matosi, kad nieko naudinga jau nebenuveiks, ji eis 
namo ir grįš tada, kai jiems jos prireiks. Nuolat isteriškai besiglaustanti 
prie Džago Milė buvo švelniai nuo jo atplėšta ir perduota patikimesnei 
ponios Barbridž globai — ten ji bus paguosta, gaus protingų patarimų 
ir karštos arbatos. Tariamai įprastas ritmas po truputį buvo atstatytas. 
Reikėjo duoti nurodymus, daug kur paskambinti, nuraminti personalą. 
Meikroftas suvokė, kad visa tai jau atliko, beje, stebėtinai ramiai, bet jis 
jau gerai nebeprisiminė savo paties pasakytų žodžių ar įvykių sekos. 
Džagas grįžo į uostą, o darbų turinti ponia Planket nuėjo ruošti prieš- 
piečių ir tepti sumuštinių. Džoana Steivli buvo Sakalo trobelėje, bet 
Gajus papilkėjusiu veidu nuolat sekiojo Meikroftą nieko dorai nepa- 
dėdamas, kalbėdamas ir vaikščiodamas kaip robotas. 

Meikroftui atrodė, kad laikas tarsi išdriko, o pastarąsias dvi valan- 
das jis išgyveno ne kaip tęstinį periodą, bet kaip seriją ryškių epizodų, 
visai tarp savęs nesusijusių, momentinių ir neištrinamų kaip fotogra- 
fija. Prie neštuvų stovintis Adrianas Boidas, nudūręs akis į Oliverio 
kūną, paskui lėtai keliantis dešinę ranką, tarsi prie jos būtų pririštas 
svarstis, ir brėžiantis kryžiaus ženklą. Jis pats kartu su tylinčiu Gajum 
Steivliu einantis į Sakalo trobelę, kad praneštų žinią Mirandai, mintyse 
repetuojantis žodžius, kuriuos jam teks ištarti. Visi žodžiai atrodė ne- 
tinkami, banalūs, sentimentalūs ar brutaliai trumpi: kybo, virvė, miręs. 
Paniurusio veido ponia Planket, pilanti arbatą iš didžiulio arbatinio, 
kurio jis neprisiminė kada nors matęs. Denas Padžetas, įvykio vietoje 
elgęsis protingai, bet staiga ėmęs reikalauti patikinimo, kad tai ne jo 
kaltė, kad ponas Oliveris nenusižudė todėl, kad buvo prarastas jo krau- 
jo mėginys, ne todėl, kad taip įpyko. 

— Padžetai, nekalbėk absurdų. Protingas žmogus nesižudys dėl 
to, kad jam reikės antrą kartą duoti kraujo. Vargu ar tai didelis dalykas. 
Nei tai, ką tu padarei, nei tai, ko nepadarei, nėra tiek svarbu. 

Jis stebi vaikiškomis ašaromis apsipilantį ir nusigręžiantį Padžeto 
veidą. Jis stovi prie lovos ligonių kambaryje, o Steivlis geriau įsuka į 
paklodę Oliverio kūną; desperatiškai klaidžiodamas akimis jis pirmą 
kartą pastebi Viljamo Moriso sienų apmušalų raštą. Ryškiausias iš visų, 
tarsi apšviestas prožektoriumi švyturio sienos fone, buvo kyburiuojan- 
tis kūnas — ištiestas kaklas ir patetiškai nukarusios nuogos pėdos, nors 
smegenys jam ir siuntė signalus, kad pėdos nuogos nebuvo. Jis suprato, 
jog būtent tokia Oliverio mirtis liks jo atmintyje. 

Pagaliau jam pasitaikė proga pamėginti viską blaiviai apmąstyti. 
Pasikalbėti su žmonėmis, su kuriais, jo manymu, jis turėjo teisę tartis dėl 
policijos atvykimo. Savo paties buto svetainę jis pasirinko ne specialiai ir 
apsisprendęs, o tarsi pajutęs garsiai neišsakytą visų siūlymą. Jis pasakė: 

— Prieš atvykstant policijai turime pasikalbėti. Eime kur nors, 
kur mums niekas netrukdys. Kabinete paliksiu Adrianą. Jis susitvarkys. 
Neatsiliepsime į jokius skambučius. 

Jis atsigręžė į Steivlį. 

— Gajau, ar tavo trobelėje, ar mano bute? 

Steivlis paklausė: 

— Ar nebūtų geriau, jeigu pasiliktume name? Tada čia būtume 
visi kartu, kai atvyks policija. 

Meikroftas paprašė Boido paskambinti poniai Planket ir papra- 
šyti jos atnešti į jo butą sriubos, sumuštinių ir kavos. Tada jie visi nuėjo 
prie lifto. Tylėdami buvo pakelti į bokšto viršų. 

Jiems susirinkus svetainėje, Meikroftas uždarė duris. Jie susėdo. 
Emilė Holkūm prisėdo ant dvivietės sofos, šalia Steivlio. Pats Meikrof- 
tas pasiėmė prie židinio stovėjusį krėslą ir pasistatė priešais juos. Toks 
judesys įprastoje kasdienybėje pasirodytų gerai pažįstamas ir „šeimy- 
niškas“, bet dabar atrodė pretenzingas. Net ir svetainė, kurioje jie visi 
trys taip dažnai rinkdavosi, vieną nerimastingą akimirką pasirodė ne- 
pažįstama ir laikina, kaip viešbučio holas. Svetainė buvo apstatyta tik 
gerai jam pažįstamais daiktais, kuriuos jis buvo atsigabenęs iš žmonos 
kambario — patogios kartūnu trauktos kėdės ir sofa, derančios užuo- 
laidos, ovalus raudonmedžio stalelis su sidabriniuose rėmeliuose įrė- 

mintomis jų vestuvių ir sūnaus nuotraukomis, grakščios porceliano fi- 
gūrėlės, akivaizdžiai mėgėjiškos akvarelės, vaizduojančios Ežerų kraštą, 
sukurtos jos močiutės. Visa tai atsigabendamas su savimi jis tikriausiai 
vylėsi atkurti tuos ramius vakarus, kuriuos leisdavo kartu su Helena. 
Bet dabar, ištiktas šoko, suvokė, kaip labai visada nekentė kiekvieno 
moteriško kartūninio šeimyniškumo daiktelio. 

Peržvelgęs savo kolegas jis pasijuto netaktiškas ir bendrauti ne- 
sugebantis šeimininkas. Gajus Steivlis sėdėjo įsitempęs, kaip svetimas 
žmogus, žinantis, kad jo vizitas yra nemalonus. Emilė, kaip visada, atrodė 
patogiai atsipalaidavusi, vieną ranką atmetusi ant sofos atlošo. Ji vilkėjo 
juodas kelnes, avėjo aulinukus, buvo susisupusi į gelsvai rudos plonos 
vilnos palaidą megztuką ir įsisegusi ilgus gintarinius auskarus. Meikrof- 
tas nustebo, kad ji rado laiko persirengti, kita vertus, ir jis, ir Steivlis irgi 
persirengė, tikriausiai dėl pasąmonėje slypinčio rudimentinio suvokimo, 
jog neformali šeštadieninė apranga netinkama mirties akivaizdoje. 

Pats pastebėjęs savo balse priverstinai nuskambėjusią bičiulišką 
gaidelę, jis pratarė: 

— Ko gersite? Yra šerio, viskio, vyno, kaip paprastai. 

Kodėl, svarstė Meikroftas, jis taip pasakė? Jie kuo puikiausiai 
žinojo, kas siūloma. Emilė Holkūm paprašė šerio, keista, bet Steivlis — 
viskio. Meikroftas po ranka neturėjo vandens, todėl murmėdamas atsi- 
prašymo žodžius nuėjo į savo mažąją virtuvėlę jo paieškoti. Grįžęs jis 
išpilstė gėrimus ir sau įsipylė taurę „Merlot“. Jis pasakė: 

— Dvylika trisdešimt personalo valgomajame buvo patiekti 
karšti priešpiečiai tiems, kurie įstengė valgyti, bet aš pamaniau, jog 
bus geriau, jeigu mes ko nors užkąsime čia. Netrukus turėtų atnešti 
sumuštinių. 

Ponia Planket tik ir laukė tokio pageidavimo. Beveik iškart pasi- 
girdo beldimas į duris ir Steivlis jas atidarė. Įėjo ponia Planket, stumda- 
ma vežimėlį su lėkštėmis, puodeliais ir mažomis lėkštutėmis, ąsotėliais 
ir dviem dideliais termosais; ant apatinės vežimėlio lentynos buvo dvi 
lėkštės, pridengtos servetėlėmis. Meikroftas tyliai pasakė „ačiū“. Jie ste- 
bėjo, kaip ponia Planket dėlioja maistą ir indus taip pagarbiai, tarsi visa 
tai būtų kokios nors religinės ceremonijos dalis. Meikroftui net ėmė 
rodytis, jog priėjusi prie durų ji padarys reveransą. 

Priėjęs prie stalo jis kilstelėjo nuo lėkščių drėgnas servetėlės. 

— Atrodo, daugiausia kumpio. Jeigu nenorėtumėte mėsos, yra ir 
kiaušinių su pipirne. 

Emilė Holkūm pratarė: 

— Nieko blogiau nė nesugalvotum. Kodėl smurtinė mirtis kelia 
tokį didelį alkį? Galbūt „alkis“ yra netinkamas žodis; norisi maisto, bet 
ne paprasto, o žadinančio apetitą. Sumuštiniai tam netinka. Kas termo- 
suose? Tikriausiai sriuba, o gal ir kava. 

Ji priėjo prie vieno iš termosų, atsuko dangtį ir pauostė. 

— Vištienos sultinys. Neišradinga, bet maistinga. Beje, šitai gali 
palaukti. Ką mes tikrai turime padaryti — tai nutarti, kaip žaisime to- 
liau. Turime nedaug laiko. 

— Kaip žaisime? 

Ore sklandė taip ir neištarti žodžiai: „Tai ne žaidimas“. 

Tarsi nuspėjusi, kad jos frazė gali būti klaidingai suprasta, Emilė 
pasakė: 

— Reikia aptarti mūsų atsakymą komisarui Dalglišui ir jo ko- 
mandai. Manyčiau, jis atvyks su komanda. 

Rupertas atsakė: 

— Laukiu trijų. Londono policija paskambino ir pranešė, kad jis 
atsiveža detektyvą inspektorių ir seržantą, ir viskas. 

— Bet pareigūnai labai aukšti, tiesa? Londono policijos komisaras 
ir detektyvas inspektorius. Kodėl ne vietinės pajėgos? Tikriausiai jiems 
buvo kaip nors paaiškinta. 

Rupertas tikėjosi sulaukti šio klausimo ir buvo jam pasirengęs. 

— Manyčiau, visa tai galima paaiškinti gerai žinomu aukos var- 
du, primygtiniu tresto narių reikalavimu likti diskretiškiems ir kiek ' 
įmanoma laikytis privatumo. Kad ir ką Dalglišas darytų, jis niekada 
neišprovokuoja jokių suiručių ar viešumo, o šito neišvengtume, jeigu 
kreiptumėmės į vietines pajėgas. 

Emilė atsakė: 

— Rupertai, bet tai nėra labai gerai. Kaip Londono policija suži- 
nojo, kad Oliveris nebegyvas? Tikriausiai tu jiems paskambinai. Kodėl 
nebuvo galima skambinti į Devono ar Kornvolio policiją? 

— Todėl, Emile, kad man duoti nurodymai skambinti Londono 
numeriu, jeigu saloje nutiktų koks nors jaudinantis nelaimingas įvykis. 
Kaip suprantu, visada būdavo tokia procedūra. 

— Taip, bet koks tasai numeris? Kieno numeris? 

— Man nebuvo pasakyta, kieno. Man duoti nurodymai pranešti ir 
nieko daugiau nepasakoti. Atleisk, Emile, bet tai atitinka jau seniai nu- 
sistovėjusias taisykles, o aš ketinu jų laikytis. Aš jų ir laikiausi. 

— Seniai nusistovėjusios? Pirmą kartą apie jas išgirdau. 

— Tikriausiai todėl, kad iki šiol čia dar nėra buvę tokio masto 
krizės. Tai visiškai protinga procedūra. Tu geriau už bet kurį kitą žinai, 
kokie svarbūs yra kai kurie mūsų svečiai. Tokia procedūra nustatyta 
tam, kad kiekvienas nelaimingas atvejis būtų efektyviai, greitai ir kuo 
diskretiškiau išspręstas. 

Emilė pratarė: 

— Manau, Dalglišas norės mus apklausti visus, na, kalbu apie visai 
visus — ir svečius, ir personalą. 

Meikroftas atsakė: 

— Tikrai nė nenumanau. Sakyčiau, iš pradžių mus visus, o pas- 
kui — kiekvieną atskirai. Susisiekiau su personalu ir viską sutvarkiau 
taip, kad juos būtų galima rasti čia, name. Taip man pasirodė protinga 
ir tikslinga. Geriausia bus pasinaudoti biblioteka. Žinoma, komisarui 
reikės apklausti ir svečius. Man atrodė, kad nederėtų trukdyti Miran- 
dos Oliver, ji ir Denis Tremletas vis dar savo trobelėje. Ji aiškiai leido 
suprasti, jog nori pabūti viena. 

Emilė pratarė: 

— Tikriausiai padarys išimtį Tremletui. Beje, kaip Miranda sutiko 
šią žinią? Manyčiau, apie tai pranešėte abu su Gajumi, nes tu esi už vis- 
ką atsakingas asmuo, o Gajus gali susidoroti su bet kokia fizine reakcija 
į šoką. Labai tinkamas variantas. 

„Ar tik jos balse nėra lašo ironijos?“ — svarstė Meikroftas. Jis 
dirstelėjo į Steivlį, bet atsako nesulaukė. Meikrofias atsakė: 

— Taip, ėjome drauge. Sukėlėme mažesnį šoką, nei baiminausi. 
Žinoma, ji atrodė sukrėsta, bet nepalūžo. Ji buvo visiškai rami, net 
stoiška. Tremletas atrodė labiau paveiktas. Jis valdėsi, bet atrodė pri- 
blokštas. Pamaniau, jog tuoj nualps. 

Steivlis tyliai pratarė: 

— Jis labai išsigando. 

Meikroftas tęsė: 

— Pastebėjau vieną keistoką dalyką. Man pasirodė, jog šį rytą 

prieš išeidamas Oliveris sudegino kažkokius popierius. Svetainės židi- 
nyje buvo krūvelė pelenų ir kažkokie pajuodę likučiai. 

Emilė paklausė: 

— Gal Miranda ar Tremletas buvo apie tai užsiminę? O tu? 

— Ne, man neatrodė, kad tai tinkamas laikas apie tai kalbėti, be to, 
jie patys nieko nesakė. 

Emilė tarstelėjo: 

— Kažin ar policija jiems leis likti tokiems nekomunikabiliems. 

Gajus Steivlis nieko nekomentavo. Po kelių sekundžių Meikroftas 
tarė Emilei Holkūm: 

— Panelė Oliver primygtinai reikalavo pamatyti kūną. Mėginau 
ją perkalbėti, bet nemaniau, kad turiu teisę jai tai užginti. Mes visi trys 
nuėjome į ligonių kambarį. Gajus atidengė apklotą iki pasmakrio, kad 
matytųsi likusios virvės žymės. Panelė Oliver pareikalavo, kad jis ati- 
dengtų daugiau. Ji atidžiai pažvelgė į žymes, o paskui pasakė „ačiū“ ir 
nusigręžė. Ji jo nelietė. Gajus vėl jį uždengė, ir mes išėjome. 

Emilė pasakė: 

— Policijai gali pasirodyti, jog turėjai būti griežtesnis. 

— Net neabejoju. Jie turi galią ir autoritetą, kurio trūksta man. 
Sutinku, jog būtų buvę geriau, jei būčiau sugebėjęs ją atkalbėti, bet ne- 
žinojau, kaip tai padaryti. Jis atrodė... Na, tu žinai, kaip jis atrodė, Emile. 
Tu matei. 

— Tik trumpai, ačiū Dievui. Norėčiau sulaukti vieno patarimo — 
kaip turėtume atsakyti į apklausą. Akivaizdu, kad turime sakyti tiesą, 
bet kiek tos tiesos? Pavyzdžiui, jeigu komisaras Dalglišas paklaus, ar 
Mirandos Oliver sielvartas dėl tėvo yra nuoširdus, ką mes atsakysime?.. 

Dabar Meikroftas pasijuto tvirčiau. 

— Negalime kalbėti už kitus žmones. Net neabejoju, kad jis susi- 
tiks ir su ja. Galės pats susidaryti savo nuomonę, juk jis detektyvas. 

Emilė atsakė: 

— Asmeniškai aš neįsivaizduoju, kaip tai gali būti. Mergina buvo 
savo tėvo vergė, Tremletas — taip pat, jeigu jums įdomi mano nuomo- 
nė, bet jų santykiai gerokai sudėtingesni. Jis dirbo Oliveriui kaip ko- 
rektorius ir asmeninis sekretorius, bet, manau, jis tvarkė daug daugiau 
dalykų nei priklauso korektoriui. Paskutinis jo romanas „Duobkasio 
dukra“ buvo sutiktas su pagarba, bet be entuziazmo. Vargu ar tai aukš- 

čiausios prabos Natanas Oliveris. Ar ne šią knygą jis pabaigė kaip tik 
tada, kai Tremletas gulėjo ligoninėje, kai jie mėgino pagydyti jo koją? 
Beje, kas jam su ta koja yra? 

Steivlio žodžiai nuskambėjo atžariai: 

— Vaikystėje persirgo poliomielitu. Taip ir liko raišas. 

Meikroftas atsigręžė į Emilę Holkūm. 

— Tu nenori pasakyti, kad Tremletas jam rašė romanus? 

— Aišku, kad nerašė. Rašė Natanas Oliveris. Aš tik noriu pasakyti, 
kad Tremletas Oliverio gyvenime vaidino svarbesnį vaidmenį nei ko- 
rektoriaus, tiesa, labai kruopštaus korektoriaus; jis dar atsakinėjo į jo 
gerbėjų laiškus. Sklinda gandai, kad Oliveris visada atsisakydavo leidė- 
jų redaktorių paslaugų. Ar jam reikėjo redaktorių? Jis turėjo Tremletą. 
O ką galima pasakyti apie patį Oliverį? Žinoma, nėra prasmės apsime- 
tinėti, kad jis buvo laukiamas ir malonus svečias. Nemanau, kad saloje 
yra bent vienas žmogus, kuris tikrai norėtų, jog jis tebebūtų gyvas. 

Gajus Steivlis tylėjo. Dabar jis pratarė: 

— Manyčiau, būtų protinga atidėti diskusiją, kol ateis Džo. Ji ne- 
turėtų užtrukti. Adrianas jai perduos, kad renkamės čia. 

Emilė Holkūm paklausė: 

— O kam mumsjos reikia? Juk čia ir turėjo įvykti nuolatinių salos 
gyventojų susirinkimas, o ne pagalbinio personalo. Vargu ar galėtume 
Džo pavadinti nuolatine gyventoja ir darbuotoja. 

Gajus Steivlis ramiai atsakė: 

— Ją galėtume pavadinti mano žmona. Beje, taip pat „dirbančia 
ne visą darbo dieną“. 

Pilką Steivlio veidą užliejo raudonis. Jis pasimuistė kėdėje, lyg 
rengdamasis atsistoti, bet pastebėjęs maldaujantį Meikrofto žvilgsnį 
vėl atsisėdo. 

Meikroftas tyliai pratarė: 

— Mes niekur toli nenueisime, jeigu kibsime vieni kitiems į ger- 
kles dar nė neatvykus policijai. Emile, paprašiau, kad ateitų ir Džo. Mes 
duosime jai dar penkias minutes. 

— Kur ji? | 

— Sakalo trobelėje. Suprantu, kad Miranda pasakė norinti pa- 
būti viena, bet mes su Gajumi pamanėme, jog jai būtų neprošal kokia 
moteris. Gali būti, kad ji patirs pavėluotą šoką. Galiausiai Džo yra pro- 

fesionali slaugė. Po pokalbio ji iškart ten ir grįš, jeigu tik jai pasirodys, 
kad reikalinga jos pagalba. Gal Miranda panorės, kad šiąnakt ji liktų 
jos trobelėje. 

— Ir miegotų Natano lovoje? Nemanyčiau! 

Meikroftas neatlyžo. 

— Miranda neturėtų būti viena, Emile. Kai mes su Gajumi nu- 
ėjome pranešti šios žinios, aš jai pasiūliau persikelti į namą. Turime du 
tuščius numerius. Ji karštai pasipriešino tokiai idėjai. Sudėtinga situa- 
cija. Gal ji neprieštaraus, kad Džo pas ją liktų. Džo pasakė sutinkanti 
naktį praleisti fotelyje, svetainėje, jeigu tai padėtų. 

Emilė Holkūm pakėlė taurę. Meikroftas paėmė šerio grafiną. 

— Esu dėkinga, kad nesikreipėte į mane prašydami moteriškos 

“paguodos. Kadangi man atrodo — tiesiog esu tuo įsitikinusi, — kad 
saloje bus geriau gyventi be periodiškų Natano Oliverio įsikišimų, man 
būtų sunku nenuoširdžiai sakyti įprastus žodžius. 

Meikroftas pratarė: 

— Tikiuosi, viso to taip tiesmukai nepasakysi komisarui Dal- 
glišui. 

— Jeigu jis yra toks išmintingas, kaip apie jį kalbama, man nė ne- 
reikės viso to sakyti. 

Tada jie išgirdo žingsnius. Atsidarė durys, ir įėjo Džoana Steivli. 
Meikroftui atrodė, kad ji kaip visada įnešė pasitikinčio seksualumo 
gūsį, ir šitai labiau žavėjo nei trikdė. Tankūs šviesūs plaukai su tamsiu 
ruoželiu palei šaknis buvo sušukuoti atgal ir surišti mėlyno šilko šali- 
kėliu ir įdegusiam veidui suteikė tikro atviraširdiškumo išraišką. 'Ivir- 
tos jos šlaunys buvo aptemptos mėlynais džinsais, po prasegtu mėlynu 
švarkeliu matėsi marškinėliai, išryškinantys ne per dideles krūtis. Greta 
tokio gyvybingumo jos vyras atrodė suvaržytas senstantis žmogus, ir 
net dailūs gražaus Emilės veido skruostikauliai, pernelyg aštrūs ir atsi- 
kišę, priminė giltinės galvą. Meikroftas prisiminė jos ištartus žodžius, 
kai Džo grįžo į salą: „Gaila, kad mes nestatome mėgėjiškų vaidinimų. 
Džo būtų auksinės širdies blondinės bufetininkės tipažas“. 

Bet Džo Steivli tikrai turėjo širdį; tuo jis nebuvo įsitikinęs galvo- 
damas apie Emilę Holkūm. 

Džo susmuko į tuščią fotelį ir ištiesė kojas, su palengvėjimu atsi- 
dususi: 

— Ačiū Dievui, viskas baigta. Vargšas vaikas tikrai nenorėjo, kad 
ten būčiau, ir kodėl, po velnių, turėtų norėti? Juk mes beveik nepažįsta- 
me viena kitos. Palikau jai dvi migdomųjų tabletes ir liepiau prieš naktį 
išgerti su šiltu pienu. Ji niekur neis iš trobelės, savo nuostatos laikosi 
tvirtai. Rupertai, ar tame butelyje yra „Merlot“ kaip paprastai? Brangu- 
ti, gal galėtum įpilti? Kaip tik to man dabar labai reikia. 

Pripildamas taurę vyno ir jai duodamas, Meikroftas pasakė: 

— Aš ką tik kalbėjau apie tai, jog nenorėčiau, kad šiąnakt trobelėje 
ji liktų viena. 

— Ji ir neliks. Ji sako, kad pas ją persikels Denis Tremletas. Ji mie- 
gos tėvo lovoje, o jis — jos. 

Emilė atsakė: 

— Jeigu būtent to ji ir nori, tai — puikus sprendimas. Turint gal- 
voje susiklosčiusias aplinkybes, vargu ar verta kalbėti apie padorumą. 

Džo nusijuokė. 

— Jie nesijaudina dėl padorumo! Tarp jų užsimezgęs romanas. 
Neklausinėkite, kaip jiems taip išėjo, bet taip yra. 

Steivlio balsas nuskambėjo nenatūraliai čaižiai: 

— Ar tu tuo tikra, Džo? Ar jie patys tau sakė? 

— Jiems nė nereikėjo sakyti. Tereikėjo penkias minutes pabūti 
kartu su jais viename kambaryje, kad viskas taptų aišku. Jie — meilužiai. 

Ji atsigręžė į Emilę Holkūm. 

— Gaila, kad kartu su vyrukais nėjai pranešti šios naujienos, Emi- 
le. Greitai būtum perpratusi visą situaciją. 

Emilė sausai atkirto: 

— Labai gali būti. Senatvė dar neatbukino mano suvokimo. 

Meikroftas pastebėjo žvilgsnius, kuriais jos pasikeitė: tai buvo 
linksmo moteriško solidarumo žvilgsnis. Vargu ar gali dvi moterys 
būti dar skirtingesnės. Jis pagalvojo: jeigu jos abi jaustų viena kitai 
kokius nors stiprius jausmus, tie jausmai būtų grįsti antipatija. O dabar 
suprato ir tai, kad jeigu visa kambaryje esanti ketveriukė imtų nesu- 
tarti, dvi moterys taptų sąjungininkėmis. Tai buvo viena iš tų įžvalgių 
akimirkų, kada atsiveria netikėtos įnoringų asmenybių savybės. Prieš 
atvykdamas į salą jis retai kada galėdavo pasigirti tokiu jautrumu, šitos 
jo paties galios vis dar kėlė jam nuostabą. 

Emilė tarė: 

— Aišku, tai komplikuoja situaciją, jeigu ne mums, tai jiems. Įdo- 
mu, ar jie apie tai papasakojo Oliveriui. Jeigu papasakojo, tai ir galėtų 
būti motyvas. 

Tyla truko vos kelias sekundes, bet ji buvo absoliuti. Džo Steivli 
ranka sustingo, taip ir neprinešusi prie lūpų vyno taurės. Tada ji labai 
atsargiai pastatė taurę ant stalo, tarsi net ir menkiausias garselis būtų 
lemtingas. 

Atrodė, kad Emilė Holkūm nė nenutuokia apie efektą, kurį pa- 
darė tasai vienas nelauktas kaltinimo žodis. Ji pasakė: 

— Motyvas Oliverio savižudybei. Džo man papasakojo apie tą 
netikėtą sceną per vakarykščius pietus. Tai nebuvo normalus elgesys, 
Natanas taip nesielgia net ir būdamas prasčiausiai nusiteikęs. Dar 
galima pridėti faktą, kad paskutinis Natano romanas daug ką nuvylė, 
kad į jį jau žvelgė senatvė, kad jo talentas silpo. Galima suprasti, kodėl 
jam atrodė, kad pats laikas viskam padaryti galą. Akivaizdu, kad jis be- 
veik visai priklausė nuo dukters, gali būti, jog tiek pat priklausė ir nuo 
Tremleto. Jeigu Oliveris neseniai sužinojo, kad jie ketina jį palikti dėl 
suprantamesnių satisfakcijų, šitai galėjo suveikti kaip katalizatorius. 

Džo Steivli pratarė: 

— Bet Tremletui vedus Mirandą Oliveris nebūtinai turėjo jį pra- 
rasti. 

— Galir ne, bet Tremleto prioritetai būtų galėję visiškai pasikeisti, 
o tai, manyčiau, Oliverio požiūriu nebūtų sveikintinas dalykas. Vis dėl- 
to aš sutinku: tai ne mūsų reikalas. Jeigu policija nori iššniukštinėti šitą 
patrauklų šuntakį, tegu patys ir šniukštinėja. 

Steivlis kalbėjo lėtai, tarsi pats sau: 

— Yra ir kontraindikacijų savižudybei. 

Ir vėl įsivyravo tyla. Meikroftas nutarė, jog atėjo metas padaryti 
galą spekuliacijoms. Darėsi pavojingai sunku kontroliuoti pokalbį. Jis 
pasakė: 

— Visa tai turėtume palikti policijai. Jų darbas tirti faktus, o 
mūsų — bendradarbiauti ir kiek galima padėti. 

Džo pratarė: 

— Apsiribosime tuo, kad pasakysime, jog du jų įtariamieji už- 
mezgė romaną? 

Meikroftas atsakė: 

— Džo,įtariamųjų dar nėra. Mes dar nežinome, kaip Oliveris mirė. 
"Turėtume vengti tokių pokalbių. Taip elgtis nedera ir neatsakinga. 

Džo buvo negailestinga. 

— Atsiprašau, bet jeigu tai žmogžudystė, — o taip gali būti, Gajus 
daugmaž apie tai užsiminė, — net nekyla abejonių, kad mes visi esa- 
me įtariamieji. Aš tik klausiu, kiek tos mūsų geros valios turėtų būti. 
Na, ar mes pasakysime tam komisarui, kad velionio niekas sutartinai 
negedės, kad mums atrodo, jog jis buvo kaip rakštis uodegoj? Ar mes 
pasakysime, kad jis grasino persikelti į salą visam laikui ir mūsų visų 
gyvenimus paversti pragaru? Tiksliau, ar mes jam papasakosime apie 
Adrianą Boidą? 

Meikrofto balsas buvo neįprastai kategoriškas. 

— Mes atsakinėsime į jo klausimus ir kalbėsime tiesą. Kalbėsime 
už save, o ne už kitus, įskaitant ir Adrianą. Jeigu kam nors atrodo, jog jis 
ar ji rizikuoja susikompromituoti, jie turi teisę atsisakyti be advokato 
atsakinėti į bet kokius klausimus. 

Džo pratarė: 

— Manyčiau, tasai advokatas negalėsi būti tu. 

— Aišku, kad ne. Jeigu tai įtarimų kelianti mirtis, aš būsiu toks 
pats įtariamasis, kaip ir bet kuris kitas. Turėsite pasikviesti teisininką iš 
žemyno. Tikėkimės, to neprireiks. 

— O kaip kiti du svečiai — daktaras Jelandas ir daktaras Speide- 
lis? Ar jiems buvo pasakyta, kad Oliveris mirė? 

— Mes vis dar negalime su jais susisiekti. Sužinoję naujienas jie 
gali panorėti išvykti. Nemanyčiau, kad komisaras Dalglišas galėtų jų 
neišleisti,turint galvoje susiklosčiusią situaciją. Vargu ar salą bus gali- 
ma pavadinti taikos ir ramybės oaze, kai visur šmirinės policija. Many- 
čiau, prieš jiems išvykstant, Dalglišas turės juos apklausti. Vienas iš jų 
gal ir galėjo matyti Oliverį, einantį švyturio link. 

Emilė Holkūm pasakė: 

— Beje, ar tasai komisaras ir jo pareigūnai ketina likti saloje? Ar 
iš mūsų tikimasi svetingumo jų atžvilgiu? Tikėkimės, jie neatsigabens 
savo radijo stotelių. Ar tikimasi, kad mes juos maitinsime iš tresto na- 
rių kišenės? Kas jie tokie? 

— Kaip jau sakiau, jų tik trys. Komisaras Dalglišas, detektyvė 
inspektorė Keitė Miskin ir seržantas Frensis Bentonas-Smitas. Tariausi 

su ponia Barbridž ir ponia Planket. Pamanėme, jog du jo pavaldinius 
galėtume apgyvendinti pagrindiniame pastate, o komisarui Dalglišui 
duoti Ruonių trobelę. Su jais bus elgiamasi kaip ir su kitais gyventojais. 
Pusryčius ir priešpiečius patieksime į numerius, o pietauti jie galės 
kartu su mumis valgomajame arba taip pat savo kambariuose, kaip pa- 
geidaus patys. Tikiuosi, tokios sąlygos turėtų būti priimtinos? 

Emilė paklausė: 

— O kaip savaitinis personalas? Ar jie buvo įspėti? 

— Man pavyko su jais susisiekti telefonu. Pasiūliau jiems savaitę 
mokamų atostogų. Pirmadienio rytą į Pentvortį neplauks joks kateris. 

Emilė pasakė: 

— Net neabejoju, jog taip elgiamasi išklausius nurodymų iš Lon- 
dono. Kaip aiškinai tokią netikėtą, netipišką labdarą? 

— Niekaip neaiškinau. "Tik pasakiau, kad esant dviem svečiams 
jų tiesiog neprireiks. Naujienos apie Oliverio mirtį pasklis šįvakar, 
tikriausiai sekmadienio laikraščiams jau bus per vėlu. Panelė Oliver 
susitarė dėl laiko, mes nenorime, kad vietinė žiniasklaida pirmoji apie 
tai sužinotų. 

Emilė Holkūm priėjo prie stalo. 

— Žmogžudystė ar ne žmogžudystė, pirmadienio rytą man reikės 
katerio. Pusę dvyliktos turiu būti pas dantų gydytoją Njukvėjuje. 

Meikroftas suraukė kaktą. 

— Tai padaryti bus nepatogu, Emile. Gali laukti žiniasklaida. 

— Vargu ar jos bus Njukvėjuje. Jeigu žiniasklaida apskritai kur 
nors bus, tai tik Pentvorčio uosto prieplaukoje. Galiu tave užtikrinti, 
jog esu daugiau nei kompetentinga susidoroti su bet kokia žiniasklai- 
da — tiek vietine, tiek nacionaline. 

Meikroftas daugiau neprieštaravo. Jam atrodė, jog susirinkimas 
praėjo sklandžiau ir efektyviau, nei jis tikėjosi. Gajus menkai kuo 
tepadėjo. Atrodė, kad šis žmogus mėgina emociškai atsiriboti nuo 
įvykusios tragedijos. Gal ir nereikia tuo stebėtis, — neprisiimdamas 
bendrosios praktikos gydytojo atsakomybės, jis tikriausiai buvo tvirtai 
nutaręs vengti bet kokių nemalonumų. Tačiau šis atsiribojimas kėlė ne- 
rimą. Vargu ar jis galėjo pasikliauti Gajaus parama. 

Emilė pratarė: 

— Jeigu kas nors iš jūsų nori valgyti, geriau jau dabar čiupkite po 

sumuštinį. Policija greit bus čia. Tada aš grįšiu į savo Atlanto trobelę, 
jeigu tu, Rupertai, neprieštarausi. Manyčiau, visus šiuos reikalus turėtu- 
me palikti vyrams, Džo. Priėmimo komitetas iš dviejų asmenų — visai 
padoru. Mes tikrai nenorime kurstyti tų svečių puikybės. Vargu ar juos 
galima pavadinti išskirtiniais žmonėmis, kurių nekantriai laukiame at- 
vykstančių į Kūmą. Taip pat gali mane išbraukti iš grupės, kuri rinksis 
bibliotekoje. Jeigu komisaras norės su manimi susitikti, galės paskirti 
laiką. 

Atsidarė durys, ir įėjo Adrianas Boidas. Jam ant kaklo kybojo 
žiūronai. Jis pasakė: 

— Ką tik pamačiau sraigtasparnį. Policija jau pakeliui. 


Sraigtasparnis burzgė virš pietinės Anglijos mesdamas šešėlį ant 
rudeninių laukų kaip bloga lemiantis galimos nelaimės pranašas. Ir 
toliau laikėsi praėjusios savaitės orai — kažkokie neaiškūs, nebūdingi 
šiam metų laikui. Kartkartėmis imdavo suptis juodi debesys, kurie 
galiausiai nusileisdavo su tokia jėga, jog atrodydavo, kad sraigtaspar- 
nis trankosi į vandens sieną. Paskui debesys staiga nuslinkdavo ir po 
jais atsiverdavo lietaus nuplauti laukai, besimaudantys saulėje, šiltoje 
ir skaisčioje kaip vidurvasarį. Besidriekiantis peizažas buvo panašus į 
kruopščiai siuvinėtą koliažą — miškų kuokštai daigstyti tamsiai žalios 
vilnos mazgeliais, laukai — lininiais, dalis jų — prigesintų rusvų tonų, 
kiti — balzgano aukso ir žalios spalvos; kilpiniai priemiesčio keliai ir 
upės tiesėsi tviskančio šilko gijomis. Maži miesteliai ir kampuoti jų 
bažnyčių bokštai buvo tarsi subtiliausių siuvinėjimų stebuklai. Pažvel- 
gęs į savo kolegą Dalglišas pamatė, jog susižavėjusios Bentono-Smito 
akys įsmeigtos į jaudinančią panoramą. Dalglišas svarstė, ar ir jis viską 
mato taip pat „siuvinėtai“ ir nenatūraliai, ar įsivaizduoja skrendąs virš 
plataus, ne tokio žalio, ne taip gražiai „suvaldyto“ peizažo. 

Dalglišas visai nesigailėjo priėmęs Bentoną-Smitą į savo grupę, 
nes pastarasis pasižymėjo visomis Dalglišo vertinamomis detektyvo 

savybėmis: supratingumu, drąsa ir sveiku protu. Šios savybės retai 
kada aptinkamos visos kartu. Jis vylėsi, jog Bentonas-Smitas yra dar 
ir jautrus, šitai sunkiau nustatyti; net nekyla abejonių, kad laikas viską 
parodys. Vis dėlto kirbėjo šioks toks nerimas: kaip Keitė ir Bentonas- 
Smitas dirbs komandoje dabar, kai išėjo Pirsas Tarantas. Jam nereikėjo, 
kad jie vienas kitam patiktų, jis tik reikalavo, kad jie vienas kitą gerbtų 
ir kolegiškai bendradarbiautų. Bet Keitė irgi buvo supratinga. Ji žinojo, 
kaip smarkiai tyrimo sėkmei gali pakenkti atviras antagonizmas. Jis 
gali ramiai viską palikti jos rankose. 

Dalglišas matė, kad ji skaito nestorą knygą plonais viršeliais „Pa- 
nelių detektyvių agentūra Nr.1“, ji buvo tiesiog įsikniaubusi į knygą, 
ir jis suprato, kodėl taip yra. Keitė nemėgo sraigtasparnių. Sparnuo- 
tas fiuzeliažas bent jau pasąmoningai užtikrina, kad į paukštį panaši 
mašina sukurta skraidyti. O dabar jie buvo kište sukišti į triukšmingą 
prietaisą, kuris atrodė ne dailiai sukurtas, o paprasčiausiai surinktas, 
kvailai stengiantis ignoruoti sunkio jėgą. Ji neatplėšė akių nuo kny- 
gos, kartkartėmis perversdama puslapį, bet jos mintys sukosi ne apie 
švelnios ir uolios Aleksanderio Makolio Smito botsvanietės detektyvės 
žygdarbius, bet apie galimybę pasinaudoti gelbėjimosi liemene, iš ku- 
rios, suprantama, nebūtų jokios naudos. Keitė įsivaizdavo, jog sugedus 
varikliui sraigtasparnis kristų kaip akmuo. | 

Dabar, šios triukšmingos pertraukėlės tarp iškvietimo ir atvyki- 
mo metu, Dalglišas išmetė iš galvos profesines problemas ir susitelkė į 
asmeniškas, sunkiau įveikiamas baimes. Jis pirmas prasitarė Emai Lei- 
venhem apie savo meilę, parašė laišką, o ne pasakė žodžiu. Gal tai buvo 
bailumas, noras nesuprasti jos žvilgsnio, jog yra atstumiamas? Jis ne- 
buvo atstumtas. Jų abiejų labai intensyviame gyvenime buvimo kartu 
laiką galima pavadinti koncentruota ir beveik gąsdinančia laime — ak- 
tyvus seksas, įvairiai pasireiškianti, laisvai besiveržianti abipusė aistra, 
suplanuotos valandos, be jokių kitų draugų praleistos restorane, teatre, 
galerijoje ar koncerte, neformalios vaišės jo bute, kai kartu stovima 
siaurame balkonėlyje laikant gėrimų taures, Temzei plakantis į sienas 
penkiasdešimčia pėdų žemiau, pokalbiai ir tyla, persmelkta buvimo 
drauge. Būtent toks turėjo būti ir šis savaitgalis. Tačiau šis nusivylimas 
nebuvo naujiena, kai pirmenybę teko atiduoti darbui. Jie buvo pratę 
prie tokių nesėkmių, jos tik padidindavo kito susitikimo džiaugsmą. 

Bet Dalglišas suprato, kad šis savaitgalių gyvenimas nėra tikras 
„gyvenimas kartu, ir jis slapta baiminosi, kad Emai galiausiai visa tai 
nusibostų. Jo laiške buvo aiškiai išdėstytas siūlymas tuoktis, o ne kvie- 
timas meilės romanui. Regis, ji sutiko, bet paskui nė vienas iš jų nebuvo 
užsiminęs apie vedybas. Dalglišas mėgino išsiaiškinti, kodėl visa tai jam 
taip labai svarbu. Gal jis bijo ją prarasti? Bet jei jų meilė negali gyvuoti 
be oficialių įsipareigojimų saito, kokia ateitis jos laukia? Kokią jis turi 
teisę mėginti ją supančioti? Dalglišas neišdrįso užsiminti apie vedybas 
savo bailumą teisindamas tuo, jog ji turi išimtinę teisę nustatyti datą. 
Vis dėlto jis labai gerai žinojo, kokių žodžių siaubingai nenorėtų išgirs- 
ti. „Bet, mielasis, ko mums skubėti? Ar būtinai dabar turime nuspręsti? 
Ar ir dabar nesame labai laimingi?“ 

Jis prisivertė grįžti į dabartį ir pažvelgęs žemyn patyrė jau pažįs- 
tamą iliuziją — tarsi visas peizažas kiltų aukštyn juos pasitikdamas. Jie 
ramiai leidosi į Njukvėjaus sraigtasparnių oro uostą. Nustojus suktis 
sparnams, atsisegė saugos diržus vildamiesi dar kelių minutėlių, per 
kurias galėtų ištiesti sustingusias kojas. Tačiau jų viltys žlugo. Beveik 
iškart oro uosto laukiamajame pasirodė daktarė Glenister ir energingai 
žengė jų link, per petį ji buvo persimetusi rankinę, o rankoje nešėsi ru- 
dos odos sakvojažą. Ji vilkėjo sukištas į aukštus odinius aulinukus juo- 
das kelnes ir gerai prigludusį tvido švarkelį. Jai priėjus ir pakėlus akis, 
Dalglišas išvydo blyškų dailių bruožų veidą ir švelnius skruostikaulius, 
ant kurių metė šešėlį juoda plačiakraštė fetrinė skrybėlė, dėvima kaž- 
kaip valiūkiškai. Ji įlipo į sraigtasparnį, atsisakiusi Bentono-Smito pa- 
galbos paimti sakvojažą, ir Dalglišas visus supažindino. 

Ji pasakė pilotui: 

— Galite mane atleisti nuo gražbyliavimų apie saugos reikala- 
vimus. Man atrodo, kad aš visą gyvenimą praleisiu šiuose keistuose 
aparatuose; esu įsitikinusi, kad viename tokiame ir numirsiu. 

Ji turėjo puikų balsą; tai buvo vienas iš gražiausių balsų, kokių tik 
Dalglišui buvo tekę išgirsti. Liudininkų suole toks balsas būtų galingas 
ginklas. Jam gana dažnai tekdavo sėdėti teismuose ir stebėti prisieku- 
siųjų veidus, kai jie pasiduodavo žmogaus balso grožiui ir sugluminti 
imdavo jam pritarti. Padrikos įvairiausios informacijos nuotrupos, per 
keletą metų lyg savaime jį pasiekdavusios, — dažniausiai po kokios 
nors žymios bylos, kurioje dalyvaudavo ir ji, — atrodė intriguojančios 

ir stebėtinai detalios. Ji ištekėjo už vyresnio valstybės pareigūno, kuris 
buvo išėjęs į pensiją prieš tai tradiciškai atitinkamai pagerbtas, o dabar, 
po pelningo direktoriavimo Sityje, vyras leido dienas buriuodamas ir ste- 
bėdamas paukščius Orvele. Jo žmona niekada neturėjo jo pavardės ir ne- 
sinaudojo jo titulais. Tiesą sakant, kodėl reikėtų? Faktas, kad jiems gimė 
keturi sūnūs, sėkmingai besidarbuojantys savose sferose, vertė daryti 
prielaidą, jog pusiau iširusioje santuokoje buvo ir intymių akimirkų. 

Vienas dalykas buvo bendras jai ir Dalglišui: nors jos teisminės 
ekspertizės vadovėlis buvo visų pripažintas ir labai palankiai sutiktas, 
ji niekada neleido ant knygos viršelio spausdinti savo nuotraukos, taip 
pat vengdavo bet kokių viešų renginių. Lygiai taip elgėsi ir Dalglišas, 
pirmiausia nuvildamas savo leidėjus. Hernis X Ilingvortas, sąžiningi ir 

"griežti, kalbant apie autorines sutartis, ir ypač praktiški ir blaiviai mąs- 
tantys biznio srityje, kitais klausimais buvo bejėgiškai naivūs ir lyg ne iš 
šio pasaulio. Jo atsisakymas fotografuotis, dalyvauti autografų dalijimo 
vakaruose, poezijos skaitymuose ir kitokiuose viešuose renginiuose 
juos įkvėpė: visa tai ne tik sukeltų pavojų jo darbo Jarde konfidencialu- 
mui, bet galėtų išprovokuoti jo suimtų žmogžudžių kerštą, juk daugelis 
pačių žinomiausių iš jų netrukus bus paleisti lygtinai. Jo leidėjai supra- 
tingai su viskuo sutiko ir daugiau nieko nesakė. 

Jie keliavo tylėdami, nepradėdami pokalbio, nes varikliai kėlė 
didelį triukšmą ir pati kelionė buvo trumpa. Vos po kelių minučių jie 
jau skrido virš mėlyno Bristolio kanalo vingio, beveik iškart išniro po 
jais besidriekianti Kūmo sala — netikėtai, tarsi būtų iškilusi iš bangų, 
įvairiaspalvė ir ryški kaip spalvota nuotrauka, su sidabrinėm granito 
uolom, bokštais kylančiom iš kunkuliuojančių baltų putų. Dalglišas 
pagalvojo, kad tikriausiai neįmanoma žvelgiant iš oro į pakrantės salą 
nepajusti dvasios pakilimo. Užlietas rudeninės saulės, driekėsi visai 
kitas, jūra atskirtas pasaulis, apgaulingai ramus, bet gaivinantis berniu- 
kiškus pramanytų paslapčių, jaudulio ir pavojaus prisiminimus. Vaikui 
kiekviena sala yra lobių sala. Net ir suaugusiojo protui Kūmas, kaip ir 
kiekviena nedidelė sala, siuntė paradoksalią žinią: kontrastas tarp ra- 
maus atskirtumo ir slaptos jūros galybės galėjo žadėti saugumą, lygiai 
kaip ir kelti pavojų čia viešpataujančiai taikai. 

Dalglišas atsigręžė į daktarę Glenister. 

— Ar anksčiau esate buvusi saloje? 

— Niekada, nors šį tą apie ją žinau. Lankytojams joje draudžiama 
leistis, nebent vizitas būtinas. Šiaurės vakarų rage stovi modernus au- 
tomatinis švyturys, vadinasi, kad kartkartėmis čia turi atvykti Anglijos 
locmanų asociacijos nariai, pareigūnai, atsakingi už švyturius. Mūsų 
vizitas bus vienas iš labiausiai jų nepageidaujamų būtinybių. 

Jiems pradėjus leistis, Dalglišas mintyse užfiksavo svarbiausius 
dalykus. Jeigu pasirodys, jog svarbu atstumai, net nekyla abejonių, kad 
jiems bus pateiktas žemėlapis, bet dabar jis turėjo progą užfiksuoti to- 
pografiją. Sala driekėsi nuo šiaurės rytų į pietvakarius, maždaug dvylika 
mylių nutolusi nuo žemyno, rytinėje pusėje šiek tiek įdubusi. Saloje 
buvo tik vienas didelis statinys, dominuojantis pietvakariniame salos 
rage. Kūmas, kaip ir kiti iš oro stebimi dideli pastatai, atrodė kaip idea- 
liai tvarkingas architektūrinis modelis. Tai buvo keistas iš akmenų sta- 
tytas dviejų flangų namas su masyviu centriniu bokštu, panašiu į danty- 
tą sieną; tai, jog nebuvo mažesnių bokštelių, atrodė kaip architektūrinis 
nesusipratimas. Į jūrą atgręžtame fasade saulėje tviskėjo keturi pailgi 
lenkti langai, o užpakalinėje namo dalyje matėsi paraleliai išrikiuoti ak- 
meniniai statiniai, panašūs į kubelius. Maždaug penkiasdešimt jardų už 
jų buvo sraigtasparnių nusileidimo aikštelė, pažymėta kryžiumi. Į vaka- 
rus nuo pastato, ant uolos keteros, stovėjo švyturys, kurio elegantiškas 
baltai dažytas gaubtas sienas vainikavo raudonas žibintas. 

Dalglišas įstengė perrėkti variklius: 

— Gal galėtum prieš nusileisdamas kuo žemiau praskristi virš 
salos? Norėčiau gerai ją visą apžiūrėti. 

Pilotas linktelėjo. Sraigtasparnis pakilo, pasuko nuo namo ir nu- 
sileidęs žemiau nuburzgė virš šiaurės rytų pakrantės. Matėsi nevieno- 
dais atstumais išbarstytos aštuonios akmeninės trobelės — keturios ant 
šiaurvakarinių uolų ir keturios — ant pietrytinių. Salos vidurys — įvai- 
riaspalvis brūzgynas, krūmokšnių kuokštai ir kelios išstypusių medžių 
tus pėdsakus. Sala išties atrodė lyg nepaliesta: jokių paplūdimių, jokių 
likusių jūros putų nėrinių. Įspūdingesnės ir aukštesnės uolos stūksojo 
šiaurės vakaruose, kur iš ūžiančių lūžtančių bangų kilo į jūrą subridu- 
sios dantytos keteros, panašios į nulūžusius dantis. Dalglišas pamatė, 
kad žema siauresnė uolų juosta supo visą pietinę salos dalį, ir ją buvo 
perskyrusios tik siauros uosto žiotys. Žvelgiant į šį tvarkingo žaislinio 

miestuko intarpėlį buvo net sunku įsivaizduoti į tą siaubo kraštą besi- 
leidžiančių užspeistų vergų mirtiną baimę. 

Dabar pirmą kartą pasirodė gyvybės ženklai. Iš akmeninės trobe- 
lės, stovinčios netoli prieplaukos, išėjo kresnas tamsiaplaukis vyrukas, 
apsiavęs guminiais batais ir apsivilkęs megztinį stačiu kaklu. Jis prisi- 
dengęs akis stovėjo ir minutėlę į juos žiūrėjo, o paskui, tarsi nesureikš- 
mindamas jų atvykimo, skubiai apsigręžė ir grįžo į trobelę. 

Jie nematė jokių kitų gyvybės ženklų, bet baigę sukti ratus ir pa- 
kibę virš nusileidimo aikštelės jie išvydo iš namo išnyrančias tris figū- 
ras, pasukusias jų link ir žengiančias preciziškai organizuotai, lyg per 
paradą. Priekyje ėję du žmonės buvo apsivilkę dalykiškiau nei įprasta 
gyvenantiems šioje saloje — baltutėlės marškinių apykaklės, jie ryšėjo 
kaklaraiščius. Dalglišas svarstė, ar jie suskubo persirengti prieš jam at- 
vykstant, ar šis kruopštus pasirengimas — tai subtili užuomina, kad jo 
oficialiai laukiama ne nusikaltimo vietoje, bet gedinčiuose namuose. 
Be šių trijų vyrų daugiau nieko nesimatė. Už jų nugarų likusio namo 
užpakalinė dalis buvo supama plačia akmenine siena atitverto kiemo, 
o lygiagrečiai išsibarstę nedideli namukai, sprendžiant iš užuolaidomis 
dengtų langų, paversti gyvenamaisiais būstais. 

Jie išlindo iš po lėtėjančių sraigtasparnio sparnų ir pasuko lau- 
kiančios draugijos link. Buvo aiškiai matyti, kuris iš jų trijų yra už viską 
atsakingas. Jis žengė į priekį. 

— Viršininke Dalglišai, aš esu Rupertas Meikrofias, sekretorius. Čia 
mano kolega, vietinis gydytojas Gajus Steivlis, o čia — Denas Padžetas. 

Jis nutilo, tarsi nesumodamas, kaip Padžetą pristatyti, o paskui 
pratarė: 

— Jis pasirūpins jūsų krepšiais. 

Padžetas buvo išstypęs jaunuolis blyškesniu nei tikėtumeisi iš 
salos gyventojo veidu. Jo plaukai buvo trumpai kirpti ir išryškino šiek 
tiek kupolo formą primenančio pakaušio kontūrus. Jis vilkėjo tamsiai 
mėlynais džinsais ir baltais marškinėliais. Nepaisant išoriško trapumo, 
ilgos Padžeto rankos buvo raumeningos, delnai dideli. Jis linktelėjo, bet 
nekalbėjo. 

Dalglišas visus pristatė, jie dalykiškai paspaudė vieni kitiems ran- 
kas. Profesorė Glenister ryžtingai atsisakė skirtis su savo krepšiais. Dal- 
glišas ir Keitė nepaleido iš rankų savo lagaminėlių, bet visą kitą jų ba- 

gažą Padžetas lengvai užsimetė ant pečių, paėmė Bentono kelionmaišį 
ir nužingsniavo prie laukiančio sunkvežimiuko. Meikroftas mostelėjo 
namo pusėn tikriausiai juos kviesdamas sekti paskui save, bet jo balsą 
užgožė vėl suūžusio sraigtasparnio triukšmas. Jie stebėjo, kaip jis švel- 
niai pakilo, apsuko ratą tarsi atsisveikindamas ir nuskrido virš jūros. 

Meikroftas pratarė: 

— Manau, pirmiausia norėtumėte eiti pasižiūrėti kūno. 

Daktarė Glenister pasakė: 

— Norėčiau baigti savo tyrimą, kol komisaras Dalglišas dar nieko 
nebus išgirdęs apie mirties aplinkybes. Ar kūnas buvo kur nors per- 
keltas? 

— Į vieną iš mūsų ligonių kambarių. Viliuosi, kad nepasielgėme 
nederamai. Mes jį nuleidome, ir mums pasirodė, na, nežmoniška taip 
jį ir palikti bokšto papėdėje, nors ir pridengtą paklode. Mums pasiro- 
dė natūralu paguldyti jį ant neštuvų ir atnešti į namą. Virvę palikome 
švyturyje. 

Dalglišas paklausė: 

— Niekieno nesaugomą? Na, norėjau paklausti, ar švyturys raki- 
namas? 

— Ne. Negali būti rakinamas, nes mes nebeturime rakto. Vienas 
buvo paliktas, kai švyturį suremontavo — bent jau man buvo pasakyta, 
jog paliktas, — bet jau keleri metai jo nebėra. Niekada niekam nepasi- 
rodė būtina pasirūpinti dar vienu raktu. Saloje vaikų nėra, o atsitiktinių 
svečių čia irgi nebūna, todėl net nėra priežasčių švyturį rakinti. Iš vi- 
daus yra skląstis. Už remonto darbus mokėjęs svečias, didelis švyturių 
entuziastas, mėgdavo sėdėti ant pakylos po žibintu, buvo tikras, kad 
niekas jam nesutrukdys. Niekada nepagalvojome, jog būtų galima nu- 
imti skląstį, bet abejoju, ar kas nors kada nors juo naudojosi. 

Jis juos vedė ne prie užpakalinių namo durų, bet apsuko kairįjį 
namo sparną, kol privedė prie kolonomis puošto centrinio įėjimo. 
Virš jų stūksojo centrinis korpusas su dviem pailgais išlenktais langais 
pirmame ir antrame aukšte, po masyviu keturkampiu bokštu. Bokštas 
atrodė tikrai įspūdingas ir grėsmingesnis nei žvelgiant iš oro. Beveik 
nevalingai Dalglišas sustojo ir pakėlė akis. 

Šitai supratęs kaip kvietimą nutraukti įsivyravusią nejaukią tylą, 
Meikroftas pratarė: 

— Nuostabu, tiesa? Architektas buvo Leonardo Stoukso mokinys, 
o po Stoukso mirties namą projektavo pagal statinį, kurį pastatydino 
ledi Digbi Didžiojoje Minternoje, Dorsete. Centrinis fasadas yra užpa- 
kalinėje namo pusėje, pro ten ir patenkama į vidų, bet Holkūmas no- 
rėjo, kad ir didieji kambariai su pailgais langais, ir lauko durys žvelgtų 
į jūrą. Šiek tiek apie architektūrą nusimanantys mūsų svečiai mėgsta 
pareikšti, kad dėl pretenzijų buvo paaukotas dizainas, kad Kūme nėra 
tos nuostabios stilių dermės, kurią Stouksas buvo pasiekęs Minternoje. 
Vietoj dviejų pailgų langų įstačius keturis, atitinkamai suprojektavus 
įėjimą, bokštas atrodo pernelyg griozdiškas. Nepažįstu Minternos, bet 
manau, jog tie svečiai teisūs. Man šis namas atrodo ganėtinai įspūdin- 
gas. Manyčiau, aš prie jo jau pripratau. 

Centrinės tamsaus ąžuolo sunkios laukujos durys, gausiai puoštos 
metalo dirbiniais, buvo atidarytos. Jie įžengė į keturkampį holą plytelė- 
mis išklotomis grindimis, atrodančiomis oficialiai, bet prabangiai. Toliau 
matėsi į kairę ir į dešinę besišakojantys plačių laiptų laiptatakiai, vedantys 
į menestrelių galeriją, kurioje dominavo didelis vitražo langas, vaizduo- 
jantis romantizuotą karalių Arturą ir apvaliojo stalo riterius. Holas buvo 
saikingai apstatytas įmantriais ąžuolo baldais, toks stilius bylojo apie 
pirmojo šeimininko tikslą verčiau pasipuikuoti prabanga, o ne gyventi 
patogiai. Tiesiog sunku įsivaizduoti ką nors sėdintį ant tokių gremėzdiš- 
kų krėslų arba ant ilgo suolo aukšta, įmantriai išdrožinėta atrama. 

Meikroftas pratarė: 

— Turime ir liftą. Štai pro šias duris. 

Kambarys, į kurį jie įžengė, aiškiai buvo naudojamas ir kaip patal- 
pa reikalams tvarkyti, ir kaip drabužinė, ir kaip sandėlis. Čia buvo jau 
nebenaujas stalas, eilė kabliukų lietpalčiams pakabinti ir žema lentyna 
batams. Iki jiems ateinant, čia nesimatė nė žymės gyvybės. Dalglišas 
paklausė: 

— Kur jie visi dabar yra? Svečiai ir čia gyvenantis personalas? 

Meikroftas atsakė: 

— Personalas buvo įspėtas, jog jų prireiks apklausai. Jie laukia 
name arba savo butuose. Paprašiau, kad vėliau jie susirinktų bibliote- 
koje. Be Oliverio dukters Mirandos ir jo korektoriaus Denio Tremleto, 
šiuo metu turime tik du svečius. Su jais dabar neįmanoma susisiekti. 
Žinoma, nė negali tikėtis, kad tokią dieną jie sėdėtų namuose. Jie turėtų 

būti kur nors saloje, bet, pradėjus temti, galėtume susisiekti telefonu. 
Nė vienas iš jų neužsisakė pietų. 

Dalglišas pratarė: 

— Man gali prireikti juos pamatyti ir anksčiau. Ar tikrai nėra jo- 
kio kito būdo kaip juos prisišaukti? 

— Mes tik galime pasiųsti paieškos komandą, bet aš nutariau to 
nedaryti. Pamaniau, jog bus geriau žmones sukviesti į namą, kad visi 
būtų kartu. Čia nėra įprasta trukdyti svečius ir mėginti su jais susisiekti, 
jeigu tai nėra neišvengiamai būtina. 

Dalglišas žiojosi atsakyti, jog žmogžudystė yra jau pakankama bū- 
tinybė, bet nutylėjo. Abu svečius reikės apklausti, bet šitai gali ir palaukti. 
Šiuo metu svarbiau surinkti draugėn visus nuolatinius gyventojus. 

Meikroftas pratarė: 

— Abu ligonių kambariai yra bokšte, iškart po mano butu. Gal tai 
ir nėra labai praktiška, bet tame pačiame aukšte yra gydytojo kabinetas, 
be to, ten ramu. Neštuvus galime įtalpinti į liftą, bet iki šiol to daryti ne- 
reikėjo. Liftą pakeitėme prieš trejus metus. Seniai buvo laikas. 

Dalglišas paklausė: 

— Ar neradote pono Oliverio laiškelio švyturyje ar kur nors kitur? 

Meikroftas atsakė: 

— Švyturyje neradome, bet mums ir nešovė į galvą paieškoti. Pa- 
vyzdžiui, neieškojome jo kišenėse. Atvirai kalbant, mums tiesiog nekilo 
minčių paieškoti. Šitai būtų pasirodę labai netaktiška. 

— Ir panelė Oliver nebuvo užsiminusi apie jokį trobelėje paliktą 
raštelį? 

— Ne, ir tokio klausimo nebūčiau norėjęs jai pateikti. Aš ėjau jai 
pasakyti, kad jos tėvas nebegyvas. Ėjau pas ją kaip draugas, o ne kaip 
policininkas. 

Nors ir ramiai ištarti, šie žodžiai slėpė geluonį. Pažvelgęs į Meik- 
roftą, Dalglišas pamatė, jog šis nuraudo. Jis nieko neatsakė. Meikroftas 
buvo pirmasis, pamatęs Oliverio kūną, turint galvoje tokias aplinkybes, 
jis labai gerai laikėsi. 

Keista, bet prabilo daktarė Glenister. Ji sausai pratarė: 

— Tikėkimės, kiti jūsų kolegos taip pat pripažins šį skirtumą. 

Drožinėtu medžiu iškaltas liftas su pastatytu palei galinę sieną 
oda trauktu suolu buvo erdvus. Dvi sienos buvo veidrodinės. Jiems 

kylant aukštyn, apžiūrinėdamas begalybėje atsispindinčius Meikrofto 
ir Steivlio atvaizdus, Dalglišas pasijuto priblokštas jų skirtingumo. 
Meikroftas atrodė jaunesnis nei jis tikėjosi. Ar ne jis atvyko į Kūmo 
salą išėjęs į pensiją? Arba į pensiją jis išėjo jaunas, arba metai jam yra 
gailestingi. O kodėl gi ne? Kaimo teisininko gyvenimas tikriausiai nie- 
kam nekelia rizikos susičiupti infarktą. Šilkiniai šviesiai rudi jo plaukai 
jau ėmę retėti, bet žilų gijų nesimatė nė ženklo. Po lygiais antakiais jo 
akys atrodė vaiskiai pilkos, o veido oda beveik visai lygi, išskyrus tris 
lygiagrečias negilias vageles kaktoje. Bet jis neturėjo jokios jaunatviš- 
kos energijos. Įspūdis sąžiningo žmogaus, žengiančio į brandų amžių 
greičiau vengiant mūšių nei juos laimint: jeigu ieškai kompromisų, gali 
saugiai pasikonsultuoti su šeimos teisininku, bet toks teisininkas aršio- 
je kovoje nepadės. 

Neabejotinai jaunesnis vyriškis Gajus Steivlis atrodė dešimčia 
metų vyresnis už kolegą. Pakaušyje lyg tonzūra šviečianti plikė apgaub- 
ta pilkšvų pradėjusių žilti plaukų. Jis buvo aukštas, Dalglišo spėjimu, 
aukštesnis nei šešių pėdų, ėjo nepasitikėdamas, sulinkusiais kaulėtais 
pečiais, atsikišusiais žandikauliais, tarsi pasirengęs ir vėl susidurti su 
gyvenimo neteisybėmis. Dalglišas prisiminė atsainius Harkneso žo- 
džius: „Steivlis blogai diagnozavo, ir vaikas mirė. Todėl jis susirado tokį 
darbą, kur baisiausias nelaimingas atsitikimas būtų kritimas nuo uolos, 
bet dėl to jo niekas negalėtų kaltinti“. Dalglišas žinojo, jog yra dalykų, 
kurie visiems laikams antspauduoja žmogaus kūną ir sielą, yra dalykų, 
kurių niekada negalima pamiršti, nuginčyti, įveikti proto pastangomis 
arba netgi atgaila paversti juos ne tokiais skausmingais. „Steivlišką“ 
vilties nenušviestą kantrios ištvermės žvilgsnį jis buvo matęs chroniš-. 
komis ligomis sergančių ligonių veiduose. 


Liftas nė netruktelėjęs sustojo, visas būrelis nusekė Meikroftą ko- 
ridoriumi kreminėmis sienomis ir plytelėmis išklotomis grindimis, iki 
durų dešinėje. 

Meikroftas išsitraukė iš kišenės raktą su pakabučiu. Jis pasakė: 

— Tai vienintelis kambarys, kurį rakiname, laimė, nepametėme 
rakto. Pamaniau, jog norėsite būti užtikrinti, kad kūno niekas nejudino. 

Jis pasitraukė į šalį juos praleisdamas; jis pats ir Steivlis, įėję vidun, 
sustojo vos už kelių žingsnių nuo durų. 

Kambarys pasirodė neįprastai didelis, su dviem aukštais langais 
į jūrą. Vienas viršlangis buvo praviras, ir langą dengiančios kremi- 
nės užuolaidos kartkartėmis plasnojo kaip neritmingas kvėpavimas. 
Kambario baldai — kompromisas tarp to, ką galima pavadinti tikru 
namų komfortu ir praktiškumo. Viljamo Moriso sienų apmušalai, du 
Viktorijos laikų krėslai su sagutėmis atlošuose ir po langu pastatytas 
regento stalas puikiai tiko neįpareigojančiam svetainės neformalumui, 
o chirurgo vežimėlis, stalelis virš lovos ir viena lova su pakopėlėmis ir 
atlošu nugarai bylojo apie pilką ligoninės palatos beveidiškumą. Lova 
buvo pastatyta dešiniame kampe prie langų. Tokiame aukštyje ligonis 
gali matyti tik dangų, reikia marfyti, net ir toks ribotas vaizdas teikia 
vilčių, kad už šio ligonių kambario yra visas pasaulis. Nepaisant lengvo 
vėjelio, dvelkiančio pro atdarą langą, ir nenutilstančio jūros pulsavimo, 
oras Dalglišui pasirodė gaižus, o kambarys — klaustrofobiškas kaip 
kamera. 

Nuo lovos buvo nuimtos pagalvės ir sudėtos ant vienos iš dviejų 
kėdžių, o paklode uždengtas lavonas gulėjo palei tą kėdę, tarsi lauk- 
damas laidojimo agentūros darbuotojų dėmesio. Profesorė Glenister 
pasidėjo sakvojažą ant stalelio prie lovos ir išsiėmė plastikinį apsiaustą, 
paketėlį su pirštinėmis ir didinamąjį stiklą. Jai velkantis apsiaustą ir ant 
ilgų pirštų tempiantis ploną lateksą, niekas nekalbėjo. Eidama prie 10- 
vos ji linktelėjo Bentonui-Smitui, ir šis nudengė paklodę, kruopščiai ją 
lankstydamas nuo viršaus iki apačios, o paskui suimdamas abu kraštus, 
galiausiai jis nunešė lininį stačiakampį taip atsargiai, tarsi dalyvautų 
religinėse apeigose; paklodę jis uždėjo ant sukrautų pagalvių. Tada, 
niekieno neprašytas, jis uždegė vienintelę virš lovos kabančią lempą. 

Profesorė Glenister atsigręžė į dvi prie durų stovinčias figūras. 

— Dėkoju, man jūsų nebereikės. Specialus sraigtasparnis, skirtas 
mirusiesiems gabenti, atskris numatytu laiku. Vyksiu kartu, kai būs iš- 
gabenamas kūnas. Gal galėtumėte pono Dalglišo ir jo žmonių palaukti 
savo kabinete. 

Meikroftas padavė Dalglišui raktą. Jis pasakė: 

— Mano kabinetas yra antrame aukšte, priešais biblioteką. Liftas 
sustoja koridoriuje tarp abejų durų. 

Jis minutėlę padvejojo ir dar kartą pažvelgė į kūną,tarsi jam būtų 
pasirodę, jog reikia kokio nors paskutinio pagarbą išreiškiančio gesto, 
ne vien linktelėjimo galva. Tada, netarę nė žodžio, jie su Steivliu išėjo. 

Dalglišui Oliverio veidas nebuvo nepažįstamas. Per daugelį metų 
jis gana dažnai matydavo rašytojo nuotraukas, rūpestingai atrinktos 
fotografijos teigė intelekto galią, atsispindinčią gražiuose veido bruo- 
žuose, ir net kilnumą. Dabar visa tai buvo pakitę. Migla aptrauktos 
akys buvo pusiau praviros ir tai veidui suteikė sukto piktdžiugiškumo 
išraišką, nuo kelnių priekyje išryškėjusios dėmės šiek tiek atsidavė 
šlapimu — staigios smurtinės mirties žeminančiu paženklinimu. Žan- 
dikaulis buvo atkritęs, o dantis atidengusi viršutinė lūpa atrodė sudėta 
lyg rengiantis urgzti. Iš kairės šnervės buvo nutekėjęs plonas kraujo 
siūlelis, juodai sukrešėjęs ir dabar atrodantis kaip koks lendantis slie- 
kas. Nuo aukštos kaktos bangomis atgal krito vešlūs geležies pilkumo 
plaukai, išmarginti sidabro gijomis; net ir ištikus mirčiai šios sidabro 
gijos žvilgėjo nutviekstos pro langus krintančios šviesos, ir jeigu ne an- 
takiai, kuriuose šios dvi spalvos buvo taip pat kontrastingai sumišusios, 
jos būtų atrodžiusios lyg dirbtinės. 

Jis buvo nedidelio ūgio, Dalglišo manymu, penkių pėdų ir ketu- 
rių colių. Galva atrodė neproporcingai didelė, palyginti su smulkiais 
riešų ir pirštų kaulais. Oliveris vilkėjo Viktorijos laikus primenančiu 
storo mėlynai pilkšvo tvido medžiotojo švarkeliu, sujuostu diržu, su 
keturiomis ant viršaus prisiūtomis kišenėmis ir sagutėmis prisegtais 
atvartais, pilkais marškiniais prasegta apykakle ir pilkomis velvetinė- 
mis kelnėmis. Kruopščiai išblizginti rudi raštuotos odos batai nederėjo 
smulkaus sudėjimo kūnui. 

Profesorė Glenister minutėlę stovėjo tylėdama ir kažką svarstė 
įsižiūrėjusi į kūną, paskui atsargiai palietė veido ir kaklo raumenis, tada 
ėmė apžiūrinėti kiekvieno piršto, tarsi mėginančio mirštant sugniaužti 
paklodę, sąnarius. 

Ji prikišo galvą prie lavono, paskui atsitiesė ir pasakė: 

— Lavonas jau sustingęs. Tvirtinčiau, kad mirtis jį ištiko tarp 
septintos trisdešimt ir devintos valandos ryto, galbūt arčiau septintos 

trisdešimt. Kai jis taip sustingęs, nebėra jokios prasmės mėginti jį nu- 
rengti. Jeigu vėliau galėsiu nustatyti tikslesnį laiką, apie tai pranešiu, 
bet abejoju, ar man tai pavyks, net jei skrandyje ir bus rastas koks nors 
turinys. 

Virvės žymė ant lieso balto kaklo buvo tokia ryški, jog atrodė 
dirbtinai — tarsi mirties imitacija, o ne pati mirtis. Po dešine akimi 
aiškiai matėsi mėlynė, tikriausiai palikta mazgo; Dalglišo išmatavimu, 
mazgo plotas turėjo būti kokie penki kvadratiniai centimetrai. Aukštai 
pasmakrėje matėsi apskrita virvės žymė, ryški kaip tatuiruotė. Pro- 
fesorė Glenister dirstelėjo į ją, o paskui padavė Dalglišui didinamąjį 
stiklą. 

— Kyla klausimas: ar mirtis ištiko pasikorus, ar pasmaugus ran- 
komis? Iš mazgo žymės, likusios dešinėje kaklo pusėje, nieko naudinga 
nepešime. Mėlynė didelė ir ryški, vadinasi, galima spėti, kad ir mazgas 
buvo stambus. Įdomesnė kairė jo kaklo pusė, kur likusios dvi taisyk- 
lingos apvalios mėlynės, tikriausiai jos abi paliktos pirštų. Būtų galima 
tikėtis nykščio žymės dešinėje, bet šią žymę maskuoja mazgo palikta 
dėmė. Darome prielaidą, kad užpuolikas dešiniarankis. Kalbant apie 
mirties priežastį, vargu ar jums reikia mano nuomonės, viršininke. Jis 
buvo pasmaugtas. Pakabintas jau vėliau. Aiškiai matoma paviršinė nuo 
virvės likusi žymė, atrodanti kaip taisyklingas pakartotinis įspaudas. Jis 
aiškesnis ir kitoks, nei pasmaugus paprasta virve. Tai galėtų būti virvė 
labai stipria šerdele, gal nailonine, o jos apvalkalas galėjo būti raštuotas. 
Pavyzdžiui, tokios būna alpinistų naudojamos virvės. 

Ji kalbėjo nedirsčiodama į Dalglišą. Jis galvojo: „Tikriausiai ji 
žino, jog man buvo pasakyta, kaip jis mirė, bet ji to nepaklaus. Jai ir ne- 
reikia klausti, turint galvoje salą ir čia esančias uolas“. Bet ir šiuo atveju 
jos išvados buvo padarytos stulbinamai greitai. 

Žvelgdamas į pirštinėtas profesorės Glenister rankas, šmirinė- 
jančias apie kūną, Dalglišas suvokė, jog protas priešinasi savo paties 
valiai, nors jis pats puikiai suprato kur esąs. Kaip kad būdamas visai 
jaunas konsteblis ir dalyvaudamas pirmojoje nužudymo byloje, jis jau- 
tėsi priblokštas mirties absoliutumo. Kūnui atšalus ir mirties stinguliui 
pradėjus neišvengiamą, gerai numanomą procesą, buvo beveik neįma- 
noma patikėti, kad šis negrįžtamai sustingęs ir pastiręs kūnas, kaulai 
ir raumenys kažkada buvo gyvi. Joks gyvūnas niekada nebūna taip 

akivaizdžiai negyvas, koks būna žmogus. Gal todėl, kad įsiviešpatavus 
stinguliui prarandama gerokai daugiau nei beprotiška aistra ar kūno 
instinktai, prarandamas žmogaus dvasios pasaulis. Šis kūnas bent jau 
paliko prisiminimus apie savo egzistavimą, bet net ir tai didžiojo ne- 
gatyvumo akivaizdoje atrodė kaip vaikiški niekučiai. 

Profesorė Glenister atsigręžė į Bentoną-Smitą, tyliai stovintį nuo- 
šaliau. 

— Tikriausiai jums tai ne pirmoji nužudymo byla, seržante? 

— Ne, madam. Pirmoji, kur žmogus pasmaugtas rankomis. 

— Tada jums vertėtų geriau įsižiūrėti. 

Ji padavė jam didinamąjį stiklą. Bentonas-Smitas kiek užtruko, 
o paskui nieko netaręs grąžino didinamąjį stiklą profesorei. Dalglišas 
prisiminė, jog profesorė Glenister buvo puiki mokytoja. Dabar pašo- 
nėje turėdama mokinį ji tiesiog negalėjo atsispirti pagundai prisiminti 
ankstesnio pedagogės vaidmens. Toks nurodymas pavaldiniui Dalglišo 
nesuerzino, priešingai, pasirodė gana mielas. 

Profesorė Glenister ir toliau kreipėsi į Bentoną-Smitą. 

— Smaugimas rankomis teismo medicinos ekspertizėje yra vienas 
iš pačių įdomiausių dalykų. Savaime suprantama, šis veiksmas negali 
būti atliktas pačios aukos — įsikištų pasąmonė ir rankos atsigniaužtų. 
Vadinasi, smaugimas visada siejamas su nužudymų, jeigu trūksta įtiki- 
nančių įrodymų, jog yra priešingai. Dažniausiai smaugiama rankomis, 
todėl ant kaklo tikimės rasti pirštų žymes. Kartais matomi nubrozdini- 
mai ar nagų žymės, kai auka mėgina išsivaduoti iš užpuoliko gniaužtų. 
Šiuo atveju tokių požymių nėra. Dvi beveik identiškos mėlynės kairėje 
kaklo pusėje ties skydliauke leidžia daryti tvirtą prielaidą, jog smaugė 
dešiniarankis suaugęs žmogus, ir šitai buvo padaryta tik viena ranka. 
Įspaudas tarp nykščio ir pirštų reiškia, jog buvo užspaustos balso sty- 
gos, jos galėjo būti pažeistos. Vyresnio amžiaus žmonėms, tokiems kaip 
ir ši auka, gali įtrūkti skydliaukės kremzlė. Suspaudus labai stipriai, 
galimi žymesni įtrūkimai. Mirtis gali ištikti panaudojus visai nedaug 
jėgos ir tikrai neketinant nužudyti. Tokio pobūdžio stipresnis paspau- 
dimas gali būti mirties nuo užspausto klajoklio nervo ar cerebrinės 
anemijos, o ne nuo deguonies bado, priežastis. Ar supratote mano pa- 
vartotus terminus? 

— Taip, madam. Ar galėčiau paklausti? 

— Žinoma, seržante. 

— Ar įmanoma pateikti nuomonę apie rankos dydį, nustatyti, kie- 
no tai ranka — vyro ar moters ir ar toji ranka kuo nors išsiskiria? 

— Kartais, bet rezervuotai, ypač tada, kai galima kalbėti apie iš- 
skirtinę, nenormalią ranką. Jeigu yra ryškios nykščio ir kito piršto pa- 
liktos mėlynės, įmanoma įvertinti apimtį, bet tik įvertinti. Reikia būti 
labai atsargiam griežtai tvirtinant, kas yra ar nėra įmanoma. Paprašyki- 
te komisaro papasakoti apie Haroldo Lougano bylą 1943-iaisiais. 

Jos į Dalglišą mestame žvilgsnyje atsispindėjo šioks toks iššūkis. 
Šį kartą jis nutarė taip lengvai jos nepaleisti. Jis atsakė: 

— Haroldas Louganas pasmaugė baro šeimininkę Rozą Robinson 
ir pavogė to vakaro įplaukas. Ant dešiniosios įtariamojo rankos nebuvo 
pirštų, bet teismo medicinos ekspertė Keitė Simpson pateikė įrodymų, 
jog Louganas galėjo pasmaugti ją apsižergęs ir visu savo kūno svoriu 
spaudęs savo ranką. Šitai paaiškino, kodėl nesimatė pirštų žymių. 
Louganas neprisipažino kaltas, o Bernardas Spilsberis ėmėsi gynybos. 
Prisiekusieji patikėjo jo įrodymais, kad Louganas niekaip negalėjo pa- 
smaugti ponios Robinson, ir jis buvo išteisintas. Vėliau jis prisipažino. 

Profesorė Glenister pratarė: 

— Ši byla yra įspėjimas visiems liudijantiems ekspertams ir pri- 
siekusiesiems, pasiduodantiems garsenybių kultui. Bernardas Spils- 
beris buvo gerbiamas kaip neklystantis tikriausiai todėl, kad jis buvo 
labai geras liudytojas. Ši byla nevienintelė, kai jis būdavo neteisus. Tai 
išaiškėjo vėliau. 

Ji atsigręžė į Dalglišą. 

— Man atrodo, kad tai jau viskas, ką čia turėjau padaryti ar pa- 
matyti. Rytoj rytą tikiuosi atlikti skrodimą ir iki vidurdienio pateiksiu 
preliminarią žodinę ataskaitą. 

Dalglišas atsakė: 

— Atsigabenau nešiojamąjį kompiuterį, o trobelėje, kurioje esu 
apsistojęs, yra telefonas. Turėtų būti saugu. 

— Tada paskambinsiu jums rytoj, apie vidurdienį, ir išdėstysiu 
visą esmę. 

Bentonui-Smitui vėl uždengus kūną paklode, Dalglišas baklausė: 

— Ar nereikėtų padirbėti ir paimti odos pirštų atspaudus? 

— Štai čia iškyla daugybė sunkumų. Neseniai kalbėjausi su vienu 

mokslininku, įsitraukusiu į tokio pobūdžio eksperimentus, bet vienin- 
telį kartą tai padaryti pasisekė Amerikoje, kur, kaip manoma, didesnis 
oro drėgnumas sukėlė didesnį prakaitavimą. Kaklo sritis yra per švelni, 
kad ten liktų žymesnių atspaudų, todėl vargu ar pavyktų gauti būtinas 
smulkias linijų detales. Dar viena galimybė — nuvalyti tamponu mėly- 
nėmis nusėtą plotą ir pamėginti atlikti DNR tyrimus, bet abejoju, ar to 
pakaktų teisme, turint galvoje galimą trečiųjų asmenų įsikišimą ar pa- 
čios aukos kūno skysčius. DNR analizės metodas ypač jautrus. Žinoma, 
jeigu žudikas mėgino vilkti kūną ir rankomis lietė kurią nors kitą kūno 
dalį ir pliką odą, toje kitoje vietoje būtų galima rasti ryškesnių pirštų 
atspaudų ar DNR nei kaklo srityje. Jeigu nusikaltėlis būtų išsiriebalavęs 
rankas, taip pat būtų didesnė tikimybė rasti pirštų atspaudų. Nemanau, 
kad tiriant šią bylą būtų kokių nors vilčių. Akivaizdu, kad auka buvo 
apsirengusi, ir abejoju, ar ant švarko pavyks rasti kokių nors kontakto 
pėdsakų. 

Pirmą kartą prabilo Keitė: 

— Sakykime, jog tai savižudybė, bet jis norėjo, kad viskas atrodytų 
kaip žmogžudystė. Ar galėjo pats Oliveris sau ant kaklo palikti tokius 
pirštų atspaudus? 

— Sprendžiant pagal spaudimą, kurio reikėjo tokioms žymėms 
palikti, sakyčiau, jog tai neįmanoma. Turbūt Oliveris jau negyvas buvo 
nuvilktas prie turėklų. Bet daugiau sužinosiu prapjovusi kaklą. 

Profesorė Glenister susirinko instrumentus ir užsegė sakvojažą. 
Ji pridūrė: 
sikaltimo vietos. Ten gali būti kokių nors daiktinių įrodymų, kuriuos 
vertėtų nugabenti į laboratoriją. Taigi aš pasinaudosiu proga pavaikš- 
tinėti. Grįšiu po keturiasdešimties minučių. Jeigu jums manęs prireiks 
anksčiau, mane rasite pakeliui į šiaurės vakarų uolas. 

Tada ji išėjo nė negrįžtelėjusi į lavoną. Dalglišas priėjo prie savojo 
lagaminėlio ir išsiėmė pirštines, tada ėmė kaišioti pirštus į Oliverio 
švarko kišenes. Jis nieko nerado, išskyrus vieną švarią sulankstytą 
nosinaitę apatinėje kairėje kišenėje ir dešinėje kišenėje — kietą akinių 
dėklą su pusmėnulio formos skaitymo akiniais. Neturėdamas vilčių, 
kad šie daiktai suteiks kokios nors vertingos informacijos, jis sudėjo 
juos į maišelį ir vėl paguldė prie kūno. Abi kelnių kišenės buvo tuščios, 

išskyrus nedidelį įdomios formos akmenėlį, kuris, sprendžiant iš jį ap- 
kibusių pūkelių, kišenėje buvo jau seniai. Drabužiai ir batai bus nuimti 
skrodimo patalpoje ir nusiųsti į laboratoriją. 

Keitė pratarė: 

— Truputį keista, kad jis nesinešiojo net piniginės, bet, ko gero, 
saloje jam jos nereikėjo. 

Dalglišas pasakė: 

— Priešmirtinio laiškelio nėra. Žinoma, tokį laiškelį jis galėjo pa- 
likti trobelėje, bet jo dukra jau būtų apie tai pranešusi. 

Keitė atsakė: 

— Jis galėjo įdėti laiškelį į stalo stalčių ar kur.nors paslėpti. Juk 
tikriausiai nebūtų norėjęs, kad žmonės pradėtų jo ieškoti jam dar ne- 
spėjus nueiti iki švyturio. 

Bentonas tvarkė paklodę. Jis pasakė: 

— Sere, bet ar mes tikrai tikime, jog tai buvo savižudybė? Aišku, 
kad jis pats negalėjo palikti tokių mėlynių. 

— Ne, aš taip nemanau, seržante. Bet mums geriau nepradėti teo- 
retizuoti, kol negavome skrodimo rezultatų. ' 

Jie buvo pasirengę išeiti. Kūną dengianti paklodė atrodė tarsi su- 
minkštėjusi, daugiau išryškinanti, o ne slepianti aštrų nosies siluetą 
ir sustingusių rankų kontūrus. Dabar, mąstė Dalglišas, visą kambarį 
užvaldys mirtis. Jam, kaip visada, atrodė, kad visas oras pritvinkęs 
baigtinumo ir mirties paslapties; raštuoti sienų apmušalai, rūpestingai 
išrikiuotos kėdės, regento stalas tarsi šaipėsi iš žmogaus gyvenimo lai- 
kinumo. 


Daktaras Steivlis nusekė paskui juos į kabinetą. Meikroftas pra- 
tarė: 

— Norėčiau, kad Gajus būtų čia. Iš tikrųjų jis yra mano pavaduo- 
tojas, nors šitai niekada nebuvo oficialiai įteisinta. Galbūt jis galės pri- 
durti prie mano pasakojimo kokių nors detalių. 

Dalglišas suprato, kad šis pasiūlymas yra pateiktas ne dėl to, kad 
Meikroftui būtų reikėję pagalbos, bet tam, kad jis būtų apgintas. Meik- 
roftas buvo teisininkas, kuriam būtinai reikėjo liudininko viskam, kas 
bus pasakyta. Dalglišas nerado tinkamų priežasčių prieštarauti, todėl 
ir nesiginčijo. 

Dalglišas vos įžengęs į kabinetą susidarė patogiai apstatytos 
svetainės įspūdį. Šis kambarys neatrodė gerai pritaikytas oficialiems 
reikalams tvarkyti. Didelis lenktas langas kambaryje neabejotinai do- 
minavo, todėl akys tik vėliau kliudė ypatingą kambario padalijimą. Abi 
lango pusės buvo plačiai atvertos į tviskančias jūros platybes, tiesiog 
Dalglišo akyse besimainančias nuo blyškaus žydrio iki sodraus mėly- 
numo. Kambaryje bangų mūšos šniokštimas buvo prislopęs, bet visas 
oras gaudė nuo gūdžių dejonių. Tai, kas nesutramdoma, kurį laiką at- 
rodė ramu ir suvaldyta, patogus kambarys tarsi siūlė patikimą priebėgą 
nuo bet kokios agresijos. 

Dalglišas buvo pratęs viską greitai apmesti žvilgsniu ir nepasi- 
duodant smalsumui įvertinti, ką kambarys byloja apie tą, kuris jame 
gyvena. Šiuo atveju interjero teikiama informacija buvo daugiaprasmė, 
nes kambarys buvo paveldėtas, o ne asmeniškai įsirengtas. Netoli lango 
buvo pastatytas raudonmedžio stalas ir kėdė apvaliu atlošu; prie kitos 
sienos stovėjo mažesnis stalelis su kėde ir keturkampis staliukas su 
kompiuteriu, spausdintuvu ir fakso aparatu. Šalia matėsi didelis juodas 
seifas su sudėtingu užraktu. Priešais langą, prie sienos, stovėjo keturios 
pilkos dokumentų spintos, modernumu kontrastuojančios su žemomis 
knygų spintelėmis stiklinėmis durimis, sustatytomis iš abiejų puošnaus 
marmurinio židinio pusių. Spintelių lentynėlėse matėsi netvarkingas 
knygų odiniais viršeliais kratinys, čia buvo ir taikomojo pobūdžio 
knygų. Dalglišas įžiūrėjo „Kas yra kas“ raudonais viršeliais, „Trumpąjį 
Oksfordo anglų kalbos žodyną“ ir tarp knygų eilių įkištą atlasą. Čia 
taip pat regėjai keletą nedidelių piešinių, tapytų aliejiniais dažais, bet 
tik vienas, pakabintas virš židinio, traukė dėmesį — tai buvo grupės 
žmonių portretas, paveikslo fone — namas. Šalia namo nutapytas jo 
šeimininkas, šeimininko žmona ir stropiai pozuojantys vaikai. Paveik- 
sle buvo pavaizduoti trys sūnūs, du iš jų vilkėjo uniformas, o trečias 
stovėjo atokiau nuo brolių ir laikė žirgo apynasrį. Paveikslas buvo 
kruopščiai perpieštas, bet apie nutapytą šeimą bylojo vienareikšmišką 

dalyką. Nekilo abejonių, kad paveikslas šioje vietoje kabojo daugelį 
dešimtmečių ir užėmė erdvę ne dėl meninės vertės, bet todėl, kad jame 
atsispindėjo pagarba dievobaimingai šeimai, kad jis buvo nostalgiškas 
prarastos kartos priminimas. 

Tarsi nujausdamas, kad įžengus į kambarį reikėtų šį tą paaiškinti, 
Meikroftas pratarė: 

— Šį kabinetą perėmiau iš buvusio sekretoriaus pulkininko Roi- 
do-Matjuso. Baldai ir paveikslai priklauso namui. Pradėjęs dirbti šį 
darbą daugumą savo daiktų sunešiau į sandėlį. 

Vadinasi, į salą jis atvyko neapsikrovęs daiktais. Ką dar, svarstė 
Dalglišas, jis paliko? 

Meikroftas pratarė: 

— Gal prisėskite. Jeigu prie židinio, kur jau stovi keturi krėslai, 
pastatytume vieną kėdę, mums būtų patogiau. 

Bentonas-Smitas taip ir padarė. Jie susėdo puslankiu priešais 
prašmatnų židinį ir tuščias židinio groteles. Dalglišui jie visi atrodė 
panašūs į susirinkusius maldininkus, taip ir nesusitarusius, kuris iš jų 
skaitys pirmąją maldą. Bentonas-Smitas savąją kėdę pasistatė atokiau 
nuo kitų ir atsargiai išsitraukė bloknotą. 

Meikrofias pasakė: 

— Man nė nereikia sakyti, kaip labai visi norime su jumis bendra- 

darbiauti ir dalyvauti apklausoje. Oliverio mirtis, ypač tokios jį ištiku- 
sios mirties siaubas, sukrėtė visą salą. Mūsų istorija irgi audringa, bet 
visi neramumai liko toli praeityje. Nuo paskutinio karo pabaigos saloje 
niekas nemirė nesava mirtimi, tiesą sakant, apskritai niekas nemirė, iš- 
skyrus ponią Padžet, kuri šį pasaulį paliko prieš dvi savaites. Praėjusį 
penktadienį žemyne jos palaikai buvo kremuoti. Jos sūnus vis dar pas 
mus, bet manome, kad greitai išvyks. 

Dalglišas atsakė: 

— Žinoma, man reikės pasikalbėti su kiekvienu individualiai, ne- 
skaičiuojant susitikimo su jais visais bibliotekoje. Man buvo šiek tiek 
išdėstyta šios salos istorija, įskaitant ir koncerno įkūrimą. Taip pat šiek 
tiek žinau apie čia gyvenančius žmones. Reikia išsiaiškinti, kaip čia jau- 
tėsi Natanas Oliveris, kokie buvo susiklostę santykiai tarp jo, jūsų perso- 
nalo ir svečių. Man mažiau rūpi išpūsti asmeniniai polinkiai ar dėstomi 
iš tikrųjų neegzistuojantys motyvai, bet neabejotinai reikia atvirumo. 

Įspėjimas buvo vienaprasmis. Meikrofto balse pasigirdo labai ne- 
žymi susierzinimo gaidelė. 

— Jūs galite to tikėtis. Nesirengiu apsimetinėti ir teigti, kad santy- 
kiai su Oliveriu buvo harmoningi. Jis atvykdavo reguliariai, kiekvieną 
ketvirtį, ir man čia dirbant, — beje, manyčiau, kad ir prie mano pirm- 
tako, — jo atvykimas nebūdavo mielai sveikinamas. Atvirai kalbant, 
jis buvo sunkus žmogus — reiklus, kritiškas, ne visada mandagus su 
personalu, linkęs skųstis būtais ir nebūtais dalykais. Kaip teigiama 
koncerno akte, nė vienam, gimusiam šioje saloje, negalima uždrausti 
čia atvykti, bet dokumente nenurodoma, kaip dažnai ir kaip ilgai to- 
kiam asmeniui čia galima būti. Oliveris yra — buvo — vienintelis gyvas 
žmogus, gimęs saloje, ir mes negalėjome jam atsakyti, nors, atvirai kal- 
bant, abejoju, ar jo elgesys nebūtų pateisinęs tokio mūsų poelgio. Me- 
tams bėgant jis darėsi vis sunkesnis žmogus, net nekyla abejonių, kad 
jis turėjo savų problemų. Paskutinysis romanas nebuvo sutiktas taip, 
kaip ankstesnės jo knygos. Gal jis nujautė, kad talentas slopsta. Jo dukra 
ir jo korektorius bei redaktorius galės jums daugiau apie tai papasakoti. 
Svarbiausia mano problema buvo ta, jog jis norėjo Emilės Holkūm tro- 
belės, tai yra Atlanto trobelės. Pažvelgę į žemėlapį pamatytumėte, kad ji 
yra arčiausiai uolos ir iš jos atsiveria nuostabus vaizdas. Ponia Holkūm 
yra paskutinė likusi gyva tos šeimos narė, ir nors prieš kelerius metus ji 
pasitraukė iš koncerno, kaip teigiama koncerno dokumentuose, ji turi 
teisę gyventi šioje saloje iki gyvenimo pabaigos. Ponia Holkūm neketi- 
na išsikelti iš Atlanto trobelės, o aš neketinu prašyti jos išsikraustyti.. 

— Ar su ponu Oliveriu buvo ypač sunku pastarosiomis keliomis 
dienomis? Pavyzdžiui, vakar? 

Meikrofias pažvelgė į Steivlį. Daktaras atsakė: 

— Vakar tikriausiai buvo pati nelaimingiausia diena, kokią tik 
Oliveriui teko išgyventi saloje. Ketvirtadienį jis ėjo darytis kraujo ty- 
rimų, kraują jam ėmė mano žmona, ji yra medicinos sesuo. Jis prašė 
atlikti tyrimus, nes skundėsi pervargimu ir manė, jog gali sirgti maža- 
kraujyste. Toks apdairumas pasirodė išmintingas, ir aš nutariau papra- 
šyti, kad iš paimto kraujo mėginių būtų atlikti keli tyrimai. Mes nau- 
dojamės privačiomis patologų paslaugomis prie ligoninės Njukvėjuje. 
Kraujo mėginius į vandenį įmetė Denas Padžetas, plukdęs dalį motinos 
drabužių į Oksfamo parduotuvę Njukvėjuje. Akivaizdu, jog tai atsitiko 

netyčia, bet Oliveris reagavo labai audringai. Per pietus jis įsivėlė į piktą 
ginčą su vienu iš mūsų svečių — daktaru Marku Jelandu, Hajeso-Sko- 
lingo laboratorijos direktoriumi, ginčas kilo dėl jo mokslinių tyrimų su 
gyvūnais. Kažin ar man kada nors yra tekę pietauti labiau trikdančioje 
ir nemalonioje aplinkoje. Oliveris išėjo iš valgomojo dar nepasibaigus 
pietums pasakęs, jog šiandienai norės užsisakyti katerį. Jis tiesiogiai 
nepranešė, kad ketino išvykti, bet užuominos buvo aiškios. Tai buvo 
paskutinis kartas, kai mačiau jį gyvą. 

— Kas per pietus pradėjo ginčą — Oliveris ar daktaras Jelandas? 

Meikroftas kiek susimąstė prieš kalbėdamas, o paskui atsakė: 

— Manyčiau, jog daktaras Jelandas, bet geriau paklauskite jo, kai 
pamatysite. Gerai neprisimenu. Pradėti galėjo bet kuris iš jų. 

Dalglišas neketino per daug akcentuoti Meikrofto nenoro kalbėti. 
Žymus mokslininkas nesigriebs žmogžudystės dėl ginčo pietų metu. Jis 
šį tą žinojo apie Marko Jelando reputaciją. Tai žmogus, pripratęs prie 
aršių prieštaringų nuomonių jo pasirinktos profesijos atžvilgiu, todėl 
nė nereikia abejoti, jog jis turėjo savą strategiją mėgindamas tai atrem- 
ti. Menkai tikėtina, kad vienas iš tokių strategijos būdų — nužudymas. 

Jis paklausė: 

— Kaip manote, ar Oliveris elgdavosi iracionaliai, nes buvo dva- 
siškai nestabilus? 

Trumpa pauzė, o paskui Steivlis atsakė: 

— Nesu kompetentingas reikšti savo nuomonę, bet abejoju, ar 
psichiatras drįstų taip toli žengti. Jo elgesys pietų metu buvo priešiškas, 
bet ne iracionalus. Oliveris man paliko labai nelaimingo žmogaus įspū- 
dį. Manęs nestebintų, jeigu jis būtų nusprendęs padaryti viskam galą. 

Dalglišas paklausė: 

— Net tokiu ekscentrišku būdu? 

Dabar prabilo Meikroftas: 

— Nemanau, kad kuris nors iš mūsų būtų iš tikrųjų jį supratęs. 

Atrodė, kad Steivlis gailėjosi dėl paskutinio išsakyto savo teiginio. 
Dabar jis pratarė: 

— Kaip jau sakiau, nesu kompetentingas reikšti savos nuomonės 
apie Oliverio sąmonės būklę. Sakydamas, jog savižudybė manęs nenu- 
stebintų, turėjau galvoje tai, kad jis buvo akivaizdžiai nelaimingas, o 
visa kita yra sunkiai suvokiama. 

— O kaip ten buvo su Denu Padžetu? 

Meikroftas atsakė: 

— Aš, žinoma, su juo kalbėjausi. Oliveris norėjo, kad jis būtų at- 
leistas, bet apie tai negalėjo būti nė kalbos. Kaip jau sakiau, tai buvo 
nelaimingas atsitiktinumas. Tai nebuvo toks nusižengimas, už kurį 
reikėtų atleisti iš darbo, be to, tai neturėtų jokios prasmės. Aš ryžausi 
jam pasakyti, jog galbūt jis būtų laimingesnis radęs darbą žemyne. Jis 
atsakė, jog dabar, kai jo motina mirė, jis ir taip ketino išvykti. Denas 
nutarė vykti į Londoną ir pateikti dokumentus studijoms viename iš 
naujesnių universitetų. Jis jau buvo prašęs smulkios informacijos apie 
priėmimą ir, atrodo, labai nesijaudino, kad neturi nė vieno aukščiausio 
pažymio. Aš jam pasakiau, kad jis išmintingai nusprendė nutaręs iš- 
vykti iš Kūmo ir viską pradėti iš naujo. Jis atėjo į kabinetą tikėdamasis 
papeikimo, bet išėjo toks linksmas, kokio jo niekada nebuvau matęs. 
Galbūt „linksmas“ yra netinkamas žodis, jis buvo pakilios nuotaikos. 

— Ir saloje nėra nė vieno, kurį būtų galima pavadinti Oliverio 
priešu? Nė vieno, kuris taip jo nekęstų, kad galėtų trokšti jo mirties? 

— Ne. Aš vis dar negaliu patikėti, kad tai nužudymas. Jaučiu, jog 
turėtų būti koks nors kitas paaiškinimas, ir viliuosi, kad jums pavyks 
jį surasti. O dabar aš suprantu, kad jūs norėtumėte, jog visi liktų salo- 
je. Manau, galiu pažadėti, kad personalas mielai bendradarbiaus, bet 
aš neturiu įtakos mūsų svečiams — daktarui Raimundui Speideliui, 
vokiečių diplomatui ir buvusiam ambasadoriui Beijinge, ir daktarui 
Jelandui, taip pat, žinoma, ir panelei Oliver, ir Tremletui. 

Dalglišas atsakė: 

— Šiuo metu neturiu galios kam nors uždrausti išvykti, nors, 
savaime suprantama, viliuosi, kad niekas niekur neišvyks. Jeigu kas ir 
išvyks, vis dėlto juos reikės apklausti, tik apklausa bus labiau trikdanti 
ir viešesnė, negu būtų jiems pasilikus. 

Meikroftas pasakė: 

— Ponia Holkūm užsiregistravusi pas dantų gydytoją Njukvėjuje 
pirmadienio rytui. Išskyrus šį atvejį, kateris stovės uoste. 

Dalglišas paklausė: 

— Ar esate tikras, kad niekas negali čia nusileisti nepastebėtas? 

— Kiek prisimenu, dar niekas niekada nebuvo nusileidęs nepa- 
stebėtas. Uostas yra vienintelė saugi nusileidimo vieta prie jūros. Apie 

namą sukiojasi pakankamai žmonių, kad nuolat stebėtų aplinką, nors 
organizuotu darbu to nepavadintum. Kaip pamatysite, vartai į uostą 
yra labai siauri, iš abiejų prieigų pusių turime šviesos daviklius. Jeigu 
laivas į uostą atplaukia naktį, šviesos užsižiebia. Prieplaukoje stovi Dža- 
go trobelė. Jis miega neužsitraukęs užuolaidų, todėl iškart nubustų. Bet 
to niekada nebuvo nutikę. Manyčiau, yra dvi vietos, kuriose atoslūgio 
metu kas nors galėtų išsilaipinti atplaukęs kokiu nors laiveliu iš žemy- 
no, bet nelabai įsivaizduoju, kaip būtų galima užlipti ant uolos be nie- 
kieno pagalbos. Be to, abu bendrininkai turėtų būti prityrę alpinistai. 

— O kas iš esančiųjų saloje yra prityręs alpinistas? 

Buvo akivaizdu, kad Meikroftas kalba nenoromis. 

— Džagas. Jis yra profesionalus alpinizmo instruktorius, ir kartais 
svečiai, kurie, jo manymu, yra kompetentingi, gali lipti į uolas kartu. 
Manyčiau, turėtumėte atmesti bet kokias prielaidas apie tai, kad bu- 
vome priglaudę nelauktą svečią. Gal tai ir guodžianti mintis, bet tikrai 
neįmanoma. 

Galimybė išsikapstyti į krantą nebuvo vienintelis dalykas. Jeigu 
Oliverį į švyturį nuviliojo kažkas, kam pavyko čia įsigauti ir galbūt per 
naktį išbūti pasislėpusiam, žudikas turėjo žinoti, kad švyturys neuž- 
rakintas, jis turėjo žinoti, kur galima rasti alpinistų virvių. Dalglišas 
neabejojo, kad numanomas žudikas yra vienas iš Kūmo žmonių, bet 
reikėjo užduoti klausimą apie priėjimą. Jeigu kam nors tektų dalyvauti 
teisme, gynyba šį klausimą tikrai iškeltų. 

Jis pasakė: 

— Man reikėtų salos plano, kuriame matytųsi trobelės ir dabarti- 
niai jų gyventojai. 

Meikroftas priėjo prie darbo stalo stalčiaus. Jis pratarė: 

— Turime kelis. Akivaizdu, kad mūsų svečiams jų prireikia, kai 
jiems tenka susirasti kelią. Tikiuosi, šie planai jums suteiks pakanka- 
mai išsamių detalių ir apie statinius, ir apie vietovę. 

Jis padavė sulankstytus planus Dalglišui, Keitei ir Bentonui-Smi- 
tui. Dalglišas priėjo prie stalo, atvertė planą, o Keitė ir Bentonas kartu 
su juo ėmė tyrinėti žemėlapį. 

Meikroftas pratarė: 

— Pažymėjau čia esančius gyventojus. Sala yra keturių su puse 
mylių ilgio, driekiasi nuo šiaurės rytų iki pietvakarių. Žemėlapyje pa- 

matysite, jog plačiausia salos vieta — maždaug dvi mylios — yra vidu- 
ryje, o sala ima siaurėti einant iš šiaurės į pietus. Mano butas čia, šiame 
name, taip pat ir namų šeimininkės ponios Barbridž, ir virėjos ponios 
Planket. Poniai Barbridž padedanti Milė Tranter įsikūrusi perstatyto- 
se arklidėse, taip pat ir Denis Tremletas, pono Oliverio korektorius ir 
sekretorius. Ten apsistoja ir laikinai savaitiniam darbui įdarbinamas 
personalas iš žemyno. Šiuo metu tokių darbuotojų nėra. Name yra du 
butai, skirti svečiams, nenorintiems apsigyventi trobelėse, bet paprastai 
jie būna tušti, kaip ir dabar. Mūsų valtininkas ir generatoriaus prižiū- 
rėtojas Džagas Tamlinas gyvena Uosto kotedže, uoste. Labiau į rytus 
stovi Sakalo trobelė, dabar joje gyvena panelė Oliver. Maždaug trimis 
šimtais jardų toliau yra Ruonių namai, kurie šiuo metu tušti, galbūt jūs 
pats panorėsite juose apsistoti. Kiek žemiau — Koplyčios trobelė su 
Adrianu Boidu, mano sekretoriumi. Ji taip pavadinta dėl keturkampės 
koplyčios, esančios maždaug penki šimtai jardų į šiaurę. Toliausiai į 
pietryčius nutolusi trobelė — Mureletas, dabar joje gyvena daktaras 
Jelandas. Jis atvyko ketvirtadienį. 

Keliaujant vakariniu krantu šiauriausia trobelė — Audrapaukš- 
čio, kurioje apsigyvenęs daktaras Speidelis, atvykęs praėjusį trečiadienį. 
Maždaug ketvirtis mylios į pietus yra Atlanto namai su ponia Emile 
Holkūm. Jos trobelė yra didžiausia ir — padalyta. Mažesniojoje dalyje 
gyvena jos liokajus Arturas Rotvudas. Toliau yra Pufino trobelė, ku- 
rioje gyveno Marta Padžet, mirusi prieš dvi savaites. Tuose namuose 
yra tik vienas miegamasis, todėl Denas turėjo butą arklidžių korpuse. 
Po motinos mirties jis persikėlė į namus, kad sutvarkytų jos daiktus. 
Galiausiai — Delfino trobelė, stovinti į šiaurės vakarus nuo švyturio, — 
Meikroftas pažvelgė į kolegą. — Šią trobelę užėmęs Gajus ir jo žmona 
Padžet, kol galiausiai šioji numirė. 

Dalglišas pasakė: 

— Šiuo metu turite šešis personalo narius, neskaičiuojant Steivlio. 
Aišku, to nepakanka, kai visos trobelės apgyvendintos. 

— Įdarbiname laikinus darbuotojus iš žemyno, dažniausiai va- 
lytojus. Jie atvyksta kartą per savaitę. Jie visi mums dirba jau daugelį 
metų, yra patikimi ir, žinoma, diskretiški. Paprastai savaitgaliais jie ne- 
dirba, bet dabar ribojame ir svečių skaičių, nes ruošiamės aukštų parei- 

gūnų, kurių mums pasakyta laukti, priėmimui. Jūs tikriausiai daugiau 
apie tai žinote nei aš. 

“ Artikjo balse nepasigirdo susierzinimas? To nepaisydamas Dal- 
glišas tęsė: 

— Geriau jau užsirašysiu laikinų darbuotojų pavardes ir adresus, 
bet, atrodo, jie menkai tegalės padėti. 

— Esu tikras, kad nepadės. Vargu ar jie kada nors yra matę mūsų 
svečius, ką jau kalbėti apie pašnekesius su jais. Peržiūrėsiu įrašus, bet, 
manau, tik du iš jų buvo čia, Oliveriui esant savo trobelėje. Abejoju, ar 
jie jį pastebėjo. 

Dalglišas paprašė: 

— Papasakokite man viską, ką žinote, apie čia gyvenančius žmones. 

Kurį laiką buvo tylu. Meikroftas pratarė: 

— Jaučiuosi patekęs į keblią padėtį. Jeigu reikėtų daryti prielaidą, 
kad vienas iš mūsų įtariamas žmogžudyste, man derėtų jam ar jai pa- 
tarti paskambinti advokatui. Negaliu veikti už juos. 

Jis kiek patylėjo ir pasakė: 

— Arba, žinoma, ir už save. Mano paties padėtis nepavydėtina. 
Situacija sudėtinga, unikali. 

Dalglišas atsakė: 

— Mūsų abiejų situacija vienoda. Kol negausiu skrodimo rezul- 
tatų, negaliu būti tikras, ką tiriu. Tikiuosi išgirsti naujienas iš daktarės 
Glenister jau rytoj. Kol negausiu jos ataskaitos, darysiu prielaidą, jog tai 
įtartina mirtis. Kad ir kokios išvados būtų, šitai reikia tirti, kuo greičiau 
gausime atsakymą, tuo bus geriau visiems. Kas pirmasis pastebėjo mė- 
lynę ant Oliverio kaklo? 

Abu vyrai susižvalgė. Gajus Steivlis pratarė: 

— Manyčiau, kad aš. Negaliu būti tikras. Prisimenu, kai pirmą 
kartą tai pamačiau, pakėliau akis ir mūsų su Rupertu žvilgsniai susi- 
tiko. Susidariau įspūdį, jog abu galvojome apie tą patį, bet nė vienas iš 
mūsų nieko nesakėme garsiai, kol neatnešėme kūno į ligonių kambarį 
ir nelikome vieni. Kiekvienas, matęs kūną, mėlynes galėjo pastebėti. 
Panelė Oliver taip pat turėjo pastebėti. Ji primygtinai reikalavo paro- 
dyti jai tėvo kūną ir privertė mane nudengti paklodę. 

— Ir nė vienas iš jūsų apie tai niekam neužsiminėte? 

Meikroftas atsakė: 

— Maniau, kad svarbu nekurstyti jokių aistrų, kol atvyks polici- 
ja. Natūralu, kad pagalvojau, jog bus atlikti atitinkami tyrimai. Iškart 
nuėjau į kabinetą ir paskambinau man duotu numeriu. Jie man liepė 
uždaryti salą ir laukti tolesnių nurodymų. Po dvidešimties minučių 
pranešė, kad jūs jau pakeliui. 

Jis patylėjo, o paskui tęsė: 

— Pažįstu šioje saloje gyvenančius žmones. Suprantu, kad pats čia 
gyvenu tik aštuoniolika mėnesių, bet tiek laiko pakanka, kad suvoktum 
esminius dalykus. Mintis, kad kuris nors iš jų būtų galėjęs nužudyti 
Oliverį, labai keista. Kad ir kaip neįtikėtinai visa tai atrodytų, turėtų 
būti koks nors kitas paaiškinimas. 

— Tai papasakokite, ką apie juos žinote. 

— Namų šeimininkė ponia Barbridž yra dvasininko našlė; ji čia 
gyvena šešerius metus. Lilė Planket, virėja, — dvylika metų. Kiek žinau, 
nė viena iš jų neturėjo jokios priežasties nemėgti Oliverio. Adrianas 
Boidas, mano sekretorius, — buvęs kunigas. Jis buvo išvykęs ir grįžo 
prieš man čia atsikeliant. Abejoju, ar jis sugebėtų užmušti gyvą būtybę. 
Tikiuosi, šį tą žinote apie Emilę Holkūm. Kaip vienintelė gyva likusi 
savo giminės narė, ji turi teisę čia gyventi išlaikoma koncerno; ji atsive- 
žė patarnautoją Arturą Rotvudą. Dar yra Džagas Tamlinas, valtininkas 
ir elektrikas. Kažkada jo senelis čia, Kūme, irgi dirbo valtininku. 

Keitė paklausė: 

— O Milė Tranter? 

— Milė yra vienintelė jauna mūsų personalo darbuotoja, ir, ma- 
nau,jai patinka toks išskirtinumas. Jai tik aštuoniolika. Ji padeda poniai 
Planket virtuvėje, laukia prie stalo ir apskritai stengiasi būti naudinga 
poniai Barbridž. 

Dalglišas pratarė: 

— Turiu susitikti su panele Oliver, jeigu ji jaučiasi pakankamai 
gerai, kad galėtų pasikalbėti. Ar dabar su ja kas nors yra? 

— Tik Denis Tremletas, Oliverio korektorius. Mes abu su Gajumi 
nuėjome pranešti žinios apie Oliverio mirtį. Vėliau paskambino Džo, 
norėdama išsiaiškinti, ar galėtų kuo nors padėti. Denis Tremletas ten 
tebėra, taigi Miranda ne viena. 

Dalglišas pasakė: 

— Norėčiau, kad jūs abu kartu su manimi nueitumėte prie švy- 

turio. Gal paskambinsite į biblioteką ir pasakysite laukiantiems žmo- 
nėms, kad pas juos ateisiu kiek galėdamas greičiau. O gal jūs labiau 
norėtumėte juos paleisti, kad jie imtųsi įprastų darbų, o paskui vėl su- 
šaukti, kai būsiu pasirengęs? 

Meikroftas atsakė: 

— Manyčiau, jiems būtų geriau palaukti. Kol neišėjome, gal jums 
dar ko nors reikėtų? 

— Būtų labai gerai, jeigu galėtume pasinaudoti seifu. Gali atsirasti 
tokių daiktinių įrodymų, kuriuos reikėtų laikyti seife iki išsiunčiant į 
laboratoriją. Deja, tada prireiktų pakeisti skaičių kombinaciją. Ar jums 
tai sudarytų didelių sunkumų? 

— Visai nesudarytų. Koncerno aktas ir kiti svarbūs dokumentai 
saloje nelaikomi. Informacija apie buvusius mūsų svečius, aišku, kon- 
fidenciali, bet tie dokumentai būtų vienodai saugūs tiek dokumentų 
spintose, tiek ir seife. Seifas turėtų būti pakankamai didelis jūsų porei- 
kiams patenkinti. Kartais aš net imu galvoti, ar tik jis nebuvo įrengtas 
taip, kad tilptų kieno nors kūnas? 

Jis nuraudo, tarsi staiga susivokęs, kad ši pastaba buvo absoliučiai 
netinkama. Norėdamas užglaistyti sumišimo akimirką, Meikroftas 
tarstelėjo: 

— Tai prie švyturio... 

Bentonas jau žiojosi norėdamas replikuoti, bet paskui greitai už- 
sičiaupė. Galbūt jis norėjo užsiminti apie aliuzijas į Virdžiniją Vulf, bet 
paskui persigalvojo. Žvelgdamas į Keitės veidą, Dalglišas pajuto, kad jis 
pasielgė išmintingai. 


Dalglišas, du jo kolegos, Meikroftas ir Steivlis išėjo iš namo pro 
paradines duris ir siauru takeliu pasuko uolos keteros link. Dalglišas 
pamatė, kad maždaug penkiolika pėdų žemiau yra apatinė uola, kurią 
buvo pastebėjęs iš oro. Žvelgiant iš viršaus siaura plynaukštė atrodė 
lapota kaip sutvarkytas sodas. Tarp uolų sužėlę žolės lopinėliai buvo 

šviesiai žali, milžiniški akmenys, blizgantys sidabriniu granitu, atrodė 
tarsi specialiai čia sunešti ir kruopščiai išdėlioti, o iš plyšių akmenyse 
kyšojo geltonų ir baltų gėlių akytais lapeliais girliandos. Kalbant pro- 
ziškiau, Dalglišas pastebėjo, kad po uola slepiasi keliukas į švyturį, ku- 
riuo galėjo eiti kiekvienas, esantis ganėtinai vikrus nusiropšti žemyn. 

Tarp Dalglišo ir Keitės ėjęs Meikroftas pateikė ataskaitą apie 
švyturio restauracijos darbus. Dalglišas svarstė, ar toks plepumas yra 
gynyba prieš sumišimą, ar Meikroftas tiesiog mėgina šį pasivaikščio- 
jimą paversti normalesniu, tarsi kalbėtųsi su įprastesniais ir ne tokiais 
grėsmingais svečiais. 

— Švyturys suprojektuotas pagal garsų Smitono švyturį, kuris 
1881-aisiais ouvo nugriautas ir atstatytas Plimuto rage kaip paminklas 
statytojui. Šitas švyturys toks pat elegantiškas ir beveik toks pat aukštas. 
Kai salos šiaurės vakarų pakrantėje buvo pastatytas modernus švytu- 
rys, šis tapo apleistas, o paskutinio karo metu, kai sala buvo evakuota, 
jį nuniokojo gaisras, sudeginęs tris viršutinius aukštus. Tada švyturys 
buvo paliktas be priežiūros. Vienas iš mūsų svečių, švyturių entuzias- 
tas, davė pinigų restauracijai. Darbas buvo atliktas nepaprastai daug 
dėmesio skiriant kiekvienai smulkmenai, todėl ir atstatytas laikantis 
kuo tiksliau kažkada veikusio švyturio modelio. Veikiantį švyturį pri- 
žiūri Anglijos locmanų asociacija; jis yra automatinis. Kartkartėmis 
locmanų asociacijos laivelis atplaukia jo patikrinti. 

Dabar takas jau buvo pasibaigęs, ir jie ėjo žole apžėlusia kalva, 
nusileidžiančia prie švyturio durų. Durys buvo iš tvirto ąžuolo, su 
ornamentuota rankena, įtaisyta taip, kad sunkiai galėjai ją pasiekti, su 
geležiniu skląsčiu ir rakto skylute. Dalglišas pastebėjo — jis nujautė, 
jog tą patį pastebėjo ir Keitė su Bentonu-Smitu, — kad durų nesimato, 
žvelgiant iš žole apaugusios kalvos papėdės. Švyturys dabar atrodė dar 
įspūdingesnis nei žiūrint iš tolo. Truputį išgaubtos blizgančios sienos, 
šviesios, kaip ką tik nudažytos, maždaug penkiasdešimt pėdų kilo į ele- 
gantišką antstatą, kuriame ir buvo šviesa. Segmentuotos sienos stiebėsi 
iki mandarino kepuraitės formos stogo, papuošto bumbulu ir vėjarode. 
Visa viršutinė švyturio dalis, atrodanti keistai naivi ir vaikiška, buvo 
nudažyta raudonai ir apsupta tvorele aptverta platforma. Aukštai virš 
durų matėsi keturi siauri įstiklinti langeliai, o du viršutiniai atrodė to- 
kie maži ir nepasiekiami, jog buvo panašūs į durų akutes. 

Stumtelėjęs ir pravėręs sunkias ąžuolines duris, Meikroftas pa- 
sitraukė į šalį praleisdamas Dalglišą ir kitus kompanijos narius. Ap- 
vali pirmo aukšto patalpa akivaizdžiai buvo naudojama kaip sandėlis. 
Vienoje pusėje matėsi sukrauta pustuzinis sulankstytų kėdžių ir eilė 
kabliukų, ant kurių kabojo neperšlampami švarkai ir guminiai batai. Į 
dešinę nuo durų stovėjo sunki skrynia, o virš jos — šeši kabliai, laikan- 
tys alpinistų virves; penkios virvės buvo kruopščiai susuktos į ritinius. 
Ant paskutinio kablio kybojo palaida šešta virvė, o kyburiuojantis jos 
galas buvo surištas į kilpą, ne platesnę nei šeši coliai. Surištas mazgas 
buvo toks, koks rišamas darant neužsiveržiančią kilpą, o virš maz- 
go — du pusmazgiai; keistas derinys. Savaime suprantama, kiekvienas, 
sugebantis surišti tokį mazgą, privalo tvirtai pasitikėti savo gebėjimais 
niekur nepaslysti. Kodėl iš pradžių nebuvo galima sumegzti kilpos, 
viename virvės gale surišus vienintelį laisvą mazgą? Kadangi pasi- 
naudota sudėtingu metodu, galėjai daryti išvadą: virvė buvo patekusi į 
visai nepatyrusio žmogaus rankas, arba tas žmogus buvo taip sutrikęs 
ir sunerimęs, jog nebesugebėjo nuosekliai mąstyti. 

Dalglišas paklausė: 

— Ar ši kilpa ir mazgas atrodo taip pat, kaip atrodė tada, kai pir- 
mą kartą juos pamatėte nukabinę kūną? 

Atsakė Steivlis: 2 

— Visai taip pat. Prisimenu, jog viskas atrodė surišta negrabiai, o 
aš buvau nustebintas, kad Oliveris žinojo, kaip rišti neatsirišantį mazgą. 

— Kas nurišo virvę ir pakabino ant kabliuko? 

Meikroftas atsakė: 

— Džagas Tamlinas. Kai ėmėmės vežti neštuvus į namą. Paskam- 
binau jam ir pasakiau, kad sutvarkytų virvę. Paprašiau, kad pakabintų 
virvę ant kablio šalia kitų. 

Kadangi durys nerakinamos, prie virvės galėjo prieiti kiekvienas, 
kam tik rūpėjo prikišti nagus. Virvė bus nusiųsta į laboratoriją, gal ir 
nesitikint pirštų atspaudų, bet viliantis rasti prakaituotų rankų paliktą 
DNR. Tačiau kiekvienas tokio pobūdžio įrodymas, net ir akivaizdus bei 
išaiškinamas, jau dabar sukompromituotas. 

Dalglišas pratarė: 

— Pakilsime į galeriją. Norėčiau išgirsti tikslią informaciją, kas 
nutiko po tos akimirkos, kai Oliverio pasigesta. 

Jie ėmė vorele lipti suktais mediniais laiptais, įrengtais palei sie- 
nas. Vienus kambarius keitė kiti, visi vienas už kitą mažesni, kiekvienas 
rūpestingai restauruotas. Mieikroftas, matydamas akivaizdų Bentono 
susidomėjimą, belipant trumpai apibūdino kiekvieną patalpą. 

— Dabar einame į kambarį, kur buvo generuojama elektra ir lai- 
xomi įrankiai. 'ioliau yra kuro kambarys, ten saugoma alyva, o dar aukš- 
čiau — patalpa, kurioje buvo laikomas konservuotas maistas. Šiandien 
švyturiuose yra šaldytuvai ir šaidikliai, bet seniau švyturių prižiūrėtojams 
reikėjo tenkintis konservais. Dabar pro suktuvo kambarį einame į bateri- 
jų patalpą. Baterijos naudojamos tam, kad būtų tiekiama energija žibin- 
tui, 'eigu sugestu generatorius. Čia nėra į ką žiūrėti, manau, gyvenamasis 
kambarys Lus įdomesnis. Švyturio prižiūrėtojai čia gamindavosi maistą 
1r valgydavo, jie naudodavosi anglių krosnele arba dujų balionėliais. 

Lipdami jie daugiau nė vienas nekalbėjo. Dabar jie buvo miega- 
majame. Apvaliame kambaryje vietos užteko tik dviem siauroms gultų 
tipo lovoms su vieta patalams paloviuose; lovos buvo užtiestos vieno- 
dornis languotomis vilnonėmis antklodėmis. Pakėlęs vienos antklodės 
kraštelį Dalglišas pamatė, kad po ja tebuvo kietas čiužinys. Tvarkingai 
ant lovų užtiestos antklodės atrodė niekieno nepaliestos. Norėdamas 
atkurti tikrą namų atmosferą, restauratorius buvo pasirūpinęs švyturio 
prižiūrėtojo šeimos nuotraukomis ir dviem dekoratyvinėmis apskrito- 
mis porcelianinėmis lėkštelėmis su religinio turinio tekstais — „Tebū- 
nie šis namas palaimintas“ ir „Taikos ir ramybės“. Tai buvo vienintelis 
kambarys, kurį apžiūrėjęs Dalglišas susidarė įspūdį, kaip kažkada tekė- 
jo jau seniai nutrūkę gyvenimai. 

Dabar jie lipo aukštyn suktais ir siaurais laipteliais, vedančiais iš 
techninės priežiūros patalpos. Joje buvo radiotelefono modelis, baro- 
metras, termometras ir didelis ant sienos pakabintas Britų salų jūrlapis. 
Į sieną atremta sulankstoma kėdė. 

Meikrofias pratarė: 

— Energingesniems mūsų svečiams patinka nusinešti kėdę ant 
platformos prie žibinto. Iš ten jiems ne tik atsiveria puikus visos salos 
vaizdas, bet jie gali ir paskaityti būdami visai vieni. Šiais laiptais paky- 
lame prie žibinto, pro duris — į galeriją. 

Nė vienas langas į jokį kambarį nebuvo pravertas, todėl oras, nors 
ir nepradvisęs, buvo troškus, po truputį siaurėjanti erdvė klaustrofobiš- 


132 


ka. Dabar Dalglišas įkvėpė saldaus jūros oro, tokio šviežio, jog pasijuto 
taip, tarsi būtų išlaisvintas kalinys. Vaizdas pasirodė žavingas — apa- 
čioje plytėjo sala, neryški centrinės salos dalies krūmynų žaluma ir 
rudumas maloniai kontrastavo su blizgančiomis granito uolomis ir 
tviskančia jūra. Jie apsuko švyturį, kad pažvelgtų į jūrą. Aštrios bangų 
keteros taškė horizontą, ir atrodė, tarsi milžiniška ranka ant begalinio 
mėlio būtų užtėškusi teptuku baltų dažų. Juos pasitiko pūsčiojantis 
lengvas vėjelis, kuris tokiame aukštyje kartais virsdavo gana stipriu 
vėju, — visas penketukas instinktyviai įsitvėrė turėklų. Stebėdamas 
Keitę jis pamatė, kad ir ji įkvėpė didelį gurkšnį šviežio oro, tarsi ilgą 
laiką būtų buvusi kur nors uždaryta. Tada vėjelis nurimo, ir Dalglišui 
pasirodė, kad tiesiog tą akimirką baltai pašiaušta nerami jūra tapo ra- 
mesnė. 

Pažvelgęs žemyn jis pamatė, jog po jais, jūros pusėje, visiškai nie- 
ko nėra, tik keli jardai akmenų, besibaigiančių ties akmenine siena, 
žemiau kurios matosi nugludinta stati susisluoksniavusi uola, besi- 
leidžianti į jūrą. Jis persisvėrė per turėklą ir sekundėlę pajuto trikdantį 
svaigulį. Kokios nepakeliamos nevilties ar kokio neapsakomo džiaugs- 
mo žmogus turėtų būti apimtas, kad mestųsi į tokią begalybę? Ir kodėl 
savižudybei pasirinktas žeminantis mirties kilpoje siaubas? Kodėl ne- 
apsispręsta tiesiog mestis į šias platybes? 

Jis paklausė: 

— Kur tiksliai buvo pritvirtinta virvė? 

Ir vėl iniciatyvos ėmėsi Meikroftas: 

— Manau, jis krito štai iš šios vietos. Oliveris kybojo nusileidęs 
maždaug dvylika ar keturiolika pėdų, negalėčiau pasakyti tiksliau. 
Virvę jis buvo pririšęs prie turėkių, prakišes pro turėklų virbus, o pa- 
skui permetęs per viršų. Likęs virvės galas gulėjo numestas štai čia, ant 
grindų. 

Dalglišas nekomentavo jo žodžių. Šalia esant Meikroftui ir Steiv- 
liui, bet kokios diskusijos su kolegomis buvo užgintos, visa tai turės pa- 
laukti. Jis gailėjosi, kad nepamatė, kaip virvė buvo pririšta prie turėklų. 
Tikriausiai šis darbas turėjo užimti laiko: nusikaltėlis, pats Oliveris ar 
kas nors kitas turėjo numatyti kritimo atstumą. Jis atsigrežė i Steivli: 

— Ar ir jūs tiek pat prisimenate, daktare? 

— Taip. Šiaip mes buvome per daug šokiruoti, kad pastebėtume 

tokias smulkmenas, bet, savaime suprantama, prieš nuimant kūną 
mums reikėjo atrišti nuo turėklo virvę, ir šitai užtruko. Mėginome 
prakišti visą ritinį, bet galiausiai mums teko susirasti galą ir vargais 
negalais virvę atrišti. į 

— Ar tik jūs du buvote pakilę prie žibinto? 

— Paskui mus atėjo Džagas. Mes visi trys ėmėme kelti kūną į 
viršų. Liovėmės beveik iškart. Atrodė siaubinga dar labiau veržti kaklą. 
Nežinau, kodėl mes nutarėme elgtis būtent taip. Gal todėl, kad kūnas 
buvo daug arčiau žibinto nei žemės. 

Meikroftas pasakė: 

— Baisu net galvoti apie tai. Minutėlę mane buvo apėmusi pani- 
ka, pamaniau, kad taip galime jam nutraukti galvą. Vienintelis tikslus 
poelgis tada atrodė labai švelniai nuleisti jį žemyn. Atsukome virvę, 
tada Džagas ją pririšo prie vieno virbo, kad šis suveiktų kaip stabdys. 
Kadangi virvė buvo permesta per turėklą, mes su Gajumi puikiai galė- 
jome susidoroti ir vieni, todėl paliepiau Džagui lipti žemyn ir priimti 
kūną. 

Dalglišas paklausė: 

— Kas dar tuo metu ten buvo? 

— Tik Denas Padžetas. Ponia Holkūm su Mile buvo nuėjusios. 

— O visas kitas personalas ir jūsų svečiai? 

— Poniai Barbridž ir poniai Planket aš neskambinau ir nesakiau, 
kad dingo Oliveris, todėl jos nėjo kartu su mumis jo ieškoti. Galėjau 
susisiekti su daktaru Speideliu ir daktaru Jelandu, jeigu jie būtų buvę 
savo trobelėse, tačiau nė nemėginau to padaryti. Kaip svečiai, jie nėra 
atsakingi už Oliverio saugumą. Beje, nebuvo jokios prasmės jų trukdyti 
be būtino reikalo. Jau vėliau, kai pasikalbėjau su Londonu, kai sužino- 
jome, jog jūs jau pakeliui, paskambinau jiems į namus, bet nė vienas 
iš jų neatsiliepė. Tikriausiai jie vaikštinėjo kur nors po šiaurės vakarų 
salos dalį. Turbūt jie tebevaikštinėja. 

— Vadinasi, paieškos komandą sudarėte jūs abu, Džagas, ponia 
Holkūm, Denas Padžetas ir Milė Tranter? 

— Neprašiau ponios Holkūm ar Milės pagalbos. Milė atėjo jau vė- 
liau su Džagu, o ponia Holkūm buvo gydytojo kambaryje, kai Džo man 
paskambino. Ji buvo užsiregistravusi, kaip ir kasmet, pasiskiepyti nuo 
gripo. Adrianas Boidas ir Denis Tremletas nuėjo apieškoti rytinės salos 

dalies, o Rotvudas pasakė, kad yra per daug užsiėmęs, jog galėtų padėti. 
„Tiesą sakant, paieškos iš tikrųjų nė nepradėjo. Mes visi jau buvome iš- 
ėję iš namo, kai nusileido migla, todėl mums atrodė, kad beveik nėra 
prasmės eiti toliau nei iki švyturio, kol neišsigiedrys. Paprastai Kūme 
taip būna, migla prasisklaido gana greitai. 

— Iš tikrųjų jūs ir buvote pirmas, pamatęs kūną? 

— Taip, iškart paskui mane atėjo Denas Padžetas. 

— Kodėl pamanėte, kad Oliveris galėtų būti švyturyje arba netoli 
jo? Ar jis paprastai ateidavo į šią vietą? 

— Nemanau. Žinoma, buvimo šioje saloje esmė ir yra tai, jog 
žmonės čia gali būti, kur tik nori. Mes nestebime savo svečių. Bet mes 
buvome netoli švyturio, ir man šovė į galvą pirmiausia jį ir apžiūrėti. 
Durys nebuvo užsklęstos, todėl aš užlipau vienu aukštu aukštyn ir šūk- 
telėjau stovėdamas ant laiptų. Pamaniau, kad jis būtų mane išgirdęs, 
jei būtų ten buvęs. Nesu tikras, kodėl nusprendžiau apeiti švyturį. Tuo 
metu šitai man atrodė natūralus dalykas. Tiesa, tada migla buvo labai 
tiršta, todėl ieškoti toliau nebuvo prasmės. Man bebūnant švyturio 
pusėje į jūrą, migla staiga ėmė sklaidytis, ir aš pamačiau kūną. Milė 
ir Džagas ėjo aplink statinį iš uosto. Ji pradėjo rėkti, ir tada pasirodė 
Gajus ir ponia Holkūm. 

— O virvė? 

Atsakė Steivlis: 

— Kai pamatėme, kad Džagas jau pagavo kūną ir paguldė ant 
tako, mes abu iškart nusileidome žemyn. Denas stovėjo, o Džagas klū- 
pojo prie kūno. Jis pasakė: „Sere, jis jau miręs. Nėra prasmės mėginti 
gaivinti“. Jis atpalaidavo Oliverio kaklą veržusią virvę ir per galvą nu- 
traukė kilpą. 

Meikroftas pratarė: 

— Džagą ir Deną nusiunčiau atnešti neštuvų ir paklodės. Mes su 
Gajumi laukėme tylėdami. Manyčiau, mes nusigręžėme nuo Oliverio 
ir žvelgėme į jūrą, bent jau aš taip dariau. Neturėjome kuo jo uždengti, 
o žiūrėti į tokį iškreiptą veidą atrodė, na, nepadoru. Man pasirodė, kad 
praėjo labai daug laiko, kol grįžo Džagas ir Denas, tada jau atėjo ir Rot- 
vudas. Tikriausiai jį atsiuntė ponia Holkūm. Jis padėjo Denui ir Džagui 
užkelti kūną ant neštuvų. Patraukėme namų link. Denas ir Rotvudas su 
ratukais vežė neštuvus, mes su Gajumi ėjome iš abiejų pusių. Atsigręžęs 

šūktelėjau Džagui: „Paimk virvę ir palik švyturyje, gerai?! Neliesk maz- 
go ar kilpos. Vyks tyrimas, ir virvė tikriausiai bus vienas iš įrodymų. 

Dalglišas paklausė: 

— Ar jums neatėjo į galvą mintis virvę pasiimti su savimi? 

— Nebūtų buvę prasmės. Mes visi manėme, jog tai savižudybė. 
Virvė per didelė, kad tilptų į mano darbo stalo stalčių, o švyturyje at- 
rodė saugu, kaip ir bet kur kitur. Atvirai kalbant, man nė nešovė į galvą, 
kad galėtų būti kitaip. Kai pagalvoji, ką dar būčiau galėjęs su ja daryti? 
Ji tapo siaubą keliančiu objektu. Geriau jau laikyti ją toliau nuo visų 
akių. 

Bet ji nebuvo paslėpta nuo visų akių. Kadangi durys nerakinamos, 
bet kas iš esančių saloje galėjo prie jos prieiti. Kuo daugiau žmonių pa- 
lies kilpą ir mazgą, tuo sunkiau bus atsekti, kas pirmasis surišo neatsi- 
rišantį mazgą ir dar labiau pasistengė surišdamas du pusmazgius. Jam 
reikėjo pasikalbėti su Džagu Tamlinu. Darant prielaidą, jog įvykdyta 
žmogžudystė, Džagas būtų vienintelis, galintis pasakyti, kada ir kaip 
virvė nuimta. Būtų gerai, jeigu Džagas dabar būtų su jais, bet Dalglišas 
labai norėjo, kad nusikaltimo vietoje nesimaišytų žmonių daugiau nei 
išties reikia, kad apklausos nekomplikuotų kad ir netiesiogiai atskleis- 
tos jo mintys. 

Jis pasakė: 

— Šiuo metu mes tiek ir tegalime sužinoti. Dėkoju. 

Jie lipo žemyn tylėdami, Gajus Steivlis lipo atsargiai, tarsi būtų 
senukas. Dabar jie ir vėl atsidūrė kambaryje prie durų. Palaidai susukta 
į ritę mėlynai raudonomis gijomis išmarginta virvė, nedidelė kadaruo- 
janti kilpa, kuri, Dalglišo akimis žvelgiant, atrodė pavirtusi daiktu, skli- 
dinu paslaptingos galios... Tokią reakciją jis buvo patyręs ir anksčiau, 
mąstydamas apię ginklą, kuriuo įvykdyta žmogžudystė: plieno papra- 
stumas, medis ir virvė, ir — siaubinga jų galia. Tarsi susitarę, tylėdami 
jie visi mąstė apie virvę. 

Dalglišas atsigręžė į Meikroftą: 

— Prieš susitikdamas su visais salos gyventoiais, norėčiau per- 
simesti keliais žodeliais su Džagu Tamlinu. Ar su juo galima skubiai 
susisiekti? 

Meikrofias ir Steivlis susižvalgė. Steivlis pasakė: 

— Jis tikriausiai nuėjo į namą. Dauguma žmonių dabar jau turėtų 


136 


būti bibliotekoje, bet jis, manau, nepanorės slampinėti laukdamas. Dža- 
gas dar galėtų būti prie katerio. Jeigu taip ir yra, aš jam pamojuosiu. 

Dalglišas atsigręžė į Bentoną-Smitą. 

— Surask jį, seržante, gerai? 

Dalglišui neprasprūdo pro akis Steivlio veidą staiga užliejęs rau- 
donis. Jis nuspėjo jo minčių vingius. Ar Dalglišas nori būti tikras, kad 
jis nespės Džago įspėti, ar duoti jam kokių nors nurodymų prieš pirmą 
jų susitikimą? 

Bentonas-Smitas atsakė „taip, sere“, tada skubiai apsukęs švyturį 
dingo iš akių. Jis apeis uolą ir patrauks uosto link. Atrodė, kad jie laukia 
visą amžinybę, bet tikriausiai tepraėjo vos penkios minutės ir jie išgirdo į 
akmenis atsimušančius žingsnius: iš už švyturio pasirodė dvi figūros. 

Artyn jų ėjo tasai stebėtojas iš prieplaukos, kurį jie matė žvelgda- 
mi iš sraigtasparnio. Pirmasis Dalglišo įspūdis jį pamačius — savimi 
pasitikintis vyriškas grožis. Džagas Tamlinas buvo žemas, Dalglišo 
manymu, žemesnis nei penkių pėdų ir šešių colių, tvirtai sudėtas, jo 
kresnumą dar labiau pabrėžė storo tamsiai mėlyno audinio įmantriai 
raštuotas žvejo apsiaustas. Iš po jo matėsi velvetinės kelnės, sukištos į 
juodus guminius batus. Jis buvo labai tamsus, pailgo, išraiškingo veido, 
garbanotais susitaršiusiais plaukais ir trumpa barzda, siauromis aki- 
mis po išlenktais antakiais — vaiskaus safyro mėlio rainelės — saulėje 
įdegusios odos fone. Dalglišą jis pasitiko įdėmiu žvilgsniu, nepatikliu 
ir tiriančiu, kuris greitai pavirto tarnybą einančio eilinio bejausmiu pa- 
klusnumu. Tai buvo visiškai nieko neišduodantis veidas. 

Meikroftas pristatė Dalglišą ir Keitę, pasakė jų laipsnius, vardus ir 
pavardes. Jis kalbėjo apdairiai dalykiškai, todėl buvo galima numanyti, 
kad jiems derėjo paspausti vieni kitiems rankas. Niekas to nepadarė. 
Džagas linktelėjo ir tylėjo. Dalglišas nusivedė visą būrelį į tą švyturio 
pusę, kuri žvelgė į jūrą. Jis ėmė kalbėti be jokių įžangų. 

— Norėčiau, kad jūs man kuo tiksliausiai papasakotumėte vis- 
ką, kas nutiko nuo tada, kai buvote pakviestas prisidėti prie paieškos 
grupės. 

Džagas tylėjo kokias penkias sekundes. Dalglišui pasirodė keis- 
ta, kad jam reikia atgaivinti atmintį. Džagui prabilus, žodžiai piaukė 
sklandžiai, be jokių dvejonių. 

— Ponas Boidas man paskambino iš savo kabineto ir pasakė, kad 

ponas Oliveris nepasirodė gydytojo kabinete, nors buvo užsiregistra- 
vęs, ir paprašė manęs ateiti ir padėti jo ieškoti. Tada ėmė kilti rūkas, 
todėl nemačiau tokių paieškų prasmės. Vis dėlto nuėjau taku, vedančiu 
iš uosto. Trobelėje buvo ir Milė Tranter, ji nubėgo paskui mane. Kai 
pasiekėme švyturį, rūkas staiga išsisklaidė, ir mes pamatėme kūną. Ten 
buvo ir ponas Meikroftas su Denu Padžetu. Denas drebėjo ir aimanavo. 
Milė pradėjo rėkti, tada daktaras Steivlis ir ponia Holkūm atbėgo iš 
kitos švyturio pusės. Ponas Meikroftas, daktaras Steivlis ir aš žengėme 
vidun ir užlipome į galeriją. Pradėjome traukti kūną aukštyn, tada 
daktaras Steivlis pasakė, jog mums derėtų kūną nuleisti. Apsukome 
virvę apie turėklą, kad galėtume geriau nuleisti ir suvaldytume kritimą. 
Ponas Meikroftas man paliepė leistis žemyn ir priimti kūną, aš taip ir 
padariau. Kai jį sučiupau, ponas Meikroftas ir daktaras Steivlis numetė 
virvę. 

Jis nutilo. Po pauzės Dalglišas paklausė: 

— Ar kūną ant žemės paguldėte niekieno nepadedamas? 

— Taip, sere. Denas atėjo padėti, bet man nereikėjo. Ponas Olive- 
ris nebuvo toks sunkus. 

Vėl pauzė. Aiškiai matėsi, kad savo valia Džagas nebuvo linkęs pa- 
teikti jokios informacijos, tik pasirengęs atsakinėti į klausimus. 

Dalglišas paklausė: 

— Kas buvo su jumis, kai guldėte jį ant žemės? 

— Tik Denas Padžetas. Ponia Holkūm nuvedė mergaitę, teisingai 
pasielgė. 

— Kas atlaisvino ir nuėmė kilpą? 

Dabar pauzė buvo ilgesnė. 

— Manau, kad aš. 

— Ar tuo abejojate? Juk kalbame apie šios dienos rytą. Vargu ar 
tokią akimirką kas nors galėtų pamiršti. 

— Aš nuėmiau. Manau, kad Denas man padėjo. Aš ėmiausi maz- 
go, o jis pradėjo traukti virvę. Kai atėjo ponas Meikroftas ir daktaras 
Steivlis, mes ėmėme virvę nuo galvos. 

— Vadinasi, jūs abu dalyvavote nuimant virvę? 

— Manyčiau, kad taip. 

— Kodėl tai darėte? 

Dabar Džagas pažvelgė tiesiai Dalglišui į akis. Jis atsakė: 

— Atrodė natūralu tai padaryti. Virvė buvo giliai įsirėžusi jam į 
„kaklą. Negalėjome taip jo palikti. Būtų nepadoru. 

— Otada? 

— Ponas Meikroftas liepė man ir Denui atgabenti neštuvus. Kai 
grįžome, čia buvo ponas Rotvudas, ponios Holkūm liokajus. 

— Ar tada jūs pirmą kartą nelaimės vietoje pamatėte poną Rot- 
vudą? 

— Aš jau sakiau, sere. Kai Milė ir ponia Holkūm nuėjo, čia bu- 
vome likę tik mes trise ir Denas. Rotvudas atėjo tada, kai ieškojome 
neštuvų. 

— Kas buvo daroma su virve? 

— Ponas Meikroftas man šūktelėjo, kad padėčiau ją prie kitų, to- 
dėl aš ją suvyniojau ir pakabinau ant kablio. 

— Jūs ją suvyniojote laisvai? Kitos virvės suvyniotos kruopščiau. 

— Aš tvarkau visą laipiotojų po uolas inventorių. Esu atsakingas 
ir už virves. Jos visada taip laikomos. Toji virvė — visai kas kita. Ne- 
buvo jokios prasmės jos susukti taip, kaip suku kitas, nes neketinau jos 
daugiau naudoti. Dabar toji virvė nelaiminga. Jai nepatikėčiau nei savo, 
nei kieno nors kito gyvybės. Ponas Meikroftas liepė neliesti mazgo. 
Tikriausiai bus atliekamas tyrimas ir ekspertams reikės apžiūrėti virvę. 

— Bet jūs, aišku, ją jau palietėte. Sakėte, kad Denas Padžetas taip 
pat ją lietė. 

— Gali būti. Aš buvau ją sučiupęs, kad atlaisvinčiau kilpą ir nu- 
traukčiau per galvą. Žinojau, kad jis jau miręs, kad jam nebepadėsi, bet 
buvo nepadoru tiesiog taip jį ir palikti. Manyčiau, Denas juto tą patį. 

— Jis sugebėjo padėti nepaisant jį ištikusio šoko? Kokia buvo jo 
būsena, kai jis pirmąkart ten atėjo? 

Keitė pastebėjo, kad šis klausimas buvo netikėtas. Džagas greitai 
atsakė: 

— Kaip ir pats sakėte, jis buvo sujaudintas. Jūs geriau jo paties 
paklauskite apie jausmus, sere. Turbūt jis jautėsi kaip aš. Mes buvome 
šokiruoti. 

Dalglišas atsakė: 

— Dėkoju, pone Tamlinai. Jūs viską išdėstėte labai aiškiai. Norė- 
čiau, kad labai atidžiai apžiūrėtumėte mazgą. 

Džagas taip ir padarė, tik nieko nesakė. Keitė žinojo, kad Dalglišas 

moka būti kantrus, kai kantrybė gali duoti pačių geriausių rezultatų. Jis 
laukė, tada Džagas pratarė: 

— Ponas Oliveris mokėjo surišti neatsirišantį mazgą, bet, atro- 
do, jis nepasitikėjo savo jėgomis. Viršuje surišti du pusmazgiai. Ne- 
mokšiškai. 

— Gal žinote, ar ponas Oliveris galėjo numanyti, kad neatsirišan- 
tis mazgas yra tas mazgas, kuriuo galima sėkmingai pasinaudoti? 

— Manyčiau, jis galėjo surišti neatsirišantį mazgą, sere. Jo tėvas 
buvo valtininkas, jis jį augino po motinos mirties. Jis gyveno Kūmo 
saloje, kol prasidėjus karui buvo evakuotas kartu su kitais. Paskui jis 
čia gyveno su tėvu, o kai sulaukė šešiolikos, išvyko. Jo tėvas galėjo jį 
išmokyti rišti neatsirišantį mazgą. 

— O kaip virvė? Ar galite pasakyti, kad dabar ji atrodo taip pat, 
kaip atrodė tada, kai ją pakabinote? 

Džagas pažvelgė į virvę. Jo veidas buvo be jokios išraiškos. Jis at- 
sakė: 

— Beveik taip pat. 

— Ne „beveik taip pat“, pone Tamlinai, ar ji atrodo visai taip pat, 
kaip kad jūs prisimenate? 

— Sunku atsakyti. Gerai neįsižiūrėjau, kaip ji atrodė. Tiesiog ją 
susukau ir pakabinau. Kaip jau sakiau, sere. Virvė atrodo lyg ir tokia 
pati, kokią ją palikau. 

Dalglišas pratarė: 

— Šiam kartui viskas. Ačiū, pone Tamlinai. 

Meikroftas linktelėjo duodamas suprasti, kad pokalbis baigtas. 
Džagas atsigręžė į jį ir mostelėjo, tarsi išsiduodamas, jog Dalglišas ir 
visi jo reikalai, jo galva, nėra verti dėmesio. 

— Dabar jau nebėra prasmės grįžti į prieplauką, sere. Greičiausiai 
nereikia. Šiuo metu variklis dirba ganėtinai sklandžiai. Būsiu bibliote- 
koje su kitais. 

Dalglišas linktelėjo Keitei. Atsidariusi savo lagaminėlį ji išsiėmė latekso 
pirštines, įkalčiams skirtą didelį maišelį, tada atsargiai nukabinusi nuo 
kablio virvę įdėjo ją į tą maišelį ir rūpestingai jį užsegė. išsitraukusi iš 
kišenės parkerį ji dirstelėjo į laikrodį ir ant etiketės užrašė laiką ir mai- 
šelio turinio pavadinimą. Bentonas-Smitas prirašė pavardę. Meikroftas 

ir Steivlis stebėjo tylėdami, nesižvalgydami vienas į kitą, bet Dalglišas 
"juto nejauku juos apėmusį virpulį, tarsi tik dabar jie būtų supratę tikrą- 
jąjo ir jo kolegų buvimo saloje priežastį. 

Staiga Steivlis pratarė: 

— Aš geriau grįšiu į namą ir pažiūrėsiu, ar visi jau susirinkę bib- 
liotekoje. Emilė neateis, bet visi kiti jau turėtų būti. 

Nelaukdamas atsakymo jis išskubėjo pro duris ir nerangiai, bet 
stebėtinai greitai nuskuodė kaiva. Minutėle niekas nieko nesakė. Tada 
Dalglišas atsigręžė į Rupertą Meikroftą. 

— Man reikia, kad švyturys būtų užrakintas. Ar galima tikėtis 
rasti raktą? | 

Meikroftas tebespoksojo į Steivlį. Jis pirmasis ir pradėjo kalbėti. 

— Galėčiau pamėginti paieškoti. Žinoma, iki šiol niekas dėl to 
nesivargino. Neturiu daug vilčių. Gali būti, kad raktą kas nors pame- 
tė prieš daugelį metų. Denas Padžetas arba Džagas tikriausiai galėtų 
pakeisti visą užraktą, bet abejoju, ar saloje atsirastų šioms durims pa- 
kankamai tvirta spyna. Šitai užtruks. Jeigu tai nepavyktų, jie galėtų pri- 
taisyti tvirtas išorines velkes, bet jos, savaime suprantama, netrukdytų 
žmonėms eiti į vidų. 

Dalglišas atsigręžė į Bentoną: 

— Seržante, gal galėtum tuo pasirūpinti, kai tik baigsime pokalbį 
bibliotekoje? Jeigu mums teks pasikliauti velkėmis, jas reikės aprišti 
juosta. Žinoma, juosta nesulaikys norinčių įeiti, bet mes bent jau žino- 
sime, jog kažkas įsibrovė vidun. 

— Taip, sere. 

Šįkart švyturyje jie darbą baigė. Atėjo metas susipažinti su Kūmo 
gyventojais. 


Jie perėjo platų holą ir atsidūrė prie bibliotekos durų. Prieš jas 
praverdamas Meikroftas pratarė: 
— Dauguma dabar saloje gyvenančių žmonių turėtų būti čia, iš- 

skyrus panelę Oliver ir poną Tremletą. Aš, žinoma, nedrįsau jų trukdy- 
ti. Ponia Holkūm ir Rotvudas yra Atlanto trobelėje, bet vėliau jie galės 
atsakyti į klausimus. Kai baigsite, pamėginsiu dar kartą susisiekti su 
daktaru Speideliu ir Marku Jelandu. : 

Jie įžengė į kambarį, kurio dydis ir forma — visiškai tokie pa- 
tys, kaip ir Meikrofto kabineto. Ir čia buvo didelis lenktas langas su 
beribiu dangaus ir jūros vaizdu. Šis kambarys atitiko biblioteką su su- 
statytomis palei sienas raudonmedžio spintomis įstiklintomis durimis, 
besistiebiančiomis nuo grindų ir beveik siekiančiomis lubas. Dešinėje 
durų pusėje knygų lentynos buvo perdarytos į stelažą, skirtą kompak- 
tinių diskų kolekcijai. Priešais židinį stovėjo dvi odinės kėdės aukštais 
atlošais, kitos kėdės buvo sustatytos aplink didelį stačiakampį stalą 
kambario viduryje. Čia ir įsitaisė visa draugija, išskyrus dvi moteris, 
susėdusias į fotelius, ir jaunesnio amžiaus tvirtai sudėtą blondinę, sto- 
vinčią ir žiūrinčią pro langą. Šalia jos buvo Gajus Steivlis. Įėjus Dalgli- 
šui ir mažajai jo grupelei, ji atsigręžė ir įsmeigė į jį atviro pasigėrėjimo 
žvilgsnį, trykštantį iš nuostabių akių, kurių rainelės buvo sodriai rudos 
kaip melasa. 

Nelaukdama, kol kas nors juos supažindins, ji pratarė: 

— Aš esu Džoana Steivli. Gajus stengiasi susidoroti su ligomis, o 
aš daliju pleistrus, vidurius laisvinančius vaistus ir placebą. Jeigu jums 
mūsų prireiktų, gydytojo kabinetas yra antrame bokšto aukšte. 

Niekas nieko nepasakė. Pasigirdo tylus šiugždesys, kai už stalo su- 
sėdę vyrai kilstelėjo kėdes, tarsi norėtų atsistoti, bet paskui apsigalvojo. 
Sunkios raudonmedžio durys buvo per storos, kad koks nors mur- 
mesys pasiektų mažąją grupelę hole, bet dabar tyla tvyrojo absoliuti, 
ir sunku patikėti, kad kažkada ją sutrikdė. Visi langai, išskyrus vieną, 
buvo uždaryti, ir Dalglišas dar kartą suvokė, jog jūra alsuoja. 

Meikroftas neabejotinai mintyse parepetavo, ką turės sakyti. Nors 
ir nesijausdamas visiškai laisvai, jis supažindino visus ramiai pasitikė- 
damas savimi. Autoritetingiau, nei Dalglišas tikėjosi. 

— Tai komisaras Dalglišas iš Naujojo Skotland Jardo ir jo kole- 
gos — detektyvė inspektorė Miskin ir detektyvas seržantas Bentonas- 
Smitas. Jie atvyko tirti tragiškos pono Oliverio mirties aplinkybių, o aš 
garantavau komisarui Dalglišui, kad mes visi nuoširdžiai bendradar- 
biausime ir padėsime išsiaiškinti tiesą. 

Jis atsigręžė į Dalglišą. 

— Dabar norėčiau jus supažindinti su savo kolegomis. 

Jis linktelėjo į dvi foteliuose sėdinčias moteris: 

— Ponia Barbridž yra mūsų šeimininkė, atsakinga už visus namų 
ūkio darbus, o ponia Planket — mūsų virėja. 

Ponia Planket buvo solidi moteris į slyvas panašiais skruostais, 
negražaus, bet malonaus veido. Ji vilkėjo baltą apsiaustą, tvarkingai 
susagstytą ir gulantį ant tvirto jos stoto. Drabužis buvo standžiai iš- 
krakmolytas, ir Dalglišas svarstė, ar nebus ji jo užsivilkusi tyčia, pa- 
brėžtinai norėdama parodyti savo vietą salos hierarchijoje. Jos tamsūs 
plaukai su pirmosiomis žilomis sruogomis krito sunkiomis bangomis 
atgal, prilaikomi segtuko: tokias šukuosenas Dalglišas matė ketvirtojo 
dešimtmečio pradžios nuotraukose. Ji sėdėjo lyg ir visai rami, jos stip- 
rios rankos — apvalūs kaip dešrelės pirštai, vos vos rausva oda — il- 
sėjosi plačiame skreite. Ponios Planket akys buvo mažos ir labai švie- 
sios — bet, pamanė jis, nepasakytum, kad nedraugiškos, — įbestos į 
jį ir įdėmiai vertinančios, kaip prityrusi virėja vertina naujos virtuvės 
pagalbininkės būsimas gerąsias savybes ir trūkumus. 

Ponia Barbridž labai priminė viso namo seniūnę. Ji ramiai tiesi 
sėdėjo savo krėsle, lyg pozuotų portretui. Barbridž buvo nedidelė, turė- 
jo aukštą putlų biustą, grakščius riešus ir kulkšnis. Jos blyškios rankos 
su trumpais ir nelakuotais nagais buvo atgniaužtos, nerodė jokių įtam- 
pos ženklų. Plieno pilkumo plaukai tvarkingai supinti ir viršugalvyje 
susukti į kuodą, aštrios akys, įbestos į Dalglišą iš po akinių sidabriniais 
rėmeliais, daugiau klausė nei spėliojo. Burna atrodė didelė, lūpos su- 
čiauptos, ir Dalglišas pajuto, kad Barbridž žino savo vertę ir galią: ji iš 
tų moterų, kurios pasiekia savo ne ko nors reikalaudamos, bet niekada 
nė neįsivaizduodamos, jog jų reikalavimai gali būti kvestionuojami. 

Dvi moterys liko sėdėti, bet jų veidus trumpam nušvietė nežy- 
mios santūrios šypsenėlės. 

Meikroftas atkreipė dėmesį į grupelę prie stalo. 

— Jūs jau pažįstate Džagą Tamliną. Džagas atsakingas ne tik už 
generatorių, be kurio būtume atkirsti nuo žemyno, liktume be šviesos 
ir energijos. Šalia Džago — Adrianas Boidas, asmeninis mano padėjė- 
jas, toliau — Denas Padžetas, sodininkas ir visų darbų pagalbininkas, 

o gale stalo — Milė Tranter. Milė padeda tvarkyti skalbinus ir dirbti 
virtuvėje. 

Dalglišas neketino šio susitikimo labai sureikšminti, bet nieko 
kita nė nesitikėjo. Jis suprato, kad negali sumažinti jų įtampos, ir kiek- 
viena tokia pastanga atrodytų juokinga. Jis čia atėjo ne kaip draugas, ir 
jokie formalūs apgailestavimai dėl Oliverio mirties, jokios banalybės 
apie tai, jog jis gailisi dėl jiems sukeltų nepatogumų, negalėjo paslėpti 
nemalonios tiesos. Daugiausia Dalglišas tikėjosi sužinoti jau vėliau, 
kiekvieną apklausdamas individualiai, bet jeigu šįryt kas nors matė 
Oliverį, ypač tada, kai jis ėjo švyturio link, kuo anksčiau apie tai pa- 
sakys, tuo bus geriau. Buvo ir kitas teigiamas dalykas, dėl kurio vertėjo 
apklausti visą grupę iš karto. Atvirai išsakytais teiginiais iškart galima 
suabejoti ar juos užginčyti, jeigu ne žodžiu, tai žvilgsniu. Jo įtariamieji, 
vėliau apklausiami pavieniui, tikriausiai bus atviresni, ir galima tikėtis, 
kad būtent dabar, kai jie visi kartu, atsiskleis jų tarpusavio santykiai. 
Jeigu įmanoma, jam reikėjo žinoti tikslų mirties laiką. Jis buvo įsitiki- 
nęs, jog paaiškės, kad preliminarus daktarės Glenister įvertinimas pa- 
sirodys esąs teisingas — Oliveris mirė apie aštuntą valandą ryto. Tačiau 
dešimties minučių intervalas išryškintų skirtumą tarp tvirto ir abejoti- 
no alibi, tarp dvejonės ir užtikrintumo, tarp nekaltumo ir kaltės. 

Jis pratarė: 

— Aš, o gal vienas iš mano pareigūnų, kiek vėliau šiandien arba 
rytoj susitiks su kiekvienu iš jūsų atskirai. Galbūt jūs pranešite ponui 
Meikrofiui, jeigu ketinsite išvykti iš namo ar iš savo butų. Bet dabar, kol 
esame visi kartu, norėčiau paklausti, ar kas nors matė poną Oliverį po 
to, kai vakar vakare, maždaug penkiolika po devynių, jis išėjo iš valgo- 
mojo, arba bet kuriuo metu šįryt? 

Tyla. Jų akys žvalgėsi, bet niekas nekalbėjo. Tylą nutraukė ponia 
Planket. 

— Mačiau jį per pietus. Jis išėjo, kai įėjau į valgomąjį norėdama 
surinkti indus po antrojo patiekalo. Kaip paprastai, pusę dešimtos čia, 
bibliotekoje, patiekiau kavą, bet jis negrįžo. Per pietus aš jį mačiau 
paskutinį kartą. Šįryt triūsiau virtuvėje gamindama ponui Meikroftui 
pusryčius ir ruošdama priešpiečius. 

Ji nutilo, o paskui pridūrė: 

— Bet niekas jų nenorėjo, ir labai gaila, nes priešpiečiams buvo 

skrebučiai su lašiša. Nėra jokios prasmės mėginti visa tai vėliau pa- 
šildyti. Tiesą sakant, viskas nuėjo vėjais. Atsiprašau, bet niekuo negaliu 
padėti. 

Ji pažvelgė į ponią Barbridž, tarsi duodama signalą. Ponia Bar- 
bridž pratęsė: 

— Pietavau savo bute, paskui skaičiau iki penkiolika po dešim- 
tos, o tada išėjau paskutinį kartą įkvėpti šviežio oro. Nieko nemačiau. 
Pakilo vėjas ir ėmė pūsti stipriau, nei tikėjausi, todėl lauke užtrukau ne 
ilgiau nei penkiolika minučių. Šįryt buvau savo namuose, daugiausia 
siuvimo kambaryje, tada man paskambino ponas Meikroftas ir pasakė, 
kad ponas Oliveris rastas pasikoręs. 

Keitė paklausė: 

— Kuria kryptimi vakar vakare ėjote pasivaikščioti? 

— Iki švyturio ir atgal, palei viršutinę uolą. Aš dažnai einu ten pa- 
sivaikščioti prieš miegą. Kaip jau sakiau, nieko nemačiau. 

Adrianas Boidas sėdėjo ramus, kiek pasikūprinęs, sunėręs po sta- 
lu rankas. Iš visų keturių, sėdinčių greta, jis, kuriam neteko pamatyti 
kyburiuojančio Oliverio kūno, atrodė labiausias prislėgtas. Bespalvis 
jo veidas blizgėjo nuo prakaito, viena labai tamsių plaukų sruoga buvo 
prilipusi prie kaktos ir atrodė teatrališkai juoda, tarsi nudažyta. Jis 
buvo nuleidęs žvilgsnį į savo rankas, bet dabar pakėlė akis ir įbedė jas 
į Dalglišą. 

— Aš vakarieniavau vienas savo namuose, o paskui jau niekur nė- 
jau. Šįryt anksti susiruošiau į darbą — truputį prieš aštuonias — ir per- 
ėjau per salą, bet nieko nemačiau, tada maždaug dvidešimt po devynių 
į kabinetą atėjo ponas Meikroftas. 

Dabar jie sužiuro į Deną Padžetą. Jo blyškaus veido baimės kupi- 
nos akys klaidžiojo, tarsi ieškodamos kitų žvilgsniuose patikinimo, kad 
dabar jo eilė kalbėti. Jis caktelėjo lūpomis. Kiti laukė. Galiausiai prasi- 
veržę žodžiai buvo trumpi, tariami priverstinai drąsiai, todėl skambėjo 
keistai priešiškai. Dalglišas buvo pernelyg patyręs, kad manytų, jog 
baimė reiškia kaltę: dažnai žmogžudystės baisumas labiausiai išgąs- 
dina nekalčiausią. Bet jį domino šios baimės priežastis. Jis jau dabar 
nujautė, kad visuotinė antipatija Oliveriui turėjo gilesnes šaknis nei 
nesugyvenama jo asmenybė ar ginčai dėl gyvenamosios vietos. Ponia 
Emilė Holkūm, turėdama tokią garsią pavardę, galėjo drąsiai pasiprie- 


145 


šinti Oliveriui. Jis labai laukė, kada galės apklausti ponią Holkūm. Gal 
Padžetas buvo dar pažeidžiamesnė auka? 

Padžetas pratarė: 

— Prieš vakarienę ėjau pasivaikščioti, bet aštuntą jau buvau savo 
namuose, o paskui jau niekur nėjau. Pono Oliverio nemačiau nei vakar 
vakare, nei šiandien iš ryto. 

Milė pratarė: 

— Ir aš nemačiau, — paskui ji pažvelgė į Keitę tarsi įspėdama, 
kad ši nesumanytų pasakyti kitaip. Dalglišui pasirodė keista, kad žmo- 
gus, atrodantis vos vyresnis už vaiką, galėtų pasirinkti darbą Kūmo 
saloje. Net nekyla abejonių, kad ši maža, izoliuota, atidžiai kontroliuo- 
jama sala daugeliui paauglių būtų tikras prakeiksmas. Ji vilkėjo labai 

- trumpą šviesaus džinsinio audinio švarkelį, gausiai puoštą emble- 
momis, ir sėdėjo nenustygdama kėdėje, todėl kartkartėmis Dalglišas 
žvilgsniu kliudydavo siaurą gražaus jauno kūno juostelę, pasimatančią 
tarp švarko kraštelio ir džinsų juosmens. Šviesūs jos plaukai buvo su- 
šukuoti į viršų ir surišti į uodegėlę, o neklusnių kirpčiukų sruogelės 
dengė beveik pusę aštrių bruožų veido ir mažas neramias akis. Ne- 
seniai patirto šoko nesimatė nė ženklo, o nedidelės suspaustos lūpos 
bylojo apie niaurų agresyvumą. Dalglišas nujautė, kad dabar ne pats 
tinkamiausias metas toliau klausinėti Milės, bet taktiškai su ja elgiantis 
ir kalbantis prie keturių akių ji galėtų suteikti daugiau informacijos už 
vyresniuosius. 

Jų akys nukrypo į Džagą. Jis pasakė: 

— Turint galvoje, kad ponas Oliveris buvo gyvas ir sveikas per 
pietus, jūsų tikriausiai nedomins, kas vyko penktadienio vidurdienį. 
Vakarieniavau savo namuose. Jeigu jums įdomu, valgiau dešros ir 
bulvių košės. Šįryt keturiasdešimčiai minučių buvau išplaukęs kateriu, 
nes norėjau patikrinti variklį. Turėjau šiek tiek vargo. Šitai truko nuo 
septynios keturiasdešimt penkios iki dvidešimt po aštuonių, tikiuosi, 
pasakiau gana tikslų laiką. 

Keitė paklausė: 

— Kur plaukėte? Na, turiu galvoje kryptį. 

Džagas pažvelgė į ją taip, tarsi klausimas būtų nesuprantamas. 

— Tiesiai pirmyn ir tiesiai atgal, panele. Tai nebuvo pasiplaukio- 
jimas pramogai. 

Keitė tvardėsi. 

— Ar praplaukėte pro švyturį? 

— Ne, ar galėčiau praplaukti neplaukdamas tiesiai į jūrą ir atgal? 

— Bet jūs matėte švyturį? 
rėjau. 

— Vargu ar jis toks nepastebimas, ką? 

— Buvau užsiėmęs kateriu. Nieko nemačiau, nei daiktų, nei 
žmonių. Grįžęs savo namuose buvau vienas, o apie pusę dešimtos at- 
ėjo Milė. Kitas neramus momentas buvo tada, kai paskambino ponas 
Boidas ir pasakė, kad dingo ponas Oliveris. Ponas Boidas paprašė, kad 
padėčiau jo ieškoti. Visa kita aš jums jau pasakojau. 

Įsiterpė Milė: 

— Tu sakei, kad neplauksi tikrinti katerio iki pusės dešimtos. Ža- 
dėjai ir mane kartu paimti. 

— Na, aš persigalvojau. Beje, Mile, tai nebuvo pažadas. 

— Tu net nenorėjai, kad aš su tavim eičiau jo ieškoti. Liepei man 
likti trobelėje. Nežinau, kas tave taip supykdė. 

Atrodė, kad ji tuoj pravirks. 

Nei Steivlis, nei jo žmona nenorėjo sėdėti. Stebėdamas juos abu, 
vis dar tebestovinčius prie lango, Dalglišas buvo priblokštas jų skir- 
tingumo. Kultūringo paprastumo žabojamos vidinės įtampos įspūdis, 
kurį buvo galima susidaryti žvelgiant į Gajų Steivlį, dar labiau išryški- 
no ugningą jo žmonos vitališkumą. Ji buvo tik coliu žemesnė už vyrą, 
putlia krūtine, ilgomis kojomis. Jos šviesūs, o prie šaknų tamsūs plau- 
kai — tiek stori, kiek jos vyro reti — buvo suimti dvejomis raudonomis 
šukomis. Kelios geltonos sruogos vilnijo ant kaktos rėmindamos veidą, 
kuriame išryškėjo pirmos laiko žymės. Jos greičiau pabrėžė, o ne slopi- 
no neabejotiną jos moteriškumą. Ją buvo galima vadinti tipažu — gra- 
ži, seksuali, reikli moteris, dominuojanti prieš silpnesnį nevykėlį vyrą. 
Visada vengiantis stereotipų Dalglišas manė, jog realybė gali pasirodyti 
subtilesnė ir įdomesnė. Taip pat ir pavojingesnė. Iš visų kambaryje su- 
sirinkusių žmonių ji buvo labiausiai atsipalaidavusi. Šiam susitikimui 
ji buvo persirengusi, pasirinkusi dalykiškesnius drabužius nei dėvėtų 
įprastą darbo dieną. Dygsniuoto kreminio švarkelio, dėvimo kartu su 
siauromis juodomis kelnėmis, šilkas blizgėjo. Švarkelio ji neužsisegė, 

kad matytųsi juodi marškinėliai, kurių iškirptė buvo tokia atvira, jog 
matėsi tarpelis tarp krūtų. 

Ji pasakė: 

— Jūs, žinoma, susipažinote su mano vyru, kai ėjote apžiūrėti nu- 
sikaltimo vietos. O gal savižudybė jau nėra nusikaltimas? Vis dėlto tik- 
riausiai tai savižudybė su pagalbininku, tiesa? Nemanau, kad Oliveriui 
reikėjo pagalbos. Šį dalyką jis turėjo padaryti pats. 

Keitė paklausė: 

— Ar galėtumėte atsakyti į klausimą, ponia Steivli? 

— Vakar vakare čia pietavau kartu su vyru. Mes abu likome 
bibliotekoje išgerti kavos. Grįžome į Delfinų trobelę ir buvome ten 
vieni du, truputį prieš vienuoliktą nuėjome miegoti. Nė vienas iš 
mūsų nebuvome išėję iš trobelės. Man nebūdinga toji aistra prieš 
einant miegoti pakvėpuoti grynu oru. Pusryčiavome kartu trobelėje, 
valgėme greipfrutą, skrebučių ir gėrėme kavos, o tada nuėjau į gydytojo 
kabinetą laukti Oliverio. Devintą valandą jis turėjo ateiti kraujo tyri- 
mui. Kai dvidešimt po devynių jo vis dar nebuvo, pradėjau skambinti 
norėdama išsiaiškinti, kas jį užlaikė. Oliveris būdavo apniktas įkyrių 
neramių minčių, bet tikėjausi, kad jis, nepaisant jo baimės adatoms, 
arba paskambins ir atidės vizitą, arba bus punktualus. Neprisidėjau 
prie ieškančiųjų, bet mano vyras išėjo ieškoti. Pirmą kartą apie tai, kas 
nutiko, sužinojau tada, kai grįžo Gajus ir viską papasakojo. Bet jūs viską 
apie tai jau žinote. 

Dalglišas pratarė: 

— Ačiū, kad viską papasakojote. 

Ji nusišypsojo. 

— Vargu ar mano pasakojimas skirsis nuo mano vyro. Jeigu norė- 
tume sufabrikuoti alibi, mums užtektų laiko iki jums atvykstant. 

Akivaizdžiai matėsi, kad jos atvirumas trikdo visą draugiją. Įsi- 
vyravusioje tyloje beveik buvo galima išgirsti šoko sukeltą drebuliuką. 
Visi stengėsi nesutikti vieni kitų žvilgsnių. 

Tada prakalbo ponia Barbridž: 

— Mes čia susirinkome ne tam, kad vienas kitam pateiktume savo 
alibi. Savižudybei alibi nereikia. 

Džagas įsiterpė: 

— Taip pat nereikia ir aukščiausio rango Londono policijos pa- 

reigūnų, atvykstančių sraigtasparniu. Kuo netinkama Kornišo policija? 
„Manau, jiems užtenka kompetencijos savižudybei tirti. — Jis nutilo, o 
paskui pridūrė: — Arba žmogžudystei, jeigu jau taip. 

Visų žvilgsniai nukrypo į Dalglišą. Jis pratarė: 

— Niekas nekvestionuoja vietinės policijos kompetencijos. Esu 
čia gavęs Kornišo policijos sutikimą. Juos, kaip ir beveik visas policijos 
pajėgas, spaudžia darbai. O šį reikalą svarbu sutvarkyti kuo greičiau, 
minimaliai jį viešinant. Šiuo metu aš tiriu daug įtarimų keliančią mirtį. 

Ponia Barbridž švelniai pratarė: 

— Bet ponas Oliveris buvo svarbus žmogus, žinomas rašytojas. 
Žmonės kalba, kad jam gali būti paskirta Nobelio premija. Jūs negalite 
nuslėpti mirties, ypač šios mirties. 

Dalglišas atsakė: 

— Mes jos ir neslepiame, tik stengiamės ją išaiškinti. Žinia jau 
perduota pono Oliverio leidėjams, ir tikriausiai šio vakaro žinių laidose 
apie tai praneš televizija ir radijas. Galbūt šios naujienos atsidurs ir ryt- 
dienos laikraščiuose. Saloje nebus leista atsirasti jokiems žurnalistams, 
o į visus klausimus atsakinės Londono policijos atstovai spaudai. 

Meikroftas pažvelgė į Dalglišą, o tada tarsi sulaukęs signalo pra- 
tarė: 

— Aišku, kalbų bus, bet aš viliuosi, kad nė vienas iš jūsų ben- 
draudami su išoriniu pasauliu prie tų kalbų neprisidės. Už daugelį 
svarbių dalykų atsakingi vyrai ir moterys čia atvyksta ieškoti vienatvės 
ir ramybės. Koncernas nori užtikrinti, kad jie vis dar galėtų tą vienatvę 
ir ramybę čia surasti. Sala įgyvendino tai, ko norėjo pirmasis dovano- 
tojas, bet tik čia dirbančių žmonių — jūsų visų — dėka, tik todėl, kad 
esate atsidavę, lojalūs ir neabejotinai taktiški. Prašau jūsų ir toliau būti 
tokiems taktiškiems ir lojaliems ir padėti ponui Dalglišui kuo greičiau 
išsiaiškinti tiesą apie pono Oliverio mirtį. 

Tada atsidarė durys. Visų akys nukrypo į ką tik atėjusįjį. Jis žings- 
niavo ramiai, pasitikėdamas savimi ir atsisėdo ant vienos iš likusių 
tuščių kėdžių prie stalo. 

Dalglišas dažnai nustebdavo pamatęs kokį nors žinomą moksli- 
ninką, ir dabar jis nustebo, kaip jaunai atrodo Jelandas. Jis buvo aukš- 
tas, daugiau kaip šešių pėdų, šviesių garbanotų plaukų ilgis ir laisva 
šukuosena atrodė jaunatviškai. Gražus jo veidas nepriminė banalaus 

tradicinio gražuolio — skruostikauliai buvo atsikišę, o plonos lūpos 
tvirtai sučiauptos. Dalglišui retai kada tekdavo išvysti taip aiškiai nuo- 
vargio paženklintą veidą, tokias akivaizdžias nuolatinės atsakomybės 
naštos ir persidirbimo žymes. Bet dėl šio žmogaus autoriteto abejonių 
nekilo. 

Jis pratarė: 

— Markas Jelandas. Kai grįžau į Marileto trobelę valgyti prieš- 
piečių, radau telefono žinutę apie Oliverio mirtį. Kaip įsivaizduoju, šio 
susirinkimo tikslas — pamėginti nustatyti mirties laiką. 

Dalglišas pasakė: 

— Aš norėčiau paklausti, ar jūs matėte poną Oliverį vakar po pie- 
tų arba kuriuo nors metu šiandien iš ryto. 

Jelando balsas stebino, jis buvo šiurkštokas, turėjo lengvą rytų 
Londono akcento prieskonį. 

— Jums tikriausiai jau pasakojo apie mūsų kivirčą prie pietų stalo. 
Kol neįžengiau į šį kambarį, šįryt nemačiau nieko, nei gyvo, nei miru- 
sio. Daugiau niekuo negaliu padėti, jeigu kalbama apie laiką. 

Buvo tylu. Meikroftas pažvelgė į Dalglišą. 

— Ar šiam kartui viskas, komisare? Tada visiems dėkoju, kad at- 
ėjote. Prašyčiau jus užtikrinti, kad aš ar vienas kuris iš pono Dalglišo 
komandos narių žinotų, kur prireikus jus rasti. 

Visa draugija, išskyrus ponią Barbridž, pakilo ir ėmė skirstytis. 
Nuotaika buvo slogi, kaip vyresnių kursų studentų po itin nepasise- 
kusio seminaro. Ponia Barbridž vikriai pakilo, pažvelgė į laikrodėlį ir, 
dirstelėjusi į Meikroftą, pasuko durų link. 

— Pamaniau, kad su viskuo susidorojai labai kompetentingai, 
Rupertai, bet vargu ar reikėjo tos pastabos apie lojalumą ir taktiškumą. 
Ar per visą tą laiką, kol čia gyvename, kuris nors salos gyventojas buvo 
nelojalus ir netaktiškas? 

Kai Jelandas priėjo prie durų, jį užkalbino Dalglišas: 

— Gal galėtumėte luktelėti, daktare Jelandai? 

Kai Bentonas-Smitas uždarė duris paskui paskutinį išėjusį salos 
gyventoją, Dalglišas pratarė: 

— Paprašiau jūsų pasilikti, nes man neatsakėte, kai paklausiau, ar 
kalbėjotės su ponu Oliveriu vakar vakare po devintos trisdešimt. Aš vis 
dar norėčiau išgirsti atsakymą į šį klausimą. 

Jelandas ramiai į jį pažvelgė. Dalglišą ir vėl pribloškė šio žmogaus 
galia. 

Jelandas atsakė: 

— Man nepatinka, kai mane tardo, ypač kai tardo viešai. Štai ko- 
dėl delsiau ateiti. Šįryt Oliverio nemačiau ir su juo nesikalbėjau. Šitai 
neabejotinai būtų man parankus laikas, jeigu jis nebūtų sumanęs nerti 
į amžiną tamsą vakar vėlai vakare. Bet po pietų aš vis dėlto jį mačiau. 
Jam išėjus, aš išėjau paskui. 

Ir šitai, mąstė Dalglišas, yra faktas, kuris nei Meikroftui, nei Steiv- 
liui nepasirodė tiek vertas, kad būtų jam papasakotas. 

— Aš nusekiau paskui jį, nes mes susiginčijome, o tame ginče buvo 
daugiau kandumo ir pašaipos nei aiškumo. Užsisakiau pietus tik todėl, 
kad žinojau, jog ten bus ir Oliveris. Norėjau jam papriekaištauti dėl nau- 
jos jo knygos, norėjau, kad jis paaiškintų, ką joje parašė. Aš supratau, kad 
nukreipiau į jį visą savo pyktį, kurį sukėlusi priežastis buvo visai kita. 
Pamačiau, kad vis dar turiu jam šį tą pasakyti. Jeigu tai būtų buvęs ne 
jis, o kas nors kitas, nebūčiau varginęsis. Esu pripratęs prie neišmanymo 
ir pagiežos, na, gal ir nepripratęs, bet dažniausiai psichologiškai pajėgiu 
susidoroti. Su Oliveriu viskas buvo kitaip. Jis yra vienintelis šiuolaikinis 
romanistas, kurį skaitau, na, iš dalies todėl, kad neturiu daug laiko skai- 
tyti savo malonumui, bet svarbiausia todėl, kad laikas, praleistas jį skai- 
tant, nebūna sugaištas veltui. Jis nesileidžia į nereikalingas smulkmenas. 
Manyčiau, jis mums suteikia tai, ką Henris Džeimsas vadino romano 
tikslu — padeda žmogaus širdžiai pažinti save. Truputį pretenzinga, bet 
tame yra šiek tiek tiesos, jeigu jums reikia grožinės literatūros sofistikos. 
Aš nebuvau nusiteikęs aiškinti, ką darau, — galiausiai, vienintelis žmo- 
gus, kurį turėčiau įtikinėti, esu aš pats, — bet norėjau, kad jis suprastų, 
bent jau dalis manęs to norėjo. Buvau labai pavargęs ir per pietus iš- 
gėręs per daug vyno. Nebuvau girtas, bet ir neįstengiau blaiviai mąstyti. 
Turbūt turėjau du vienas kitam prieštaraujančius motyvus — pamėginti 
atkurti šiokią tokią taiką su žmogumi, kurio absoliutų atsidavimą sa- 
vam menui gerai supratau ir juo žavėjausi, ir jį įspėti: jeigu jis ir vėl ims 
kištis į mano personalo ir laboratorijos darbą, aš pareikalausiu visa tai 
uždrausti. Na, žinoma, nepareikalaučiau. Tada viskas būtų paviešinta, o 
tokio viešumo mes turime vengti. Bet aš vis dar pykau. Man prisiartinus 
jis sustojo ir atsigręžė, įsiklausydamas į tamsą. 

Pauzė. Dalglišas laukė. Jelandas tęsė: 

— Aš jam pabrėžiau, jog atlikdamas vieną eksperimentą galiu 
pasinaudoti penkiais primatais, būtent taip ir yra. Paskui jie tinka- 
mai prižiūrimi, gerai maitinami, mankštinami, su jais žaidžiama, jie 
net mylimi. Jų mirtis bus lengvesnė nei kitų, gyvenančių gamtoje, ir 
šios mirtys galiausiai gali sumažinti, gal net išgydyti šimtų tūkstan- 
čių žmonių skausmą, gali padaryti galą kai kurioms baisiausioms ir 
sunkiausiai gydomoms žmonių ligoms. Ar neturėtume pamąstyti apie 
kančios aritmetiką? Norėjau jam užduoti vieną klausimą: jeigu aš, pa- 
sinaudojęs penkiais gyvūnais, galėčiau išgelbėti nuo visą gyvenimą be- 
sitęsiančių kančių, gal net nuo mirties, penkiasdešimt tūkstančių kitų 
gyvūnų — ne žmonių, ar jam neatrodytų šių penkių gyvūnų netektys 
„pateisinamos remiantis ir proto, ir žmogiškumo kriterijais? Taigi kodėl 
ne žmonės? Jis atsakė: „Manęs nedomina kitų — žmonių ar gyvū- 
nų — kančios. Mane traukė pati problema“. Aš atsakiau: „Bet jūs esate 
didis rašytojas humanistas. Jūs suprantate kančią“. Gerai prisimenu, ką 
jis atsakė: „Aš apie tai rašau; aš to nesuprantu. Man tai svetima, negaliu 
to pajusti. Jeigu galėčiau jausti, negalėčiau apie tai rašyti. Jūs veltui gaiš- 
tate laiką, daktare Jelandai. Mes abu darome tai, ką turime daryti. Nė 
vienam iš mūsų nėra kito pasirinkimo. Bet šitai turi pabaigą. Manasis 
galas labai arti“. Jis kalbėjo taip, tarsi būtų labai pavargęs, netekęs bet 
kokios atjautos. Aš apsigręžiau ir palikau jį ramybėje. Man atrodė, kad 
kalbuosi su žmogumi, kuriam tuoj tuoj pritrūks kantrybės. Jis atrodė 
tarsi sugautas, tarsi įkalintas, kaip vienas iš mano gyvūnų. Man nerūpi, 
kokios gali būti savižudybės kontraindikacijos. Esu įsitikinęs, kad Na- 
tanas Oliveris nusižudė. 

Dalglišas ramiai pratarė: 

— Dėkoju. Ir tai buvo pokalbio pabaiga, paskutinis kartas, kada jį 
matėte ir su juo kalbėjotės? 

— Taip, paskutinis kartas. Gal tai buvo paskutinis kartas, kai jis 
apskritai su kuo nors kalbėjosi. 

Jis patylėjo, o paskui pridūrė: 

— Jeigu, žinoma, tai nėra žmogžudystė. Bet aš esu naivus. Gal- 
būt per daug sureikšminu paskutiniuosius Oliverio žodžius. Londono 
policija nesiųstų grėsmingojo poeto detektyvo, kad šis tirtų įtariamą 
savižudybę mažoje salelėje. 

Galbūt šie žodžiai nebuvo ištarti norint pasišaipyti, bet nuskam- 
bėjo kaip pajuoka. Keitė stovėjo šalia Bentono, ir jai pasirodė, kad iš- 
girdo tylų urzgimą, panašų į pikto šunyčio. Šis garsas buvo toks absur- 
diškas, jog ji sunkiai susitvardė nenusišypsojusi. 

Jelandas tęsė: 

— Gal turėčiau pasakyti, kad iki vakar vakaro pietų niekada 
nebuvau susitikęs su Natanu Oliveriu, nemačiau jo ir po antro mūsų 
susidūrimo. Gerbiau jį kaip romanistą, bet man jis nepatiko. O dabar, 
jeigu neturite daugiau ko manęs paklausti, norėčiau grįžti į Marileto 
trobelę. 

Jis išėjo taip pat skubiai, kaip ir buvo atėjęs. 

Bentonas pratarė: 

— Įtartinas reikalas, sere. Iš pradžių jis prisipažįsta, jog užsisakė 
pietus tik todėl, kad norėjo išprovokuoti ginčą su Oliveriu, paskui iš- 
eina paskui jį, kad nuramintų arba dar labiau įbaugintų ir pagrasintų. 
Jis nesuformuluoja, koks gi buvo tikrasis jo tikslas, bet juk jis — mok- 
slininkas. 

Dalglišas atsakė: 

— Net ir mokslininkams būdingas iracionalumas. Jis gyvena ir 
dirba jausdamas nuolatinę grėsmę sau ir savo šeimai. Hajeso-Skolingo 
laboratorija ir yra didysis taikinys, į kurį nusitaikę kovojantys už gyvū- 
nų išlaisvinimą žmonės. 

Bentonas pasakė: 

— Vadinasi, jis atvyksta į Kūmą savo žmoną ir šeimą palikęs be 
globos. 

Keitė įsiterpė: 

— Mes to nežinome, bet vienas dalykas yra aiškus, sere. Turint 
galvoje daktaro Jelando liudijimą, niekas nepatikėtų, jog tai — žmog- 
žudystė. Jis buvo akivaizdžiai nusiteikęs mus įtikinti, jog Oliveris nu- 
sižudė. 

Bentonas atsakė: 

— Galbūt jis ir pats nuoširdžiai tiki, kad taip yra. Be abejo, jis ne- 
matė tų žymių ant Oliverio kaklo. 

— Ne, bet jis yra mokslininkas. Jeigu jis tas žymes paliko, tai turė- 
tų žinoti, jog jos ten ir bus. 

Miranda Oliver telefonu pasakė, jog yra pasirengusi apklausai, 
jeigu komisaras Dalglišas panorėtų ateiti dabar. Kadangi jam teks klau- 
sinėti sielvartaujančią dukrą, Dalglišas pamanė, jog pasielgs taktiškai, 
jei kartu pasikvies tik Keitę. Jis norėjo, kad Bentonas kai ką padary- 
tų — reikėjo patikrinti atstumus tarp trobelių ir švyturio, nufotogra- 
fuoti žemutinę uolą, ypač tas vietas, kuriose būtų nelabai sudėtinga 
užlipti viršun ar nusileisti. Žemutinė uola, atrodo, visiems turėtų kelti 
sunkumų. Uola kyšojo apėjusi krūmais: vargu ar reikėtų abejoti, kad 
vakarinėje salos pakrantėje esančiose trobelėse gyvenantys žmonės 
galėtų nueiti paskutinį ketvirtį mylios iki švyturio nepastebėti. 

Sakalo trobelė, palyginti su Kūmo namu, net ir su kaimynine 
Ruonių trobele, buvo didesnė nei atrodė iš oro. Ji stovėjo plokščioje 
įduboje, žvelgiant nuo tako pusiau pasislėpusi ir labiau nei kitos tro- 
belės nutolusi nuo uolos krašto. Ji buvo, kaip ir kitos, akmeninėmis 
sienomis, su priebučiu, dviem langais pirmame aukšte ir dviem langais 
viršuje, šiferiu dengtu stogu, tačiau šis aiškus panašumas dvelkė atsi- 
skyrėliškumu, net atšiaurumu. Galbūt tokį tyčinės izoliacijos įspūdį są- 
lygojo didesnis atstumas nuo uolos ir plokščia įduba, turbūt todėl šioji 
trobelė atrodė mažiau patraukli už savo kaimynes. 

Apatinius langus dengė užuolaidos. Prie įėjimo kabojo geležinis 
belstukas. Durys atsivėrė beveik iškart, kai Keitė švelniai pabeldė. Mi- 
randa Oliver pasitraukė ir nežymiai mostelėjusi pakvietė juos vidun. 

Prieš išeidamas iš savo kabineto Dalglišas per pusę minutės 
permetė svarbiausius Natano Oliverio gyvenimo faktus, pavartė „Kas 
yra kas“, todėl žinojo, kad jis vedė 1970-aisiais, o dukters susilaukė 
moteris atrodė vyresnė nei trisdešimt dvejų. Ji buvo aukšta krūtine, 
su ryškėjančiais moteriško solidumo bruožais. Dalglišui ji pasirodė 
menkai panaši į tėvą, išskyrus stambią nosį ir aukštą kaktą, nuo ku- 
rios buvo nubraukti vešlūs šviesiai rudi plaukai, perkišti per vilnonę 
kilpą ir krintantys ant sprando. Jos burna buvo nedidelė, bet išraiš- 
kinga, skruostai kiek padribę. Gražiausios jos veide buvo pilkšvai 

žalios akys, dabar ramiai žvelgiančios į jį. Neatrodė, kad ji neseniai 
būtų verkusi. 

Dalglišas neprisistatė. Dirbdamas detektyvo darbą jis daugybę 
kartų buvo patyręs tokias akimirkas, kurios jam, kaip ir bet kuriam ki- 
tam jo pažįstamam pareigūnui, neatrodė lengvos. Formalūs užuojautos 
žodžiai geriausiu atveju skambėjo nenuoširdžiai, blogiausiu — senti- 
mentaliai ir šleikštokai. Bet šį kartą jam buvo užbėgta už akių. 

Miranda Oliver pratarė: 

— Žinoma, mano netektis didžiausia. Aš juk esu jo dukra, beveik 
visą savo brandų gyvenimą gyvenau dirbdama kartu su juo. Bet mano 
tėvo mirtis yra dar ir literatūros pasaulio netektis, viso pasaulio ne- 
tektis. 

Ji trumpam nutilo. 

— Gal galėčiau jums ko nors pasiūlyti? Kavos? Arbatos? 

Ši akimirka Dalglišui pasirodė, galima sakyti, labai keista. Jis at- 
sakė: 

— Ne, ačiū, nieko nereikia. Atsiprašau, kad turiu jus trukdyti to- 
kiu metu, bet esu tikras, kad jūs suprasite, kaip mums tai svarbu. 

Kadangi nebuvo pasiūlyta jokios kėdės, jis pridūrė: 

— Gal atsisėskime? 

Kambario ilgis sutapo su visos trobelės ilgiu; netoli durų esanti 
valgomojo zona, Dalglišo supratimu, vedė į virtuvę, o tolimiausia- 
me gale buvo Oliverio kabinetas. Prieš langą į jūrą stovėjo masyvus 
ąžuolinis darbo stalas, šalia — kvadratinis stalelis su kompiuteriu ir 
kopijavimo aparatu, o palei dvi sienas buvo sustatytos ąžuolinės len- 
tynos. Valgomojo zona atliko ir nedidelės svetainės funkcijas: iš abiejų 
židinio pusių čia buvo pastatytos dvi kėdės aukštomis atkaltėmis, po 
langu — sofa. Bendras įspūdis — nepatogu ir asketiška. Degėsių kvapo 
nesijautė, bet židinyje matėsi pajuodę popieriai ir balti pelenai. 

Jie susėdo už valgomojo stalo. Miranda Oliver buvo susikaupusi, 
tarsi rengtųsi visuotiniam susirinkimui. Tada jie išgirdo lėtai laiptais 
besileidžiančius sunkius žingsnius, pasirodė jaunas vyriškis. Tikriau- 
siai jis girdėjo, kaip jie beldėsi, tikriausiai žinojo, jog jie atėję, bet jo 
žvilgsnis klaidžiojo nuo Dalglišo prie Keitės, tarsi jį baugintų jų vieš- 
nagė. Jis vilkėjo mėlynais džinsais ir tamsiai mėlynu storu megztiniu, 
kurio didumas išryškino paties vyriškio smulkumą. Kitaip nei Miranda 

Oliver, jis atrodė priblokštas sielvarto ar baimės, o gal ir vieno, ir kito. Jo 
veidas buvo jaunatviškas, jis atrodė greitai pažeidžiamas, o lūpos — be- 
veik bespalvės. Rudi plaukai labai tvarkingai ir labai trumpai apkirpti, 
kirpčiukai krito ant kaktos virš giliai įdubusių akių, todėl jis atrodė 
kaip vienuolis novicijus. Dalglišas beveik tikėjosi pamatyti tonzūrą. 

Miranda Oliver pratarė: 

— Tai Denis Tremletas. Jis buvo mano tėvo korektorius ir sekre- 
torius. Manau, turėčiau jums pasakyti, kad mes su Deniu susižadėję ir 
ketiname susituokti, bet gal mano tėvas apie tai buvo užsiminęs vakar 
per pietus. 

— Ne, — atsakė Dalglišas, — mums to nesakė. 

Jis ėmė svarstyti, ar turėtų pasveikinti porą. Užuot pasveikinęs jis 
paklausė: 

— Gal galėtumėte prie mūsų prisidėti, pone Tremletai? 

Tremletas priėjo prie stalo. Dalglišas pastebėjo, kad jis nežymiai 
šlubčiojo. Minutėlę padvejojęs, jis atsisėdo ant kėdės šalia Mirandos. Ji 
pažvelgė į jį kaip savininkė, kiek grėsmingu žvilgsniu, ir ištiesė ranką 
jo link. Panašu, kad Tremletas abejojo, ar paimti Mirandos ranką, bet 
prieš jam abi rankas nuleidžiant po stalu jų pirštai trumpam susilietė. 

Dalglišas paklausė: 

— Ar susižadėjote neseniai? 

— Jau per paskutinę tėtės viešnagę Jungtinėse Valstijose supra- 
tome, kad vienas kitą mylime. Tiesą sakant, tai nutiko Los Andžele. Ne- 
buvome oficialiai susižadėję iki vakar, o tėvui apie tai pranešiau vakar 
vakare. 

— Kaip jis reagavo į šią naujieną? 

— Jis pasakė, jog jau kuris laikas įtarė, jog mes vienas kitam vis 
labiau patinkame, todėl šitai jo nenustebino. Jis džiaugėsi dėl mūsų, 
o aš jam išdėsčiau mūsų ateities planus, pasakiau, kad mes galėtume 
gyventi Londone, tame bute, kurį jis buvo nupirkęs Deniui, bent jau 
tol, kol įsigysime savo namus. Aš jį patikinau, kad jis bus prižiūrėtas, 
kad mes su Deniu jį lankysime kiekvieną dieną. Jis žinojo, kad be mūsų 
neišsivers, o mes norėjome garantuoti, kad jam ir nereikės verstis be 
mūsų, bet, žinoma, jo gyvenimas šiek tiek pasikeis. Paskui mes ėmėme 
svarstyti, ar jis neapsimetinėja džiaugdamasis dėl mūsų, gal jis vis dėlto 
nerimauja, kad laukia perspektyva gyventi vienam. Žinoma, jam nerei- 

kėjo nerimauti. Ketinome surasti patikimą namų šeimininkę, o dieną 
ir patys būtume jį lankę, bet gali būti, kad naujiena jam sukėlė didesnį 
šoką nei man tada atrodė. 

Keitė pratarė: 

— Vadinasi, šią žinią jam pasakėte jūs. Jūs neketinote susiimti su 
tėvu abu? 

Tikriausiai ji netyčia pasirinko tokį veiksmažodį. Mirandos Oli- 
ver skruostai išraudo, ir ji drėbė atsakymą pro kietai sučiauptas lūpas: 

— Man nereikėjo su juo susiimti. Aš esu jo dukra. Nebuvo jokio 
susidūrimo. Išdėsčiau jam savo naujieną, o jis tuo apsidžiaugė, bent jau 
man taip pasirodė. 

Keitė atsigręžė į Denį Tremletą. 

— Ar jūs kalbėjotės su ponu Oliveriu po to, kai jūsų sužadėtinė 
pranešė jam naujieną? 

Tremletas mirkčiojo, tarsi mėgindamas sulaikyti ašaras, ir buvo 
aišku, kad tik labai pasistengęs jis sugebėjo pakelti į ją akis. 

— Ne, nepasitaikė progos. Jis pietavo name, o kai grįžo, jau buvau 
išėjęs. Kai šįryt atėjau, jo jau nebuvo. Daugiau jo nemačiau. 

Jo balsas drebėjo. Keitė atsigręžė į Mirandą Oliver. 

— Kaip laikėsi jūsų tėvas nuo tada, kai atvykote į salą? Ar jis at- 
rodė prislėgtas, sunerimęs, tarsi nesavas? 

— Jis buvo labai tylus. Žinau, jam kėlė nerimą artėjanti senatvė, jis 
jaudinosi, jog galbūt jo talentas blėsta. Jis taip nesakė, bet mes buvome 
labai artimi. Jutau, kad yra nelaimingas. 

Ji atsigręžė į Tremletą. 

— Ir tu tai jautei, tiesa, mielasis? 

Toks beveik šokiruojantis netikėtas švelnumas, prasiveržęs droviu 
žodžiu, ką tik įvaldytu ir dar gerai nepažįstamu, buvo panašesnis į leng- 
vą panieką nei į meilią glamonę. Atrodo, Tremletas to nepastebėjo. 

Jis atsigręžė į Dalglišą ir tarė: 

— Jis manimi pernelyg nepasitikėjo, mūsų santykiai buvo kitokie. 
Tiesiog buvau jo korektorius ir sekretorius. Žinau, jis jaudinosi, jog 
paskutinė jo knyga nebuvo taip gerai sutikta kaip ankstesnės. Aišku, 
dabar jis yra tapęs klasikos dalimi, kritikai visada jį gerbė. Bet jis pats 
nebuvo patenkintas. Rašymas trukdavo ilgiau, žodžiai taip lengvai ne- 
beateidavo. Bet jis vis dar buvo nuostabus rašytojas. 

Jo balsas nutrūko. 

Miranda Oliver pasakė: 

— Manau, ponas Meikroftas ir daktaras Steivlis, taip pat ir kiti 
jums patvirtins, kad mano tėvas buvo sunkus žmogus. Jis turėjo teisę 
toks būti. Jis čia gimė, ir pagal koncerno dokumentus jie negalėjo jam 
užginti lankytis saloje kada panorėjus. Tėvas turėjo būti apgyvendintas 
Atlanto trobelėje. Jam jos reikėjo darbui, jis turėjo teisę joje gyventi. 
Emilė Holkūm laisvai galėjo išsikelti, bet neišsikėlė. Iš pradžių buvo 
kilę sunkumų, nes tėtis primygtinai reikalavo, kad Denis ir aš būtume 
kartu su juo. Čia priimta, kad svečiai atvyktų vieni. Tėvas pasakė: jeigu 
Emilei Holkūm leidžiama naudotis Rotvudo pagalba, tai jis atsigabens 
Denį ir mane. Vis dėlto jam to reikėjo, jam reikėjo mūsų. Čia tvarkosi 
„ponas Meikroftas ir Emilė Holkūm. Neatrodo, kad jie suprastų, jog tėtis 
yra... buvo didis romanistas. Kvailos taisyklės jam netaikytinos. 

Dalglišas pratarė: 

— Ar jums atrodo, kad jis buvo tiek prislėgtas, jog galėjo atimti 
sau gyvybę? Atleiskite, bet turiu to paklausti. 

Miranda pažvelgė į Denį Tremletą, tarsi tokį klausimą būtų rei- 
kėję užduoti jam, o ne jai. Jis sėdėjo įsitempęs, nudelbęs akis į sunertas 
rankas ir į ją nepažvelgė. Ji pasakė: 

— Baisi prielaida, komisare. Mano tėvas nebuvo iš tų žmonių, 
kurie galėtų nusižudyti, o jeigu jau būtų žudęsis, nebūtų pasirinkęs 
tokio siaubingo būdo. Jis bjaurėjosi šlykštumu, o pasikarti yra šlykštu. 
Jis turėjo viską, dėl ko reikėjo gyventi. Tėvas turėjo šlovę, saugumą ir 
talentą. Jis turėjo mane. Aš jį mylėjau. 

Dabar įsiterpė Keitė. Nepasakytum, kad ji nebuvo jautri, ji tik la-. 
bai retai būdavo netaktiška, bet per didelis jausmingumas niekada jos 
nesulaikydavo nuo noro pateikti tiesmukus klausimus. Ji pratarė: 

— Galbūt jį labiau nuliūdino jūsų sprendimas ištekėti, nei jis tai 
parodė. Juk šitai būtų reiškę didelius jo gyvenimo pokyčius. Jeigu jis tu- 
rėjo kokių nors kitokių graužačių, apie kurias jums nieko nesakė, jūsų 
sprendimas galėjo būti paskutinis lašas. 

Miranda atsigręžė į ją visa išraudusi. Prabilusi ji vos įstengė val- 
dyti balsą. 

— Siaubinga taip kalbėti. Jūs mėginate pasakyti, kad aš ir Denis 
esame atsakingi už tėvo mirtį. Tai žiauru, taip pat absurdiška. Ar ma- 

note, kad nepažinojau savo tėvo? Mes gyvenome kartu nuo to laiko, kai 
„ baigiau mokyklą, aš juo rūpinausi, stengiausi, kad jis gyventų patogiai, 
tarnavau jo talentui. 

Dalglišas švelniai pratarė: 

— Šitai inspektorė Miskin ir turėjo galvoje. Jūs ir ponas Tremletas 
neabejotinai buvote pasiryžę gyventi taip, kad jūsų tėvas nekentėtų, 
jūs rengėtės ir toliau nenusimesti atsakomybės ir juo rūpintis, o ponas 
Tremletas ir toliau ketino būti jo sekretorius. Bet jūsų tėvas galėjo ir 
nesuprasti, kiek daug jūs apie tai galvojate. Inspektorė Miskin uždavė 
suprantamą klausimą, kuris nėra nei žiaurus, nei nejautrus. Mums pa- 
liudijo, kad tą vakarą, kai jūs pranešėte savąsias naujienas, jūsų tėvas 
pietavo centriniame pastate — o tai buvo neįprasta — ir neabejotinai 
atrodė prislėgtas. Šiai popietei jis taip pat buvo užsisakęs katerį. Tiesą 
sakant, jis neprasitarė, kad ketina išvykti iš salos, bet buvo galima taip 
suprasti. Ar jis minėjo kuriam nors iš jūsų, kad ketina išvykti? 

Šįkart jie susižvalgė. Dalglišas suprato, kad šis klausimas buvo ne- 
tikėtas jiems abiem. Trumpam įsivyravo tyla. Denis Tremletas pasakė: 

— Kiek anksčiau jis man buvo užsiminęs, jog ketina vienai dienai 
plaukti į žemyną. Tik nesakė, kokiu tikslu. Nujaučiau, jog tai galėtų būti 
susiję su jo tyrimu. 

Keitė pratarė: 

— Užsisakęs katerį po vidurdienio jis negalėtų žemyne praleisti 
visos dienos. Ar jis buvo kada nors išvykęs iš salos po to, kai čia įsi- 
kūrė? 

Ir vėl tylu. Jeigu Tremletas ar ponia Oliver gundėsi pameluoti, 
minutėlę pasvarstę jie turėtų suvokti, jog viską, ką jie pasakys, policija 
galės patikrinti pasikalbėjusi su Džagu Tamlinu. Galiausiai Tremletas 
pratarė: 

— Kartais išvykdavo, bet nedažnai. Neprisimenu, kada tai nutiko 
paskutinį kartą. 

Dalglišas subtiliai pajuto neabejotinai pasikeitusią klausimų ir at- 
sakymų kryptį. Jis pakeitė taktiką. 

— Ar jūsų tėvas jums buvo užsiminęs apie testamentą? Pavyz- 
džiui, ar yra kokių nors organizacijų, kurios galėtų pasipelnyti iš jo 
mirties? 


159 


Jis pamatė, jog su šiuo klausimu jiems buvo lengviau susidoroti. 
Miranda atsakė: 

— Aš — vienintelis jo vaikas, todėl natūralu, kad esu svarbiausia 
paveldėtoja. Jis man šitai pasakė prieš kelerius metus. Tėvas galėjo ką 
nors palikti ir Deniui, kaip padėką už dvylika metų teiktas paslaugas, 
manyčiau, jis buvo apie tai užsiminęs. Jis man dar sakė, jog du milijo- 
nus svarų palieka Kūmo salos koncernui: pinigai turėtų būti panau- 
doti dar vienos trobelės statybai, o toji trobelė turėtų būti pavadinta 
jo vardu. Nežinau, ar jis kada neseniai keitė testamentą. Jeigu keitė, 
man nepasakė. Žinau, kad jį vis labiau liūdino tai, jog koncernas neati- 
duoda Atlanto trobelės. Turbūt jie taip elgėsi išklausę pono Meikrofto 
patarimo. Čia niekas nė nenutuokia, ką tėčiui reiškė toji trobelė. Jam 
buvo svarbu, kur jis dirba, o ši vieta iš tikrųjų netinkama. Suprantu, čia 
yra du miegamieji, kurių daugelyje trobelių nėra, bet čia gyvendamas 
jis niekada nesijautė kaip namie. Neatrodo, kad ponas Meikroftas ar 
Emilė Holkūm kada nors būtų supratę, jog mano tėvas buvo vienas 
iš garsiausių Anglijos romanistų, jog jo darbui reikia tam tikrų daly- 
kų — tinkamos vietos, tinkamo vaizdo, pakankamai erdvės, kaip ir 
privatumo. Jis norėjo Atlanto trobelės, ir šį reikalą buvo galima kuo 
puikiausiai sutvarkyti. Džiaugčiausi, jeigu jis būtų išbraukęs koncerną 
iš testamento. 

Keitė paklausė: 

— Kada tiksliai jūs pranešėte tėvui naujieną, jog esate susižadė- 
jusi? 

— Vakar, apie penktą valandą, gal truputį vėliau. Mes su Deniu 
buvome išėję pasivaikščioti palei uolas, aš grįžau viena. Tėtis buvo čia,. 
skaitė, aš išviriau jam arbatos ir tada viską papasakojau. Jis labai malo- 
niai sutiko šią žinią, bet daug nekalbėjo, tik pasakė, jog džiaugiasi dėl 
mūsų ir laukia, kada tai įvyks. Tada jis tarė, kad pietaus centriniame 
pastate, ir paprašė paskambinti poniai Barbridž ir jai pasakyti, jog at- 
eis dar vienas žmogus. Jis pasakė, jog ten bus vienas svečias, su kuriuo 
ypač norėtų susitikti. Tikriausiai jis kalbėjo apie daktarą Speidelį arba 
daktarą Jelandą, nes jie yra vieninteliai salos svečiai. 

— Ar jis jums sakė, apie ką norėtų su jais pasikalbėti? 

— Ne, nesakė. Jis tik pasakė, jog eina į savo kambarį pailsėti, kol 
ateis metas rengtis pietums. Aš jo nemačiau iki tol, kol jis nusileido šiek 

tiek prieš pusę aštuntos ir išėjo į Kūmo namą. Jis tik pasakė, jog grįš 
nevėlai. 

Dalglišas atsisuko į Tremletą. 

— O kadajūs jį matėte paskutinį kartą? 

— Truputį prieš pirmą. Aš, kaip paprastai, nuėjau į savo kamba- 
rius arklidžių pastatuose valgyti priešpiečių. Jis pasakė, kad po pietų 
jam manęs nereikės, paprastai penktadieniais nebūnu jam reikalingas. 
Tada aš ir nutariau pasivaikščioti. Pasakiau Mirandai, kur einu, žinojau, 
kad ji ateis manęs pasitikti, norėjome pasikalbėti apie savo planus. Ji 
sutiko, kad paskui pasikalbės su savo tėvu, o aš grįžau į savo kambarius 
arklidžių pastate. Vėl atėjau čia aštuntą valandą tikėdamasis, kad jis bus 
čia ir pietaus kartu su mumis, bet Miranda man pasakė, kad jis išėjo į 
didįjį namą. Daugiau jo nebemačiau. 

Šįkart žodžiai liejosi greitai ir sklandžiai. Gal jie buvo surepetuoti? 

Keitė pažvelgė į Mirandą. Ji pasakė: 

— Tikriausiai jis grįžo labai vėlai. 

— Jis grįžo vėliau, nei tikėjausi, bet išgirdau, kaip trinkteli durys, 
ir pažvelgiau į laikrodį, esantį prie lovos. Buvo šiek tiek po vienuolik- 
tos. Jis neatėjo palinkėti labos nakties. Paprastai ateina, bet ne visada. 
Pamaniau, kad jis nenori manęs trukdyti. Pro savo langą mačiau, kaip 
šįryt jis išėjo dvidešimt po septintos. Tuo metu buvau ką tik po dušo ir 
rengiausi. Nusileidusi pamačiau, kad jis gėrė arbatą ir valgė bananą. Pa- 
maniau, kad jis išsiruošė ankstyvam pasivaikščiojimui ir grįš pavalgyti 
įprastų šiltų pusryčių. 

Niekas neužsiminė apie apdegusių popierių krūvelę židinyje. Dal- 
glišas truputį nustebo, kad židinys nebuvo išvalytas, bet gali būti, kad 
Miranda Oliver ir Tremletas suprato, jog šitai būtų beprasmiška, nes 
Meikroftas ir Steivlis beveik neabejotinai būtų pranešę apie tai, ką matė. 

Jis pratarė: 

— Čia buvo deginti popieriai. Ar galėtumėte apie tai papasakoti? 

Tremletas sunkiai nurijo gerklėje įstrigusį gumulą, bet nieko 
nepasakė. Jis pažvelgė į Mirandą maldaujančiu žvilgsniu, bet ji buvo 
pasirengusi. 

— Tai buvo paskutinės mano tėvo knygos juodraščiai. Jis prie jų 
dirbo viską rimtai keisdamas. Mano tėvas nebūtų to padaręs. Naktį 
kažkas turėjo įsigauti į trobelę. 

— Bet ar durys nebuvo užrakintos? 

— Ne. Jos labai retai būna užrakintos, nes saloje to nereikia. Kai 
vakar vakare jis taip vėlai grįžo, iš įpratimo turėjo jas užrakinti, bet taip 
pat gali būti, kad jis tiesiog pamiršo jas užrakinti arba nė neketino. Kai 
šįryt atsikėliau, jos nebuvo užrakintos, bet ir neturėjo būti. Išėjęs tėtis 
paliktų jas neužrakintas. | 

— Betjis neabejotinai turėjo pastebėti, kad rankraščiai sunaikinti. 
Šitai privalėjo sukelti jam siaubą. Ar nebūtų buvę natūralu jus pažadin- 
ti ir paklausti, kaip tai nutiko? 

— Galbūt, bet jis to nepadarė. 

— Arjums tai neatrodo ganėtinai keista? 

Dabar jis žvelgė tiesiai į priešiškai žiūrinčias akis. 

— Viskas, kas nutiko po vakarykštės dienos, yra keista. Keista, kad 
mano tėvas nebegyvas. Jis galėjo ir nepastebėti, o jeigu ir pastebėjo, gal 
nenorėjo manęs trukdyti. 

Dalglišas atsisuko į Denį Tremletą. 

— Kiek svarbus šis praradimas? Jeigu ten buvo jau parengtos 
teksto skiltys, gal yra dar vienas juodraščio egzempliorius, o dar kiek 
nors — pas leidėją? 

Tremletas atgavo žadą. 

— Visa tai buvo labai svarbu. Jis pats niekada nebūtų jų sudeginęs. 
Jis visada primygtinai reikalaudavo jau sumaketuotų juodraščio skilčių, 
kad redaguotų būtent taip parengtą tekstą, o ne rankraščius. Žinoma, 
leidėjams tai sukeldavo daug sunkumų, o jam pačiam gerokai išaugdavo 
kaina, bet jis niekada neredaguodavo, kol negaudavo maketo. O reda- 
guodavo jis daug. Štai kaip jam patikdavo dirbti. Kartais jis net keisdavo 
tekstus rengdamas tą pačią knygą vis kitiems tiražams. Jis niekada ne- 
galėdavo patikėti, kad romanas jau tobulas. Todėl nesinaudojo ir leidėjų 
siūlomų redaktorių paslaugomis. Mes abu viską tvarkėme. Jis įrašydavo 
pakeitimus pieštuku, o aš viską perrašydavau rašalu į savąjį juodraščio 
egzempliorių. Tas egzempliorius irgi dingo, kaip ir jo. 

— O kur jie buvo laikomi? 

— Viršutiniame darbo stalo stalčiuje. Jie nebuvo užrakinti. Jam nė 
negalėjo šauti į galvą, jog reikia rakinti. 

Dalglišas norėjo pasikalbėti su vienu Tremletu, bet neatrodė, kad 
tai padaryti bus paprasta. Jis atsigręžė į Mirandą. 

— Žinote, persigalvojau dėl kavos ar arbatos. Gal išgerčiau kavos, 
jei jums nebus labai sunku. 

Jeigu jo prašymas ir buvo nelauktas, jai pavyko nuslėpti susierzi- 
nimą; netarusi nė žodelio ji išėjo iš svetainės. Dalglišas su palengvėjimu 
pamatė, jog ji uždaro paskui save duris. Jis svarstė, ar kava — tinkamas 
pasirinkimas. Jeigu Oliveris buvo išrankus, tikriausiai jai teks malti pu- 
peles, ir tai šiek tiek užtruks, bet jeigu ji nė neketino vargintis, jis gali 
tikėtis ne daugiau kelių minučių privatumo. 

Be jokių įžangų jis paklausė Tremleto: 

— Ar galėtumėte apibūdinti poną Oliverį kaip žmogų, su kuriuo 
reikia dirbti? 

Tremletas pakėlė akis. Dabar atrodė, kad jis beveik netveria noru 
kalbėti. 

— Su juo nebuvo paprasta, bet, kita vertus, kodėl turėtų būti leng- 
va? Na,jis nelaikė manęs artimu draugu, kartais būdavo nekantrus, bet 
man tai nerūpėjo. Aš jam skolingas už viską. Aš jam dirbau dvylika 
metų, ir tai buvo geriausi metai mano gyvenime. Kai ponas Oliveris 
mane priėmė, buvau laisvai samdomas korektorius, daugiausia dirbda- 
vaujo leidėjams. Aš dažnai sirgdavau, todėl man buvo keblu gauti nuo- 
latinį darbą. Jis pamatė, jog dirbu skrupulingai, todėl po to, kai sutvar- 
kiau vienos jo knygos korektūras, jis priėmė mane dirbti visu krūviu. 
Ponas Oliveris sumokėjo už vakarinius kursus, kad aš geriau išmokčiau 
dirbti kompiuteriu. Dirbti su juo, būti šalia jo kiekvieną dieną buvo 
privilegija. Kartą perskaičiau TT. S. Elioto žodžius, kurie kuo puikiausiai 
tiktų kalbant apie jį. „Jis palieka žmogų atkakliai grumtis su žodžiais ir 
prasmėmis“. Žmonės jį vadino moderniuoju Henriu Džeimsu, bet iš 
tikrųjų Oliveris toks nebuvo. Jis rašė ilgais ir sudėtingais sakiniais; kal- 
bant apie Džeimsą, man visada atrodė, kad tie sakiniai temdo tiesą. O 
Natanas Oliveris ją nušviečia. Niekada nepamiršiu to, ko iš jo išmokau. 
Negaliu be jo įsivaizduoti savo gyvenimo. 

Jis vos neverkė. Dalglišas švelniai paklausė: 

— Kiek daug jūs jam padėdavote? Na, ar jis kada nors su jumis 
tardavosi dėl tolesnio turinio, ar kalbėdavo apie tai, ką toliau ketina 
daryti? 

— Jam nereikėjo mano pagalbos. Jis buvo genijus. Bet kartais jis 
tarstelėdavo — galbūt kalbėdamas apie kokią nors įtempto veiksmo 

vietą: „Ar gali tuo patikėti?“ „Ar šitai tau atrodo protinga?“ Ir aš jam 
atsakydavau. Nemanyčiau, kad jam labai patiko kurti fabulą. 

Oliveriui pasisekė, kad jis surado nuoširdžiai literatūrą mylintį 
ir tokį pat, kaip ir jis pats, jautrų padėjėją. Žmogų, kuris su džiaugs- 
mu tarnaudamas didesniam talentui nepakankamai įvertino savąjį, 
mažesnįjį. Jo sielvartas atrodė nuoširdus, buvo sunku jį įsivaizduoti 
Oliverio žudiku. Bet Dalglišas pažinojo žudikų, turinčių lygiai tokių 
pačių aktorinių gabumų. Net ir nuoširdus sielvartas gali būti dvivei- 
diškas, retai kada ši emocija nebūna komplikuota. Įmanoma gedėti dėl 
talento mirties ir tuo pat metu džiūgauti dėl žmogaus mirties. Tačiau 
juodraščių sudeginimas, žinoma, buvo visai kas kita. Šitai bylojo apie 
"neapykantą pačiam darbui, apie proto ribotumą, to jis nepastebėjo 
Tremleto atveju. Dėl ko šis žmogus sielvartauja: dėl siaubingai savo die- 
nas baigusio mokytojo ar dėl krūvos pajuodusio popieriaus su didžio 
rašytojo kruopščiais pieštuko įrašais? Jis negalėjo pasidalyti sielvartu, 
bet dalijosi pasipiktinimu. 

Ir tada įėjo Miranda. Keitė atsistojo norėdama jai padėti nešti 
padėklą. Kava, kurią įpylė Miranda ir kurios jis visai nenorėjo, buvo 
nuostabi. Po kavos, kurią Dalglišas ir Keitė greitai išgėrė, visiems pasi- 
rodė, kad pokalbis natūraliai baigėsi. Tremletas atsistojo ir iššlubčiojo 
iš kambario, o Miranda palydėjo Dalglišą ir Keitę iki durų atsargiai jas 
užverdama jiems už nugarų. 

Jie nužingsniavo Ruonių trobelės link. Po minutėlės tylos Dalgli- 
šas pratarė: 

— Panelė Oliver atrodė apdairiai neapsisprendusi, tiesa? Net 
nekyla abejonių, kad jos tėvas negalėjo nusižudyti, nepalikęs visų tai 
padaryti privertusių priežasčių sąrašėlio. Tremletas prislėgtas ir išsi- 
gandęs, o ji puikiai valdosi. Nesunku pastebėti, kuris iš jų yra dominuo- 
jantis partneris. Ar manai, kad Tremletas melavo? 

— Ne, sere, bet pagalvojau, kad ji galėjo ir meluoti. Na, visos tos 
kalbos apie sužadėtuves — tėtis mane myli, tėtis nori, kad jo mažoji 
mergaitė būtų laiminga... Ar tai panašu į mums pažįstamą Nataną 
Oliverį? , 

— Ne į mums pažįstamą, bet į tokį, kokį mums nupiešė kiti, Keite. 

— Ir pats sužadėtuvių reikalas jau iš pat pradžių man pasirodė 
keistas. Pirma ėmiau svarstyti, kodėl ne jie abu atėjo pas Oliverį, kodėl 

"Tremletas taip stengėsi nesimaišyti Oliveriui po kojom tada, kai jam 
buvo pranešta ši naujiena. Ėmiau galvoti, jog gal tai visai nėra keista. 
Galbūt Miranda norėjo apie tai su juo pasikalbėti viena, paaiškinti savo 
jausmus, išsakyti savo ateities planus. O jeigu jis imtų prieštarauti, ji 
galėtų to nesakyti Tremletui. Pameluotų, kad Oliveris džiaugiasi jų 
vedybomis. 

Ji minutėlę pamąstė, o paskui pridūrė: 

— Bet iš viso to mažai naudos. Šįryt atėjęs į darbą jis sužinotų visą 
tiesą, Oliveris jam viską išklotų. 

Dalglišas atsakė: 

— Taip. Nebent, žinoma, Miranda būtų buvusi tikra, kad kitą rytą 
tėvo jau nebebus ir jis nieko nebegalės pasakyti. 


Ketvirtą valandą Dalglišas ir jo komanda jau turėjo raktus, taip 
pat ir raktą nuo vienų iš šoninių Kūmo namo durų. Jie įsitaisė savo 
būstuose: Dalglišas — Ruonių trobelėje, o Keitė ir Bentonas — su 
trobele susisiekiančiame arklidžių pastate. Dalglišas nusprendė leisti 
Keitei ir Bentonui apklausti Emilę Holkūm, bent jau surinkti pirminę 
informaciją. Būdama paskutinė savo šeimos palikuonė ir seniausiai čia 
gyvenantis žmogus, ji tikriausiai daugiau nei kas kitas galėtų jam pa- 
pasakoti apie salos gyventojus; jis nekantravo pokalbio su Emile. Bet 
interviu galėjo palaukti, ir padėties šeimininkas bus jis, o ne ji. Svarbu, 
kad visi įtariamieji suvoktų, jog Keitė ir Bentonas — komandos dalis. 

Grįžęs į kabinetą sutvarkyti kelių administracinių reikalų jis kiek 
nustebo, kad Meikroftas, kaip atrodė, visai nesirūpino dėl daktaro Spei- 
delio nepasirodymo, kita vertus, toks nesirūpinimas galėjo būti sąlygo- 
tas čia dominuojančios taisyklės palikti svečius ramybėje ir jiems ne- 
trukdyti. Žmogžudystės metu daktaras Speidelis buvo saloje. Anksčiau 
ar vėliau jo paties pasirinkta vienatvė turės būti sutrikdyta. 

Jam atėjus, Meikroftas kabinete buvo vienas, bet beveik iškart 
tarpduryje pasirodė Adriano Boido galva. 

— Daktaras Speidelis jau čia. Kai jūs jam paskambinote ir paskui 
palikote žinutę, jis miegojo, nebuvo niekur išėjęs. 

— Prašau jį pakviesti, Adrianai. Ar jis žino apie Nataną Oliverį? 

— Nemanau. Sutikau jį einantį pro galines duris. Aš jam nieko 
nesakiau. 

— Gerai. Paprašykite, kad ponia Planket atneštų arbatos. Gersime 
maždaug po dešimties minučių. Kur dabar daktaras Speidelis? 

— Hole, sėdi ant ąžuolinio suolo. Jis prastai atrodo. 

— Jeigu jis sutiktų, galėtume patys pas jį nueiti. Kodėl jis nepa- 
skambino ir nepaprašė automobilio? Nuo Audrapaukščių trobelės ilgas 
kelias. 

— Klausiau. Manė, kad pasivaikščiojęs pasijus geriau. 

— Pasakykite jam, kad būčiau dėkingas, jeigu jis mums skirtų 
keletą minučių. Neturėtume ilgai užtrukti. 

Boidas pažvelgė į Dalglišą. 

— Jis atvyko tik trečiadienį, tai jo pirma viešnagė. Abejoju, ar jis 
turės jums ką naudinga pasakyti. 

Boidas dingo. Jie laukė tylėdami. Durys atsidarė, ir Boidas, tarsi 
oficialiai pristatydamas svarbų svečią, pratarė: 

— Daktaras Speidelis. 

Dalglišas ir Meikroftas atsistojo. Pažvelgęs į Dalglišą, daktaras 
Speidelis minutėlę atrodė praradęs orientaciją, tarsi svarstytų, ar tu- 
rėtų šį žmogų pažinti. Meikroftas neskubėjo jų supažindinti. Galbūt 
nujausdamas, kad toks stovėjimas už darbo stalo atrodo netinkamai ir 
net kiek per daug oficialiai ir grėsmingai, jis mostelėjo Speideliui sėstis 
į vieną iš krėslų prie tuščio židinio, o pats atsisėdo priešais. Žmogus 
išties atrodė kaip ligonis. Gražus jo veidas buvo išpiltas raudonio ir 
prakaituotas, prakaito lašeliai kaip spuogai dengė kaktą. Galbūt jis per 
šiltai apsirengė tokią gražią dieną. Storos kelnės, šiltas vilnos megztinis 
aukštu kaklu, odinis švarkas ir šalikas atrodė tinkamesni žiemai, o ne 
tokiai šiltai rudens popietei. Dalglišas atsuko savo kėdę, bet nesėdo, jis 
laukė, kol bus pristatytas. 

Meikrofias pratarė: 

— Tai komisaras Dalglišas, policijos pareigūnas iš Naujojo Skot- 
land Jardo. Jis yra čia, nes nutiko tragedija. Štai kodėl būtinai turėjau jus 
sutrukdyti. Apgailestaudamas turiu jums pranešti, kad Natanas Olive- 

ris nebegyvas. Šįryt, dešimtą valandą, jo kūną radome kybantį, pririštą 
prie turėklų švyturio viršūnėje. 

Speidelio reakcija buvo trikdanti: jis pakilo nuo krėslo ir pa- 
spaudė Dalglišui ranką. Nepaisant įraudusio jo veido, ranka pasirodė 
netikėtai šalta ir lipni. Vėl sėsdamasis ir iš lėto nusivyniodamas šaliką 
jis, atrodo, svarstė, koks atsakymas būtų tinkamiausias. Su nežymiu 
vokišku akcentu jis galiausiai atsakė: 

— Tai tikra tragedija jo šeimai, jo draugams ir literatūrai. Vokie- 
tijoje jis buvo labai vertinamas, ypač viduriniojo periodo romanai. Ar 
jūs norite pasakyti, kad jo mirtis — savižudybė? 

Meikroftas pažvelgė į Dalglišą leisdamas jam atsakyti. 

— Gali būti ir taip, bet yra keli prieštaravimai. Mes neabejotinai 
norime viską išsiaiškinti, pageidautina dar iki tol, kol ši žinia nepasklis 
plačiai. 

Meikroftas įsiterpė: 

— Net negalvojame to nuslėpti. Ši mirtis sukels tarptautinį dėme- 
sį ir liūdesį. Koncernas viliasi, kad pavyks greitai surinkti visus faktus, 
salos gyvenimas nebus ilgam sutrikdytas. 

Jis nutilo ir atrodė, kad gailisi to, ką pasakęs. 

— Žinoma, tragedija sutrikdys ne vien tiktai Kūmo ramybę. Visi 
suinteresuoti, taip pat ir pono Oliverio šeima, kad faktai būtų išaiškinti 
kuo greičiau ir išvengta gandų bei visokiausių spekuliacijų. 

Dalglišas pratarė: 

— Visų klausinėju, ar vakar vakare, po pietų, o ypač šiandien rytą, 
kuriuo nors metu jie nematė pono Oliverio. Mums labai padėtų, jeigu 
ką nors sužinotume apie Oliverio būseną likus kelioms valandoms iki 
jo mirties ir, jeigu įmanoma, kas buvo, kai jį ištiko mirtis. 

Speidelio atsakymą nutraukė stiprus kosulio priepuolis. Tada jis 
nuleido akis į sunertas ant kelių rankas ir atrodė, kad kelias sekundes 
mąsto. Tyla, regis, keistai užsitęsė. Vargu ar taip sielvartauti turėtų 
žmogus, kuris nesisakė asmeniškai pažinojęs Oliverį. Pirma jo reakcija, 
sužinojus naujieną, buvo paprasta formali užuojauta, išreikšta be emo- 
cijų. Taip pat nepasakytum, kad vienintelis Dalglišo klausimas pareika- 
lautų tokių apmąstymų. Dalglišas ėmė svarstyti, ar šis žmogus rimtai 
neserga. Kosulys buvo skausmingas. Jis vėl ėmė kosėti į nosinę, ir šį 
kartą kosėjo ilgiau. Galbūt tyla tebuvo mėginimas tą kosulį sulaikyti. 

Galiausiai Speidelis pakėlė akis ir pratarė: 

— Prašau man atleisti, tas kosulys — tikra bėda. Prastai pasijutau 
dar laive plaukdamas į salą, bet ne taip blogai, kad būčiau turėjęs atidėti 
viešnagę. Nėra nieko, ko negalėtų išgydyti poilsis ir geras oras. Apgai- 
lestaučiau, jei kaip koks piktavalis atgabenčiau į salą gripą. 

Dalglišas pasakė: 

— Jeigu jums būtų geriau pasikalbėti sa manimi vėliau... 

— Ne ne. Svarbu pasikalbėti dabar. Manau, galėčiau padėti kalbant 
apie jo mirties laiką. Bet dėl jo būsenos — apie tai nieko neišmanau. 
Natano Oliverio asmeniškai nepažinojau ir nemanyčiau, kad galėčiau 
suprasti šį žmogų, nebent tiek, kiek įmanoma suprasti rašytoją. O dėl 
jo mirties laiko galėčiau būti naudingas. Buvau susitaręs su juo susi- 

tikti švyturyje šįryt, aštuntą valandą. Naktį neramiai miegojau, turėjau 
karščio ir truputį vėlavau išeiti. Prie švyturio buvau šešios minutės po 
aštuntos. Negalėjau įeiti. Durys buvo užrakintos. 

— Kaip patekote prie švyturio, daktare Speideli? Ar užsisakėte 
mašiną? 

— Ne, ėjau pėsčias. Praėjau pro netoli manęs esančią trobelę — 
atrodo, ji vadinasi Atlanto, — nusileidau žemyn ir patraukiau taku, 
einančiu po uola. Likus kokiems dvidešimčiai metrų iki švyturio, takas 
tapo nebepraeinamas. Vyliausi, kad manęs niekas nestebi. 

— Ar ką nors matėte? 

— Nieko, nei eidamas pirmyn, nei grįždamas. 

Stojo tyla. Speidelis neraginamas tęsė: 

— Atėjęs prie švyturio durų pažvelgiau į laikrodį. Nepaisant to, 
kad šešias minutes vėlavau, tikėjausi rasiąs poną Oliverį manęs belau- 
kiantį arba prie durų, arba viduje, švyturyje. Tačiau, kaip jau sakiau, 
durys buvo užrakintos. 

Meikroftas pažvelgė į Dalglišą. 

— Jos turėjo būti užsklęstos iš vidaus. Kaip jau esu sakęs ponui 
Dalglišui, raktas buvo, bet jau keleri metai kaip jis dingęs. 

Dalglišas paklausė: 

— Ar girdėjote, kaip užsklendžiami skląsčiai? 

— Nieko negirdėjau. Labai garsiai beldžiau į duris, bet nebuvo 
jokio atsako. 

— Ar apėjote aplink švyturį? 

— Man nešovė į galvą to padaryti. Net neabejoju, kad nebuvo 
jokios prasmės apeiti. Pirmiausia pamaniau, kad atėjęs ponas Oliveris 
rado švyturį užrakintą ir nuėjo paimti rakto. Kita versija — jis nenorėjo 
su manimi susitikti, o gal mano žinutė jo nepasiekė. 

Dalglišas paklausė: 

— Kaip tarėtės susitikti? 

— Jeigu per pietus būčiau gerai jautęsis, tada būčiau pasikalbėjęs 
su ponu Oliveriu. Mane informavo, jog jis turėtų būti. Bet aš parašiau 
raštelį. Kai toji jauna moteris man atnešė sriubos ir viskio, padaviau jai 
raštelį ir paprašiau jį perduoti. Ji vairavo sunkvežimiuką, stovėdamas 
prie durų mačiau, kaip ji įdeda raštelį į odinį krepšį su užrašu „Paštas“, 
pritvirtintą prie mašinos sparno. Moteris man pasakė, kad asmeniškai 
įteiks raštelį ponui Oliveriui, nugabenusi į Sakalo trobelę. 

Dalglišas nepasakė, kad prie kūno nebuvo rasta jokio raštelio. Jis 
paklausė: 

— Ar raštelyje buvote užsiminęs, kad jūsų susitikimas turėtų likti 
paslaptyje? 

Speidelis įstengė kreivokai šyptelėti, bet jam vėl sutrukdė kosulio 
protrūkis, šį kartą trumpesnis. Jis pasakė: 

— Neparašiau „perskaitęs raštelį sudeginkite arba prarykite“. Ne- 
buvo mokyklinio teatrališkumo. Paprasčiausiai parašiau, jog yra pri- 
vatus reikalas, svarbus mums abiem, kurį ir norėčiau aptarti. 

Dalglišas paklausė: 

— Ar tiksliai prisimenate tuos žodžius, kuriuos rašėte? 

— Žinoma. Juos parašiau vakar, prieš atvykstant jaunajai mote- 
riai — Milei, tiesa? — su maistu, kurio prašiau. Tai buvo mažiau nei 
prieš dvidešimt keturias valandas. Paėmiau tuščią balto popieriaus 
lapą, viršuje užrašiau savo trobelės pavadinimą ir telefono numerį, lai- 
ką ir datą. Rašiau, kad atsiprašau, jog trikdau jo vienatvę, bet yra vienas 
man labai svarbus reikalas, kuris galėtų dominti ir jį, todėl norėčiau 
šitai su juo aptarti akis į akį. Gal jis galėtų su manimi susitikti prie švy- 
turio kitos dienos rytą, aštuntą valandą. Jeigu tas laikas jam nepatogus, 
būčiau dėkingas, jeigu jis paskambintų į Audrapaukščio trobelę, kad 
sutartume dėl kito laiko. 

— Ollaikas — aštunta valanda — buvo užrašytas žodžiais ar skait- 
menimis? 

— Žodžiais. Kai švyturį radau užrakintą, pamaniau, kad jaunoji 
moteris pamiršo atiduoti raštelį, bet labai dėl to nesirūpinau. Ir aš, ir 
ponas Oliveris gyvename saloje. Vargu ar jam pavyktų taip lengvai 
manęs išvengti. į 

Beveik atsitiktinai ištarta frazė vis dėlto nuskambėjo netikėtai ir, 
pamanė Dalglišas, tikriausiai yra reikšminga. Visi tylėjo. Jis paklausė: 

— Ar vokas buvo užklijuotas? 

— Ne, užklijuotas nebuvo, bet voko snapelis įkištas vidun. Pa- 
prastai neklijuoju vokų, perduodamų iš rankų į rankas. Ar jūs taip 
nesate įpratęs? Žinoma, raštelis galėjo būti perskaitytas, bet man 
niekada nešautų į galvą, kad kas nors galėtų taip padaryti. Konfi- 
dencialus buvo reikalas, kurį norėjau su juo aptarti, o ne pats mūsų 
susitikimo faktas. 

— O paskui? — Dalglišas paklausė taip švelniai, tarsi būtų klausi- 
nėjęs lengvai pažeidžiamą vaiką. 

— Tada nutariau pasižiūrėti, ar pono Oliverio nėra jo trobelėje. 
Atvykęs paklausiau šeimininkės, kur jis apsistojęs. Jau buvau pradėjęs 
keliauti jo pusėn, bet paskui apsigalvojau. Jaučiausi nekaip, todėl pa- 
maniau, jog galbūt geriau, jei atidėsiu susitikimą, kuris tikriausiai bus 
skausmingas. Atidėsiu, kol pasijusiu stipriau. Tai nebuvo degantis rei- 
kalas. Kaip jau sakiau, vargu ar man būtų pavykę išvengti susitikimo 
su juo. Bet aš nutariau grįžti į savo trobelę švyturio keliu ir dar kartą 
pasižiūrėti, ar jo nėra. Šį kartą durys buvo praviros. Stumtelėjęs aš jas 
plačiau atidariau ir šūkčiodamas užlipau du aukštus. Neišgirdau jokio 
atsakymo. 

— Jūs nelipote į patį švyturio viršų? 

— Nebuvo prasmės lipti, be to, aš buvau pavargęs. Mane jau pra- 
dėjo varginti kosulys. Supratau, kad ir taip per toli nuėjau. 

O dabar, pamanė Dalglišas, reikia susikaupti gyvybiškai svarbiam 
klausimui. Jis atsargiai apsvarstė visus žodžius, kuriuos pasakys. Būtų 
beprasmiška klausti Speidelio, ar pirmame švyturio aukšte jis nepaste- 
bėjo nieko neįprasta, nes į švyturį jis tada įžengė pirmą kartą. Rizikuo- 
jant, kad šis klausimas netaptų pagalbinis, jį reikėjo užduoti tiesiogiai. 

— Ar vos įėjęs pro duris pastebėjote ant sienos kabančius alpinis- 
tų naudojamų virvių ritinius? 

Speidelis atsakė: 

— Jų buvo penki. Ant kablio, įtaisyto toliausiai nuo durų, virvės 
nebuvo. 

— Ar esate tuo tikras, daktare Speideli? 

— Esu tikras. Paprastai pastebiu tokias smulkmenas. Jaunystėje ir 
aš esu laipiojęs po uolas, todėl susidomėjau pamatęs, jog ir šioje saloje 
yra laipioti reikalingų dalykų. Tada aš uždariau duris ir patraukiau 
atgal į savo trobelę per krūmynus, nes tai, aišku, buvo trumpiausias 
kelias, taip man nereikėjo leistis žemyn iki plokštikalnės. 

— Vadinasi, švyturio jūs neapėjote? 

Daktaras Speidelis sukosėjo, atrodo, pakilusi temperatūra jam ne- 
trukdė blaiviai mąstyti. Kiek atšiauriu balsu jis atsakė: 

— Komisare, jeigu būčiau apėjęs, manau, būčiau pastebėjęs kybu- 
riuojantį kūną net ir pro rytmetinę miglą. Neapsukau švyturio, nepa- 
kėliau akių ir jo nepamačiau. 

Dalglišas ramiai paklausė: 

— Ką norėjote vieni du aptarti su ponu Oliveriu? Atsiprašau, 
jeigu klausimas pasirodys įkyrus, tačiau esu tikras, jūs suprasite, kodėl 
man reikia žinoti. 

Ir vėl tylu. Paskui Speidelis atsakė: 

— Grynai šeimyninis reikalas. Galiu jus užtikrinti, komisare, kad 
su mirtimi jis neturi nieko bendra. 

Kalbėdamas su kokiu nors kitu įtariamuoju — Speidelis irgi buvo 
įtariamasis, kaip ir visi kiti saloje esantys žmonės — Dalglišas būtų iš- 
vardijęs žmogžudystės tyrimo nuostatus, bet Speideliui nereikės šito 
priminti. Jis palaukė, kol vyriškis nusišluostys nuo kaktos prakaitą ir 
tarsi sukaups jėgas. Dalglišas pažvelgė į Meikrofią, o tada pratarė: 

— Jeigu jūs jaučiate, jog nebegalite tęsti, pasikalbėsime vėliau. At- 
rodote taip, tarsi turėtumėte karščio. Kaip žinote, saloje yra gydytojas. 
Gal jums vertėtų kreiptis į daktarą Gajų Steivlį? 

Jis nepridūrė, jog jam nėra labai svarbu tęsti interviu. Tęsti buvo 
svarbu, ką jau kalbėti apie tai, jei daktaras Speidelis bus paguldytas į 
ligonių kambarį. Kita vertus, nepaisant jo nenoro varginti negaluojantį 
žmogų, tęsti būtų pavojinga, jeigu daktaras niekuo dėtas. 

Speidelio balse nuskambėjo nekantros gaidelės: 

— Man viskas gerai. Nieko daugiau nėra, tik kosulys ir neaukšta 
temperatūra. Geriau jau tęskime. Tik prieš tai norėčiau užduoti vieną 

klausimą. Ar gerai supratau, kad dabar ši apklausa tapo žmogžudystės 
tyrimo dalimi? 

Dalglišas atsakė: 

— Tai tik viena iš galimybių. Kol negavau patologė apžiūros re- 
zultatų, šitai traktuoju kaip įtarimų keliančią mirtį. 

— Tada geriau jau atsakysiu į jūsų klausimą. Gal galėčiau gauti 
truputį vandens? 

Meikroftas jau žengė prie šone stovinčio stalo norėdamas paimti 
grafiną, kai pasigirdo beldimas į duris, o tada beveik iškart pasirodė 
ponia Planket, vežanti nedidelį vežimaitį su padėklu, ant kurio buvo 
trys puodeliai, arbatinis, ąsotėlis su pienu ir cukrinė. 

Meikroftas pratarė: 

— Dėkoju. Mums dar reikėtų šviežio vandens. Prašyčiau kuo 
šaltesnio. 

Kol jie laukė, Meikroftas išpilstė arbatą. Speidelis papurtė galvą, 
Dalglišas — taip pat. Jiems neteko ilgai laukti, kol ponia Planket grįžo 
su ąsočiu ir stikline. Ji tarė: 

— Vanduo labai šaltas. Ar įpilti? 

Speidelis atsistojo, ir ji padavė jam stiklinę. Jie trumpai vienas 
kitam linktelėjo, o paskui ji padėjo ąsotį ant padėklo. Ponia Planket 
pratarė: 

— Ne per geriausiai atrodote, daktare. Manyčiau, jums dabar 
reikėtų į lovą. 

Speidelis vėl atsisėdo, godžiai atsigėrė ir pasakė: 

— Dabar jau geriau. Mano pasakojimas ilgai netruks. 

Jis palaukė, kol išeis ponia Planket, o tada padėjo stiklinę. 

— Kaip jau sakiau, tai šeimyninis reikalas, kurį tikėjausi išlaikyti 
paslaptyje. Šioje saloje mirė mano tėvas; į tos mirties aplinkybes šeima 
niekada taip ir nesigilino. Esmė ta, kad mano tėvų vedybinis gyveni- 
mas ėmė griūti dar prieš man gimstant. Mama kilusi iš žinomo prūsų 
kariškio šeimos, ir jos vedybos su mano tėvu buvo traktuojamos kaip 
nelygi santuoka. Karo metu kartu su okupantų pajėgomis jis buvo 
užėmęs pozicijas Gernsyje, Kanalo salyne. Šitai nedarė garbės mano 
motinos šeimai, kuri troško jį matyti garbingesniame pulke, vaidinantį 
svarbesnį vaidmenį. Sklinda gandai, kad po to, kai žmonės iš šios salos 
buvo evakuoti, jis ir dar du jo bičiuliai karininkai nutarė ją aplankyti. 

Nežinau, kodėl taip nutiko, ar tai įvyko gavus jo vado leidimą. Many- 
čiau, ne. Nė vienas iš jų trijų negrįžo. Po tyrimo, kurį atlikus konsta- 
tavo pabėgimą, padaryta prielaida, jog jie dingo jūroje. Šeima buvo 
dėkinga už tai, kad santuoka nutrūko, bent jau nesibaigė gėdingomis 
skyrybomis, kurioms jie smarkiai priešinosi, bet „patogia“ mirtimi 
karo tarnyboje, nors ir ne tokia šlovinga, kaip kad toje šeimoje buvo 
įprasta. Vaikystėje man labai mažai pasakojo apie mano tėvą. Kaip visi 
vaikai, tada buvau susidaręs įspūdį, jog klausimai nepageidaujami. Po 
pirmosios žmonos mirties vedžiau dar kartą, dabar turiu dvylikos 
metų sūnų. Jis klausinėja manęs apie savo senelį ir, manyčiau, jį erzina 
tai, kad jo gyvenimo smulkmenos nėra aprašytos, apie jas nekalbama, 
tarsi jo gyvenimas būtų koks nors gėdingas ar negarbingas. Aš jam pa- 
sakiau, kad pamėginsiu išsiaiškinti, kas jam nutiko. Iš oficialių šaltinių 
mažai ką tepešiau. Parašyta tik tiek, kad trys jauni vyrai išvyko negavę 
leidimo, pasiėmę trisdešimties pėdų laivelį su varikliu. Jie niekada ne- 
grįžo, todėl buvo pranešta, kad jie dingo, tikriausiai nuskendo. Man 
labiau pasisekė, kai pavyko surasti mano tėvo bičiulį, vieną iš kariškių, 
kuriam jis viską patikėjo su sąlyga, kad šis laikys paslaptį. Jis pasakė, 
kad jo bičiuliai ketino iškelti vokiečių vėliavą vienoje iš nedidelių salų 
prie Kornišo krantų, tikriausiai norėdami parodyti, jog gali jas užimti. 
Kūmas atrodė esanti vienintelė tokia sala, pirmiausiai ją ir pasirinkau 
tyrinėjimams. Praėjusiais metais atvykau į Kornvolį, bet ne į Kūmo 
salą. Sutikau žveją, išėjusį į pensiją, kuriam buvo per aštuoniasdešimt. 
Jis galėjo man suteikti šiek tiek informacijos. Buvo nelengva. Žmonės 
įtarūs, tarsi dar ir dabar kariautume. Turint galvoje jūsų nacionalinę 
maniją palyginti nesenos istorijos, ypač Hitlerio eros, atžvilgiu, kartais 
galima pasijusti lyg mūšio lauke. 

Jo balse nuskambėjo apmaudo gaidelės. 

Meikroftas pratarė: 

— Paklausę apie Kūmo salą, iš vietinių mažai ką pešite. Ši vietovė 
turi ilgą ir nelaimingą istoriją. Žmonės šį tą atsimena apie salos praeitį, 
bet faktas, jog sala privati ir čia neleidžiama lankytis turistams, atsi- 
minimų nepraturtina. 

Speidelis atsakė: 

— Sužinojau pakankamai, kad suprasčiau, jog man verta čia ap- 
silankyti. Žinojau, kad čia gimė Natanas Oliveris ir kad jis čia atvyksta 

kas ketvirtį. Apie tai jis rašė viename laikraščio straipsnyje 2003-iųjų 
balandį. Tada spaudoje buvo daug rašoma apie jo vaikystę Korniše. 

Meikroftas pasakė: 

— Bet tada, kai prasidėjo karas, jis buvo dar vaikas. Kaip jis būtų 
galėjęs jums padėti? 

— 1940-aisiais jam buvo ketveri. Jis galėjo ką nors prisiminti. O 
jeigu neprisiminė, galbūt jo tėvas jam ką nors pasakojo apie tai, kas 
čia dėjosi evakuacijos metu. Manasis informatorius sakė, kad Oliveris 
buvo vienas iš paskutinių išvykusiųjų. 

Dalglišas paklausė: 

— Kodėl jį pakvietėte ateiti prie švyturio? Be jokių abejonių, ra- 
miai pasikalbėti galima beveik bet kurioje salos vietoje. Kodėl jo nepa- 
sivadinote į savo trobelę? 

Dabar jis pajuto, jog daktaro Speidelio atsakymo tonas pasikei- 
tė, — pasikeitė labai subtiliai, bet neabejotinai. Klausimas buvo ne- 
lauktas. 

— Mane visada domino švyturiai. Tai tarsi mano hobis. Pama- 
niau, ponas Oliveris galės jį man aprodyti. 

Dalglišas pagalvojo: „Kodėl ne Meikroftas ar Džagas?“ Jis pa- 
klausė: 

— Tai jūs žinote jo istoriją, žinote, kad tai seniau statyto ir žino- 
mesnio švyturio, kurį sukūrė tas pats architektas Džonas Vailksas, pa- 
statęs Edistouną, kopija? 

— Taip, aš tai žinau. 

Staiga Speidelio balsas tapo silpnesnis, o kaktą nubarstę prakaito 
karoliukai ėmė jungtis į vis didesnius; prakaitas pasileido srovelėmis, ir 
atrodė, kad įraudęs veidas tirpsta. 

Dalglišas pratarė: 

— Jūs mums labai padėjote, ypač tuo, kad nurodėte mirties laiką. 
Gal galėtume tą laiką galutinai patikslinti. Kada jūs pirmą kartą atėjote 
prie švyturio? 

— Kaip jau sakiau, kiek pavėlavęs. Pažvelgiau į laikrodį. Buvo 
šešios minutės po aštuntos. 

— Ir durys buvo užsklęstos? 

— Turbūt taip. Negalėjau įeiti vidun ar ko nors prisišaukti. 

— O kada grįžote dar kartą? 

— Maždaug po dvidešimties minučių. Apytiksliai tiek būčiau tu- 

— Vadinasi, maždaug aštuntą trisdešimt durys buvo praviros? 

— Taip, praviros. 

— O per visą tą laiką nieko nematėte prie švyturio ar šiaip kur 
nors, kol ėjote? 

— Nieko nemačiau. 

Jis pridėjo prie galvos ranką ir užsimerkė. 

Dalglišas pratarė: 

— Dėkoju, tai ir baigsime. 

Meikroftas pasakė: 

— Būtų išmintinga pasirodyti daktarui Steivliui. Ligonių kamba- 
rys šiuo metu jums tinkamesnė vieta nei Audrapaukščių trobelė. 

Tarsi paneigdamas tai, ką išgirdo, Speidelis atsistojo. Jis susvirdu- 
liavo, ir atskubėjęs Dalglišas spėjo jį sučiupti ir vėl pasodinti į kėdę. 

Speidelis pratarė: 

— Man viskas gerai. Tik truputį kosčiu ir karščiuoju. Prie manęs 
dažnai kimba plaučių infekcijos. Dabar norėčiau grįžti į savo trobelę. 
Gal galėčiau pasinaudoti mašina, ir komisaras Dalglišas mane ten nu- 
vežtų... 

Prašymas buvo netikėtas. Dalglišas pastebėjo, kad jis nustebino 
Meikrofią. Ir jį nustebino, bet jis pasakė: 

— Mielai. 

Jis pažvelgė į Meikroftą. 

— Ar sunkvežimiukas lauke? 

— Prie galinių durų. Ar galite paeiti, daktare Speideli? 

— Žinoma, galiu. Dėkoju. 

Atrodė, kad jis tikrai atgavo jėgas. Jie su Dalglišu abu nusileido 
žemyn liftu. Uždaroje erdvėje į jį padvelkė slopus ir šiltas Speidelio 
kvėpavimas. Mašina stovėjo galiniame kiemelyje. Jie važiavo tylėdami, 
iš pradžių nelygiu keliu, paskui švelniai riedėdami pro krūmokšnius. 
Dalglišas norėjo daug ko paklausti, bet nuojauta jam kuždėjo, jog me- 
tas nepalankus. 

Audrapaukščių trobelėje jis padėjo Speideliui nusigauti iki svetai- 
nės ir jį prilaikė, kol šis atsisėdo ant kėdės. 

Dalglišas paklausė: 

— Ar esate visiškai tikras, jog jaučiatės pakenčiamai? 

— Visiškai, ačiū. Dėkoju už pagalbą, komisare. Norėčiau jums 
užduoti du klausimus. Pirmasis štai toks. Ar Natanas Oliveris paliko 
raštelį? 

— Bent jau mes neradome. O koks antrasis klausimas? 

— Ar jūs manote, kad jo mirtis — tai nužudymas? 

— Taip, — atsakė Dalglišas. — Aš taip manau. 

— Ačiū. Tik tiek ir norėjau sužinoti. 

Jis pakilo. Dalglišas priėjo norėdamas jam padėti užlipti laiptais, 
bet Speidelis įsitvėrė turėklų atsisakydamas pagalbos. 

— Galėsiu ir pats, ačiū. Nėra nieko, ko neišgydytų nakties miegas. 

Dalglišas palaukė, kol Speidelis saugiai pasieks miegamąjį, tada 
uždarė trobelės duris ir parvažiavo į Kūmo namą. 

Grįžęs į kabinetą Daglišas paėmė puodelį arbatos ir atsisėdo prie 
židinio. Jis pasakė: 

— Speidelis nieko nežino apie švyturius. Aš pats sugalvojau Džo- 
no Vailkso pavardę. Jis nepastatė nei jūsiškio, nei Edistouno švyturio. 

Su puodeliu rankose Meikroftas atsisėdo į priešais pastatytą 
kėdę. Susimąstęs jis pamaišė arbatą, o paskui pratarė nežiūrėdamas į 
Dalglišą: 

— Suprantu, jog leidote man čia pasilikti tik todėl, kad daktaras 
Speidelis yra svečias, o aš koncerno vardu esu atsakingas už jo gerovę. 
Taip pat suprantu, kad jeigu tai žmogžudystė, aš esu toks pat įtariama- 
sis, kaip ir bet kuris kitas. Nesitikiu, kad ką nors man papasakotumėte, 
bet aš norėčiau jums šį tą pasakyti. Maniau, kad jis kalbėjo tiesą. 

— Jeigu ne,tai faktas, kad aš jį apklausiau tokiu metu, kai fizinė jo . 
būklė buvo abejotina, galėtų sukelti sunkumų. 

— Bet jis reikalavo tęsti apklausą. Mes abu jo paklausėme, ar jis 
tikrai to nori. Jis nebuvo verčiamas. Kokių galėtų kilti sunkumų? 

Dalglišas atsakė: 

— Dėl kaltinimų. Gynyba galėtų ginčytis teigdama, jog jis per 
prastai jautėsi, kad būtų apklaustas, o jo žodžiai būtų priimti už gryną 
pinigą. 

— Bet jis nieko nepasakė, kas mestų šešėlį ant Oliverio mirties. Jis 
kalbėjo tik apie praeitį, apie senus nepasisekusius dalykus, apie seniai 
vykusius mūšius. 

Dalglišas neatsakė. Gaila, kad Meikroftas dalyvavo apklausoje. 
Būtų buvę sunku jį išprašyti iš jo paties kabineto arba pareikalauti, kad 
aiškiai negaluojantis žmogus pereitų į Ruonių trobelę. Jeigu Speidelis 
kalbėjo tiesą, dabar jiems žinomas labai svarbus mirties laikas, kurį 
Dalglišas būtų mieliau laikęs paslaptyje ir pasakęs tik savo komandos 
nariams. Oliveris mirė iš ryto, tarp septintos keturiasdešimt penkių ir 
penkiolika minučių po aštuntos. Kai Speidelis pirmą kartą atėjo prie 
švyturio, Oliverio žudikas jau galėjo būti už užsklęstų durų, o kūnas gal 
jau lėtai sūpavosi prie sienos jūros pusėje. 


Dalglišas paprašė, kad Meikroftas leistų pasinaudoti savo kabine- 
tu Milei apklausti. Jis pamanė, kad galbūt ji mažiau išsigąs nei Ruonių 
trobelėje, be to, taip bus neabejotinai greičiau. Meikroftas sutiko pri- 
durdamas: 

— Jeigu neprieštarausite, norėčiau dalyvauti ir aš. Gal prie mūsų 
būtų gerai, jei čia dalyvautų ir moteris, na, dar viena, ne policijos pa- 
reigūnė. 

Dalglišas atsakė: 

— Milei jau aštuoniolika, tiesa? Ji jau pilnametė, bet jeigu jums 
atrodo, kad jai reikia apsaugos... 

Meikroftas paskubom atsakė: 

— Visai ne. Aš tik jaučiuosi esąs atsakingas už tai, kad ją čia 
priėmiau. Galbūt tada padariau klaidą, bet dabar ji čia, įsivėlusi į šią 
painiavą, be to, ji neabejotinai patyrė šoką pamačiusi Oliverio lavoną. 
Negaliu liautis apie ją galvojęs kaip apie vaiką. 

Vargu ar Dalglišas galėjo užginti Meikroftui eiti į savo paties 
kabinetą. Jis abejojo, ar Milė norėtų, kad čia būtų ponia Barbridž, bet 
šeimininkė atrodė esanti protinga moteris, ir jis vylėsi, jog ji supras, 
kada derėtų patylėti. Per radijo stotelę Dalglišas išsikvietė Keitę ir Ben- 
toną-Smitą. Įskaitant Meikroftą ir ponią Barbridž, Milei teks kalbėti 

prie penkių žmonių, jų bus per daug, bet jis neketino atsisakyti Keitės 
ir Bentono. Milės parodymai tikriausiai labai svarbūs. 

Jis pasakė: 

— Tada prašyčiau paskambinti poniai Barbridž ir paklausti, gal ji 
būtų tokia maloni ir pasistengtų suradusi Milę ją čionai palydėti. 

Meikroftas atrodė sutrikęs, kad taip lengvai pasiekė savo. Jis pa- 
kėlė ragelį ir paskambino. Tada suraukęs kaktą nužvelgė kabinetą ir 
ėmė rikiuoti kėdes puslankiu jas statydamas prie kitų dviejų apmuštais 
atlošais, stovinčių prie židinio. Jis neabejotinai ketino sukurti saugesnę, 
neoficialią atmosferą, tačiau židinys neliepsnojo ir toks rikiavimas at- 
rodė keistai. 

Kol atvyko ponia Barbridž ir Milė, praėjo dešimt minučių. Dalgli- 
šas svarstė, ar pakeliui jos nebuvo susikivirčijusios. Ponios Barbridž lū- 
pos buvo kietai sučiauptos, o ant skruostų matėsi dvi raudonos dėmės. 
Nuspėti Milės nuotaiką buvo dar lengviau. Nuostabą, įžengus į kabi- 
netą, keitė nuožmus atšiaurumas, beje, netrūko ir tarsi į muilo operos 
filmavimo atranką atėjusios aktorės lankstumo. Dalglišas jai pasiūlė 
vieną iš kėdžių ir iškart priešais pasodino Keitę, o pats atsisėdo Keitei 
iš dešinės. Ponia Barbridž atsisėdo šalia Milės, o Bentonas ir Meikroftas 
užėmė kitas dvi kėdes. 

Dalglišas pradėjo be įžangų: 

— Mile, daktaras Speidelis mums sako, kad vakar po pietų jis tau 
padavė voką, kurį turėjai perduoti ponui Oliveriui. Ar tai tiesa? 

— Gal ir padavė. 

Įsikišo ponia Barbridž. 

— Mile, nereikia tų absurdų. Negaišink laiko. Arba padavė, arba. 
nepadavė. 

— Taip, gerai. Jis davė man raštelį. 

Tada ji pratrūko: 

— Kodėl čia turi būti ponas Meikroftas ir ponia Barbridž? Aš jau 
pilnametė! 

Vadinasi, negalėjai sakyti, kad Milė nesusipažinusi su nepilna- 
mečių baudžiamosios teisės sistema. Dalglišas nenustebo, bet dabar 
nenorėjo pereiti prie smulkesnių nusižengimų. Jis pasakė: 

— Mile, mes tavęs niekuo nekaltiname. Nėra jokių įtarimų, kad 
padarei ką nors bloga. Bet mums reikia tiksliai žinoti, kas nutiko tą 

dieną prieš pono Oliverio mirtį. Ar prisimeni, kuriuo laiku daktaras 
Speidelis tau padavė raštelį? 

— Kaip ir sakėte, apie pietus. — Ji nutilo, o paskui pridūrė: — 
Prieš arbatą. 

Ponia Barbridž pasakė: 

— Manyčiau, šiuo atveju galėčiau padėti. Daktaras Speidelis 
paskambino ir pasakė, kad nevalgys pietų, bet būtų dėkingas, jeigu 
pašildyčiau jam sriubos ir įpilčiau truputį viskio. Jis skundėsi, kad 
prastokai jaučiasi. Kai nuėjau pasakyti apie sriubą poniai Planket, 
virtuvėje mums padėjo Milė. Ponia Planket beveik visada turi sriubos. 
Vakar buvo vištienos sultinys, aišku, virtas namuose, labai maistingas. 
Milė pasisiūlė jį nuvežti į Audrapaukščių trobelę. Jai patinka vairuoti 
sunkvežimiuką. Ji išvažiavo apie trečią valandą. 

Dalglišas atsigręžė į Milę. 

— Taigi tu nugabenai sriubą ir viskį, o kas nutiko paskui? 

— Daktaras Speidelis man padavė raštelį, juk taip? Jis paklausė, ar 
jo neperduočiau ponui Oliveriui, o aš atsakiau, kad taip, perduosiu. 

— Ir ką tada darei? 

— Įdėjau raštelį į pašto krepšį, juk taip? 

Ponia Barbridž paaiškino: 

— Prie sukvežimio sparno yra pritvirtintas krepšys laiškams su 
užrašu „Paštas“. Denas Padžetas išvežioja paštą po trobeles ir surenka 
laiškus, kuriuos perduoda Džagui, kad šis juos nugabentų į žemyną. 

Dabar ėmė klausinėti Keitė: 

— O paskui, Mile? Ar keliavai tiesiai į Sakalo trobelę? Ir nesakyk, 
jog gal ir keliavai, gerai? Ar keliavai? 

— Ne, nekeliavau. Daktaras Speidelis man nepasakė, jog tai sku- 
bu. Jis man nesakė, kad turėčiau iškart nunešti raštelį ponui Oliveriui. 
Jis tik paprašė jį perduoti. 

Paskui ji niauriai pridūrė: 

— Žodžiu, aš vis tiek pamiršau jį perduoti. 

— Kaip galėjai pamiršti? 

— Tiesiog pamiršau. Žodžiu, turėjau grįžti į savo kambarį. Norė- 
jau nueiti į tualetą, todėl pamaniau, jog geriau pasikeisiu palaidinę ir 
džinsus. Tikriausiai čia nėra nieko bloga? 

— Aišku, kad ne, Mile. Kur buvo sunkvežimis, kol buvai savo 
kambaryje? 

— Palikau jį kieme, juk taip? 

— Ar daktaro Speidelio raštelis tebebuvo krepšyje? 

— Tikriausiai buvo, juk taip? Kitaip nebūčiau galėjusi jo perduoti. 

— Ir kada tai buvo? 

Milė neatsakė. Keitė tęsė: 

— Kas nutiko tada, kai persirengei? Kur tada ėjai? 

— Gerai, nusileidau aplankyti Džago. Žinojau, kad šįryt jis plauks 
su laiveliu, kad patikrintų variklį, norėjau plaukti su juo. Todėl nusilei- 
dau prie Uosto trobelės. Jis man davė puodelį arbatos ir pyrago. 

— Vis dar buvai sunkvežimyje? 

— Taip, teisingai. Nusileidau sunkvežimiuku, kurį palikau lauke, 
prieplaukoje, o su Džagu kalbėjausi jo trobelėje. 

Ponia Barbridž paklausė: 

— Mile, ar tau neatėjo į galvą, kad tame voke gali būti svarbi in- 
formacija ir daktaras Speidelis galbūt tikėjosi, jog raštelį atiduosi iškart, 
grįždama į namą? 

— Na, jis nieko neužsiminė apie tai, jog reikalas skubus. Bet jis 
ir nebuvo skubus, tiesa? Susitikimas turėjo įvykti tik šįryt, aštuntą 
valandą. 

Visi tylėjo. Milė tarstelėjo: 

— Oi, šūdas! 

Keitė pratarė: 

— Vadinasi, tu perskaitei raštelį. 

— Gal ir perskaičiau. Gerai, perskaičiau. Na, vokas buvo neuž- 
klijuotas. Kam jis būtų davęs jį neužklijuotą, jeigu būtų nenorėjęs, kad 
kas nors raštelį perskaitytų? Negalite patraukti žmonių atsakomybėn 
už tai, kad jie skaito raštelius. 

Dalglišas atsakė: 

— Ne, Mile, negalime, bet gali būti, kad pono Oliverio mirtis 
baigsis teismo procesu, o jeigu taip ir nutiks, tu tikriausiai būsi viena 
iš liudininkių. Žinai, kaip svarbu teisme kalbėti tiesą. Tau teks prisiekti. 
Jeigu mums meluosi dabar, vėliau tau gali kilti labai didelių sunkumų. 
Vadinasi, perskaitei raštelį? 

— Taip, kaip jau sakiau, perskaičiau. 

— Ar sakei ponui Tamlinui, kad perskaitei? Ar pasakojai jam apie 
pono Oliverio ir daktaro Speidelio susitikimą švyturyje? 

Ilga pauzė. Tada Milė atsakė: 

— Taip, aš jam papasakojau. 

— Ir kąjis atsakė? 

— Jis nieko nepasakė. Na, jis nieko nesakė apie susitikimą. Jis 
mane paragino, kad dabar geriau jau eičiau ir iškart nuneščiau ponui 
Oliveriui raštelį. 

— O tada? 

— Tada aš įlipau į sunkvežimiuką, juk taip, ir pakilau iki Sakalo 
trobelės. Ten nieko nesutikau, todėl įdėjau raštelį į pašto dėžutę, kur 
priebutyje. Jeigu jis jo negavo, turbūt raštelis ten tebėra. Girdėjau, kaip 
svetainėje su kažkuo kalbėjosi panelė Oliver, bet nenorėjau raštelio ati- 
duoti jai. Ji yra pasipūtusi, savimi patenkinta kalė, be to, raštelis vis tiek 
buvo adresuotas ne jai. Daktaras Speidelis prašė perduoti raštelį ponui 
Oliveriui, būčiau taip ir padariusi, jeigu būčiau jį pamačiusi. Taigi voką 
įdėjau į dėžutę priebutyje. Tada vėl įlipau į sunkvežimį ir grįžau į namą 
padėti poniai Planket gaminti pietus. 

Dalglišas pasakė: 

— Ačiū, Mile. Tu mums labai padėjai. Ar esi visiškai tikra, kad ne- 
bėra nieko, ką turėtume žinoti? Gal dar ką nors padarei ar pasakei, o gal 
tau buvo kas nors pasakyta? 

Staiga Milė ėmė rėkti: 

— Norėčiau, kad niekada nebūčiau ėmusi į rankas to suš... to pra- 
keikto raštelio. Geriau jau būčiau jį suplėšiusi! 

Ji atsigręžė į ponią Barbridž: 

— Ojums negaila, kad jis nebegyvas. Nė vienam iš jūsų! Jūs visi 
norėjote, kad jis dingtų iš salos, kiekvienas galėjo tai pastebėti. Bet man 
jis patiko. Man jis buvo visai geras. Mes susitikdavome ir eidavome 
pasivaikščioti. Mes buvome... — jos balsas pavirto dusliu šnabžde- 
siu, — mes buvome draugai. 

Nutraukdamas įsivyravusią tylą Dalglišas švelniai pratarė: 

— Kada toji bičiulystė užsimezgė, Mile? 

— Kai jis čia buvo praėjusį kartą... atrodo, liepą, tiesa? Greitai po 
to, kai Džagas mane čia atgabeno. Tada ir susitikome. 

Vėl stojusioje tyloje Dalglišas matė, kaip vertinančios Milės akys 

šaudė nuo veido prie veido. Ji metė verbalinę bombą ir liko patenkinta, 
gal kiek ir išgąsdinta kritusiųjų skaičiaus. Ji juto jų reakcijas akimirkos 
tyloje, matė sunerimusios ponios Barbridž surauktą kaktą. 

Ponia Barbridž griežtokai pratarė: 

— Tai štai kuo tu užsiimdavai rytais, kai tavęs prašydavau patvar- 
kyti skalbinius. Tu man sakydavai, jog eini pasivaikščioti. Manydavau, 
jog tu būni Uosto trobelėje, pas Džagą. 

— Taip, kartais ten ir būdavau, juk taip? Kitais kartais susitikda- 
vau su ponu Oliveriu. Sakydavau, jog einu pasivaikščioti, bet aš ir eida- 
vau pasivaikščioti. Vaikščiodavau su juo. Čia nėra nieko bloga. 

— Mile, kai čia atvykai, sakiau tau, kad negalima lįsti svečiams į 
akis. Jie čia atvyksta tam, kad pabūtų patys sau, ypač ponas Oliveris. 

— O kas sakė, kad aš lindau į akis? Jis neprivalėjo su manimi su- 
sitikinėti. Tai buvo jo mintis. Jam patiko būti su manimi. Jis pats taip 
sakė. 

Dalglišas nepertraukinėjo ponios Barbridž. Ji visai neblogai už jį 
dirbo jo darbą. Ant jos skruostų vėl pasirodė dvi negražios raudonos 
dėmės, bet balsas skambėjo griežtai: 

— Mile, ar jis norėjo... na, ar jis norėjo su tavimi pasimylėti? 

Atsakymas buvo dramatiškas. Milė įsiutusi riktelėjo. 

— Tai šlykštu! Aišku, kad ne. Jis senas. Jis senesnis už poną Meik- 
roftą. Kaip bjauru. Nieko panašaus nebuvo. Jis manęs nė nepalietė. Ar 
norite pasakyti, kad jis koks iškrypėlis, ar ką? Jūs sakote, kad jis buvo 
pedofilas? . 

Netikėtai įsiterpė Bentonas. Jaunatviškas jo balsas nuskambėjo 
neabejotinai blaiviai. 

— Mile, jis negalėjo būti pedofilas, nes tu jau ne vaikas. Bet yra 
pagyvenusių žmonių, kurie įsimyli jaunas merginas. Ar prisimeni tą 
seną turtingą amerikietį, apie kurį praėjusią savaitę rašė laikraščiai? Jis 
vedė keturias tokias, jos visos su juo išsiskyrė ir tapo labai turtingos, o 
dabar jis vedė penktą. 

— Taip, skaičiau. Manau, tai bjauru. Ponas Oliveris toks nebuvo. 

Dalglišas pratarė: 

— Mile, mes esame tikri, kad jis toks nebuvo, bet mus domina 
viskas, ką tu apie jį gali papasakoti. Kai žmonės paslaptingai miršta, la- 
bai gerai žinoti, ką jie jautė, ar jie buvo sunerimę, ar nuliūdę, ar ko nors 

bijojo. Atrodo, kad poną Oliverį tu pažinojai geriau nei bet kuris kitas 
Kūmo gyventojas, išskyrus jo dukrą ir poną Tremletą. 

— Tai kodėl jų apie jį neklausinėjate? 

— Klausinėjame. Dabar klausiame tavęs. 

— Net ir tada, kai šitai asmeniška? 

— Net ir tada, kai asmeniška. Tau patiko ponas Oliveris. Jis buvo 
tavo draugas. Esu tikras, jog nori mums padėti atskleisti, kodėl jis mirė. 
Taigi prisimink pirmąjį jūsų susitikimą ir papasakok, kaip jūsų drau- 
gystė prasidėjo. 

Ponia Barbridž pamatė Dalglišo žvilgsnį ir nurijo komentarus. 
Dabar visas jų dėmesys buvo sutelktas į Milę. Dalglišas matė, jog ji jau 
pradeda mėgautis neįprastu reikšmingumu. Jis tik vylėsi, jog ji atsispirs 
pagundai viską pagražinti. 

Milė palinko į priekį ir blizgančiomis akimis žvelgė nuo veido į 
veidą. 

— Aš kaitinausi prieš saulę ant uolos, atokiau nuo koplyčios. 
Žolėje ten yra įduba ir keli krūmai, gali pabūti viena pati. Žodžiu, ten 
niekas nevaikšto. O jeigu ir vaikščiotų, manęs tai nejaudina. Kaip jau 
sakiau, aš deginausi prieš saulę. Čia nieko bloga nėra. 

Ponia Barbridž paklausė: 

— Ar vilkėjai maudymosi kostiumėlį? 

— Kokį maudymosi kostiumėlį? Nieko nevilkėjau. Gulėjau ant 
rankšluosčio. Taigi gulėjau prieš saulę. Tai buvo mano laisva popietė, 
vadinasi, turėjo būti ketvirtadienis. Norėjau vykti į Pentvortį, bet Dža- 
gas neplukdė katerio. Žodžiu, aš ten gulėjau sau, kai staiga išgirdau tą 
triukšmą. Tarsi kas verktų, na, tiksliau, tarsi kas aimanuotų. Pamaniau, 
kad tai koks nors gyvūnas. Prasimerkiau ir pamačiau jį stovintį šalia. 
Aš riktelėjau, čiupau rankšluostį ir susisupau. Jis atrodė siaubingai. Pa- 
maniau, kad jis tuoj nualps, buvo toks išbalęs. Dar niekada nebuvau 
mačiusi taip išsigandusio suaugusio žmogaus. Jis pasakė, jog atsiprašo, 
paklausė, ar man viskas gerai. Na, man viskas buvo gerai. Tiesą sakant, 
visai neišsigandau, ne taip, kaip jis. Todėl pasakiau, kad jam būtų geriau 
atsisėsti, tada irgi pasijus geriau. Jis taip ir padarė. Viskas išties buvo 
keista. Tada jis ėmė apgailestauti, kad mane išgąsdino, jis manė, jog aš 
esu kažkokia kita mergina, kurią jis kažkada pažinojo, kuri, kaip ir aš, 
paplūdimyje gulėjo prieš saulę. Aš paklausiau: „Ar ji jums patiko?“ 

— Jis atsakė kažkaip tikrai keistai, kad tai nutiko kitoje šalyje, o 
mergina nebegyva, tik jis nesakė „mergina“. 

Dalglišas suprato, kad Milė — puiki liudytoja, vienas iš tų retai 
pasitaikančių žmonių, turinčių beveik absoliučią atmintį. Jis pasakė: 
„Bet tai nutiko kitame krašte, beje, mergaitė ta nebegyva“. 

— Taip, būtent taip ir pasakė. Įdomu, kad jūs tai žinote. Keista, 
tiesa? Maniau, kad jis viską sugalvojo. 

— Ne, Mile, tai sugalvojęs žmogus mirė jau prieš keturis šimtus 
metų. 

Milė nutilo suraukusi kaktą ir svarstydama visas išgirstas keiste- 
nybes. Dalglišas švelniai ją paragino: 

— Paskui? 

— Paklausiau, iš kur jis žino, kad ji nebegyva, o jis atsakė: jeigu 
ji nebūtų negyva, tai jos nesapnuotų. Ponas Oliveris sakė, kad jo sap- 
nuose niekada nesilanko gyvieji, lankosi tik mirusieji. Paklausiau, kuo 
ji buvo vardu, o jis atsakė, kad neprisimena, o gal ji niekada jam to nė 
nesakė. Jis kalbėjo, kad vardas visai nesvarbu. Jis ją vadino Dona, bet 
taip buvo parašyta knygoje. 

— O paskui? 

— Na, mes kalbėjomės. Daugiausia apie mane — kaip aš atsi- 
dūriau saloje. Jis turėjo bloknotą. Kartais, kai ką nors pasakydavau, jis 
užsirašydavo. 

Ji piktai dėbtelėjo į ponią Barbridž. 

— Tada jau buvau apsirengusi. 

Ponia Barbridž atrodė norinti pasakyti, jog apgailestauja, kad j jie 
apskritai buvo nusimesti, bet nutylėjo. 

Milė tęsė: 

— Taigi paskui mes atsistojome, ir aš grįžau į namą. Bet jis pa- 
klausė, ar negalėtume dar kartą susitikti ir vėl pasikalbėti. Mes ir susi- 
tikome. Jis man paskambindavo anksti rytą ir pasakydavo, kur susitik- 
sime. Ponas Oliveris man patiko. Jis man pasakodavo apie kai kuriuos 
dalykus, patirtus keliaujant. Jis apkeliavęs visą pasaulį. Ponas Oliveris 
pasakojo, kad susitikdavo su žmonėmis ir mokėsi būti rašytoju. Kartais 
jis mažai kalbėdavo, tada tiesiog vaikštinėdavome. 

Dalglišas paklausė: 

— Mile, kada tu jį matei paskutinį karta? 

— Ketvirtadienį. Ketvirtadienio popietę. 

— Koks jis tau tada pasirodė? 

— Kaip visada. 

— Apie ką jis kalbėjo? 

— Jis manęs paklausė, ar esu laiminga. Atsakiau, jog šiaip man 
viskas gerai, išskyrus tokius atvejus, kaip tas, kai jie atgal į namus nuga- 
beno močiutę, kai mirė mano katytė Slipė — jos letenėlės buvo baltos, 
kai Džagas manęs niekur neplukdė, kai ponia Barbridž ima knisti su 
skalbiniais. Išskyrus štai tokius dalykus. Jis atsakė, kad jam viskas yra 
atvirkščiai. Dažniausiai jis būna nelaimingas. Jis ėmė klausinėti apie 
močiutę, kada ji susirgo Alzheimeriu, tai aš jam viską papasakojau. Jis 
pasakė, kad visi seni žmonės bijo susirgti Alzheimeriu. Ši liga atima 
svarbiausias žmogaus galias. Ponas Oliveris manė, kad tos galios yra 
tokios didžios, kaip kokių nors tironų arba net dievų. Mes galime tapti 
savo pačių budeliais. 

Tyla buvo mirtina. Dalglišas pratarė: 

— Tu labai padėjai. Mile, ar gali mums dar ką nors papasakoti 
apie poną Oliverį? 

— Ne, sere, negaliu. 

Staiga Milės tonas tapo agresyvus. 

— Nebūčiau jums to pasakojusi, jeigu nebūtumėte manęs pri- 
vertę. Jis man patiko. Jis buvo mano draugas. Aš esu vienintelė, kuriai 
negera, kad jis mirė. Aš čia daugiau nepasiliksiu. 

Jos akyse sužibo ašaros. Ji atsistojo, pakilo ir ponia Barbridž, lydė- 
dama Milę iš kambario ji kaltinamai pažvelgė į Dalglišą. 

Pirmą kartą prakalbo Meikroftas. Jis tarė: 

— Šitai, žinoma, keičia visą reikalą. Tikriausiai tai buvo savižudy- 
bė. Turi būti koks nors tų žymių ant kaklo paaiškinimas. Arba jis pats 
jas paliko, arba kas nors kitas, jau po jo mirties, kas nors, kas norėjo, 
kad visa tai atrodytų kaip žmogžudystė. 

Dalglišas nieko neatsakė. 

— Bet jis jautėsi nelaimingas, ir tie sudeginti juodraščiai... 

Dalglišas pratarė: 

— Rytoj jau turėsiu patvirtinimą, bet nemanau, kad būtų AA 
nusiraminti išklausius Milės parodymų. 

Meikroftas ėmė statyti į vietas kėdes. Jis pasakė: 

— Žinoma, Oliveris ja naudojosi. Jis nebūtų leidęs laiko su Mile 
vien tik dėl to, kad jai buvo malonu su juo šnekučiuotis. 

Bet būtent to jis ir norėjo — jos pokalbių, svarstė Dalglišas. Jeigu 
jis ketino sukurti išgalvotą Milę kitam savo romanui, jis stengėsi ją pa- 
žinti geriau nei save patį. Jis ketino išsiaiškinti, ką ji jautė, ką ji galvojo. 
Jam reikėjo suprasti, kaip ji tas mintis galėtų išreikšti žodžiais. 

Jie jau buvo lifte, kai prabilo Keitė: 

— Vadinasi, nuo tada, kai Milė grįžo į savo kambarį, iki tol, kol ji 
įmetė laišką į dėžutę prie Sakalo trobelės, jį galėjo pasiekti bet kas. 

Bentonas atsakė: 

— Bet, madam, iš kur kas nors galėjo sužinoti, kad laiškas ap- 
skritai ten buvo? Ar kas nors galėtų lįsti į pašto krepšį tik iš smalsumo? 
Niekas nesitikėtų jame rasti ką nors vertinga. 

Dalglišas pratarė: 

— Bet taip galėjo būti. Dabar jau žinome, kad Džagas tikrai žinojo 
apie aštuntos valandos susitikimą, o Miranda su Tremletu irgi galėjo 
žinoti, kaip ir bet kas kitas, matęs be priežiūros paliktą sunkvežimį. Su- 
prantu, kodėl Džagas tylėjo — jis dengė Milę. Bet jeigu tie kiti du rado 
raštelį ir jį perskaitė, kodėl jie nieko nesakė? Gali būti, kad Oliveris 
nepažiūrėjo į pašto dėžutę, kol šįryt neišėjo iš trobelės. Jis galėjo iš- 
eiti pasivaikščioti anksti rytą norėdamas išvengti susitikimo su dukra. 
Perskaitęs Speidelio raštelį, jis rado priežastį pakeisti planus ir nutarė 
anksti nueiti prie švyturio. 

Jie grįžo į Ruonių namus ir paskambino į Sakalo trobelę. Atsi- 
liepė Miranda Oliver. Ji pasakė, jog negirdėjo, kaip vakar vakare buvo 
privažiavęs sunkvežimiukas, nes jis niekada neprivažiuodavo prie pat 
durų, nes keliukas buvo per siauras, ji ir negalėjo išgirsti. Pašto dėžutės 
netikrino nei ji, nei Tremletas, nė vienas iš jų neatplėšė jokio laiško, 
adresuoto jos tėvui. 

Keitė ir Bentonas nusileido žemyn norėdami apklausti Džagą jo 
trobelėje. Jie rado jį prie Uosto trobelės grėbiantį sausus lapus nuo au- 
gančių šešiuose terakotos vazonuose pelargonijų. Augalai buvo aukšti 
ir keroti, sumedėjusiais stiebais, bet dauguma lapelių tebežaliavo, o ant 
blyškių ataugėlių matėsi keletas smulkių žiedelių, kuriančių vasaros 
iliuziją. 

Jam pasakius, jog Milė viską išdėstė, jis pratarė: 

— Ji man tikrai papasakojo apie raštelį, ir aš pasakiau, jog bus 
. geriau, jei ji iškart jį nuneš į Sakalo trobelę. Aš to raštelio niekada ne- 
mačiau ir jo neskaičiau. Manęs jis taip labai nedomino. 

Iš tono buvo galima spręsti, kad jo visas šis reikalas nedomina. 

Keitė pasakė: 

— Gal tuo metu ir nesusimąstėte, bet, žinoma, po pono Oliverio 
mirties turėjote pagalvoti, kad ši informacija labai svarbi. To raštelio 
užlaikymas gali būti traktuojamas beveik kaip nusižengimas, trukdy- 
mas policijos tyrimui. Jūs nesate kvailas. Tikriausiai suprantate, kaip 
visa tai atrodo. 

— Pamaniau, kad daktaras Speidelis ir pats jums viską papasakos, 
kai ateis. Jis juk ir papasakojo, tiesa? Tai, ką daro svečiai, su kuo jie su- 
sitikinėja ir kur — ne mano reikalas. 

Bentonas pratarė: 

— Bet jūs nieko nepasakojote ir tada, kai šiandien po pietų mes 
kalbėjomės su jumis visais. Galėjote apie tai papasakoti tuomet arba 
susitikti su mumis asmeniškai. 

— Jūs manęs klausėte, ar aš mačiau poną Oliverį praėjusį vakarą 
ar šįryt. Aš jo nemačiau, nematė ir Milė. 

Keitė pasakė: 

— Jūs puikiausiai suprantate, kad tokią informaciją turėjote pa- 
teikti iškart. Tai kodėl to nepadarėte? 

— Nenorėjau, kad kas nors užsipultų Milę. Ji niekuo nenusižengė. 
Vaikui gyvenimas Kūme nėra lengvas. Taip pat pirštais būtų badomas 
ir daktaras Speidelis, tiesa? 

— Ojjūs nenorėjote, kad taip būtų? 

Džagas atsakė: 

— Nenorėjau jų visų akivaizdoje, ne tada, kai jo nebuvo. Man 
nerūpi, kas nužudė Nataną Oliverį, jeigu jis buvo nužudytas. Many- 
čiau, jūs čia nevažiuotumėt, jeigu jis būtų pats sau pasidaręs galą. Jūsų 
darbas surasti, kas jį pasmaugė. Jums moka už tai, kad surastumėte. Aš 
nemeluosiu, bet ir nesiruošiu jums padėti, tik jau ne rodydamas pirštu 
į žmones ir trypdamas juos į šūdą. 

Bentonas paklausė: 

— Jūs taip labai nekentėte pono Oliverio? 

— Galima sakyti ir taip. Gal Natanas Oliveris ir gimė šioje saloje, 

bet jo mama ir tėtis buvo atėjūnai. Nė vienas iš jų nebuvo Kornai, nei 
Natanas, nei jo tėvai, kad ir ką jis tvirtintų. Gal jis nė nežinojo, kad šiose 
vietovėse visi viską ilgai prisimena. Bet aš nesu žudikas. 

Atrodė, kad Džagas rengiasi dar kažką pasakyti, bet galiausiai jis 
vėl pasilenkė prie puodynių su gėlėmis. Keitė pažvelgė į Bentoną. Šiuo 
metu negalėjai tikėtis išgirsti iš Džago ko nors daugiau. Ji ne be ironijos 
jam padėkojo, ir jie paliko jį genintį gėles. 


Besidarbuojančiai saloje komandai Meikroftas pasiūlė važinėtis 
dviračiais. Svečiams naudotis buvo skirti du dviračiai, bet Keitė, nors 
ir žinodama, kad laiko nedaug, pasakė, jog ji ir Bentonas-Smitas iki 
Atlanto trobelės nueis pėsti. Mintis, jog jie abu mins pedalus keliuku 
važiuodami apklausti įtariamosios žmogžudyste, atrodė beveik juo- 
kinga. Ji žinojo, jog Dalglišas tikriausiai nesijaudintų dėl pakitusio 
įvaizdžio, galbūt jį net sužavėtų tokia neįprasta transporto priemonė. 
Apgailestaudama, kad taip savimi nepasitiki, kaip jis, Keitė pasirinko 
kelionę pėsčiomis. Vis dėlto atstumas — vos pusė mylios. Jiems pravers 
šiek tiek pasimankštinti. 

Pirmą šimtą jardų takas ėjo palei patį uolos kraštą, kartkartėmis 
jie stabtelėdavo dirstelėti žemyn į suskeldėjusį ir susisluoksniavusį gra- 
nitą, dantytas uolas ir atplūstantį potvynį. Paskui takas suko į dešinę, 
ir jie keliavo žole apžėlusiu dešinėn krypstančiu ir kylančiu keliuku, 
apaugusiu žemomis gervuogių ir gudobelių gyvatvorėmis. Jie ėjo ne- 
kalbėdami. Jeigu Keitė keliautų su Pirsu Tarantu, jiedu diskutuotų apie 
bylą, aptartų pirmąsias reakcijas susidūrus su žmonėmis, įdomų mazgą 
ant kilpos, bet dabar ji nutarė garsiai nesvarstyti, kol Dalglišas, kaip 
įprastai, šįvakar jų nesušauks visų kartu. Rytoj apie vidurdienį Dalgli- 
šas jau bus gavęs daktarės Glenister ataskaitą. Jeigu pasiseks, tai jiems 
bus aišku, kad tiria žmogžudystę. Ji žinojo, kad Dalglišas ir dabar tuo 
neabejoja, neabejojo ir ji pati. Ji manė, jog ir Bentonas nujautė tą patį, 
bet kažkokia kliūtis, nesusijusi su jos viršenybe jo atžvilgiu, neleido jai 

klausti Bentono nuomonės. Ji pritarė, kad jie turi artimai bendradar- 
„biauti. Kadangi saloje jie buvo tik trise, nesitikėdami sulaukti kokių 
nors tyrimo pagalbininkų, — nei fotografų, nei pirštų atspaudų eks- 
pertų, nei nusikaltimo vietos tyrėjų, — būtų absurdiška skrupulingai 
vertinti užduočių statusą ar paskirstymą. Sunkiausia buvo tai, kad jų 
santykiai, nors ir dalykiški, turėjo būti harmoningi; blogiausia, kad tarp 
jų nebuvo jokių santykių. Anksčiau jis tik vieną kartą yra dirbęs su ja 
vienoje komandoje. Tada jis darbavosi gerai, nebijojo reikšti savo min- 
čių, siūlydavo neabejotinai išmintingas prielaidas. Bet ji paprasčiausiai 
jo nepažinojo, dar nebuvo jo perpratusi. Atrodė, kad jis apsitvėręs 
metalinių strypų tvora su užrašu „Laikykitės atokiau“, kybančiu ant 
vielos. 

Dabar jau matėsi Atlanto trobelė. Dar iš oro ji buvo pastebėjusi, 
jog tai pati didžiausia iš visų akmeninių trobelių, stovinti arčiausiai 
uolos krašto. Ji pamatė, kad ten yra dvi trobelės — dešiniau stovėjo 
didesnė, su plytelėmis išklotu priebučiu, iš abiejų pusių turinti po du 
langus ir po du langus — po akmenine pastoge. Mažesnė trobelė buvo 
lygaus fasado, žemesnio stogo ir turėjo keturis mažesnius langus. Prieš 
abu namus, palei akmeninę sieną, buvo įrengta kokių trijų pėdų pločio 
gėlių lysvė. Nuo plyšių driekėsi svyrantys augalai ir smulkūs raudoni 
žiedeliai, o dešinėje priebučio pusėje vešėjo aukštas fuksijos krūmas, 
kurio žiedlapiai buvo nutaškę taką kaip kraujo lašeliai. 

Keitei pabeldus, duris atidarė Rotvudas. Jis buvo vidutinio ūgio, 
plačių pečių, kampuoto bauginančio veido, putlių lūpų, mėlynai pilkš- 
vų giliai įsodintų akių, blyškumu kontrastuojančių su jau žilstančiais, 
bet vis dar puikiais geltonais plaukais ir blakstienomis. Keitė nedaug 
yra sutikusi vyrų, galinčių džiaugtis štai tokia plaukų spalva. Jis vilkėjo 
dalykišku juodu kostiumu, ryšėjo ramių spalvų dryžuotą kaklaraištį po 
aukšta apykakle; šis žmogus buvo panašus į laidojimo paslaugų biuro 
savininko asistentą. Ji svarstė, ar toks yra jo įprastas ankstyvo vakaro 
drabužis, ar taip jis persirengė, nes šis kostiumas labiau tinka gedin- 
čiam salos gyventojui. Bet ar sala tikrai gedi? 

Jie įžengė į nedidelį kvadratinį koridorių. Kairėje pusėje pravi- 
ros durys vedė į virtuvę, o dešinėje esantis kambarys tikriausiai buvo 
valgomasis. Už pailgo stalo blizgančiu paviršiumi Keitė pamatė sieną, 
išmargintą odinėmis knygų nugarėlėmis. 

Rotvudas pravėrė koridoriaus gale esančias duris ir pasakė: 

— Madam, atvyko policija. Jie atėjo šešiomis minutėmis per 
anksti. 

Jie aiškiai išgirdo ponios Holkūm balsą — tvirtą, autoritetingą, 
elito atstovės balsą. 

— Tai kviesk juos į vidų, Rotvudai. Juk nenorime būti apkaltinti 
vengimu bendradarbiauti. 

Rotvudas pasitraukė į šalį ir oficialiai pareiškė: 

— Inspektorė Miskin ir seržantas Bentonas-Smitas, madam. 

Kambarys buvo didesnis, nei galėtum pamanyti vos užmetęs akį 
į trobelę. Prieš juos buvo keturi langai ir stiklinės durys į terasą. Ži- 
dinys — kairėje, priešais stovėjo nedidelis stalelis ir dvi kėdės. Atrodo, 
buvo pradėtas žaisti žodžių loto. Mėgindama atsispirti nepadoriai pa- 
gundai smalsiai apsidairyti, Keitė susidarė įspūdį, jog čia dominuoja 
sodrios spalvos, blizgus medis, kilimai ant akmeninių grindų, aliejiniais 
dažais tapyti paveikslai, o ant vienos sienos, kaip ir valgomajame, nuo 
grindų iki lubų buvo sudėliotos knygos odinėmis nugarėlėmis. Židinyje 
traškėjo malkos, pripildydamos visą kambarį aitraus rudeninio kvapo. 

Ponia Holkūm nepakilo iš savo vietos prie žaidimo lentos. Ji atro- 
dė jaunesnė, nei manė Keitė — stambių bruožų veidas beveik be rauk- 
šlių, o blizgančių didelių pilkų akių po išlenktais antakiais netemdė 
amžiaus debesėliai. Plieno pilkumo plaukai, išmarginti sidabro sruogų, 
buvo sušukuoti atgal ir susukti į sunkų įmantrų kuodą, pūpsantį ant 
sprando. Ji segėjo platėjantį juodų, pilkų ir baltų langų sijoną, vilkėjo 
baltą megztinį aukštu atlenkiamu kaklu ir puošėsi sunkiu gintaro vė- 
riniu, kurio gintariukai buvo stambių stiklo rutuliukų dydžio. Į ausis 
ilgais speneliais buvo įverti labai įmantrūs gintaro auskarai. Ji nežymiai 
mostelėjo Rotvudui, atsisėdusiam priešais, o paskui minutėlę įdėmiai 
į jį žvelgė, tarsi norėdama įsitikinti, kad jis nepajudės. Ponia Holkūm 
atsigręžė į Keitę. | 

— Kaip matote, inspektore, mes baigiame žaisti šeštadieninį 
žodžių loto. Dabar mano ėjimas; man yra likusios septynios raidės. O 
mano priešininkui liko... Rotvudai, kiek tau liko? 

— Keturios, madam. 

— Ir maišelis tuščias, taigi mes jūsų ilgai netrukdysime. Prašau 
sėstis. Nujaučiu, kad turiu septynių raidžių žodį, bet negaliu jo sufor- 

muluoti. Per daug balsių. O, E ir Ė. M yra vienintelė priebalsė, jeigu ne- 
skaičiuosime J ir Z. Paprastai žaidimo pabaigoje tų raidžių nelieka, bet 
aš ką tik vieną iš jų pasiėmiau. 

Kol ponia Holkūm tyrinėjo savo korteles, buvo tylu, ji pradėjo 
dėlioti jas ant lentos. Plonų jos pirštų sąnariai buvo išsukioti artrito, o 
ant rankų matėsi venos, panašios į rožines virveles. 

Bentonas-Smitas tyliai pratarė: 

— „Mejozė“, madam. Trečia eilutė nuo viršaus dešinėje. 

Ji atsigręžė į jį. Klausiamai kilstelėjusį antakį palaikęs kvietimu, jis 
priėjo arčiau, norėdamas atidžiau pasižiūrėti į lentą. 

— Jeigu sudėliosite žodį taip, kad raidė Ė būtų dvigubų taškų z0- 
noje virš žodžio pradžios DUON, pelnysite dar dvidešimt du taškus už 
žodį ĖDUONIS. Tada ir M atsidurs dvigubų taškų zonoje, įvertintoje 
šešiais balais, o žodis iš septynių raidžių irgi yra dvigubų taškų zonoje. 

Ponia Holkūm neįtikėtinai greitai viską suskaičiavo. 

— Iš viso devyniasdešimt šeši, plius manieji du šimtai penkias- 
dešimt trys. 

Ji atsigręžė į Rotvudą. 

— Taigi rezultatas nediskutuotinas. Minusuok keturis ėjimus, 
Rotvudai, ir kas tau lieka? 

— Du šimtai trisdešimt devyni, madam, bet norėčiau papriešta- 
rauti. Niekada nesitarėme, kad leidžiama pagalba. 

— Bet niekada ir nesakėme, kad neleidžiama. Mes žaidžiame pa- 
gal savo pačių taisykles. Leidžiama tai, kas neuždrausta. Šitai dera prie 
garsaus anglų teisėtvarkos teiginio, jog viskas yra galima, jeigu teisiškai 
neuždrausta. Palyginkime su praktika Europos žemyne, kur niekas ne- 
leidžiama, jeigu nėra teisiškai sankcionuota. 

— Mano supratimu, madam, seržantas žaidime nedalyvauja. Nie- 
kas jo neprašė įsikišti. 

Ponia Holkūm tikriausiai suprato, kad pokalbis gali pasisukti ne- 
patogia ginčo linkme. Imdama rinkti korteles ir dėdama jas į krepšelį 
ji pasakė: 

— Gerai, užskaitysime tik paskutinį rezultatą. Ir vis tiek nugalė- 
toja būsiu aš. 

— O aš norėčiau, madam, kad šis lošimas būtų anuliuotas, laiko- 
mas niekiniu ir nebūtų įskaitytas į mėnesio turnyrus. 

— Gerai, nes su tavimi jau darosi sunku. Atrodo, tu nesitikėjai, 
jog tą žodį būčiau prisiminusi pati, be seržanto pagalbos. Jis man jau 
sukosi ant liežuvio galo. 

Rotvudo tyla buvo iškalbinga. Jis pakartojo: 

— Seržantas neturėjo teisės įsikišti. Turėtume įtvirtinti naują tai- 
syklę. Jokios pagalbos. 

Bentonas-Smitas kreipėsi į ponią Holkūm: 

— Atleiskite, bet juk žinote, kaip būna su žodžių loto. Pastebėjus 
septynių raidžių žodį, tiesiog neįmanoma jo nutylėti. 

Ponia Holkūm nutarė eiti išvien su liokajumi. 

— Jeigu žaidžia kiti, disciplinuotesnis žmogus vis dėlto pasi- 
stengtų tai padaryti. Na, šiaip ar taip, žaidimas netikėtai baigėsi, net 
neabejoju, jog jūs to ir tikėjotės. Po žodžių loto paprastai išgeriame 
po taurę vyno. Turbūt nėra prasmės vyno siūlyti jums. Ar nėra tokios 
taisyklės, kad nedera gerti su įtariamaisiais, jeigu nenori susikompro- 
mituoti? Jeigu ponas Dalglišas per daug skrupulingas šiuo požiūriu, 
Kūmo saloje jis jausis nepatogiai — mes didžiuojamės savo vyno 
rūsiais. Tačiau nė vienas iš jūsų nepažeisite įstatymų, jei išgersite po 
puodelį kavos. 

Keitė priėmė pasiūlymą. Dabar, kai sužibo viltis pradėti apklausą, 
ji nebeskubėjo. Vargu ar ponia Holkūm galės sakyti, kad jie per ilgai 
svečiuojasi, jeigu gers kavą jiems patinkančiu tempu. 

Rotvudas išėjo neparodęs jokio nepasitenkinimo. Jam už nugaros 
užsidarius durims, ponia Holkūm pratarė: | 

— Kadangi mes su Rotvudu galime patvirtinti vienas kito alibi, 
geriau būtų susilaikyti nuo klausimų iki jam grįžtant. Taip visi sutaupy- 
sime laiko. Kol bus kava, gal norėtumėte išeiti į lauką, į terasą? Vaizdas 
stebuklingas. 

Ji ir toliau rinko žaidimo korteles nė nekrustelėdama jų palydėti. 
Jie atsistojo ir abu kartu nuėjo durų į terasą link. Viršutinė durų dalis 
stiklinė, bet jos pačios buvo sunkios, stiklas labai storas, todėl Bentonui 
prireikė šiek tiek jėgų, kol jas atidarė. Duryse matėsi langinių sąvaros. 
Keitė pastebėjo, kad prie kiekvieno iš keturių langų buvo pritvirtintos 
medinės langinės. Uolos kraštas buvo mažiau nei už penkių pėdų, ati- 
tvertas juosmenį siekiančia akmenine sienele. Į ausis alsavo ūžiantis 
vandenynas. Prieš žengdama prie sienelės ir pažvelgdama, Keitė ins- 

tinktyviai žengė žingsnį atgal. Po jais, labai žemai, kilo balta migla — į 
uolos masyvą griausmingai taškėsi lūžtančios bangos. 
Bentonas-Smitas prisigretino prie jos. Jis pamėgino perrėkti 
griausmą: 

— Nuostabu! Tarp mūsų ir Amerikos — visiškai nieko. Supranta- 
ma, kodėl Oliveris norėjo šios vietos. 

Keitė jo balse išgirdo pagarbią baimę, bet nieko neatsakė. Jos 
mintys nuskriejo iki pat Londono upės po langais, prie stiprios, ru- 
dos, pulsuojančios Temzės, prismaigstytos žiburių ir apakintos miesto 
šviesų. Kartais atrodydavo, kad srovė teka vangiai, tarsi būtų ne upė, 
o koks nors purvinas tvenkinys. Žvelgdama į vandenį ji krūptelėda- 
vo: juk ši snaudžianti galybė gali staiga atgyti ir nuplauti visą miestą, 
šėlstančiame savo glėbyje nusinešdama ir jos namų liekanas. Ir šitai 
nebuvo tuščios fantazijos. Jeigu ištirptų sniego kepurė, nedaug palei 
upę įsikūrusio Londono beliktų. Bet galvodama apie savo butą ji pri- 
siminė Pirsą, jo kūno prišildytą lovą, šįryt į ją ištiestą jo ranką. Ką jis 
dabar veikia? Kiek kartu praleisto vakaro įvykių jo buvo suplanuota iš 
anksto? Ar ir jis dabar tiek pat daug apie ją galvoja, kaip ji apie jį? Ar jis 
gailisi dėl to, kas nutiko, o gal ji jam yra tik dar viena lengva pergalė? Ji 
ryžtingai atmetė tokią nemalonią mintį. Čia, kur ir pati trobelė atrodė 
tarsi išaugusi iš granito uolos, buvo juntama kitokia galybė, nepalyginti 
didesnė, daug daug pavojingesnė nei Temzės. Kaip keista, kad upė ir šis 
vandenynas turi vieną bendrumą — tą patį liežuviu juntamą sūrumą, 
tą patį aštrų kvapą. Jai ant skruosto užtiško mažas putų purslas, kuris 
nudžiūvo nė nespėjus kilstelėti rankos ir nusišluostyti. 

Bėgo minutės... Tada, tarsi vienu metu atsitokėję ir susivokę, jog 
čia atėjo turėdami tikslą, abu grįžo į trobelę. Vėjo ir vandenyno sūkuriai 
akimirksniu prislopo. Jie vėl įžengė į taikią namų erdvę, juos pasitiko 
ką tik užplikytos kavos aromatas. Žaidimo stalelis buvo sulankstytas. 
Rotvudas dabar perėjo prie durų, vedančių į terasą, tarsi norėdamas 
visus apsaugoti nuo kitų galimų ekskursijų, o ponia Holkūm sėdėjo 
toje pačioje kėdėje, bet dabar jau atsigręžusi į juos. 

Ji pratarė: 

— Turbūt jums bus patogu sėdėti ant sofos. Nemanau, kad viskas 
užtruks ilgiau nei kelias minutes. Tikriausiai norėtumėte sužinoti, ką 
mes veikėme tada, kai mirė Natanas Oliveris. Koks tai buvo laikas? 

Keitė atsakė: 

— Negalime būti tikri, bet mums sakė, kad iš Sakalo trobelės jis 
išėjo apie septynios dvidešimt šiandien rytą. Devintą valandą gydytojo 
kabinete jis turėjo duoti kraujo tyrimams, bet ten nepasirodė. Manau, 
jums visa tai jau papasakojo. Privalome sužinoti, kur kiekvienas buvo 
tarp valandos, kai vakar vakare jį matė paskutinį kartą, ir šio ryto de- 
šimtos, kai buvo rastas jo kūnas. 

— Mes lengvai galime atsakyti į šį klausimą. Aš pietavau čia, todėl 
vakar vakare jo nemačiau. Septynios trisdešimt Rotvudas man atnešė 
rytinę arbatą, o po valandos patiekė pusryčius. Aš jo nemačiau, kol jis 
neatėjo į mano trobelę surinkti po pusryčių indų ir sidabro, kurį turėjo 
nušveisti. Tą darbą jis dirba savo trobelėje, į kurią veda gretimos durys, 
nes aš nekenčiu valiklio kvapo. 

Ant dešinėje židinio pusėje pastatyto mažo apskrito stalelio su- 
dėliotos puošmenos tikrai blizgėjo, bet tai nebūtinai reiškė, kad jos 
buvo nušveistos visai neseniai. Keitė nujautė, kad visi šie daiktai visada 
švyti, galbūt pakaktų vien patrinti juos minkšta medžiagėle ir jie imtų 
blizgėti. 

— Ir kada tai buvo, ponia Holkūm? 

— Laiko labai tiksliai nepasakysiu. Kadangi nenumačiau, jog ga- 
liu tapti žmogžudystės tyrimo dalyve, nieko neužsirašinėjau. Manyčiau, 
tarp penkiolika po aštuonių ir aštuonios trisdešimt. Tuo metu buvau 
terasoje, svetainės durys buvo atdaros. Aš jį girdėjau, bet nemačiau. 

Keitė atsigręžė į Rotvudą. 

— Gal jūs galėtumėte pasakyti tiksliau, pone Rotvudai? 

— Sakyčiau, galėjo būti maždaug aštuonios penkiolika, inspekto- 
re, bet ir aš, kaip ponia, raštu laiko nefiksavau. 

Ponia Holkūm tęsė: 

— Aš jo nebemačiau iki maždaug devintos valandos, kol neįkišau 
galvos pasižiūrėti prieš išeidama į gydytojo kabinetą pasiskiepyti nuo 
gripo. 

Keitė paklausė: 

— Ir nė vienas iš jūsų šįryt niekur nebuvote, kol jūs, ponia Hol- 
kūm, neišėjote pas gydytoją? 

— Aš, aišku, niekur nebuvau išėjusi, išskyrus terasą. O tu, Rotvu- 
dai, geriau pats atsakyk. 

— Aš, ponia, buvau savo namuose, virtuvėje, šveičiau sidabrą. Po 
kiek laiko, kai jūs išėjote, suskambo mano telefonas. Skambino ponas 
Boidas, jis man pasakė, kad dingo ponas Oliveris, ir paprašė eiti padėti 
jo ieškoti. 

Bentonas-Smitas paklausė: 

— Bet iš tikrųjų jūs nėjote? 

— Ne. Norėjau baigti pradėtą darbą, be to, pamaniau, kad nėra ko 
skubėti. Ganėtinai daug žmonių buvo susiruošę ieškoti pono Oliverio. 
Salos svečiams patinka ilgi pasivaikščiojimai, jie visai nenori, kad kas 
nors sektų jiems iš paskos. Nesupratau, kodėl taip panikuojama. Vis 
dėlto aš dirbu poniai, o ne ponui Boidui ar didžiajam namui. 

Keitė pratarė: 

— Bet vėliau jūs vis dėlto nuėjote prie švyturio? 

— Nuėjau, kai grįžo ponia ir man pasakė, kad ponas Oliveris ras- 
tas negyvas. Ponia paprašė, kad nueičiau prie švyturio ir išsiaiškinčiau, 
ar reikalinga mano pagalba. Nuėjau ten laiku, galėjau padėti jiems nešti 
neštuvus. 

Keitė paklausė: 

— Ar kuris nors iš jūsų būtų išgirdęs, jeigu šįryt vienas ar kitas 
būtų išėjęs iš trobelės? 

— Nebūtinai. Mes gyvename ganėtinai nepriklausomą gyvenimą. 
Sakote, Oliverį matė išeinantį iš Sakalo trobelės maždaug dvidešimt po 
septynių. Jam būtų pakakę kokių penkiolikos minučių nueiti iki švytu- 
rio. Jeigu Rotvudas ten būtų buvęs kokią aštuntą ir jį nužudęs — kaip 
suprantu, jūs būtent tokią prielaidą ir darote, — vargu ar jis būtų spėjęs 
čia grįžti iki pusės devynių, ir tai — vėliausiai, nes kaip tik tada jis ir at- 
ėjo pasiimti sidabro. Kaip jūs jau tikriausiai pastebėjote, mes gyvename 
už pusės mylios nuo didžiojo namo ir kiek mažiau — nuo švyturio. 

— Aišku, ponas Rotvudas turi dviratį? 

— Vadinasi, dabar jūs norite pasakyti, kad jis dviračiu nuvažiavo 
iki švyturio ir atgal? Tai gal tada dviračio pirkinių krepšyje jis buvo įsi- 
tupdęs ir mane? 

Keitė atsakė: | 

— Mes nieko nenorime pasakyti, ponia Holkūm. Kaip mums ir 
pridera, mes klausiame, kur buvote tam tikru laiku, be to, dabar ši mirtis 
traktuojama kaip kelianti daug įtarimų. Niekas neminėjo nužudymo. 

— Esu tikra, kad jūs apdairiai mėginate to neminėti, bet šioje 
saloje visi nekvaili. Vargu ar metropoliteno policijos komisaras, de- 
tektyvas inspektorius ir detektyvas konsteblis sraigtasparniu atskristų 
tirti savižudybės ar mirties dėl nelaimingo atsitikimo. Gerai, galite nie- 
ko neaiškinti, žinau, kad jokių paaiškinimų nesulauksiu. Jeigu reikia 
daugiau kokios nors informacijos, mieliau ją pateikčiau komisarui 
Dalglišui. Saloje yra ribotas skaičius įtariamųjų, todėl vargu ar jis galės 
teisintis esąs persidirbęs. 

Keitė pratarė: 

— Jis prašė, kad pasakyčiau, jog jis pas jus ateis vėliau. 

— Prašyčiau jam perduoti linkėjimus. Jeigu jam atrodo, kad galėsiu 
padėti, galbūt jis galėtų man paskambinti ir sutarti dėl mums abiem pa- 
togaus laiko. Pirmadienio rytą susitikti niekaip negalėsiu, nes esu susi- 
tarusi su stomatologu Njukvėjuje. Rotvudas, be jokių abejonių, bus labai 
patenkintas, nes ilgai nelaukęs galės jums parodyti savo dviratį. O dabar, 
inspektore, būčiau labai dėkinga, jeigu savo svetainėje likčiau viena. 

Dviratis stovėjo nedideliame akmeniniame Rotvudo trobelės 
priestatėlyje. Anksčiau čia tikriausiai buvo skalbykla, nes dar ir dabar 
matėsi tarp akmenų įmūrytas varinis katilas. Viena siena buvo nuka- 
binėta įvairiausiais įrankiais ir sodo padargais, kurių, kaip manė Keitė, 
čia kabojo daugiau, nei reikėjo nedideliam ruoželiui dirvos prie abiejų 
trobelių išdirbti. Viskas atrodė labai švaru ir skrupulingai sudėliota. 
Dviratis, senas ir sunkus „Raleigh“ su priekyje iškeltu dideliu pintu 
krepšiu, rėmėsi į kitą sieną. Priekinė padanga buvo minkšta. 

Bentonas-Smitas priklaupė norėdamas apžiūrėti padangą. Jis pa- 
sakė: 

— Matau gilų įplyšimą, madam, kokio pusės colio ilgio. 

Keitė pritūpė greta. Buvo sunku patikėti, kad šis vienintelis įply- 
šimas atsirado užvažiavus ant akmens, vinies, ar ko nors kito, išskyrus 
peilį, bet ji nekomentavo. Ji paklausė Rotvudo: 

— Kada tai nutiko? 

— Prieš dvi dienas, inspektore, kai važiavau į namą parsigabenti 
valymo priemonių. 

— Ar pastebėjote, nuo ko padanga įplyšo? 

— Padangoje neradau jokio įstrigusio daikto. Turbūt užvažiavau 
ant aštrios titnago atplaišos. 


196 


Keitė minutėlę svarstė, ar nevertėtų dviračio paimti kaip galimo 
įkalčio, bet paskui apsisprendė neimti. Vargu ar jis kur nors dings, o 
šioje tyrimo stadijoje Rotvudas — tiesą sakant, ir visi kiti — nebuvo 
svarbiausias įtariamasis. Ji galėjo įsivaizduoti salos gyventojų reakciją, 
jeigu Bentonas-Smitas išsivežtų dviratį. „Jie dabar išsivežė vargšelio 
Rotvudo senąjį dviratį. Dievas žino, kas jiems toliau šaus į galvą“. Ji 
trumpai padėkojo Rotvudui už bendradarbiavimą, ir jie išėjo. 

Kelias minutes jie ėjo tylėdami, paskui Keitė pratarė: 

— Nemaniau, kad esi loto specialistas. Reikėjo šitai įrašyti į gy- 
venimo aprašymą. Ar turi ir kitokių talentų, apie kuriuos mums nieko 
nepasakojai? 

Jo balsas buvo bespalvis. 

— Dabar taip staiga nesugalvosiu, madam. Dar būdamas vaikas 
žaisdavau loto su močiute. Su tąja angle. 

— O taip, tiesiog negalėjai susilaikyti to nepademonstravęs. Bent 
jau baigei žaidimą. Nei ji, nei jis nežiūri į mus rimtai, ir jie nepabijojo 
mums to parodyti. Jie tarsi vaidino. Vis dėlto mes gavome informaciją, 
kurią gauti buvome paprašyti, — sužinojome, kur jie buvo nuo septy- 
nių trisdešimt šiandien rytą. Ponas Dalglišas išgaus visa kita, ko jam 
reikia. Su juo jie nežais. Ką apie ją manai? 

— Kaip apie įtariamąją? 

— O ko gi dar mes pas juos ėjome? Tai nebuvo apsilankymas 
svečiuose. 

Taigi jie ėmė kolegiškai apie tai kalbėtis. Paskui trumpam nutilo, 
o tada Bentonas pratarė: 

— Manau, jeigu ji sumanytų ką nors nužudyti, tai elgtųsi šal- 
takraujiškai. Kažin ar paskui ją labai graužtų kaltės jausmas. Bet koks 
galėtų būti motyvas? 

— Kaip teigia Miranda Oliver, jos tėvas mirtinai norėjo iškeldinti 
ją iš trobelės. 

— Nėrajokių prielaidų, kad jam būtų pavykę. Ji yra Holkūm, kon- 
cernas būtų jos pusėje. Beje, ar jai ne aštuoniasdešimt? Gal ji ir galėtų 
užlipti švyturio laiptais, šiaip jau ji man pasirodė labai stipri, turint 
galvoje jos amžių, bet niekaip negalėčiau įsivaizduoti, kad ji turėtų tiek 
jėgų, jog įstengtų permesti per turėklus Oliverio kūną ar užnešti jį, pa- 
ėmusi iš apatinio aukšto. Manau, kad ten jis ir mirė. Kad ir kas jį būtų 

nusiviliojęs į švyturį, neketintų jo užmušti prie žibinto. Visada išliktų 
rizika būti pastebėtam. 

Keitė pratarė: 

— Iš jūros pusės niekas nepastebėtų. Ir viskas būtų paprasčiau nei 
tempti negyvą kūną viršun ir įveikus paskutinius laiptelius užvilkti jį 
ant platformos. Ji galėjo pasiūlyti pasikalbėti gryname ore. Be to, jis ne- 
buvo stambus. Manau, galėjo jį permesti per turėklus. Bet tada jai tektų 
Oliverį pakelti. O tai padaryti ne taip jau lengva. 

Bentonas-Smitas paklausė: 

— Gal manote, kad Rotvudas galėjo užmušti ar jai padėti? 

— Iš kur galėčiau žinoti, seržante? Nėra prasmės spekuliuoti apie 
motyvą ar sąmokslą, kol nepatikrinome alibi ir neišsiaiškinome, ar 
tikrai viskas visiškai skaidru. Mums reikia tik faktų. Sakykime, jis pasi- 
naudojo dviračiu. Ar jis tada labai rizikavo būti pastebėtas? 

— Menkai terizikavo, madam, bent jau kol važiavo keliuku tarp 
gyvatvorių. Gyvatvorės taip sužėlusios, kad galėjo jį pridengti, ypač jei- 
gu jis važiavo žemai nuleidęs galvą. O tas plyšys padangoje galėjo būti 
paliktas peilio. Pažiūrėkite į šį keliuką — šiurkšti žolė, smėlinga žemė, 
nugludinti akmenukai, išskyrus vieną kitą. Arba jis važiavo žemesniąja 
uola. Važiuodamas tuo keliu jis galėjo būti garantuotas, jog pradurs pa- 
dangą. Aštrus titnagas gali prapjauti padangą kaip peilis. Bet aš manau, 
kad padanga perpjauta tyčia, kad ir kokiu būdu tai buvo padaryta. 

— Bet nebūtinai šitai byloja apie kaltumą. Jis galėjo taip padaryti 
norėdamas pasirodyti visiškai „švarus“, vildamasis, kad mes juos pa- 
liksime ramybėje. 

Bentonas-Smitas paklausė: 

— Tai kodėl to nepadarius įtikinamiau? 

— Nebuvo laiko. Toji mintis jam galėjo šauti į galvą visai prieš 
mums atvykstant. Palėpėje buvo visokių įrankių ir žirklės. Jam būtų 
tikęs bet koks aštrus daiktas. 

— Madam, jeigu nužudymas ir alibi buvo sumanyti iš anksto, ar 
jis negalėjo savo dviračio sugadinti anksčiau? 

— Būtent, seržante. 

Likusį kelią iki namo jie nuėjo nesikalbėdami, bet Keitė jautė, kad 
toji tyla bičiuliška ir kad viena nedidelė tvoros dalis atsargiai praverta. 

Dalglišas svarstė, kokios skirtingos, bent jau iš išorės, atrodė visos 
jo matytos trobelės. Regis, paprastą projektą gavęs architektas iš pa- 
skutiniųjų vengė tiesioginio panašumo. Atrodė, kad Ruonių trobelė 
buvo viena iš pačių maloniausių. Ji stovėjo vos už trisdešimties pėdų 
nuo uolos krašto, nors suprojektuota labai paprastai, žavėjo langų si- 
metrija ir akmeninių sienų bei stogo proporcijomis. Joje buvo tik du 
kambariai — didelis miegamasis ir modernus vonios kambarys viršuje 
ir svetainė su virtuve apačioje. Langai iškirsti iš dviejų pusių, todėl tro- 
belėje buvo labai šviesu. Viskas jo patogumui, kaip jį patikino ponia 
Barbridž. Platus akmeninis židinys ir pintinė su malkomis, židinyje 
sudėtos nerūkstančios anglys jau buvo apibertos prakuromis. Kam- 
putyje kairėje jis pamatė geležines duonkepės dureles, kurias pravėręs 
rado dar daugiau prakurų. Baldų buvo mažai, bet visi puikaus dizaino. 
Šalia židinio stovėjo du krėslai, o viduryje kambario — paprastas stalas 
su dviem kėdėm. Po vienu iš žvelgiančių į jūrą langų buvo pastatytas 
funkcionalus modernus darbo stalas. Virtuvė atrodė vos didesnė už 
laivo virtuvėlę, tačiau puikiai įrengta — joje stovėjo maža elektrinė 
viryklėlė ir mikrobangų krosnelė. Čia buvo ir solidžios apelsinų atsar- 
gos, ir elektrinė sulčiaspaudė, šaldytuve — pieno, pustuzinis kiaušinių, 
keturi griežinėliai kumpio, ne aptraukti celofanu, bet sudėti į plastikinę 
dėžutę, grietinė ir kepaliukas akivaizdžiai namuose keptos duonos. Ant 
lentynėlės, spintelėje, jis rado nedidelius pakelius javainių pusryčiams 
ir užsukamą grūdų batonėlių indelį. Kitoje spintelėje buvo indai, stalo 
įrankiai trims žmonėms, dar stiklinės ir trys taurės vynui. Čia taip pat 
puikavosi šeši buteliai vyno — trys Naujosios Zelandijos „Sauvignon 
Blanc“ ir trys „Chateau Batailley'94“; tokios rūšys per geros gerti be 
jokios progos. Jis svarstė, kas už visa tai sumokės? Šykštesniems tai 
pasirodytų kaip paskatinimas gerti ar provokacija. Kuriam laikui šių 
butelių turėtų pakakti? Ar jie parodo neabejotiną ponios Barbridž ge- 
bėjimą skaičiuoti ir žinias, kiek trys policijos pareigūnai galėtų išgerti 
per porą dienų, o gal šiuos pakeis nauji? 

Buvo ir kitokių ponios Barbridž rūpesčio jo patogumu ženklų, 

kurie jį pamalonino, atrodė, kad jo asmuo ir skonis yra svarbūs. Iš 
abiejų židinio pusių knygų lentynos tikriausiai įrengtos tam, kad sve- 
čiai patys jas užpildytų atsigabentomis knygomis. Ponia Barbridž pati 
jam parinko knygų iš bibliotekos, „Kovo vidurį“, labai tinkamą skaityti 
salos vienatvėje, ir keturis tomelius poezijos — Brauningą, Hausmaną, 
Eliotą ir Larkin. Nors čia nebuvo televizoriaus, svetainėje laukė garso 
aparatūra, ant lentynėlės ponia Barbridž paruošė kompaktinių diskų 
kolekciją, o gal tiesiog sudėjo atsitiktinai. Diskų įvairovė galėjo bent jau 
laikinai tenkinti nepretenzingą skonį — Bacho mišios B minor ir siu- 
itos violončelei, kurias grojo Polas Torteljeras, Finzi dainos, Džeimso 
Baumano dainuojamas Hendelis ir Vivaldis, Bethoveno Devintoji sim- 
fonija ir Mocarto „Figaro vedybos“. Atrodo, kad jo mėgstamo džiazo 
čia klausytis neteks. 

Dalglišas nė nesiūlė visai komandai pietauti kartu ir per pietus 
aptarti bylą. Atlikdami maisto gaminimo ritualą, sukdamiesi nepa- 
žįstamoje virtuvėje ir galiausiai plaudami indus jie tik gaištų laiką, vis 
atidėliodami rimtą pokalbį. Jam taip pat atrodė, kad Keitė ir Bentonas 
mieliau valgys savo kambariuose — kartu arba atskirai, kaip nutars 
Keitė, nors žodis „kambariai“ atrodė per skambus kalbant apie per- 
sonalui skirtas patalpas arklidžių pastatuose. Jis svarstė, kaip jie sutaria 
dirbdami kartu. Keitei neturėtų būti sunku bendrauti su pavaldiniu, 
kuris neabejotinai intelektualus ir fiziškai patrauklus, bet Dalglišas 
ganėtinai ilgai su ja dirbo, kad pastebėtų, jog Bentono Oksforde įgytas 
išsilavinimas ir neslepiamos ambicijos vertė ją jaustis nejaukiai. Ben- 
tonas bus skrupulingai korektiškas, bet Keitė supras, kad už tų tamsių 
budrių akių slypi noras teisti viršininką ir laukti tinkamos progos. 

Ponia Barbridž tikriausiai numatė, kad jie valgys atskirai. Čia ne- 
buvo jokių papildomų indų ar stalo įrankių, tik dvi atliekamos vyno 
taurės ir puodeliai tikintis, jog jie bent jau išgerti susirinks kartu. Ant 
spintelės gulėjo ranka parašytas raštelis: „Prašome paskambinti, jeigu 
ko nors prireiks“. Dalglišas nutarė visa ko prašyti minimaliai. Jeigu jis 
su kolegomis panorės valgyti kartu, viską galima atsinešti iš arklidžių 
pastatų. 

Pietūs buvo sudėti į metalinį termosą, paliktą ant lentynos prie- 
angyje, po medine dėže su užrašu „Laiškai“. Raštelis ant didesnės dėžu- 
tės teigė: „Prašome pašildyti pagrindinį patiekalą ir keptas bulves tris- 

dešimt minučių orkaitėje, nustatę 160 laipsnių temperatūrą. Pagardas 
šaldytuve“. 

Vykdydamas nurodymus ir dengdamas stalą jis kreivai šypsojosi 
galvodamas apie tokią keistą situaciją. Nuo tada, kai tapo kriminalinio 
skyriaus seržantu, praėjo daug metų; jis prisiminė įvairiausius valgy- 
mus tarnybos metu — paskubomis ar ramiau, lauke ir viduje, vienam 
ir su kolegomis, skanius patiekalus ir beveik nevalgomus. Daugelis da- 
lykų jau seniai buvo pamiršta, bet kai kas iš tų dienų, kai jis dar buvo 
jaunas konsteblis, vis dar glūdėjo atminty — žiaurus vaiko nužudymas 
visiems laikams nesuderinamai siejosi su sūrio sumuštiniais, kuriuos 
įnirtingai tepė motina; niekam nereikalingos kvadratinės krūvelės 
augo vis aukštyn, aukštyn, o tada klyktelėjusi ji abiem rankom sugriebė 
peilį ir smeigė jį į lentą, o paskui rėkdama susmuko ant sukrauto sūrio 
ir duonos kalno. Kartu su detektyvu jiems slepiantis po geležinkelio 
tiltu, pliaupiant lietui ir laukiant teismo ekspertizės patologo, Nobis 
Klarkas išsiėmė iš savo lagaminėlio Kornvalio pyragėlių. „Sukrimsk, 
vaikine. Kepė mano žmona. Jie tau įkvėps gyvybės“. Jis ir dabar prisimi- 
nė sušalusiuose delnuose laikomų dar šiltų pyragėlių skleidžiamą jau- 
kumą, po to karto jis niekada nebuvo pajutęs tokio malonaus skonio. 
Bet maistas Kūmo saloje taip pat pateks į keisčiausių valgymų sąrašą. 
Ar jis ir jo kolegos artimiausiomis dienomis bus maitinami iš žudiko 
malonės? Be jokių abejonių, policija ilgainiui už viską užmokės — koks 
nors paskirtas pareigūnas Jarde turės susiderėti dėl sumos; tikriausiai 
didžiajame name Meikroftas ir ponia Barbridž jau konsultavosi dėl 
suirutės jiems atvykus. Akivaizdu, kad su jais elgiamasi kaip su papra- 
stais svečiais. Ar tai reiškia, kad panorėję jie galėtų pietauti didžiajame 
name? Bent jau jis galėtų išvaduoti Meikroftą nuo tokio streso. Bet jis 
jautėsi dėkingas už tai, kad ponia Barbridž ar ponia Planket nutarė, jog 
po priešpiečiams patiektų sumuštinių jiems priklauso ir karšti pietūs. 

Kai troškinys buvo pašildytas, jo apetitas, nors ir sužadintas vir- 
tuvę persmelkusio malonaus svogūnų, pomidorų ir česnako kvapo, pa- 
slaptingai dingo. Po kelių veršienos, tokios minkštos, kad net krito nuo 
kaulų, kąsnių jis suprato esąs per daug pavargęs, kad įstengtų valgyti. 
Šluostydamas stalą jis tarė sau, jog čia nėra nieko keista — dar prieš šią 
bylą jis ištisas savaites dirbo daugiau nei paprastai; net tas kelias vie- 
natvės akimirkas jam pasirodė, kad Kūmo sala keistai trikdo. Gal salos 

ramybė jį aplenkia dėl to, kad jis jaučiasi praradęs savąją ramybę? Jo 
sąmonė buvo tarsi vilties, ilgesio ir desperacijos sūkurys. Jis prisiminė 
visas jam patikusias moteris, tas, kurias jis gerbė ir kuriomis džiaugėsi 
kaip draugėmis ir meilužėmis, tas, su kuriomis buvo užmezgęs delika- 
čius, neįpareigojančius santykius, neteikiančius jokių vilčių, išskyrus 
pastangas duoti ir gauti malonumą. Jam patikusios moterys — išran- 
kios ir protingos — neieškojo pastovumo. Jos turėjo nuosavus darbus, 
jų pajamos buvo didesnės nei jo. Valanda su draugių vaikais dar labiau 
sustiprindavo nuostatą, kad motinystė — tai tam tikras gyvenimo nuo- 
sprendis, kuriam, dėkui Dievui, jos psichologiškai netinkamos. Jos be 
sąžinės graužimo atsiduodavo egoizmui, o jeigu vėliau dėl to gailėda- 
vosi, jam neužkraudavo savo skausmo. Romanai paprastai baigdavosi 
dėl jo darbo specifikos, ir jeigu kuri nors pusė likdavo įskaudinta, iš- 
didumas reikalaudavo tai nuslėpti. Bet dabar, būdamas įsimylėjęs, kaip 
jam atrodė, pirmą kartą po jaunos žmonos mirties gimdant, jis norėjo 
neįmanomos garantijos, kad santykiai tęsis tol, kol truks meilė. Kaip 
keista, kad seksas gali būti toks paprastas, o meilė — tokia sudėtinga. 

Jis prisivertė išmesti iš galvos praeities vaizdus ir dabartinius as- 
meniškumus. Reikia dirbti darbą, po penkių minučių pas jį ateis Keitė 
ir Bentonas. Grįžęs į virtuvę jis užsiplikė stiprios kavos, atkimšo butelį 
raudonojo vyno ir pravėrė trobelės duris: po mirgančiu žvaigždėtu 
baldakimu švytėjo švelni, saldžiai kvepianti naktis. 


Keitė ir Bentonas pietavo savo kambariuose pasiėmę metalinius 
termosus su pietumis iš didžiojo namo. Keitė svarstė, jog, jeigu ji čia 
būtų su Pirsu Tarantu, jie valgytų kartu, laikinai pamiršę rungtynia- 
vimą, kalbėtųsi ir aptarinėtų bylą. Bet su Bentonu-Smitu viskas kitaip, 
ir ne todėl, kad jo laipsnis žemesnis: kai jai kolega patikdavo, laipsnis 
neturėdavo jokios reikšmės. Bet Eidi, kaip visada, pirmiausia klausda- 
vo jaunesniojo nuomonės, o jeigu Bentonas sumanytų parodyti savo 
intelektą, ji visai nenorėtų padėti jam sublizgėti surengusi generalinę 

repeticiją. Jiems buvo duoti du greta esantys apartamentai arklidžių 
pastate. Prieš pasirinkdama vieną iš jų, ji dirstelėjo į abu, todėl žinojo, 
kad jo numeris yra visai kaip veidrodinis jos kambario atspindys. Kam- 
bariuose buvo mažai baldų; Bentono svetainė atrodė kaip jos — kokių 
dvylikos ir aštuonių pėdų, mažutėje virtuvėlėje kuo puikiausiai galėjai 
pasišildyti maistą ir pasigaminti karštų gėrimų, o viršuje buvo miega- 
masis su greta esančiu vonios kambariu. 

Ji nusprendė, kad abiejuose numeriuose paprastai gyvena vienai 
nakčiai čia atvykęs personalas ir po savaitę dirbantys žmonės. Nors 
ponia Barbridž, tikriausiai padedama Milės, parengė kambarius ne- 
tikėtiems ir vargu ar lauktiems svečiams (lova buvo gražiai paklota, 
nepriekaištingai sutvarkyta virtuvė, o šaldytuve — maistas ir pienas), 
čia vis dar matėsi ankstesnių gyventojų palikti pėdsakai. Dešinėje lovos 
pusėje kabojo Rafaelio „Madonos su kūdikiu“ reprodukcija, o kairė- 
je — ąžuoliniuose rusvuose rėmeliuose įrėminta šeimos nuotrauka. Jie 
riškis plačiai šypsodamasis sėdėjo ratukuose, vasariniais laisvalaikio 
drabužiais vilkintys tėvai ir trys nedideli vaikai vienodais kirpčiukų 
įrėmintais veideliais, santūriai įsižiūrėję į fotoaparato objektyvą. Tik- 
riausiai viena iš jų yra šio kambario gyventoja. Vienintelėje spintoje 
kabojo jos rožinis chalatas, prie spintos buvo padėtos šlepetės, o ant 
lentynos — Katerinos Kokson knygos plonais viršeliais. Nukabindama 
svetimą chalatą ir užkabindama savąjį Keitė pasijuto kaip įsibrovėlė. 

Ji nusiprausė po dušu, pasikeitė marškinius ir gerai iššukavusi 
plaukus juos persipynė, o paskui pabeldė į Bentono duris, duodama 
ženklą, jog jau pasirengusi. Jis iškart išėjo, ir ji pamatė, kad Bentonas 
persirengęs — apsivilkęs tamsiai žalios, beveik juodos spalvos laisvo 
stiliaus kostiumą. Vilkėdamas šiuo kostiumu jis atrodė iškilmingiau, 
neabejotinai vertas pagarbos ir kažkoks svetimas, bet jautėsi taip lais- 
vai, tarsi būtų persivilkęs įprastais patogiais drabužiais tik savo malo- 
numui. Gal taip ir buvo. Ji gundėsi paklausti: „Kodėl persirengei? Juk 
mes ne Londone, o ir ne į žmones einame“. Tačiau suprato, jog tokia 
pastaba neabejotinai pasirodytų smulkmeniška. Beje, ar ir ji pati nesi- 
stengė? 

Jie nesikalbėdami žingsniavo kyšulio taku Ruonių trobelės link. 
Už nugarų švytintys didžiojo namo langai ir iš tolo spingsinčios tro- 

belių švieselės didino tylos įtampą. Nusileidus saulei išsisklaidė ir va- 
saros iliuzija. Tai tikras vėlyvo spalio oras, vis dar neįprastai švelnus, 
bet jau paženklintas pirmojo rudeniško šaltuko: jis dvelkė lengvu 
aromatu, tarsi išblukusi šviesa būtų paskleidusi po kyšulį sodrų dienos 
saldumą. Jeigu ne žvaigždės, būtų visiškai tamsu. Keitei dar niekada 
neatrodė, kad jų tiek daug, kad jos tokios skaisčios ir taip arti. Nuo 
žvaigždžių minkšta tamsa paslaptingai švytėjo; nuleidusi akis Keitė 
išvydo siaurą takelį, besidriekiantį tarsi lengvai tviskantis kaspinas, 
ant kurio mirgėjo atskiri žolės stiebeliai, primenantys mažas ietis, pa- 
sidabruotas šviesa. 

Šiaurinėje Ruonių trobelės pusėje matėsi praviros durys, ir ant 
akmenimis grįsto kiemo pro duris plūdo šviesa. Keitė pastebėjo, kad 
Dalglišas visai neseniai įkūrė židinį. Vis dar traškėjo prakuros, o kelios 
nerūkstančio kuro plokštelės vis dar buvo nepaliestos. Ant stalo sto- 
vėjo atkimštas vyno butelis ir trys taurės, tvyrojo kavos kvapas. Keitė 
ir Bentonas nutarė išgerti vyno, Eidi jiems įpylė. Bentonas prisitraukė 
prie stalo kėdę. 

Ši tyrimo dalis Keitei labiausiai patiko, ji labiausiai jos laukė. Jai 
patikdavo tokios ramios akimirkos, paprastai išgyvenamos baigiantis 
kiekvienai dienai, kai aptariamas nuveiktas darbas ir išdėstomi būsi- 
mos veiklos planai. Ši pokalbiams skirta valanda ir tyla prie vis dar pra- 
vertų trobelės durų, ant akmeninių grindų šokant raudonoms židinio 
liepsnelėms ir dvelkiant vyno bei kavos aromatams, taip labai priminė 
patogų, ramų namų pasaulio jaukumą, kurio, būdama vaikas, ji taip ir 
nepažino ir kuris, jos supratimu, turėtų būti šeimos gyvenimo esmė. 

Eidi paskleidė ant stalo salos žemėlapį. Jis pratarė: 

— Aišku, galime teigti, kad tiriame nužudymą. Man nesinori 
vartoti šio žodžio kalbant apie Kūmo gyventojus, kol negausime pa- 
tvirtinimo iš daktarės Glenister. Geriausiu atveju rezultatų sulauksime 
rytojaus vidurdienį. Dėstykime faktus tokius, kokie mums yra žinomi 
dabar, bet pirmiausia mums reikėtų sugalvoti tariamam žudikui vardą. 
Gal turite ką pasiūlyti? 

Keitei buvo pažįstama nesikeičianti šefo praktika. Jis bjaurėjosi 
visokiais „bičiuliais“ ar kitokiomis pravardėmis, kurių nevengė kiti. 
Keitė turėjo būti pasirengusi, bet dabar jai nešovė į galvą jokių minčių. 

Bentonas pratarė: 

— Galėtume jį pavadinti Smitonu, sere, Plimuto rago švyturio 
projektuotojo vardu. Čionykštis švyturys yra ano kopija. 

— Būtų nedora puikaus inžinieriaus atžvilgiu. 

Bentonas pasakė: 

— Arba gali būti ir Kalkraftas, XIX amžiaus korikas. 

— Kalkraftas tinka. Gerai, Bentonai, kas mums žinoma? 

Bentonas stumtelėjo vyno taurę. Jo žvilgsnis susitiko su Dalglišo 
akimis. 

— Auka, Natanas Oliveris, Kūmo saloje lankydavosi reguliariai, 
kas ketvirtį, visada atvykdavo dviem savaitėm. Šį kartą jis atvyko pir- 
madienį su dukra Miranda ir sekretoriumi Deniu Tremletu. Kaip įpra- 
stai. Kai kurie mums žinomi faktai priklauso nuo informacijos, kuri 
gali būti teisinga arba ne, bet jo dukra sako, kad iš Sakalo trobelės šįryt 
jis išėjo maždaug dvidešimt minučių po septintos nesuvalgęs įprastų 
specialiai jam pagamintų pusryčių. Dešimtą valandą ryto kūną rado 
Rupertas Meikroftas, prie kurio atskubėjo Danielis Padžetas, Gajus 
Steivlis, Džagas Tamlinas, Milė Tranter ir Emilė Holkūm. Akivaizdi 
mirties priežastis — smaugimas. Tai nutiko arba kambaryje, esančiame 
po švyturio žibintu, arba apvalioje platformoje viršuje. Tada Kalkraftas 
susirado kalnų turistų virvę, aprišo Oliveriui aplink kaklą, pririšo virvę 
prie turėklų ir pakabino kūną. Todėl Kalkraftas turėjo būti ganėtinai 
stiprus — jeigu jam nereikėjo užnešti jau negyvo Oliverio kūno įvei- 
kiant neilgą laiptatakį į viršų, jis turėjo bent jau permesti jį per tvorelę. 

Jūs sakėte, sere, kad daktaro Speidelio paliudijimas jus pribloškė, 
nes pasirodė mažų mažiausiai nebaigtas. Jis parašė raštelį, kuriame 
prašė susitikti švyturyje šįryt, aštuntą valandą. Raštelis buvo paduotas 
Milei Tranter, kuri sakėsi raštelį perdavusi — įdėjusi į laiškų dėžutę, 
esančią prie Sakalo trobelės. Ji pripažįsta pasakiusi Džagui apie pasi- 
matymą. Raštelį galėjo perskaityti ir Miranda Oliver su Tremletu, kaip 
ir bet kas kitas, tarkime, ėjęs prie automobilio. Ar Oliveris gavo raštelį? 
Jeigu negavo, kodėl ėjo į švyturį? Jeigu susitikimas turėjo įvykti aštuntą 
valandą, kodėl jis ten išsiruošė taip anksti — dvidešimt po septintos? 
Ar raštelyje nurodytas laikas buvo pakeistas? Jeigu pakeistas, tai kas 
jį pakeitė? Aštuntos taip lengvai neištaisysi į septintą trisdešimt, ne- 
bent senąjį laiką išbrauktum ir parašytum naują, pataisytąjį. Bet šitai, 
žinoma, būtų tikras absurdas. Tada Kalkraftas turėtų vos trisdešimt 

minučių susitikti su Oliveriu, pasikelti į švyturio viršų, nužudyti ir iš- 
sinešdinti, ir visa tai — tik su sąlyga, kad Oliveris ateis laiku. Žinoma, 
Kalkraftas galėjo sunaikinti originalų raštelį ir pakeisti jį kitu. Bet vis 
tiek būtų absurdiška keisti susitikimo laiką vos trisdešimčia minučių. 

Be to, mums šį tą atskleidžia ir švyturio durys. Speidelis sako, jog 
jam atėjus jos buvo užrakintos. Vadinasi, kažkas viduje buvo — Olive- 
ris, jo žudikas arba ir vienas, ir kitas. Kai jis grįžo po dvidešimt pen- 
kių minučių, durys buvo praviros, o jis pastebėjo, kad nebėra virvės. 
Speidelis nieko neišgirdo, kita vertus, ar galėjo išgirsti būdamas beveik 
šimtu pėdų žemiau nei kambarėlis, kuriame įvyko žmogžudystė? Bet 
Speidelis galėjo ir meluoti. Jis mums tik sakė, kad švyturys užrakintas, 
kad taip ir nesutiko Oliverio. Oliveris galėjo jo laukti, kaip kad jie ir 
tarėsi, o Speidelis galėjo jį nužudyti. O mirties laiką mums patvirtino 
tik Speidelio parodymai. Bet kam reikėjo pasimatymui paskirti vietą 
prie švyturio? Žinome, jog jis melavo ponui Dalglišui teigdamas, jog 
švyturiai — jo hobis. 

Keitė tarė: 

— Iš tavęs buvo tikimasi faktų. Tu perėjai prie spėliojimų. Yra ir 
kitų dalykų, kuriuos neabejotinai žinome. Oliveris visada buvo neleng- 
vas svečias, bet šį kartą, atrodo, jis buvo dar nesuprantamesnis nei pa- 
prastai. Sužinojęs, kad jo kraujo mėginiai prarasti, Oliveris iškėlė sceną 
uoste, jis nuolat skundėsi Meikroftui, nepaliovė reikalavęs, kad Emilė 
Holkūm būtų iškeldinta iš Atlanto trobelės, o paskui, penktadienį, 
iškėlė sceną pietų metu. O kur dar Mirandos susižadėjimas su Trem- 
letu... Visų trijų elgesys buvo labai keistas, tiesa? Oliveris grįžta namo 
vėlai, jau po pietų, kai Miranda jau atsigulusi, o išeina jai dar neatsi- 
kėlus. Atrodo, kad jis tyčia nenorėjo su ja susitikti. Ir kodėl jis užsakė. 
katerį popietei? Kam tas kateris užsakytas? Ar mes tikime Mirandos 
pasakojimu, kad jis pritarė vedyboms? Ar tokios reakcijos lauktume iš 
žmogaus, kuris taip egoistiškai atsidavęs darbui, kad niekam neleidžia 
kištis į jo gyvenimą ir trukdyti patogumui? O gal motyvas slypi kur 
nors kitur, tolimoje praeityje? 

Dalglišas pasakė: 

— Jeigu taip ir yra, kodėl Kalkraftas laukė šio savaitgalio? Oliveris 
reguliariai atvykdavo į salą. Dauguma mūsų įtariamųjų turėjo gražaus 
laiko ir progų anksčiau jam atkeršyti. Beje, už ką jam reikėjo keršyti? 
Šis savaitgalis visai neparankus — yra tik du svečiai, nenuolatinis per- 

sonalas išvykęs į žemyną, o galimų įtariamųjų — vos trylika, na, jeigu 
įskaičiuosime ir ponią Planket su ponia Barbridž — penkiolika. 
“ Bentonas pratarė: 

— Bet yra ir kita pusė, sere. Žmonių, kuriuos galima laikyti įtaria- 
maisiais, yra mažiau, bet daugiau šansų likti nepastebėtam. 

Keitė pasakė: 

— Bet iš tikrųjų atrodo, kad Kalkraftas galėjo apsispręsti veikti šį 
savaitgalį. Tai kas pasikeitė nuo paskutiniojo Oliverio vizito? Po pasku- 
tinio Oliverio vizito prieš tris mėnesius į salą atvyko du žmonės, kurių 
tada čia nebuvo — daktaras Speidelis ir daktaras Jelandas. Būtent inci- 
dentas dėl prarastų mėginių išprovokavo Oliverio grasinimus likti čia 
gyventi visam laikui. Be to, yra dar Mirandos ir Tremleto sužadėtuvės. 
Sunku ją įsivaizduoti kaip žudikę, bet vis dėlto ji galėjo suplanuoti nu- 
žudymą kartu su Tremletu. Miranda akivaizdžiai už jį stipresnė. 

Dalglišas atsakė: 

— Pažvelkime į žemėlapį. Kalkraftas galėjo nueiti prie švyturio 
atskirai susitaręs su Oliveriu, žinoma, tai būtų neįtikėtinas sutapimas, 
kita vertus, esame susidūrę ir su dar neįtikėtinesniais. Arba galėjo per- 
skaityti raštelį ir pakeisti laiką, kaip ir atsitiktinai pamatęs švyturio link 
einantį Oliverį jį pasekti. Įtikinamiausias kelias — palei žemutinę uolą. 
Patogiausia tuo keliu naudotis tiems, kurie gyvena name arba pietva- 
karinėje salos pusėje esančiose trobelėse — Steivliams, Denui Padžetui, 
Rotvudui ir poniai Holkūm. Rytinėje pusėje yra keliukas po uola, jis 
tęsiasi po Koplyčios trobele, bet jį nutraukia uostas. Neturime pamiršti, 
kad raštelis buvo perduotas praėjusį vakarą. Kalkraftas galėjo nusigauti 
iki švyturio penktadienio vakarą prisidengęs tamsa ir ten laukti iki 
šeštadienio ryto. Taip pat realu, jog jis visai nesijaudino, kad gali būti 
pamatytas, nes tada nė neketino žudyti. Nužudymas galėjo būti ne- 
planuotas, gal tai netyčinis nužudymas, o ne žmogžudystė. Dabar mes 
tik klaidžiojame tamsoje. Mums reikia ponios Glenister ataskaitos po 
skrodimo, taip pat vertėtų dar kartą apklausti daktarą Speidelį. Tikėki- 
mės, kad jis jausis pakenčiamai. 

Po valandėlės svarstymai ir spėliojimai baigėsi. Rytoj bus sunki 
diena. Dalglišas atsistojo, Keitė ir Bentonas — taip pat. Jis pasakė: 

— Susitiksime po pusryčių, aptarsime programą. Ne, palik taures, 
Bentonai. Aš pats jas sutvarkysiu. Saldžiai išsimiegokite. 

Vyno taurės buvo išplautos ir padėtos, ugnis blėso. Prieš miegą jis 
pasiklausys Mocarto. Pasirinko antrą „Figaro vedybų“ dalį, ir trobelę 
užliejo širdį glostantis, puikiai valdomas, stiprus Kiri Te Kanavos bal- 
sas. Šio disko jis klausėsi kartu su Ema savo bute prie Temzės. Akmeni- 
nės trobelės sienos buvo per ankštos, kad sutalpintų tokį grožį, todėl jis 
vėl pravėrė duris į laukus, kad vyro besiilginčios grafienės balsas sklistų 
po žvaigždėmis. Prie trobelės sienos buvo vieta atsisėsti; jis sėdėjo ir 
klausėsi. Palaukė, kol baigsis veiksmas, tada grįžo išjungti grotuvo, vė- 

„liau dar kartą išėjo paskutinį kartą pasižiūrėti į nakties dangų. 

Nuo Adriano Boido trobelės lyguma ėjo moteris. Ji pamatė jį ir 
sustojo. Iš ryžtingos eisenos ir blykstelėjusios gelsvuose plaukuose 
žvaigždžių šviesos jis iškart suprato, jog tai Džo Steivli; dabar, akimirką 
padvejojusi, ji pasuko jo link. 

Šypsodamasis jis pratarė: 

— Vadinasi, kartais jūs vis dėlto vaikštinėjate naktį. 

— Tik tada, kai turiu kokį nors tikslą. Pamaniau, kad Adriano ne- 
reikėtų palikti vieno. Mums visiems ši diena buvo itin nemaloni, bet 
jam — tiesiog pragariška, todėl nuėjau kartu suvalgyti troškinio. Deja, 
jis negeriantis. Jeigu jums nebūtų labai sunku, išgerčiau taurę vyno. 
Gajus jau miegos, o man nepatinka gerti vienai. 

— Man visai nebus sunku. 

Ji nuėjo paskui jį į trobelę. Dalglišas atkimšo antrą raudonojo vyno 
butelį ir atnešęs pastatė ant stalo kartu su dviem taurėmis. Ji vilkėjo 
raudoną švarkelį, kurio pakelta apykaklė rėmino jos veidą; dabar ji nu- 
simetė švarkelį ir pasikabino ant kėdės atlošo. Jie sėdėjo vienas priešais 
kitą nekalbėdami. Dalglišas įpylė vyno. Iš pradžių ji godžiai nurijo keletą 
gurkšnių, tarsi būtų gėrusi paprastą vandenį, paskui pastatė ant stalo 
taurę, ištiesė kojas ir patenkinta atsiduso. Ugnis blėso, nuo paskutinės 
pajuodusios malkos rangėsi vos matomas dūmų botagėlis. Mėgaudama- 
sis tyla Dalglišas svarstė, ar svečiams kartais neima atrodyti, kad tylos 
ir vienatvės jiems jau per akis, ir ar jie nenutaria pasiduoti gundančiam 
testosteronų varomo gyvenimo spindesiui. Jis uždavė šį klausimą. 

Ji nusijuokė. 

— Tokie faktai žinomi, man apie tai pasakojo, bet taip nutinka 
retai. Prieš atvykdami jie žino, ko čia keliauja. Jie moka už tylą, pati- 
kėkite, jiems visa tai nepigiai atsieina. Ar niekada nesijautėte taip, jog 
priverstas atsakyti dar į vieną klausimą, išklausyti dar vieno telefono 
skambučio ar pamatyti dar vieną veidą jūs būtumėte galėjęs pradėti 
rėkti ir išeiti iš proto? Be to, yra dar ir saugumas. Siautėjant teroristams 
ir nuolat kybant pagrobimo grėsmei, turėtų būti tikra palaima žinoti, 
kad gali miegoti atsidaręs duris ir langus, ir joks asmens sargybinis ar 
policija neseks kiekvieno tavo judesio. 

Dalglišas paklausė: 

— Ar Oliverio mirtis nepadarys galo tokiai iliuzijai? 

— Abejoju. Kūmas atsigaus. Sala pamiršo ir didesnius siaubus nei 
Natano Oliverio mirtis. 

Jis pratarė: 

— Atrodo, visuotinę antipatiją Oliveriui išprovokavo kažkokie 
rimtesni dalykai nei jo nedraugiškas elgesys čia svečiuojantis. Ar tarp 
jo ir Adriano Boido kas nors nutiko? 

— Kodėl manęs klausiate? 

— Todėl, kad ponas Boidas yra jūsų draugas. Tad jūs jį supran- 
tate geriau nei kiti salos gyventojai. Vadinasi, tikriausiai jūs ir žinosite 
tiesą. 

— Ir būsiu pasirengusi viską papasakoti jums? 

— Tikriausiai. 

— Arjūs klausėte jo? Ar kalbėjotės su Adrianu? — paklausė Džo. 
Dabar ji vyną gurkšnojo lėčiau, akivaizdžiai mėgaudamasi. 

— Ne, dar nesikalbėjau. 

— Tada ir nesikalbėkite. Klausykite, niekas, net ir jūs, iš tikrųjų 
netiki, kad Adrianas turi ką nors bendra su Oliverio mirtimi. Jo ga- 
limybės nužudyti ne ką didesnės nei jūsų ar mano, gal net gerokai 
mažesnės. Tai kam reikėtų suteikti jam skausmo? Kam judinti praeitį, 
jeigu ji neturi nieko bendra su Oliverio mirtimi, neturi nieko bendra su 
tuo, kad jūs esate čia, neturi nieko bendra su jūsų darbu? 

— Deja, judinti praeitį ir yra dalis mano darbo. 

— Jūs esate patyręs detektyvas. Mes apie jus žinome. Tai tik ne- 
pasakokit man, kad į Adrianą žvelgiate kaip į rimtą įtariamąjį. Ar tik 

nėra taip, kad jūs tik taršote nešvarius marškinius savo malonumui, na, 
norėdami parodyti savo valdžią? Žodžiu, tikriausiai jūs patiriate malo- 
numą uždavinėdami klausimus, į kuriuos turime atsakyti. Jeigu neat- 
sakome, atrodome kalti, jeigu atsakome, įsiveržiame į kažkieno privatų 
gyvenimą. Ir dėl ko? Tik nepasakokite, kad viskas dėl teisingumo. „Kas 
yra tiesa?“ — pajuokavo Pilotas ir nelaukė atsakymo. Jis išmanė keletą 
dalykų, tasai Pilotas, tiesa? 

Citata jį nustebino, bet kodėl jis turėtų daryti prielaidą, kad ji 
niekada neskaitė Beikono? Jis taip pat nustebo, kad ji gali būti tokia 
temperamentinga, tačiau, nepaisant jos žodžių jėgos, jis nepajuto jokio 
asmeniško priešiškumo. Jis buvo tik pakaitalas. Tikrasis priešas pra- 
smuko nepaliestas jos neapykantos. 

Jis švelniai atsakė: 

— Neturiu laiko pseudofilosofinėms diskusijoms apie teisingumą 
ir tiesą. Moku gerbti paslaptis, bet tik iki tam tikrų ribų. Žmogžudystė 
panaikina privatumą — įtariamųjų, aukos šeimos, kiekvieno, susi- 
dūrusio su mirtimi, privatumą. Jaučiuosi pavargęs nuo nuolatinio šių 
dalykų kartojimo žmonėms, bet šitai reikia pripažinti. Svarbiausia, 
žmogžudystė panaikina aukos privatumą. Jums atrodo, kad turite teisę 
ginti savo draugą, o Natano Oliverio apginti nebegalės niekas. 

— Jeigu jums viską papasakosiu, ar jūs priimsite visa tai kaip tiesą 
ir paliksite Adrianą ramybėje? 

— Negaliu to pažadėti. Galiu pasakyti tik tiek, kad man sužinojus 
faktus bus lengviau jį apklausti ir nesukelti nereikalingų emocijų. Mes 
visai nenorime suteikti skausmo. 

— Tikrai? Gerai gerai, įtikinote, kad tyčia neskaudinate. Dievas. 
žino, koks jūs tada būtumėte, jeigu skaudintumėte tyčia. 

Dalglišas atsispyrė pagundai atsikirsti, ir tai nebuvo sunku. Jis 
prisiminė, kas jam buvo pasakyta aukštajame kambaryje Nju Skotland 
Jarde. Jos vyras buvo kaltas dėl aštuonerių metų berniuko mirties. Tai 
buvo medicininė klaida, bet tada galėjo būti įsitraukusi ir vietinė po- 
licija. Galėjo pakakti vienintelio per daug stropaus pareigūno, kad ji iki 
šiol jaustų karčią pagiežą. 

Džo stumtelėjo tuščią vyno taurę, ir jis įpylė dar. Jis paklausė: 

— Ar Adrianas Boidas alkoholikas? 

— Iš kur žinote? 

— Nežinau. Papasakokite, kas nutiko. 

— Per labai svarbias mišias jis dalijo komuniją. Žodžiu, jis išmetė 
taurę, o paskui nukrito ir pats būdamas mirtinai girtas. O gal jis nukri- 
to būdamas mirtinai girtas ir išmetė taurę. Jis persikėlė į bažnyčią, kur 
anksčiau vikaravo ponios Barbridž vyras, o vienas iš bažnyčios seniūnų 
žinojo, kad ponia Barbridž persikėlė čia; tikriausiai jam buvo kas nors 
papasakota apie Kūmą. Jis parašė ankstesniam mūsų sekretoriui kreip- 
damasis su pasiūlymu duoti Adrianui darbo. Adrianas yra absoliučiai 
kompetentingas. Jis jau mokėjo dirbti kompiuteriu, taip pat jis išmano 
aritmetiką. Iš pradžių viskas klostėsi gerai. Jis išgyveno čia būdamas 
visiškai blaivus daugiau nei metus, mes jau ėmėme viltis, kad jis ir liks 
blaivininkas. Štai tada viskas ir nutiko. Ketvirčio viešnagei atvyko Na- 
tanas Oliveris. Vieną vakarą jis paprašė Adriano kartu pavakarieniauti 
ir įpylė jam vyno. Žinoma, tas vakaras buvo lemtingas. Viskas, ko Ad- 
rianas čia buvo pasiekęs, žlugo per vieną vakarą. 

— Ar Oliveris žinojo, kad Boidas buvo alkoholikas? 

— Aišku, žinojo. Štai todėl jis jį ir pasikvietė. Viskas buvo supla- 
nuota. Jis rašė knygą, kurioje vienas iš personažų buvo alkoholikas, ir 
jam reikėjo pačiam tiksliai išsiaiškinti, kas nutinka tada, kai alkoholiką 
pagirdai vynu. 

Dalglišas paklausė: 

— Bet kodėl čia? Jis galėjo atsižiūrėti iki sąmonės netekimo pri- 
sigėrusių girtuoklių bet kuriame Londono klube. Juk tai nėra retas 
reiškinys. 

Ji pridūrė: 

— Arba gatvėse bet kurio šeštadienio vakarą. Oi, bet tai nebūtų 
buvę tas pats, juk taip? Jam reikėjo ko nors, kas mėgintų kautis su sa- 
vaisiais demonais. Jis norėjo laiko ir privatumo, kad galėtų kontroliuoti 
situaciją ir stebėti kiekvieną minutę. Turbūt pasiekus tam tikrą romano 
vietą jam buvo svarbu žinoti, kad jo auka yra netoliese ir lengvai pa- 
siekiama. 

Dalglišas matė, jog ji dreba. Ji spinduliavo tokiu galingu pasipik- 
tinimu, jog jis visa tai pajuto kaip fizinę jėgą. Visas kambarys prisipildė 
koncentruotos neapykantos. Jis palaukė minutėlę, o paskui paklausė: 

— Kas nutiko vėliau? 

— Kas nors — arba Oliveris su savo maketuotoju, arba jo duk- 

ra — tikriausiai nunešė Adrianą į jo trobelę. Jam prireikė poros dienų, 
kol išsiblaivė. Mes net nežinojome, kas atsitiko, išskyrus tai, kad jis gėrė. 
Manėme, kad namuose jis kažkokiu būdu buvo pasilikęs vyno, bet nie- 
kaip negalėjome suprasti, kaip jam tai pavyko. Po dviejų dienų jis iš- 
vyko su Džagu atgabenti prekių savaitei ir dingo. Kiek vėliau tą patį 
mėnesį persikėliau į savo butą Londone ir vieną vakarą jį radau prie 
savo slenksčio girtut girtutėlį. Aš jį pasiėmiau pas save ir kelias savaites 
tu, jis man papasakojo, kas atsitiko. 

— Jums turėjo būti nelengva. 

— Kaip ir jam. Niekam negalėčiau būti ideali kambario draugė, 
ypač gyvendama su mėginančiu nustoti gerti. Supratau, kad Londone 

„bus neįmanoma, todėl išnuomojau atskirą trobelę prie Bodmino prie- 
plaukos. Sezonas dar nebuvo prasidėjęs, todėl nesunkiai radau pigią 
vietą. Mes ten išbuvome šešias savaites. 

— Ar kas nors iš čia esančių žino, kas buvo nutikę? 

— Paskambinau Gajui ir Rupertui norėdama pasakyti, kad man 
viskas gerai ir Adrianas su manimi. Aš jiems nesakiau, kur esu, bet pa- 
sakiau Džagui. Jis pas mus atvažiuodavo ir mane išleisdavo, kai turė- 
davo laisvą savaitgalį. Be jo nebūčiau išsivertusi. Vienas kuris iš mūsų 
niekada neišleisdavo Adriano iš akių. Dieve, tuo metu visa tai atrodė 
sunku, bet ganėtinai linksma žvelgiant iš atstumo. Man atrodo, kad 
tada buvau labai laiminga, tikriausiai niekada anksčiau nesu buvusi 
tokia laiminga. Mes vaikštinėdavome, kalbėdavomės, gamindavome 
valgyti, žaisdavome kortomis, ištisas valandas praleisdavome prie 
televizoriaus žiūrėdami senus BBC serialus, o kai kurie iš jų — tokie. 
kaip „Karūnos brangakmeniai“ — būdavo rodomi kiauras savaites. 
Žinoma, buvo dar ir knygos. Su juo lengva gyventi. Jis geras, protingas, 
jautrus ir linksmas. Jis neinkščia. Kai pajuto, jog jau atėjo laikas, grį- 
žome čia. Niekas nieko neklausinėjo. Štai kaip jie čia gyvena. Jie nieko 
neklausinėja. 

— Ar būtent dėl alkoholizmo jis išėjo iš bažnyčios? Ar jis jums 
apie tai išsikalbėjo? 

— Taip, kiek mes apskritai apie tai kalbėjomės. Aš nesuprantu 
religijos. Iš dalies dėl alkoholizmo, bet svarbiausia dėl to, kad jis pra- 
rado tikėjimą kai kuriomis dogmomis. Nesuprantu, kodėl visa tai jį ne- 

ramino. Maniau, kad daugmaž gali tikėti taip, kaip nori, kuo nori, bet 
jis ėmė tikėti, kad Dievas negali būti ir geras, ir visagalis vienu metu. 
Gyvenimas yra dviejų jėgų kova — gėrio ir blogio, Dievo ir velnio kova. 
Tai tarsi kokia erezija, toks ilgas žodis, kurio pirma raidė „M“. 

Dalglišas pratarė: 

— Manikeanizmas. 

— Skamba panašiai. Man šitai atrodo prasminga. Bent jau tai pa- 
aiškina nekaltųjų kančias, nes aiškinant kitaip įsiveliama į sofistiką. Jei- 
gu prijausčiau kokiai nors religijai, pasirinkčiau būtent šią. Manau, nė 
pati to nežinodama tapau manikiete — jeigu teisingai pasakiau, — kai 
pirmą kartą pamačiau nuo vėžio mirštantį vaiką. Bet, atrodo, negalima 
taip tikėti, jeigu esi krikščionis, o ypač — jei esi kunigas. Adrianas yra 
geras žmogus. Gal aš ir nesu labai gera, bet galiu tai pripažinti. Oliveris 
buvo blogis. Adrianas yra gėris. 

Dalglišas pratarė: 

— Jeigu viskas būtų taip paprasta, man būtų labai lengva dirbti. 
Ačiū, kad papasakojote. 

— Ir jūs neklausinėsite Adriano apie jo alkoholizmą? Juk taip su- 
sitarėme. 

— Nebuvo jokios sutarties, bet dabar aš jam apie tai neužsimin- 
siu. Gal man apskritai nebus būtina apie tai kalbėti. 

— Aš jam pasakysiu, kad jūs apie tai žinote. Manau, taip bus tei- 
singa. Gal jis pats nuspręs jums apie tai pasakyti. Ačiū už vyną. Labos 
nakties. Žinote, kur mane rasti. 

Dalglišas žvelgė į ją, kol ji dingo jam iš akių, užtikrintai žingsniuo- 
dama po žvaigždėtu dangumi, paskui jis praskalavo dvi vyno taures ir 
užrakino trobelės duris. Taigi yra trys žmonės, kurie gali turėti moty- 
vą — Adrianas Boidas, Džo Steivli ir tikriausiai Džagas, kuris paaukojo 
laisvus savaitgalius, kad padėtų Džo, — tokį dosnumą galima aiškinti 
jo pasidygėjimu Oliverio žiaurumu. Bet ar Džo Steivli būtų tokia šneki 
ir patikli, jeigu žinotų ar bent įtartų, kad vienas iš kitų dviejų yra kaltas? 
Gal, jeigu suprastų, kad anksčiau ar vėliau jis neišvengiamai atskleis 
tiesą. Nė vienas iš tų trijų nebuvo panašus į žudiką, bet tą patį būtų 
galima pasakyti apie kiekvieną Kūmo salos gyventoją. Jis žinojo, jog yra 
pavojinga susitelkti į motyvą paneigiant veikimo būdą ir priemones, 
bet jam atrodė, kad šiuo atveju motyvas ir yra esminis bylos dalykas. 

Senasis Nobis Klarkas jam sakė, kad geismas, pinigai, neapykanta ir 
meilė gali paaiškinti visus žmogžudystės motyvus. Labai garsiai pasa- 
kyta. Bet motyvų būna neįtikėtinai įvairių, o kai kurie sužvėrėję žudikai 
žudo be jokių sveikam protui suvokiamų priežasčių. Jam į galvą atėjo 
keli žodžiai, tikriausiai Džordžo Orvelo. „Žmogžudystė — unikalus 
nusikaltimas, jis turėtų būti išprovokuotas tik stiprių emocijų“. Žino- 
ma, visada taip ir būna. 


TREČIOJI KNYGA 


Balsai iš praeities 


Sekmadienio rytą Dalglišas nubudo prieš auštant. Jau nuo vai- 
kystės jis nubusdavo staiga, be aiškaus perėjimo į sąmoningą būseną; 
jis akimirksniu tapdavo budrus, fiksuojantis naujos dienos vaizdus ir 
garsus, kūnas nekantraudavo išsivaduoti iš antklodžių. Bet šįryt jis 
gulėjo apimtas mieguistos ramybės, tarsi tęsdamas kiekvieną sėlinan- 
čio nubudimo žingsnelį. Du dideli praviri langai po truputį ryškėjo, 
miegamasis palengva ėmė įgauti pavidalus ir spalvas. Vakar vakare jūra 
priminė ramų būdravimo akompanimentą, o dabar ji atrodė ramesnė, 
daugiau primenanti švelnius ore pasklidusius virpesius, o ne girdimą 
mūšą. 

Dalglišas nusiprausė po dušu, apsirengė ir nusileido žemyn. Jis 
išsispaudė šviežių apelsinų sulčių, nutarė nesigaminti karštų pusryčių 
ir pasisukiojęs po svetainę su dubenėliu dribsnių, įdėmiau ir ramiau 
nei prieš dieną nužvelgęs neįprastą būstą akmeninėmis sienomis išėjo 
iš trobelės į minkštą, jūra kvepiantį rytmečio orą. Diena buvo rami, 
virš žemų pilkšvai rožinių debesų ruoželių matėsi byškiai mėlyni lopai 
dangaus. Jūra buvo tarsi kruopščiai nupieštas piešinys, iki pat hori- 
zonto nutaškytas sidabrine šviesa. Jis stovėjo labai ramiai, žvelgdamas 
rytų pusėn — Emos pusėn. Net ir dirbant su byla, Ema labai greitai 
užvaldydavo jo mintis. Praėjusią naktį jis tiesiog kankinamai aiškiai ją 
įsivaizdavo savo glėbyje; dabar jos buvimas mažiau trikdė — ji tykiai 
sau buvo šalia susitaršiusiais nuo miego tamsiais plaukais. Staiga jis 
ėmė ilgėtis jos balso, nors gerai žinojo, kad ji nepaskambins, kad ir ką ši 
diena atneštų. Ar ši tyla, kai Dalglišas dirbo, patvirtino, kad jis turi teisę 
darbuotis niekieno netrukdomas, pripažinimą, jog jų abiejų gyvenimai 
darbe yra atskiri gyvenimai? Žmonos ar meilužės skambutis pačiu 
nepatogiausiu ar labiausiai trikdančiu momentu yra šabloniška visų 
komedijų situacija. Jis pats galėtų dabar jai paskambinti — jos darbo 
diena dar tikrai neprasidėjus, — bet žinojo, kad nepaskambins. Atro- 
dė, kad jos sąmonėje įsitvirtinusi nerašyta sutartis, pagal kurią ji aiškiai 
atskyrė meilužį-detektyvą ir meilužį-poetą. Anksčiau minėtasis perio- 

diškai pasitraukdavo į svetimą, niekur nepažymėtą teritoriją, kurios ji 
nenorėjo, o gal jautėsi neturinti teisės aiškintis ar tyrinėti. O gal ji, taip 
pat kaip ir jis, žinojo, kad jo darbas yra poezijos šaltinis, kad pačios ge- 
riausios jo eilės yra pagimdytos skausmo, siaubo ir patetiškai tragiškų, 
sudaužytų gyvenimų šukių, iš kurių lipdėsi jo gyvenimas darbe? Gal 
šis žinojimas ir laikė ją atokiau, kai jis dirbo, gal todėl ji ir tylėjo? Dal- 
glišui-poetui gamtos ir žmonių veidų grožio niekada nepakako. Jam 
visada reikėjo Jytso širdingumo. Jis taip pat svarstė, ar Ema nujautė eg- 
zistuojantį jo paties gėdingai pripažįstamą suvokimą — Dalglišas, taip 
uoliai saugantis savo privatumą, pasirinko darbą, leidžiantį, tiksliau, 
net reikalaujantį, brautis į kitų — gyvų ir mirusių — privatumą. 

Bet dabar, žvelgdamas šiaurės kryptimi į akmeninį kvadratinį 
koplyčios korpusą, jis pamatė moterį, einančią ryžtingu žingsniu, jam 
primenančiu vieną pasaulietišką poreikį — suvalgyti karštus pusry- 
čius. Prireikė tik sekundės, kad pažintų ponią Barbridž, bet šioji po- 
nia Barbridž buvo pasikeitusi. Ji vilkėjo griežto ssnamadiško kirpimo 
mėlyno ir gelsvai rudo tvido paltą, buvo užsidėjusi fetrinę skrybėlę su 
prašmatnia plunksna, o pirštinėtoje rankoje laikė maldaknygę — dėl 
to tikriausiai neturėtų kilti abejonių. Tikriausiai ji buvo koplyčioje iš- 
klausyti kokių nors mišių. Vadinasi, Boidas dabar jau turėtų būti laisvas 
ir savo trobelėje. 

Dalglišui nereikėjo skubėti, todėl jis nutarė praeiti trobelę ir nueiti 
iki koplyčios, esančios už kokių penkiasdešimties jardų. Koplyčia buvo 
grubiau pastatyta nei trobelės — tvirtas statinys, ne didesnis nei pen- 
kiolikos kvadratų. Durys panašios į arklidžių — su velkėmis; jas pravė- 
ręs jis buvo sutiktas vėsesnio, drėgme dvelkiančio oro. Grindys grįstos * 
skaldytais plokščiais akmenimis, matėsi vienas aukštas langas, kurio 
stiklas buvo toks nešvarus, kad pro jį besisunkianti šviesa perteikė pur- 
vino dangaus įspūdį. Tiesiai po langu pastatytas sunkus plokščias ak- 
muo, kuriuo aiškiai buvo naudojamasi kaip altoriumi, nors jis dunksojo 
visiškai plikas, niekuo neuždengtas, matėsi tik dvi trumpos ir storos 
sidabrinės žvakidės ir nedidelis medinis kryžius. Žvakės buvo beveik 
visai sudegusios, bet jam pasirodė, jog jis dar jaučia aštrų tvyrančių 
dūmelių kvapą. Jis svarstė, kaip tasai akmuo čia pateko. Tikriausiai pri- 
reikė pustuzinio stiprių vyrų, kad jį čia atgabentų. Čia nebuvo suolų ar 
kėdžių, išskyrus dvi medines sulankstomas kėdes, sustatytas palei sieną; 

viena iš jų tikriausiai buvo skirta poniai Barbridž, vienintelei laukiamai 
garbintojai. Tik kreivokai prie aukščiausios stogo vietos pritvirtintas 
nedidelis akmeninis kryžius bylojo apie tai, jog pastatas konsekruotas; 
Dalglišui atrodė, kad jis buvo pastatytas kaip pastogė gyvuliams, ir tik 
pragyvenus kelioms kartoms imtas naudoti kaip maldų vieta. Jis nepa- 
juto mistiškos pagarbios baimės, kurią pagimdo senų bažnyčių tuštuma 
ir tyloje aidintys grigališkieji giedojimai. Vis dėlto duris uždarė tyliau 
nei paprastai. Jis dažnai nusistebėdavo, kaip giliai jo sąmonėje išlikusi 
vaikystės atmintis, kai jam, kunigo sūnui, metai atrodydavo suskirstyti 
ne į mokyklinius trimestrus, atostogas ar mėnesius, bet surikiuoti pagal 
Bažnyčios kalendorių — adventas, Kalėdos, Sekminės, nesibaigiantys 
sekmadieniai po Švenčiausiosios Trejybės šventės. 

Durys į Koplyčios trobelę buvo praviros, o aukštam Dalglišui pa- 
sirodžius tarpduryje ir visiškai užtemdžius šviesą, belsti nė nereikėjo. 
Boidas sėdėjo prie lango, už stalo, atstojančio darbo stalą; jis iškart 
atsigręžė sveikindamas Dalglišą. Kambarys buvo nutviekstas šviesos. 
Centrinės durys su dviem langais iš abiejų pusių vedė į akmenimis 
grįstą aikštelę ant uolos krašto. Kairėje buvo didelė akmeninė ugnia- 
vietė su duonkepe. Vienoje duonkepės pusėje gulėjo krūva prakurų, 
kitoje — smulkios malkos. Priešais buvo du foteliai aukštais atlošais, 
prie vieno iš jų — nedidelis stalelis ir modernus šviestuvėlis. Ant stalo 
matėsi riebaluota lėkštė, tvyrojo kiaulienos kvapas. 

Dalglišas pratarė: 

— Tikiuosi, jums labai nesutrukdžiau. Mačiau, kaip iš koplyčios 
išėjo ponia Barbridž, todėl pamaniau, jog galbūt šis metas būtų patogus 
pasikalbėti. 

Boidas atsakė: 

— Taip, paprastai ji ateina išklausyti septintos valandos sekma- 
dienio mišių. 

— Ir daugiau niekas neateina? 

— Ne. Nemanau, kad kam nors šautų į galvą ateiti. Gal net ir tiems 
nešauna į galvą, kurie kada nors lankydavosi bažnyčioje. Jie tikriausiai 
mano, kad dirbti liovęsis kunigas — na, parapijos neturintis kunigas — 
daugiau jau nebe kunigas. Aš nereklamuoju mišių. Tai išties privatus 
reikalas, bet ponia Barbridž apie jas sužinojo tada, kai mes padėjom 
Denui Padžetui slaugyti jo motiną. 

Jis nusišypsojo. 

— Dabar aš esu Ruperto Meikrofto sekretorius. Gal tai ir į gera. 
Galbūt nutiktų taip, kad salos kapeliono darbas pasirodytų ne mano 
jėgoms. 

Dalglišas pasakė: 

— Ypač tada, jeigu jie visi jumis naudotųsi kaip išpažinčių klau- 
sančiu tėveliu. 

Ši pastaba buvo linksma ir mesta nerūpestingai. Jis net trumpam 
įsivaizdavo juokingą vaizdelį: Kūmo gyventojai pila Boidui į ausis ne- 
malonius dalykus vieni apie kitus ir apie salos svečius, ypač apie Oli- 
verį. Bet Boido reakcija jį nustebino. Akimirką Dalglišas net pagalvojo, 
jog turėtų pasijusti kaltas dėl prasto skonio ar netakto ir dėkingas už 
"tai, kad Boidas jam neatkirto kaip žmogui, ieškojusiam priežasčių įžei- 
dinėjimams. 

Dabar jis vėl nusišypsojo ir pasakė: 

— Tada susigundyčiau keisti savosios dvasininkystės profilį, 
tapčiau griežtu evangeliku ir juos visus nukreipčiau pas tėvą Mykolą 
Pentvortyje. Bet aš labai nesvetingas. Prašau sėstis. Verdu kavą. Gal ir 
jūs norėtumėte? 

— Dėkoju, norėčiau. 

Dalglišas pagalvojo, kad vienas iš mažesnių rizikingų dalykų ti- 
riant žmogžudystės bylą yra besaikės kokaino dozės, kurias jis turi su- 
vartoti. Bet jis norėjo, kad ši apklausa būtų kuo neoficialesnė, o maistas 
ir gėrimas tokiais atvejais visada padeda. 

Boidas dingo virtuvėje palikęs atviras duris. Girdėjosi pažįstami iš 
virtuvės sklindantys garsai — pripilto kavinuko šnypštimas, metalinis 
malamų pupelių tratėjimas, puodelių ir lėkštelių barškėjimas. Dalglišas 
įsitaisė ant vienos iš kėdžių priešais židinį ir susikaupęs įsižiūrėjo į alie- 
jiniais dažais tapytą paveikslą virš tuščios židinio atbrailos. Ar tai gali 
būti Koro? Prancūziškas peizažas: tiesus kelias tarp išsirikiavusių tuopų, 
tolimo kaimelio stogai, vasaros saulėje švytinti bažnyčios bokšto smailė. 

Grįžo padėklu nešinas Boidas. Jūros ir degančių malkų kvapą už- 
gožė kavos ir karšto pieno aromatai. Jis įspraudė tarp kėdžių nedidelį 
stalelį ir padėjo padėklą. 

Dalglišas pratarė: 

— Grožėjausi jūsų drobe. 

— Tai mano močiutės palikimas. Ji buvo prancūzė. Tai anksty- 
vasis Koro, tapyta 1830-aisiais prie Fontenbliu. Vienintelis vertingas 
mano turimas daiktas. Viena iš buvimo Kūme kompensacijų yra ži- 
nojimas, jog galiu jį pasikabinti nebijodamas, kad jis bus pavogtas ar 
išniekintas. Niekada neišgalėjau jo apdrausti. Man jis patinka dėl me- 
džių. Man trūksta medžių, saloje jų tiek nedaug. Mes net malkas turime 
atsigabenti iš kitur. 

Kavą jie gėrė tylėdami. Dalglišas juto neįprastą ramybę, o tai buvo 
labai retas dalykas bendraujant su įtariamuoju. „Štai, — mąstė jis, — 
žmogus, su kuriuo galėčiau kalbėtis, kuris man patiktų“. Bet jis juto, jog 
tarp jų nebuvo pasitikėjimo nepaisant jaukaus Boido svetingumo. 

Po minutėlės jis pastatė puodelį ir pratarė: 

— Kai buvau susitikęs su jumis visais bibliotekoje ir klausinėjau 
apie vakarykštį rytą, jūs vienintelis teigėte, kad dar prieš pusryčius 
vaikštinėjote po lygumą. Turiu jūsų paklausti dar kartą, ar vaikštinė- 
damas ką nors matėte. 

Nežiūrėdamas Dalglišui į akis, Boidas tyliai atsakė: 

— Nieko nemačiau. 

— O kur tiksliai jūs vaikštinėjote? 

— Vaikštinėjau po lygumą ir buvau nuėjęs iki Atlanto trobelės, o 
paskui grįžau čia. Buvo šiek tiek prieš aštuonias. 

Ir vėl tyla. Boidas paėmė padėklą ir išnešė jį į virtuvę. Po trijų mi- 
nučių jis grįžo į savo vietą ir ėmė rinkti žodžius. 

— Ar pritariate, kad mes neturėtume reikšti įtarimų, kurie galėtų 
trikdyti, klaidinti ar kaip kitaip kenkti su tuo susijusiam asmeniui? 

Dalglišas atsakė: 

— Įtarimas paprastai turi faktinį pagrindą. Tie faktai man turi 
būti išsakyti. Tai aš turiu nuspręsti, reikšmingi jie ar ne. 

Jis pažvelgė į Boidą ir tiesiai paklausė: 

— Tėve, ar žinote, kas nužudė Nataną Oliverį? 

Jis netyčia kreipėsi į Boidą kaip į kunigą. Išsprūdęs žodis nustebi- 
no jį patį. Jam prireikė kelių sekundžių susivokti, ką padarė taip netikė- 
tai susisukęs liežuvis. Boidas reagavo akimirksniu. Jis pažvelgė į Dalgli- 
šą skausmo kupinomis akimis, kuriose atsispindėjo maldavimas. 

— Nežinau, prisiekiu. Taip pat prisiekiu, kad lygumoje nieko ne- 
mačiau. 

Dalglišas juo patikėjo. Jis suprato, kad šiuo metu nieko daugiau 
nesužinos. Gal jis nieko daugiau ir negalės sužinoti. Po penkių minu- 
čių, po nereikšmingų pastabų apie šį bei tą ir dar ilgesnių pauzių, jis 
išėjo iš trobelės nepatenkintas. Kad ir kaip jį paveiks apklausa, teks su- 
sitikti su Boidu dar kartą. 

Dabar buvo penkiolika po devynių. Artėdamas prie Ruonių 
trobelės durų, jis pamatė per krūmokšnyną žingsniuojančius Keitę ir 
Bentoną. Dalglišas nuėjo jų pasitikti, ir jie grįžo visi kartu. 

Jiems įėjus vidun suskambo telefonas. Skambino Gajus Steivlis. 

— Pone Dalglišai? Skambinu jums norėdamas pasakyti, kad ne- 
galėsite dar kartą apklausti daktaro Speidelio, bent jau ne dabar. Naktį 
jam pasidarė blogiau. Mes jį perkėlėme į ligonių kambarį. 


Artėjo vienuolikta. Eidamas apklausti ponios Planket, Dalglišas 
nutarė pasikviesti Keitę. Kai ji paskambino norėdama susitarti dėl 
susitikimo, virėja jos paklausė, ar jie sutiktų ateiti į virtuvę. Dalglišas 
noriai sutiko. Poniai Planket taip bus patogiau, ji sutaupys laiko, be to, 
manė jis, būdama įprastoje darbo aplinkoje ji bus šnekesnė nei Ruonių 
trobelėje. Po penkių minučių jie su Keite sėdėjo vienas šalia kito už ilgo 
virtuvės stalo, o kitoje stalo pusėje darbavosi ponia Planket. 

Virtuvė Dalglišui priminė jo vaikystę — tokia pati, tik moder- 
nesnė viryklė, nušveistas medinis stalas su Vindzoro kėdėmis ir ilga 
ąžuolinė spintelė su įvairiausiomis lėkštėmis, puodeliais ir puodais. 
Vienas kambario galas neabejotinai buvo ponios Planket kampelis. 
Čia stovėjo išlenkta medinė supamoji kėdė, žemas stalelis ir stalas, nu- 
krautas kulinarinėmis knygomis. Virtuvėje, kaip ir klebonijoje, tvyrojo 
įvairiausi kvapai — ką tik iškeptos duonos, maltų kavos pupelių, keptos 
kiaulienos; visi šie aromatai žadino malonius lūkesčius, potyrius, ku- 
rių taip dažnai nepajusi. Jis prisiminė savo šeimos virėją, keturiolikos 
stonų moterį, neadekvačiai pravardžiuojamą ponia Lengvapėde. Ši 
mažakalbė moteris visada jo laukdavo klebonijos virtuvėje, leisdavo 

jam išgramdyti dubenis su pyrago tešla, duodavo jam mažų tešlos ga- 
balėlių, kad jis galėtų pasidaryti imbierinių žmogeliukų, klausydavosi 
nesibaigiančių jo klausinėjimų. Kartais ji atsakydavo: „Geriau apie tai 
paklausk Garbiojo“. Ji visada kreipdavosi į kunigą „Garbusis“. Tėvo ka- 
binetas jam visada buvo atviras, bet mažajam Adamui šilta akmenimis 
grįsta virtuvė atstojo namų širdį. 

Jis leido klausinėti Keitei. Ponia Planket darbavosi toliau. Ji nu- 
pjaustė nuo kiaulienos pjausnių lašinius, abejas mėsos gabaliukų puses 
apvoliojo miltuose su prieskoniais, paskui apkepė keptuvėje karštuose 
riebaluose. Jis stebėjo, kaip ji išėmė mėsą iš keptuvės ir sudėjo į troš- 
kintuvą, o paskui atsisėdo priešais juos už stalo, ėmė lupti ir pjaustyti 
svogūnus bei darinėti žaliuosius pipirus. 

Nenorėjusi kalbėtis su ponios Planket nugara, Keitė paklausė: 

— Kaip ilgai čia dirbate, ponia Planket? 

— Per praėjusias Kalėdas buvo dvylika metų. Prieš mane virėja 
dirbo ponia Diuberi. Ponia virėja su aukščiausios rūšies kulinarijos 
diplomais; viskas buvo „dėkui, labai miela“. Na, nepaneigsiu, ji buvo la- 
bai gera virėja. Padažai! Toji ponia Diuberi gamino ypatingus padažus. 
Daug ko iš jos išmokau, jeigu jau kalbėsime apie padažus. Kelias dienas 
per savaitę ateidavau jai padėti darbuotis virtuvėje, kai ji būdavo itin 
užimta. Ji ne visada būdavo taip labai užimta — negali būti labai užim- 
ta, kai čia gyvena daugiausia šeši svečiai. Personalas pats savimi pasirū- 
pina. Vis dėlto ji buvo pratusi prie pagalbininkų tuose prašmatniuose 
restoranuose, kuriuose dirbo, o aš, bevaikė našlė, neturėjau kur dėti 
laiko. Visada buvau gera virėja ir dabar esu. Šitai paveldėjau iš mamos. 
Virtuvėje nebuvo nieko, prie ko ji nebūtų pridėjusi savo rankos. Kai 
ponia Diuberi išėjo, ji pasiūlė man viską perimti. Tada ji jau žinojo, ką 
sugebu. Man buvo skirtas dviejų savaičių bandomasis laikotarpis, štai 
ir viskas. Šitai tiko abiem pusėm. Aš dirbu už mažesnį atlygį nei ponia 
Diuberi, be to, galiu išsiversti be visą darbo dieną dirbančios pagalbi- 
ninkės, labai jums už tai ačiū. Savo virtuvėje mėgstu būti viena. Tiesą 
kalbant, su šiandieninėmis merginomis daugiau bėdos nei naudos. 
Jeigu jos apskritai imasi gaminti maistą, tai tik todėl, kad jau mato save 
televizoriaus ekrane šalia kokio nors įžymaus šefo. Nepasakyčiau, kad 
nesidžiaugiu kartkartėmis sulaukdama Milės pagalbos, bet ji daugiau 
laiko praleidžia lakstydama paskui Džagą nei mano virtuvėje. 

Kalbėdama ji dirbo, paskui atsistojo ir nuėjo prie viryklės. Ponia 
Planket sukosi po virtuvę ramiai ir tiksliai, kaip tikras savimi pasiti- 
kintis meistras savo gerai pažįstamoje teritorijoje. Bet Dalglišui atrodė, 
kad tarp tų pažįstamų veiksmų ir jos minčių nebuvo jokios jungties, 
kad ji ėmėsi raminančios ir neįpareigojančios veiklos ir kalbų apie po- 
nios Diuberi išskirtinumą tik tam, kad išvengtų tiesioginio susidūrimo 
atsisėdusi su jais už nušveisto medinio stalo ir pažvelgusi jiems į akis. 
Virtuvėje pasklido pikantiškas kvapas, jis išgirdo tyliai šnypščiančius 
karštus riebalus. 

Keitė pratarė: 

— Skaniai kvepia. Ką gaminate? 

— Kiaulienos pjausnius su pomidorais ir žaliųjų pipirų padažu. 
Šiandien bus tokie pietūs, bet pamaniau, jog geriau, jei iškepsiu dabar. 
Man patinka po pietų nusnūsti. Dabar, kai orai pasikeitė, toks maistas 
gal ir per sunkus, bet daktarui Steivliui patinka kartkartėmis pasimė- 
gauti kiauliena, be to, jiems norėsis ko nors karšta. Išgyvendami netektį 
žmonės turi palaikyti jėgas. Nepasakyčiau, kad kas nors labai sielotųsi, 
išskyrus ponią Oliver, bet vargšas žmogus turėjo jaustis labai nelaimin- 
gas, jeigu padarė tokį siaubingą dalyką. 

Dalglišas atsakė: 

— Tokiais atvejais mums reikia kuo daugiau sužinoti apie mirusį 
žmogų. Man pasakojo, kad ponas Oliveris čia lankydavosi reguliariai, 
kas tris mėnesius visus metus. Tikriausiai jūs jį pažįstate. 

— Tiesą sakant, menkai. Mums nerekomenduojama kalbėtis 
su svečiais, nebent jie patys to panorėtų. Tai nereiškia, kad esam ne- 
draugiški ar kad netinka personalo statusui. Nieko bendra su tokiu 
snobizmu. Ponas Meikroftas ir daktaras Steivlis taip pat svečių beveik 
nemato. Jie yra čia, nes ieško tylos, vienatvės ir saugumo. Jie čia atvyks- 
ta tam, kad pabūtų vieni. Nepamirškite, saloje dvi savaites svečiavosi ir 
ministras pirmininkas. Buvo daug triukšmo dėl apsaugos, bet jis pa- 
liko savo apsauginius. Ministras pirmininkas turėjo jų atsisakyti, nes 
kitaip jam nebūtų leista čia atvykti. Jis daug laiko praleido sėdėdamas 
už stalo ir žiūrėdamas, kaip dirbu, mažai kalbėjo. Manau, jam visa tai 
teikė ramybę. Kartą pasakiau: „Jeigu nieko geriau nesugalvojate, sere, 
gal išplaktumėte tuos kiaušinius“. Jis išplakė. 

Dalglišas norėjo paklausti, kuris tai buvo ministras pirmininkas ir 

iš kokios šalies, bet suprato, kad toks klausimas būtų netaktiškas ir į jį 
negautų atsakymo. Jis paklausė: 

— Jeigu svečiai visą laiką būna vieni, kaip su maistu? Kada jie 
maitinami? 

— Visose trobelėse yra šaldytuvai ir mikrobangės. Na, jūs ir pats 
tai matėte. Svečiai patys rūpinasi pusryčiais ir priešpiečiais. Denas 
Padžetas iš vakaro apvažiuoja juos furgonėliu ir pristato tai, ko jiems 
prireiks pusryčiams ir priešpiečiams. Jie gauna mūsų laikomų vištų 
šviežių kiaušinių, mano keptos duonos ir kiaulienos kumpio. Žemyne 
turime mėsininką, kuris rūko savo paties ruoštą mėsą; tai visai kas kita 
nei kumpio pakeliai, iš kurių teka pieningas skystis. Priešpiečiams žie- 
mos metu jie dažniausiai gauna salotų ar troškintų daržovių ir pašteto, 
arba šaltos mėsos. Aštuntą valandą čia visiems norintiems patiekiami 
pietūs. Visada iš trijų patiekalų. 

Keitė pratarė: 

— Penktadienį pietavo ponas Oliveris. Ar tai buvo įprasta? 

— Ne, neįprasta. Per visus tuos metus, kiek jis čia lankėsi, jis pieta- 
vo kokius tris kartus. Ponui Oliveriui patikdavo valgyti savo trobelėje. 
Jam gamindavo ponia Oliver, ji iš vakaro duodavo man nurodymus. 

Dalglišas paklausė: 

— Ar per pietus jis buvo toks, koks visada? Juk tikriausiai tai pa- 
skutinis kartas, kai jį matė gyvą, išskyrus jo šeimos narius. Bet koks 
neįprastas ženklas mums galėtų padėti įvertinti jo dvasinę būseną. 

Ji nusisuko nuo jo viryklės pusėn, bet ganėtinai lėtai. Jam pasiro- 
dė, jog jos akyse akimirką blykstelėjo palengvėjimas. Ji atsakė: 

— Nepasakyčiau, kad jis būtų kaip nors keistai elgęsis, bet aš ne- 
žinau, kas jam buvo normalu. Kaip jau sakiau, paprastai mums netenka 
pažinti svečių. Bet žmonėms yra įprasta per pietus būti ramiems ir 
tyliems. Suprantama, jie nekalba apie savo darbą arba apie tai, kodėl 
jie yra čia. Niekas nesitiki pakelto balso. Ten buvo daktaras Steivlis ir 
ponas Meikroftas, todėl jums būtų geriau paklausti jų. 

Keitė atsakė: 

— Žinoma. Bet dabar norėtume sužinoti jūsų įspūdį. 

— Na, aš trumpai tebuvau valgomajame, niekada ilgai nebūnu. 
Pradėjome nuo meliono rutuliukų su apelsinais; visa tai paruošiau dar 
prieš mušdama pietų gongą, taigi manęs nebuvo kambaryje, kol mes su 


225 


Mile neįnešėme paukštienos su daržovėmis ir nepradėjome nurinkinė- 
ti pirmojo patiekalo lėkštelių. Mačiau, kad daktaras Jelandas ir ponas 
Oliveris ima ginčytis. Manau, visa tai kažkaip susiję su daktaro Jelando 
laboratorija. Kiti trys atrodė sutrikę. 

Keitė paklausė: 

— Ponas Meikroftas, daktaras ir ponia Steivli? 

— Teisingai, jie trys. Ponia Holkūm ir ponia Barbridž paprastai 
nepietauja name. Manau, daktaras Jelandas pats jums apie tai papa- 
sakos. Ar manote, jog tai reiškia, kad ponas Oliveris penktadienį buvo 
kaip nesavas, nes jį nuliūdino kas nors kitas? 

Dalglišas atsakė: 

— Žinoma, gali būti ir taip. 

— Na, gerai apie tai pagalvojusi, manyčiau, kai kuriuos svečius 
pažįstu geriau nei kiti, nes laukiu, kol jie papietaus. Tiesą sakant, juos 
pažįstu geriau nei daktaras Steivlis ar ponas Meikroftas. Negalėčiau 
pasakyti jų vardų, o jei ir galėčiau, nesakyčiau. Buvo čia toks džentel- 
menas, — man atrodo, kad jie jį vadino pramonės kapitonu, — kuris 
mėgo duoną su taukais. Jeigu pietums būdavo kepta jautiena, — tada 
mes dažniau gamindavome šį patiekalą, ypač žiemos metu, — prieš 
išeidamas iš valgomojo jis man pašnibždėdavo: „Ponia, prieš eidamas 
miegoti aš užsuksiu pas jus į virtuvę“. Iki tol aš spėdavau susitvarkyti 
ir atsisėdusi prie židinio ramiai gerdavau arbatą. Jis mėgdavo duoną 
su taukais. Jis man pasakojo, jog taip valgydavo vaikystėje. Jis daug 
kalbėdavo apie savo šeimos virėją. Niekada nepamiršti žmonių, kurie 
vaikystėje tau buvo geri, tiesa, sere? 

— Taip, — atsakė Dalglišas. — Niekada nepamiršti. 

Keitė pratarė: 

— Gaila, ponia Planket, kad ponas Oliveris nebuvo toks draugiš- 
kas ir linkęs išsipasakoti. Vylėmės, kad galėsite ką nors apie jį papasa- 
koti ir padėsite mums suprasti, kodėl jis taip mirė. 

— Tiesą sakant, aš į jį beveik nė nežiūrėdavau. Net negaliu jo įsi- 
vaizduoti atėjusio pas mane į virtuvę pasikalbėti ar suvalgyti duonos 
su taukais. 

Keitė paklausė: 

— Kaip jis sutarė su kitais salos žmonėmis? Kalbu apie personalą 
ir nuolatinius jos gyventojus. 

— Kaip jau sakiau, aš su juo nesusidurdavau, nemanau, kad kiti 
personalo nariai susidurdavo. Girdėjau gandus, kad jis ketina čia persi- 
kelti visam laikui. Manau, ponas Meikroftas šitai jums jau minėjo. Toks 
jo sprendimas nebūtų nudžiuginęs personalo, taip pat nemanau, kad 
tuo būtų apsidžiaugusi ponia Holkūm. Aišku, mes visi žinojome, kad 
jis nesutaria su Denu Padžetu. Nesakyčiau, kad jie labai jau dažnai su- 
sitikinėdavo, bet Denas išvežioja maistą ir trobelėse atlieka visus reika- 
lingus darbus, todėl manau, kad jie vienas su kitu susidurdavo dažniau 
nei kiti žmonės. Denas niekada negalėdavo įtikti ponui Oliveriui. Jis 
arba ponia Oliver man paskambindavo norėdami pasiskųsti, kad De- 
nas nepristatė jiems to, ką jie buvo užsakę, kad tai, ką pristatė, nebuvo 
šviežia, bet visa tai negalėjo būti tiesa. Iš virtuvės niekur neiškeliauja 
joks maistas, jeigu jis nėra šviežias. Atrodo, kad ponui Oliveriui būtinai 
reikėjo su kuo nors ginčytis, turbūt pyktis su Denu buvo lengviausia ir 
paprasčiausia. 

Keitė pratarė: 

— O paskui dar ta bėda su kraujo mėginiais, išmestais už borto... 

— Taip, girdėjau apie tai. Na, žinoma, ponas Oliveris turėjo teisę 
supykti. Vadinasi, jam reikėjo dar kartą duoti kraujo, o niekam nepa- 
tinka, kai jį bado adatomis. Kaip paaiškėjo, jis ir nedavė kraujo antrą 
kartą. Vis dėlto ponas Oliveris tikriausiai nuolat apie tai galvojo. Ir visi 
pritars, kad dėl to kaltas Deno nerūpestingumas. 

Keitė paklausė: 

— Jūs nemanote, kad jis galėjo taip padaryti tyčia, kad tuo pačiu 
atsakytų į pono Oliverio pretenzijas? 

— Ne, aš taip nesakyčiau. Manau, jis per daug bijojo pono Olive- 
rio, kad galėtų iškrėsti tokią kvailystę. Vis dėlto tai keistas atsitikimas. 
Denui nepatinka jūra, tai kam jam reikėjo svertis per laivelio bortą? 
Greičiau jau pamanyčiau, kad jis turėtų sėdėti kajutėje. Būtent ten jis 
ir sėdėdavo, kai kartu su juo keldavausi į žemyną. Jis kaip reikiant bai- 
mindavosi. 

Keitė paklausė: 

— Arjis kada nors yra su jumis kalbėjęsis apie tai, kaip jis čia pa- 
teko, turiu galvoje Deną Padžetą? 

Atrodė, kad ponia Planket svarsto, kaip atsakyti ir ar apskritai at- 
sakyti. Paskui ji pratarė: 

— Na, drįstu manyti, kad jūs patys jo to paklausite, ir aš nė ne- 
abejoju, kad jis jums atsakys. 

Dalglišas pratarė: 

— Ir aš taip manau, ponia Planket. Tačiau tiriant įtartiną mirtį 
visada naudinga sužinoti kelias nuomones apie žmones. 

— Bet ponas Oliveris nusižudė. Na, jis buvo rastas pasikoręs. Ne- 
manau, kad visa tai turi ką nors bendra su kuo nors, išskyrus jį patį ir 
gal jo dukrą. 

— Gal ir nieko bendra neturi, bet jo sąmonę turėjo veikti kiti 
žmonės, jį turėjo veikti tai, ką jie sakė, ką darė. Ir mes vis dar negalime 
būti tikri, kad tai savižudybė. 

— Jūs norite pasakyti, kad tai galėjo būti nužudymas? 

— Galėjo taip būti, ponia Planket. 

— Jeigu taip ir buvo, galite išmesti Deną Padžetą iš galvos. Tas 
berniukas neturėtų drąsos net viščiuko nuskriausti, na, toks jis ir ber- 
niukas, žinoma. Nors Denas ir atrodo jaunas, dabar jam turėtų būti 
apie trisdešimt. Bet aš visada galvoju apie jį kaip apie berniuką. 

Keitė pratarė: 

— Mes svarstėme, ar jis kada nors yra su jumis išsikalbėjęs, ponia 
Planket. Daugumai iš mūsų reikia su kuo nors pasikalbėti apie gyve- 
nimą, apie savo problemas. Man susidarė įspūdis, kad Denas Kūme 
nesijautė kaip namuose. 

— Na taip, visai teisingai, nesijautė kaip namie. Tai mirusi jo 
motina labai norėjo čia persikelti. Jis man pasakojo, kad vaikystėje jo 
mama ir jos tėvai kiekvieną rugpjūtį dviem savaitėms apsigyvendavo 
Pentvortyje. Žinoma, net ir tada nebuvo galima aplankyti šios salos, bet 
ji labai norėjo ją pamatyti. Jai šitai tapo tarsi kokia romantiška svajonė. 
Kai ji sunkiai susirgo ir sužinojo, kad greitai mirs, panoro čia atvykti. 
Gal ji buvo įtikėjusi, kad sala galėtų ją išgydyti. Denas nenorėjo jai at- 
sakyti, nes matė, kaip sunkiai ji serga. Jie abu labai klydo nesakydami 
ponui Meikroftui, kad ji labai serga, kai kreipėsi į jį prašydami darbo. 
Tiesą sakant, taip elgtis buvo neteisinga nei jo, nei kieno nors iš mūsų 
atžvilgiu. Ponia Steivli buvo Londone, bet prieš galą ji grįžo ir apsi- 
ėmė ją slaugyti. Truputį padėjo ir ponas Boidas, manau, todėl, kad jis 
dvasininkas. Mes, moterys, irgi padėjome slaugyti, o paskutinį mėnesį 
Denas menkai tedirbo tiesioginį savo darbą. Manau, prieš galą jis pyko 


228 


ant savo motinos. Po ponios Padžet mirties buvau tvarkyti trobelės. Po- 
nia Steivli buvo paguldžiusi velionę ant lovos ir laukė, kol ją nugabens 
į uostą. Denas pasakė, jog norėtų pasilikti jos plaukų sruogelę, todėl aš 
nuėjau ieškoti voko, į kurį jis galėtų tą sruogelę įsidėti. Jis tiesiog išrovė 
tą sruogelę, o jo žvilgsnio tada tikrai nebūčiau pavadinusi mylinčiu. 
Man atrodo, jis pyko ant abiejų tėvų, ir tai išties liūdna. Jis man pa- 
sakojo, jog jiems būtų galėję puikiai sektis. Deno tėvas turėjo nedidelį 
verslą, — atrodo, jis sakė, jog tai spauda, — kurį buvo paveldėjęs iš savo 
tėvo. Bet jis buvo prastas verslininkas. Susirado partnerį, kuris jį ap- 
gavo, todėl verslas bankrutavo. O tada jis susirgo vėžiu — kaip ir Deno 
motina, tik jam vėžys buvo plaučiuose — ir mirė, o jie pamatė, jog jis 
net nenorėjo vargintis pasirūpindamas draudimu. Denui tada buvo vos 
treji, todėl jis tėvo beveik nė neprisimena. Taigi Denas ir jo motina iš- 
vyko gyventi pas vyresniąją jo seserį ir jos vyrą. Jie neturėjo savų vaikų, 
todėl lyg ir galima manyti, kad jie būtų apsiėmę auginti berniuką kaip 
savo, bet taip nenutiko. Jie priklausė vienai iš tų puritoniškų sektų, ku- 
rios mano, kad viskas, kuo žmogus džiaugiasi, yra nuodėmė. Jie net pri- 
vertė jį pasikeisti vardą. Jis buvo pakrikštytas Veinu, Danielis iš tikrųjų 
antras jo vardas. Jo vaikystė buvo siaubinga, ir nuo tada jam viskas klos- 
tėsi nekaip. Jo dėdė išmokė jį dailidės amato ir dažymo — Deno rankos 
tikrai auksinės. Vis dėlto jis niekada nebuvo tikras salos gyventojas ir 
niekada nebus. Žinoma, jis man iškart visko nepapasakojo apie savo 
vaikystę. Viskas buvo išdėstyta po truputį, per daugelį mėnesių. Kaip ir 
sakėte — mums visiems reikia su kuo nors pasikalbėti. 

Dalglišas paklausė: 

— Bet kodėl jis čia tebegyvena dabar, kai jo mama mirė? 

— Oi, jis nė neketina čia pasilikti. Jo motina jam paliko šiek tiek 
sutaupytų pinigų; jis ketina vykti į Londoną ir ten kiek pasimokyti. 
Man atrodo, kad Denas jau padavė dokumentus į vieną iš naujų uni- 
versitetų. Jis negali sulaukti tos dienos, kada iš čia išvyks. Tiesą sakant, 
nemanau, kad ankstesnis mūsų sekretorius būtų jį laikęs. Bet ponas 
Meikroftas čia buvo naujokas, be to, turėjo dvi laisvas vietas — vie- 
ną — pagalbininkui visokiems darbams nudirbti, kitą — ponios Bar- 
bridž pagalbininkei. Kai Denas išvyks, vėl atsiras viena laisva vieta, 
jeigu sala apskritai gyvuos ir toliau. 

— Ar sklandė kokių nors gandų, kad gali ir nebegyvuoti? 

— Na, truputį sklandė. Savižudybė atbaido žmones, tiesa? Aiš- 
ku, žmogžudystė taip pat. Bet juk nežudai žmonių tik todėl, kad jie 
kartkartėmis tave pykdo. Vis dėlto ponas Oliveris čia apsistodavo tik 
dviem savaitėm, vadinasi, jis turėjo iš čia išvykti mažiau nei po dvie- 
jų savaičių. Jeigu jį nužudė, kažkas turėjo įsigauti į salą nepastebėtas, 
nors mes visada manėme, kad to padaryti neįmanoma. Ir kaip jis iš čia 
paspruko? Man atrodo, kad jis ir dabar turėtų būti čia, kur nors pasi- 
slėpęs. Nemaloni mintis, tiesa? 

— Dar yra ir Milė. Ponas Meikroftas ir ją įdarbino, tiesa? 

— Taip, įdarbino, bet nemanau, kad jis turėjo iš ko rinktis. Džagas 
Tamlinas ją rado Pentvorčio gatvėse prašančią išmaldos ir pasigailėjo 
mergaitės. Tas Džagas yra minkštos širdies, ypač kalbant apie jaunus 
žmones. Jis turėjo seserį, kuri pasikorė po to, kai ją suviliojo vedęs vyras 
ir ji tapo nėščia. Tai nutiko prieš kokius šešerius metus, bet nemanau, 
kad jis būtų su tuo susitaikęs. Gal Milė kažkiek buvo į ją panaši. Taigi 
jis paskambino ponui Meikroftui ir paklausė, ar galėtų Milę atsigabenti 
į salą ir surasti kambarį ir darbo, kol ji nutars, kuo jai geriausia užsi- 
imti. Buvo du keliai — arba šis, arba policija. Taigi ponas Meikroftas 
rado jai darbo — ji turėjo padėti poniai Barbridž tvarkyti skalbinius, 
o man — padėti virtuvėje. Apie Milę negalėčiau pasakyti nieko bloga. 
Kai ji yra atitinkamai nusiteikusi, būna visai šauni darbininkėlė, ne- 
galėčiau ja skystis. Vis dėlto sala nėra tinkama vieta jaunai merginai. 
Jai reikia bendraamžių ir tinkamo darbo. Milė daugiau siuva nei man 
padeda, žinau, kad poniai Barbridž dėl jos neramu. Na, nepasakyčiau, 
kad būtų nemalonu Kūmo saloje matyti jauną žmogų. 

Keitė tiesmukai paklausė: 

— Ponia Planket, kaip jūs sutariate su Miranda Oliver? Ar ir ji 
taip pat sunkiai sugyvenama, kaip ir jos tėvas? 

— Nepasakyčiau, kad ji būtų labai sukalbama moteris. Ji labiau 
linkusi kritikuoti nei už ką nors padėkoti. Vis dėlto jos gyvenimas ne- 
buvo paprastas: vargšė mergaitė buvo pririšta prie senstančio tėvo ir 
visada nuo jo priklausė. Ponia Barbridž man sako, kad Miranda susi- 
žiedavusi su sekretoriumi, dirbusiu jos tėvui. Su Deniu Tremletu. Jūs, 
aišku, jau buvote su juo susitikę. Jeigu jis ir yra viskas, ko ji nori, esu 
tikra, kad jie bus laimingi. Manau, jie nejaus nepritekliaus, o šitai visada 
padeda. 

Keitė paklausė: 

— Ar sužieduotuvės jus nustebino? 

— Niekada apie tai negirdėjau, išgirdau tik šįryt. Man neteko su 
jais matytis tiek, kad būčiau galėjusi susidaryti vienokią ar kitokią nuo- 
monę. Kaip jau sakiau, mes turime palikti svečius ramybėje, aš taip ir 
darau. Jeigu jie užsinori ateiti į virtuvę — tai jau kitas reikalas, bet aš 
pati jų neieškau. Šiaip ar taip, tam aš neturiu laiko. Menkai ką tepada- 
ryčiau, jeigu žmonės nuolat užbėgtų į virtuvę. 

Šitai buvo pasakyta tarsi nerūpestingai ir be jokių užuominų, bet 
Keitė pažvelgė į Dalglišą. Jis linktelėjo. Jiems buvo metas išeiti. 

Keitė turėjo daug ką nuveikti. Ji išėjo norėdama prisidėti prie 
Bentono, o Dalglišas grįžo į Ruonių trobelę laukti daktarės Glenister 
skambučio. Ponia Planket suteikė daugiau informacijos nei tikriausiai 
pati tikėjosi. Iš jos jis pirmą kartą išgirdo apie tai, jog Oliveris ketino 
visam laikui persikelti į Kūmą. Kiti nuolat čia gyvenantys žmonės į tokį 
sumanymą tikriausiai žvelgė net ne kaip į nepatogumą, o kaip į koš- 
marą, ypač Emilė Holkūm. Bet buvo dar kažkas. Jį erzino įsitikinimas, 
kad kažkas, kas buvo įpinta į „naminį ponios Planket pašnekesį, yra 
nepaprastai svarbu. Ši mintis kirbėjo jo sąmonėje, ir jeigu tik jis nu- 
tvertų tos minties siūlo galiuką, mazgas išsinarpliotų ir nuvestų prie 
tiesos. Mintyse jis pakartojo jų pokalbį: sunki Deno Padžeto vaikystė, 
Pentvorčio gatvėse elgetaujanti Milė, pramonės magnatas su pamėgta 
duona ir taukais, Oliverio ginčas su Marku Jelandu. Siūlo galas ne čia. 
Jis tvirtai apsisprendė kuriam laikui išmesti iš galvos šią problemą vil- 
damasis, jog anksčiau ar vėliau jo mintys praskaidrės. 

Lygiai vidurdienį suskambo telefonas. Pasigirdo tvirtas, ramus, 
autoritetingas daktarės Glenister balsas, nedvejojantis, tarsi ji skaitytų 
iš rašto: 

— Natanas Oliveris mirė uždusęs, nes buvo pasmaugtas ranko- 
mis. Aiškiai matomi vidiniai sužalojimai. Visa skrodimo ataskaita dar 
neišspausdinta, bet kai tik viskas bus parengta, atsiųsiu elektroniniu 
paštu. Tiriami kai kurie kiti vidaus organai, bet visa tai nelabai svarbu. 
Būdamas šešiasdešimt aštuonerių metų, fiziškai jis atrodė labai stiprus. 
Dešinėje rankoje pastebėtas išplitęs artritas; jeigu jis rašė ranka, — o 
taip teigti galima, nes ant smiliaus matoma nežymi nuospauda, — jam 
turėjo būti nelabai patogu. Kremzlės užkalkėjusios, bet toks dalykas 


231 


yra tipiškas kalbant apie pagyvenusius žmones; viršutinė skydliaukės 
kremzlė įtrūkusi. Lokalizuotas įtrūkimas neabejotinai sukeltas spau- 
dimo — trūkę toje vietoje, ties kuria buvo sučiupta ir suspausta. Šiuo 
atveju nė nereikėjo didelės jėgos. Oliveris buvo trapešnis nei atrodė, 
o jo kaklas, kaip pats matėte, palyginti plonas. Ant sprando matoma 
nedidelė mėlynė — ties ta vieta, kur jo galva buvo atlošta ir atremta 
į kažką kieta. Kalbant apie žymes, niekaip negali būti, kad jis pats su- 
sižalojo kaklą norėdamas, kad savižudybė atrodytų kaip nužudymas, 
jeigu tokia nereali galimybė apskritai egzistuotų. Oliverio drabužiai 
atiduoti į laboratoriją, bet, kaip jūs žinote, smaugiant tokiu būdu, kai 
galva atlošiama ir įremiama į kietą daiktą, gali ir nebūti fizinio kontak- 
to tarp užpuoliko ir aukos. Bet čia jau jūsų reikalas, ne mano. Vis dėlto 
yra vienas įdomus faktas: šįryt man reikėjo paskambinti į laboratoriją 
ko naudinga jie nerado. Visą virvę pasistengta nuvalyti. Gal jie aptiks 
medžiagos, kuria buvo valyta, pėdsakų, bet vargu ar jiems pavyks turint 
galvoje virvės paviršiaus faktūrą. 

Dalglišas paklausė: 

— Įskaitant ir mazgą? 

— Atrodo. Kai jie ras ką nors, apie ką vertėtų pranešti, tai ir praneš 
elektroniniu laišku, bet aš pasakiau, kad dėl virvės pati viską perduosiu. 
Jeigu būtų reikalinga mano pagalba, skambinkite. Sudie, komisare. 

— Sudie ir ačiū. 

Ragelis buvo padėtas. Daktarė Glenister atliko savo darbą, ji ne- 
ketino gaišti laiko aptardama jo reikalus. 

Dalglišas pasikvietė Keitę ir Bentoną į Ruonių trobelę ir papa- 
sakojo jiems naujienas. 

Keitė pasakė: 

— Vadinasi, iš virvės mes nieko naudinga nepešėme. Galime pa- 
sakyti tik tiek, kad Kalkraftas tikriausiai pagalvojo apie tai, jog labora- 
torijoje gali būti aptikti pirštų atspaudai, palikti ant virvės paviršiaus, 
vadinasi, jis šį tą Žino apie teismo ekspertų darbą. Gal jis žino ir tai, kad 
iš prakaito galima išsiaiškinti DNR. Nukabinant virvę, prie jos lietėsi ir 
Džagas, ir Padžetas, ar jiems būtinai reikėjo stengtis kruopščiai ją nu- 
valyti? Kai virvė buvo vėl pakabinta nerakinamame švyturyje, bet kas 
galėjo prie jos prieiti. 

Bentonas pratarė: 

— Ją galėjo nuvalyti ne žudikas, bet kas nors, kas stengėsi jį ap- 
saugoti. 

Įsitaisęs už stalo Dalglišas išdėstė likusios dienos programą. 
Reikėjo išmatuoti atstumus, išsiaiškinti, ar iš Pufinų trobelės Padžetas 
galėjo matyti, kaip Oliveris keliauja prie švyturio, reikėjo išmatuoti lai- 
ką, reikalingą jam nukeliauti iki švyturio einant žemesniąja uola; taip 
pat reikėjo atidžiai apžiūrėti visą švyturį ieškant visų įmanomų įkalčių, 
taip pat derėjo atskirai apklausti įtariamuosius. Visada gali būti, kad po 
nakties apmąstymų paaiškėja kas nors nauja. 

Dabar, kai daktarė Glenister oficialiai patvirtino, jog tai žmogžu- 
dystė, atėjo laikas paskambinti Džefriui Harknesui į Jardą. Jis nesitikė- 
jo, kad vyriausiojo komisaro pavaduotojas būtų patenkintas verdiktu; 
šis ir nebuvo patenkintas. 

Vyriausiojo komisaro pavaduotojas pasakė: 

— Dabarjums prireiks pastiprinimo — kitokio profilio pareigūnų 
ir pirštų atspaudų ekspertų. Išmintingiausia būtų bylą perduoti Devo- 
nui ir Kornvoliui, bet toks sprendimas nepatiktų kai kuriems žmonėms 
iš Londono; suprantama, kadangi jau ten esate, viską turite tirti jūs. Ar 
gali būti, kad rezultato sulauksime per artimiausias dvi dienas? 

— Neįmanoma numatyti. 

— Bet jūs neabejojate, kad jums reikalingas žmogus yra saloje? 

— Manau, mąstant sveiku protu, taip turėtų būti. 

— Vadinasi, darbas neturėtų užsitęsti turint galvoje ribotą įta- 
riamųjų skaičių. Kaip jau sakiau, Londone bus manoma, kad jūs turė- 
tumėte tęsti tyrimą. Kai tik viską nutarsime galutinai, aš pranešiu. O 
dabar — sėkmės. 


Ponios Barbridž kabinetas buvo mažame kambarėlyje, esančiame 
pirmame vakarinio sparno aukšte, bet asmeniniai jos apartamentai — 
aukštu aukščiau. Kadangi liftu buvo galima pasikelti tik bokšte, jos butą 

galėjai pasiekti arba laiptais ties užpakaliniu įėjimu, arba liftu, esančiu 
prie Meikrofto kabineto, o paskui dar perėjus biblioteką. Prie švytinčių 
baltai dažytų durų prikalta žalvario lentelė su jos pavarde ir pritaisytas 
skambučio mygtukas patvirtino šeimininkės statusą ir tarsi pripažino 
jos teisę į privatumą. Dalglišas iš anksto sutarė dėl susitikimo laiko, ir 
ponia Barbridž iškart atsiliepė į beveik negirdimai burzgiantį skambu- 
tį. Ji pasisveikino su Keite ir Dalglišu taip, kaip su pažadėjusiais atvykti 
svečiais, bet ne tokiais žmonėmis, kuriuos ji būtų labai norėjusi matyti. 
Tačiau ji nesielgė nemaloniai. Būtina laikytis svetingumo taisyklių. 

Holas, kuriuo ji juos nulydėjo, buvo neįprastai platus, ir dar ne- 

spėjus už nugarų užsiverti durims Dalglišas pajuto, jog jie įžengė į 
privatesnę valdą, nei jie tikėjosi rasti Kūmo saloje. Atvykdama į salą 
"ponia Barbridž atsigabeno visas per daugelį kartų sukauptas relikvi- 
jas — įvairias šeimos smulkmenas, menančias trumpus ar ilgalaikius 
džiaugsmus, tam amžiui tipiškus puikiai išsaugotus baldus, išlaikytus 
ne tiek dėl jų pritaikymo naujuose namuose, kiek jaučiant sentimen- 
tus savai šeimai. Ant raudonmedžio stalo buvo sustatyta Stafordširo 
figūrėlių kolekcija; figūrėlės nederėjo nei pagal dydį, nei pagal turinį. 
Šalia didelio portreto, vaizduojančio Šekspyrą elegantiškai sukryžiuo- 
tomis kojomis ir ranka pasirėmusį įspūdingą kaktą, o kitą uždėjusį ant 
gražiai įrištų tomelių krūvos, iš sakyklos pamokslavo Džonas Veslis. 
Apžergęs mažutį arklį, užgožtą dviejų pėdų aukščio karalienės Vikto- 
rijos, pasipuošusios Indijos imperatorės regalijomis, kojomis kadaravo 
Dikas Turpinas. Apačioje buvo sustatyta nesvetinga eilė kėdžių — dvi 
elegantiškos, o kitos — siaubingos, kalbant ir apie dydį, ir apie formas. 
Išblukusių sienų apmušalų beveik nesimatė per paveikslus — niekuo 
" neišsiskiriančios akvarelės, nedidelės aliejumi tapytos drobės pre- 
tenzinguose rėmeliuose, kelios tamsiai rusvos nuotraukos, kaimišką 
Viktorijos laikų gyvenimą, kurio neatpažintų joks tų laikų kaimietis, 
vaizduojančios graviūros ir pora subtilesnių drobių su šokančiomis 
nimfomis paauksuotuose ovaliuose rėmeliuose. 

Nepaisant šios gausos, Dalglišas nesijautė kaip antikvariate: visi 
daiktai buvo išdėlioti bet kaip, nekreipiant dėmesio į jų privalumus. 
Sekdamas paskui Keitę ir ponią Barbridž, kelias sekundes pasižvalgęs 
po holą jis pagalvojo: „Mūsų tėvų karta išsaugojo prisiminimus tapy- 
bos, porceliano ir medžio darbuose. Mes jos atsikratome. Net mūsų 

tautos istorijos mokoma prisimenant tai, ką esame padarę blogiausia, 
o ne geriausia“. Mintys Dalglišą nunešė į jo paties negausiai apstatytą 
butą aukštai virš Temzės; jis pajuto iracionalią kaltę ir lyg nebegalėjo 
jaustis jaukiai. Jis išsirinko tuos šeimos paveikslus ir baldus, kuriuos 
mėgo asmeniškai, į kuriuos norėjo nuolat ganyti akis. Šeimos sidabras 
buvo laikomas banko saugykloje: nei jam jo reikėjo, nei jis turėjo laiko 
jį šveisti. Jo motinos paveikslai ir tėvo teologinių knygų biblioteka buvo 
padovanota jų draugams. Ir ką, svarstė jis, su tuo nepageidaujamu pa- 
likimu galiausiai darys tų draugų vaikai? Jauniems praeitis visada tarsi 
našta. Ką Ema panorės atsinešti į bendrą jų gyvenimą? Tada įsibrovė 
kita klastinga mintis. Ar jie gyvens bendrą gyvenimą? 

Ponia Barbridž kalbėjo: 

— Aš ką tik baigiau tvarkyti siuvimo kambarį. Gal neprieštarau- 
site, jei kelioms minutėms jus ten ir pasikviesiu; tada galėtume pereiti į 
svetainę, kuri jums pasirodys patogesnė. 

Ji juos vedė į kambarį, esantį koridoriaus gale, ir tas kambarys taip 
labai skyrėsi nuo perkrauto holo, jog Dalglišui sunkiai sekėsi nuslėpti 
nuostabą. Čia viskas buvo elegantiškai suderinta: labai šviesu, matėsi 
du dideli į vakarus žvelgiantys langai. Vos metęs žvilgsnį galėjai pasa- 
kyti, kad ponia Barbridž — labai talentinga siuvinėtoja. Visas kamba- 
rys buvo skirtas jos rankdarbiams. Be dviejų medinių stalų, sustatytų 
dešiniuose kampuose ir apdengtų balta staltiese, viena siena buvo 
nustatyta dėžėmis, pro kurių celofanuotus dangčius galėjai pamatyti 
švytinčias spalvotų šilkinių siūlų rites. Didelėje skrynioje prie kitos 
sienos buvo sukrauti šilko ritiniai. Šalia stovinti skelbimų lenta buvo 
nusėta smulkiais pavyzdėliais ir išmarginta spalvotomis nuotraukomis, 
vaizduojančiomis altorių užtiesalus, siuvinėtus arnotus ir stulas. Galė- 
jai apžiūrėti kokius du tuzinus kryžių pavyzdžių, keturių evangelistų ir 
visokiausių šventųjų simbolius, nusileidžiančių ir kylančių balandžių 
piešinius. Tolimame kambario kamputyje stovėjo manekenas, ant 
kurio buvo užmestas sodriai žaliu šilku siuvinėtas arnotas, jo įsiuvai 
puošti subtiliais lapijos ir pavasario gėlių raštais. 

Už stalo, esančio arčiausiai durų, siuvinėdama kreminę stulą sė- 
dėjo Milė. Ši Dalglišo ir Keitės išvysta mergina labai skyrėsi nuo tos, 
kurią jie apklausė vakar. Ji vilkėjo baltutėlaitį chalatą, jos plaukai buvo 
suimti ir surišti baltu kaspinu, švariomis rankomis ji delikačiai badė 

smulkute adata į siuvamą prie šilko aplikaciją. Ji vos dirstelėjo į Dalgli- 
šą ir Keitę, o paskui vėl palinko prie jai patikėto darbo. Rimta intencija 
taip pakeitė vaikišką aštrių bruožų veidą, jog ji atrodė beveik graži ir 
labai jauna. į 

Ponia Barbridž priėjo prie jos ir pažvelgė į dygsnelius, kurie Dal- 
glišo akims buvo visai nematomi. Jos balsas nuskambėjo kaip švelnus 
pritariantis šnipštelėjimas: 

— Taip taip, Mile. Labai gerai. Puikiai padirbėta. Dabar gali viską 
palikti. Jeigu norėsi, ateik po pietų. 

Milė pasidarė šiurkšti. 

— Gal ateisiu, gal ir neateisiu. Ir taip turiu ką veikti. 

Stula buvo padėta ant nedidelės baltos drobės atraižos. Milė 
įsmeigė adatą į medžiagos kamputį, užmetė ant dirbinio medžiagos 
galą, tada nusivilko chalatą, nusirišo kaspiną ir viską pakabino į spintą, 
stovėjusią prie durų. Ji buvo pasirengusi išeiti. Tada išpyškino: 

— Nemanau, kad policininkai gali mums trukdyti, kai dirbame. 

Ponia Barbridž tyliai atsakė: 

— Jie yra čia todėl, kad aš juos kviečiau, Mile. 

— Manęs niekas neklausė. Aš irgi čia dirbu. Man jau vakar tų po- 
licininkų užteko. 

Milė išėjo. 

Ponia Barbridž pratarė: 

— Šiandien po pietų ji vėl bus čia. Jai patinka siūti, o per visai 
trumpą laiką, kol čia gyvena, ji tapo tikrai sumani siuvinėtoja. Ją mokė 
jos senelė; kaip suprantu, dabar visas jaunimas toks. Mėginu ją įkalbėti 
lankyti Gildijos kursus, bet ten mokytis sunku. Žinoma, jai iškiltų pro- 
blema — nežinia, kur gyventų, jeigu išvyktų iš salos. 

Dalglišas ir Keitė susėdo už ilgo stalo, o ponia Barbridž sukosi po 
kambarį — suvyniojo permatomą šabloną, tikriausiai skirtą altoriaus 
apdangalo raštui sukurti, paskui ėmė pagal spalvą dėlioti į dėžutes rites 
su šilko siūlais, kilnoti spintelėje sudėtas šilko sruogeles. 

Ją stebėdamas Dalglišas pasakė: 

— Gražus arnotas. Ar jūs ir raštus kuriate, ne tik siuvinėjate? 

— Taip, šitai man beveik labiausiai ir patinka. Nuo paskutinio 
karo laikų bažnytinių drabužių siuvinėjimo raštai gerokai pasikeitė. 
Tikriausiai prisimenate, kad altoriaus apdangalas paprastai tebūdavo 

dvi susiūtos juostos, o siūlė būdavo slepiama po išsiuvinėtu šablonišku 
motyvu — visai neoriginalu ir nieko nauja. Šeštajame dešimtmetyje 
įvyko tam tikrų poslinkių — pasitelkus vaizduotę, mėginta atspindė- 
ti XX amžiaus vidurio tendencijas. Tada aš laikiau gildijos egzaminą 
ir likau sužavėta tuo, ką pamačiau. Bet aš tik mėgėja. Siuvinėju tik 
šilku. Yra žmonių, dirbančių daug originalesnį ir sudėtingesnį darbą. 
Ėmiausi šio darbo tada, kai mano vyro bažnyčios altoriaus apdangalas 
ėmė irti ties siūle; vikaro padėjėjas man pasiūlė imtis darbo ir pasiūti 
naują apdangalą. Dažniausiai darbuojuosi draugams, nors, žinoma, jie 
užmoka už medžiagas ir duoda pinigų, kuriuos turiu sumokėti Milei 
už pagalbą. Arnotas yra dovana į pensiją išeinančiam vyskupui. Aišku, 
žalia — tai liturginė spalva, skirta Trijų karalių ir Trejybės šventėms, 
tačiau pamaniau, kad jam turėtų patikti pavasarinės gėlės. 

Keitė pratarė: 

— Jau baigti bažnytiniai drabužiai turėtų būti sunkūs ir labai ver- 
tingi. Kaip jūs juos pristatote užsakovams? 

— Juos nugabendavo Adrianas Boidas. Aš jam suteikiau retą pro- 
gą išvykti iš salos. Manau, jis jos labai laukia. Tikiuosi, po savaitės jis jau 
galės išgabenti arnotą. Turbūt galime surizikuoti. 

Paskutiniai žodžiai buvo ištarti labai švelniai. Dalglišas laukė. 
Staiga ji pratarė: 

— Aš čia jau baigiau. Gal dabar norėtumėte pereiti į svetainę? 

Ji juos nuvedė į mažesnį kambarį, kuris buvo beveik taip pat per- 
krautas, kaip ir holas, bet stebėtinai jaukus ir patogus. Dalglišą ir Keitę 
pasodino į du žemus prie židinio stovinčius Viktorijos laikų krėslus, 
trauktus aksomu, su sagutėmis nusagstytais atlošais. Ponia Barbridž 
prisitraukė kėdę ir atsisėdo priešais juos. Kaip ir dera, ji pasiūlė jiems 
kavos, jie padėkoję atsisakė. Dalglišas neskubėjo pradėti kalbos apie 
Oliverio mirtį, bet jis buvo įsitikinęs, kad iš ponios Barbridž sužinos 
ką nors naudinga. Ji buvo diskretiška moteris, bet apie salą ir jos gy- 
ventojus tikriausiai galėtų papasakoti daugiau nei neseniai čia atsikėlęs 
Rupertas Meikroftas. 

Ji pasakė: 

— Milę čia atgabeno Džagas gegužės gale. Jis buvo pasiprašęs 
laisvos dienos ir viešėjo pas draugą Pentvortyje. Grįždami iš aludės jie 
pamatė gatvėje prie jūros elgetaujančią merginą. Ji atrodė išalkusi, ir 

Džagas užkalbino. Jis visada užjausdavo jaunus žmones. Žodžiu, Dža- 
gas su bičiuliu nusivedė Milę į žuvies parduotuvėlę — ji tikrai buvo 
labai alkana — ir ji išklojo visą savo istoriją. Turbūt jos istorija — kaip 
ir visos. Jos tėvas išėjo, kai ji buvo dar visai maža, ji niekada taip ir ne- 
susigyveno su motina ar vis naujais motinos draugužiais. Milė išvyko 
iš Pekhemo ir persikėlė gyventi pas močiutę iš tėvo pusės, į kaimą prie 
Plimuto. Viskas klostėsi gerai, bet po dvejų metų senoji ledi susirgo 
Alzheimeriu ir buvo perkelta į pensioną, o Milė liko benamė. Man 
atrodo, kad ji pasakė socialinėms tarnyboms, jog ketina grįžti namo 
į Pekhemą, bet niekas to netikrino. Vis dėlto ji jau nebuvo mažametė, 
o jie tikriausiai buvo per daug užimti. Taigi jokių galimybių likti tame 
name. Šeimininkas visada norėjo, kad jos išsikeltų, o ji pati niekaip 
neįstengė sumokėti nuompinigių. Milė šiaip taip vertėsi, kol baigėsi 
pinigai, o tada ji ir sutiko Džagą. Iš Pentvorčio jis paskambino po- 
nui Meikroftui ir paklausė, ar galėtų laikinai atsigabenti Milę. Vienas 
kambarys arklidžių pastate buvo tuščias, o poniai Planket tikrai reikėjo 
pagalbos virtuvėje. Ponui Meikroftui būtų buvę sunku pasakyti „ne“. 
Ką jau kalbėti apie įgimtą humaniškumą, Džagas Kūmo saloje yra ne- 
pakeičiamas, be to, jis seksualiai nesidomėjo ta mergina. 

Staiga ji pratarė: 

— Bet, aišku, jūs čia ne tam, kad pasikalbėtumėte apie Milę. Jūs 
dar kartą norite manęs paklausinėti apie Oliverio mirtį. Atleiskite, jeigu 
vakar kiek per aštriai kalbėjau, bet jo naudojimasis Mile atrodė tipiš- 
kas. Žinoma, jis ją išnaudojo. 

— Ar galite būti visiškai tuo tikra? 

— O, taip, pone Dalglišai. Taip jis dirbo, taip jis ir gyveno. Jis ste- 
bėjo kitus žmones ir jais naudojosi. Jeigu jis panorėdavo pasižiūrėti, 
kaip kas nors žengia į pragarą, tai iš paskutiniųjų stengdavosi šitai 
pasiekti. Viskas yra jo romanuose. Jeigu jis nerasdavo nieko, su kuo 
galėtų eksperimentuoti, tai būdavo pasirengęs eksperimentuoti su 
savimi. Aš manau, būtent taip jis ir mirė. Jeigu jis norėjo parašyti apie 
ką nors, kas pasikorė arba ketino mirti būtent taip, jam reikėjo kuo 
labiau prie viso to priartėti. Jis būtų galėjęs taip toli nueiti, kad pats 
užsinertų ant kaklo virvę ir žengtų per aptvarą. Turėklo plotis — ko- 
kie aštuoni coliai ar daugiau, aišku, jis galėjo už to turėklo pasilaikyti. 
Suprantu, jog viskas skamba kvailai, bet aš daug apie tai mąsčiau, mes 

visi mąstėme; manau, jog toks ir galėtų būti paaiškinimas. Jis atliko 
eksperimentą. 

Dalglišas galėjo pridurti, jog šis eksperimentas buvo neįtikėtinai 
kvailas, bet jam nereikėjo to daryti. Ji tęsė toliau, o jos akyse atsispindė- 
jo nuoširdus noras kalbėti, tarsi labai norint jį įtikinti. 

— Tikriausiai jis tvirtai laikėsi įsikibęs turėklo. Gali būti, kad jis 
pajuto akimirkos impulsą perlipti aptvarą, poreikį pajusti, kaip mirtis 
dvelkteli į skruostą, bet kartu tikėjo, jog viską puikiai valdo. Ar ne tokį 
pasitenkinimą pajunta visi vyrai, žaidžiantys pavojingus žaidimus? 

Ši mintis nebuvo visiškai absurdiška. Dalglišas galėjo įsivaizduoti 
sumišusius siaubo ir pakilumo pojūčius, kurių apimtas Oliveris stovėtų 
ant siauro akmenų ruoželio tik viena ranka laikydamasis už turėklo ir 
tik taip saugodamasis, kad nenukristų. Bet jis neturėtų tų žymių ant 
sprando. Kai jį nuleido į tą bekraštę erdvę, jis jau buvo miręs. 

Ponia Barbridž minutėlę sėdėjo tylėdama, atrodė, tarsi ką svarsty- 
tų. Tada ji pažvelgė tiesiai jam į akis ir kažkaip karštai pratarė: 

— Nė vienas šioje saloje jums nepasakys, kad mėgo Nataną Oli- 
verį. Nė vienas. Bet dauguma dalykų, dėl kurių jis pykdė žmones, iš 
tikrųjų buvo visai menki — prasta nuotaika, nemandagumas, skundai 
dėl prasto Deno Padžeto darbo, per vėlai pristatytas maistas, faktas, kad 
ne visada galėdavo gauti laivelį, jeigu staiga panorėdavo paplaukioti po 
jūrą, ir panašiai. Bet vienas dalykas, kurį jis padarė, išties buvo blogas. 
Šio paskutinio žodžio čia būdami žmonės nevartoja, bet aš, komisare, 
pavartosiu. 

Dalglišas pasakė: 

— Manau, suprantu, ką turite galvoje, ponia Barbridž. Ponia 
Steivli man jau pasakojo. 

— Džo Steivli būtų paprasta kritikuoti, bet aš niekada to nedarau. 
Jeigu ne ji, Adrianas gal būtų miręs. Dabar jis mėgina viso to atsikratyti, 
o mes, savaime suprantama, niekada apie tai neužsimename. Esu tikra, 
kad ir jūs neužsiminsite. Tai neturi nieko bendra su Oliverio mirtimi, 
bet niekas nepamirš, ką jis padarė. O dabar, jeigu man atleisite, no- 
rėčiau imtis savų reikalų, kuriuos turiu sutvarkyti. Gaila, kad menkai 
tegalėjau padėti. 

Dalglišas atsakė: 

— Jūs labai padėjote, ponia Barbridž. Dėkoju. 

Eidama pro biblioteką Keitė pratarė: 

— Ji mano, kad tai padarė Džo Steivli. Ponia Steivli tikrai labai 
jaudinasi dėl to, kas nutiko Adrianui Boidui, bet ji yra slaugė. Kam jai 
būtų reikėję žudyti būtent taip? Imdama kraują ji galėjo jam suleisti 
mirtiną dozę vaistų. Žinoma, visa tai absurdiška. Ji būtų pirmoji įta- 
riamoji. 

Dalglišas pridūrė: 

— Beje, ar tai neprieštarautų jos įgimtoms savybėms? Be to, ne- 
turėtume pamiršti, kad žmogžudystė galėjo būti įvykdyta impulsyviai, 
o ne detaliai viską apmąsčius iš anksto. Nors ji tikrai ganėtinai stipri 
ir būtų pajėgusi permesti Oliverio kūną per turėklus, taip pat ji galėjo 
Jengvai patekti į švyturį palei žemesniąją uolą eidama iš Delfinų trobe- 
lės. Kažkodėl negaliu Džoanos Steivli įsivaizduoti žudikės vietoje. Kita 
vertus, nemanau, kad mums dar kada yra tekę susidurti su tokiais ne- 
tipiškais įtariamaisiais. 


Kaip ponia Barbridž ir tikėjosi, Milė grįžo popiet, bet ne tam, kad 
dirbtų su stula, o kad gražiau sudėliotų į dėžutes spalvotas šilko gijas ir 
į ilgą kartoninę dėžę supakuotų arnotą, ypač kruopščiai jį sulanksčiusi 
ir įvyniojusi į šilkinį popierių. Beveik visas darbas buvo atliktas tylint. 
Paskui jos nusivilko baltus chalatus ir abi nuėjo į nepriekaištingai šva- 
rią ir tvarkingą ponios Barbridž virtuvę, kur ji užvirino arbatinį. Arbatą 
jos gėrė susėdusios už virtuvinio stalo. 

Milės patirtas didelis šokas dėl Oliverio mirties jau buvo atslūgęs, 
ir dabar, po Dalglišo apklausos, ji sėdėjo paniurusi ir tarsi su viskuo 
susitaikiusi. Bet buvo kai kas, ką ponia Barbridž tarėsi privalanti jai pa- 
sakyti. Sėdėdama priešais Milę ji prisivertė paklausti: 

— Mile, komisarui Dalglišui tu papasakojai visą tiesą apie tai, kas 
nutiko su daktaro Speidelio rašteliu, taip? Nenoriu pasakyti, kad buvai 
nesąžininga, bet kartais mes pamirštame svarbias detales, o kartais vis- 
ko nepasakojame, nes norime apsaugoti ką nors kitą. 

— Aišku, kad papasakojau tiesą. Kas sakė, kad melavau? 

— Niekas nesakė, Mile. Aš tik norėjau įsitikinti. 

— Na, dabar jau įsitikinote. Kodėl jūs visi nuolat mane dėl to 
graužiate — jūs arba ponas Meikroftas, arba policininkai, arba dar kas 
nors! 

— Aš tavęs negraužiu. Jeigu tu man pasakysi, kad kalbėjai tiesą, 
man to ir pakaks, tiek ir tenoriu žinoti. 

— Na, sakiau tiesą, juk taip? 

Ponia Barbridž prisivertė tęsti: 

— Mile, aš tik kartais dėl tavęs nerimauju. Mums patinka, kad čia 
gyveni, bet iš tikrųjų ši sala nėra tinkami namai jaunam žmogui. Tau 
prieš akis — visas gyvenimas. Tau reikia būti su kitais jaunais žmonė- 
mis, reikia susirasti tinkamą darbą. 

— Kai panorėsiu, susirasiu tinkamą darbą. Beje, aš jau turiu tinka- 
mą darbą — dirbu jums ir poniai Planket. 

— O mes džiaugiamės, kad tave turim. Bet čia tau nėra beveik 
jokių perspektyvų, tiesa, Mile? Kartais svarstau, jog gali būti, kad čia tu 
gyveni tik dėl to, kad tau patinka Džagas. 

— Jis geras. Jis mano draugas. 

— Aišku, kad draugas, bet juk jis negali tau būti daugiau nei drau- 
gas, tiesa? Na, jis turi kažką Pentvortyje, kažką, pas ką lankosi, juk taip? 
Yra draugas, su kuriuo jis buvo tada, kai pirmą kartą su juo susitikai. 

— Taip, Džeikas. Ligoninės gydytojas. Jis kietas. 

— Vadinasi, iš tikrųjų nėra vilčių, kad Džagas tave įsimylėtų, tiesa? 

— Nežinau. Gal ir yra. Jis galėtų nukrypti į bet kurią pusę. 

Ponia Barbridž vos nepaklausė „o tu tikiesi, kad jis palinks į tavo 
pusę, tiesa?“ ,bet laiku susigriebė. Ji gailėjosi pradėjusi šį pavojingą po- 
kalbį. Ir tyliai pratarė: 

— Tiesiog turėtum susitikti su kitais žmonėmis, Mile, gyventi 
kitokį gyvenimą nei gyveni čia. Susirask draugų. 

— Bet aš juk turiu draugų. Jūs esate mano draugė. Aš turiu jus, o 
jūs turite mane. 

Šie žodžiai ją pervėrė tokiu stipriu džiaugsmu, jog kelias sekundes 
ji nė negalėjo kalbėti. Ji prisivertė pažvelgti tiesiai Milei į akis. Mer- 
gaitės rankos gniaužė arbatos puodelį, ji žvelgė žemyn. Ir tada ponia 
Barbridž pamatė, kaip vaikiškos lūpos susideda į suaugusio žmogaus 


241 


šypsnį, atspindintį ir džiaugsmą, ir — taip taip — panieką. Tai buvo tik 
žodžiai, kaip ir dauguma Milės ištartų žodžių — pasakyti šiaip sau, nie- 
ko nereiškiantys, tik perteikiantys akimirkos nuotaiką. Ponia Barbridž, 
suėmusi rankomis puodelį, atsargiai pakėlė jį prie lūpų ir nuleido akis. 


Klara Bekvit buvo artimiausia Emos Leivenhem bičiulė. Pirmą 
kartą jos susitiko tada, kai abi buvo Kembridžo pirmakursės; ji buvo 
vienintelė, kuria Ema pasitikėjo. Labiau skirtingų žmonių nė nerasi: 
viena heteroseksuali, nuolat juntanti tamsaus grožio naštą, kita — kres- 
na, nuo putlaus akiniuoto veido nubrauktais plaukais, Emos akimis 
žvelgiant, pasižyminti nepalaužiamu tvirtumu. Ji gerai nežinojo, kas 
Klarai joje atrodė vertinga, manė, kad šis jų ryšys daugiau fizinis. Ema 
pasitikėjo savo bičiulės sąžiningumu, sveiku protu ir be sentimentų 
traktuojamais gyvenimo įnoriais, meile ir troškimais. Ji žinojo, kad 
Klarą seksualiai traukia ir vyrai, ir moterys, bet jau penkeri metai, kaip 
ji pasirinko švelniaveidę Anę, kuri buvo trapi ir pažeidžiama ne ma- 
žiau, negu pati Klara buvo stipri. Klaros nuomonė apie Emos santykius 
su Dalglišu būtų sukėlusi keblumų. Aniedu niekada nebuvo susitikę. O 
ir nereikėjo to daryti. 

Klara baigė Kembridže matematiką, studijos įvertintos pagyrimu, 
ir dabar dirbo Sityje. Jai labai gerai sekėsi finansų vadybininkės darbas, 
bet ji vis dar gyveno savo bute Putnyje su savo partnere. Butą nusipirko 
baigusi universitetą. Drabužiams ji išleisdavo visai nedaug, o išlaidauda- 
vo tik tiek, kiek to reikalavo jos automobilis ir atostogos, kurias leisdavo 
su drauge. Ema įtarė, kad žymi dalis jos pajamų buvo skiriama labdarai, 
o kita dalis — būsimam verslui, ketinamam pradėti su mylimąja, nors 
konkrečių planų dar nė viena iš jų neturėjo. Darbas Sityje turėjo būti 
laikinas, Klara visai nenorėjo būti įsiurbta į tą gundantį, bet išdavikišką 
ir rizikingą turto pasaulį, nuo kurio tampi visiškai priklausomas. 

Jos buvo nuėjusios į vakarinį koncertą „Royal Festival“ salėje. 
Koncertas baigėsi anksti, ir jau penkiolika po aštuonių jos, prasibro- 

vusios pro eilę drabužinėje, įsiliejo į minią, judančią palei Temzę Han- 
gerfordo tilto link. Kaip ir buvo pratusios, muziką aptars vėliau. Dabar, 
mintyse tebeskambant muzikai, jos ėjo tylėdamos, įbedusios akis į 
žibančias ir panašias į vėrinį šviesas kitame krante. Dar prieš tiltą jos 
sustojo ir abi pasilenkė atsiremdamos į akmeninius turėklus pasižiūrėti 
į tamsią, pulsuojančią upę, kurios paviršius atrodė švelnus ir vilnijantis 
kaip Žvėrelio kailiukas. 

Ema pasidavė Londonui. Ji mylėjo miestą, mylėjo ne ta aistringa 
meile, kokia jį mylėjo Dalglišas, gerai išmanęs ir šviesiąsias, ir tamsiąsias 
pasirinktos teritorijos puses, bet juto ištikimus, šiltus jausmus, tokius 
stiprius, kokius juto Kembridžui, gimtajam savo miestui. Londonas slė- 
pė menką jos paslapties dalelę net ir nuo tų, kurie ją mylėjo. Londonas 
buvo akmenyse ir plytose įsigalėjusi istorija, nušviesta vitražų, įamžinta 
paminkluose ir skulptūrose, ir vis dėlto Emai Londonas atrodė labiau 
dvasia nei vieta, pasislėpusiose alėjose alsuojantis bastūnas vėjas, tuščių 
miesto bažnyčių tyla, nepaliesta dvasia, sklandanti triukšmingiausiose 
gatvėse. Ji pažvelgė skersai upės į Big Beno mėnulį ir apšviestus Vest- 
minsterio rūmus su pliku vėliavos stiebu. Bokšto laikrodis nebuvo 
apšviestas. Šiandien šeštadienio vakaras, parlamentas neposėdžiauja. 
Aukštai danguje lėtai leidosi lėktuvas, sparnų švieselės atrodė kaip 
mirksinčios žvaigždės. Keleiviai leidžiasi į juodą upės vingį, išmargintą 
tarsi nutapytais pasakiškais tiltais, kurie papuošti spalvotais žiburiais. 

Ema svarstė, ką dabar veikia Dalglišas. Gal dirba, o gal miega, gal 
vaikštinėja po.tą nepažymėtą salą ir žvalgosi į nakties dangų? Londo- 
ne žvaigždes temdo miesto švytėjimas, bet nuošali sala turėtų švytėti 
po žvaigždžių baldakimu. Staiga ilgesys Dalglišui tapo toks stiprus ir 
fiziškai juntamas, jog jai ėmė kaisti skruostai. Ji troško grįžti į tą butą 
virš upės Kvinhite, į jo lovą, į jo glėbį. Šįvakar ji su Klara Krantinės sto- 
tyje sės į metro ir važiuos iki Putnio tilto, iki Klaros buto netoli upės. 
Tai kodėl ne į Kvinhitą, kur galima nukakti keliaujant pėsčiomis? Jai 
niekada nešovė į galvą pasikviesti ten Klarą, atrodo, jos draugė to nė 
nesitikėjo. Kvinhitas buvo tik jos ir Adamo. Įsileisti ten ką nors kitą, 
vadinasi, ką nors įsileisti į privatų jo gyvenimą, jo ir jos gyvenimą. Bet 
ar ten ji jaučiasi kaip namuose? 

Ema prisiminė vieną akimirką iš ankstyvųjų jų meilės dienų, kai 
savo namuose iš dušo išėjęs Adamas pasakė: 

— Tavo vonios kambaryje palikau savo dantų šepetuką. Ar nieko, 
jei nueisiu jo paimti? 

Nusijuokusi ji atsakė: 

— Žinoma, mielasis. Dabar aš čia gyvenu, bent jau dalį laiko. 

Jis priėjo prie jos kėdės iš už nugaros, palenkė tamsią galvą ir ją 
apsikabino. 

— Taip, mano meile, tai ir yra tikrasis stebuklas. 

Ji suprato, kad Klara į ją žiūri. Jos draugė pratarė: 

— Žinau, kad dabar galvoji apie savo komisarą. Džiaugiuosi, kad 
poezija tau negali atstoti tikrų veiksmų. Kaip skamba toji Bleiko citata 
apie džiaugsmo troškimo proveržius? Labai tau tiktų. Džiaugiuosi, kad 
šįvakar važiuoji į Putnį. Anė apsidžiaugs tave pamačiusi. 

Ji patylėjo, o paskui paklausė: 

— Ar kas nors blogai? 

— Ne. Mes taip trumpai tebūname kartu, bet kai būname, mums 
taip gera, tiesiog nepakartojama. Bet negalima amžinai gyventi pasi- 
rinkus tokį tempą. Klara, aš tikrai noriu už jo ištekėti. Net nežinau, 
kodėl taip stipriai šitai jaučiu. Mes nė negalime būti laimingesni, nei 
esame dabar, negalime būti dar labiau vienas kitam įsipareigoję. Ne- 
galėčiau būti dar labiau juo tikra. Tai kodėl noriu įteisintų santykių? 
Kažkaip neprotinga. 

— Na,jis tau pasipiršo, beje, irgi raštu, o prieš tai jūs sugulėt. Tai 
liudija pasitikėjimą seksualinių santykių atžvilgiu ir prilygsta arogan- 
cijai. Bet juk jis vis dar nori tave vesti? 

— Nesu tikra. Gal jis jaučia, kad atskiras gyvenimas ir darbas, 
kaip yra dabar, tokie trumpi, bet tokie nuostabūs susitikimai ir yra 
viskas, ko mums abiem reikia? 

Klara atsakė: 

— Jūs, heteroseksualai, taip stipriai komplikuojate sau gyvenimą. 
Juk jūs pasikalbate, tiesa? Na, juk jūs bendraujate? Jis tau pasipiršo. Pa- 
sakyk jam, jog atėjo metas susitarti dėl datos. 

— Nesu tikra, ar žinau, kaip tai padaryti. 

— Galiu pasiūlyti keletą pasirinkimų. Galėtum pasakyti: „Gruo- 
dį būsiu užimta, nes prasidės pokalbiai su būsimais naujokais. Jeigu 
mąstai apie medaus mėnesį, o ne tik apie savaitgalį bute, geriausias 
metas — Naujieji metai“. Arba galėtum nusivežti savo komisarą supa- 


* 


244 


žindinti su tėvu. Tikriausiai jis yra išvengęs šios tradicinės prievolės. 
Tada priversk profesorių paklausti, kokie jo ketinimai. Šitai atsiduoda 
senomis geromis tradicijomis, ir jam galėtų patikti. 

— Abejoju, kad tai patiktų mano tėvui — na, norėjau pasakyti, 
abejoju, kad jis sutiks atsitraukti nuo knygų tiek ilgai, kad įstengtų su- 
prasti, ką kalba Adamas. Be to, norėčiau, kad liautumeisi jį vadinusi 
manuoju komisaru. 

— Paskutinį ir vienintelį kartą, kai apie jį kalbėjomės, prisimenu, 
jį pavadinau galviju. Manyčiau, turime nueiti šiokį tokį kelią, kad galė- 
tume griebtis vardų. Jeigu nenori jo nusigabenti pas profesorių nepa- 
sirengusio, kodėl mums nepamėginus šantažo? „Daugiau jokių savait- 
galių, kol ant mano piršto nebus žiedo. Man svarbu moralės dalykai“. 
"Toks sumanymas efektyviai veikdavo ištisus šimtmečius. Jis ne mažiau 
vertingas dėl to, kad juo jau buvo pasinaudota. 

Ema nusijuokė. 

— Nesu tikra, ar galėčiau tai ištverti. Nesu mazochistė. Tikriausiai 
negalėčiau ištverti ilgiau nei dvi savaites. 

— Na, gerai, pati susigalvok kokį nors būdą, tik liaukis save dras- 
kiusi. Juk iš tikrųjų nebijai būti atstumta? 

— Ne, visai ne tai. Tiesiog giliai širdyje jis gali nenorėti manęs 
vesti, 0 aš noriu. 

Jos ėjo tiltu namo. Kiek patylėjusi Klara pratarė: 

— Jeigu jis sirgtų — prakaituotų, siaubingai dvoktų, vemtų, apsi- 
dirbtų, ar galėtum jį apkuopti ir paguosti? 

— Žinoma. 

— Įsivaizduok, kad sergi tu. Kaip tada? 

Ema neatsakė. Klara pratarė: 

— Jau diagnozavau tavo bėdą. Tu baiminiesi, kad jis tave myli tik 
todėl, kad esi graži. Tu negali pakęsti minties, kad jis tave galės pama- 
tyti tada, kai būsi ne tokia graži. 

— Bet ar bent jau iš pradžių tai nėra svarbu? Ar su tavimi ir Ane 
taip nebuvo? Ar ne nuo fizinio patrauklumo ir prasideda meilė? 

— Žinoma. Tačiau jeigu tėra tik tiek, vadinasi, pakliuvai į bėdą. . 

— Mes turime daugiau nei tik tiek. Esu tuo tikra. 

Tačiau ši nuodinga mintis jau įsiskverbė į sąmonę. Ji pasakė: 

— Šitai neturi nieko bendra su jo darbu. Suprantu, jog esame at- 

skirti vienas nuo kito tada, kai to visai nenorime. Suprantu, kad šį sa- 
vaitgalį jis turėjo išvykti. Tik šį kartą man viskas atrodo kažkaip kitaip. 
Bijau, kad šį kartą jis gali negrįžti, kad toje saloje jis gali... mirti. 

— Bet taip galvoti yra absurdiška. Kodėl turėtų? Jiš ten nesikauna 
su teroristais. Maniau, kad jo profesija susijusi su pasiturinčiųjų nu- 
žudymais, su bylomis, kurios yra per daug painios ir subtilios, kad jas 
tirtų vietiniai policininkėliai. Tikriausiai jam gresia ne didesnis pavojus 
už tą, kuris gresia mums įlipus į Putnio metro. 

— Suprantu, jog tai neprotinga, bet niekaip negaliu to išmesti iš 
galvos. 

— Tada keliaukime namo. 

Ema pagalvojo: „Ji gali vartoti šį žodį. Kodėl negaliu aš, kai būnu 
su Adamu?“ 


Rupertas Meikroftas paaiškino visai komandai, jog mirus Padžeto 
motinai Denas persikėlė iš arklidžių pastato į vieno miegamojo Pufi- 
nų trobelę, esančią šiaurės vakarų pakrantėje, tarp Delfinų ir Atlanto 
namų. Ankstyvą pirmadienio rytą Keitė jam paskambino ir sutarė 
susitikti vidurdienį. Vos jai pabeldus, jis iškart atidarė duris ir nieko 
nesakęs pasitraukė į šalį. 

Pirmoji Bentono reakcija — išsiaiškinti, kuo Padžetas užsiima bū- - 
damas namuose. Svetainėje nesimatė jokių konkretaus pomėgio ar už- 
siėmimo ženklų: čia stovėjo tik baldai, o ant jų nieko nebuvo, išskyrus 
kelias knygas popieriniais viršeliais, sudėtas ant viršutinės ąžuolinės 
knygų spintos lentynos, ir eilę porcelianinių figūrėlių, išrikiuotų ant 
židinio atbrailos. Dauguma baldų buvo iš ąžuolo masyvo — kambario 
viduryje stovėjo stalas su lenktomis kojomis ir dviem ištraukiamomis 
dalimis, šešios vienodo dizaino valgomojo kėdės ir prie šių baldų pri- 
derinta masyvi indauja, kurios dureles ir viršų puošė raižiniai. Vienin- 
telis kitoks baldas buvo sofa, pastatyta po langu ir uždengta skiautinių 
užtiesalu. Bentonas svarstė, ar čia buvo slaugoma ponia Padžet, kai 

gulėjo prirakinta prie lovos, vienintelį miegamąjį palikusi tam, kas 
prie jos budėjo nakties valandomis. Nors kambaryje nesijautė jokio 
ligos dvelksmo, gaivaus oro čia stigo gal todėl, kad visi trys langai buvo 
aklinai uždaryti. 

Padžetas atitraukė tris kėdes, ir jie susėdo priešais jį. Bentono 
džiaugsmui, Padžetas jiems nesiūlė nei arbatos, nei kavos, tik sėdėjo 
pakišęs po stalu rankas kaip klusnus vaikas, mirkčiodamas akimis. 
Plonas jo kaklas kyšojo iš sunkaus dygsniuoto bluzono, nuo kurio jo 
veidas atrodė blyškus, o kaukolė — gerokai išgaubta, apaugusi trum- 
pais plaukais. Į akis krito menkas kūno sudėjimas. 

Keitė pratarė: 

— Atėjome čia, kad dar kartą aptartumėme tai, ką bibliotekoje 
mums pasakojote šeštadienį. Gal bus lengviau, jei prisiminsite visą 
savo dieną nuo šeštadienio ryto, nuo tada, kai atsikėlėte. 

Padžetas pradėjo savo pasakojimą, kuris skambėjo kaip atminti- 
nai išmokta kalba: 

— Mano darbas — išvežioti iš vakaro svečių telefonu užsakytą 
maistą; septintą valandą aš tą ir dariau. Vienintelis žmogus, norėjęs 
daugiau produktų, buvo daktaras Jelandas iš Marileto trobelės. Jis no- 
rėjo šaltų priešpiečių, trupučio pieno ir kiaušinių, taip pat kompaktinių 
diskų rinkinuko iš muzikos bibliotekos. Jo trobelė, kaip ir daugelis 
kitų, yra su priebučiu, todėl maistą ten ir palikau. Būtent to iš manęs 
ir reikalaujama. Daktaro Jelando nemačiau, septynios keturiasdešimt 
penkios su mašina jau buvau prie didžiojo namo. Mašiną palikau įpra- 
stoje vietoje, kieme, ir grįžau čia. Kreipiausi į vieną iš Londono uni- 
versitetų, prašiau leidimo mokytis psichologijos; dėstytojai pageidavo, 
kad parašyčiau darbą, kuriame paaiškinčiau, kodėl renkuosi būtent šį 
dalyką. Negavau A lygio įvertinimų, bet atrodo, tai nėra labai svarbu. 
Čia ir buvau, savo trobelėje, čia ir dirbau, kol truputį po pusės devintos 
nepaskambino ponas Meikroftas ir nepasakė, kad dingo ponas Oliveris 
ir kad norima, jog prisidėčiau prie paieškos grupės. Tada jau buvo pra- 
dėjusi kristi migla, bet aš, žinoma, išėjau. Prie grupės prisidėjau kieme, 
kuris yra priešais namą. Prie švyturio stovėjau tiesiai ponui Meikroftui 
už nugaros, kai staiga rūkas pakilo, ir mes pamatėme kūną. Tada išgir- 
dome klykiančią Milę. 

Keitė paklausė: 

— Irjūs esate tikras, kad prieš prisidėdamas prie paieškos grupės 
nieko nematėte — nei pono Oliverio, nei ko nors kito? 

— Aš jau sakiau. Nieko nemačiau. 

Tada suskambo telefonas. Padžetas greitai pakilo: 

— "Turiu atsiliepti. Telefonas virtuvėje. Mes jį ten perkėlėme, kad 
netrukdytų mamai. 

Jis išėjo uždarydamas duris. Keitė pratarė: 

— Jeigu skambina ponia Barbridž norėdama jį kontroliuoti, jis 
neturėtų užtrukti. 

Jis negrįžo. Keitė ir Bentonas atsistojo, Keitė priėjo prie knygų 
lentynos. Ji pratarė: 

— Tikriausiai tai jo mamos knygos, populiarūs romantiškieji 
romanai. Vis dėlto yra ir viena Natano Oliverio knyga — „Truvilio 
smėlynai“. Atrodo, ji buvo skaityta, nors ir nedažnai. 

Bentonas tarstelėjo: 

— Skamba kaip kokio populiaraus skaitalo pavadinimas. Jam ne- 
įprastas stilius. 

Jis apžiūrinėjo ant židinio atbrailos sustatytas porcelianines figū- 
rėles. 

— Tikriausiai ir šitos priklausė jo motinai, tai kodėl jos vis dar 
čia? Aišku, ir šie daikčiukai buvo kandidatai į labdaros krautuvėlę 
Njukvėjuje, nebent Padžetas juos laiko dėl tam tikrų sentimentų. 

Keitė priėjo prie jo. 

— Galėtum pamanyti, kad būtent šie daiktai turėtų pirmieji skris- 
ti už borto. 

Jis susimąstęs vartė rankose vieną figūrėlę — krinolinais vilkinti 
moteris, dėvinti kaspinais puoštą skrybėlaitę, su grakščiu kauptuku 
rankose, ramiai ravinti sodo takelį. 

Keitė pratarė: 

— Vargu ar tokie drabužiai tinka darbui, tiesa? Su tokiais bateliais 
išėjusi iš miegamojo neišbūtum nė penkių minučių, o jos skrybėlaitė 
nuskristų su pirmu vėjelio pūstelėjimu. Apie ką mąstai? 

Bentonas atsakė: 

— Tikriausiai tai įprastas klausimas. Kodėl aš linkęs visa tai 
niekinti? Ar tai ne tam tikras kultūrinis snobizmas? Na, šitai nepa- 
tinka todėl, kad man įskiepyta kita vertybių sistema. Beje, ji puikiai 

padaryta. Figūrėlė sentimentali, bet juk ir geras menas gali būti sen- 
timentalus. 

— Koks menas? 

— Na, pavyzdžiui, Vato. Jeigu kalbėsime apie literatūrą, „Senų 
daikčiukų krautuvėlė“. 

Keitė pratarė: 

— Geriau padėk, nes gali sudaužyti. Bet dėl kultūrinio snobizmo 
tu teisus. 

Bentonas padėjo figūrėlę, ir jie grįžo prie stalo. Atsidarė durys, į 
kambarį grįžo Padžetas. Jis pasakė: 

— Atsiprašau. Skambino iš koledžo. Mėginu. juos įtikinti, kad 
mane priimtų anksčiau. Nauji akademiniai metai jau prasidėjo, bet dar 
visai neseniai, jie galėtų padaryti išimtį. Turbūt viskas priklausys nuo 
to, kaip ilgai ketinate čia būti. 

Bentonas žinojo, jog Keitė galėtų atsakyti, kad šiuo metu policija 
neturi galios sulaikyti Padžetą saloje, bet ji to nedarė. Ji pasakė: 

— Apie tai turėsite pasikalbėti su komisaru Dalglišu. Akivaizdu, 
kad apklausti jus Londone, galbūt net koledže, ir jums, ir jiems bus la- 
biau nepatogu nei pasikalbėti su mumis čia. 

Bentonas pamanė, jog šitai truputį nesąžininga, bet tikriausiai 
pateisinama. Jie išklausė visų smulkmenų apie tai, kas nutiko vėliau, 
kai buvo rastas kūnas. Padžeto pasakojimas sutapo su tuo, ką pasako- 
jo Meikroftas ir Steivlis. Padžetas padėjo Džagui nuimti nuo Oliverio 
kaklo virvę ir girdėjo, kaip Meikroftas liepė Džagui vėl užkabinti virvę 
ant kablio, bet paskui jis tos virvės nei matė, nei lietė. Jis nė nenumanė, 
kas vėliau buvo įėjęs į švyturį ir ar apskritai buvo įėjęs. 

Galiausiai Keitė pasakė: 

— Žinome, kad ponas Oliveris pyko ant jūsų už tai, kad išmetėte 
už borto jo kraujo mėginius, mums pasakojo, kad jis apskritai buvo 
kritiškas jūsų atžvilgiu. Ar tai tiesa? 

— Aš niekaip negalėjau jam įtikti. Žinoma, mes taip dažnai ir ne- 
susidurdavome. Mums nerekomenduojama kalbėtis su svečiais, jeigu 
jie patys to nenori. O jis buvo svečias, nors visada elgdavosi taip, tarsi 
čia gyventų nuolat ir turėtų kokią nors išskirtinę teisę gyventi šioje 
saloje. Bet jeigu jis imdavo su manimi kalbėtis, toji kalba paprastai ap- 
siribodavo skundais. Kartais jis ar ponia Oliver būdavo nepatenkinti 

mano atgabentais produktais arba jis sakydavo, kad aš supainiojau už- 
sakymus. Tiesiog jutau, kad jis manęs nemėgsta. Jis yra... jis buvo toks 
žmogus, kuriam nuolat reikėjo ant ko nors išsilieti. Bet aš jo nežudžiau. 
Aš nė jokio gyvūno negalėčiau nudobti, ką jau kalbėti apie žmogų. Ži- 
nau, kad čia yra žmonių, kurie norėtų, kad būčiau kaltas, nes niekada 
čia negyvenau; štai tą jie ir turi galvoje sakydami, kad nesu tikras sa- 
lietis. Niekada nenorėjau būti salietis. Atvykau čia todėl, kad to norėjo 
mano motina, būčiau laimingas galėdamas iš čia išvykti, pradėti naują 
gyvenimą, gauti žinių geram darbui dirbti. Esu vertas šio to daugiau nei 
pagalbinio darbininko vietos. 

Gailesčio sau ir šiurkštumo mišinys nebuvo patrauklus. Bentonas 
turėjo sau priminti, jog dėl to Padžetas juk neprivalo tapti žudiku. Jis 
paklausė: 

— Ir daugiau nieko nenorite mums papasakoti? 

Padžetas pažvelgė į stalviršį nuleidęs akis, o paskui vėl jas pakėlė 
ir pasakė: 

— Tik apie dūmus. 

— Kokius dūmus? 

— Na, Sakalo trobelėje kažkas jau turėjo būti atsikėlęs. Jie įkūrė 
ugnį. Buvau miegamajame ir pažvelgęs pro langą pamačiau dūmus. 

Keitė atsargiai mėgino suvaldyti balsą. 

— Koks tai buvo laikas? Pasistenkite būti tikslus. 

— Tuoj po to, kai grįžau. Neabejoju, kad prieš aštuonias. Žinau tai, 
nes būdamas čia paprastai klausausi aštuntos valandos žinių. 

— Kodėl anksčiau to neminėjote? 

— Na, turite galvoje tą dieną, kai visi buvome susirinkę bibliote- 
koje? Man tai nepasirodė svarbu. Pamaniau, kad kitiems galiu pasiro- 
dyti kvailys. Na, kodėl ponia Oliver negalėjo įkurti ugnies? 

Atėjo metas baigti apklausą, grįžti į Ruonių trobelę ir pateikti 
ataskaitą Dalglišui. Kurį laiką jie ėjo tylėdami, paskui Keitė pratarė: 

— Nemanau, kad jam kas nors būtų pasakojęs apie sudegintus 
juodraščius. Turėsime tai patikrinti. Įdomu, kodėl nepasakojo. Gal jis ir 
teisus, jie į jį nežiūri kaip į salietį. Jam nieko nepasakojama, nes jis nie- 
kada nebuvo vienas iš jų. Tačiau jeigu Padžetas prieš aštuonias matė iš 
Sakalo trobelės kylančius dūmus, vadinasi, jis nekaltas. 

Pirmadienio rytą, po pusryčių, Dalglišas paskambino Markui Je- 
landui į Marileto trobelę sakydamas, kad nori su juo susitikti. Jelandas 
atsakė, jog rengiasi eiti pasivaikščioti ir, jeigu reikalas neskubus, galėtų 
užsukti į Ruonių trobelę truputį po vidurdienio. Dalglišas buvo nu- 
matęs eiti į Marileto trobelę, bet nutarė, jog Jelandas tikriausiai labai 
nenorėtų, kad kas nors jį trukdytų, todėl, jo manymu, nebuvo prasmės 
prieštarauti. Naktį jis praleido be poilsio, nuolat nusimesdamas ant- 
klodę, nes buvo nemaloniai karšta, o paskui nubudo valanda vėliau 
drebėdamas nuo šalčio. Galiausiai nubudo po aštuonių, apsunkusiomis 
galūnėmis ir įsiskaustančia galva. Kaip daugelis sveikų žmonių į ligą jis 
pripažinti, jog negalavimas realus. Retas negalavimas atlaikytų sma- 
gaus pasivaikščiojimo gryname ore terapiją. Taigi šįryt jis nesigailėjo 
leidęs Jelandui pasivaikščioti. 

Jelandas atvyko laiku. Jis avėjo tvirtais žygio batais, mūvėjo džin- 
sus ir vilkėjo mėlyną švarkelį, nešėsi kuprinę. Dalglišas neatsiprašinėjo 
dėl to, kad sutrukdė jam rytą, nes jam nė nereikėjo teisintis. Trobelės 
duris jis paliko praviras, kad į vidų smelktųsi saulės spinduliai. Jelandas 
numetė ant stalo kuprinę, bet nesisėdo. 

Be jokių įžangų Dalglišas pratarė: 

— Šeštadienio rytą kažkas sudegino naujojo Oliverio romano 
juodraščius. Privalau paklausti, ar ne jūs. 

Jelandas ramiai reagavo į šį klausimą. 

— Ne, ne aš. Moku pykti, susierzinti, kerštauti, žinoma, man bū- 
dingos ir kitokios žmogiškos ydos, bet nesielgiu vaikiškai ar kvailai. 
Degindamas rankraščius nepasieksi, kad romanas nebūtų išleistas. 
Tikriausiai nelaimėtum nieko daugiau, išskyrus šiek tiek nepatogumų 
ar vėlesnių publikavimo terminų. 

Dalglišas pasakė: 

— Denis Tremletas sako, kad Oliveris iš esmės pakeitė kai kuriuos 
skyrius. Dabar tų skyrių nebėra. 

— Tai netektis, kalbant apie literatūrą ir atsidavusius jo skaity- 

tojus, bet abejoju, ar tie skyriai buvo tokie jau nepaprastai svarbūs. Tų 
skyrių sunaikinimas tikriausiai gali būti traktuojamas kaip asmeninės 
pagiežos pasireiškimas, bet tik ne iš mano pusės. Šeštadienį buvau 
Marileto trobelėje, kol apie pusę devintos neišėjau pasivaikščioti. Man 
rūpėjo kiti dalykai, ne Oliveris ar jo romanas. Nežinojau, kad jis atsi- 
gabenęs rankraščius. 

— Ir nuo tada, kai atvykote į Kūmą, nenutiko nieko daugiau, net ir 
koks nežymus ar nereikšmingas įvykis, apie kurį turėčiau žinoti? 

— Jau pasakojau jums apie penktadienio kivirčą per pietus. Tie- 
sa, jūs domitės smulkmenomis. Mačiau, kaip kažkas atėjo pas Emilę 
Holkūm ketvirtadienio vakarą, truputį po dešimtos. Tada grįžau iš 
pasivaikščiojimo po salą. Žinoma, buvo tamsu, todėl, kai Rotvudas ati- 
darė duris, pamačiau tik jo siluetą. Tai nebuvo kuris nors iš nuolatinių 
gyventojų, tad spėčiau, jog ten buvo daktaras Speidelis. Nemanau, kad 
šitai kaip nors sietųsi su jūsų apklausa, bet tai vienintelis nutikimas, 
kurį prisimenu. Man sakė, kad daktaras Speidelis dabar ligonių kam- 
baryje, turbūt jis nesijaučia taip blogai, kad negalėtų patvirtinti to, ką 
pasakiau. Ar jau viskas? 

Dalglišas atsakė, kad viskas, kaip įprastai pridūręs „šiam kartui“. 

Prie durų Jelandas stabtelėjo. 

— Aš nežudžiau Natano Oliverio. Nesitikėkite, kad sielvartaučiau 
dėl jo mirties. Man atrodo, kad išties sielvartaujame dėl labai mažai 
žmonių. Ir man jis nėra tas tikrasis. Bet aš išties apgailestauju dėl Oli- 
verio žūties. Tikiuosi, surasite tą, kuris jį pasmaugė. Jeigu norėsite dar 
ką nors man pasakyti, žinote, kur mane rasti. 

Ir jis išėjo. 

Atėjus Keitei ir Bentonui, suskambo telefonas. Dalglišas pakėlė 
ragelį ir išgirdo Ruperto Meikrofto balsą. 

— Deja, manau, kad jums nepavyks pasikalbėti su daktaru Spei- 
deliu, bent jau kurį laiką. Per naktį jam labai pakilo temperatūra, ir Ga- 
jus rengiasi jį perkelti į Plimutą. Mes neturime galimybių čia slaugyti 
rimtų ligonių. Laukiame kiekvieną minutę pasirodant sraigtasparnio. 

Dalglišas padėjo ragelį. Net tai darydamas jis išgirdo tolimą 
burzgimą. Išėjęs į lauką pamatė Keitę ir Bentoną, užvertusius galvas 
ir žiūrinčius į sraigtasparnį, tarsi bjaurus vabalas juoduojantį vaiskioje 
ryto dangaus žydrynėje. 

Keitė pratarė: 

— Maniau, kad sraigtasparnis skirtas tik išskirtiniams nenumaty- 
tiems atvejams. Mes neprašėme pastiprinimo. 

Dalglišas atsakė: 

— "Tai ir yra išskirtinis atvejis. Daktarui Speideliui pablogėjo. 
Daktaras Steivlis mano, jog jam reikia rimtesnės pagalbos, nei gali būti 
suteikta čia. Mums tai nėra gerai, bet jam, reikia manyti, dar blogiau. 

Speidelis turėjo būti išneštas neįtikėtinai greitai, nes atrodė, kad 
praėjo vos kelios minutės nuo tada, kai sraigtasparnis nusileido, iki tol, 
kol jiems tylint ir stebint pakilo ir nuskrido tiesiai virš galvų. 

— Štai, — pasakė Keitė, — išskrenda vienas iš mūsų įtariamųjų. 

Dalglišas pagalvojo: „Gal ir ne svarbiausias įtariamasis, bet, žino- 
ma, tas, kurio mirties laiko paliudijimas yra gyvybiškai svarbus. Tas, 
kuris man nepapasakojo visko, ką žino“. Nutilus triukšmui, jie atsisuko 
į trobelę. 


Dalglišas buvo susitaręs susitikti su Emile Holkūm aštuntą valan- 
dą, todėl pusę aštuntos jis išjungė šviesas Ruonių trobelėje ir uždarė 
paskui save duris. Užaugęs Norfolko klebonijoje jis niekada nesijautė 
esąs svetimas po bežvaigždžiu dangumi, bet retai kada yra matęs tokią 
tamsą. Koplyčios trobelėje nedegė šviesa; Adrianas Boidas tikriausiai 
buvo išėjęs pietauti į didįjį namą. Jis nematė nė tolimesnių trobelių 
žiburių, todėl negalėjo būti tikras, ar eina teisinga kryptimi. Minutėlę 
sustojęs, kad susiorientuotų, jis įjungė prožektorių ir žengė į tamsą. 
Visą dieną jam nesiliovė skaudėjusios rankos ir kojos, tad pamanė, jog 
galbūt pasičiupo kokią nors infekciją. Kažin ar protinga tokiam eiti pas 
ponią Holkūm. Daglišas nečiaudėjo ir nekosėjo. Jis kiek įmanydamas 
laikysis atokiau nuo jos, galiausiai, jeigu Jelandas teisus, Atlanto trobe- 
lėje jau lankėsi Speidelis. 

Dėl kylančio reljefo, saugojusio Atlanto trobelę iš salos pusės, vos 
pamatęs šviesas žemutiniuose languose jis pasijuto stovįs beveik visai 

prie durų. Rotvudas palydėjo jį į svetainę kaip maloningas garbingo 
šeimininko tarnas, sulaukęs nuomininko, atnešusio nuompinigius. 
Kambarį apšvietė tik židinys ir ant stalo pastatyta lempa. Ponia Hol- 
kūm sėdėjo prie židinio, ant kelių susinėrusi rankas. Židinio liepsnelės 
žaidė ant balkšvo jos palaidinės aukštu kaklu šilko, ant juodo vilnonio 
sijono, klostėmis krintančio iki kulkšnių. Dalglišui tyliai įėjus, ji tarsi 
pakirdo iš svajų ir ištiesusi ranką trumpai spustelėjo jam delną, o pa- 
skui mostelėjo sėstis prie židinio į kėdę, pastatytą priešais ją. 

Dalglišas nepastebėjo Emilės Holkūm skvarbiame žvilgsnyje 
susirūpinimo jo patogumu. Jį nuramino pleškančių malkų šiluma, 
prislopinta bangų mūša ir pagalvėlių, padėtų ant fotelio aukštu atlošu, 
minkštumas. Kiek atsipalaidavęs jis patogiai atsilošė. Jam buvo pasiū- 
lyta vyno, kavos arba ramunėlių arbatos; jis su dėkingumu priėmė pas- 
kutinįjį pasiūlymą. Šiandien jis buvo užtektinai prisigėręs kavos. 

Kai Rotvudas atnešė ramunėlių arbatos, ponia Holkūm pratarė: 

— Atsiprašau, kad taip vėlai. Iš dalies man taip buvo patogiau. 
Buvau užsiregistravusi pas stomatologą ir nenorėjau to vizito atidė- 
ti. Kai kurie šios salos žmonės kalbėdami atvirai — nors jie retai tai 
daro — jums pasakytų, kad aš esu savanaudė senė. Bent jau šis bruožas 
mane sieja su Natanu Oliveriu. 

— Jums jis nepatiko? 

— Jis buvo iš tokių žmonių, kurie nemėgsta, kai kas nors reiškia 
jiems savo simpatijas. Niekada negalvojau, kad genijus atleidžia ir 
toleruoja blogą elgesį. Jis buvo normų laužytojas. Kas tris mėnesius 
Oliveris čia atvykdavo su dukra ir maketuotoju, apsistodavo dviem sa- 
vaitėms, įsiūbuodavo suirutę ir sėkmingai mums primindavo, jog mes, 
nuolatiniai salos gyventojai, esame tik būrelis nesusipratusių pabėgėlių 
iš realybės, jog mes, kaip ir tasai senasis švyturys, esame tik vargani 
simboliai, praeities reliktai. Jis suardydavo ramų mūsų buvimą. Šitaip 
jis siekdavo savų tikslų. Jį būtų galima pavadinti neišvengiamu blogiu. 

Dalglišas paklausė: 

— Bet ar jis pats nebėgdavo nuo realybės, jeigu nuolat čia lanky- 
davosi? 

— Tai jums jau apie tai pasakojo? Nemanyčiau, kad jis pats būtų 
taip manęs. Jis būtų aiškinęs, jog jam reikėjo vienatvės, kad realizuo- 
tų rašytojo tikslus. Oliveris desperatiškai troško parašyti tokį gerą 

romaną, koks buvo priešpaskutinysis, nors ir žinojo, kad jo talentas 
blėsta. 

— Arjis tai jautė? 

— O taip. Šitai ir mirties siaubas buvo didžiosios jo baimės. Ir, 
žinoma, kaltės jausmas. Jeigu apsisprendi išsiversti be savaip supran- 
tamo Dievo, tai kam įsikinkyti į judėjiškos-krikščioniškos nuodėmės 
kinkinį. Tada belieka kęsti psichologinius nepatogumus — jausti kaltę 
ir neturėti nuodėmių atleidimo vilties. Oliveris dėl labai daug ko galėjo 
jaustis kaltas, kaip, beje, ir mes visi. 

Kurį laiką buvo tylu. Padėdama taurę ji žvelgė į blėstančią ugnį. 
Ji pratarė: . 

— Natanas Oliveris buvo ne kas kita kaip jo talentas, na, gal tik- 
sliau — jo genijus. Jeigu jis būtų tą savąjį genijų praradęs, būtų pavirtęs 
į tuščią kiaukutą. Taigi jis baiminosi dvigubos mirties. Esu tai mačiusi 
stebėdama savo pažinotus ir dabar pažįstamus puikius, nepaprastos 
sėkmės lydimus žmones. Atrodo, moterys šią neišvengiamybę priima 
stoiškiau. Negali to nepastebėti. Kartą per metus trims savaitėms vykstu 
į Londoną aplankyti dar gyvų likusių savo draugų, kad sau priminčiau, 
ko man pavyko išvengti. Oliveris buvo išsigandęs ir jautėsi nesaugus, 
bet jis nenusižudė. Mus visus sutrikdė jo mirtis, mes ir dabar jaučiamės 
sutrikę. Kad ir kiek būtų priešingai tvirtinančių ženklų, vis dėlto savi- 
žudybė atrodo vienintelis įmanomas jo rhirties paaiškinimas. Bet aš 
negaliu tuo patikėti. Ir jis nebūtų pasirinkęs tokio būdo — bjaurumo, 
siaubo, pažeminimo. Šis sunaikinimo būdas būdingas visoms kartu- 
vėse kadaruojančioms apgailėtinoms aukoms. Budeliai pasinaudoja 
aukos kūnu, kad išsunktų iš jo gyvybę... Gal todėl tokia mirtis mums 
atrodo taip labai atstumianti? Ne, Natanas Oliveris nebūtų pasismau- 
gęs. Jis pasinaudotų mano metodu — alkoholis ir vaistai, patogi lova, 
jeigu apėmusi atitinkama nuotaika — gražiai išdėstyti atsisveikinimo 
žodžiai. Jis švelniai panirtų į tą puikią naktį. 

Kurį laiką buvo tylu, paskui ji pasakė: 

— Kaip žinote, aš ten buvau. Aišku, ne tada, kai jis mirė, bet kai 
buvo nupjauta virvė. Tik kad toji virvė nebuvo nupjauta. Rupertas ir 
Gajus negalėjo apsispręsti, ar jį geriau nuleisti, ar užkelti. Kažkiek mi- 
nučių, kurios atrodė begalinės, jis buvo panašus į žmogaus pavidalo 
jo-jo žaisliuką. Tada aš ir nuėjau. Man buvo truputį smalsu, bet paskui 

savyje pajutau atavistinį pasibjaurėjimą, apimantį tada, kai pamatai ne- 
tinkamą elgesį su lavonu. Mirtis sukelia tam tikrus dalykus. Jūs, aišku, 
prie to pripratęs. 

Dalglišas atsakė: 

— Ne, ponia, mes prie to nepriprantame. 

— Aš jo nemėgau asmeniškai, nemėgau ne todėl, kad nebūčiau 
galėjusi toleruoti jo charakterio trūkumų. Jis norėjo mane iškeldinti iš 
šios trobelės. Pagal koncerno sutartį aš turiu teisę čia gyventi, bet toje 
sutartyje nenurodyta, kokios patalpos man turi būti pasiūlytos; ten ne- 
nurodyta, ar aš pati galiu rinktis, ar galiu apgyvendinti dar ir savo tar- 
ną. Turbūt šia prasme Natanas Oliveris lyg ir turėtų menkutį pretekstą 
piktintis, nors jis pats visada čia atvykdavo su palydovais. Rupertas 
turėjo jums papasakoti, kad jis negalėjo būti atstumtas, aišku, tik jau ne 
todėl, kad buvo bjaurus. Tresto dokumente rašoma, jog niekam negali 
būti užkirstas kelias į salą, jeigu ji ar jis šioje saloje gimė. Tai gana saugi 
nuostata. Nuo XVIII amžiaus čia niekas nėra gimęs, išskyrus Nataną 
Oliverį, o jis traktuojamas kaip gimęs saloje tik todėl, kad jo motina 
gimdymo skausmus palaikė virškinimo sutrikimu ir jis gimė dviem 
savaitėm anksčiau, sakyčiau, tarsi kažkur skubant. Šios viešnagės metu 
jis buvo ypač atkaklus ir reiklus. Oliveris pasiūlė, kad persikelčiau į Pu- 
finų trobelę, o šitą užleisčiau jam. Skamba visai išmintingai, bet aš nė 
neketinau — ir dabar neketinu — persikelti. 

Ji nepasakė nieko nauja, Dalglišas ne tam atėjo į Atlanto trobe- 
lę. Jis nujautė, jog ji žino, kodėl jis čia. Ji pasilenkė norėdama įmęsti į 
ugnį dar vieną pliauską, bet jis užbėgo jai už akių ir švelniai mestelėjo 
malką į židinį. Melsvi liežuvėliai ėmė laižyti medieną, ugnis įsiplieskė 
nušviesdama išblizgintą raudonmedį, atsispindėdama odinių knygų 
viršelių nugarėlėse, užliedama akmenines grindis ir spalvingus kilimė- 
lius. Emilė Holkūm pasilenkė ir ištiesė virš ugnies ilgus, gausiai žiedais 
apmaustytus pirštus. Jis matė jos veido profilį — dailūs bruožai liepsnų 
fone atrodė tarsi raižinys. Minutėlę ji sėdėjo tylėdama. Dalglišas, pato- 
giai įsitaisęs fotelyje, pajuto, kaip skausmas rankose ir kojose po truputį 
slūgsta. Jis žinojo, kad greitai ji turėtų prabilti, o jis turi būti pasirengęs 
klausyti nepraleisdamas nė žodelio visos istorijos, kurią ji galiausiai pa- 
sirengė papasakoti. Jis labai norėjo, kad galva nebūtų tokia sunki, kad jis 
įveiktų nenugalimą norą užsimerkti ir atsiduoti ramybei ir patogumui. 

Tada ji pasakė: 

— Norėčiau dar trupučio vyno, — ir padavė jam taurę. Jis pripildė 
taurę iki pusės, o sau įsipylė antrą puodelį arbatos. Arbata buvo be sko- 
nio, bet karštas skystis nuteikė maloniai. 

Ji pratarė: 

— Vis atidėliojau susitikimą su jumis, nes pirmiausia turėjau 
pasikonsultuoti su dviem žmonėmis. Dabar, kai Raimundas Speidelis 
nugabentas į ligoninę, manau, neabejodama galėčiau remtis jo leidimu. 
Tai darydama tikiuosi, kad šiam pasakojimui nesuteiksite daugiau 
reikšmės, nei jis yra vertas. Tai sena istorija, ir didesnę jos dalį žinau tik 
aš. Ji negali nušviesti Natano Oliverio mirties, bet galiausiai dėl visko 
nuspręsite jūs pats. 

Dalglišas pratarė: 

— Šeštadienio popietę kalbėjausi su daktaru Speideliu. Jis man 
neužsiminė, kad jau kalbėjosi su jumis. Atrodė kaip žmogus, kuris dar 
klaidžioja ieškodamas tiesos. Nemanyčiau, kad jis būtų buvęs visai at- 
viras. Žinoma, tada jis prastai jautėsi. Gal jis galvojo, kad būtų išmintin- 
giau pažiūrėti, kaip klostysis reikalai. 

Ji atsakė: 

— O dabar, kai daktaras Speidelis rimtai serga ir jūs jo lengvai 
nepasieksite, panorote tiesos, visos tiesos ir nieko, išskyrus tiesą. Tai 
tikriausiai pati beprasmiškiausia priesaika, kokią tik galima prisiekti. 
Visos tiesos nežinau, bet galiu papasakoti, ką žinau. 

Ji atsilošė kėdėje ir įsižiūrėjo į ugnį. Dalglišas nenuleido akių nuo 
jos veido. 

— Esu tikra, kad jums buvo papasakota šiek tiek Kūmo salos isto- 
rijos. Salą užvaldė mano šeima XVI amžiuje. Jau tada ji garsėjo prasta 
reputacija ir buvo apgaubta pusiau prietaringo siaubo. XVI amžiuje 
salą užgrobė Viduržemio jūros piratai, ieškoję grobio palei pietinius 
Anglijos krantus. Jie grobdavo vyrus ir moteris ir parduodavo juos į 
vergiją. Taip buvo pagrobti tūkstančiai, ir šios salos visi baidėsi su si- 
aubu kaip nelaisvės, prievartos ir kankinimų vietos. Dar ir šiandien 
vietiniai žmonės jos nemėgsta, ir mums sunkiai sekėsi rasti laikinų 
darbuotojų. Tie, kurie mums dirba, visi lojalūs ir patikimi, daugiausia 
atvykėliai, kurių nejaudina žmonių pasakojamos istorijos. Per tuos me- 
tus, kai turėjome Kūmą, mano šeimos taip pat nejaudino šios istorijos. 

Namą pastatė mano senelis, ir vaikystėje, o paskui jau ir paauglystėje, aš 
čia atvykdavau kasmet. Natano Oliverio tėvas Saulius buvo valtininkas 
ir šiaip visų galų meistras. Jis buvo puikus jūrininkas, bet labai sunkus 
žmogus, o išgėręs imdavo smurtauti. Po žmonos mirties jam teko vie- 
nam auginti berniuką. Būdama paauglė matydavau Nataną dar visai 
berniuką. Jis buvo keistas, labai uždaras vaikas, nelinkęs bendrauti, bet 
stiprios valios. Sunku patikėti, bet aš gana neblogai sutariau su jo tėvu, 
nors tais laikais bet kokia mano draugystė su kuriuo nors iš tarnų būtų 
buvusi tiesiog neatleistina, net neįsivaizduojama. 

Ji nutilo ir ištiesusi laikė taurę, kol jis pylė vyną. Prieš tęsdama 
istoriją ji gurkštelėjo kelis gurkšnelius. 

— Prasidėjus karui buvo nuspręsta, kad salos žmones reikia eva- 
kuoti. Ne todėl, kad salą galėtų subombarduoti, bet nebebuvo kuro ka- 
teriui. Mes ten prasilaikėme per tuos netikro karo metus, bet 1940-ųjų 
spalį, po Prancūzijos žlugimo ir mano brolio mirties prie Dankirko, 
mano tėvai nutarė, jog išmintingiausia būtų išvykti. Mes persikėlėme į 
namą netoli Eksmuro, o kitais metais jau turėjau stoti į Oksfordą. Liku- 
sių mūsų tarnų evakuacija rūpinosi tuometinis mūsų liokajus Saulius 
Oliveris. Kai jis į žemyną perkėlė paskutinius likusius žmones, kartu 
su berniuku grįžo į salą sakydamas, jog turi sutvarkyti keletą būtinų 
reikalų, be to, nerimauja, ar namas tikrai paliktas saugiai. Jis pasiūlė 
pasilikti dar vienai nakčiai. Tada išplaukė savo paties laiveliu, o ne mo- 
toriniu kateriu, kurį tada turėjome. 

Ji nutilo, ir Dalglišas paklausė: 

— Ar prisimenate, kokią dieną visa tai nutiko? 

— 1940-ųjų spalio dešimtąją. Dabar papasakosiu viską, ką po 
kelerių metų man papasakojo sunkiai sakinius berezgantis Saulius 
Oliveris. likus dviem savaitėms iki jo mirties. Nežinau, ar jis norėjo iš- 
sikalbėti, ar pasigirti — tikriausiai ir viena, ir kita, — nežinau, kodėl jis 
pasirinko mane. Per karą ir po karo santykius su juo buvau nutraukusi. 
Greitai baigiau universitetinę karjerą ir išvykau į Londoną vairuoti 
greitosios pagalbos mašinos, paskui grįžau į Oksfordą ir retai kada nu- 
važiuodavau į Vakarų šalį. Natanas jau seniai buvo išvykęs iš Kūmo ir 
stengėsi tapti rašytoju. Nemanau, kad jis dar kada nors būtų matęs savo 
tėvą. Sauliaus istorija man nebuvo nauja. Sklandė gandai, kaip visada. 
Bet, manau, išgirdau tiek tiesos, kiek jis buvo pasirengęs išsakyti. 

Spalio dešimtosios naktį trys vokiečiai iš okupuotų Kanalo salų 
išsilaipino Kūme. Iki šios savaitės nežinojau nė vieno iš jų vardo. Tai 
buvo nepaprastai rizikinga kelionė, gal tiesiog nuobodžiaujančių jaunų 
karininkų avantiūra žvalgybos tikslais, o gal turint kokių nors bendrų 
asmeninių planų. Arba jie žinojo, kad salos gyventojai evakuoti, arba 
jie užtiko tą salą netyčia. Speidelis mano, kad jie galbūt ketino iškelti 
nenaudojamo švyturio viršūnėje vokiečių vėliavą. Šitai išties visus būtų 
nustebinę. Vos prašvitus jie pasikėlė į švyturio viršūnę. Tikriausiai tam, 
kad apžiūrėtų visą salą. Jiems ten būnant, Saulius Oliveris pastebėjo jų 
laivelį ir suprato, kad jie ten. Apatinį švyturio aukštą tada naudojo gy- 
vulių pašarui laikyti, jis buvo prikrautas sausų šiaudų. Jis padegė šiau- 
dus, liepsnos ir dūmai pakilo į viršutinę švyturio patalpą. Greitai visas 
švyturys liepsnojo. Jie nebegalėjo nukakti iki žibinto. Turėklai dabar 
jau buvo nesaugūs, o durys — seniai užkaltos mėginant išvengti nelai- 
mingų atsitikimų. Visi trys vokiečiai žuvo, tikriausiai užtroško. Saulius 
palaukė, kol ugnis liausis šėlusi, rado kūnus pusiaukelėje į bokšto vir- 
šūnę ir nunešė juos atgal į laivelį. Pasiėmęs gelbėjimo valtį iš laivo, jis 
nuplukdė jų laivelį į platesnius vandenis. 

Dalglišas paklausė: 

— Ar liko kokių nors daiktinių šios istorijos įrodymų? 

— Tik jo išsaugoti trofėjai — revolveris, žiūronai ir kompasas. 
Žinau, kad karo metais ten neprisišvartavo joks kitas laivas, o po karo 
nebuvo gauta jokių užklausimų. Trys jauni karininkai (tikriausiai jie 
buvo karininkai, nes galėjo pasiimti laivelį) turbūt buvo paskelbti din- 
gę be žinios, gal nuskendę. Praėjusią savaitę čia atvykęs Speidelis buvo 
pirmasis, patvirtinęs šią tiesą, jeigu neminėsime tų suvenyrų, kuriuos 
man atidavė Saulius prieš mirdamas. 

— Ką jūs su jais darėte? 

— Įmečiau į jūrą. Jo veiksmą traktavau kaip nužudymą ir visai 
nenorėjau, kad tie daiktai man primintų apie tai, ką išgirdau pati visai 
to nenorėdama. Visai nenorėjau turėti reikalų su vokiečių valdžia. Tų 
vyrų šeimoms — jeigu jie apskritai turėjo šeimas — nebūtų jokios pa- 
guodos iš šios istorijos. Kariai žuvo siaubingai ir beprasmiškai. 

Dalglišas pratarė: 

— Bet tai dar ne visa istorija, tiesa? Saulius Oliveris buvo nesenas 
ir tikriausiai dar stiprus, bet jeigu jis ir galėjo nugabenti iki uosto vieną 

po kito trijų jaunų vyrų kūnus, įveikęs tiek daug laiptelių žemyn, kaip 
jis būtų sugebėjęs niekieno nepadedamas nuplukdyti laivelį ir paskui 
grįžti tamsoje atgal? Ar su juo saloje nieko nebuvo? 

Ponia Holkūm paėmė varinį žarsteklį ir pakišo jį po malkomis. 
Ugnis atgijo. Ji pratarė: 

— Kartu jis buvo pasiėmęs vaiką Nataną. Ten buvo ir kitas vy- 
ras — Tomas Tamlinas, Džago senelis. 

Dalglišas paklausė: 

— Ar Natanas Oliveris yra kada nors apie tai pasakojęs? 

— Man nepasakojo, kaip, beje, ir niekam kitam. Greičiausiai jis 
viską pamiršo, antraip savo kūryboje prisiminimais kaip nors būtų 
pasinaudojęs. Kai laivelis buvo nuplukdytas ir svarbiausiais įkalčiais 
atsikratyta, Saulius ir Tomas grįžo į Kūmą, o kiek vėliau kartu su vaiku 
persikėlė į žemyną. Tada jau buvo sutemę. Tomas Tamlinas kranto taip 
ir nepasiekė. Naktis buvo audringa, kelionė nesėkminga. Prastesnis už 
Saulių jūrininkas nebūtų ištvėręs. Jis pasakojo, kad Tamlinas, norėda- 
mas padėti suvaldyti laivelį, iškrito už borto. Po šešių savaičių kūnas 
buvo išmestas į krantą. Iš tokio lavono vargiai ką benustatysi, bet 
kaukolės pakaušis buvo įlaužtas. Saulius tvirtino, jog taip įvyko nelai- 
mingo atsitikimo metu, bet koroneris taip ir nepateikė vienareikšmio 
sprendimo, ir Tamlinai visada tikėjo, kad Tomą nužudė Oliveris. Moty- 
vas — noras nuslėpti, kas atsitiko saloje. 

Dalglišas pratarė: 

— Bet tuo metu šis įvykis galėjo būti traktuojamas kaip pateisina- 
mas karo metu įvykdytas aktas, ypač tuo atveju, jeigu Saulius tvirtintų, 
kad vokiečiai jam grasino. Beje, jie buvo ginkluoti. Jeigu Tamliną nu- 
žudė, priežastis turėjo būti rimtesnė. Įdomu, kodėl Saulius Oliveris jau 
iš pradžių taip labai norėjo likti paskutinis saloje? Aišku, kad liokajus 
privalėjo pasirūpinti namo saugumu. Ir ką jie darė su ketverių metų 
berniuku, kol mėgino atsikratyti kūnais? Vargu ar paliko jį vaikštinėti 
po salą be priežiūros. 

Ponia Holkūm atsakė: 

— Saulius man pasakojo, kad jie Nataną užrakino mano vaikų 
kambaryje, antrame namo aukšte. Jie paliko jam pieno ir truputį mais- 
to. Ten buvo nedidelė lova ir daug žaislų. Saulius jį buvo užkėlęs ant 
mano seno supamo arkliuko. Prisimenu tą arkliuką. Mylėjau Pegasą. 


260 


Tai buvo didžiulis, stebuklingas gyvūnas. Bet jį turėjo parduoti kartu 
su daugeliu kitų daiktų. Holkūmų vaikų daugiau nebebus. Aš esu pa- 
skutinioji iš savo šeimos. 

Ar jos balse tikrai suskambo gailesčio gaidelė? Dalglišo many- 
mu — ne, kita vertus, ką gali žinoti. Minutėlę ji žvelgė į ugnį, o tada 
tęsė: 

— Jiems grįžus, berniukas buvo nuslydęs nuo arklio ir nušliaužęs 
iki lango. Jie rado jį užmigusį, o gal be sąmonės. Kelionės į žemyną 
metu jie vaiką laikė kajutėje. Kaip sakė jo tėvas, jis nieko neprisiminė. 

Dalglišas pratarė: 

— Vis dar nėra aiškus motyvas. Ar Saulius Oliveris jums prisipa- 
žino, kad užmušė Tamliną? 

— Ne. Jis nebuvo tiek išgėręs, kad prisipažintų. Saulius Oliveris 
viską išdėstė taip, lyg tai būtų nelaimingas atsitikimas. 

— Bet jis jums papasakojo dar šį tą, tiesa? 

Dabar ji pažvelgė tiesiai jam į akis. 

— Jis man pasakė, jog būtent berniukas padegė šiaudus. Jis žaidė 
su degtukų dėžute, kurią rado name. Aišku, paskui jis supanikavo ir 
neigė buvęs prie švyturio, bet Saulius man sakė, jog jį matė. 

— Ir jūs juo patikėjote? 

Ji ir vėl kiek patylėjo. 

— Tada patikėjau. Dabar jau nesu tokia tikra. Viena aišku, kad tai 
neturi nieko bendra su Natano Oliverio mirtimi. Raimundas Speidelis 
yra kultūringas, humaniškas ir protingas žmogus. Jis nekeršytų vaikui. 
Džagas Tamlinas niekada neslėpė nemėgstąs Natano Oliverio, tačiau, 
jei būtų norėjęs jį nužudyti, per pastaruosius dvejus metus būtų radęs 
daugybę progų. Žinoma, jeigu Oliveris buvo nužudytas... Turbūt dabar 
jūs tai jau žinote, tiesa? 

— Taip, — atsakė Dalglišas. — Žinome. 

— Tada priežastis galėtų slypėti praeityje, bet ne šioje praeityje. 

Monologas ją išvargino. Ji atsilošė krėsle ir sėdėjo tylėdama. 

Dalglišas pratarė: 

— Dėkoju. Šitai paaiškina, kodėl Speidelis norėjo susitikti su Na- 
tanu Oliveriu švyturyje. Tai mane sutrikdė. Vis dėlto tai nėra vienintelė 
nuošali vietelė Kūme. Ar daktarui Speideliui papasakojote viską, ką 
papasakojote man? 


261 


— Viską. Kaip ir jūs, jis negalėjo patikėti, kad Saulius Oliveris 
viską darė pats vienas. 

— Jis žinojo, kad Oliveris tvirtino, jog gaisrą sukėlė jo sūnus? 

— Taip, aš jam persakiau viską, ką man pasakojo Saulius. Maniau, 
jog daktaras Speidelis turi teisę tai žinoti. 

— O kaip kiti salos gyventojai? Ką apie tai žino Kūmo žmonės? 

— Niekas nieko nežino, jeigu Džagas neprasitarė, ir nemanau, kad 
būtų prasitaręs. Iš kur jis būtų galėjęs žinoti? Natanui Oliveriui jo tėvas 
nieko nepasakojo, jis niekada nekalbėjo apie gyvenimą Kūme, kol apie 
tai neprabilo prieš septynerius metus, kai staiga nutarė, kad palyginti 
sunki vaikystė be mamos, praleista saloje, galėtų būti įdomus jo valia 
paskelbtų negausių faktų apie jo gyvenimą papildymas. Būtent tada jis 
ėmė domėtis tuo koncerno dokumento punktu, pagal kurį jam būtų 
leidžiama čia atvykti kada panorėjus. Jis gerbė susitarimą, kad tie, kurie 
čia atvyksta, niekada nekalba apie Kūmo egzistavimą, bet gerbė tik iki 
2003-iųjų balandžio, kai davė interviu vienam iš sekmadienio laikraš- 
čių žurnalistų. Deja, šią istoriją pasičiupo bulvarinė spauda. Triukšmas 
kilo nedidelis, bet pasitikėjimas neabejotinai buvo išduotas. Aišku, šitai 
neprisidėjo prie Oliverio populiarumo saloje. 

Buvo pats metas išeiti. Stodamasis Dalglišas sekundėlę pasijuto 
įveiktas silpnumo, bet jis įsitvėrė krėslo atlošo ir toji akimirka praėjo. 
Skausmas rankose ir kojose sustiprėjo, jis svarstė, ar galės nusigauti iki 
durų. Staiga jis susivokė, jog tarpduryje stovi Rotvudas, per ranką per- 
simetęs jo paltą. Jis ištiesė ranką ir uždegė šviesą. Nušvitus ryškiai švie- 
sai, Dalglišas minutėlę pasijuto kaip apspangęs. Tada jų akys susitiko. 
Rotvudas žvelgė į jį nė nemėgindamas nuslėpti apmaudo. Jis nulydėjo 

„Iabanakt, sere' Dalgihišui nuskambėjo kaip grėsmingas iššūkis. 


lis neprisimine. kaip grižo per krūmynus. Jam atrodė, kad jo 
kūnas kažkaip stebuklingas: akimirksniu buvo perkeltas iš ugnies 

apšviestos Emilės Holkūm svetainės į jo vienuolišką tuštumą ak- 
meninėmis sienomis. Laikydamasis kėdžių jis priėjo prie židinio, 
atsiklaupė ir prikišo prie prakurų degtuką. Pakilo aitrių dūmų debe- 
sėlis, paskui įsiliepsnojo ugnis. Nuo traškančių malkų kilo melsvos 
ir raudonos liepsnos. Atlanto trobelėje jam buvo per karšta; dabar jo 
kakta rasojo šalto prakaito lašeliais. Labai atsargiai jis apdėjo liepsnas 
mažomis šakelėmis, paskui pastatė didesnių malkelių piramidę. Jam 
atrodė, kad rankos tarsi nepriklauso visam kūnui, ir kai jis, norėda- 
mas pasimėgauti ugnies skleidžiama šiluma, ištiesė ilgus pirštus, jie 
sušvito permatomu raudoniu, tarsi būtų trapūs atkirsti šakaliai, ne- 
galintys jausti karščio. 

Po kelių minučių jis atsistojo džiaugdamasis, kad dabar jau 
tvirčiau laikosi ant kojų. Nors jo kūnas sunkiai pakluso valiai, mintys 
buvo aiškios. Jis žinojo, kas jam yra — tikriausiai jis susičiupo daktaro 
Speidelio gripą. Dalglišas vylėsi neužkrėtęs ponios Holkūm. Kiek prisi- 
minė, jos trobelėje jis nei kosėjo, nei čiaudėjo. Atėjęs jis tik trumpam 
buvo palietęs jos ranką ir sėdėjo atokiau nuo jos. Būdama aštuonias- 
dešimties ji tikriausiai jau įgijusi atsparumą daugeliui infekcijų, be to, 
kaip ir kasmet, neseniai pasiskiepijo nuo gripo. Duos Dievas, jai nieko 
nenutiks. Jis nuoširdžiai to tikėjosi. Bet būtų protingiau atšaukti susi- 
tikimą su Keite ir Bentonu ar bent jau laikytis nuo jų atokiau ir kalbėti 
kuo trumpiau. 

Dėl jo susitikimo su ponia Holkūm vakarinis jų susirinkimas 
buvo surengtas vėliau nei paprastai — dešimtą valandą. Tikriausiai 
dabar beveik tiek ir yra. Pažvelgęs į laikrodį jis pamatė, jog dabar be 
dešimties dešimta. Jie eina per krūmynus. Jis atidarė duris ir žengė į 
tamsą. Žvaigždžių nebuvo, o žemi debesys slėpė net mėnulį. Matėsi tik 
jūra, lengvai švytinti ir ramiai plytinti po juoda tuštuma, cauginanti ir 
gaivališka. Lengvai patikėtum, kad tokiame tirštame ore net kvėpuoti 
būtų sunku. Koplyčios trobelėje buvo tamsu, bet Kūmo name matėsi 
blyškūs keturkampiai, kaip ženklai iš tolimo laivo, piaukiančio nema- 
tomu vandenynu. 

Bet tada is pamatė tarsi šmėklą iš tamsos išnyrančią figūrą, 
einančią tiesiai prie Koplyčios trobelės durų. [ai Adrianas Boidas 
grįžta namo. Ant dešiniojo peties jis nešėsi ilgą siaura dėžę. Dėžė 
atrodė kaip karstas, bet sunkaus daikto jis taip lengvai neneštu, at- 

rodė, kad jis žingsniuoja tiesiog linksmai. Tada Dalglišas suvokė, 
kas tai galėtų būti. Jis jau anksčiau tai buvo matęs ponios Barbridž 
siuvimo kambaryje. Aišku, tai dėžė su išsiuvinėtu arnotu. Jis stebėjo, 
kaip Boidas atsargiai padeda dėžę ant žemės ir atidaro duris. Tada 
jis kiek padvejojo ir po minutėlės vėl paėmęs dėžę pasuko koplyčios 
link. 

Ūmai Dalglišas pamatė kitokią švieselę, per krūmynus jo link 
artėjančią nedidelę dėmelę, panašią į apvalų mėnulį; akimirką švieselė 
pasislėpė už giraitėje augusių medžių, o paskui vėl pasirodė. Keitė ir 
Bentonas atėjo laiku. Jis grįžo į trobelę ir paruošė tris kėdes — dvi prie 
stalo, o sau — prie sienos. Ant stalo jis pastatė dvi taures, butelį vyno 
ir laukė. Jis perduos Keitei ir Bentonui viską, ką jam pasakojo ponia 
Holkūm, ir šiai dienai užteks. Jiems išėjus, jis palįs po karštu dušu, užsi- 
virins pieno, išgers tirpstančio aspirino ir išprakaituos visą infekciją. Jis 
ir anksčiau yra taip daręs. Keitė ir Bentonas sulakstytų kur reikia, bet 
ir jis turi laikytis ant kojų, kad galėtų vadovauti tyrimui. Jis turi jaustis 
pakenčiamai. 

Atėję jie nusivilko paltus ir numetė juos prieškambaryje. Pažvel- 
gusi į jį Keitė paklausė: 

— Arjums viskas gerai, sere? 

Ji mėgino nuslėpti balse pasigirdusį susirūpinimą. Keitė žinojo, 
kaip labai jam nepatinka sirgti. 

— Ne visai, Keite. Manau, kad susičiupau daktaro Speidelio gripą. 
Sėskitės ant tų kėdžių ir nesiartinkite prie manęs. Visi negalime susirg- 
ti. Bentonai, pasirūpink vynu, gerai? Ir įmesk į židinį dar kelias malkas. 
Papasakosiu, ką sužinojau iš ponios Holkūm, ir sakykim, šiandien bus 
viskas. 

Jie klausėsi jo tylėdami. Sėdėdamas atokiau jis žvelgė į juos kaip į 
nepažįstamuosius ar vaidinančius aktorius, dalyvaujančius surežisuo- 
tame ir gerai sumanytame epizode — šviesūs Keitės plaukai ir veidas, 
nurausvintas liepsnų; tamsus Bentono orumas pilstant vyną. 

Jam baigus pasakoti, Keitė pasakė: 

— Visa tai įdomu, sere, bet iš tikrųjų niekur toliau mūsų nenu- 
veda, tik dar labiau sustiprina daktaro Speidelio motyvą. Bet aš jo 
neįsivaizduoju Kalkrafto vaidmenyje. Jis čia atvyko pamėginti išsiaiš- 
kinti visą tiesą apie jo tėvo mirtį, o ne atkeršyti vaikui už kažką, kas 

buvo ar nebuvo padaryta prieš šešiasdešimt metų. Šitai neturi jokios 
- prasmės. 

Bentonas pratarė: 

— Visa tai sustiprina Džago motyvą. Manau, jam yra žinomas 
gandas, kad tos bendros kelionės metu senasis Oliveris nužudė jo 
senelį. 

Dalglišas atsakė: 

— O taip, jis jau nuo vaikystės apie tai žinojo. Atrodo, apie tai 
žinojo ar bent įtarė beveik visi Pentvorčio jūrininkai. Jie šito negalėjo 
pamiršti. 

Bentonas tęsė: 

— Tačiau jeigu jis planavo atkeršyti, kodėl laukė iki dabar? Var- 
gu ar buvo galima pasirinkti blogesnį laiką nei dabar, kai sala beveik 
tuščia. Ir kodėl švyturys, kodėl keistas pakorimas? Kodėl jis negalėjo 
suvaidinti dar vieno nelaimingo atsitikimo gabendamas Oliverį kate- 
riu? Tada būtų galima kalbėti apie šiokį tokį teisingumą. Mes kiekvieną 
kartą grįžtame prie to paties. Kodėl dabar? 

Keitė atsakė: 

— Ar jums neatrodo truputį keista, kad Saulius Oliveris norėjo 
grįžti į šią salą? Kaip manote, gal čia buvo kas nors vertinga, ką jis no- 
rėjo pavogti, o gal čia ir paslėpti, kol baigsis karas, kol jis vėl galės pasi- 
imti? Gal dėl to jis buvo susitaręs su Džago seneliu, o paskui Oliveris jį 
užmušė, kad nereikėtų dalytis lobio? O gal aš per daug fantazuoju? 

Bentonas paprieštaravo: 

— Jeigu tai ir tiesa, mums nuo to ne aiškiau. Mes juk netiriame 
galimo Džago senelio nužudymo. Kad ir kas būtų nutikę paskutinės jų 
kelionės metu, dabar tiesos nesužinosime. 

Dalglišas pratarė: 

— Manau, ši žmogžudystė siejasi su praeitimi, bet ne su tolima 
praeitimi. Mes turime sau užduoti tą patį klausimą: ar tarp paskutinio 
Natano Oliverio šiųmetinio liepos mėnesio vizito į šią salą ir paskuti- 
nio jo apsilankymo čia praėjusią savaitę kas nors įvyko? Kas privertė 
vieną ar kelis šios salos gyventojus nuspręsti, kad Oliveris turi mirti? 
Nemanau, kad šįvakar mes galėtume dar ką nors pešti. Norėčiau, kad 
rytoj rytą pirmiausia nueitumėte pas Džagą ir su juo pasikalbėtumėte, 
paskui ateitumėte pas mane ir viską papasakotumėte. Gal jį šitai ir su- 

trikdys, bet mes turime išsiaiškinti tiesą apie jo sesers savižudybę. Ir 
dar vienas dalykas. Kodėl jis taip labai norėjo, kad Milė neprisidėtų prie 
Oliverio paieškos? Kodėl ji negalėjo padėti? Gal jis mėgino ją apsaugoti 
nuo to kybančio kūno vaizdo? Gal kai buvo pakviestas padėti ieškoti, 
jau žinojo, ką jie ras? 


KETVIRTOJI KNYGA 


Po tamsos skraiste 


Keitė žinojo, kur rasti Džagą, — kateryje. Kai abu su Bentonu lei- 
dosi stačiu akmenuotu taku antradienio rytą kiek prieš aštuntą, jie jau 
matė kresną jo figūrą, besisukiojančią aplink laivelį. Už ramių uosto 
vandenų plytinti jūra buvo pasišiaušusi. Kilo vėjas, atnešdamas sumi- 
šusius salos kvapus — jūros, žemės, pirmųjų rudens ženklų. Padriki 
debesėliai rytmečio danguje plaukiojo lyg popieriaus skiautės. 

Džagas turėjo matyti juos ateinančius, bet jis tik kartą metė 
žvilgsnį aukštyn, kol jie nepasiekė prieplaukos. Kai jie priėjo prie ka- 
terio, jis jau buvo dingęs kajutėje. Jie palaukė, kol jis pats ateis, nešinas 
pora pagalvėlių, kurias numetė ant sėdynių laivūgalyje. 

Keitė pratarė: 

— Labas rytas. Norėtume pasikalbėti. 

— Tada pasistenkite trumpiau. 

Paskui jis pridūrė: 

— Nenorėčiau jūsų įžeisti, bet aš užsiėmęs. 

— Ir mes taip pat. Gal užeitume į jūsų namus? 

— O kodėl blogai čia? 

— Trobelėje galėtume pasikalbėti asmeniškiau. 

— Ir čia pakankamai privatu. Kai dirbu prie katerio, žmonės man 
nesipainioja. Na gerai, man tas pats. 

Jie nusekė paskui jį prieplauka į Uosto trobelę. Keitė nebuvo tikra, 
kodėl jai labiau norėjosi su juo pasikalbėti ne kateryje. Gal todėl, kad 
laivelis buvo išskirtinai jo vieta; trobelė — taip pat jo, bet ten jau dau- 
giau neutrali erdvė. Durys buvo atviros. Ant akmeninių grindų matėsi 
saulės spindulių raštai. Kai Keitė ir Bentonas čia lankėsi anksčiau, jie 
nebuvo įžengę vidun. Dabar ji aiškiai pajuto kambario atmosferą, 
kažkaip paslaptingai pajuto, tarsi jau daugelį metų šitai jai būtų pa- 
žįstama: neuždengtas nušveistas stalas ir dvi Vindzoro kėdės, atviras 
židinys, beveik visą sieną užimanti kamštinė lenta su prisegtu stambiu 
salos planu, potvynių tvarkaraštis, plakatas apie paukščių gyvenimą, 
smeigtukais prismeigti keli rašteliai, o už jų — padidinta tamsiai rusva 

barzdoto žmogaus nuotrauka, įrėminta mediniuose rėmeliuose. Nenu- 
ginčysi, kad jis buvo panašus į Džagą. Tėvas ar senelis? Tikriausiai pa- 
starasis — nuotrauka atrodė sena, pozuotojas — įsitempęs. 

Džagas kryptelėjo kėdžių pusėn, jie susėdo. Šį kartą Bentonas, 
metęs žvilgsnį į Keitę, bloknoto neišsiėmė. 

Keitė pratarė: 

— Norėtume pasikalbėti apie tai, kas atsitiko švyturyje pirmai- 
siais karo mėnesiais. Mes žinome, kad ten mirė trys vokiečių kariai, o jų 
kūnus ir laivelį, su kuriuo jie čia atplaukė, nuplukdė į jūrą. Mums buvo 
pasakyta, kad į tą reikalą įsipainiojęs Natano Oliverio tėvas Saulius, o 
pats Natanas Oliveris tuo metu taip pat buvo saloje. Tada jis turėjo būti 
ketverių metukų, vos persiritęs per kūdikystę. 

“Ji nutilo. Džagas pažvelgė į ją. 

— Panašu, kad jūs kalbėjotės su Emile Holkūm. 

— Ne tik su ja. Atrodo, kad apie šią istoriją nemažai žino ir dak- 
taras Speidelis. 

Keitė pažvelgė į Bentoną, kuris pasakė: 

— Žinoma, Oliverio tėvas negalėjo viso to padaryti, niekieno ne- 
padedamas. Švyturio laiptais jam reikėjo nunešti trijų suaugusių vyrų 
kūnus, sudėti juos į laivelį, paskui tikriausiai pririšti prie jų akmenis, 
paskui dar paskandinti laivą. Be to, paties Sauliaus Oliverio laivas tu- 
rėjo būti netoliese, kad jis galėtų grįžti į krantą. Ar su juo buvo dar kas 
nors? Jūsų senelis? 

— Teisingai. Mano senelis ten buvo. Jis ir Saulius Oliveris pasku- 
tinieji išvyko iš Kūmo. 

— Tai kas atsitiko? 

— Kodėl klausiate manęs? Atrodo, viską sužinojote iš ponios Hol- 
kūm, o ji šitai turėjo sužinoti iš Sauliaus. Kai ji buvo dar vaikas, jis čia 
dirbo valtininku. Tikriausiai nebėra nieko, ko jis nebūtų papasakojęs 
poniai Holkūm. 

— Iš kur jūs apie visa tai sužinojote? 

— Tėtis išgirdo, kai užaugo. Jis man ir papasakojo. Beveik viską 
išgirdo iš Sauliaus Oliverio, kai šis buvo girtas. Buvo dar vienas ar du 
panašūs į jį Pentvortyje, viską žinoję apie Saulių Oliverį. Sklandė viso- 
kios kalbos. 

Bentonas paklausė: 

— Kokios kalbos? 

— Senelis taip ir negrįžo į Pentvortį gyvas. Jį užmušė Saulius Oli- 
veris ir išmetė jo kūną už borto. Jis sakė, jog tai nelaimingas atsitikimas, 
bet žmonės viską suprato. Mano senelis nebuvo iš tų, kurie galėjo su- 
kelti ginčą laive. Jis buvo geresnis jūrininkas už Oliverį. Aišku, niekas 
neįrodyta. Bet būtent tai ir įvyko. 

Keitė paklausė: 

— Kaip seniai tie faktai jums yra žinomi, jeigu tai išties faktai? 

— Tai yra tikri faktai. Kaip jau sakiau, tuo metu nieko nebuvo ga- 
lima įrodyti. Tik kūnas su suskaldyta kaukole, bet jokių liudytojų. Po- 
licija mėgino pasikalbėti su berniuku, bet jis neturėjo ko pasakyti. Arba 
tikrai neturėjo ko pasakyti, arba buvo patyręs šoką. Bet man nereikia 
įrodymų. Natano Oliverio tėvas užmušė mano senelį. Pentvortyje šitai 
buvo labai gerai žinoma — apie tai dar ir dabar žino tokie žmonės, kaip 
ponia Holkūm. Tie, kurie dar gyvi. 

Kurį laiką buvo tylu, paskui Džagas pratarė: 

— Jeigu manote, kad turėjau priežasčių užmušti Nataną Oliverį, 
esate teisūs. Tikrai turėjau. Turėjau motyvą jau nuo tada, kai pirmą kar- 
tą apie viską išgirdau. Tuomet man buvo kokie vienuolika metų. Taigi, 
jeigu būčiau norėjęs atkeršyti už senelį, tai tam turėjau visus dvidešimt 
trejus metus. Nebūčiau jo smaugęs. Gana dažnai jį vieną plukdydavau 
kateriu. Labai tinkama proga... Galėjau išmesti Nataną Oliverį už borto, 
kaip buvo pasielgta su seneliu. Ir tikrai nepasirinkčiau tokio meto, kai 
sala ketvirtadaliu ištuštėjusi. 

Keitė pratarė: 

— Dabar jau žinome, kad Oliveris mirė šiek tiek po aštuonių, kai 
jūs, kaip teigiate, išmėginote katerį. Pakartokite dar kartą, kuria kryp- 
timi plaukėte. 

— Plaukiau į jūrą maždaug pusmylį. To pakako, kad patikrinčiau 
variklį. 

— Iš tokio atstumo turėjote aiškiai matyti švyturį. Rūkas nebuvo 
tirštas, sutirštėjo tik šiek tiek prieš dešimtą. Jūs tikrai turėjote matyti 
kūną. 
ir taip turiu ką veikti, į krantus nesižvalgau. 

Jis atsistojo. 

— O dabar, jeigu jau užtektinai papasakojau, grįšiu į laivą. Žinote, 
kur mane rasti. 

Bentonas pasakė: 

— Dar neužtektinai, Tamlinai. Kodėl mėginote sulaikyti Milę ne- 
leisdamas jai prisidėti prie paieškos grupės? Kodėl paliepėte jai likti 
trobelėje? Kokia prasmė jai likti? 

Džagas metė į jį atšiaurų žvilgsnį. 

— Jeigu ir būčiau matęs jį kyburiuojantį, ką galėčiau padaryti? 
Tada jau buvo per vėlu jį išgelbėti. Jį rado gana greitai. Turėjau dirbti 
savo darbą. 

— Vadinasi, jūs pripažįstate, kad matėte nuo turėklų kyburiuojan- 
tį pono Oliverio kūną? 

— Aš nieko nepripažįstu. Bet yra vienas dalykas, į kurį turėtumėte 
atkreipti dėmesį. Jeigu aštuntą valandą buvau kateryje, negalėjau tuo 
pačiu metu būti švyturyje, kad jį pasmaugčiau. O dabar norėčiau grįžti 
į katerį, jeigu leisite. 

Keitė kaip įmanydama švelniau paklausė: 

— Yra dar vienas dalykas, kurio turėčiau paklausti. Atleiskite, 
jeigu tai pažadins nemalonius prisiminimus. Ar tikrai prieš kelerius 
metus pasikorė jūsų sesuo? 

Džagas įbedė į ją tokį skvarbų juodą žvilgsnį, jog akimirką Keitė 
pamanė, kad jis gali jai suduoti, o Bentonas spontaniškai krustelėjo 
rengdamasis atkirčiui. Bet Džago balsas buvo ramus, nors akys nenu- 
krypo nuo Keitės. 

— Taip. Debi. Prieš šešerius metus. Po to, kai buvo išprievartauta. 
Tai nebuvo suviliojimas. Tai buvo išprievartavimas. 

— Ar jautėte poreikį už tai atkeršyti? 

— Ir atkeršijau, juk taip? Gavau dvylika mėnesių už sunkų kūno 
sužalojimą. Ar jums niekas nesakė, kad prieš atvykdamas čia buvau 
teistas? Paguldžiau jį į ligoninę maždaug trims savaitėms. Jo nelaimei, 
vietiniai žmonės nepalaikė jo automobilių remonto verslo, jį paliko 
žmona. Negalėjau sugrąžinti Debi, bet, dėl Dievo, priverčiau jį už viską 
sumokėti. 

— Kada jį užpuolėte? 

— Kitą dieną po to, kai Debi man viską papasakojo. Jai buvo 
tik šešiolika. Jeigu jums įdomu, galite apie tai pasiskaityti vietiniame 

laikraštyje. Jis tai vadino suviliojimu, bet nieko ir neneigė. Ar norite 
pasakyti, jog manėte, kad tai galėjo būti Oliveris? Kvailystė. 

— Mums reikėjo sužinoti faktus, pone Tamlinai, štai ir viskas. 

Džagas kimiai nusijuokė. 

— Sakoma, kad kerštas — tai toks patiekalas, kurį geriausia pa- 
tiekti šaltą, bet tik jau ne taip atšalusį! Tokiu atveju Natanas Oliveris 
jau prieš daugelį metų būtų atsidūręs už borto lygiai taip, kaip mano 
senelis. 

Jis nelaukė, kol jie atsistos, bet iškart nuėjo prie durų ir dingo. Iš- 
ėję į saulės šviesą jie žiūrėjo, kaip jis lengvai lipa į katerį. 

Keitė pratarė: : 

— Žinoma, jis teisus. Jeigu jis norėjo užmušti Oliverį, kodėl laukė 
daugiau kaip dvidešimt metų? Kam jam būtų reikėję pasirinkti nepa- 
lankiausią savaitgalį, būtent tokį nužudymo būdą? Jis nežino visos švy- 
turio istorijos, tiesa? Arba tiesa, arba jis mums nesako. Jis neužsiminė 
apie tai, kad pats vaikas galėjo sukelti gaisrą. 

Bentonas pasakė: 

— Bet ar tai jį būtų jaudinę, madam? Ar kas nors mėgintų keršyti 
pagyvenusiam vyrui už tai, ką jis padarė būdamas ketverių metų? Jeigu 
jis nekentė Oliverio (aš manau, kad nekentė), turėjo nekęsti dėl kokios 
nors vėlyvesnės priežasties, galbūt dėl kokio nors visai naujo dalyko, 
nepalikusio jokio kito pasirinkimo, kaip tik veikti dabar. 

Būtent tada pyptelėjo Keitės radijo stotelė. Ji išklausė žinutę ir pa- 
žvelgė į Bentoną. Jos akys jam turėjo pasakyti viską. Keitė išvydo, kaip 
keičiasi jo veidas, atspindintis jos pačios šoką ir siaubą. 

Ji pratarė: 

— Tai Eidi. Yra dar vienas lavonas. 


Vakar vakare, išėjus Keitei ir Bentonui, Dalglišas užrakino duris 
daugiau iš įpročio ir apsidrausdamas nei mąstydamas apie kokį nors 
galimą pavojų. Ugnis jau blėso, bet priešais židinį jis pastatė apsauginį 

skydelį. Jis išplovė dvi vyno taures ir nunešė į spintelę virtuvėje, paskui 
užkimšo vyną. Butelis buvo nugertas iki pusės, bet rytoj jie vyną pa- 
baigs. Visi šie smulkūs darbeliai užėmė nežinia kiek laiko. Jis susivokė 
stovįs virtuvėje ir mėginąs prisiminti, ką čia veikia. Aišku, reikia karšto 
gėrimo. Jis nutarė nieko nebedaryti, nes pagalvojo, kad nuo karšto pie- 
no kvapo jam pasidarys bloga. 

Laiptai Dalglišui dabar atrodė labai statūs, todėl jis įsitvėrė turėk- 
lų ir vargais negalais stūmėsi į viršų. Karštas dušas jam pasirodė vargi- 
nantis darbas, o ne malonumas, bet buvo gera nuplauti aitrų prakaitą. 
Galiausiai iš pakabinamos spintelės jis paėmė dvi aspirino tabletes, nuo 
pusiau praverto lango atitraukė užuolaidas ir atsigulė į lovą. Paklodė, 
antklodė ir pagalvės užvalkalas buvo maloniai vėsūs. Gulėdamas ant 
dešinio šono jis žvelgė į tamsą, matydamas tik blyškiai sienos juodu- 
moje boluojantį lango keturkampį. 

Jis nubudo vos pradėjus aušti, plaukai ir pagalvė buvo drėgni nuo 
prakaito. Aspirinas bent jau numušė temperatūrą. Gal viskas bus gerai. 
Bet rankas ir kojas skaudėjo dar labiau; visas kūnas buvo neįtikėtinai 
apsunkęs, jis net negalėjo pagalvoti apie bet kokias pastangas išlipti iš 
lovos. Dalglišas užsimerkė. Liko sapnas, šmėščiojantis atminties drie- 
kanomis kaip nešvarūs skudurai sąmonės pakampėse, kiek išblukęs, 
bet ganėtinai ryškus, kad nemaloniai trikdytų. 

Jis tuokėsi su Ema, bet ne koledžo koplyčioje, o savo tėvo baž- 
nyčioje Norfolke. Buvo alinančiai karšta vidurvasario diena, bet Ema 
vilkėjo juoda suknele uždaru kaklu ir ilgomis rankovėmis, jai iš paskos 
besivelkančiomis sunkiomis klostėmis. Jis nematė Emos veido, nes 
jos galvą dengė storas raštuotas vualis. Ten buvo ir jo motina, nepa- 
liaujanti skųstis, kodėl Ema nevilki jos vestuvinės suknelės, ji juk taip 
rūpestingai ją saugojusi jo nuotakai. Bet Ema atsisakė persirengti. Ten 
buvo ir vyriausiasis komisaras su Harknesu, apsirengę uniformomis, 
ant pečių ir kepuraičių tviskančiais ženkleliais. Bet jis pats nebuvo 
apsirengęs — stovėjo klebonijos pievelėje tik su marškinėliais ir apati- 
nėmis kelnaitėmis. Atrodė, jog tai nieko nestebino. Jis niekaip negalėjo 
rasti drabužių, o bažnyčios varpas jau skambino, ir jo tėvas, apsirengęs 
fantastiškais drabužiais — žaliu arnotu ir mitra — jam kartojo, kad visi 
laukia. Jie būreliais traukė per pievelę į bažnyčią — nuo vaikystės jo pa- 
žinoti parapijiečiai, jo tėvo palaidoti žmonės, žmogžudžiai, kuriuos jis 

padėjo patupdyti į kalėjimą, Keitė, apsirengusi rožiniais nuotakos dra- 
bužiais. Jis turėjo rasti drabužius. Privalėjo eiti į bažnyčią. Jam reikėjo, 
kad kas nors nutildytų varpą. 

Ir pasigirdo skambutis. Staiga visiškai išsibudinęs jis suprato, kad 
skamba telefonas. 

Jis nuklibikščiavo laiptais ir pakėlė ragelį. Pasigirdo balsas: 

— Čia Meikroftas. Ar Adrianas pas jus? Mėginau su juo susisiekti, 
bet trobelėje niekas neatsiliepia. Jis dar neturėtų būti išėjęs į darbą. 

Balsas skambėjo primygtinai, nenatūraliai garsiai. Dalglišas nebū- 
tų pasakęs, jog tai Meikrofto balsas. Tada jis atpažino kai ką kita — su 
niekuo nesupainiojamą baimės galią. 

Jis atsakė: 

— Ne, jo čia nėra. Mačiau, kaip vakar vakare, apie dešimtą, jis 
grįžo namo. Gal jis išėjęs pasivaikščioti. 

— Paprastai jis rytais nevaikšto. Kartais išeina iš trobelės apie pusę 
devintos ir iš lėto keliauja čia, bet dabar dar per anksti jam išeiti. Jums 
abiem turiu svarbių nemalonių žinių. Man reikia su juo pasikalbėti. 

Dalglišas pratarė: 

— Palaukite, aš pažiūrėsiu. 

Jis nuėjo prie durų ir pažvelgė per krūmynus Koplyčios trobelės 
kryptimi. Nesimatė jokių gyvybės ženklų. Jam reikės nueiti iki trobelės 
ir tikriausiai dar užsukti į koplyčią, bet atrodė, kad ir vienas, ir kitas 
pastatas stebuklingai nutolo. Tarytum skaudančios kojos jam nebepri- 
klausė. Viskas užims laiko. Jis grįžo prie telefono. 

— Pasižiūrėsiu, gal jis trobelėje ar koplyčioje. 

Paskui jis pridūrė: 

— Tikriausiai šiek tiek užtruksiu. Aš jums paskambinsiu. 

Priebutyje kabojo neperšlampamas švarkas. Dalglišas užsimetė jį 
ant chalato ir basas įsispyrė į batus. Nuo lygumos kilo netvari rytmečio 
migla, žadėdama dar vieną gražią dieną, oras maloniai kvepėjo drėgme. 
Grynas oras jį atgaivino, ir jis ėjo tvirčiau nei tikėjosi. Koplyčios trobe- 
lės durys nebuvo užrakintos. Jis jas pravėrė ir riktelėjo taip, kad net su- 
skaudo gerklę, bet jokio atsakymo neišgirdo. Perėjęs svetainę Dalglišas 
užlipo mediniais laiptais norėdamas apžiūrėti miegamąjį. Ant lovos 
buvo užtiestas apklotas, jį nudengęs pamatė, kad lova paklota. 

Jis neprisiminė, kaip akmenukais nusėta žole nuėjo penkiasde- 

šimt jardų iki koplyčios. Durys buvo uždarytos, ir jis atsirėmė į jas 
džiaugdamasis tokia atrama. 

"Tada, pakėlęs akis, jis pamatė kūną. Net neatsklendęs durų jis nė 
neabejojo, kad Boidas miręs. Jis gulėjo ant akmeninių grindų maždaug 
pėda nuo improvizuoto altoriaus, ištiesęs iš po arnoto skverno kairę 
ranką, kurios balti pirštai buvo sulenkti, tarsi ruoštųsi stumtis priekin. 
Arnotas buvo suplėšytas ar užtiestas ant viso kūno, o per žalią šilką 
matėsi tamsios kraujo dėmės. Sulankstoma kėdė ištiesta, ant jos padėta 
ilga kartoninė dėžė su kyšančiu iš jos šilkiniu popieriumi. 

Dabar jis veikė instinktyviai. Jis nieko negali liesti, kol neužsimaus 
pirštinių. Šokas jį atgaivino, ir jis pasijuto pusiau bėgąs, pusiau klibikš- 
čiuojąs atgal į Ruonių trobelę, visai užmiršęs skausmą. Jis luktelėjo 
kelias sekundes, kad atgautų kvapą, paskui pakėlė ragelį. 

— Meikroftai, deja, turiu sukrečiančių naujienų. Dar viena mirtis. 
Boidas nužudytas. Koplyčioje radau jo kūną. 

Tyla buvo tokia mirtina, jog jis beveik patikėjo, kad ryšys nutrūko. 
Jis laukė. Paskui vėl pasigirdo Meikrofto balsas: 

— Ar jūs tuo tikras? Tai ne nelaimingas atsitikimas, ne savižu- 
dybė? 

— Esu tikras. Tai nužudymas. Man reikia, kad kuo greičiau būtų 
sukviesti visi salos žmonės. 

Meikroftas pratarė: 

— Luktelėkite, gerai? Čia yra ir Gajus. 

Tada pasigirdo Steivlio balsas. Jis pasakė: 

— Rupertas skambino jums abiem, norėdamas pasakyti tą patį. 
Bijau, kad dabar jums bus dvigubai sudėtingiau dirbti. Daktaras Spei- 
delis susirgo SARS. Kai gabenau jį į Plimutą, pamaniau, jog gali taip 
būti, o dabar diagnozė jau patvirtinta. Nesu tikras, ar jums pavyks su- 
laukti pastiprinimo. Protingiausia būtų saloje paskelbti karantiną, da- 
bar apie tai kalbuosi su valdžia. Mes su Rupertu visiems skambiname ir 
apie tai pranešame, o vėliau visus sukviesime, kad galėčiau kaip medi- 
kas paaiškinti, kokia tai liga. Niekam nereikia panikuoti. Jūsų naujiena 
sudėtingą situaciją pavertė tragedija. Dabar bus žymiai sudėtingiau 
valdyti ir medicininę padėtį. 

Šitai nuskambėjo kaip kaltinimas, gal taip ir buvo. Pasikeitė ir 
Steivlio balsas. Dalglišas dar niekada nebuvo girdėjęs, kad jis skambėtų 

taip ramiai ir užtikrintai autoritetingai. Jis liovėsi kalbėjęs, bet Dalglišas 
išgirdo murmesį. Du vyriškiai tarėsi. Steivlis vėl kalbėjo į ragelį: 

— Ar jūs gerai jaučiatės, komisare? Kai jis prarado sąmonę ir jūs 
jam padėjote, galėjote įkvėpti jo iškvėpto oro, o paskui dar ėjote su juo į 
jo trobelę. Jūs ir Džo, kuri Speidelį slaugė, esate tie du žmonės, kuriems 
gresia didžiausias pavojus. 

Savęs jis nepaminėjo, jam ir nereikėjo. Dalglišas tyliai paklausė: 

— Kokie šios ligos simptomai? 

— Iš pradžių beveik tokie, kaip ir gripo — aukšta temperatūra, 
skaudančios galūnės, bendras nuovargis. Iš pradžių galima ir nekosėti. 

Dalglišas nieko neatsakė, bet jo tylėjimas buvo iškalbingas. Dabar 
Steivlio balsas buvo reiklesnis: 

— Mes su Rupertu atsiųsime mašiną. O kol kas stenkitės nesu- 
šalti. 

Dalglišas atgavo balsą: 

— Aš nedelsdamas turiu paskambinti kolegoms. Jiems prireiks 
mašinos. Galiu eiti pėsčias. 

— Nekalbėkite nesąmonių. Mes tuoj išvykstame. 

Ragelis buvo padėtas. Jam skaudėjo rankas ir kojas, jis juto, kaip 
kūną apleidžia jėgos, tarsi ir kraujas būtų pradėjęs tekėti lėčiau. Dalgli- 
šas atsisėdo ir per radijo stotelę susisiekė su Keite. 

Jis paklausė: 

— Arjūs — su Džagu? Kiek galėdami greičiau atvykite čia. Perim- 
kite mašiną ir neleiskite Meikroftui ar Steivliui jūsų sustabdyti. Aišku, 
nieko nesakykite Džagui. Yra dar vienas lavonas — Adriano Boido. 

Pauzė truko vos akimirką. Keitė pratarė: 

— Taip, sere. Mes jau pakeliui. 

Jis atidarė lagaminėlį ir užsimovė pirštines, paskui grįžo į koplyčią 
įsmeigęs akis į žemę, ieškodamas kokių nors neįprastų žymių. Vis dar 
ruseno nedidelė viltis minkštoje, smėlingoje žemėje įžiūrėti likusius 
pėdsakus, bet jis nieko nepamatė. Jau įėjęs į koplyčią jis atsiklaupė 
prie lavono galvos ir atsargiai kilstelėjo arnoto apykaklę. Apatinė 
Boido veido dalis buvo smarkiai sumušta, dešinės akies nesimatė, ji 
buvo užtinusi po sukrešėjusio kraujo pluta. Kairioji akis buvo dingusi. 
Nosis — vien tik kaulelių atplaišos. Jis švelniai palietė kaklą, paskui iš- 
tiestus kairiosios rankos pirštus. Kaip žmogaus kūnas gali būti toks šal- 

tas? Ranka sustingusi, kaklo raumenys — taip pat. Kūnas buvo visiškai 
sustingęs. Boidas turėjo mirti vakar vakare. Žudikas tikriausiai jo laukė 
koplyčioje, o gal prie koplyčios, slepiamas neperregimos tamsos, stebė- 
damas ir klausydamasis. Arba jis galėjo pamatyti, kaip Boidas išeina iš 
Kūmo namų, o paskui nusekti paskui jį krūmynais. Viena mintis Dal- 
glišui buvo ypač skaudi. Jeigu tik jis vakar vakare būtų pastovėjęs prie 
grįžta namo, jis būtų pamatęs iš tamsos išnyrančią ir antrą figūrą. Kol 
jis kalbėjosi su Keite ir Bentonu, žudikas tikriausiai jau buvo pradėjęs 
savo darbą. 

Dalglišas pakilo skaudančiomis kojomis ir atsistojo lavono kojū- 
galy. Tyla buvo mistiška, ją trikdė tik jūros gausmas. Jis jo klausėsi ne 
tam, kad išgirstų ritmišką bangų, lūžtančių į tvirtą granitą, mūšą. Šis 
amžinas garsas jo sąmonėje virto rauda, pasaulio sielvartu. Jeigu dabar 
kas nors jį pamatytų štai taip stovintį sustingusį, pamanytų, jog jis nu- 
lenkė galvą iš pagarbos. Tam tikra prasme tai atitiko tiesą. Jis buvo ku- 
pinas slogiausio liūdesio, sumišusio su pralaimėjimo kartėliu: tai našta, 
kurią, jis žinojo, turės priimti ir su ja gyventi. Boidas neturėjo mirti. 
Jo neguodė savęs įtikinėjimai, jog išties nebuvo jokių užuominų apie 
tai, kad po Oliverio mirties dar kam nors galėjo grėsti pavojus, kad jis 
neturėjo jokių galių sulaikyti įtariamąjį, remdamasis miglota nuojauta, 
kad šis gali būti kaltas; neturėjo jokių galių net neleisti kam nors išvykti 
iš salos, kol nepateiks įrodymų, pateisinančių areštą. Jis žinojo tik vieną 
dalyką — Boidas neturėjo mirti. Nedidelėje Kūmo draugijoje negalėjo 
būti dviejų žudikų. Jeigu per pastarąsias tris dienas jis būtų išaiškinęs 
Oliverio nužudymą, Adrianas Boidas tebebūtų gyvas. 

Dabar jo ausys sugavo atvažiuojančios mašinos burzgimą. Bento- 
nas vairavo, šalia jo sėdėjo Keitė. Meikroftas ir Steivlis sėdėjo ant gali- 
nės sėdynės. Jie pasiekė savo. Mašina sustojo maždaug už trisdešimties 
pėdų nuo koplyčios. Keitė ir Bentonas išlipo ir pasuko jo link. 

Dalglišas jiems šūktelėjo: 

— Arčiau neikite. Keite, tu turėsi viską perimti. 

Jų akys susitiko. Atrodė, jog Keitei sunku kalbėti. Paskui ji ramiai 
pratarė: 

— Taip, sere, žinoma. 

Dalglišas pasakė: 

— Boidas buvo mirtinai sudaužytas. Sumaitotas visas veidas. 
Ginklas galėjo būti akmuo. Jeigu taip, Kalkraftas galėjo akmenį įmesti į 
jūrą. Tikriausiai aš ir būsiu paskutinis, matęs Boidą vakar vakare, visai 
prieš jums ateinant. Ar eidami per krūmyną jūs jo nematėte? 

Keitė atsakė: 

— Ne, sere. Buvo tamsu kaip duobėj, ėjome įbedę akis į žemę. Mes 
turėjome prožektorių, bet nemanau, kad ir jis turėjo. Turbūt būtume 
pastebėję judančią švieselę. 

Dabar Meikrofias ir Steivlis ryžtingai žingsniavo artyn. Jie buvo 
be paltų, jiems ant kaklų kyburiavo apsauginės kaukės. Brėkštančio 
ryto šviesoje, kuri dabar atrodė kaip netikra, sunkvežimiukas panėšėjo 
į keistą mėnuleigį. Jis jautėsi kaip aktorius, dalyvaujantis kažkokiame 
keistame teatriniame vyksme, kur pats turėjo suvaidinti pagrindinį 
vaidmenį nežinodamas pjesės turinio ir nė nematęs scenarijaus. 

Jis šūktelėjo tokiu balsu, kurio ir pats beveik neatpažino: 

— Aš ateisiu, bet turiu baigti kalbėtis su kolegomis! 

Nieko nesakę jie linktelėjo ir truputį pasitraukė. 

Dalglišas kreipėsi į Keitę. 

— Kai nueisiu į didįjį namą, pamėginsiu paskambinti ponui Hark- 
nesui ir daktarei Glenister. Geriau ir jūs su jais pasikalbėkite. Jai turėtų 
būti leista apžiūrėti ir pasiimti kūną, jeigu ji pati ir sraigtasparnio įgula 
laikysis atokiau nuo žmonių. Viską turėsite patikėti jai. Daiktinius įro- 
dymus ji gali gabentis į laboratoriją. Jeigu atsiras galimybė pakrantėje 
ramiai paieškoti ginklo, jums gali prireikti Džago. Nemanau, kad jis yra 
mūsų žmogus. Nė vienas iš jūsų niekur nelipkite, jeigu nebūsite tikri, 
kad tai visiškai saugu. 

Jis išsitraukė bloknotą ir brūkštelėjo raštelį. 

— Kol dar nepasklido naujienos, gal galėtumėte šiuo numeriu 
paskambinti Emai Leivenhem ir pamėginti ją nuraminti? Pamėginsiu 
su ja pasikalbėti iš namo, bet man gali nepavykti. Beje, Keite, jeigu tik 
įstengsi, neleisk jiems manęs išgabenti iš salos. 

— Taip, sere, neleisiu. 

Jie nutilo, paskui jis pratarė sunkiai rinkdamas žodžius: 

— Pasakyk jai... — ir nutilo. 

Keitė laukė. Paskui jis tęsė: 

— Perduok jai šilčiausius linkėjimus. 


279 


Jis kaip įmanydamas tvirčiau nuėjo prie sunkvežimio. Dvi figūros, 
užsidėjusios kaukes, pasuko jo link. Jis pratarė: 

— Nenoriu mašinos. Aš galiu eiti pėsčias. 

Nė vienas vyriškis nieko nesakė, bet mašina suburzgė ir apsisuko. 
Dalglišas ėjo šalia mašinos kokius trisdešimt jardų, bet paskui Keitė ir 
Bentonas, stovintys kaip įbesti ir viską stebintys, pamatė, kaip jis ėmė 
klupčioti ir buvo įkeltas į mašiną. 


Keitė ir Bentonas stebėjo dardančią mašiną, kol ji dingo iš akių. 

Keitė pratarė: 

— Mums reikia pirštinių. Kol kas pasinaudosime pono Dalglišo 
pirštinėmis. 

Ruonių trobelės durys buvo praviros, atidarytas buvo ir ant stalo 
paliktas lagaminėlis. Jie užsimovė pirštines ir grįžo į koplyčią. Greta jos 
stovint Bentonui, Keitė atsitūpė prie lavono ir kilstelėjo arnoto kraštelį. 
Ji atidžiai žvelgė į sukrešėjusio kraujo plutą ir sutraiškytus kaulus, į 
anksčiau buvusį Boido veidą, o paskui švelniai palietė šaltus kaip ledas 
mirties stingulio surakintus pirštus. Ji pasijuto virpanti nuo emocijų, 
kurias, ji gerai žinojo, privalo kažkaip suvaldyti: pykinantį siaubą, pyktį 
ir gailestį buvo sunkiau pakelti nei įtūžį ar pasibjaurėjimą. Ji juto Ben- 
tono alsavimą, bet nepakėlė akių. 

Luktelėjusi, kol galės prabilti ramesniu balsu, ji pasakė: 

— Jis mirė čia, tikriausiai greitai po to, kai vakar vakare grįžo 
namo. Kalkraftas galėjo mesti akmenį ar šiaip ką nors, pargriauti Boi- 
dą, o paskui apsispręsti baigti pradėtą darbą. Tai vis neapykanta. Arba 
šitai, arba jis jau nebuvo atsakingas pats už save. 

Ji ir anksčiau buvo su tokiais dalykais susidūrusi — žudikai, 
dažniausiai žmogų nužudę pirmą kartą, pasijusdavo apimti didžiulio 
siaubo, net negalėdavo patikėti tuo, ką iš tikrųjų padarė, todėl įniršę 
puldavo daužyti auką, lyg sunaikinę veidą jie galėtų panaikinti patį 
savo poelgį. 

Bentonas pratarė: 

— Boidas negalėjo vilkėti arnoto. Jeigu jis būtų griuvęs atbulas, 
drabužis būtų po juo. Tikriausiai Kalkraftas jį išėmė iš dėžės. Gal dėžė 
buvo atidaryta, kai jis įėjo į koplyčią. Čia yra šilkinis popierius, bet ne- 
simato virvelės. Tikrai keista, madam. 

Keitė atsakė: 

— Apskritai keista, kad čia yra lavonas. Gal ponia Barbridž ga- 
lėtų tai paaiškinti. Mums reikės surinkti į būrį visus gyventojus, juos 
nuraminti ir užtikrinti, kad mes jaučiame už juos atsakomybę. Man 
tavęs prireiks, bet negalime palikti kūno be priežiūros. Viską, ką turi- 
me atlikti nusikaltimo vietoje, atliksime dabar, o paskui atsigabensime 
neštuvus. Derėtų jį užrakinti Koplyčios trobelėje, bet man tai nelabai 
patiktų. Trobelė per toli nuo namo. Žinoma, galėtume pasinaudoti tuo 
pačiu ligonių kambariu, kur jie buvo nunešę Oliverį, bet tada lavonas 
bus patalpoje greta pono Dalglišo. 

Bentonas pasakė: 

— Madam, turint galvoje susiklosčiusias aplinkybes, vargu ar ku- 
riam nors iš jų šitai rūpėtų. 

Tarsi apgailestaudamas dėl mestos šiurkščios pastabos jis skubiai 
pridūrė: 

— Bet ar daktarė Glenister nenorėtų apžiūrėti kūno nusikaltimo 
vietoje? 

— Mes net nesame tikri, ar apskritai jos sulauksime. Gal mums 
atsiųs vietinį patologą. 

Bentonas pratarė: 

— Kodėl mums jo nenugabenus į mano namus, madam? Turiu 
raktą, o kai atskris sraigtasparnis, mums bus patogiau. Iki tol jis liktų 
ant neštuvų. 

Keitė svarstė, kodėl pati apie tai nepagalvojo, kodėl ji įsivaizdavo, 
nors tai nepaaiškinama sveiku protu, kad bokšte esantis ligonių kam- 
barys ir taip skirtas morgui. Ji pratarė: 

— Gera mintis, seržante. 

Ji švelniai užlenkė arnoto kraštelį, paskui atsistojo ir minutėlę. sto- 
vėjo mėgindama tvarkingiau surikiuoti mintis. Tiek daug visko reikia 
padaryti, bet kokia tvarka? Reikia paskambinti į Londoną, Devono ir 
Kornvolio pajėgoms, nufotografuoti kūną dar prieš jį išgabenant, susi- 

tikti su visais gyventojais, o paskui apklausti kiekvieną iš jų atskirai, ištirti 
nusikaltimo vietą, taip pat ir Koplyčios trobelę, jeigu įmanoma, reikia 
pasistengti rasti ginklą. Eidi neabejotinai teisus — Kalkraftui būtų buvę 
natūralu numesti jį nuo uolos, o akmuo lygiu paviršiumi — tinkamiau- 
sias daiktas. Smėlinga pieva sėte nusėta akmenimis. 

Ji pasakė: 

— Jeigu jis jūroje, vadinasi, prarastas. Viskas priklauso nuo meti- 
mo jėgos, ar jis buvo mestas nuo uolos viršaus, ar nuo žemesnės uolos. 
Kiek nors nutuoki apie potvynius? 

— Savo svetainėje radau potvynių tvarkaraštį, madam. Manyčiau, 
iki didžiojo potvynio turime apie porą valandų. 

Keitė tarstelėjo: 

— Įdomu, ką pirmiausia darytų Eidi? 

Ji tiesiog garsiai svarstė nesitikėdama atsakymo, bet kiek patylėjęs 
Bentonas pratarė: 

— Nereikėtų kelti klausimo, ką darytų ponas Dalglišas, madam, 
svarbiausia, ką jūs nuspręsite daryti. 

Ji pažvelgė į jį ir atsakė: 

— Kuo greičiau nueik į savo trobelę ir atnešk fotoaparatą. Taip pat 
gali atnešti ir mano lagaminėlį. Pasinaudok vienu iš dviračių, esančių 
arklidžių pastate. Paskambinsiu Meikroftui ir paprašysiu, kad per dvi- 
dešimt minučių mums pristatytų neštuvus. Taip laimėsime laiko nuo- 
traukoms. Kai jį išgabensime, susitiksime su gyventojais. Tada grįšime 
čia ir pažiūrėsime, ar kaip nors galima nusigauti žemyn iki kranto. Dar 
mums reikės apžiūrėti Koplyčios trobelę. Beveik nekyla abejonių, kad 
Kalkraftas turėjo išsikruvinti, bent jau delnus ir rankas. Būtent ten jis 
ir turėjo nusiprausti. 

Jis pasileido per krūmynus bėgte; judėjo labai greitai ir lengvai. 
Keitė grįžo į Ruonių trobelę. Reikėjo paskambinti į dvi vietas, ir abu 
skambučiai nebuvo malonūs. Pirmasis skambutis — komisaro padė- 
jėjui Harknesui į Jardą. Jai teko truputį palaukti, kol galiausiai išgirdo 
nekantriu balsu skubiai tariamus žodžius. Vis dėlto šis pokalbis nebu- 
vo toks piktas, kokio Keitė tikėjosi. Taip, Harknesas leido suprasti, kad 
SARS komplikacija yra tarsi asmeninis įžeidimas jo adresu, ir už tai 
kažkodėl yra atsakinga Keitė, bet ji nujautė, jog jis džiaugiasi bent tuo, 
kad pirmas išgirdo naujieną. Gerai nors tiek, kad ši žinia nepasklido po 

visą šalį. Ir kai ji baigė ataskaitą apie tyrimo eigą, bent jau buvo aiškus 
„galutinis jo sprendimas. 

— Vargu ar galima tyrimą vadinti idealiu, kai dirbi tik tu ir ser- 
žantas. Manau, galėtum kreiptis į vietines pajėgas ir paprašyti techninės 
pagalbos. Jeigu ekspertai ir pirštų atspaudų tyrėjai laikysis atokiau nuo 
užkrėstųjų, neturėtų kilti rimto pavojaus. Žinoma, viską kontroliuos 
Vidaus reikalų ministerija. 

Keitė atsakė: 

— Seržantas Bentonas-Smitas ir aš dar nežinome, ar esame užsi- 
krėtę, sere. 

— Manyčiau, galėjote užsikrėsti. Vis dėlto kontroliuoti infekcijos 
plitimą jau ne mūsų reikalas. Mums rūpi dviguba žmogžudystė. Pasi- 
kalbėsiu su Ekseterio miesto taryba. Jie bent jau galėtų padėti tiriant 
daiktinius įrodymus. O tu darbuokis su Bentonu-Smitu, bent jau ar- 
timiausias tris dienas. Vadinasi, iki penktadienio. Tada matysime, kaip 
viskas stumiasi į priekį. Žinoma, nuolat mane informuokite. Beje, kaip 
laikosi ponas Dalglišas? 

Keitė atsakė: 

— Nežinau, sere. Nenorėjau varginti daktaro Steivlio savo klau- 
simais. Tikiuosi, kiek vėliau galėsiu ir pati su juo pasikalbėti ir šį tą 
sužinoti. 

Harknesas tarė: 

— Aš pats paskambinsiu Steivliui ir pasikalbėsiu su ponu Dalgli- 
šu, jeigu jis pakankamai gerai jaučiasi. 

Keitė pamanė sau: „Gerai būtų...“ Ji nujautė, kad Gajus Steivlis 
kuo puikiausiai atliks savo darbą saugodamas pacientą. 

Padėjusi ragelį ji susikaupė rengdamasi antram skambučiui. Ji 
pamėgino parepetuoti, ką sakys Emai Leivenhem, bet viskas atrodė ne- 
tinkama. Žodžiai buvo arba per daug bauginantys, arba per lengvi. Ant 
lapelio buvo užrašyti du numeriai, kuriuos jai davė Eidi — mobiliojo 
Emos telefono numeris ir laidinio. Vien tik į juos spoksant, pasirinkti 
tinkamesnį nebus paprasta. Galiausiai ji nutarė pirmiausia paskambin- 
ti į laidinį telefoną. Buvo dar anksti, Ema gal dar yra savo kambaryje 
koledže. Gal Eidi jau su ja kalbėjosi, nors vargu. Neturėdamas mobilio- 
jo telefono jis galėtų pasinaudoti telefonu gydytojo kabinete, o daktarui 
Steivliui toks sumanymas tikrai nepasirodytų tinkamiausias. 


283 


Po penkių pyptelėjimų ragelyje pasigirdo aiškus, pasitikintis, ra- 
mus Emos Leivenhem balsas, kartu sukeldamas prisiminimus ir emo- 
cijas. Vos tik Keitė prisistatė, balsas pasikeitė. 

— Kažkas Adamui? Taip? 

— Deja, taip. Jis prašė jums pasakyti, kad negaluoja. Paskambins 
iškart, kai tik galės. Jis siunčia jums linkėjimus. 

Ema stengėsi tvardytis, bet jos balse aiškiai girdėjosi baimė. 

— Kaip negaluoja? Ar buvo koks nelaimingas atsitikimas? Ar tai 
rimta? Keite, prašau, pasakykite man. 

— Ne nelaimingas atsitikimas. Manau, apie tai išgirsite artimiau- 
sioje radijo žinių laidoje. Vienas iš čia atvykusių svečių susirgo SARS, 
ponas Dalglišas užsikrėtė. Jis dabar ligonių kambaryje. 

Tyla, regis, tęsėsi be galo ir buvo tokia mirtina, jog Keitė suabejo- 
jo, ar nenutrūko ryšys. Paskui pasigirdo Emos balsas: 

— Ar sunkiai jis serga? Keite, prašau, man būtina žinoti. 

Keitė atsakė: 

— Viskas nutiko tik dabar. Tiesą sakant, aš ir pati menkai ką 
žinau. Tikiuosi išsiaiškinti, kaip jis jaučiasi, kai vėliau nueisiu į didįjį 
namą. Bet esu tikra, kad jis jausis gerai. Jis yra gerose rankose. Na, SARS 
nėra tas pats, kaip tasai azijietiškas paukščių gripas. 

Ji kalbėjo nežinodama, mėgindama patikinti, bet kartu stengda- 
masi nemeluoti. Bet kaip ji galėjo kalbėti tiesą, kai pati jos nežinojo? Ji 
pridūrė: 

— Ir jis labai stiprus. 

Ema atsakė, graudžiai stengdamasi nesigailėti savęs: 

— Jis buvo labai pavargęs, kai ėmėsi šios bylos. Žinau, negaliu . 
pas jį atvykti. Net negaliu pamėginti su juo pasikalbėti. Nesitikiu, kad 
jie mane ten įleistų, o jis tikriausiai dėl manęs nerimauja, galvoja, kaip 
jaučiuosi. Dabar tai nėra svarbu. Tikiuosi, galėsite jam perduoti nuo 
manęs žinutę. Pasakykite jam, kad galvoju apie jį. Perduokite jam lin- 
kėjimų. Beje, Keite:.. jūs man paskambinsite, tiesa? Jūs man pasakysite 
visą tiesą, kad ir kokia ji būtų. Nieko negali būti baisiau už tai, ką pra- 
dėsiu įsivaizduoti. 

— Taip, Ema, aš jums paskambinsiu ir papasakosiu viską, ką ži- 
nosiu pati. Sudie. 

Padėjusi ragelį ji pagalvojo: „Ji nepasakė „pasakykite jam, kad 

jį myliu“, tik „perduokite jam linkėjimus“. Tokius žodžius paprašytų 
perduoti kiekvienas draugas. Bet kokie gi dar gali būti žodžiai, kai jie 
nėra išsakomi akis į akį? Mes abi norime ištarti tuos pačius žodžius. 
Aš visada žinojau, kodėl negaliu jų ištarti. Bet juk jis ją myli, tai kodėl 
negali ji?“ 

Ji grįžo į koplyčią ir ėmėsi paieškų, atidžiai statydama kojas aplink 
kūną, akylai apžiūrinėdama akmenines grindis, iš lėto stumdamasi 
pirmyn, nuleidusi akis. Paskui ji išėjo į lauką, į gryną rytmečio orą. Ar 
ji tik įsivaizdavo, kad dabar jis kvepėjo saldžiau? Net nekyla abejonių, 
jog dar per anksti tikėtis su niekuo nesupainiojamo mirties tvaiko už- 
uominų. Ji mėgino įsisąmoninti išgirstas viltis, jog abi žmogžudystės 
galėtų būti ištirtos tik jos pačios ir Bentono jėgomis. Jiems abiem kar- 
telė buvo iškelta ganėtinai aukštai, kad ir kokios būtų išvados, didžiau- 
sia atsakomybė teks jai. O išorinis pasaulis, jų pasaulis, nesėkmės neat- 
leistų. Abu nužudymai — šabloniškos žmogžudystės: nedidelė uždara 
visuomenė, jokio priėjimo iš išorės, ribotas įtariamųjų skaičius, dabar 
net dar labiau sumažėjęs, nes, kalbant apie Boido mirtį, Speidelis turi 
alibi. Nesėkmė būtų pateisinta tik tada, jeigu ją ir Bentoną pričiuptų 
SARS. Jiems abiem grėsė ši infekcija. Jie abu visą valandą sėdėjo netoli 
Dalglišo jo svetainėje Ruonių trobelėje. Dabar jie tirs žmogžudystes, 
jausdami baisios ligos grėsmę. Bet ji suvokė, jog rizika susičiupti SARS 
ją (taip pat ir Bentoną) graužia mažiau nei viešo pralaimėjimo baimė 
arba galimybė išvykti iš Kūmo salos neišaiškinus bylos. 

Dabar ji.tolumoje pamatė dviratį sparčiai minantį Bentoną — jam 
ant kaklo kybojo fotoaparatas, vieną ranką jis buvo uždėjęs ant vairo 
vidurio, o kitoje laikė lagaminėlį. Jis atrėmė dviratį į Ruonių trobelės 
sieną ir priėjo prie jos. Ji nieko nesakė apie skambutį Emai, tik perpa- 
sakojo pokalbį su Harknesu. 

Bentonas pratarė: 

— Keista, kaip jis nepasakė, jog greitai galėsime išspręsti bylą 
eliminavimo metodu, jeigu nužudytųjų skaičius augs ir toliau. Kokių 
nuotraukų norėtumėte, madam? 

Kitą ketvirtį valandos jie darbavosi drauge. Bentonas fotografavo 
kūną, apdengtą arnotu, paskui — sumaitotą veidą, koplyčią, jos apy- 
linkes, viršutinę ir apatinę uolą, koncentruodamasis į gerokai išgraužtą 
sausą akmens sieną. Tada jie nuėjo į Koplyčios trobelę. Kaip keista, 

mąstė Keitė, kad tyla gali būti slegianti, kad šioje tuštumoje miręs Boi- 
das jai atrodo labiau esantis, nei tada, kai jis buvo gyvas. 

Ji pratarė: 

— Lova paklota. Praėjusią naktį jis čia nemiegojo. Vadinasi, jis 
mirė ten, kur mes jį ir radome — koplyčioje. 

Jie nuėjo į vonios kambarį. Vonia ir kriauklė buvo sausos, rank- 
šluosčiai — savo vietose. Keitė pratarė: 

— Pirštų atspaudų gali būti ant dušo galvutės ar čiaupų, bet tai 
paliksime pastiprinimui, jeigu tokio sulauksime, kai jiems atvykti bus 
saugu. Mūsų darbas — apsaugoti galimus įkalčius. Vadinasi, turime už- 
rakinti ir užplombuoti trobelę. DNR galėjo likti ant rankšluosčių, todėl 
juos būtų geriau išsiųsti į laboratoriją. 

Dabar pro praviras duris jie išgirdo burzgiantį sunkvežimiuką. 
Pažvelgusi Keitė pasakė: 

— Rupertas Meikroftas vienas pats. Vargu ar jis vežtųsi kartu dak- 
tarą Steivlį ar Džo Steivli, jie tikriausiai ligonių kambaryje. Džiaugiuosi, 
kad čia tik Meikroftas. Gaila, kad jis turės pamatyti arnotą, bet gerai 
nors tiek, kad veidas uždengtas. 

Neštuvai buvo padėti skersai sunkvežimiuko galinės sėdynės. 
Bentonas padėjo Meikroftui juos iškelti. Meikroftas palaukė, kol jis ir 
Keitė nuvežė neštuvus į koplyčią. Po kelių minučių liūdna procesija 
pradėjo savo kelionę per krūmynus — priekyje sunkvežimį vairavo 
Meikroftas, o iš paskos ėjo Keitė ir Bentonas, stumiantys neštuvus ir 
einantys iš abiejų neštuvų pusių. Keitei visas šis epizodas atrodė kaip 
nerealus, keistas, ritualinis ėjimas — protarpiais išlendanti saulė švietė 
ne taip ryškiai, eiklus vėjelis draikė Meikrofto plaukus, skaisti arnoto 
žaluma atrodė kaip prašmatnios įkapės, ji pati ir Bentonas — kaip 
gedėtojai apsiniaukusiais veidais, einantys paskui besikraipantį sunk- 
vežimiuką. Ratukams kliudžius kupstelį, kūnas krestelėdavo, o tylą 
ardė tik jų žingsniai, nenutilstantis jūros gausmas ir kartkartėmis 
pasigirstantys žmogaus riksmą primenantys kirų balsai — jie sekė 
juos plakdami sparnais, tarsi ši keista procesija teiktų vilčių sulaukti 
duonos trupinių. 

Buvo beveik pusė devynių. Keitė ir Bentonas kokias dvidešimt 
minučių su Meikroftu aptarinėjo šios naujai susiklosčiusios situacijos 
strategiją. Atėjo laikas susitikti su kitais gyventojais. Prie bibliotekos 
durų Bentonas pamatė, jog Keitė dvejoja: ji giliai iškvepia, mėginda- 
ma nusiraminti. Jis pasijuto taip, tarsi pats būtų jos vietoje. Jai pakėlus 
galvą pažiūrėti, kas slepiasi už glotnaus ypatingojo raudonmedžio, jis 
pastebėjo įsitempusius jos pečius ir kaklą. Jau vėliau visa tai prisimin- 
damas jis stebėjosi, kiek tose trijose sekundėse tilpo minčių ir baimių. 
Bentonas jai pajuto gniaužiantį gailestį: ši byla Keitei gyvybiškai svarbi, 
ir ji tai žinojo. Jis arba iškils, arba smuks, bet už viską atsakinga būtent 
ji. Ar ji įstengtų vėl dirbti su Dalglišu, jeigu abudu — ir save, ir jį nu- 
viltų? Staiga jis labai aiškiai išgirdo lauke prie koplyčios jai pasakytus 
paskutinius Dalglišo žodžius, jos balsą, pamatė jos veidą. Jis pamanė: 
„Ji jį įsimylėjusi. Ji mano, kad jis mirs“. Bet ši pauzė truko vos kelias 
sekundes, tada Keitė suėmė rankeną ir tvirtai ją pasuko. 

Jis uždarė jiems iš paskos duris. Juos pasitiko baimės kvapas — 
aitrus, kaip ligonių kambario slogus tvaikas. Kaip oras gali būti toks 
troškus? Jis tarė sau, jog per daug fantazuoja, tiesiog viskas taip atrodo 
dėl to, kad uždaryti visi langai. Jie kvėpavo tvankiu oru, užkrėsdami 
vienas kitą baime. Jo pamatyta scena skyrėsi nuo tos, kurią jis išvydo 
bibliotekoje, kai jie susirinko pirmą kartą. Nejau tai išties nutiko vos 
prieš tris dienas? Tada jie sėdėjo už ilgo kampuoto stalo kaip paklus- 
nūs vaikai, laukiantys mokytojo. Tada jis juto šoką ir siaubą, bet kartu 
ir susidomėjimą. Daugelis tame kambaryje susirinkusiųjų neturėjo 
ko bijoti. Esantiems žmogžudystės paribyje, įtrauktiems į visą reikalą, 
bet nekaltiems visa tai galėjo kelti kraupų žavesį. Dabar jis jautė tik 
baimę. 

Tarsi nenorėdami pamatyti vieni kitų akių sėdėdami už stalo, jie 
išsibarstė po visą kambarį. Tik vienas trejetas sėdėjo kartu. Ponia Plan- 
ket įsitaisė šalia Milės Tranter; jos buvo padėjusios ant stalo rankas — 
didelis virėjos delnas gulėjo ant merginos delno. Džagas sėdėjo Milei iš 
kairės, o stalo gale sėdėjo įsitempusi, išblyškusi ponia Barbridž — siau- 

bo ir sielvarto įsikūnijimas. Emilė Holkūm pasirinko vieną iš buvusių 
prie židinio odinių kėdžių aukštomis atkaltėmis, o Rotvudas stovėjo jai 
už nugaros, tarsi visada pasirengęs atlikti savo pareigą sargybinis. Mar- 
kas Jelandas sėdėjo priešais, jis buvo atlošęs galvą, laisvai numetęs ant 
ranktūrių rankas, visai atsipalaidavęs, tarsi rengtųsi pasnausti. Miranda 
Oliver ir Denis Tremletas susistatė priešais vieną knygų lentyną dvi 
mažesnes bibliotekos kėdes ir įsikūrė vienas šalia kito. Denas Padžetas, 
taip pat pasiėmęs vieną iš mažesnių kėdžių, sėdėjo vienas, nulenkęs 
galvą ir nukoręs tarp kelių rankas. 

Jiems įėjus, visų žvilgsniai nukrypo į juos, bet iš pradžių niekas 
nė nekrustelėjo. Meikroftas, įėjęs iš paskos, priėjo prie stalo ir atitraukė 
vieną iš tuščių kėdžių. Keitė paklausė: 

— Gal būtų galima praverti langą? 

Iš savo vietos pakilo Džagas ir nuėjo iš pradžių prie vieno, paskui 
prie kito ir dar kito lango. Padvelkė vėsus vėjelis, ir dabar jau aiškiau 
girdėjosi jūros gausmas. 

Miranda Oliver pratarė: 

— Ne visus langus, Džagai. Pakaks dviejų. 

Jos balsas buvo kiek suirzęs. Ji nužvelgė kitus, tarsi ieškotų prita- 
rimo, bet niekas nieko nesakė. Džagas tyliai uždarė langus, palikdamas 
tik du. 

Keitė luktelėjo, o paskui pratarė: 

— Yra dvi priežastys, dėl kurių dabar esame čia susirinkę visi, 
išskyrus daktarą Steivlį ir jo žmoną, kurie greitai pasirodys. Ponas 
Meikroftas jums jau pranešė, kad saloje mirė dar vienas žmogus. Šįryt, 
aštuntą valandą, komisaras Dalglišas koplyčioje rado Adriano Boido 
lavoną. Jūs jau žinote, kad daktaras Speidelis slaugomas ligoninėje, kad 
jis užsikrėtęs SARS — sunkios formos ūmiu respiraciniu sindromu. 
Deja, ponas Dalglišas irgi užsikrėtė šia liga. Vadinasi, dabar už viską 
esame atsakingi mes — aš ir seržantas Bentonas-Smitas. Taip pat mus 
visus, čia esančius, izoliuos, bus paskelbtas karantinas. Daktaras Steivlis 
paaiškins, kiek ilgai visa tai truks. Per tą laiką, savaime suprantama, 
mudu su kolega tirsime ir pono Oliverio mirtį, ir Adriano Boido nu- 
žudymą. Manytume, kad būtų išmintingiau ir patogiau, jeigu visi, gy- 
venantys trobelėse, persikeltų į arklidžių pastatus arba į didįjį namą. Ar 
dabar norėtumėte ką nors pasakyti, pone Meikroftai? 

Meikrofias atsistojo. Prieš jam pradedant kalbėti prabilo Markas 
Jelandas: 

“| — Jūs pavartojote žodį „nužudymas“. Ar mes turėtume suprasti, 
kad ši antroji mirtis nėra nei nelaimingas atsitikimas, nei savižudybė? 

Keitė atsakė: 

— Ponas Boidas buvo nužudytas. Šiuo momentu nesu pasirengu- 
si pasakyti ką nors daugiau. Pone Meikroftai? 

Niekas nieko nesakė. Bentonas buvo pasirengęs vokalinei reakci- 
jai, padrikam murmesiui, siaubo ar nuostabos šūksniams, bet atrodė, 
kad juos visus ištiko šokas. Jis teišgirdo visuotinį kvėptelėjimą, tokį 
žemą, jog visa tai būtum galėjęs palaikyti gaivaus vėjelio šnaresiu. 
Visų žvilgsniai nukrypo į Meikroftą. Jis atsistojo ir įsitvėrė kėdės at- 
lošo, alkūne stumtelėdamas Džagą, tarsi nė nematytų, kad jis čia yra. Jo 
krumplių baltumas švietė atlošo medienos fone, o iš veido dingo ne tik 
spalva, bet ir gyvybė: jis atrodė kaip senis. Tačiau Meikroftui prabilus 
balsas skambėjo tvirtai. 

— Inspektorė Miskin jums pateikė faktus. Gajus ir Džo Steivli šiuo 
metu slaugo poną Dalglišą, bet daktaras Steivlis tuoj čia ateis, kad jums 
trumpai papasakotų apie SARS. Aš tik norėjau mūsų visų vardu pasa- 
kyti policijai, jog esame ištikti šoko ir apimti siaubo mirus šiam geram 
žmogui, mūsų bendruomenės nariui. Taip pat noriu pasakyti, kad mes 
bendradarbiausime su inspektore Miskin apklausų metu, kaip kad ben- 
dradarbiavome su ponu Dalglišu. Aš jau esu su ja aptaręs kai kuriuos 
namų ūkio reikalus. Po šios, atrodo, visai nemotyvuotos žmogžudystės 
visiems nekaltiems žmonėms gresia tam tikras pavojus. Mes buvome 
per daug užtikrinti, kad mūsų sala neįveikiama. Pasirodo, klydome. Tu- 
riu pabrėžti, jog tai mano, ne policijos nuomonė, bet ir jie labai norėtų, 
kad visi būtume kartu. Name yra du tušti svečių apartamentai ir keli 
numeriai arklidžių pastate. Jūs visi turite raktus, ir aš siūlyčiau užrakinti 
trobeles ir pasiimti su savimi viską, ko jums gali prireikti. Policijai gali 
prireikti patekti į trobeles ieškant įsibrovėlio pėdsakų, todėl inspektorei 
Miskin palieku raktų rinkinį. Ar kas nors turi klausimų? 

Emilės Holkūm balsas buvo tvirtas ir kupinas pasitikėjimo. Ben- 
tonui atrodė, kad iš visų, susirinkusių šiame kambaryje, ji buvo ma- 
žiausiai pasikeitusi. Ji pasakė: 

— Mudu su Rotvudu esame linkę pasilikti Atlanto trobelėje. Jeigu 

man prireiks apsaugos, Rotvudas man ją garantuos. Turime spynas, 
galinčias mus apsaugoti nuo bet kokių nakties plėšikų. Kadangi vargu 
ar įsikalindami šiame name nepatirtume jokių nepatogumų, tie, kurie 
taip pat jaučiasi saugūs, gali likti kur esą. 

Miranda Oliver prakalbo beveik nė siešilaulkusi, kol Emilė Hol- 
kūm baigs. Visos grupės akys nukrypo į ją. 

— Noriu likti ten, kur ir esu. Denis persikėlė į mano trobelę, todėl 
man bus saugu. Manau, dabar jau visi žino, kad mes ketiname susituok- 
ti. Nebus padoru apie tai paskelbti laikraščiuose praėjus tiek nedaug 
laiko po mano tėvo mirties, bet mes esame susižadėję. Natūralu, kad 
tokiu metu nenorėčiau būti atskirta nuo sužadėtinio. 

Bentonas pagalvojo, kad toks pareiškimas turėjo būti sumanytas 
iš anksto, bet vis dėlto šitai jį apstulbino. Nejau ji nesuvokia, jog tokiu 
momentu išties nedera taip džiaugsmingai pranešti apie sužadėtuves? 
Jis pastebėjo, kad sumišo visi. Kaip keista, kad toks socialinis netaktas 
gali rimtai sutrikdyti žmones, susidūrusius su žmogžudyste ir mirties 
baime. 

Emilė Holkūm paklausė: 

— O kaip jūs, daktare Jelandai? Jūsų trobelė pati nuošaliausia. 

— O aš persikraustysiu čia. Šioje saloje yra tik vienas žmogus, 
galintis jaustis saugiai ir nebijoti būti nužudytas, — tai pats žudikas. Ka- 
dangi aš toks nesu, geriau jau persikelsiu čia, į namą, o ne liksiu vienas 
pats Marileto trobelėje. Man atrodo, kad policija susidūrė su psichiškai 
nestabiliu žudiku, kuris rinkdamasis auką racionaliai nemotyvuoja pasi- 
rinkimo. Mieliau apsigyvenčiau viename iš svečiams skirtų apartamentų 
name, o ne arklidžių pastate; atsivežiau darbo, man prireiks darbo stalo. 

Meikroftas atsakė: 

— Džagui reikės likti savo trobelėje ir stebėti uostą. Ar tu tuo pa- 
tenkintas, Džagai? 

— Kažkas juk turi būti toje trobelėje, sere, o man nepatiktų, jeigu 
joje būtų kas nors kitas, ne aš. Galiu savimi pasirūpinti. 

Meikroftui baigus kalbėti, pasigirdo neįkyrus Milės verkšleni- 
mas, žemas jos kūkčiojimas buvo panašus į kačiuko miaukimą. Ponia 
Planket kartkartėmis spustelėdavo mažą Milės kumštuką, bet niekaip 
kitaip jos neguodė. Daugiau niekas nekreipė į ją dėmesio, bet dabar 
Milė išrėkė: 

— Aš nenoriu čia persikelti! Noriu išvykti iš šios salos. Nepasilik- 
siu ten, kur žudomi žmonės! Negalite priversti manęs likti! 

Ji atsigręžė į Džagą: 

— Džagai, tu mane pasiimsi, tiesa? Tu paimsi mane į katerį? Galė- 
siu likti pas Džeiką. Galiu keliauti bet kur. Negalite manęs čia laikyti! 

Jelandas atsakė: 

— Manyčiau, formaliai ji teisi. Žinoma, mes savanoriškai priima- 
me karantiną. Atitinkami valdininkai, kurie yra atsakingi už šią salą, 
negali prievarta imtis kokių nors priemonių, kol mes nepasirodysime 
esą užkrėsti ta liga. Aš esu visiškai pasirengęs čia likti, aš tik klausiu, 
kokia dabar tikroji visų padėtis. 

Dabar Meikrofto balsas buvo įsakmesnis, nei Bentonas kada nors 
anksčiau buvo girdėjęs. 

— Aš ir mėginu tą padėtį nusakyti. Jeigu kas nors išvyktų, manau, 
jiems būtų patarta neišeiti iš namų ir laikytis atokiau nuo kitų žmonių, 
kol nepraeis inkubacinis periodas. Atrodo, inkubacinis periodas — de- 
šimt dienų, bet daugiau sužinosime iš daktaro Steivlio. Bet klausimas 
yra akademinis. Į Kūmą negali atvykti jokių svečių laivų, savaime su- 
prantama, dabar niekam nebus leidžiama čia atskristi ir nutūpti. 

Emilė pratarė: 

— Vadinasi, iš tikrųjų esame įkalinti? 

— Vargu ar labiau įkalinti, nei būtume užspeisti tirštų rūkų ar 
smarkios audros, Emile. Kateris mano valioje. Neketinu leisti juo nau- 
dotis, kol nesibaigs inkubacinis periodas. Ar kas nors norėtų ginčytis? 

Niekas nenorėjo, bet Milės balsas pasiekė aukščiausias gaidas. 

— Aš nenoriu čia likti! Jūs negalite manęs priversti! 

Džagas stumtelėjo savo kėdę arčiau jos ir sušnabždėjo jai į ausį. 
Niekas negirdėjo, ką jis jai pasakė, bet Milė po truputį rimo, o paskui 
proverksmiais paklausė: 

— Tai kodėl negaliu būti su tavimi Uosto trobelėje? 

— Todėl, kad tu liksi didžiajame name su ponia Barbridž. Niekas 
tavęs nenuskriaus. Būk drąsi ir protinga, ir kai viskas pasibaigs, tapsi 
tikra didvyrė. | 

Per visą tą laiką ponia Barbridž nieko nepasakė. Dabar ji užsi- 
kirsdama pratarė: 

— Nė vienas iš jūsų nieko nepasakė apie Adrianą Boidą. Nė 

vienas. Jis buvo žiauriai nužudytas, o mes visi galvojame tik apie savo 
pačių saugumą — ar tapsime kitomis aukomis, ar neužsikrėsime SARS, 
o jis guli kokiame nors morge laukdamas, kol bus išmėsinėtas, kol jam 
prikabins etiketę ir kol jis taps nužudymo bylos įrodymu. 

Meikroftas kantriai atsakė: 

— Evelina, aš juk sakiau, kad jis buvo geras žmogus, jis tikrai toks 
ir buvo. Tu teisi. Aš buvau per daug užsiėmęs mėgindamas susidoroti 
su dviem netikėtai ištikusiais svarbiais dalykais, kad rasčiau tinkamų 
žodžių. Bet mes rasime laiko jo gedėti. 

— Jūs neradote nė minutėlės gedėti mano tėvo! — pašoko Miran- 
da. — Jums net nerūpi, ar jis miręs, ar gyvas. Kai kurie iš jūsų džiaugėsi, 
kad jis mirė. Žinau, ką apie jį manėte, todėl nė nesitikėkite, kad aš sto- 
vėsiu dvi tylos minutes pono Boido atminimui pagerbti, jeigu būtent 
tai ketinate daryti. 

Ji atsigręžė į Keitę. 

— Ir nepamirškite, kad tėtis mirė pirmas. Jūs ir tą atvejį turite tirti. 

— Mes jį ir tiriame. 

Bentonas pagalvojo: „Mums reikia juos laikyti visus kartu. Mes 
negalime jų visų apsaugoti ir tuo pačiu metu tirti dvigubos žmogžu- 
dystės. Tai vienintelė proga, kai galime parodyti savo viršenybę. Jeigu 
dabar visko nepaimsime į savo rankas, nepaimsime niekada. Negalime 
leisti Emilei Holkūm nugalėti“. 

Jis pažvelgė į Keitę, o ji kažkokiu būdu perprato jo nerimą. Ji pa- 
klausė: 

— Ar turite ką pridurti, seržante? 

— Tik vieną dalyką, madam. 

Jis atsigręžė į visą būrelį, o paskui įbedė akis į Emilę Holkūm. 

— Mes neprašome jūsų išsikelti iš trobelių vien tam, kad būtumėte 
saugesni. Susirgus ponui Dalglišui, mums reikia kuo efektyviau panau- 
doti turimas pajėgas. Išmintinga ir apdairu jums visiems laikytis vienoje 
vietoje. Tie, kurie-nepanorės bendradarbiauti, rimtai trukdys tyrimui. 

Bentonas svarstė, ar tikrai tai, ką jis pastebėjo ponios Holkūm 
veide, galima pavadinti niauriu džiugesiu. Ji pratarė: 

— Jeigu jau kalbą sukate tokia kryptimi, seržante, manau, kad 
neturime kito pasirinkimo. Jums patyrus nesėkmę, nenorėčiau likti 
atpirkimo ožiu. Tada norėčiau apsigyventi savo tėvų miegamajame, 

esančiame šiame name. Rotvudas apsistos arklidžių pastate. O tu, Mi- 
randa, geriau lik su manimi šiame name. Ponui Tremletui ir anksčiau 
buvo visai patogu arklidžių pastate. Tikriausiai ištversite naktelę kitą 
miegodami atskirai. 

Mirandai nespėjus atsakyti, prasivėrė durys ir įėjo Gajus Steivlis. 
Kažkodėl Bentonas tikėjosi jį išvysti vilkintį baltu apsiaustu, todėl ry- 
tinė jo apranga — rudos velvetinės kelnės ir tvido švarkelis — atrodė 
netinkami drabužiai. Jis tyliai žengė į kambarį. Jo veidas buvo niūrus 
kaip Meikrofto. Prieš prabildamas jis nužvelgė savo kolegas tarsi ieško- 
damas palaikymo, bet jo balsas skambėjo ramiai ir stebėtinai valdingai. 
Šis žmogus skyrėsi nuo Steivlio, kurį Bentonas matė anksčiau. Visų 
akys buvo įsmeigtos į jį. Žvilgsniu keliaudamas nuo veido prie veido, 
Bentonas matė viltį, nerimą ir tarsi prašymą, kurį jau buvo matęs kitų 
akyse — jų žvilgsniuose atsispindėjo desperatiškas profesionalios kon- 
sultacijos poreikis. 

Viename keturkampio stalo gale buvo laisva kėdė, ir Steivlis ant 
jos atsisėdo atsidurdamas priešais ponią Barbridž. Meikroftas perėjo 
jam iš dešinės, ir tie, kurie dar stovėjo, taip pat ir Keitė, susirado sau 
vietas. Stovėti liko tik Bentonas. Jis priėjo prie lango ir mėgavosi jūra 
dvelkiančiu vėjeliu. 

Steivlis pratarė: 

— Inspektorė Miskin tikriausiai jums jau sakė, jog žinoma, kad 
daktaras Speidelis serga SARS. Jis paguldytas į specialų izoliuotą skyrių 
pas jį iš Vokietijos, savaime suprantama, su juo susitiks tik atitinkamo- 
mis sąlygomis. Jis vis dar rimtai negaluoja. Taip pat turiu jums pasaky- 
ti, kad užsikrėtė ir komisaras Dalglišas, jis šiuo metu guli čia, ligonių 
kambaryje. Kad galėtume patvirtinti diagnozę, jam bus atlikti tyrimai, 
deja, mes beveik neabejojame rezultatais. Jeigu jo sveikata pablogės, ir 
jį sraigtasparniu pergabensime į Plimutą. Pirmiausia noriu jus patikin- 
ti, kad SARS virusu užsikrečiama artimai bendraujant su sergančiuoju, 
virusas plinta lašeliais užkrėstam žmogui kosint ar čiaudant, kai kas 
nors paliečia apkrėstus virusuotais lašeliais daiktų paviršius, o paskui 
ranka patrina nosį, burną ar akis. SARS virusas gali būti perneštas oru 
kaip nors kitaip, bet šiuo metu niekas nėra tuo tikras. Galime teigti, 
kad tik tiems, kurie artimai bendravo arba su daktaru Speideliu, arba 

su ponu Dalglišu, gresia rimtas pavojus. Tikiuosi, visi sutiksime, kad iš- 
mintingiausia būtų savanoriškai skelbti karantiną ir likti saloje tol, kol 
mums bus pasakyta, kad išvykti saugu. Galiausiai mes juk nebūsime 
atskirti nuo namų. Kūmas ir yra mūsų namai, išskyrus policininkus 
ir mūsų svečius. Mūsų tik prašoma susilaikyti nuo kelionių į žemyną, 
kol praeis infekcijos pavojus. Jeigu kas nors tam prieštarauja, prašyčiau 
pasisakyti. 

Niekas nieko nesakė. Minutėlę Milė tarsi rengėsi maištauti, bet 
paskui vėl paniro į rezignaciją. 

Tada kiek pakėlęs balsą prabilo Padžetas. 

— Man tai nėra patogu. Kūmas nėra mano namai, tik ne dabar. 
Turėčiau dalyvauti pokalbyje Londone, nes žadu stoti į universitetą. 
Dabar, kai mirė mama, ketinu išvykti iš Kūmo, todėl tiesiog niekaip ne- 
galiu dar dešimčiai dienų likti saloje. Jeigu praleisiu pokalbį, prarasiu 
progą studijuoti. 

Netikėtai prabilo Jelandas: 

— Koks absurdas. Aišku, jie tau palaikys vietą. Vargu ar jie patys 
norėtų su tavimi susitikti, jeigu žinotų, kad gali juos užkrėsti SARS. 

— Negalėčiau jų užkrėsti. Juk daktaras Steivlis ką tik viską pa- 
aiškino. 

— Komisaras Dalglišas tave apklausė, tiesa? Arba jis, arba vienas 
iš jo kolegų (o jie irgi) galėjo užsikrėsti. Kodėl nepriėmus to, kas neiš- 
vengiama, ir nesiliovus verkšlenti. 

Padžetas išraudo ir jau rengėsi kažką sakyti. Tada prakalbo dak- 
taras Steivlis: 

— Vadinasi, mes sutinkame savanoriškai paskelbti karantiną. Pra- 
nešiu apie tai vadovybei. Žinoma, kai apie tai paskelbsime, sukils ant 
kojų tarptautinės tarnybos, kurios mėgins surasti tuos, kurie su dakta- 
ru Speideliu skrido iš Beijingo, jo draugą, kuris kartu su juo buvo Pietų 
Prancūzijoje. Ačiū Dievui, ne aš už visa tai atsakingas. Šiuo metu mes 
su žmona slaugome komisarą Dalglišą, bet gali būti, kad vėliau turėsiu 
jį perkelti į Plimutą. O dabar, jeigu kuris nors iš jūsų susirgs, prašau 
iškart atvykti į gydytojo kabinetą. SARS paprastai prasideda karščiavi- 
mu, simptomai panašūs į gripo — galvos skausmas, bendras silpnumas, 
skausmai visame kūne. Kai kurie pacientai, nors ir ne visi, jau iš pradžių 
ima kosėti. Manau, tai viskas, ką šiuo metu turiu jums pasakyti. Adria- 

no Boido nužudymas, kuris turėtų ištrinti iš mūsų minčių visas kitas 
problemas ar rūpesčius, yra inspektorės Miskin ir seržanto Bentono- 
Smito rankose. Tikiuosi, mes visi su jais bendradarbiausime, kaip kad 
bendradarbiavome su komisaru Dalglišu. Ar kas nors turi klausimų? 

Jis atsigręžė į Meikroftą. 

— Ar dar turi ką pasakyti, Rupertai? 

— Tik dėl viešumo. Ši žinia bus išplatinta per pirmos valandos 
radijo žinias ir per televiziją. Deja, manau, kad salos privatumui ateis 
galas. Mes kaip įmanydami stengiamės sumažinti įkyruolių dėmesį. Visi 
čia esančių telefonų numeriai nėra įtraukti į telefonų knygą, bet tai ne- 
reiškia, kad niekas jų taip ir nesužinos. Nju Skotland Jardo viešųjų ryšių 
atstovai paskelbė apie žmogžudystes. Teigiama, kad tyrimas pradėtas, 
bet apie išvadas kalbėti dar labai anksti. Pono Oliverio mirties priežas- 
ties tyrimas atidėtas, neskelbiama, kada jis bus atliktas. Tie, kuriems įdo- 
mi žiniasklaidos interpretacija, kurie nori atidžiau sekti visą šią dramą, 
gali pamėginti įtikinti ponią Planket, kad ši leistų pasižiūrėti televizorių. 
Laikraščius, taip pat ir visus kitus reikalingus dalykus ar maisto atsargas 
rytoj išmes sraigtasparnis. Nepasakyčiau, kad labai viso to laukiu. 

Daktaras Jelandas paklausė: 

— O kaip laikinasis personalas, likęs žemyne, kuris čia atvyksta 
kas savaitę? Ar žurnalistai neims jų varginti? 

— Nemanyčiau, kad jų pavardės kam nors yra žinomos. Jeigu 
spauda vis dėlto juos susiras, kažin ar daug iš jų išpeš. Niekam nėra jo- 
kių galimybių nusileisti saloje. Nebus galima pasinaudoti sraigtaspar- 
nių nusileidimo aikštele, ją paruošime tik greitosios pagalbos sraigtas- 
parniui ar laukdami maisto atsargų. Gali būti, kad kokie nors įkyruoliai 
sraigtasparniai suks ratus, keldami triukšmą, bet mes turėsime su tuo 
susitaikyti. Ar turite dar ką nors pasakyti, inspektore? 

— Norėčiau pridurti vieną kitą žodelį prie to, ką jau pasakiau. 
Žmonės turėtų pasistengti laikytis visi kartu. Jeigu norite pasimankš- 
tinti, pasikvieskite vieną ar du palydovus ir stenkitės nenutolti nuo 
namo. Visi turite raktus nuo trobelių, nuo kambarių name ar arklidžių 
pastate, tikriausiai panorėsite savo namus užrakinti. Mes su seržantu 
Bentonu-Smitu norėtume gauti jūsų leidimą prireikus apieškoti kam- 
barius. Labai norėčiau taupyti laiką. Ar kas nors prieštarautų? 

Niekas nieko nesakė. 

— Tada manau, kad jūsų sutikimą gavome. Ačiū. Prieš mums išsi- 
skirstant norėčiau, kad jūs visi parašytumėte, kur buvote ir ką veikėte tarp 
devintos valandos vakar vakaro ir šio ryto aštuntos. Seržantas Bentonas- 
Smitas atneš popieriaus ir rašiklius, o paskui surinks jūsų raštelius. 

Emilė Holkūm pratarė: 

— Atrodysime kaip būrys persenusių universiteto studentų, 
vargstančių prie baigiamojo egzamino užduočių. Ar seržantas Bento- 
nas-Smitas stebės, kad nenusirašinėtume? 

Keitė atsakė: 

— Niekas nieko nestebės, ponia Holkūm. Ar tokiu būdu jūs siū- 
lote sukčiauti? 

Ji atsigręžė į kitus. 

— Tai tiek šiam kartui. Dėkoju. 

Popieriaus lapeliai ir rašikliai buvo padėti ant Meikrofto stalo. Ei- 
damas per koridorių jų paimti, Bentonas mąstė, kad jo ir Keitės dueto 
pirmasis susitikimas su įtariamaisiais praėjo neblogai. Jis nujautė, jog 
dabar jie visi mėgina įtikėti guodžiančia teorija, kad į salą sugebėjo įsi- 
gauti koks nors svetimšalis. Jeigu taip ir yra, nė nereikia mėginti atverti 
jiems akių. Žudiko-psichopato baimė bent jau laikys juos visus būryje. 
Be to, yra dar vienas privalumas: jausdamasis saugesnis žudikas įgaus 
daugiau pasitikėjimo. Pradėjęs labai savimi pasitikėti žudikas rizikuoja 
daugiausia. Bentonas pažvelgė į laikrodį. Mažiau nei už keturiasde- 
šimties minučių prasidės potvynis. Bet pirma jie turi susitikti su ponia 
Barbridž. Jos parodymai gali padėti jiems išvengti pavojingo kopimo. 

Ji nepradėjo rašyti savo parodymų kaip kiti, bet sulankstė lapelį ir 
atsargiai įsidėjo jį į krepšelį. Dabar, stodamasi taip, tarsi staiga būtų pa- 
virtusi senute, ponia Barbridž pasuko durų link. Atidarydama jai duris 
Keitė pratarė: 

— Norėtume su jumis pasikalbėti, ponia Barbridž, ir nedelsiant. 
Ar galėtume pasikalbėti dabar? 

Nežiūrėdama į juos ponia Barbridž pasakė: 

— Jeigu duosite man penkias minutes. Prašau. Tik penkias mi- 
nutes. ' 

Ji išėjo. Bentonas pažvelgė į laikrodį. 

— Tikėkimės, kad daugiau neprireiks, madam. 

Ponia Barbridž pasitiko Keitę ir Bentoną prie savo durų ne- 
tardama nė žodžio. Kažkodėl, Keitės nuostabai, ji juos nulydėjo ne į 
svetainę, bet į siuvimo kambarį. Ten ji atsisėdo prie didesniojo stalo. 
Būdama bibliotekoje Keitė ieškojo tinkamų žodžių, todėl mažiau žiūrė- 
jo į susirinkusiųjų veidus. Dabar ji žvelgė į taip labai sielvarto pakeistą 
moterį, jog nė negalėjo pažinti tos, kurią iš pradžių pamatė tuoj po 
Oliverio nužudymo. Jos oda buvo tarsi pilkšvai žalsvas pergamentas, 
išvagotas raukšlelių, o skausmo kupinos akys, plūduriuojančios neiš- 
verktose ašarose, buvo praradusios spalvą. Bet Keitė įžiūrėjo dar vieną 
dalyką — prarastą dvasią, toks praradimas nepaguodžiamas. Keitė dar 
niekada nesijautė tokia bejėgė ir neišmananti kaip elgtis. Ji labai troško, 
kad dabar čia būtų Eidi. Jis žinotų, ką sakyti, jis visada žinodavo. 

Visų ankstesnių netekčių epizodai praskriejo jos mintyse kaip 
besimainantis sielvarto koliažas. Nuo tada, kai ji tapo policininkė, tų 
netekčių buvo tiek daug... Tiek daug blogų žinių, kurias reikėjo praneš- 
ti. Visa eilė durų, atsiveriančių jai nė nespėjus pabelsti ar paskambinti; 
žmonos, vyrai, vaikai, jos akyse išvydę tiesą, jai nė nepravėrus burnos; 
karštligiškas spintelių naršymas nepažįstamose virtuvėse, stengiantis iš- 
virti tradicinį „puodelį kvapnios arbatos“, kuri niekada nebūdavo kvapni, 
kurią patyrusieji netektį gerdavo su širdį draskančiu mandagumu. 

Bet šio sielvarto nenumalšinsi karštos saldžios arbatos puodeliu. 
Žvalgydamasi po siuvimo kambarį, tarsi jį matytų pirmą kartą, ji pajuto 
prieštaringus jausmus — gailestį ir pyktį. Sodrių spalvų šilko ryšeliai, 
kamštinė lenta, nusagstyta iškarpomis, nuotraukomis, simboliais, prie- 
šais ponią Barbridž sulankstytas nedidelis medžiagos gabalėlis su šilku 
siuvinėta juosta, prie kurios darbavosi Milė, — tai nekalto, džiaugsmą 
teikiančio kūrybingumo įrodymai, kuriuos dabar jau visiems laikams 
temdys siaubo ir kraujo atspalviai. 

Tikriausiai jie taip lūkuriavo tylėdami kokias dešimt sekundžių, 
bet atrodė, kad laikas sustojo. Galiausiai liūdnosios akys pažvelgė į 
Keitės akis. 

— Arnotas, tiesa? Čia kažkuo dėtas arnotas. Aš jį jam padaviau. 

Keitė švelniai pratarė: 

— Juo buvo užklotas pono Boido kūnas, bet juo nepasinaudota 
tam, kad nužudytų. 

Ar būtent apie tai galvojo ponia Barbridž? 

Keitė pridūrė: 

— Jis nebuvo uždusintas. Arnotą ant jo tik užmetė. 

— Ir ar jis... Ar jis suteptas jo krauju? 

— Taip, deja, manau, kad taip. 

Keitė jau žiojosi norėdama pasakyti „bet aš manau, kad jį bus ga- 
lima išvalyti“, tačiau susilaikė. Ji išgirdo, kaip Bentonas garsiai įkvėpė. 
Ar ir jis suprato, jog ji išsigelbėjo nuo įžeidžiančio ir kvailo netakto? 
Ponia Barbridž gedėjo ne prarasto su meile sukurto daikto, ne sugaišto 
laiko ir pastangų. 

Dabar ir ji apsižvalgė po kambarį, tarsi jis jai būtų tapęs nepažįs- 
tamas. Ji pratarė: 

— Viskas beprasmiška, tiesa? Nieko tikra. Tai tik išdailinta fanta- 
zija. Aš jam daviau arnotą. Jeigu nebūčiau jam jo davusi... — jos balsas 
užlūžo. 

Keitė pasakė: 

— Niekas nebūtų pasikeitę. Patikėkite, žudikas būtų puolęs ne- 
paisydamas to, ar arnotas ten buvo, ar nebuvo. Su arnotu tai neturėjo 
nieko bendra. 

Tada Keitė išgirdo prabylant Bentoną ir nustebo, kad jo balsas 
buvo toks švelnus. 

— Būtent žudikas jį uždengė arnotu, bet juk toks elgesys tinka- 
mas, tiesa? Adrianas buvo kunigas. Galbūt arnoto šilkas ir buvo pasku- 
tinis jo išgyventas pojūtis. Galbūt šitai galėjo suteikti jam paguodos? 

Ji pažvelgė jam į akis, paskui ištiesė drebančią ranką ir suėmė jo 
tamsų jauną delną. 

— Taip, — pasakė ji, — gal taip ir buvo. Ačiū. 

Keitė tyliai pasistatė greta jos kėdę ir atsisėdo visai šalia. Ji pasakė: 

— Mes ketiname sučiupti tą žmogų, bet mums reikia jūsų pa- 
galbos, ypač dabar, kai ponas Dalglišas serga. Mes turime žinoti, kas 
nutiko vakar vakare. Sakėte, kad davėte ponui Boidui arnotą. 

Dabar ponia Barbridž buvo ramesnė. Ji pratarė: 

— Jis pas mane atėjo po pietų. Aš, kaip paprastai, valgiau čia, bet 

žinojau, kad jis ateis. Susitarėme anksčiau. Aš jam buvau sakiusi, kad 
arnotas baigtas, ir jis norėjo jį pamatyti. Jeigu viskas būtų susiklostę 
kitaip, jeigu ne pono Oliverio nužudymas, Adrianas būtų nugabenęs jį 
vyskupui. Jis pats tai pasiūlė, nes jam visa tai būtų buvę tarsi savotiškas 
išmėginimas. Manyčiau, jis jautėsi esąs pasirengęs išvykti iš salos, bent 
jau kelioms dienoms. 

Keitė paklausė: 

— Tai todėl arnotas ir buvo supakuotas dėžėje? 

— Jis buvo įdėtas į dėžę, bet ne tam, kad jį išgabentų iš salos. Ži- 
nojome, kad to dar negalima daryti, dar ne dabar. Aš tik pamaniau, kad 
Adrianas gal panorės jį užsivilkti, gal per mišparus. Beveik kiekvieną 
vakarą jis atlikdavo tas apeigas. Jis nebūtų jo vilkėjęs per mišias, tai 
nebūtų tikę. Kai jis apžiūrinėjo arnotą, pastebėjau, kad norėtų jį apsi- 
vilkti, todėl ir pasakiau, jog man būtų gerai sužinoti, kaip jis guli, ar yra 
patogus. Tiesą sakant, tai buvo tik pretekstas. Norėjau, kad jis patirtų 
malonumą jį vilkėdamas. 

Keitė paklausė: 

— Ar prisimenate, kuriuo laiku jis išėjo nešinas arnotu? 

— Jis buvo neilgai. Nujaučiau, kad jis nori grįžti į savo trobelę. Kai 
jis išėjo, aš išjungiau čia šviesą ir nuėjau į svetainę pasiklausyti radijo. 
programos. Buvo be penkių devynios. 

Bentonas pratarė: 

— Jūs nujautėte, kad jis nori grįžti į savo trobelę. Ar tai jam įpras- 
ta? Na, ar jis, kaip atrodė, labiau skubėjo nei paprastai? Ar jūs nustebo- 
te, kad jis nepasilieka ilgiau? Ar jums nesusidarė įspūdis, kad galbūt jis 
žada su kuo nors susitikti pakeliui į namus? 

Klausimas buvo svarbus, atsakymas — esminis, atrodė, kad ponia 
Barbridž tai suprato. Kiek patylėjusi ji pratarė: 

— Tuo metu man tai neatrodė keista. Pamaniau, jog jis turi kokio 
nors darbo, o gal nori pasiklausyti kokios nors radijo programos. Taip, 
tiesa, paprastai jis neskuba išeiti. Bet iš tikrųjų jis ir neskubėjo, juk taip? 
Jis čia išbuvo dvidešimt penkias minutes. 

Bentonas paklausė: 

— Apie ką kalbėjotės? 

— Apie arnotą, stulą ir kitus daikčiukus, prie kurių darbavausi. 

Jis dar grožėjosi altoriaus apdangalais. Tiesiog šnekučiavomės. Mes 
neminėjome pono Oliverio nužudymo, tačiau manau, jam tai neišėjo 
iš galvos. Jį labai paveikė pono Oliverio mirtis. Žinoma, mus visus pa- 
veikė, bet jis visa tai išgyveno giliau. Bet juk taip ir turėjo būti, tiesa? Jis 
žinojo, kas yra blogis. 

Keitė atsistojo. Ji pasakė: 

— Ponia Barbridž, nenorėčiau, kad šiame bute liktumėte viena. 
Žinau, kad visi bus apgyvendinti name, bet vis tiek norėčiau, kad nak- 
čiai savo bute viena neliktumėte. 

— Oi, bet aš ir nebūsiu. Ponia Planket irgi nenori būti viena, ji man 
pasiūlė persikelti pas ją. Džagas ir Denas perneš pas ją mano lovą. Ži- 
nau, ji galėtų ateiti ir pas mane, bet jai patinka žiūrėti televizorių. Bijau, 

„kad nė vienas iš mūsų neturės ramybės. Net ir tie žmonės, kuriems tele- 
vizorius neįdomus, dabar norės pažiūrėti žinias. Viskas pasikeitė, tiesa? 

— Taip, — atsakė Keitė. — Deja, taip. 

— Prašėte, kad parašyčiau, ką vakar vakare veikėme. Pasiėmiau 
tą lapelį, bet nieko ten neparašiau. Negalėjau susikaupti ir užrašyti, kas 
nutiko. Ar tai svarbu? 

Keitė švelniai atsakė: 

— Ne dabar, ponia Barbridž. Jūs mums papasakojote tai, ką turė- 
jome sužinoti. Man labai gaila, bet tikriausiai vėliau turėsite parašyti 
oficialų pareiškimą, bet dabar dėl to nesijaudinkite. 

Jie jai padėkojo ir išeidami išgirdo, kaip jiems už nugarų rakina- 
mos durys. 

Bentonas pasakė: 

— Vadinasi, jam prireikė valandos, kad grįžtų namo. Bet net ir 
tamsoje eidamas per krūmynus jis neturėjo užtrukti ilgiau nei pusva- 
landį, o gal ir dar mažiau. 

— Geriau dar kartą patikrinti laiką, pageidautina sutemus. Tik- 
riausiai neturėtume abejoti, kad Boidas išsiruošė pasivaikščioti, tik jau 
ne tokią bežvaigždę naktį ir ne su tokiu nemenku ryšuliu. Jis kažką su- 
sitiko, o kai sužinosime ką, turėsime Kalkraftą. 

Ji pažvelgė į laikrodėlį. 

— Šiai informacijai gauti mums prireikė dvidešimties minučių, 
bet mes negalėjome jos paskubinti, o visa tai svarbu. Norėčiau būti 
pasirengusi, kai atvyks daktarė Glenister. Turėsime laikytis nuo jos ato- 
kiau, tačiau mums reikės dalyvauti, kai jie išsigabens kūną. 

Kai suskambo telefonas, jie žengė į Keitės namus. Daktarė Glenis- 
ter dirbo su įkalčiais Ould Beilyje ir bus užimta dar dvi dienas. Bet ji 
siūlė pasinaudoti neabejotinai kompetentingo vietinio specialisto pa- 
galba. Kai kūną išgabens, į laboratoriją bus galima pristatyti bet kokius 
daiktinius įrodymus. 

Padėdama ragelį Keitė pratarė: 

— Gal visa tai į gera. Mes patys turime darbo nusikaltimo vietoje, 
be to, norėčiau, kad rastume tą akmenį. Jeigu potvynis jau prasideda, 
gali būti, kad sugaišome per daug laiko. 

Bentonas atsakė: 

— Nesugaišome, madam. Mes turėjome susitikti su visais salos gy- 
ventojais ir garantuoti jiems saugumą. Be to, mums reikėjo ponios Bar- 
bridž parodymų. Jeigu Boidas būtų jai užsiminęs, kur ketina eiti, byla 
galėtų būti baigta. Esame tik dviese, todėl mūsų galimybės ribotos. Ir 
potvynis mums neturėtų trukdyti, jeigu vakar vakare vanduo ėmė slūgti 
prieš dešimtą. Vadinasi, iki kito potvynio turėjo praeiti gera valanda. 

— Na, tikėkimės, kad tu teisus. 

Minutėlę padvejojusi ji pasakė: 

— Ten pasirodei puikiai, seržante. Žinojai, ką pasakyti poniai 
Barbridž, kaip ją paguosti. 

— Mane auklėjo religingai, madam. Kartais tai naudinga. 

Ji pažvelgė į tamsų, gražų jo veidą. Jis buvo nejudrus kaip kaukė. 
Ji pasakė: 

— O dabar reikia paskambinti Džagui ir paprašyti, kad jis mus 
pasitiktų su mašina ir kopimo reikmenimis. Be jo su ta uola nesusi- 
dorosime. Kas nors, — manyčiau, kad Meikroftas, — turės jį pavaduoti 
Uosto trobelėje. 


Bentonui atrodė, kad praėjo neįtikėtinai daug laiko, kol Meikrof. 
tas baigė tvarkyti kažkokius reikalus ir nusileido į uostą „paleisti“ Dža- 
gą ir jam pasakyti, kad jis yra reikalingas. Nujausdami, kad Meikroftas 

panorės visa tai atlikti vienas, jie laukė prie švyturio mašinoje, o Bento- 
nas mėgino atsispirti pagundai nuolat dirsčioti į laikrodį; šis erzinantis 
potraukis tik dar labiau vilkino laiką. 

Tarsi instinktyviai jis pratarė: 

— Manyčiau, mums saugu juo pasinaudoti. 

— Saugu bent jau tol, kol jis nesužinos, ką tikimės rasti. 

— Mąsčiau apie tą kopimą, madam. 

— Neturime iš ko rinktis. Eidi sakė, jog jam Džagas neatrodo kaip 
mūsų žmogus, o iki šiol jis dar niekada nėra suklydęs. 

Dabar Džagas buvo su jais. Jis ir Bentonas sudėjo kopimo reikme- 
nis į mašiną, o Keitė sėdo už vairo. Jie dardėjo iškyšuliu nesikalbėdami. 
Bentonas žinojo, kad ji norėtų išsaugoti nepaliestas apylinkes aplink 
nusikaltimo vietą, todėl, kai jie buvo maždaug už dvidešimties jardų 
nuo koplyčios, ji sustabdė mašiną. 

Keitė pasakė Džagui: 

— Tai, ko mes ieškome, tikriausiai buvo numesta nuo viršaus arba 
nuo žemesniosios uolos, kur nors ties koplyčia. Seržantas Bentonas- 
Smitas arba aš turime nusileisti žemyn ir paieškoti. Mums prireiks jūsų 
pagalbos. 

Džagas vis dar nieko nesakė. Keitė nusileido žemyn braudamasi 
per krūmus ir kyšančias uolas, kol pasiekė žemesniąją uolą. Kitiems 
sekant paskui, siaura plynaukšte ji keliavo žvelgdama į viršų, kol atsi- 
dūrė po koplyčia. Jie priėjo prie pat krašto ir pažvelgė žemyn. Maždaug 
aštuoniasdešimt pėdų iki jūros žemyn leidosi sluoksniuoto granito 
siena — vietomis įtrūkusi, vietomis lygi kaip nupoliruotas sidabras, 
šen bei ten išmarginta kyšančiais pentinais, panašiais į kabančius krep- 
šius. Plyšiai granite buvo pasipuošę žaluma ir kuokštais suaugusiomis 
smulkiomis baltomis gėlytėmis. Uolos papėdėje kyšojo įlankėlė be jo- 
kio kranto, o iki pat uolos matėsi suvirtę didžiuliai rieduliai ir akmenys. 
Greitai turėjo prasidėti potvynis. 

Keitė atsigręžė į Džagą. 

— Ar įmanoma nusileisti? Ar jums atrodo, kad gali kilti keblumų? 

Galiausiai Džagas pratarė: 

— Tik jau ne leistis. Aš nesileisiu. Kaip ketinate vėl užlipti? Jums 
reikia patyrusio laipiotojo. 

Keitė paklausė: 

— Ar nėra jokio kito būdo nusigauti į įlankėlę? 

Džagas atsakė: 

— Paėjėkite toliau ir pati pažiūrėkite, inspektore. Įlankėlė visada 
atkirsta, nesvarbu, potvynis ar ne potvynis. 

— Ir niekaip negalima apiplaukti iškyšulio? 

Džago veido išraiška buvo iškalbinga. Jis gūžtelėjo pečiais. 

— Ne, jeigu nenorite būti supjaustyta į gabalėlius. Povandeninės 
uolos — kaip skustuvai. 

Bentonas pratarė: 

— Mano senelis laipiojo po uolas ir mane to išmokė. Jeigu jūs no- 
rite leistis kartu su manimi, mums turėtų pavykti užlipti atgal, na, jeigu 
yra specialus pakilimo takas. 

— Yra toks maždaug už trisdešimties jardų į pietus nuo koplyčios. 
Tai vienintelis kelias į viršų, bet jis ne naujokams. Kokia sudėtingiausia 
trasa esate kopęs? 

— Tatra ties Dorseto pakrantėmis. Netoli Švento Anzelmo viršūnės. 

Bentonas pagalvojo: „Tik, dėl Dievo, nepaklausk, kada tai buvo“. 

Dabar Džagas pirmą kartą pažvelgė jam į akis. 

— Arjūs esate Hago Bentono-Smito anūkas? 

— Taip. 

Kelias sekundes buvo tylu, tada Džagas pratarė: 

— Gerai, tada galime pradėti. Padėkite man atsinešti reikmenis. 
Turime mažai laiko. 

Jie paliko Keitę ant uolos krašto. Po kelių minučių jie grįžo. Dža- 
gas ryžtingu žingsniu ėjo pirmas, per petį persimetęs virves. Nešdamas 
kitus reikmenis paskui jį sekė Bentonas. „Jam pažįstamas kiekvienas 
uolos colis, — galvojo Bentonas, — jis ir anksčiau čia buvo laipiojęs“. 

Numesdamas virves Džagas pratarė: 

— Geriau nusivilkite švarką. Batai, atrodo, bus tinkami. Pasima- 
tuokite vieną iš šių šalmų. Tasai su raudonu ženkleliu yra mano. 

Čia rieduliai buvo didesni, o juosta po uola siauresnė nei kur nors 
kitur. Džagas užsidėjo šalmą, paskui greitai pasirinko norimą uolą ir 
kitiems dviem stebint pasiėmė tris plačias juostas, visas jas surišo, tada 
karabineriu pritvirtino prie didelio riedulio. Stebėdamas, kaip jis už- 
suka sunkią metalinę sagtį, Bentonas pagalvojo, jog jau daugiau nei 
dešimt metų jis nebuvo prisiminęs žodžio „karabineris“. O juostos 

vadinamos diržais. Jis privalo prisiminti tuos pavadinimus. Džagas iš- 
vyniojo virves, ties viduriu pervėrė jas per karabinerį ir plačiai išskėtęs 
rankas vėl suvyniojo abu virvės galus, kuriuos permetė per uolą. Jie 
nukrito vienu metu išsivyniodami, vaiskiame ore sumirgėję mėlynais 
ir raudonais dryžiais. 

Bentonui sustojo laikas, vieną išblaškytą akimirką tarsi tapo ne- 
bevaldomas, o paskui jį nukėlė į prisiminimus. Jam ir vėl keturiolika, 
kartu su seneliu jis stovi ant uolos krašto Dorseto pakrantėje. Jo senelis, 
kurį jis visada vadindavo Hagu, buvo dukart apdovanotas Antrojo pa- 
saulinio karo lakūnas. Po tų neramių metų jis niekada taip ir nepripra- 
to prie žemiškojo pasaulio, kuriame po geriausių savo bičiulių mirčių 
jis jautėsi kaltai laimingasis. Net ir paauglystėje jį mylintis ir desperatiš- 
kai trokštantis jam įsiteikti Bentonas nujautė po šiurkštoku pašaipūno 
šarvu slypinčią prarastį ir gėdą. Hagas buvo tarsi apsėstas laipiotojas 
mėgėjas, toje niekieno žemėje tarp oro ir uolų įžvelgęs šį tą daugiau nei 
sportą. Fransis (Hagas jo niekada nevadino Bentonu) troško perimti jo 
aistrą, nors jau tada suprato, kad tai, ko jį moko senelis, yra gebėjimas 
suvaldyti baimę. 

Pirmais studijų universitete metais, kai kopdamas į uolas Nepale 
Hagas užsimušė, Fransio entuziazmas laipioti po uolas išblėso. Nė vie- 
nas iš jo draugų nelaipiojo. Jo gyvenimas buvo kupinas patrauklesnių 
interesų. Dabar, prisiminimų kupiną akimirką, jis išgirdo Hago balsą. 
Kopimas yra labai sunkus užsiėmimas, bet aš manau, kad esi tam pasi- 
rengęs, Fransi. Ar tikrai esi pasirengęs? 

Taip, Hagai, pasirengęs. 

Bet iš tikrųjų jis išgirdo Džago balsą. 

— Lipti yra labai sunku, tačiau jeigu įveikėte Tatrą, turėtumėte 
būti pasirengęs. Gerai? 

Jis suprato, jog dabar turi paskutinę galimybę trauktis. Gali būti, 
kad greitai jis stovės ant siaurutės ir akmenuotos jūros išgraužtos 
juostos laukdamas pavojingo kopimo, gal net kelionės su žmogžudžiu. 
Mintyse jis kartojo Keitės žodžius: „Eidi neatrodo, kad Džagas yra 
mūsų žmogus. Iki šiol jis dar niekada nėra suklydęs“. 

Jis pažvelgė į Džagą ir pasakė: 

— Aš pasirengęs. 

Bentonas nusivilko švarką ir per ploną vilnonį megztuką, tarsi 

šaltą kompresą ant nugaros, pajuto besiskverbiantį vėją. Užsisegęs visas 
sagtis, prisitvirtinęs diržus, virves, juosmens diržus, jis pasimatavo du 
šalmus, pasiliko sau tinkamą ir jį užsirišo. Jis pažvelgė į Keitę. Jos veidas 
degė nekantrumu ir nerimu, bet ji nieko nesakė. Jis svarstė, ar tik ji ne- 
nori pasakyti „tau nereikia to daryti, aš tau neliepiu', bet kartu žinojo, 
kad jam permesta atsakomybė būtų tarsi mėginimas nusikratyti savo- 
sios. Ji galėjo jį sulaikyti, bet negalėjo paliepti jam lipti. Jis svarstė, kodėl 
jis taip tuo džiaugiasi. Dabar ji išsiėmė iš lagaminėlio įkalčių maišelį 
ir porą pirštinių, visa tai padavė jam. Nieko nepasakęs jis įsikišo šiuos 
daiktus į kelnių kišenę. 

tvirtinti prie riedulio, paskui prisisegė ties juosmeniu diržą, pervėręs 
per karabinerį. Dabar viskas atrodė taip paprasta, virvė per dešinį petį 
ir apie nugarą. Niekas nieko nesakė. Jis prisiminė, kad ruošiantis kop- 
ti visada būdavo tylu, viskas būdavo formalu, tikslinga, tarsi reikėtų 
kaupti drąsą ir ryžtą, atrodydavo, svarstė jis, lyg jo senelis būtų koks 
įšventintas kunigas, o jis — patarnautojas, lyg jiedu atliktų kokį nors 
bežodį, bet gerai žinomą dvasininkų ritualą. Džagas nebuvo panašus 
į kunigą. Pašaipiu humoru mėgindamas sumažinti baimę, Bentonas 
tarė sau, kad jis pats, Bentonas, greičiau jau gali tikėtis viską baigti kaip 
aukojamasis. 

Jis priėjo prie paties uolos kraštelio, įsispyrė kojomis ir metėsi nu- 
gara į tuščią erdvę. Tai buvo apsisprendimo akimirka, kartu atgaivinusi 
siaubo ir pakylėto jausmo prisiminimus. Jeigu įtvirtinimai neišlaikys, 
jis kris aštuoniasdešimt pėdų į savo mirtį. Bet virvė įsitempė ir jį išlaikė. 
Sekundę, atsidūręs beveik horizontalioje padėtyje, jis pakėlė akis į dan- 
gy. Skriejantys debesys sūkuriavo, lenktyniaudami baltais ir blyškiai 
melsvais kamuoliais, o po juo į uolas dunksėjo neramios jūros bangos; 
jam atrodė, kad jis pirmą kartą girdi tokį garsą. Bet dabar viskas buvo 
paprasta, beveik daugiau kaip po dešimtmečio jis vėl pajuto vaikišką 
pakilumą, leisdamasis uolos šlaitu, kaire ranka valdydamas virvę iš nu- 
garos, o dešinę uždėjęs ant virvės priekyje. Jis jautė, kaip virvė slysta 
karabineriu, ir žinojo, kad viską geba valdyti. 

Jo pėdos palietė žemę. Jis greitai atsikabino nuo virvių ir šūktelėjo, 
jog jau nusileido. Užsitempdamas pirštines Bentonas atidžiai nužvelgė 
siaurą akmenuotą jūros nugludintų uolų ruožą, mėgindamas įvertinti, 

nuo ko geriausia pradėti. Potvynis sparčiai artėjo, risdamasis per tolimų 
uolienų lygias kupras, sūkuriuodamas ir siurbdamasis į uolų duburius, 
užplūsdamas, paskui vėl trumpam atsitraukdamas, žvilgindamas klas- 
tingus apvalių akmenų paviršius ir nudužusias granito atplaišas. Laikas 
buvo negailestingas. Sulig kiekviena banga paieškos plotelis siaurėjo. 
Nuleidęs akis jis stūmėsi pirmyn, atidžiai apžiūrėdamas jardą po jardo. 
Jis žinojo, ko ieško — sunkaus akmens, bet ganėtinai nedidelio, kad 
tilptų į delną, mirties įrankio, ant kurio, jeigu nusišypsotų laimė, būtų 
likę kraujo pėdsakų. Su kiekvienu jardu jo širdis vis labiau sunko. Net 
ir šioje siauroje kranto juostoje akmenys buvo sukritę tūkstantinėmis 
krūvomis, dauguma iš jų tinkamo dydžio ir svorio, nugludinti ir nu- 
plauti šimtametės jūros. Jis gaišta laiką bevaisėms paieškoms, o dar turi 
galvoti apie grįžimą. 

Bėgo minutės, jo viltys blėso. Nusileidimo pakilumas buvo pa- 
mirštas. Jis įsivaizdavo Keitę, viršuje laukiančią jo šūksnio, reiškiančio 
sėkmę. O dabar jis tik duos ženklą šūktelėdamas, kad ir Džagui atėjo 
metas leistis žemyn. 

Ir tada, visai prie uolos krašto, jis pamatė kažką, ko tikrai netu- 
rėtų būti šiame neišvaikščiotame krante — balzganą, vėjo šiurenamą 
šiukšlę. Priėjęs arčiau jis pažvelgė ir sekundę kovojo su pagunda plačiai 
išskėsti rankas ir džiaugsmingai sušukti. Jis pamatė kiaušinio formos 
akmenį, pusiau pridengtą tikriausiai chirurgo pirštinės likučiais. Dalis 
plono latekso, ko gero, nuplyšo, kai akmuo nukrito į slūgstančio po- 
tvynio bangas, ir buvo nunešta vandens, bet vienas pirštinės. pirštas 
ir nedidelis lopinėlis delno vis dar laikėsi prilipęs. Jis atsargiai pakėlė 
akmens spalva, tikrai galėjo būti kraujas. Tai tikrai kraujas. Čia turėjo 
būti kraujas. 

Jis įsidėjo trofėjų į įkalčių maišelį, jį užsegė ir klupinėdamas pri- 
bėgo prie nusileidimo virvės. Tada pririšo maišelį prie virvės galo, pri- 
dėjo prie burnos abu delnus ir triumfuodamas šūktelėjo. 

— Radau! Galima užkelti. 

Pažvelgęs aukštyn jis pastebėjo žemyn žiūrinčią Keitę. Ji mostelė- 
jo ranka, ir virvė su pririštu paketėliu, lengvai baksnodama uolos sieną, 
ėmė kilti viršun. 

Beveik iškart ji vėl buvo nuleista: greitai, tarsi krisdamas, žemyn 

leidosi Džagas. Atrodė, kad kresnas jo kūnas šoka uolos fone. Jis atsi- 
rišo, trūktelėjo virvę. Virvė nusileido jam po kojom sukrisdama žiedais. 
Jis pasakė: 

— Takas vos už trisdešimties jardų, už šio uolos kyšulio. Pritvir- 
tinsiu virvę. 

Virš jų kilo sluoksniuota, nuolaužota uola. Jiems po kojomis jau 
dabar trupėjo atplaišos. 

Džagas pratarė: 

— Galite kopti pirmas. Jeigu įveikėte Tatrą, dabar neturėtų būti la- 
bai sunku. Uola stati ir atvira, bet svarbiausiose vietose gerai apsaugota. 
Sunkiausia vieta — to plyšio viršus, „stogas“. Iškart po „stogu“ yra kab- 
lys. Būtinai prie jo prisisekite. Nesijaudinkite, „stogas“ išsikišęs, jeigu ir 
nukrisite, nuo uolos lėksite laisvai, niekur neatsimušdamas. 

Bentonas nesitikėjo kopti pirmas. Jis pamanė: „Džagas šitai buvo 
suplanavęs jau iš pradžių, kita vertus, jis suplanavęs kiekvieną šio ko- 
pimo akimirką“. Jis buvo per daug išdidus, kad ginčytųsi dėl kopimo 
tvarkos, Džagas tikriausiai ir apie tai buvo pagalvojęs. Virvės gale Bon- 
tonas padarė kilpą ir prisisegė prie savo įtvarų, o Džagas susirado didelį 
riedulį uolos papėdėje ir prie jo kruopščiai pritvirtino virvės galą, pa- 
skui paėmė pačią virvę ir pratarė: 

— Gerai, jeigu jūs jau pasiruošęs. 

Dabar, tarsi pabrėždama neišvengiamą kilimą viršun, sugriaudėjo 
didžiulė banga, vos neišversdama jų iš kojų. Bentonas pradėjo kopti. 
Pirmosios penkiolika pėdų nebuvo sunkios, bet jis susikaupęs apmąs- 
tydavo kiekvieną rankų ir kojų judesį ieškodamas plyšių uoloje, stum- 
damasis aukštyn tik tada, kai įsitikindavo, jog tikrai turi kur patikimai 
įsitverti. Įveikęs penkiolika pėdų jis nusikabino nuo juosmens kaištuką 
ir įkišo jį į plyšį sukdamas tol, kol patikimai įtvirtino. Tada pritaisė ra- 
tuką, prisegė virvę ir kopė aukštyn, įgavęs daugiau pasitikėjimo. Uola 
tapo statesnė, bet vis dar buvo tvirta ir sausa. Jis susirado kitą plyšį, prie 
kurio pritvirtino kitą kaištuką su ratuku. 

Jis buvo pakilęs apie trisdešimt pėdų, kai staiga sustingo iš siaubo 
pajutęs, jog visas pasitikėjimas kažkur išgaravo. Jis per plačiai išskėtė 
rankas ieškodamas kur įsitverti ir pasijuto tarsi nusikryžiavęs ant uo- 
los: jam taip veržė pečius, jog atrodė, kad jie tuoj išnirs. Jis bijojo pa- 
judinti koją ieškodamas atspirties, nes baiminosi prarasti pusiausvyrą. 

Bentono skruostas buvo stipriai prispaustas prie granito, kuris dabar 
atrodė drėgnas ir šaltas kaip ledas, jis suvokė, jog uola sušlapo nuo 
jo prakaito. Nesigirdėjo Džago šūksnio, bet jis prisiminė savo senelio 
šūktelėjimą iš viršaus, kai jie kartu kopė jau ketvirtą kartą. Tai kopimui 
parengtas takas, vadinasi, turi būti kur įsitverti. Iš lėto, Fransi. Čia ne 
lenktynės. Dabar, po ištisos amžinybės, nors iš tikrųjų galėjo būti pra- 
ėję ne daugiau kaip pusė minutės, įtampa pečiuose sumažėjo. Jis ne- 
drąsiai kilstelėjo dešinę ranką ir už kelių pėdų rado iškyšulį, o paskui ir 
atsparą kojai. Panika dingo, jis žinojo, kad ji nebegrįš. 

Po penkių minučių jo šalmas švelniai bumtelėjo į atsikišusį „sto- 
gą. Tai sunkiausia vieta — atsikišusi granito atplaiša, apėjusi žaluma. 
Ant kraštelio nejudėdamas tupėjo ryškiasnapis kiras, švytėdamas baltai 
pilkšva tobulybe, jausdamasis esąs šios uolos šeimininkas ir nekreipda- 
mas jokio dėmesio į prakaituotą įsibrovėlį, kybantį vos už dviejų pėdų. 
Tada jis suplasnojo keldamas oro sūkurį, ir Bentonas greičiau pajuto 
negu pamatė virš galvos prasklendžiančius baltus sparnus. Jis žinojo, 
kad plyšio viršuje ras vąšą. Jeigu jam nepavyks užlipti ant „stogo“, vis 
tiek išsilaikys. Jis susirado kablį, prisegė ratuką ir ilgąjį virvės galą, o 
paskui šūktelėjęs žemyn „įtempkite virvę!“ pajuto, kaip ji įsitempė. Žiū- 
rėdamas žemyn ir įtemptą virvę panaudodamas pusiausvyrai išlaikyti, 
jis užsikabino dešine ranka už „stogo“ ir ėmė ieškoti patogesnės vietos 
įsitverti. Po trisdešimties sekundžių karštligiško grabinėjimo jis tokią 
vietą surado, o paskui pavyko įsitverti ir kairiąja ranka. Kyburiuoda- 
mas ore Bentonas prisitraukė rankomis, rado kur įsispirti kojomis ir 
vėl atgavo pusiausvyrą. Ant kyšančios uolienos jis prisegė kitą ratuką 
su virve. Dabar saugu. 

Nebeliko jokio nerimo, tik prisiminimų džiaugsmas. Kitas likęs 
įveikti kelias buvo status, bet uola lygi, iki pat viršaus buvo kur įsitverti. 
Jis prisitraukė prie uolos krašto ir minutėlę gulėjo išvargęs, uosdamas 
žemės ir žolės kvapą, tarp dantų jausdamas girgždantį smėlį. Bentonas 
atsistojo ir pamatė jo link einančią Keitę. Žvelgdamas į palengvėjimu 
spinduliuojantį jos veidą, jis vos susilaikė nepasidavęs absurdiškam 
impulsui pulti jai į glėbį. 

Ji pratarė: 

— Sveikinu, Bentonai! — Paskui nusigręžė, tarsi bijodama jam 
parodyti, ką su ja padarė pastarąjį pusvalandį išgyventa įtampa. 

Jis susirado artimiausią didelį riedulį, prisegė prie jo virvę, įsitvėrė 
jos ir šūktelėjo Džagui: 

— Lipkite, kai būsite pasirengęs! 

Jis žinojo, jog Keitė pasirūpino įkalčiu Džagui dar esant uolos 
papėdėje. Akmuo ir suplyšusio latekso skiautės dabar jau saugiai už- 
plombuotos įkalčių maišelyje. Dabar Džago gyvybė jo rankose. Jis pajuto 
pakilų jausmą, tarsi jam būtų užviręs kraujas. Štai ką visa tai reiškia iš tik- 
rųjų — bendras pavojus, abipusė priklausomybė, lipančiųjų bičiulystė. 

Stulbinančiai greitai Džagas jau buvo šalia jų, ilgai netrukęs jis jau 
vyniojo virves, rinko kitus reikmenis. 

-— Gerai pasirodėte, seržante. 

Jis žingsniavo su visais reikmenimis mašinos link, paskui kiek su- 
dvejojo ir atsigręžė. Priėjęs prie Bentono jis ištiesė jam ranką. Bentonas 
ją paspaudė. Nė vienas iš jų nieko nepasakė. Jie sumetė laipiojimo reik- 
menis į sunkvežimiuko galą ir patys sulipo vidun. Keitė suspaudė vairą, 
įjungė variklį ir plačiai apsisukusi nudardėjo link namo. Pažvelgęs į jos 
veidą Bentonas pats nustebo: staiga jis suprato, kad Keitę būtų galima 
pavadinti gražia. 


Visą likusį antradienį Keitės mintys sukosi apie ligonių kambarį 
bokšte; ji vos valdėsi nepaskambinusi Gajui ar Džo Steivli ir nepa- 
klaususi, kas ten dedasi. Bet ji žinojo, kad jie patys paskambintų, jei 
tik turėtų kokių nors naujienų. O dabar jie turėjo dirbti savo darbą, o 
ji — savo. 

Ponia Barbridž, kasdieninių darbų sūkuryje mėgindama užmiršti 
žudiką ir klastingą sunkią ligą, paklausė, ko jie norėtų vakarienei ir ar 
vakarienę reikėtų pristatyti į Ruonių trobelę. Keitė net negalėjo apie 
tai pagalvoti. Sėdėti prie to paties stalo, prie kurio sėdėjo Dalglišas, 
matyti priebutyje kabantį jo lietpaltį, jo nebuvimą jausti stipriau nei 
buvimą — tai tas pats, kas viešėti mirusiojo namuose. Jos butukas 
arklidžių pastate buvo nedidelis, bet visai padorus. Taip pat ji norėjo 

būti netoli didžiojo namo ir žinoti, kad už gretimų durų yra Bentonas. 
Ir visa tai ne tik dėl patogumo... Ji pripažino sau, jog būdama šalia jo 
jausis ramiau. Suvokusi šitai ji suvokė ir kitą dalyką: jis tapo jos kolega 
ir partneris. Ji pasakė jam, ką nutarusi. 

Bentonas atsakė: 

— Jeigu jums tinka, madam, kodėl man nepersinešus kėdės ir dar 
ko nors, ko prireiks, į jūsų svetainę? Tada jūsų butu galėtume naudotis 
kaip kabinetu, o manajame valgytume. Aš moku pagaminti visai ne- 
blogus pusryčius. Be to, mes abu turime mažus šaldytuvus, — vis dėlto į 
juos telpa pienas, — todėl galėtume jais pasinaudoti, jeigu dirbtume iki 
vėlumos ir panorėtume kavos. Kituose arklidžių pastato kambariuose 
šaldytuvų nėra. Personalas turi atsinešti viską, ko jiems prireikia, iš di- 
delio šaldytuvo, esančio personalui skirtame valgomajame. Kalbėjausi 
su ponia Planket, ji gali atsiųsti salotų ir šaltos mėsos, arba mes patys 
galime visa tai pasiimti. Ar pirma valanda tiks? 

Keitė nebuvo alkana, bet ji matė, kad Bentono mintys sukasi tik 
apie maistą. O priešpiečiai, kuriuos jis atnešė, buvo puikūs. Jie valgė 
salotas ir šaltą ėrieną su keptomis bulvėmis, paskui dar vaisių salotų. 
Keitės nuostabai, ji viską godžiai suvalgė. Paskui jie susėdo aptarti to- 
lesnių planų. 

Keitė pratarė: 

— Mes turime nusistatyti prioritetus. Galime pradėti nuo mėgini- 
mo sumažinti įtariamųjų skaičių, bent jau šį kartą. Džo Steivli negalėjo 
nužudyti Boido, manyčiau, negalėjo nužudyti ir jos vyras ar Džagas. 
Visada manėme, kad ponia Barbridž, ponia Planket ir Milė taip pat 
nekaltos. Vadinasi, lieka Denis Tremletas, Miranda Oliver, Emilė Hol- 
kūm, Rotvudas, Denas Padžetas ir Markas Jelandas. Logiškai mąstant, 
reikėtų įtraukti ir Rupertą Meikrofitą, bet kol kas jį paliksime nuošaly. 
Žinoma, mes įsivaizduojame, kad Kūme yra tik vienas žudikas, bet gal- 
būt mums vertėtų pamąstyti ir plačiau. 

Bentonas atsakė: 

— Mes ketinome neskaičiuoti ir Jelando, madam, ar bent jau jo 
nereikšminti, bet jis neturi alibi, be to, ne mažiau už kitus salos gyven- 
tojus turėjo priežasčių nekęsti Oliverio. Taip pat nemanau, kad turėtu- 
me eliminuoti Džagą, bent jau ne dabar. Žinoma, yra dar ir daktaras 
Speidelis. Jis mums minėjo tik sutartą susitikimo laiką. 

Keitė pasakė: 

— Pradėkime nuo Tremleto, Rotvudo, Padžeto ir Jelando. Visi 
keturi nemėgo Oliverio. Kalbant apie pirmuosius tris, susiduriame su 
sena problema — kam kuris nors turėjo laukti būtent šio savaitgalio, 
kad jį nužudytų? O dėl daktaro Speidelio tu teisus. Mums reikia jį dar 
kartą apklausti, kai jis kiek atsigaus, jeigu apskritai atsigaus, bet vienas 
Dievas težino, kiek tai užtruks. 

Tada jie ėmė skaityti užrašytus pareiškimus. Kaip jie ir tikėjosi, 
niekas neprisipažino, kad po devintos valandos buvo iškyšulyje, išsky- 
rus Steivlius, kurie pietavo didžiajame name kartu su Rupertu Meikrof- 
tu ir Adrianu Boidu. Boidas prisidėjo prie jų bibliotekoje, kaip visada 
ketindamas išgerti priešpietinių pomidorų sulčių. Jis atrodė pritilęs ir 
susimąstęs, bet šitai jų nenustebino. Po Oliverio mirties jis liūdėjo dau- 
giau už kitus. Paskui jis valgė tik karštą patiekalą ir išėjo, pasak jų, prieš 
pusę devintos. Steivliai ir Meikroftas bibliotekoje gėrė kavą, paskui 
Steivliai išėjo per priekines duris į savo trobelę. Jie miglotai prisiminė 
laiką, bet manė, kad galėjo būti apie pusę dešimtos. 

Keitė pratarė: 

— Rytoj mes susitiksime su jais individualiai ir pažiūrėsime, ar 
dar ką nors išgausime. Mums reikia patikrinti laiką. 

Reikėjo nuspręsti dar keletą sudėtingesnių dalykų. Ar jie tikrai 
turėtų visų įtariamųjų paprašyti atnešti drabužius, kuriais anie vilkėjo 
praėjusį vakarą, ir nusiųsti juos į laboratoriją, kai bus ištirtas Boido 
lavonas ir kiti įkalčiai? 

Tarsi nujausdamas ryškėjančią dilemą, Bentonas pasakė: 

— Madam, atrodo beprasmiška rinkti drabužius, kol neturime 
svarbiausio įtariamojo. Ir jeigu nepaimsime visos spintos, niekas nega- 
lės garantuoti, kad jie mums duos būtent tuos drabužius, kuriais vilkė- 
jo. O Kalkraftas galėjo nusirengti iki juosmens. Jam nereikėjo skubėti. 
Jis turėjo visą naktį, kad nusipraustų po savo darbo. 

Keitė pasakė: 

— Koplyčios trobelėje ant čiaupų ir dušo galėtų būti pirštų at- 
spaudų, bet dabar tegalime pasistengti, kad ta vieta būtų saugi, kad 
liktų nepaliesti visi galimi įkalčiai, kol atvyks techninis personalas, 
jeigu apskritai atvyks. Galiu pasakyti, jog ilgiuosi tų senų laikų, kai 
bylą tiriantis pareigūnas savo rinkinėlyje turėdavo prietaisą orui pūsti 


311 


ir instrumentą pirštų atspaudams apžiūrėti, todėl galėdavo iškart imtis . 
darbo. Bet mes paimsime vonios rankšluosčius, galbūt ten ras DNR, 
taip pat kartu su kūnu reikės išsiųsti kartoninę dėžę. Nemanau, kad 
susidarys didelis įkalčių maišelis. Reikės atsinešti kokį nors maišą iš 
namo. Paprašysime pono Meikrofto, bet ne ponios Barbridž. 

Kai atskrido sraigtasparnis, buvo pusė ketvirtos. Kai tik jis nu- 
sileido, jie atrakino Bentono butą ir išvežė neštuvus. Boido kūną jie 
apdengs paklode, kad paslėptų arnotą, nors nemanė, kad ponia Bar- 
bridž būtų ketinusi tylėti. Keitė norėjo, kad ji viską laikytų paslaptyje. 
Tai klaida, kurią tikriausiai buvo per vėlu ištaisyti. Vėl atėjusi į siuvimo 
kambarį Milė paklaus apie arnotą, o iš Milės tikėtis diskretiškumo be- 
viltiška. Norėdami išsaugoti galimus panagėse likusius įrodymus, jie 
užmovė ant Boido rankų pirštines, bet daugiau nieko su kūnu nedarė. 
Paėjėję toliau ir stovėdami vienas šalia kito jie stebėjo, kaip kaukėtos fi- 
gūros deda lavoną į maišą su užtrauktuku ir kartu su įkalčių maišeliais 
kelia į lėktuvą. 

Jiems už nugarų didysis namas buvo neįtikėtinai tylus, jie net 
nejuto pro langus stebinčių žvilgsnių. Visa tai keistai kontrastavo su 
rytine suirute, kai visi nuolat kažką veikė kraustydamiesi į namą ir ar- 
klidžių pastatą. Pirmyn atgal dardėjo sunkvežimiukas, prikrautas krep- 
šių ir knygų, kurias, kaip teigė Emilė Holkūm, ji būtinai turi atsigabenti 
iš Sakalo trobelės. Viską vežė už vairo sėdintis Tremletas, o Miranda 
Oliver, sėdėdama sunkvežimyje tiesi kaip strėlė, kiekvienu įsitempusio 
kūno coliu demonstravo nepritarimą. Jelandas nešėsi savo krepšius į 
namą pro galines duris su niekuo nesikalbėdamas. Keitė pagalvojo, jog 
viskas atrodo taip, tarsi sala lauktų kieno nors invazijos, tarsi barbarai 
jau būtų pastebėti ir dabar visi tikėtųsi rasti prieglobstį Kūmo name, 
rengdamiesi paskutiniam susirėmimui. 

Tada iš namo išėjo abu Steivliai, pasirodė sunkvežimiuką vairuo- 
jantis Džagas. Virpančia širdimi Keitė stebėjo, kaip iš sraigtasparnio 
atsargiai iškeliami du deguonies cilindrai ir dvi didelės dėžės, kuriose 
tikriausiai sudėti medicinos reikmenys; visa tai perėmė Džagas su dak- 
taru Steivliu ir sudėjo į mašiną. Maždaug dvidešimt jardų nuo sraigtas- 
parnio buvo pastatytas staliukas, kad niekam nerizikuojant būtų gali- 
ma sutvarkyti visus formalumus. Visi dėvėjo kaukes ir kiek įmanoma 
laikėsi saugaus atstumo. Visas šis reikalas, taip pat ir įkalčių maišelių 

perdavimas, užėmė šiek tiek laiko. Po dešimties minučių sraigtasparnis 
pakilo. Keitė ir Bentonas stovėjo žvelgdami į jį, kol šis dingo jiems iš 
akių, o paskui tylėdami apsigręžė. 

Diena geso. Dabar, kai Keitė nutarė atidėti apklausas trečiadieniui, 
jiems beveik nebeliko ką veikti. Ši diena visiems buvo sunki. Jie jau 
turėjo raštiškus pareiškimus, todėl tikriausiai būtų netikslinga dabar 
pradėti smulkesnę apklausą. 

Blėstant dienos šviesai ji pratarė: 

— Eisiu į ligonių kambarį. Metas išsiaiškinti, kaip jaučiasi ponas 
Dalglišas, be to, mums reikia sužinoti, kur laikomos medicininės pirš- 
tinės ir kas gali prie jų prieiti. 

Prieš išeidama ji nusiprausė po dušu ir persirengė, paskui pir- 
miausia patraukė prie jūros, jausdama poreikį kelias minutes pabūti 
viena. Jai būtinai reikėjo sužinoti tiesą, nors kartu ji ir bijojo. Sparčiai 
leidosi prieblanda, keisdama pažįstamus daiktus. Jai už nugaros vienas 
po kito žiebėsi Kūmo namo žiburiai, bet visos trobelės ir arklidžių pa- 
statas, išskyrus jos ir Bentono kambarius, buvo tamsus. Paskutinis din- 
go švyturys, bet net ir tada, kai jo kolona praskydo blyškiame spektre, 
bangų keteros baltavo tamsėjančių uolų fone. 

Keitė atrakino šonines duris ir koridoriumi nuėjo prie lifto. Kilda- 
ma aukštyn ji žvelgė į savo atvaizdą. Jos veidas atrodė gerokai vyresnis, 
akys — pavargusios. Šviesūs plaukai buvo tvarkingai sušukuoti atgal, 
veidas atrodė pažeidžiamas, atviras. 

Gydytojo kabinete buvo Džo Steivli. Keitė pirmą kartą pamatė 
kabinetą, bet jos žvilgsnis nefiksavo jokių detalių, išskyrus plienines 
spinteles su kruopščiai užrašytomis etiketėmis. 

Ji paklausė: 

— Kaip ponas Dalglišas? 

Baltu chalatu apsivilkusi Džo Steivli stovėjo prie stalo skaitinė- 
dama kortelę. Ji atsigręžė į Keitę, o jos veidas buvo visai be gyvybės. 
Užvertusi kortelę ji pratarė: 

— Manyčiau, diplomatiškas atsakymas būtų toks: jam taip gerai, 
kaip gali būti gerai šitaip sergant. Sakyčiau, pusėtinai. Jo temperatūra 
aukštesnė, nei norėtume. Dar tik pati ligos pradžia. Galbūt nepastovi 
temperatūra yra tipiškas reiškinys. Neturiu SARS sergančių pacientų 
slaugymo patirties. 

— Ar galiu jį aplankyti? Tai svarbu. 

— Nemanyčiau. Dabar su juo Gajus. Po minutėlės jis bus čia. Ko- 
dėl jums neprisėdus ir nepalaukus, kol jis ateis. 

— O daktaras Speidelis? 

— Jis išgyvens. Gražu, kad paklausėte. Atrodo, kad dauguma 
žmonių jį pamiršo. 

Keitė be įžangos paklausė: 

— Kas būna, kai svečiams ko nors prireikia iš gydytojo kabine- 
to — tablečių, tvarsliavos ar dar ko nors panašaus? 

Netikėtai pakeista tema, beveik įsakmus klausimas aiškiai nuste- 
bino Džo. Ji atsakė: 

— Jie paprašo manęs. Nekyla jokių sunkumų. 

— Bet ar gydytojo kabinetas visada atviras? Na, ar jie gali čia įeiti 
ir patys apsitarnauti? 

— Prie vaistų jie prieiti negali. Visi receptiniai vaistai užrakinti. 

— Bet gydytojo kabineto durys nebūna užrakintos? 

— Bet ir tokiu atveju žmonės čia dažnai nevaikšto. Jeigu ir vaikš- 
čiotų, negalėtų pakenkti nei sau, nei kitiems. Ir laisvai parduodamus 
vaistus, tokius, kaip aspirinas, laikau užrakintus. 

Dabar ji žvelgė į Keitę neslėpdama smalsumo. 

Keitė atkakliai klausinėjo toliau: 

— O tvarsčius ar medicinines pirštines? 

— Nežinau, kam svečiams galėtų viso to prireikti, bet tai neraki- 
nama. Jeigu jiems jų reikėtų, tikiuosi, paprašytų manęs ar Gajaus. Taip 
pasielgti būtų ir mandagu, ir išmintinga. Vargu ar jie apsitarnautų patys. 

— Bet jūs žinotumėte, jeigu ko nors iš šių dalykų trūktų? 

— Nebūtinai. Daug ko prireikė, kai skaugėme Martą Padžet. Kar- 
tais mums padėdavo ponia Barbridž. Ji imdavo viską, ko jai prireik- 
davo. Kodėl taip smalsaujate? Tikriausiai neradote kokių nors vaistų, 
tiesa? Jeigu radote, jie tikrai ne iš gydytojo kabineto. 

— Ne, vaistų neradau. 

Atsidarė durys, ir įėjo Gajus Steivlis. Džo pratarė: 

— Inspektorė Miskin nori susitikti su ponu Dalglišu. Aš jai pa- 
sakiau, jog vargu ar jai pavyks tai padaryti šįvakar. 

— Manyčiau, kad nepavyks. Dabar jis ramiai ilsisi, labai svarbu, 
kad jo niekas netrikdytų. Gal bus galima susitikti kuriuo nors metu 

rytoj, jeigu temperatūra nukris ir jis vis dar bus čia. Manau, rytoj rytą jį 
reikėtų išgabenti į žemyną. 

Keitė paklausė: 

— Arjis jums nesakė, kad norėtų likti saloje? 

— Jis primygtinai to reikalavo, todėl ir paprašiau atgabenti deguo- 
nies ir kitų dalykų, kurių man gali prireikti. Dabar mes su Džo dar ga- 
lime su viskuo susidoroti, bet jeigu rytą jo temperatūra tebebus aukšta, 
bijau, kad gali tekti jį išgabenti. Čia mes neturime galimybių slaugyti 
rimtai sergančio žmogaus. 

Keitei sumaudė širdį. Ji pagalvojo: „Tau būtų geriau, jeigu jis mir- 
tų ligoninėje, o ne čia“. Ji pasakė: 

— Jeigu jis primygtinai reikalauja būti paliktas čia, ar galite jį kur 
nors perkelti prieš jo valią? Ar toks jūsų sprendimas jam nebus mirti- 
nai pavojingas? 

Steivlio balse galėjai išgirsti pykčio gaidelių. 

— Man labai gaila, bet aš negaliu imtis tokios atsakomybės. 

— Bet jūs esate gydytojas. Ar ne jūsų pareiga imtis atsakomybės? 

Buvo tylu, paskui Steivlis nusigręžė. Keitė matė, kad Džo nenulei- 
džia nuo savo vyro akių, bet nė vienas iš jų nieko nepasakė. Jie persakė 
vienas kitam kažką, apie ką Keitė niekada nesužinos. Tada ji išgirdo jį 
sakant: 

— Gerai, jis gali likti. O dabar man reikia pas jį grįžti. Labanakt, 
ponia Miskin, sėkmės atliekant tyrimą. 

Keitė atsigręžė į Džo. 

— Gal galėtumėte jam perduoti žinutę, kai jis bus pakankamai 
stiprus? 

— Galėčiau. 

— Pasakykite jam, jog radau tai, ką, jo spėliojimais, galėjome rasti, 
ir viską nusiunčiau į laboratoriją. 

Nerodydama smalsumo Džo atsakė: 

— Gerai, viską pasakysiu. 

Daugiau Keitė nebeturėjo ką veikti, neberado ką pasakyti. Dabar 
jos laukė antras skambutis Emai. Galės ją patikinti, jog Eidi ramiai sau 
ilsisi. Visai neblogai, tokie žodžiai turėtų ją šiek tiek paguosti. Bet į tam- 
są žengiančiai Keitei jie neteikė jokios paguodos. 

Ketvirtadienio rytą, penktą valandą, Keitė nubudo po neramios 
nakties. Ji gulėjo žvelgdama į tamsą ir mėgindama apsispręsti, ar verstis 
ant kito šono ir pamėginti dar keletą valandų numigti, ar prisipažinti 
pralaimėjusiai, atsikelti ir išsivirti arbatos. Diena turėjo būti varginanti 
ir kupina nusivylimų. Pakili nuotaika, apėmusi radus akmenį, po truputį 
sklaidėsi. Teismo ekspertas biologas gal ir identifikuos Boido kraują, bet 
kokia jiems iš to nauda, jeigu ekspertas neras ant akmens ar ant pirštinės 
nuoplaišų pirštų atspaudų? Laboratorijoje šiai bylai buvo rodomas išskir- 
tinis dėmesys, bet Keitė nepuoselėjo vilčių, kad ant arnoto bus rasta kito- 
kių nei Boido kraujo dėmių. Šitas žudikas puikiai išmano savo darbą. 

Vien tik spėlionės... Iš visų keturių įtariamųjų, į kuriuos ji su 
Bentonu kreipė didžiausią dėmesį, būtent Rotvudas ir Padžetas galėjo 
lengviausiai nusigauti iki švyturio nepastebėti eidami po uola. Tremle- 
tas iš uosto šiaurėje esančios Sakalo trobelės tokio privalumo neturėjo, 
bet jis buvo tasai įtariamasis, kuris turėjo daugiausia galimybių per- 
skaityti Speidelio raštelį. Jis galėjo pamatyti anksti iš trobelės išeinantį 
Oliverį ir jį pasekti, nes žinojo, kad švyturyje turės veikti greitai, bet 
vargu ar iškart būtų pastebėtas. Jis galėjo tikėtis durų skląsčio apsaugos, 
tikriausiai mėgino pasikliauti tuo, kas ir įvyko, — supratęs, kad į vidų 
nepateks, Speidelis pasidavė ir nuėjo. 

Neramiai apsivertusi Keitė pamėgino planuoti svarbiausius kitos 
dienos darbus slegiama beveik nenugalimo įsitikinimo, kad jai nepa- 
siseks. Ji už viską atsakinga. Ji nuvils Eidi ir Bentoną, taip pat ir save. O- 
Londone Harknesas su Devono ir Kornvolio pajėgomis jau aptarinėja, 
kokį pastiprinimą siųsti į Kūmą nerizikuojant užsikrėsti, gal net svars- 
to su Vidaus reikalų ministerija, ar nebūtų protingiau perduoti tyrimą 
vietinėms pajėgoms. Jis juk minėjo, kad laiko ji turi iki penktadienio 
vakaro. Vadinasi, liko tik dvi dienos. : 

Lipdama iš lovos ji siekė chalato. Tada suskambo telefonas. 

Per kelias sekundes ji nulėkė laiptais žemyn į svetainę ir išgirdo 
Džo Steivli balsą: 

— Atleiskite, kad taip anksti jus prikėliau, inspektore, bet jūsų 
bosas nori su jumis susitikti. Jis sako, jog tai skubu. 

Dalglišas prisiminė padrikus antradienio ryto epizodus — kaž- 
kieno rankos padėjo jam įlipti į sunkvežimį, paskui jis dardėjo krūmy- 
nais po dangumi, kuris staiga tapo svilinančiai karštas, paskui kažkoks 
pavidalas baltu chalatu ir kauke padėjo jam atsigulti į lovą — ant jo 
užkrito maloni antklodžių vėsa. Jis prisiminė raminančius balsus, bet 
ne žodžius, prisiminė reiklų savo paties balsą, nuolat jiems kartojantį, 
jog jie privalo jį palikti saloje. Jam buvo labai svarbu šią žinią perduoti 
tiems paslaptingiems nepažįstamiesiems baltais drabužiais, kurie, kaip 
atrodė, savo rankose laikė jo gyvybę. Jie turėjo suvokti, kad jis negali iš- 
vykti iš Kūmo. Kaip jį suras Ema, jeigu jis pradings tame grėsmingame 
niekyje? Bet buvo dar viena priežastis, dėl kurios jis negalėjo išvykti: 
čia kažkuo dėtas švyturys ir nebaigtas darbas. 

Trečiadienio vakarą jo protas buvo šviesus, bet kūnas silpnesnis. 
Jis vargiai pajėgė nuo aukštų pagalvių atkelti galvą, visą dieną jį laužė 
kosulys, draskantis krūtinės raumenis, trukdantis kvėpuoti. Priepuolių 
intervalai tapo trumpesni, patys priepuoliai sunkesni, kol trečiadienio 
popietę Gajus Steivlis ir Džo ėmė darbuotis iš peties — jam į šnerves 
buvo įstatyti vamzdeliai, jis kvėpavo grynu deguonimi. Dabar Dalglišas 
ramiai gulėjo jausdamas rankų ir kojų skausmą, aukštą temperatūrą, bet 
palaimingai išsivadavęs iš siaubingo kosulio. Jis nė nenutuokė, kuri da- 
bar diena, kiek valandų. Dalglišas pamėgino pasukti galvą ir pasižiūrėti 
į šalia lovos stovintį laikrodį, bet net ir toks menkas mėginimas atėmė 
daug jėgų. Tikriausiai dabar naktis, pamanė jis, arba ankstyvas rytas. 

Jo lova buvo dešinėje aukštų langų pusėje. Kaip ir už gretimų 
durų esančiame kambaryje, kur jis stovėjo žiūrėdamas į Oliverio kūną. 
Dabar jis prisiminė kiekvieną to epizodo smulkmeną, prisiminė ir 
tai, kas nutiko paskui. Jis gulėjo užspeistas tamsos, įsmeigęs akis į du 
blyškius sienoje įspaustus rėmus, kurie, jam žvelgiant ilgiau, pavirto 
aukštais langais, išmargintais žvaigždėmis. Po langais jis matė krėslą ir 
baltu chalatu vilkinčią moterį su parišta ant kaklo kauke; ji sėdėjo atsi- 
lošusi, tarsi snaudė. Dalglišas prisiminė, kad ji arba kas nors, kas buvo 
labai į ją panašus, sėdėdavo toje pačioje vietoje kiekvieną kartą, kai tik 
jis nubusdavo. Dabar jis žinojo, jog tai Džo Steivli. Jis gulėjo ramiai, 

neįsitraukęs į įtemptą mąstymą, mėgaudamasis trumpu atokvėpiu nuo 
kankinančio skausmo krūtinėje. 

Ir staiga, nė nepajutęs apreiškimo žavesio ar triumfo, bet būdamas 
absoliučiai tikras, jis suvokė mįslės įminimą. Jis jautėsi taip, tarsi virš gal- 
vos kaip pašėlę skraidytų mediniai sferiškos dėlionės gabaliukai, vienas 
po kito susiklijuojantys į tobulą rutulį. Tiesa į jį plūdo pokalbių nuotru- 
pomis, o balsai buvo tokie aiškūs, lyg kas nors kalbėtų tiesiai jam į ausį. 
Ponia Planket savo virtuvėje: „Tikriausiai jis sėdėjo kajutėje. Jis buvo 
gerokai išsigandęs“. Daktaro Speidelio balsas, kruopščiai renkantis an- 
gliškus žodžius: „Žinojau, kad Natanas Oliveris čia atvyksta dviem savai- 
tėms. Jis apie tai rašė viename laikraščio straipsnyje 2003-iųjų balandį“. 
Aukštas, jaunas Milės balsas, pasakojantis apie jos susitikimą su Oliveriu, 
tarsi ji viską būtų išmokusi atmintinai, jo paties balsas: „Bet tai nutiko 
kitame krašte, beje, mergaitė ta nebegyva“. Padžetas, matęs iš Sakalo tro- 
belės kamino rūkstančius dūmus. Viena Natano Oliverio knyga plonais 
viršeliais, Pufinų trobelėje padėta tarp populiarių meilės romanų. 

Jie visi į šią bylą žvelgė iš kitos pusės. Nereikėjo kelti klausimo, 
kas atvyko į Kūmą po paskutinės Oliverio viešnagės ir tapo nužudymo 
katalizatorius; reikėjo paklausti, kas išvyko. Nė vienas iš jų neprisiminė 
tos bejėgės mirštančios moters, iš Kūmo išgabentos karste. O kraujo 
mėginiai, kuriuos Denas Padžetas išmetė už borto? Ar jis tai padarė 
netyčia, o gal viską apgalvojęs? Iš tikrųjų mėginiai nė nebuvo išmes- 
ti — krepšyje jų niekada nė nebuvo. Tai, ką Denas Padžetas išmetė į 
jūrą, tebuvo tik seni batai, rankinės ir bibliotekos knygos. Tie du įvy- 
kiai, — Martos Padžet mirtis ir atsitikimas su kraujo mėginiais, — tarsi 
vienas su kitu neturintys nieko bendra, ir buvo šios bylos esmė. Pa- 
džetas sakė tiesą ar bent jau dalį tiesos, pasakodamas apie tai, kad 
truputį prieš aštuntą matė rūkstantį kaminą. Jis matė kylančius dūmus, 
bet žvelgdamas ne pro savo langą, o nuo švyturio platformos. Ligonių 
kambario prieblandoje jam į akis vėl pažvelgė skausmo kupinos Boido 
akys, trokštančios, kad jis patikėtų, jog šeštadienio rytą vaikštinėdamas 
kyšuliu jis nieko nematė. Bet iš tikrųjų buvo kai kas, ką jis turėjo pama- 
tyti. Jis paskambino į Pufinų trobelę norėdamas pasikalbėti su Padžetu, 
bet Padžeto ten nebuvo. 

Jie mąstė teisinga linkme kalbėdami apie vieną aspektą — nužu- 
dymo motyvas turėjo būti nesenas įvykis. Prieš mirdama Marta Padžet 

atskleidė savo paslaptį žmogui, kuriuo vieninteliu pasitikėjo: Denas 
buvo Natano Oliverio sūnus. Ji apie tai papasakojo Adrianui Boidui, 
kuris padėjo ją slaugyti, į kurį ji ir ponia Barbridž žvelgė kaip į kunigą, 
kaip į žmogų, kuriam galėjo atlikti išpažintį. Ir kas tada? Ar Boidas ją 
įtikino, kad Denas turi teisę žinoti tiesą? Boidą slėgė išpažinties paslap- 
ties našta. Tikriausiai jis įtikino Martą, jog būtent ji turi pasakyti savo 
sūnui, kad žmogus, kurio jis nekenčia, yra jo tėvas. 

Žinoma, būtent todėl paskutiniais gyvenimo mėnesiais Marta Pa- 
džet taip labai norėjo atvykti į Kūmą. Ji su Denu atvyko 2003-iųjų birželį. 
Tų metų balandį plačiai pasklidusio interviu spaudai metu Oliveris pra- 
sitarė, kad reguliariai važinėja į Kūmą, taip jis sulaužė sutartį su trestu, 
pagal kurią informacija apie salą turėjo likti konfidenciali. Ar Marta vy- 
lėsi, kad jos sūnus ir tėvas galiausiai susitiks, kad tarp jų užsimegs koks 
nors ryšys ir bent prieš mirtį ji sugebės įtikinti Oliverį pripažinti savo 
sūnų? Būtent šiuo neapgalvotu interviu spaudai Oliveris išjudino beveik 
neišvengiamų įvykių grandinę, pasibaigusią dviem smurtinėmis mirti- 
mis. Kodėl ji nesiėmė jokių veiksmų anksčiau, kodėl tiek metų tylėjo? 
Oliveris buvo žymus žmogus, jo buvimo vietą sunkiai nuslėpsi. Deno 
gimimo metu DNR testai nebūdavo atliekami. Jeigu Oliveris sakė savo 
meilužei, kad vaiko nepripažins, kad ji nė negalėtų įrodyti, jog vaikas jo, 
ji galėjo tuo tikėti visą gyvenimą; gal tik paskutiniais metais jai paaiškėjo 
du nauji faktai, kad dabar jau visiems gerai žinomi DNR tyrimai, o vė- 
liau — kad ji miršta. Akivaizdu, kad ji saugojo ir tikriausiai keletą kartų 
skaitė tik vieną Oliverio knygą. Ar toje knygoje jis rašė apie suviliojimą, 
gal net apie išprievartavimą? Jos suviliojimą, jos išprievartavimą? 

Po žmogžudystės Boidas tikriausiai įtarė Padžetą. Boidas negalėjo 
atskleisti to, ką išgirdo išpažinties metu, bet šeštadienio rytą radęs tuš- 
čią trobelę jis galėjo šį nelemtą faktą iškloti policijai. Tai kodėl jis nieko 
nesakė? Ar jam atrodė, jog privalo atlikti kunigo pareigą: įtikinti Pa- 
džetą prisipažinti ir pagydyti savo sielą? Ar jo elgesį galima pavadinti 
pasitikėjimu, gal net arogancija žmogaus, pripratusio nerimauti dėl to, 
ką jis pats vadina unikalia dvasios jėga? Ar pirmadienio vakarą jis pa- 
skambino į Pufinų trobelę norėdamas pamėginti paskutinį kartą, ir tai 
darydamas užsitikrino, kad bus nutildytas visiems laikams? Ar jis tai 
įtarė? O gal jis net žinojo apie tai? Ar jis galiausiai grįžo į koplyčią, o ne 
liko trobelėje, nes žinojo apie tamsoje iš paskos sekančius žingsnius? 

Faktas po fakto krito į savo vietas. Ponios Planket žodžiai: „Jis 
tiesiog juos išrovė: mačiau jo žvilgsnį, tokio žvilgsnio nepavadinsi 
mylinčiu“. Aišku, jis nenukirpo plaukų. Tikriausiai jam buvo pasakyta, 
kad DNR nustatyti reikia plaukų šaknų. Taip pat jis galėjo pykti ant 
motinos, gal net jos nekęsti už tai, kad tylėdama ji pasmerkė jį varganai, 
kupinai pažeminimų vaikystei. Visa komanda sutiko, kad Oliverio mir- 
tis galėjo būti impulsyvi, neplanuota iš anksto. Jeigu Speidelio raštelis 
buvo pakeistas, susitikimo laikas irgi galėjo būti pakeistas patogesniu, 
ne tik trisdešimčia minučių ankstesniu. Galbūt pro antro aukšto langą, 
galbūt būdamas netoli savo trobelės Padžetas galėjo pamatyti švyturio 
link einantį Oliverį. Šitai jam galėjo pasirodyti kaip galiausiai sulaukta 
proga viską iškloti apie jo tėvystę, pasakyti jam, kad jis turi įrodymų, 
pareikalauti, kad Oliveris jį pripažintų ir imtų remti finansiškai. Ar 
tokiais svarstymais buvo grįstas jo pasitikėjimas mėginant pelnytis ki- 
tokią ateitį? Kaip stipriai jame šėlo viltis, pyktis ir ryžtas, kai ėmė staiga 
leistis į kelią nuošaliu žemutinės uolos taku? O paskui susidūrimas, 
ginčas, lemtinga virvė Oliveriui ant kaklo, bejėgiška pastanga padaryti 
taip, kad žmogžudystė atrodytų kaip savižudybė. 

Dalglišas gulėjo labai ramiai, bet dabar prie jo prišoko Džo. Ji už- 
dėjo jam ant kaktos ranką. Jis manė, kad sesutės taip daro tik knygose ir 
filmuose, bet vėsių Džo rankų prisilietimas jam buvo malonus. Dabar 
ji pratarė: 

— Jūsų atvejis netipiškas, tiesa, komisare? Nejau negalite elgtis 
pagal knygas? Jūsų temperatūra šokinėja kaip jo-jo. 

Jis pažvelgė į ją ir pagaliau atgavo balsą. 

— Man reikia pasikalbėti su Keite Miskin. Tai labai svarbu. Pri- 
valau ją pamatyti. 

Kažkokiu būdu įveikdamas siplnumą, jis sugebėjo kalbėti įtaigiai. 
Ji atsakė: 

— Jeigu reikia, vadinasi, reikia. Bet dabar penkta valanda ryto. 
Gal galima luktelėti bent jau kol prašvis? Tegu mergaitė pailsi. 

Bet laukti nebuvo galima. Dalglišą kamavo baimė, kuri, jis pats 
suprato, nėra visai protinga, bet kurios jis niekaip negalėjo atsikraty- 
ti — jis vėl galėjo pradėti kosėti, staiga jam galėjo pasidaryti blogiau, 
tada nebus leista susitikti su Keite, gal jis nebegalės kalbėti, gal jis net 
pamirš tai, kas dabar buvo visiškai aišku. Vienas faktas atrodė dar 

aiškesnis už kitus. Keitė ir Bentonas turi surasti buteliuką su krauju 
ir Martos Padžet plaukų sruogą. Byloje viskas buvo sukritę į savo vie- 
tas, bet egzistuoja tam tikra sistema, turi būti kruopščiai surinkti net 
ir smulkiausi įrodymai. Motyvų ir priemonių nepakanka. Padžetas 
turėjo priežastį nekęsti Oliverio, bet tokią priežastį turėjo ir kiti salos 
gyventojai. Padžetas galėjo nusigauti iki švyturio nepastebėtas, bet tą 
patį galėjo padaryti ir kiti. Be kraujo ir plaukų byla niekada nepasiektų 
teismo. 

Be to, yra dar ir ponios Barbridž įsitikinimas, kad Oliverio mir- 
tis — tai nelaimingas atsitikimas eksperimentuojant. Įrodymų prielai- 
dai, jog jis tikrai galėjo taip pasielgti, pakanka. Daktarė Glenister galėtų 
patvirtinti, kad mėlynės Oliverio gerklės srityje negalėjo likti dėl paties 
Oliverio veiksmų; turint galvoje jos reputaciją, jos nuomonė bus trak- 
tuojama kaip labai svari. Bet pomirtiniai mėlynių tyrimai, ypač praėjus 
šiek tiek laiko po mirties, jau galėtų būti vertinami kontroversiškai. 
Gynybos teismo ekspertizės patologai turės labai skirtingų nuomonių. 

Jis pratarė: 

— Prašau. Man reikia ją pamatyti dabar. 


Pradėti paieškas Pufinų trobelėje dar neprašvitus — vadinasi, su- 
kelti tam tikrą sąmyšį ir susilaukti įvairių trikdžių. Tarp tamsių kitų 
trobelių langų viena švieselė šviestų kaip įspėjamasis žiburys. Buvo 
gyvybiškai svarbu, kad Padžetas nesužinotų apie jų paiešką. Jeigu rei- 
kalingo daiktinio įrodymo trobelėje nėra, išdavikiška šviesa suteiktų 
jam progą kur kitur paslėpti kraują ir plaukus, gal net viską sunaikinti. 
Keitei ir Bentonui dar niekada nebuvo taip prailgusios ankstyvo ryto 
valandos. 

Atėjus tinkamam laikui, jie tyliai išskubėjo iš Keitės butuko ir nu- 
lėkė iškyšuliu kaip sąmokslininkų porelė. Pufinų trobelės durys buvo už- 
rakintos, bet jos raktai gražiai kabojo prie viso raktų ryšulio, kurį jiems 
davė Meikroftas. Kai Keitė tyliai uždarė paskui save duris ir jas užrakino, 

ji pajuto gerai pažįstamą nesmagų jausmą. Prie šios darbo dalies ji jau 
iš pat pradžių negalėjo priprasti. Per daugelį metų ji tiek daug kartų 
dalyvavo kratose ir apieškodavo įvairiausius namus — nuo dvokiančių 
lūšnų iki brangiausių, tvarkingiausių apartamentų, ir visada pajusdavo 
iracionalios kaltės dygliukus, tarsi pati taptų įtariamąja. Nemaloniausia 
įsiveržti į privatų pasaulį, kaip bjauriam grobuoniui raustis po daug 
emocijų keliančius mirusiojo paliktus daiktus. Bet šįryt nejaukumas 
buvo laikinas, sumišęs su pykčio ir vilties euforija. Prisiminusi sumaitotą 
Boido veidą, ji mielai būtų plikomis rankomis išdraskiusi visą namelį. 

Trobelėje vis dar tvyrojo slegianti nuotaika: svetainė su užtrauk- 
tomis užuolaidomis atrodė niūri, tarsi čia vis dar būtų gedima. Bet kaž- 
kas buvo pasikeitę. Vis stiprėjančioje šviesoje Keitė pamatė, kad nuo 
židinio atbrailos nuimtos visos puošmenos, o knygų lentyna tuščia, 
šalia buvo likusios tik dvi kartoninės dėžės. 

Bentonas pratarė: 

— Pamaniau, jog gal būtų naudinga perskaityti romaną, todėl 
pasiėmiau jį iš bibliotekos. Jie turi visas Oliverio knygas kietais vir- 
šeliais. Baigiau skaityti šįryt, apie antrą. Vienas iš knygoje aprašomų 
incidentų — šešiolikmetės Donos išprievartavimas mokyklinio žygio 
metu. Rašoma keistai. Vienu metu jis sugeba perteikti du emocinius 
požiūrius, to man niekada nėra tekę skaityti romanuose. Kompozicijos 
prasme tai puiku. 

Keitė pasakė: 

— Dėl Dievo, tik neanalizuok literatūrinės kompozicijos. Imki- 
mės darbo. Pradėsime nuo plačios duonkepės prie ugniakuro. Jis galėjo 
išimti vieną ar dvi plytas. 

Duonkepės geležinės durelės buvo uždarytos, viduje tamsu. Ben- 
tonas paėmė iš Keitės lagaminėlio prožektorių, ir stiprus šviesos spin- 
dulys nušvietė tuščios krosnies vidų. 

Keitė tarstelėjo: 

— Pažiūrėk, ar nėra klibančių plytų. 

Bentonas ėmė darbuotis, lenktiniu peiliuku tikrindamas cementą 
tarp plytų, o Keitė tylėdama laukė. Maždaug po minutės jis pratarė: 

— Manau, kai ką radau. Ši plyta išsiima, o po ja yra ertmė. 

Įkišęs ranką jis ištraukė voką. Voke buvo du lapeliai popieriaus — 
Belos Martos Padžet, gimusios 1962-ųjų birželio 6-ąją, ir Veino Danielio 

Padžeto, gimusio 1978-ųjų kovo 9-ąją, gimimo liudijimai. Deno Padžeto 
liudijime vieta, kurioje turėjo būti įrašytas tėvo vardas, buvo tuščia. 

Bentonas pasakė: 

— Įdomu, kodėl jam reikėjo visa tai slėpti. 

— Šie dokumentai jam atrodė kaip nelemti įrodymai. Jam nužu- 
džius Oliverį jo giminystės ryšys kėlė pavojų, nebeatstojo maisto talono. 
Ironiška, tiesa? Jeigu jo teta nebūtų primygtinai reikalavusi, kad Padže- 
tas ir jo motina nenaudotų pirmųjų vardų, ji būtų vardu Bela. Įdomu, ar 
tai būtų ką nors pažadinę Oliverio sąmonėje? Ar yra dar kas? 

— Nieko, madam. Patikrinsiu kitas plytas. 

Ši paieška daugiau nieko nedavė. Jie įdėjo liudijimus į įkalčių mai- 
šelį ir nuėjo į virtuvę. Keitė pasistatė lagaminėlį ant stalo prie kriauklės, 
o Bentonas šalia pasidėjo fotoaparatą. 

Keitė kalbėjo tyliai, tarsi bijodama, kad kas nors jos neišgirstų: 

— Pamėginsime paieškoti šaldytuve. Jeigu Padžetas turi kraują, 
galbūt mano, kad geriausia jį laikyti šaltai. 

Bentono balsas skambėjo natūraliau ir tvirčiau, kaip savimi pasi- 
tikinčio žmogaus. 

— Ar būtinai jis turi būti šviežias, norint išskirti DNR, madam? 

— Turėčiau žinoti, bet neprisimenu. Tikriausiai ne, bet jam gali 
atrodyti kitaip. 

Jie užsimovė pirštines. Virtuvė buvo maža, paprastai apstatyta, su 
mediniu stalu ir dviem kėdėm. Stalai, grindys ir viryklė buvo švarūs. 
Prie durų stovėjo kojomis atidaroma šiukšlių dėžė. Bentonas ją pravė- 
rė, ir jie abu pažvelgę žemyn pamatė sudaužytų porcelianinių figūrėlių 

„šukes. Moteriai su kauptuku buvo nuskelta galva, kuri keistai šypsojosi 
nukritusi ant krūvos suplėšytų puslapių. 

Bentonas suėmė skutelius pirštais. 

— Taigi jis sudaužė paskutinį savo motinos palikimą ir suplėšė 
Oliverio knygą. Tai palikimas dviejų žmonių — motinos ir Natano Oli- 
verio, kuriuos jis kaltino už tai, kad sugadino jam gyvenimą. 

Jie priėjo prie šaldytuvo, kuris buvo visai toks pats, kaip ir Keitės 
virtuvėje. Jį atidarę pamatė minkšto sviesto indelį, pusiau nugriebto 
pieno pintą ir puskepalį rupios duonos. Bet tarp šaldytuvo turinio ir 
virtuvės, atrodančios taip, tarsi ja nesinaudota bent keletą savaičių, 
buvo kažkokia nedermė. Galbūt Padžetas liovėsi gaminęsis po motinos 

mirties ir pietaudavo personalui skirtame valgomajame? Jie atidarė šal- 
dymo kamerą viršuje. Ji buvo tuščia. Keitė išėmė suvyniotą puskepalį. 
Likusios aštuonios riekelės tebebuvo šviežios, jas praskyrusi ji patikri- 
no, ar tarp jų nieko nėra. 

Padėjusi duoną į vietą, ji nusinešė prie stalo sviesto indelį. Pa- 
mėgino spustelėjusi nuimti dangtelį. Nė vienas iš jų nieko nesakė. Po 
dangteliu buvo sviestinio popieriaus lapelis su užrašyta sviesto rūšimi. 
Pakuotė atrodė nepraplėšta. Keitė vėl uždengė indelį ir tada pamatė 
ploną sviestuotą vagelę. Ji pratarė: 

— Bentonai, gal gali pažiūrėti, ar kuriame nors stalčiuje nėra plo- 
no peilio ar iešmelio. 

 Žiūrėdama į indelį ji girdėjo, kaip Bentonas skubėdamas atidaro 
ir uždaro stalčius; paskui jis atsidūrė prie jos laikydamas metalinį ieš- 
melį. Jis stebėjo, kaip ji švelniai beda iešmelį į sviestą. Iešmelis įsmigo 
mažiau nei per pusę colio. 

Neįstengdama suvaldyti jaudulio ji pratarė: 

— Čia kažkas yra. Dabar mums reikia nuotraukų — ir šaldytuvo, 
ir indelio. 

Keitė laukė, kol Bentonas pradės fotografuoti, paskui atsargiai nu- 
ėmė viršutinį sviesto sluoksnį, užtepdama jį ant dangtelio. Paieškojusi 
giliau ji rado folijos gabaliuką, o po juo — du nedidelius paketėlius, taip 
pat suvyniotus į foliją. Keitei atsargiai lupant foliją, Bentonas padarė 
dar vieną nuotrauką. Viename paketėlyje buvo mėgintuvėlis su krauju, 
Oliverio vardas ir atlikto tyrimo data, užklijuoti ant mėgintuvėlio. Kita- 
me paketėlyje — šilkiniame popieriuje įvyniota plaukų sruogelė. 

Bentonas pratarė: 

— Čia dar turėtų būti ir lapelis su nuorodomis, kokių tyrimų 
reikia daktarui Steivliui, bet Padžetas nesivargino tai išsaugodamas. 
Jam pakako ir užklijuoto užrašo. Vardas ir data užrašyti ranka, todėl 
galėsime aiškiai identifikuoti. 

Jie pažvelgė vienas į kitą. Jo veide ji pamatė triumfuojančio 
žmogaus šypseną, kuri buvo labai panaši į jos pačios. Bet šią akimirką 
reikėjo operatyviai dirbti, o ne džiūgauti. Bentonas padarė paskutinius 
kadrus, nufotografavo ir šiukšliadėžės turinį, Keitė įdėjo į įkalčių mai- 
šelius mėgintuvėlį, plaukus ir sviesto indelį ir viską užplombavo. Jie abu 
pasirašė ant prisegtos etiketės. 

Paskui jau nė vienas iš jų negalėjo pasakyti, kas juos privertė pa- 
kelti galvas ir pažvelgti į boluojantį virtuvės langą. Jokio garso nebuvo, 
bet galėjo vos pastebimai priblėsti šviesa. Jis jau buvo dingęs, kol jie 
spėjo susivokti, kad nepamatė nieko daugiau, kaip tik dvi išsigandusias 
akis ir trumpai kirptą galvą. 

Bentonas nusikeikė, ir abu kartu jie nuskubėjo prie durų. Keitė tu- 
rėjo raktų ryšulį, bet jai prireikė trijų sekundžių, kol surado tinkamą. Ji 
plūdo save už tai, kad rakto nepaliko spynoje. Dabar, mėgindama įkišti 
raktą, ji suprato, kad nieko negalės padaryti. Ji pratarė: 

— Jis užkišo užraktą savuoju raktu. 

Bentonas atitraukė užuolaidas nuo dešiniojo lango, atšovė skląs- 
tuką ir stipriai stumtelėjo medinį rėmą. Langas buvo sandarus. Jis pa- 
mėgino dar du kartus, paskui kartu su Keite pribėgo prie kito lango. Ir 
šis buvo užstrigęs. Paėmęs vieną iš kėdžių jis trenkė ja į rėmą. Pažirus 
stiklui, langas atsidarė. 

Keitė pratarė: 

— Tu jį sučiupk. Tu greitesnis. Aš pasirūpinsiu įkalčiais ir fotoa- 
paratu. 

Bentonas nelaukė, kad ją išgirstų. Jis akimirksniu išlipo per langą 
ir nubėgo. Pačiupusi fotoaparatą ir lagaminėlį Keitė pribėgo prie lango 
ir taip pat iššoko. 

Padžetas mynė jūros link, o paskui jį bėgo Bentonas, bet tų trisde- 
šimties keturiasdešimties sugaištų sekundžių pakako. Jeigu iš už namo 
kampo nebūtų staiga pasirodęs Džagas, Padžetas būtų dingęs iš akių. 
Jiedu susidūrė ir abu pargriuvo. Bet apstulbusiam Džagui nespėjus 
atsistoti, Padžetas jau vėl buvo ant kojų. Jie bėgo švyturio pusėn, ir 
dabar Bentonas atsiliko vos trisdešimčia jardų. Užlipusi ant kauburio 
Keitė su siaubu pamatė, kad jie pavėlavo. Kai kas buvo dar blogiau. Iš 
už švyturio pasirodė vaikštinėjanti Milė. Sekundėlę atrodė, kad sustojo 
laikas. Keitė matė dvi lekiančias figūras, kaip įbestą sustojusią Milę iš 
nuostabos plačiai išplėstomis akimis, o paskui žiūrėjo, kaip Padžetas ją 
pačiupo ir įstūmė pro švyturio duris. Po kelių sekundžių ir jie prilėkė 
prie durų, bet teišgirdo Milės riksmą ir trinktelėjusį skląstį, įkritusį į 
savo vietą. 

Jie stovėjo sunkiai alsuodami. Kai jau įstengė kalbėti, Keitė pra- 
tarė: 

— Nunešk įkalčius į seifą, tada atvesk čia Džagą. Jam reikės pagal- 
bos. Norėčiau, kad jis atsineštų aukščiausias, kokias tik turi, kopėčias ir 
dar vienas žemesnes, kad būtų galima pasiekti apatinius langus. 

Bentonas atsakė: 

— Jeigu jis ją nusitemps į galeriją, nepasieksim jokiomis kopė- 
čiomis. 

— Suprantu, bet jeigu jis ją nusitemps į viršų, o aš manau, kad jis 
taip ir padarys, bus tikras, kad kopėčiomis jo nepasieksi. Jis džiūgaus 
matydamas, kaip mes neriamės iš kailio ir jo akyse tampame kvailiais. 
Mums reikia jį kuo nors užimti. 

Bentonas iškart nuskubėjo. Pasigirdo balsai. Tikriausiai šias gau- 
dynes matė iš namo. Atskubėjo Rotvudas ir Emilė Holkūm, o jiems iš 
-paskos — ponia Barbridž ir ponia Planket. 

Emilė Holkūm paklausė: 

— Kas atsitiko? Kur Padžetas? 

— Švyturyje. Jis turi Milę. 

Ponia Barbridž paklausė: 

— Ar norite pasakyti, kad jis nužudė Adrianą? 

Keitė neatsakė. Ji pratarė: 

— Labai prašau, kad jūs visi laikytumėtės rimties ir darytumėte, 
ką pasakysiu. 

Staiga pasigirdo riksmas, labai primenantis kiro klyksmą, bet 
riksmas buvo toks trumpas, kad iš pradžių tik Keitė pakėlė akis į viršų. 
Tada ir kiti pažvelgė aukštyn, ir ponia Barbridž sudejavusi susmuko, 
užsidengusi rankomis akis. 

Rotvudas aiktelėjo: 

— O, Dieve! 

Padžetas pakėlė Milę virš galerijos turėklų taip, kad ji stovėjo ant 
išsikišusio kraštelio, kuris buvo ne platesnis kaip šeši coliai, įsitvėrusi 
turėklo rėkdama. Padžetas ją laikė už rankos. Jis kažką šaukė, bet jo 
žodžius nunešė vėjas. Iš lėto jis ėmė stumti Milę krašteliu į jūrą žvel- 
giančios švyturio pusės link. Apačioje susirinkusi mažoji grupelė juos 
stebėjo, vos beišdrįsdama pakelti akis. 

Dabar prie jų prisidėjo ir Bentonas. Sunkiai alsuodamas jis pra- 
tarė: 

— Įkalčiai seife. Džagas jau eina iš uosto atnešti kopėčių. Jam 

reikės pagalbos nešant ilgąsias. Tam, kad jas paimtume, reikia dviejų 
žmonių. 

Jie jau matė per namo kiemą bėgantį Džagą. Keitė pratarė: 

— Eik ir padėk jam. 

Jos akys buvo įsmeigtos į dvi figūras. Atrodė, kad gležnas Milės 
kūnelis užkritęs ant Padžeto rankų. Keitė meldėsi: „Dieve, neleisk jai 
nualpti“. 

Dabar ji išgirdo žingsnius ir medžio trintį. Apėjusi švyturį ji pa- 
matė, kad jau atėjo Džagas, Bentonas ir Rotvudas, atsinešę ilgesnes ko- 
pėčias. Atėjo ir Tremletas, dabar jis stovėjo jiems už nugarų laikydamas 
trumpesnes kopėčias, ne ilgesnes nei dvylika pėdų. 

Keitė kreipėsi į Bentoną: 

— Jeigu tik įmanoma, turime pasistengti, kad jis liktų ramus. Ne- 
manau, kad jis ją numestų nematydamas savos auditorijos. Norėčiau, 
kad Rotvudas ir Džagas atremtų į sieną ilgesnes kopėčias. Jeigu jis ims 
slinktis, eikite paskui jį stumdami ir kopėčias. Visų kitų prašau pasi- 
traukti iš kelio. 

Ji atsigręžė į Džagą. 

— Turiu įeiti vidun. Negalime pabandyti sunkvežimiu išlaužti 
duris, jis per platus. Ar rastume dar ką nors, kuo galėtume pasinaudoti 
kaip taranu? 

— Ne, ponia, būtų sunku ką nors rasti. Jau galvojau apie tai, kuo 
galėtume pasinaudoti. Nieko gera nėra. 

Ji atsigręžė į Bentoną. 

— Vadinasi, man reikės įsigauti vidun per vieną iš žemesniųjų 
langų. Turėtų pavykti. 

Rotvudas ir Džagas tempė ilgesniąsias kopėčias aplink švyturį, o ji 
stebėjo, kaip jie sunkiai mėgina jas atremti. Vienu metu kopėčios nusly- 
do nuo švyturio sienos ir trinktelėjusios nukrito ant žemės. Ji pamanė, 
jog išgirdo pašaipų Padžeto juoką, ir vylėsi, kad neklysta. Jai reikėjo 
atitraukti dėmesį. 

Ji nubėgo prie Bentono. 

— Tu greičiausias. Nubėk į ligonių kambarį ir surask Džo Steivli. 
Norėčiau kuo didesnės vazelino pakuotės. Bus gerai bet kokie riebalai, 
bet geriausia vazelinas. Man jo reikės daug. Ir atnešk plaktuką. 

Nieko neatsakęs jis nubėgo. Keitė greitai grįžo prie grupelės, da- 
bar tyliai laukiančios prie švyturio durų. 

Meikroftas paklausė: 

— Gal man iškviesti gelbėtojų sraigtasparnį? 

Būtent tokio sprendimo Keitė labai bijojo. Toks pasirinkimas 
būtų saugus. Niekas jos nekaltintų, jeigu nesugebėjusi įsigauti į švyturį 
ji išsikviestų gelbėtojų sraigtasparnį ir specialistus. Bet ar ne tokios au- 
ditorijos Padžetas ir laukė ketindamas kartu su Mile nerti į bedugnę? 
Ji labai norėjo sužinoti, ką tokiu atveju darytų Eidi. Keitė žinojo, kad 
maža grupelė, bejėgiškai stovinti šalia, žiūri į ją. Ji atsakė: 

— Dar ne dabar. Manau, jis pultų į paniką ir žengtų paskutinį 
žingsnį. Jeigu Padžetas apskritai nuspręs ją numesti, jis tai padarys arba 
tada, kai turės žiūrovų, arba tada, kai išsigąs. 

Ji pakėlė balsą. 

— Moteris prašyčiau grįžti į namą. Nenorėčiau, kad Padžetas tu- 
rėtų per didelę auditoriją. Ir pasakykite daktarui Steivliui, jog mums jo 
reikia, jeigu tik jis gali palikti poną Dalglišą. 

Mažoji grupelė išsiskirstė. Ponia Planket apsikabino ponią Bar- 
bridž, Emilė Holkūm ėjo labai tiesi, kiek atsilikusi nuo kitų. 

Ant kalvos pasirodė Bentonas, nešinas plaktuku ir dideliu vazeli- 
dė kiek didesni už plyšelius, o arčiausiai žemės esantys buvo didžiausi. 
Bentonas pastatė kopėčias prie arčiausiai durų esančio, maždaug dvyli- 
ka pėdų nuo žemės iškirsto lango ir užlipo. Pakėlusi akis Keitė įvertino, 
jog langas galėtų būti kokių trijų pėdų aukščio ir maždaug aštuonių 
colių pločio su geležiniu virbu per vidurį ir dviem lygiagrečiais hori- 
zontaliais virbais apačioje. 

Bentonas išdaužė stiklą ir ėmė kalti plaktuku per virbus. Jis nu- 
lipo nuo kopėčių ir pratarė: 

— Jie labai giliai įleisti į akmenis, madam. Nėra jokių galimybių. 
Turėtų būti labai sunku pralįsti pro vieną lango dalį. 

Keitė jau nusirenginėjo, galiausiai liko tik su apatinėmis kelnaitė- 
mis, liemenėle, kojinėmis ir batais. Ji atsuko vazelino indelio dangtelį ir 
kabindama švytintį kremą ėmė storai juo teptis visą kūną. Bentonas atėjo 
į pagalbą. Ji nė nejautė vikrių jo rankų, tik storu sluoksniu ant pečių, nu- 
garos ir šlaunų gulančius šaltus riebalų gumulus. Dabar ji suvokė, jog čia 
yra ir Gajus Steivlis. Jis nieko nesakė, tik stovėjo viską tyliai stebėdamas. 

Nekreipdamas į jį dėmesio, Bentonas pratarė Keitei: 

— Gaila, kad vietoj Milės jis nepasičiupo jūsų, madam. Tą vaiką 
„mes be jokio vargo prakištume pro plyšį. 

Keitė atsakė: 

— Jeigu reikės mane stumti, dėl Dievo, stumkite. Man reikia įsi- 
gauti vidun. 

Pirmiausia reikėjo įkišti kojas, ji negalėjo rizikuoti nukristi ant 
galvos. Keitė nė nenutuokė, kaip toli švyturio patalpos grindys, bet ji 
galės pasilaikyti už apatinių strypų. Jai buvo sunkiau įlįsti per šonus 
nei tikėjosi. Bentonas stovėjo prie jos ant kopėčių, tvirtomis ranko- 
mis laikydamas ją per liemenį, bet jos kūnas buvo toks slidus, jog jam 
buvo sunku ją išlaikyti. Ji įsikibo jo pečių ir ėmė stumtis pati. Klubai ir 
minkštos krūtys pralindo, bet ties pečiais ji įstrigo. Ji suprato, jog kybu- 
riuojančio kūno svoris šiuo atveju nepadės. 

Keitė tarė Bentonui: 

— Stumk, dėl Dievo. 

Ji pajuto jo rankas pirmiausia ant galvos, paskui ant pečių. Skaus- 
mas buvo baisus, Keitė suprato, kad išniro vienas petys — tą skausmin- 
gą akimirką ji net riktelėjo. Bet ji įstengė prakošti: 

— Stumk, tai mano įsakymas. Stipriau. Stipriau. 

Staiga pasijuto esanti viduj. Instinktyviai įsikibo viena sveika 
ranka apatinio strypo ir nusileido ant grindų. Ji bijojo, kad neištvers ir 
susmuks pagulėti ant grindų. Kaire ranka Keitė nieko nebegalėjo dary- 
ti, o plyšusių raumenų ir nubrauktos odos skausmas buvo vos pakelia- 
mas. Bet ji pakilo ant kojų ir vos nenukrito nuo paskutinio laiptatakio, 
vedančio į apatinį kambarį, prie užsklęstų durų. Kai tik ji atsklendė 
didžiulį sunkų skląstį, įėjo Bentonas, o paskui jį — Steivlis. 

Steivlis paklausė: 

— Gal galiu kuo padėti? 

Atsakė Bentonas: 

— Dar ne dabar, daktare. Tik būkite pasirengęs, jeigu galite. 

Steivlis atsigręžė į Keitę: 

— Ar jums viskas gerai? Ar galite lipti laiptais? 

— Turiu lipti. Ne, neikite. Palikite tai mums. 

Bentonas turėjo jos kelnes ir švarką, jis nekantravo kuo greičiau 

pagalbos jai nieko neišėjo. Ji pratarė: 


329 


— Gerai, palik tas kelnes. Man ir taip gerai. 

Bet paskui ji išgirdo tylų jo balsą: 

— Geriau užsimaukite, madam. Gal jums reikės jį suimti. 

Jis jai ir vėl padėjo apsirengti ir beveik užnešė pirmu laiptatakiu. 
Atrodė, kad į švyturio viršų jie lipa be galo, nė nepastebėdami šiek tiek 
pažįstamų kambarių. Laiptai, dar daugiau laiptų... Galiausiai jie pasiekė 
paskutinį kambarį. 

Bentonas pasakė: 

— Ačiū Dievui, durys yra salos pusėje. Jeigu jis tebėra ten, kur ir 
buvo, gali mūsų ir neišgirsti. 

Galiausiai jie atsidūrė galerijoje. Ją beveik apakino dienos šviesa: 
akimirką ji ilsėjosi atsirėmusi į žibinto stiklą, apsvaigusi nuo šviesos 
ir spalvų — jūros mėlio, įvairiaspalvės salos, kiek šviesesnio dangaus 
su aukštai plaukiančiais debesimis, panašiais į baltų dūmų botagėlius. 
Atrodė, kad jos akys viso to neištvers. Ji atgavo kvapą. Visiškai nieko 
nesigirdėjo. Jiems tereikėjo paėjėti kelias pėdas, kad sužinotų, ar Milė 
tebėra gyva. Žinoma, jeigu jis ją būtų numetęs, net ir tokiame aukštyje 
jie išgirstų iš apačios viską stebinčių, prie aukštų kopėčių stovinčių 
vyrų siaubo šūksnius. 

Ji pratarė Bentonui: 

— Eisiu pirma, — o paskui tyliai nuėjo galerija. Dabar Padžetas 
juos išgirdo. Viena ranka jis laikė Milę, o kita laikėsi įsitvėręs turėklo, 
lyg ir jam pačiam grėstų pavojus. Jis įbedė į Keitę svilinantį žvilgsnį, 
kuriame ji pamatė baimę ir neapykantą, bet kartu ir didžiulį ryžtą. Šią 
ekstremalią akimirką Keitė pamiršo visą skausmą. Nuo to, kaip ji elgsis, 
ką ji sakys, priklausys Milės gyvybė. Net ir atitinkamas apsisprendimas 
vienaip ar kitaip į jį kreiptis gali būti klaidingas. Buvo svarbu kalbėti 
tyliai ir ramiai, bet tokiame aukštyje ūžauja gūsingas vėjas. Reikėjo, kad 
jis ją išgirstų. 

Ji žengė pėdą jo pusėn ir pratarė: 

— Pone Padžetai, mums reikia pasikalbėti. Jūs nenorite nužudyti 
Milės, jums ir nereikia to daryti. Šitai jums nepadės. O dėl to gailėsitės 
visą likusį gyvenimą. Prašau paklausyti. 

Milė dejavo, tylias drebančias aimanas kartkartėmis pertraukda- 
vo aštrūs klyktelėjimai, tarsi kniauktų skausmą kenčiantis kačiukas. 

Tada Keitę užplūdo įvairių žodžių srautas — purslojanti nešvankybių, 
seksualinių gašlybių, neapykantos kupinų žodžių srovė. 

Prie ausies ji išgirdo tylų Bentono balsą. 

— Geriau leiskite pamėginti man, madam. 

Ji linktelėjo, ir jis praėjo pro ją labiau nei ji savimi pasitikėdamas, 
tada pasuko prie turėklų. Slinko sekundės. Dabar jis buvo taip arti, kad 
ištiesęs ranką būtų galėjęs sučiupti Milės alkūnę. Jis sustojo ir ėmė kal- 
bėti, tamsų veidą prikišęs visai prie Padžeto. Keitė negirdėjo, ką jis sako, 
bet Padžetas jo nepertraukė, ir jai keistai pasirodė, kad ji stebi nerūpes- 
tingą dviejų gerai vienas kitą suprantančių pažįstamų pokalbį. Laikas 
išsitęsė, pagaliau pokalbis baigėsi, Bentonas kiek atsitraukė ir abiem 
rankom perkėlė Milę per turėklą. Keitė pabėgėjo į priekį ir kiek pa- 
silenkusi sugriebė mergaitę sveikąja ranka. Pažvelgusi per raudančios 
Milės galvą ji pamatė Padžeto veidą. Jame tebebuvo neapykanta, bet 
atsispindėjo ir kažkas sudėtingiau — gal rezignacija, nors galėjai įžiū- 
rėti ir švytintį triumfą. Ji atsigręžė į Bentoną, kuris perėmė iš jos Milę, 
paskui išsitiesė ir žvelgdama Padžetui į akis pasakė, jog jis suimamas. 

priešais save. Tik Keitei atėjus į kambarį, jis parodydavo kokias nors 
emocijas — panieką ir pasibjaurėjimą. Ji nuėjo į savo svetainę ir pa- 
skambino į Londoną, o paskui į Devono ir Kornvolio policiją, kad 
sutvarkytų jo pervežimo reikalus. SARS ar ne SARS, ilgiau jo laikyti 
saloje negalima. Laukdama, kol dabar jau jai paskambins, ji įsivaizda- 
vo prasidėjusias konsultacijas, aptariamą riziką, įstatymo numatytas 
procedūras. Ji buvo dėkinga už tai, kad galutinis sprendimas ne jos 
rankose. Išgabendami Padžetą jie tikrai menkai rizikuoja. Dalglišas 
jo neapklausė, nei jai, nei Bentonui ligos simptomai dar nepasireiškė. 
Skambučio ji sulaukė palyginti greitai. Buvo nutarta Padžetą išgabenti. 
Sraigtasparnis atskris maždaug po keturiasdešimt penkių minučių. 

Dabar ji pasuko į ligonių kambarį, kur jos laukė Džo ir daktaras 
Steivlis. Džo ją prilaikė, o Steivlis truktelėjo ranką: trakštelėjęs sąnarys 
grįžo į savo vietą. Jie ją įspėjo, kad skaudės, bet ji nutarė kaip nors viską 
iškęsti neriktelėjusi. Skausmas buvo labai stiprus, bet truko akimirką. 
Beveik taip pat skaudėjo ir tvarstant atviras žaizdas ant abiejų rankų ir 
šlaunų, tik dabar viskas tęsėsi ilgiau. Jai skaudėjo kvėpuojant, ir dak- 
taras Steivlis diagnozavo šonkaulio lūžį. Tikriausiai ši vieta turėjo su- 
gyti pati savaime. Ji buvo dėkinga už jų sugebėjimus, bet jai būtų buvę 
lengviau pakelti jų rūpestį, jeigu jie nebūtų tokie geri ir švelnūs. Ji vos 
tvardėsi neverkusi. 

Boido kūnas buvo išgabentas beveik visiškoje tyloje, dalyvaujant 
tik jai ir Bentonui, namo languose nesimatė jokių stebinčių veidų. 
Šiandien, kai į orą buvo pakeltas Padžetas, viskas buvo kitaip. Steivlis 
ir Meikroftas stovėjo prie durų; Keitė žinojo, kad iš už jų nugarų stebi 
daugelis akių. Ji su Bentonu jau sulaukė sveikinimų. Nuolatiniai salos 
gyventojai ir svečiai buvo įraudę nuo palengvėjimo euforijos. Įtarimų 
našta dingo, jų ramybė atkurta. Tik daktaras Jelandas atrodė palyginti 
abejingas. Jų visų sveikinimai buvo nuoširdūs, bet tarsi prislopinti. At- 
rodė, kad visi, net ir Milė, suprato, kad švenčia sėkmę, bet netriumfavo. 
Keitė vos girdėjo kažką jai sakančius balsus, trumpai spustelėdavo jai 
atkištas rankas, bet verste vertė save tvardytis, neprapliupti skausmo ir 
nuovargio ašaromis. Ji paėmė Džo pasiūlytų nuskausminamųjų, bet jų 
neišgėrė, nes bijojo, kad sulėtės mąstymas. Ji turėjo pateikti ataskaitą 
Eidi. Kol tai nepadaryta, ji negali atsipalaiduoti. 

Pakilus sraigtasparniui, kartu su Bentonu grįždama į laikiną ka- 
binetą, ji paklausė: 

— Kai tu jį saugojai, koks jis buvo? 

— Visai ramus. Greičiau jau — savimi patenkintas. Žinoma, jis 
jautė palengvėjimą. Paprastai žmonės jaučia tokį palengvėjimą, kai 
jiems nebereikia laukti blogiausio, nes blogiausia jau nutiko. Turbūt 
jis laukia savosios „šlovės“ akimirkos, bet kartu jos ir bijo. Jis vis dar 
negali iki galo suvokti visko, ką padarė. Atrodo, kad kalėjimas yra per 
maža kaina, kurią jis turi sumokėti už savo triumfą. Galiausiai būtent 
ten jis ir buvo beveik visą savo gyvenimą. Tik tasai kalėjimas buvo atvi- 
ras. Jį įžeidinėjo ir žemino nuo pat gimimo dienos. Siaubingoji jo teta, 

impotentas jos vyras — jie net privertė jį pasikeisti vardą. Ir jo motiną. 
Žinoma, „Bela“ tetulei niekada nebūtų patikęs. 

Keitė atsakė: 

— Jai tikriausiai atrodė, kad ji daro jiems gera. Įprastas pasiteisi- 
nimas. Žmonės nori gera, darydami blogiausia. Ar Padžetas tau papa- 
sakojo, kas atsitiko, kai jis susitiko su Oliveriu? 

— Oliveris pakilo į viršų prie žibinto, ir Padžetas nusekė paskui. 
Jis išpylė visą savo istoriją, bet sulaukė tik paniekos. Oliveris pasakė: 
„Jeigu tu būtum vaikas, gal ir prisiimčiau kiek nors atsakomybės už 
tavo finansinę padėtį. Nieko daugiau nė nebūčiau davęs. Bet dabar tu 
esi vyras. Aš tau nieko neskolingas, ir tu nieko negausi. Jeigu manai, kad 
kvailumo akimirka, praleista su gašlia mokinuke, mane gali supančioti 
su tavimi visam gyvenimui, tai pamąstyk apie tai dar kartą. Pagaliau 
vargu ar tu esi tas sūnus, kurį turėdamas koks nors vyras didžiuotųsi. 
Aš neturiu reikalų su niekingais šantažuotojais“. Kaip tik tada Padžetas 
jį puolė ir apsivijo ranka Oliveriui aplink kaklą. 

Buvo tylu. Keitė paklausė: 

— Ką jam pasakei? 

Akimirką ji vėl pasijuto esanti aukštai, galerijoje, mėginanti pri- 
versti savo sužeistą kūną laikytis ant kojų, nuo ryškių žemės, jūros ir 
dangaus spalvų spangstančiomis akimis. Ji pridūrė: 

— Viršuje, galerijoje. 

— Apeliavau į stipriausiai jo juntamą emociją — neapykantą tė- 
vui. Ir dar į kai ką, kas jam buvo svarbu — į poreikį kuo nors būti, būti 
reikšmingam. Aš pasakiau: „Jeigu užmuši Milę, iš niekieno nesusilauk- 
si užuojautos. Ji tau nieko nepadarė. Ji nekalta. Tu užmušei savo tėvą ir 
turėjai nužudyti Adrianą Boidą, bet šitai suprantama. Bet ne Milę. Jeigu 
nori atsiimti savo, dabar tavasis šansas. Visą tavo gyvenimą jis ignoravo 
ir niekino tave ir tavo motiną, o tu negalėjai jo nė paliesti. Bet dabar 
gali. Tu gali parodyti pasauliui, koks jis buvo, ką jis padarė. Tu būsi toks 
garsus, koks buvo jis, tave tiek pat ilgai prisimins. Minėdami jo vardą, 
jie galvos apie tave. Nejau ketini viso to atsisakyti, prarasti puikią progą 
atsikeršyti vien dėl malonumo nustumiant šį vaiką į mirtį?" 

Keitė atsakė: 

— Gudru. Ir ciniška. 

— Taip, madam, bet šitai padėjo. 

Kaip menkai ji pažinojo Bentoną, jo gebėjimą būti ir nuožmiam, 
ir jautriam. Keitė prisiminė epizodą lauke prie švyturio, kai jo rankos 
trynė riebalais pusnuogį jos kūną. Tai buvo ganėtinai intymu. Bet jis 
mąstė panašiai kaip ji. Jie panašūs ne tik mąstymo prasme. Ar jis gyve- 
no vienas? Kokie jo santykiai su tėvais? Ar jis turi brolių ar seserų? Ko- 
kie buvo jo motyvai pradėjus dirbti policijoje? Kiek pamena, jis turėjo 
merginą, bet atrodė, kad dabar yra atsiribojęs nuo bet kokių santykių. 
Net ir šiuo metu, kai jie tapo kolegos, jis jai buvo mįslė. 

Ji paklausė: 

— O kaip Boidas? Kaip jis mėgino pateisinti šią žmogžudystę, 
jeigu apskritai mėgino? 

— Jis teigia, jog veikė impulsyviai, kad dar prieš nusekdamas 
Boidą į koplyčią jis nusivilko švarką ir pasiėmė akmenį. Žinojo, kad 
neišsiplaus. Jis atėjo jau pasirengęs, su pirštinėmis. Jas rado tarp kitų 
slaugymo reikmenų, paliktų jo paties trobelėje. Jis sako, kad Boidas 
klūpojo, bet atsistojo ir jį pasitiko. Jis nesistengė bėgti ar kaip nors ap- 
sisaugoti. Padžetas mano, kad jis norėjo mirti. 

Buvo tylu. Paskui Keitė paklausė: 

— Ką pats apie tai manai? 

Šis klausimas ganėtinai paprastas, bet Keitė jį užduodavo retai, 
nedrįsdama brautis į asmeninį žmogaus pasaulį. 

— Mąstau apie Auden eilutę: „Patyrę blogį, blogiu atsakys“. 

— Tai išsisukinėjimas. Daugybė vaikų yra patyrę netinkamą elge- 
sį, pažeminti, nelaukti. Bet ne visi išauga žudikais. 

Ji stengėsi pajusti gailestį, bet savyje tegalėjo rasti truputėlį supra- 
timo, sumišusio su panieka. Ji pamėgino įsivaizduoti jo gyvenimą — ne- 
vykėlė motina, fantazuojanti apie meilę, kuri niekada nebuvo niekas 
daugiau, kaip tik bedžiaugsmis suvedžiojimas, gal net išprievartavimas; 
suplanuotas arba impulsyvus vienintelis prievartos aktas, palikęs ją nėš- 
čią, be skatiko ir be namų, įstūmęs į niekingo sadisto valdžios gniaužtus. 
Ji galėjo įsivaizduoti nykų priemiesčio namą, tamsų koridorių, svetainę, 
atsiduodančią baldų vašku, visada laikomą tvarkingą, skirtą svečiams, 
kurie niekada čia neapsilankys, nedideliame galiniame kambaryje ver- 
dantį šeimos gyvenimą, pridvisusį virtuvės ir nesėkmės kvapų. Paskui 
mokykla, dėkingumo našta, nes koks nors filantropas, išmestas iš val- 
džios sluoksnių, jam mokėjo kasmetinę pašalpą, jį paversdamas „labda- 

riniu vaiku“. Jam būtų geriau sekęsi vietinėje vidurinėje mokykloje, bet to 
niekada negalėjo įvykti. O paskui visa serija nevykusių darbų. Nelauktas 
nuo pat gimimo, jis buvo nelaukiamas visą gyvenimą — išskyrus jo gy- 
venimą saloje. Bet ir čia jis jautė negerbiamo ir nekvalifikuoto darbinin- 
ko nuoskaudą. Bet kaip jis galėjo įsitvirtinti geriau? Nelaimingumas yra 
tarsi liga, tu nešiojiesi tą kvapą kaip baisios ligos tvaiką. 

Ir vis dėlto jis — aštuntojo dešimtmečio vaikas, dešimtmečio po 
laisvo septintojo dešimtmečio. Dabar jo gyvenimas atrodė daugiau pa- 
našus į tolimos praeities košmarą. Net sunku patikėti, kad vis dar yra 
tokių žmonių, kaip nemylinti jo teta, kad tie žmonės gali turėti tokią 
valdžią. Bet, žinoma, tokių yra, jie taip ir elgiasi. Bet taip neturi būti. Ki- 
tokia motina — protinga, pasitikinti, fiziškai ir dvasiškai stipri — nea- 
bejotinai būtų galėjusi sutvarkyti savo ir sūnaus gyvenimus. Tūkstančiai 
sutvarko. Ar jos pačios motina būtų jai tiek davusi, jeigu būtų gyvenusi? 
Bauginančiai aiškiai ji prisiminė močiutės žodžius, kuriuos išgirdo pra- 
vėrusi apleistoje miesto dalyje esančio miesto tarybai priklausančio 
buto duris. Ji kalbėjosi su kaimyne: „Labai blogai, kad jos benkartė nu- 
mesta man; bent jau galėjo likti gyva ir pati pasirūpinti vaiku“. 

Jos močiutė nebūtų galėjusi ištarti šių žodžių jai tiesiai į akis. 
Nuo vaikystės ji žinojo, jog į ją žiūrima kaip į naštą, ir tik pačioje pa- 
baigoje ji suvokė, jog čia būta ir savotiškos meilės. Be to, ji paspruko 
nuo Elison Feirveter statinių, nuo nemalonių kvapų ir bejėgystės, nuo 
baimės, kai liftai vėl pasirodydavo esą nusiaubti ir tekdavo ilgai lipti 
aukštyn, kiekviename aukšte matant slypinčią prievartą. Ji pati susi- 
kūrė gyvenimą. Nuo skurdo ir nesėkmių ji pabėgo sunkiai dirbdama, 
būdama ambicinga ir, žinoma, kartais atšiauri. Bet ji nepabėgo nuo 
savo praeities. Jos močiutė, savaime aišku, bent kartelį kada nors turėjo 
būti paminėjusi jos motinos vardą, bet ji negalėjo jo prisiminti. Niekas 
nežinojo, kas buvo jos tėvas, niekas niekada ir nesužinos. Atrodo, kad 
gimei be bambagyslės ir plūduriuoji šiame pasaulyje kaip besvoris, 
kaip niekas. Net ir laiptelis aukštyn, paaukštinimas tarnyboje buvo pa- 
žymėtas kaltės jausmu. Ar pasirinkdama būtent šį darbą ji nesulaužė 
ištikimybės — gal net išdavė — tų žmonių, su kuriais ji neatšaukiamai 
susijusi vargšų neturtėlių saitais? 

Bentonas pratarė labai tyliai, taip tyliai, kad ji turėjo įsiterpusi 
klausyti: 

— Abejoju, ar apskritai kada nors būna tikrai laiminga vaikystė. 
Gal tai ir į gera. Kai būdamas toks jaunas tampi palaimingai laimingas, 
paskui visada stengiesi susigrąžinti nepasiekiama. Kaip ir tie žmonės, 
kurie laimingiausi jautėsi besimokydami mokyklose ar uiversitetuose. 
Jie visada grįžta atgal. Niekada nepraleidžia jokio susitikimo. Man šitai 
visada atrodė per daug patetiška. 

Jis nutilo, o paskui pasakė: 

— Dauguma mūsų gauna daugiau meilės nei būna nusipelnę. 

Ir vėl tyla. Keitė paklausė: 

— Kokia ten buvo citata? Tu ją žinai. Kad ir kaip ten būtų, tu turi 
anglų filologijos laipsnį, tiesa? 

Ir vėl vos juntamas paniekos dygliukas, kurio ji niekaip negalėjo 
atsikratyti. 

Jis ramiai atsakė: 

— Tai Auden eilėraščio „1939-ųjų rugsėjo 1-oji“ citata: „Ir aš 
žinau, / Ir žino tai kiekvienas mokinys — / Patyrę blogį / Blogiu at- 
sakys.“ 

Ji atsakė: 

— Ne visi. Ne visada. Bet jie nieko nepamiršta ir už tai atlygina. 


Džo Steivli buvo griežta. Pasiteiravusi apie Keitės sužeidimus, ji 
pasakė: 

— Dabar jis nekosti, bet dėl visa ko užsiriškite šią kaukę. Pritariu, 
kad jums reikia su juo susitikti, bet tik ne abiem kartu. Seržantas gali 
palaukti. Dalglišas pareikalavo, kad mes jam leistume išlipti iš lovos, 
todėl pasistenkite kalbėti trumpai. 

Keitė paklausė: 

— Arjis pakankamai tam stiprus? 

— Aišku, kad ne. Jeigu jūs galite jį nors kiek paveikti, pasakykite 
šiam nelemtam žmogui, kad ligonių kambaryje viskam vadovauju aš. 

Bet jos balsas buvo šiltas ir kupinas meilės. 

Keitė įėjo į ligonių kambarį viena. Chalatu apsivilkęs Dalglišas 
sėdėjo prie lovos. Jam prie šnervių nebebuvo deguonies balionėlių, bet 
dabar jis ryšėjo kaukę. Jai įėjus, Dalglišas sunkiai atsistojo. Nuo tokio 
mandagumo Keitės akys pritvinko karštų ašarų, bet sumirkčiojusi ji 
įstengė susivaldyti ir laimėti laiko — neskubėdama ėjo prie kitos kėdės, 
kurią apdairiai parinktu atstumu buvo pastačiusi Džo. Keitė stengėsi 
eiti laisvai, kad jis nesuprastų, kaip labai jai skauda žaizdas. 

Prislopintu nuo kaukės balsu jis pratarė: 

— Mes — pora sugriuvėlių, tiesa? Keite, kaip jautiesi? Man jau pa- 
sakojo apie sulaužytą šonkaulį. Manau, tau velniškai skauda. 

— Pakenčiama, sere. 

— O Padžetas, manau, jau išgabentas iš salos? Girdėjau sraigtas- 
parnį. Kaip jis? 

— Jis mums nesukėlė jokio vargo. Turbūt jis džiaugiasi įžymaus 
asmens perspektyva. Ar galėčiau pradėti ataskaitą, sere? Na, ar jūs pa- 
kankamai gerai jaučiatės? 

Jis švelniai atsakė: 

— Taip, Keite. Jaučiuosi gerai. Gali pradėti. 

Keitei nereikėjo skaityti iš užrašų. Ji labai stengėsi kuo aiškiau 
išdėstyti visus faktus nuo tada, kai šaldytuve rado kraują ir plaukus, 
papasakoti apie tai, kaip Padžetas sučiupo Milę ir kas beveik minučių 
tikslumu nutiko prie švyturio. Apie savo atliktą darbą ji stengėsi kalbėti 
kuo mažiau. Dabar atėjo metas šį tą pasakyti apie Bentoną. Bet kaip? 
Seržanto Bentono-Smito darbas buvo pavyzdinis? Vargu. Panašiau į 
trimestro galo pagiriamuosius žodžius geručiukams. 

Ji patylėjo, o paskui paprastai pratarė: 

— Be Bentono nebūčiau išsivertusi. 

— Jis atliko tai, ko iš jo buvo tikimasi, Keite. 

— Manyčiau, jis atliko daugiau, sere. Reikėjo drąsos įgrūsti mane 
po tą langą. 

— Reikėjo drąsos tai ištverti. 

To nepakako. Ji nepakankamai vertino Bentoną, ir dabar atėjo 
metas viską sustatyti į vietas. Ji pasakė: 

— Be to, jis labai geras žmonėms. Po Boido mirties ponia Bar- 
bridž labai sielvartavo. Jis žinojo, ką jai pasakyti, o aš — ne. Jis parodė 
žmogiškumą. 

Dalglišas jai nusišypsojo, ir Keitei pasirodė, kad šypsenoje matėsi 
daugiau nei pritarimas: draugystės, gal net bičiulystės labui padaryta 
viskas. Jis instinktyviai ištiesė jai ranką, ir ji pasislinko norėdama ją 
paspausti. Tai buvo pirmas kartas po daugelio metų, kai jie vienas kitą 
palietė, nuo to laiko, kai, mirus močiutei, ji, apimta sielvarto ir skausmo, 
puolė jam į glėbį. 

Jis pasakė: 

— Jeigu mūsų būsimieji vyresnieji pareigūnai neparodys žmogiš- 
kumo, nebus vilties nė vienam iš mūsų. Bentono įnašas neliks nepaste- 
bėtas. Pakviesk jį dabar, Keite. Aš jam apie tai pats pasakysiu. 

Jis lėtai ir sunkiai atsistojo ir laikydamasis saugaus atstumo pa- 
ėjėjo kartu su ja durų link, tarsi norėdamas išreikšti jai pagarbą. Pu- 
siaukelėje jis sustojo ir susvyravo. Keitė kartu su juo grįžo prie kėdės 
nesitraukdama, bet stengdamasi neprilaikyti jo už parankės. 

Atsisėdęs jis pasakė: 

— Keite, tai nebuvo viena iš sėkmingų mūsų bylų. Adrianas Boi- 
das neturėjo mirti. 

Ji gundėsi atsakyti, jog jie negalėjo užkirsti kelio jo nužudymui. 
Jie neturėjo jokių įrodymų, kad būtų galėję suimti Padžetą ar kurį nors 
kitą, neturėjo jokių galių apriboti kitų žmonių veiksmų ar judėjimo 
laisvės, neturėjo pakankamai žmonių, kurie būtų galėję visas dvide- 
šimt keturias valandas slapta stebėti visus įtariamuosius. Bet jis visa 
tai žinojo. 

Prie durų ji atsigręžė ir pratarė: 

— Padžetas mano, jog Boidas žinojo, kas jam gresia, ir būtų galė- 
jęs to išvengti. Jis galvoja, kad Boidas norėjo mirti. 

Dalglišas atsakė: 

— Labai norėčiau pasakyti taip: jeigu Padžetas būtų įstengęs bent 
šiek tiek suprasti Boidą, jis nebūtų jo žudęs. Bet kodėl aš pats tariuosi 
žinąs daugiau? Jeigu nesėkmė išties mus ko nors pamoko, tai toji pa- 
moka — kuklumas. Keite, duok man penkias minutes ir pasakyk Ben- 
tonui, kad esu pasirengęs. 


Epilogas 


Net ir tuo pačiu metu tarp arešto ir paskutinių karantino dienų 
Keitė labai gerai žinojo, kad jau vėliau, prisimindama šias dienas, ji 
vertins šį periodą kaip patį nuostabiausią ir laimingiausią gyvenime. 
Kartais, prisimindama, kodėl ji pateko į tą salą, ji pajusdavo gniau- 
žiančią kaltę dėl to, kad sielvartas ir siaubas taip greitai gali peraugti į 
jaunatvišką, gyvybingą pakilumą ir netikėtą džiaugsmą. Kadangi keli 
salos bendruomenės nariai teisme turės dalyvauti kaip liudytojai, buvo 
nutarta, kad apie žmogžudystes niekas nieko nekalbės, nebent tarpu- 
savyje ar asmeniškai. Atrodo, be jokio pačios policijos nutarimo visi 
komandos nariai buvo traktuojami kaip aukšti salos svečiai, į Kūmą 
atvykę pasimėgauti ramybe ir vienatve; kitokio gyventojų ir svečių 
santykio šioje saloje niekas ir neįsivaizdavo. 

Tyliai ramiai Kūmas atskleidė paslaptingą savo galią. Bentonas ir 
toliau gamino pusryčius, kartu su Keite jie pasiimdavo iš virtuvės visko, 
ko norėdavo priešpiečiams, paskui leisdavo laiką vieni arba ne, kaip su- 
manydavo. Milė savo jausmus, skirtus Džagui, peradresavo Bentonui, 
paskui kurį sekiodavo kaip šuniukas. Bentonas kartu su Džagu laipiojo 
po uolas. Vaikštinėdama viena palei uolas Keitė kartkartėmis žvilgtelė- 
davo žemyn ir pamatydavo vieną arba kitą rizikingai prisispaudusį prie 
stačių granito sienų. 

Kai jau įstengė paeiti, Dalglišas persikraustė į Ruonių trobelę. Kei- 
tė su Bentonu paliko jį ramybėje, bet praeidama pro šalį ji kartkartėmis 
girdėdavo muziką, o jis darbuodavosi — sraigtasparniu jam reguliariai 
buvo gabenamos dėžių dėžės bylų iš Nju Skotland Jardo, kurias į tro- 
belę pristatydavo Džagas. Keitė įtarė, kad Dalglišo telefonas retai kada 
kūną. Įpykęs, kad negali su ja susisiekti, Pirsas Tarantas parašė jai vieną 
sveikinimo laišką — šiltą, lengvą, kiek ironišką, o atsakydama ji jam 
nusiuntė atviruką. Ji dar nebuvo pasirengusi pradėti spręsti problęmų, 
kaip teks gyventi Londone. 

Nors dienos valandas jie leisdavo atskirai, vakarais žmonės su- 
sirinkdavo bibliotekoje šio to išgerti prieš pereidami į valgomąjį mė- 

gautis nuostabiais ponios Planket pietumis, geru vynu ir vienas kito 
draugija. Keitės akys džiaugdavosi gyvybingais žvakių apšviestais vei- 
dais. Ji pati stebėjosi, kad gali būti taip atsipalaidavusi, taip pasirengusi 
šnekučiuotis. Visos jos darbo valandos ir didesnė dalis visuomeninio 
gyvenimo prabėgdavo bendraujant su policijos pareigūnais. Policinin- 
kai, kaip ir žiurkių nuodytojai, laikomi būtinais visuomenės pagalbi- 
ninkais — reikalaujama, kad prireikus jie iškart prisistatytų; kartais 
jie giriami, bet tik labai retai pritampa prie tų, kuriems nepažįstamas 
pavojingas jų darbas. Policininkus visada gaubia lengvas atsargumo ir 
įtarumo šešėlis. Būdama Kūme Keitė kvėpavo laisvesniu oru ir priprato 
prie platesnio horizonto. Ji pirmą kartą sužinojo, kad į ją kiti gali žiūrėti 
kaip į asmenybę, kaip į moterį, o ne kaip į detektyvę inspektorę. Šis su- 
vokimas buvo išlaisvinantis, kartu subtiliai malonus. 

Vieną popietę, būdama ponios Barbridž siuvimo kambaryje ir 
vilkėdama savo vienintelę šilkinę palaidinę, ji prasitarė, jog vakarui 
norėtų persirengti. Su savimi ji buvo pasiėmusi tik tiek drabužių, kiek 
būtinai reikėjo; kvaila būtų tikėtis, kad atskridęs sraigtasparnis jų at- 
gabens daugiau. Ponia Barbridž atsakė: 

— Turiu švelnaus jūros žalumo šilko gabalą, ta spalva jums labai 
tiktų prie plaukų ir odos, Keite. Jeigu norėtumėte, per dvi dienas galė- 
čiau jums pasiūti marškinius. 

Marškiniai buvo pasiūti, ir kai pirmą vakarą Keitė juos apsivilko, 
susilaukė malonių vyrų žvilgsnių ir patenkintos ponios Barbridž šyp- 
senos. Tyliai sau juokdamasi ji pastebėjo, kad ponia Barbridž įžiūrėjo 
ar tik įsivaizdavo romantišką pono Ruperto Meikrofto susidomėjimą ir 
dabar rengėsi nekaltoms mažoms piršlyboms. 

Šnekioji ponia Planket Keitei išdėstė jų ankstesnius pokalbius 
apie Kūmo ateitį. 

— Kai kurie koncerno nariai manė, kad čia turėtų būti įrengti 
poilsio namai skurstantiems vaikams, bet ponia Holkūm nenorėtų. Ji 
sako, kad šioje šalyje. jau pakankamai padaryta dėl vaikų, vargu ar ga- 
lėtume juos gabentis iš Afrikos. Paskui ponia Barbridž pasiūlė, kad čia 
priimtume persidirbusius dvasininkus, taip pagerbdami Adriano at- 
minimą, bet poniai Holkūm ir šitai nepatiko. Jai atrodo, kad persidirbę 
miesto kunigai tikriausiai bus jauni ir linkę į modernias Dievo garbini- 
mo formas — na, visokios bandžos ir Havajų gitaros... Ponia Holkūm 
nevaikšto į bažnyčią, bet ji labai rimtai žiūri į priimtas dogmas. 

„Ar tik jos žodžiuose nepasigirdo ironiška gaidelė?" — pamanė 
sau Keitė. Žvelgdama į nekaltą ponios Planket veidą Keitė pagalvojo, 
kad apsiriko. 

Ponia Planket tęsė: 

— O dabar ankstesni mūsų svečiai laiškuose klausinėja, kada 
vėl atsidarysime, todėl aš tikiuosi, kad taip ir atsitiks. Vis dėlto nėra 
paprasta keisti koncerno dokumentus. Džo Steivli sako, kad politikai 
taip įpratę šimtus karių siųsti į mirtį karo laukuose, kad pora lavonų 
jų tikrai nesujaudins. Drįstu manyti, kad ji teisi. Buvo kalbama, kad 
turime ruoštis kažkokiems labai rimtiems svečiams, kurie atvyks vieni 
patys, bet, atrodo, dabar to nebebus. Jeigu norėtumėte žinoti, mums 
tai didelis palengvėjimas. Tikriausiai jau žinote, kad Steivliai grįžta 
į Londoną dirbti. Na, aš nesistebiu. Dabar jis beveik didvyris — visi 
laikraščiai rašo apie tai, koks jis buvo sumanus, taip greitai diagnozuo- 
damas SARS. Jam reikia dėkoti už tai, kad buvo užkirstas kelias ligos 
protrūkiui. Jis neturėtų savęs išbarstyti dirbdamas čia. 

— O Milė? 

— Oi, Milė vis dar bus su mumis. Ir gerai, kai Deno Padžeto ne- 
bėra. Ponia Barbridž ir Džago draugas mėgina jai rasti kur gyventi 
žemyne, bet tai kiek užtruks. 

Vieninteliai svečiai, laikęsi nuošaly, buvo Miranda Oliver ir Denis 
Tremletas. Miranda pareiškė, kad yra per daug užimta, kad galėtų pri- 
sidėti prie visos pietaujančios draugijos; ji turėjo telefonu aptarti daug 
reikalų su tėvo advokatais ir leidėjais, pasirūpinti mišiomis, rengtis 
vestuvėms. Keitė įtarė, jog buvo ne vienintelė, kurią džiugino, kad Mi- 
randos nėra. 

Tik vakare atsigulus į lovą, visai prieš miegą, antgamtišką ramybę 
sutrikdė mintys apie Deną Padžetą, gulintį savo kameroje ir audžiantį 
pavojingas fantazijas. Keitė dar kartą jį pamatys besirengdama teismui 
Karališkajame teisme, bet dabar ji ryžtingai nustūmė žmogžudystes 
į tolimiausią sąmonės kamputį. Vieno pasivaikščiojimo metu staiga 
sumaniusi užsukti į koplyčią, ji rado ten Dalglišą, įsižiūrėjusį į kraujo 
dėmes. 

Jis pasakė: 

— Ponia Barbridž svarstė, ar jai nereikėtų kieno nors paprašyti iš- 
plauti grindų. Galiausiai ji nutarė palikti duris atviras, kad viską sunai- 
kintų laikas ir keturios stichijos. Abejoju, ar kada nors visa tai išbluks. 

Likus trims dienoms iki datos, kai turėjo išvykti iš Kūmo, daktaras 
Markas Jelandas galiausiai atsakė į žmonos laišką. Jis ir anksčiau buvo 
trumpai rašęs, kad apie viską pagalvos, bet paskui nutilo. Jis pasiėmė 
parkerį ir ėmė rūpestingai rašyti. 


Šios Kūme praleistos savaitės mane pamokė, kad turiu prisiimti 
atsakomybę už įtampą, kurią sukeliu ir tau, ir gyvūnams. Galiu 
pateisinti savo darbą, bent jau prieš save jaučiuosi esąs teisus, ir 
dirbsiu toliau bet kokia kaina. Bet tu ištekėjai už manęs, ne už 
mano darbo, ir tavo sprendimas yra toks pats svarbus ir galio- 
jantis, kaip ir manasis. Viliuosi, kad mūsų išsiskyrimas galėtų 
būti tik mėginimas gyventi atskirai, o ne oficialios skyrybos, bet 
rinksiesi tu. Pasikalbėsime, kai grįšiu namo, o dabar tiek ir no- 
rėjau pasakyti. Pasikalbėsime. Kad ir ką nuspręstum, tikiuosi, 
kad vaikai jaus, jog turi tėvą, o tu — draugą. 


Laiškas išsiųstas, sprendimas priimtas. Dabar jis paskutinį kartą 
nužvelgė svetainę, ir kambario tuštuma jam staiga pasirodė visai nepa- 
žįstama. Jis stos akistaton su tuo, kas neišvengiama, bet jis sugrįš. Užsi- 
metęs ant peties krepšius sparčiu žingsniu jis patraukė uosto link. 


Deniui Tremletui iš Sakalo trobelės prireikė ne daugiau dešimties 
minučių nusikabinti nuo pakabų keletą čia atsivežtų drabužių, kruopš- 
čiai juos sulankstyti ir susidėti į drobinį kelionmaišį. Užsegęs užtrauk- 
tuką jis paliko krepšį savo kambaryje, paruoštą išgabenti į uostą su kitu 
bagažu. Miranda, apskaičiavusi traukinių bilietų ir taksi paslaugų kainas, 
užsisakė automobilį su vairuotoju, kuris turėtų laukti Pentvortyje. 

Svetainėje ji vis dar dėliojo Oliverio knygas į mažas kartonines 
dėžutes, kuriose jos čia ir atkeliavo. Denis tylėdamas ėmė rinkti nuo 
lentynos paskutines knygas, kurias perdavė jai. Ji pasakė: 

— Mes čia negrįšim. 

— Ne. Tu nenorėsi. Būtų per daug skaudu. Per daug prisiminimų. 

Paskui jis pridūrė: 

— Bet, mieloji, juk ne visi prisiminimai blogi. 

— Man blogi. Atostogausime viešbučiuose, kuriuose lankydavau- 
si su tėvu. Penkių žvaigždučių. Norėčiau dar kartą pamatyti San Fran- 
ciską. Ateityje viskas bus kitaip. Kitą kartą jie jau žinos, kas apmoka 
sąskaitą. 

Jis abejojo, ar jiems tai bus svarbu, juk svarbiausia, kad sąskaitos 
apmokėtos, bet jis suprato, ką ji turi galvoje. Dabar ji bus turtinga siel- 
vartaujanti garsaus žmogaus dukra, o ne viskuo nepatenkinta prieka- 
biautoja. Atsiklaupęs šalia jos Tremletas staiga pratarė: 

— Gaila, kad pamelavome policijai. Nereikėjo. 

Ji atsisėdo ant kulkšnių ir įbedė į jį akis. 

— Mes nemelavome. Kaip ir nemelavome. Pasakiau jiems tai, ko 
iš manęs būtų tikėjęsis tėvas. Galiausiai jis būtų su viskuo susitaikęs. Jis 
tik pirmą kartą išgirdęs nuliūdo, bet visa tai tik dėl patirto šoko. Jis būtų 
norėjęs, kad būčiau laiminga. 

Ar būsi? Ar būsiu aš? Šie klausimai nebuvo užduoti, atsakymai 
nepateikti. Bet jis dar šį tą norėjo sužinoti, kad ir kaip rizikinga buvo 
klausti. Jis ryžosi: 

— Kai sužinojome tą naujieną ir kai suvokei, kad jis tikrai miręs, 
ar buvo akimirka — gal sekundėlė ar dvi, — kai apsidžiaugei? 

Ji pažvelgė į jį tokiu žvilgsniu, kuriame jis pritrenkiančiai aiškiai 
išvydo besimainančias emocijas — nuostabą, pasipiktinimą, nesuvoki- 
mą, atkaklumą. 

— Kaip siaubinga taip kalbėti! Aišku, ne. Jis buvo mano tėvas. Jis 
mane mylėjo; aš jį mylėjau. Aš jam paskyriau savo gyvenimą. Kas tave 
privertė pasakyti tokį įžeidų, tokį siaubingą dalyką? 

— Na, tikriausiai tai, kas domino tavo tėvą — skirtumas tarp: to, 
ką jaučiame, ir to, ką manome turį jausti. 

Ji užvožė dėžutės dangtį ir atsistojo. 

— Nežinau, apie ką kalbi. Atnešk lipnios juostos ir žirkles, ge- 

rai? Jos padėtos viršutiniame skyrelyje. Manau, reikėtų tvirčiau su- 
pakuoti. 

Jis pratarė: 

— Manjo trūks. 

— Na, mums abiem trūks. Tiesą sakant, tu buvai tik jo darbuoto- 
jas, aš esu jo dukra. Viskas būtų kiek kitaip, jeigu jis būtų jaunas. Jam 
buvo šešiasdešimt aštuoneri. Jis jau pelnė reputaciją. O tau nėra reikalo 
ieškotis kito darbo. Turėsi daugybę darbų: namo įranga, vestuvės, at- 
sakymai į laiškus, į kuriuos privalėsime atsiliepti. Geriau paskambink į 
kontorą ir pasakyk, kad lagaminai beveik sukrauti. Aišku, mums reikės 
sunkvežimiuko. Jau ketinau sakyti, kad Padžetas galėtų jį atvairuoti. 
Keista galvoti, kad jo jau nebėra. Niekada jam neatleisiu. Niekada. 

Buvo dar vienas klausimas, kurio jis nedrįso užduoti, bet jam ir 
nereikėjo, jis jau žinojo atsakymą. Jis mąstė apie juodraščius su paraš- 
tėmis, išmargintomis beveik neįskaitomu Oliverio rankraščiu, kruopš- 
čiomis redakcinėmis pastabomis. Paskutinis jo romanas būtų galėjęs 
tapti puikiu kūriniu; jis svarstė, ar įstengs jai kada nors atleisti. 

"Tremletas žvelgė į plikas lentynas, ir ši tuštuma dar labiau stiprino 
netekties pojūtį. Jis svarstė, kuo Oliveris jį laikė. Sūnumi, kurio niekada 
neturėjo? Tai buvo arogantiška prielaida, kurią jis įsileido į savo mintis 
tik Oliveriui mirus. Oliveris niekada su juo nesielgė kaip su sūnumi. 
Jis jam niekada nebuvo kas nors daugiau nei tarnas. Bet ar tai svarbu? 
Drauge jie leisdavosi į kilnius ir paslaptingus kalbos žygius. Lydimas 
Oliverio, jis visada likdavo gyvas. 

Nuėjęs paskui Mirandą iki durų, Tremletas tylėdamas stabtelėjo, 
kad paskutinį kartą gerai įsižiūrėtų į kambarį, — jis žinojo, kad čia jau- 
tėsi laimingas. 


Atėjo diena, kai jie jau galėjo išvykti iš Kūmo salos. Dalglišas su- 
siruošė anksti, bet laukė Ruonių trobelėje, kol pasirodys sraigtasparnis. 
Paskui jis padėjo ant stalo raktą, šis gulėjo tarsi talismanas, žadantis, 

jog jis čia sugrįš. Bet Dalglišas žinojo, kad daugiau niekada nebepa- 
matys Kūmo. Užvėręs duris jis patraukė krūmynais iki namo. Jis ėjo 
kamuojamas įvairių trikdančių emocijų — ilgesio, vilties ir baimės. Per 
paskutines dvi savaites jis retai tesikalbėjo su Ema. Jis, taip mylintis kal- 
bą, prarado pasitikėjimą bet kokiais žodžiais, ypač tariamais telefonu. 
Dviejų įsimylėjėlių tiesa turi būti užrašyta, kad ją būtų galima pasverti 
ramiai, vienumoje, dar geriau — ją reikia išsakyti susitikus akis į akį. 
Kartą jis jau rašė siūlydamas susituokti, o ne kalbėdamas apie ilgalaikį 
romaną: jis manė, jog jau turi atsakymą. Dabar jai rašyti su tokiu pačiu 
pasiūlymu būtų tarsi jos kankinimas; jis pasirodytų kaip nekantrus 
vaikas, be to, tai darydamas dar nepasveikęs, galėtų būti suprastas kaip 
besistengiantis pelnyti jos gailestį. Tiesa, yra dar ir jos draugė Klara, 
kuriai jis nepatiko, kuri galbūt mėgina ją nuo jo atkalbėti. Ema turėjo 
savo galvą, bet kas tada, jeigu Klara tik atspindi jos pačios dar aiškiai 
nesuvoktus nuogąstavimus? Jis žinojo, kad jiems susitikus Ema pa- 
sakys, jog jį myli. Bent jau tuo jis galėjo būti tikras. O kas tada? Kitų 
moterų ištartos frazės iš praeities, išklausytos be skausmo, kartais su 
palengvėjimu, lindo jam į galvą kaip nesėkmių litanija. 

Brangusis, viskas buvo geriau nei bet kada anksčiau, bet mes visa- 
da žinojome, jog šitai negali tęstis. Mes net negyvename tame pačiame 
mieste. O gavusi šį naują darbą negaliu gadinti laisvų vakarų. 

Tai, kas vyko tarp mūsų, buvo stebuklinga, bet juk tau visada svar- 
biau darbas, tiesa? Arba darbas, arba poezija. Kodėl mums nepažvelgus 
tiesai į akis ir visko nebaigus, kol kuris nors iš mūsų nepasijuto įskau- 
dintas? O jeigu kas nors ir įskaudintas, tu visada gali apie tai parašyti 
eilėraštį. 

Visada tave mylėsiu, Adamai, bet tu nepajėgus įsipareigoti, tiesa? 
Tu visada kažką slepi, ir tikriausiai tai tavyje labiausiai žavi. Taigi rei- 
kėtų ištarti sudie. 

Ema suras savų žodžių, ir jis susikaupė ketindamas išklausyti savo 
paties dūžtančias viltis oriai ir neinkšdamas. 

Atrodė, kad sraigtasparnis kybo ore visą amžinybę, kol galiausiai 
nutūpė tiesiai į pažymėto kryžiaus vidurį. Dabar vėl reikėjo laukti, kol 
pagaliau liausis sukęsi sparnai. Tada atsidarė durys ir pasirodė Ema, 
kuri po kelių nedrąsių žingsnių pasileido į jo glėbį. Jis jautė jos širdies 
plakimą, girdėjo šnabždamus žodžius „aš tave myliu, aš tave myliu, aš 

tave myliu“, ir kai jis palenkė galvą, skruostu pajuto šiltas ašaras. Bet kai 
ji pažvelgė jam į akis, jos balsas buvo tvirtas. 

— Mielasis, jeigu norime, kad mus sutuoktų tėvas Martinas, — 
jeigu tau tinka, aš to tikrai norėčiau, — geriau kuo greičiau nustatyki- 
me datą, nes kitaip jis gali pasakyti, jog yra per senas keliauti. Ar tu jam 
parašysi, ar aš? 

Jis laikė ją tvirtai apkabinęs ir palenkė savo tamsią galvą prie jos. 

— Nei taip, nei kitaip. Mes abu pas jį nuvažiuosime. Rytoj. 

Laukdama prie galinio įėjimo į didįjį namą, prie kojų pasidėjusi 
krepšį Keitė išgirdo, kaip per visą iškyšulį nuskambėjo džiaugsmingas 
jo juokas. 

Dabar jau ir ji su Bentonu buvo pasirengusi išvykti. Bentonas už- 
simetė ant peties krepšį ir pratarė: 

— Atgal į tikrą gyvenimą. 

Miranda ir Tremletas kartu su Jelandu jau prieš dieną išplaukė 
kateriu, bet Dalglišas turėjo aptarti su Meikroftu dar keletą reikalų, 
todėl jo komanda džiaugėsi turėdama keletą valandų sau. Staiga ša- 
lia jų atsirado ir kiti salos gyventojai. Visi atėjo jų išlydėti. Kiekvienas 
asmeniškai jau buvo atsisveikinęs anksčiau, o Ruperto Meikrofto atsi- 
sveikinimo žodžiai Keitę nustebino. 

Savo kabinete būdamas vienas, jis ištiesė ranką ir pratarė: 

— Norėčiau jus pakviesti sugrįžti, bet tai neleidžiama. Turiu pa- 
klusti taisyklėms, jeigu to paties tikiuosi iš personalo. Bet būtų gera vėl 
jus čia pamatyti. 

Keitė nusijuokė. 

— Aš nesu įžymybė. Bet neužmiršiu Kūmo. Ne visi atsiminimai 
bus blogi. Aš čia buvau laiminga. 

Jis kiek patylėjo, o paskui pasakė: 

— Įsivaizduoti du naktį prasilenkiančius laivus — liūdniau nei 
įsivaizduoti du laivus kurį laiką plaukiančius kartu, bet visada nu- 
kreiptus į skirtingus uostus. 

Dalglišas ir Ema jų laukė stovėdami vienas šalia kito. Keitė žinojo, 
jog galiausiai ji turi susitaikyti su pabaiga, atsisveikinti sa menkute vil- 
timi, kuri, ji gerai suprato, buvo beveik tokia pat nereali, kaip ir vaikys- 
tės fantazijos, kad jos tėvai nemirę, kad vieną dieną jie pas ją ateis, kad 
gražuolis jos tėvas atvažiuos blizgančiu automobiliu ir visiems laikams 

ją išsiveš iš Elison Feirveter pastatų. Juk bėgo metai, ji gavo darbą, butą, 
-džiaugėsi karjeros pasiekimais, ir iliuzija, teikusi jai paguodą vaikystėje, 
išsisklaidė, ją pakeitė racionalesnė, bet vis dėlto labai trapi viltis. Dabar 
ji su ja atsisveikino apgailestaudama, bet neskausmingai. 

Debesys plaukė žemai, seniai baigėsi trumpa švento Martino va- 
sara. Sraigtasparnis kilo tarsi nenorom ir paskutinį kartą apsuko aplink 
salą ratą. Mojuojančios figūros tapo nykštukinės ir viena po kitos nusi- 
gręžinėjo. Keitė žvelgė žemyn į pažįstamus pastatus, tokius visai mažus, 
tarsi būtų vaikų žaisliukai — dideli, lenkti Kūmo namo langai, arklidžių 
pastatas, kuriame ji gyveno, Ruonių trobelė, kupina prisiminimų apie 
vėlyvus susirinkimus, keturkampė koplyčia su ten tebesančia kraujo 
dėme ir šviesiai nudažytas švyturys su raudonu kupolu — nuostabiau- 
sias žaisliukas iš visų. Kūmo sala ją pakeitė, bet kaip — ji dar negalėjo 
išsiaiškinti; ji žinojo, jog daugiau šios salos niekada nebepamatys. 

Jai už nugaros sėdintiems Dalglišui ir Emai ši diena buvo nauja 
pradžia. Gal ir jos ateitis pasirodys esanti kupina neribotų galimybių. Ji 
ryžtingai atsigręžė į rytus, į savo darbą, į Londoną, o sraigtasparnis kilo 
virš baltų debesų sąvartų į vaiskią erdvę. 

ūmo sala prie Kornišo nuo seno garsi 
auju sutepta piratavimo ir žiaurumo 

istorija. Šiais laikais — tai jaukus nuošalus 
kampelis, kurio šeimininkai garantuoja 
tikrą poilsį išskirtiniams svečiams, vyrams 
ir moterims, pavargusiems nuo pašėlusios 
vadovaujamo darbo karuselės, ieškantiems 
privatumo ir saugumo. Po daugelio ramybės 
metų Kūmo salos tylą sudrumsčia žymaus 
pasaulyje rašytojo žmogžudystė. 


Adamas Dalglišas iškviečiamas į salą, 
kad operatyviai atskleistų šią paslaptį, 
bet ir jam, ir jo komandai dabar sunkus 
metas. Dalglišas nėra tikras dėl ateities 
su moterimi, kurią jis myli; detektyvė 
inspektorė Keitė Miskin turi savų emocinių 
problemų, o ambicingasis seržantas Fransis 
Bentonas-Smitas nerimauja, nes darbui 
vadovaus moteris. Vos komandai pradėjus 
aiškintis sudėtingus įtariamųjų motyvus, 
įvykdoma antra žiauri žmogžudystė. Visas 
tyrimas tampa labai rizikingas... 

